
    Baby I’m from New York!... Concrete jungle where dreams are made of... There’s nothing you can’t do... Now you’re in New York!...


    Dievinu šią Alicijos Kys dainą. Kiek kartų jos klausiausi? Milijoną? Na, gal ir ne tiek, bet tikrai daug...


    Tobula daina... Tobulas rytas... Labai tikiuosi, kad ir diena manęs nenuvils.


    Juk šiandien penktadienis! Mažasis savaitgalis! Tikriausiai vakare susitiksiu su Rajanu...


    Nusišypsau žiūrėdama į save vonios kambario veidrodyje. Mano pirštai mikliai pina kasą. O ši ilga. Iki juosmens.


    Rajanas kartą sakė, kad nė nemėginčiau nusikirpti plaukų, antraip jis metus su manimi nesikalbės. Sukikenu prisiminusi tą mudviejų pokalbį.


    Stora plaukų pynė netrukus jau guli ant mano kairio peties. Belieka blizgiu perbraukti lūpas, ir būsiu pasiruošusi lėkti į darbą.


    Nors... Jei ateičiau vien su tamsiai mėlynu trumpučiu klostuotu sijonu ir liemenėle, nedaugelis mane suprastų. Ko gero, sulaukčiau dviejų skirtingų nuomonių: arba aš diktuoju naują aprangos stilių, arba... išprotėjau. Turbūt antrasis variantas būtų arčiau tiesos.


    Ir vėl lūpose pražysta šypsenėlė.


    Nieko nėra seksualiau už Victoria’s Secret apatinius ir Slice of Heaven lūpų blizgį. Jųdviejų derinys ŽUDANTIS!


    O šiandien kaip tik toks derinys puošia mane. Bet kol nenuklydau į seksualumo lankas, baigsiu rengtis ir dirstelėsiu į laikrodį, kad įsitikinčiau, ar nevėluoju į darbą.


    Melsvų berankovių marškinėlių sagos tuoj bus užsegtos. Oir laikrodžio rodyklės dar neskubina lėkti pro duris.


    Bateliai... Kokie tiktų prie šios aprangos? Jų turiu tiek, kad... Ak, kaip sunku išsirinkti... Ir viskas per tą Rajaną...


    Patikimieji Jimmy Choo dar nė karto manęs nenuvylė. Juk raudoni aukštakulniai niekada neišeina iš mados, tiesa?


    Piniginė... Raktai... Mobilusis... Kosmetinė... Hmm... Regis, viską pasiėmiau...


    Ak, taip. Prieš išeidama iš buto neiškenčiu neužsidėjusi ant galvos juodo plonyčio lankelio su mažyčiu kaspinėliu. Vis tiek tamsiuose mano plaukuose jo beveik nematyti...


    Lifte sienas ramstau viena. Paprastai tokiu metu tenka sutikti vieną kitą kaimyną, skubantį į darbą, bet... Penktadienis... Pavasaris... Saulutė... Regis, niekas niekur neskuba.


    Kaip būtų gera ir man dar valandėlę pasivartyti lovoje... Deja, negaliu sau leisti tokios prabangos... Laukia milijonas darbų...


    Garaže nemiega tik keli automobiliai. Vis dėlto ne aš viena tokį ankstų rytą pasirinkau darbą, o ne klaidžiojimą po sapnų karalystę...


    Atpažįstu kaimyną iš antro aukšto, kilsteliu ranką. O jis nusišypso ir linkteli galvą. Malonus vyras... Tik dabar apsižiūriu, kad gyvendama šiame name šešerius metus visai nepažįstu savo kaimynų. Bet čia Niujorkas... Nemiegantis miestas... Visi užsiėmę savais reikalais... Tad nieko keisto...


    Maniškis baltutėlis audi A3 kabrioletas tikriausiai irgi nekantrauja, kada jį pažadinsiu. Labiausiai man patinka juo skrieti užmiesčio gatvėmis. Tada nuleidžiu stogą ir nesipriešinu vėjui, o šis vos gavęs progą tik ir taikosi pažaisti mano plaukais.


    Išties pasiilgstu tų užmiesčio išvykų. Aną mėnesį tik kartą ten buvau. O juk važiuodavau kiekvieną savaitgalį. Gal rytoj nulėkti pas Leinę?


    Manęs jau nebestebina spūstys Šeštajame ir Parko aveniu. Pripratau. Tiesą sakant, ne tokios jos ir baisios. Kai automobilyje skamba gera muzika, ir laikas greičiau eina, ir nuotaika nesubjūra, jei kur nors nespėji.


    Tiesa, tik atvykusi į Niujorką kasryt būgštaudavau pavėluosianti į darbą. Reikėjo gero pusmečio, kad nebegalvočiau apie neišvengiamas automobilių spūstis.


    Nesigailiu dėl svarbiausio savo gyvenime priimto sprendimo– persikelti į Niujorką. Pamilau šitą miestą ir jau nebeįsivaizduoju savęs gyvenančios kitur.


    MAN ČIA PATINKA!


    Sakiau, kad laikas greitai bėga? Štai ir mano darbas. Tikriau, pastatas, kuriame dirbu. Jei kartais prireiktų kokios nors paslaugos, jame nesunkiai rastum įmonę, galinčią ją suteikti.


    Taigi nenuostabu, kad garaže tenka ilgokai paieškoti vietos automobiliui. Man ši vieta primena mažytį spalvotą skruzdėlyną. Tik labai prabangų...


    Liftu su manimi besikeliančiam vyriškiui pasakau reikiamo aukšto numerį... Devintas.


    Jis maloniai nusišypso. Nelabai suprantu, kodėl. Ar mano veide parašyta, kad mėgstu nepažįstamųjų šypsenas? O gal jį klaidina mano apranga? Tiesa, atrodau kaip mokinukė... Su kasyte ir lankeliu. Turbūt tas vyras mano, kad esu kokia nors praktikantė, pirmąsyk atvykstanti į darbą.


    Atsakau į jo šypseną. Pati nežinau, ar dėl to, kad esu mandagi, nors to žmogaus tikriausiai niekada nebesutiksiu, ar kad juokiuosi iš savęs... Iš savojo mokinukės įvaizdžio...


    Devintas aukštas. Prasiveria lifto durys. Už nugaros palikusi žavų vyriškį traukiu link stiklinių durų, ant jų didelėmis raidėmis užrašyta MOLINŲ REKLAMOS AGENTŪRA.


    Žinoma, blondinė ir vėl plepa telefonu.


    – Džesika, gal skambino Denisė?– klausiu nė nepasisveikinusi su ja.


    Kodėl nesisveikinu? Tarkim, mudvi nelabai mėgstam viena kitą... Švelniai tariant...


    – Tu jos dešinioji ranka. Ne aš. Turėtum pati žinoti,– atšauna Džesika.


    – O Erika yra?


    – Nežinau. Neturiu kada stebėti tavo draugužių.


    Taip. Kas daugiau gali sugadinti nuotaiką, jeigu ne ji?


    – Ačiū už išsamius atsakymus. Tikiuosi, nereikės dar kartą priminti, kad išsiųstum tas sutartis. Nebent turi daug darbo. Pavargsti nuolat rankose laikyti telefoną, tiesa? Išsiųsi ar visgi tuo pasirūpinti man?


    – Išsiųsiu...– iškošia Džesika pro sukąstus dantis.


    Nė neabejoju, kad dabar jos mintys pilnos vienas už kitą bjauresnių epitetų, nutaikytų į mane. O man tas pats. Blondinė nėra ir niekada nebus geriausia mano draugė. Siaubas! Kartais taip sunku atsispirti pagundai pastatyti ją į vietą.


    Mano kabinetas neatrodo pats erdviausias pasaulyje, bet vietos jame užtenka. Stalas, kėdės, spinta– visa, ko reikia darbui. Tiesa, dar kompiuteris, nors dažniausiai naudojuosi asmeniniu. Denisės pageidavimu. Kad informacija nepatektų į netinkamas rankas.


    Manhatane nestinga reklamos agentūrų, tik ir siekiančių persivilioti užsakovus iš konkurentų. Jos, ypač naujai susikūrusios, tampa tikra rakštimi geroje vietoje.


    MOLINŲ reklamos agentūra gerai žinoma Niujorke. Ne pati didžiausia, bet turi užsitarnavusi patikimą vardą rinkoje. Tad čia labai paisoma informacijos slaptumo. Iki šiol, rodos, puikiai susidoroju su šia užduotimi.


    Ant stalo guli rausvas aplankas. Paimu jį ir atsiverčiu.


    Ką daryti su šia kvepalų reklama? Reikės pasitarti su Denise. Ji geriau žinos, ko nori tie žmonės...


    Beldimas į duris priverčia trumpam atsitraukti nuo savo minčių ir atkreipti žvilgsnį į jas.


    – O... sexy stiliukas... Jau įsivaizduoju tave pornografiniame filme...– juokiasi įėjusi pro duris stamboka tamsiaplaukė moteris.


    – Kaip visada tu gerai žinai, ką iš pat ryto noriu išgirsti... Labas rytas, Erika...


    Užverčiu aplanką ir šypsodamasi einu sėstis prie stalo.


    Kitam už tokią pastabą išrėžčiau porą žodelių. Bet argi gali pykti ant Erikos? Pirma, ji gera mano draugė. Antra, toks jos bendravimo stilius... Atviras ir kartais itin aštrus kaip aitrioji paprika.


    – Jei būčiau vyras, tikrai nepraeičiau pro tave. Spėju, ne vienas norėtų pažaisti lovoje su mokinuke...


    – Erika, gal liausies?


    Noriu atrodyti rimta, bet nesusilaikau ir nusijuokiu.


    – Pripažink, tau patinka mano kalbos... Manai, matydami šitaip apsirengusią moterį, vyrai svajoja apie ką kita?... Po velnių, mergyte, tu karšta...


    Suraukiu antakius prisiminusi lifte sutiktą vyriškį. Nejau ir jam sukėliau tokias mintis? Ar aš ką tik nuraudau? Pajutau savo lūpose žaidžiant paslaptingą šypseną.


    – Ema, tu karšta ir puikiai tai žinai... Tik neaišku kur tas vyras, nebijantis nusideginti lūpų...


    – Majamyje. Šiandien turėtų grįžti...


    – Kalbu ne apie jį...


    – Žinau...


    – Gal galėtum duoti savo asmeninio trenerio telefoną?– sumaniai keičia pokalbio temą Erika.


    – Kam tau prireikė Teiloro?– nustembu.


    – Žiūrint į tavo kojas, nori nenori prabunda tas kipšas... Pavydas. Pradėsiu ir aš sportuoti. Vasara jau čia pat, o į pernykštį maudymosi kostiumėlį vargu ar įtilpsiu.


    – Tu sportuosi?– patogiai atsiremiu į kėdės atlošą, nes puikiai žinau, kuo baigsis šis mudviejų pokalbis.– Kiek kartų pradėjai ir metei? Tas pats su dieta, jai, kaip ir sportui, po kelių dienų ateina galas...


    – Nesakyk. Paskutinę dietą ištvėriau dvi savaites...


    – Net dvi savaitės be spurgų... Kokia tu šaunuolė...– nors negražu, bet visgi ironiškai pasišaipau iš draugės.


    – Ką daryti, jei aš jas mėgstu?– Erika iškelia rankas prieš save, tarsi vaidintų dramos spektaklyje.


    – Jau ne kartą esu tau sakiusi: skanauk jas, o ne ėsk... Tu vienu sykiu suvalgai visą jų dėžę...


    – Sudaryk man naują dietos planą... Pažadu šį kartą jos laikytis...


    – Netikiu. Ir išvis kas per noras būti lieknai? Tavo apvalumai visi vietoje. Nieko per daug ir nieko per mažai. Baik su visom dietom. Džiaukis gyvenimu ir toliau valgyk tas savo spurgas.


    – Žinai, mūsų verslas verčia gražiai atrodyti. O lieknumas lygus patrauklumui. Nors, tiesą sakant, man patinka mano figūra. Paskutinis meilužis sakė, kad daug geriau mylėtis su apkūniom moterim.


    Ak, Erika... Tu sugebi užkrėsti gera nuotaika...


    – Na, matai... Be to, ir aš nesu tokio lieknumo kaip dantų krapštukas. Turiu ir krūtinę, ir užpakaliuką.


    – Bet tu aukšta ir... Ak, o aš mažutė ir storutė... Tačiau geriausias vaistas nuo visų ligų yra juokas. Pasijuokėm, o dabar grįžkim prie darbo. Denisės nėra?


    – Ne. Įprastai tokiu laiku ji jau būna darbe. Matyt, vakarykštis teismo posėdis ėjosi ne taip, kaip ji tikėjosi. Skyrybos– bjaurus reikalas...– atsidūstu.


    Net pikčiausiam savo priešui nelinkėčiau patirti skyrybų kartėlio. Žiauru, kai griūva dviejų žmonių gyvenimas.


    Suskamba mano telefonas. Žinutė nuo bosės.


    – Denisė atvažiavo...– sakau Erikai, kilstelėdama antakius.


    – Vadinasi man metas dingti. Susitiksim vėliau. Iki ir sėkmės.


    Erika išeina. Pažvelgiu į ant stalo gulintį rausvą aplanką. Ema, kvepalų reklama pati nesusikurs, jei tik į ją žiūrėsi, o ne imsiesi darbo. Gerai, kad ją reikia pristatyti tik kitos savaitės gale. Taigi turiu dar šiek tiek laiko.


    Išgirstu trinktelint gretimo kabineto duris. Ji jau čia. Eiti ar neiti? Hmm...


    Pasiimu rausvąjį aplanką, tarsi jis man teiktų pasitikėjimo, ir pakilusi nuo kėdės žengiu kelis žingsnius prie durų, jungiančių mano ir generalinės direktorės kabinetus. Labai patogu. Ypač kai visai nesinori matyti dirbtinės tos blondinės šypsenos.


    Padrąsinusi save atidarau duris ir žengiu pro jas. Denisė sėdi už stalo ir nė nežvilgteli į mane, kažką rašo gelsvame popierėlyje.


    – Labas rytas,– pasisveikinu mandagiai, bet ne per džiugiai.


    – Labas, Ema,– santūriai atsako ji.


    – Norėjau pasitarti dėl kvepalų reklamos...– kalbėdama priešais save kilsteliu aplanką.


    – Palieku tą reikalą spręsti tau vienai. Žinau, kad susitvarkysi. Dabar visai neturiu tam laiko...


    Hmm... Įdomu, ką veiki? Tavo darbo grafiką sudarau aš ir tikrai žinau, kad neturi kuo užsiimti.


    Denisė padeda rašiklį ant stalo ir pakėlusi į mane akis atsilošia į kėdės atkaltę.


    – Gerai jaučiatės?– klausiu be jokio smalsumo. Ir tą pačią akimirką pasigailiu savo klausimo.


    Mano valdingoji bosė visai neatrodo valdinga. Veikiau liūdna. Pavargusi. Nusiminusi...


    – Tarkim, gerai...– atsidususi atsako.


    – Gal kuo nors galiu padėti?


    Ir vėl tas mano ilgas liežuvis. Gana, Ema! Nebeklausinėk! Nejau nematai, kad ji visai nenori apie tai kalbėti.


    – Kas nors dar?– šaltai teiraujasi Denisė, ranka atmesdama atgal savo peroksidines garbanas.


    Oi! Noriu pasakyti: šviesias garbanas...


    – Tik primenu, kad šiandien jūsų laukia trys susitikimai. Po valandos– su advokatu. Antrą valandą atvyks užsakovas dėl vyno reklamos, su juo kalbėjomės prieš dvi savaites. Jis norėtų aptarti kai kurias sutarties sąlygas. O vakare, aštuntą valandą, jums rezervuotas staliukas Blue Hill restorane. Ten susitinkate su ponais Molinomis.


    – Nepamiršk vėliau dar sykį priminti. Šiandien mano galva visai neveikia.


    – Žinoma... Gal išvirti kavos?


    Kodėl aš niekaip negaliu užsičiaupti?


    – Tam yra Džesika. O tu ir taip turi užtektinai darbų,– Denisės veide pasirodo šiokia tokia šypsena.


    – Tai netrukdysiu. Pašaukite, jei ko nors prireiks.


    Greitai pasišalinu iš kabineto. Atsisėdusi už stalo garsiai iškvepiu orą. Lyg visada taip daryčiau.


    Regis, niekur nepasislėpsiu nuo tos kvepalų reklamos. Pasirodo, likau už ją atsakinga pati viena... Kaip paprastai...


    Ir vėl suskamba manasis Samsung Galaxy S2, tik šįkart skambutis daug ilgesnis.


    – Labas, mielasis...– šypsodamasi sveikinuosi su savo pašnekovu. Ak, kaip aš jo pasiilgau!– Kur dabar esi?.. Tikrai?.. Grįžai?.. Ei, kodėl toks piktas?... Kas nutiko?... Negali būti... Papasakok... Gerai... Ten, kur visada?... Bet žinok, galėsiu pasirodyti ne anksčiau kaip aštuntą... Turiu daug darbo... Pažadu ten būti... Iki, bučkis...


    Dar tik devynios valandos ir dvidešimt dvi minutės... Ryto. O mano galvai jau reikia poilsio.


    Koridoriuje blondinė kreivai pažvelgia į mane, praeinančią pro jos darbo stalą. Žinau, kad ji man iki šiol pavydi paaukštinimo, nes seniau už mane čia dirba, o vis dar yra administratorė. Ir tegul. Aš šių pareigų nusipelniau kruvinu darbu.


    Erikos kabinetas aukštu žemiau, koridoriaus gale. Agentūra užima du aukštus. Apatinis priklauso kūrybos skyriui. O viršutiniame sėdi visa valdžia.


    Iš tolo pamatau draugę kalbant su fotografu. Išvydusi mane Erika kilsteli smilių– luktelėk. Po kelių minučių prieina.


    – Na, kaip?– klausia ji.


    – Eime į tavo kabinetą... Ten galėsim ramiau pasikalbėti...– pasiūlau.


    Ant jos kabineto durų puikuojasi sidabrinė lentelė „Kūrybos vadovė ERIKA LARSEN“.


    – Ką nors sužinojai?– Erika negali nuslėpti smalsumo.


    – Denisė nieko nepasakojo. O aš jos ir neklausiau. Atrodė nusiminusi, tad nenorėjau per daug įkyrėti. Tikriausiai išsiskyrė. Nes dar aną dieną sakė, kad tai tebus formalumas. Abudu su vyru pasirašys ir bus laisvi.


    – Pasistengsiu nesimaišyti jai po kojom. Dar ką nors netyčia leptelėsiu ir prisidarysiu bėdos...


    – Denisė šiandien mažai bus agentūroje. Tik antrą valandą turės čia susitikimą. Bet kažkodėl man atrodo, kad jis bus nukeltas arba man bus liepta pačiai viskuo pasirūpinti.


    – Nejau viskas taip blogai?


    Gūžteliu pečiais nežinodama, ką atsakyti.


    – Neskambino Rajanas?– klausiu lyg tarp kitko.


    – Skambino... Vakare nori susitikti..


    – Nesakė kodėl?


    – Ne. O tau?


    – Užsiminė apie kažkokias problemas rojuje. Matyt, juodu ir vėl susipyko...– lyg būdama visiškai užtikrinta pavartau akis ir pakraipau galvą.


    – Tikriausiai... Važiuosi susitikti?


    – Tik nesakyk, kad tu nevažiuosi... Neišsisuksi... Jis pakvietė ir tave.


    – Aišku, važiuosiu. Nejau praleisiu progą prisigerti penktadienio vakarą,– nusijuokia Erika.– Vis tiek neturiu geresnių sumanymų.


    Atsakau jai šypsena.


    – Klausyk, Erika, o kaip ten kvepalų reklamos reikalai? Turi idėjų? Gal jau ką nors sukūrei?– klausiu staiga prisiminusi, dėl ko pas ją atėjau.


    – Šiokią tokią medžiagą turiu surinkusi. Bet nieko konkretaus dar negaliu pasiūlyti.


    – Vis tiek duok ką turi. Reikia pagaliau sukurti tą reklamą. Tik nesuprantu, kodėl kaip tik su šia tiek daug vargo.


    – Gal dėl to, kad kalbama apie itin specifinį kvapą... Jei atvirai, nemanau, kad kvepalai turės didelį pasisekimą. Išvis nesuprantu, kam Denisė ėmėsi šio užsakymo,– stebisi Erika.


    – Nes geri pinigai. Beje, kartais ji imasi tokių rizikingų projektų, kad paskui mums tenka sukti galvą, kaip juos įgyvendinti. O Denisei kas? Gauna pinigų ir ramiai sau sėdi,– net pykteliu ant bosės.


    – Denisė ir vėl nusiplovė rankas? Tu likai atsakinga?– ne be pašaipos teiraujasi kūrybos vadovė.


    – Kaipgi kitaip. Kas antras užsakymas gula ant mano pečių. Tarsi čia vadovaučiau aš, o ne ji. Visiškai nebeturiu laisvalaikio. Galima sakyti, dirbu jos darbą.


    – Ji pasitiki tik tavimi. Žino, kad viską padarysi laiku. Turėtum džiaugtis.


    – Džiaugtis?– žiūrėdama į draugę kilsteliu antakį.– Neturiu laiko net nuvažiuoti pas Leinę. Ką jau kalbėti apie apsilankymą pas tėvus. Žinoma, kiekvienam patinka būti vertinamam. Aišku, tai malonu. Bet šiuo metu man reikia poilsio. Negaliu visą laiką dirbti tokiu krūviu. Aš ne kompiuteris.


    – Eik jau. Tavo smegenys kaip kompo. Iš kažkur vis gauni naujų idėjų. Ema, čia Niujorkas. Turi daug dirbti, kad ką nors pasiektum.


    Keliskart pritariamai linkteliu galvą. Taip. Turiu tiek dirbti, kad pasiekčiau visus savo užsibrėžtus tikslus. Žinau tai, drauguže.


    – Ką veiksi savaitgalį?– matydama mane, paskendusią mintyse, klausia Erika.


    – Miegosiu,– sukikenu.– Man žiauriai trūksta miego. Taigi visą savaitgalį praleisiu lovoje.


    – Viena? Ne, ne, ne. Vienai lovoje nesmagu.


    Vėl ji pradeda tas savo nešvankias kalbas.


    Nusišypsau ir pamojusi ranka žengiu iš kabineto, palikdama Eriką vieną.


    Prieš uždarydama duris dar spėju išgirsti:


    – Nepamiršk pasiimt į lovą ir žaisliukų...– šiuos žodžius palydi jos juokas.


    Visą dieną neturiu laisvos minutės atsipūsti. Net atsisakau Erikos kvietimo pietauti. Esu gyva tik arbata ir vynuogėmis, jų randu mūsų mažytėje virtuvėlėje.


    Mane ta kvepalų reklama tikrąja žodžio prasme ima smaugti. Pirmą kartą nežinau, ką parengti pristatymui. Niekaip negaliu susikaupti ir ką nors sumanyti. Stinga net paprasčiausios, kvailiausios idėjos.


    Žinau, kad esu pervargusi. O tai atsiliepia mano darbo kokybei. Todėl ir sėdžiu pikta ant savęs. Na, šiek tiek ir ant viso pasaulio.


    Dar ir blondinė neduoda ramybės su vis tomis pačiomis sąskaitomis už visokiausius mokesčius, kuriuos moka agentūra. Kas aš? Buhalterė? Ji vis neša jas man ir niekaip nesupranta, kad tai ne mano darbas.


    Po velnių tą reklamą!!! Garsiai surinku... Mintyse. Rodos, šiandien mano vidinis balsas pasirinkęs aukštą tembrą. Kaip jis ten vadinasi? A, sopranas.


    Jeigu ir toliau taip eisis, imsiu šaukti balsu.


    Lyg ir viskas aišku: kvepalai, žavus ilgakojis modelis, paplūdimys ar naktinė miesto gatvė. Bet problema ta, kad jie kvepia ne skaniausiomis pasaulio gėlėmis, o tiesiog... smirdi. Lyg ir benzino, medienos bei dar velniai žino kokiu mišiniu. Štai čia ir prasideda visos gudrybės, kaip parduoti, kas tau nepatinka.


    Bent jau turiu visą kitą savaitę šiam prakeiktam darbeliui užbaigti.


    O! Jau septynios valandos! Ir ką aš visą dieną veikiau? Nieko, tik spoksojau į rausvąjį aplanką. Nekenčiu tos spalvos...


    Erika tikriausiai jau išvažiavo susitikti su Rajanu. Tarėmės, kad juodu lauks manęs. O ir visi kiti bendradarbiai, ko gero, jau pabėgę iš agentūros. Įdomu, ar tebėra blondinė? Visai nenustebčiau, jei būtų nusimuilinusi pirmoji.


    Išjungiu kompiuterį. Uždarau langą. Užrakinu kabinetą. Ir tik koridoriuje pastebiu, kad visur išjungtos šviesos, aplinkui karaliauja tyla. Blondinė jau dingusi.


    Garažas taip pat apytuštis. Ne taip kaip ryte. Įsėdusi į savo baltą automobilį pasidažau blizgiu lūpas ir tuoj pat sukteliu degimo raktelį. Juk manęs laukia draugai.


    Mūsų trijulės mėgstamas PIXI baras įsikūręs Kolumbo aveniu. Tai vienintelė vieta, kurioje dažnai susirenkame pasidalyti gandais. Ir ne tik jais...


    Pirmame aukšte įrengtas to paties pavadinimo naktinis klubas. Viršutiniame - baras. Ten dabar ir lipus savo nepatogiais aukštakulniais. Šiaip jie patogūs, bet, visą dieną avint, kojos pavargsta.


    Puikiai pažįstu šią vietą, tad man visai nereikia dairytis Rajano ir Erikos. Mes visada sėdime prie to paties staliuko: trečio iš kairės nuo įėjimo.


    Išvydusi plačią Rajano šypseną, traukiu ton pusėn. Jis nuo galvos iki kojų apsivilkęs baltai. Šauniai atrodo!


    Stojasi nuo kėdės, norėdamas su manimi pasisveikinti. Bet pirmiau išlenkia stikliuką kažkokio skaidraus gėrimo. Spėju, tekilos.


    – Ak... Šauniai atrodai!– garsiai sušunka tarsi kartodamas mano mintis ir tvirtai apkabina.– Šitas tavo įvaizdis man patinka,– pridūria atsitraukęs ir nužvelgęs mane nuo galvos iki kojų.


    – Eik sau. Nebūk ir tu kaip Erika,– pažvelgiu į šalia sėdinčią draugę, ši išsišiepusi siurbia kokteilį per šiaudelį.– Nenoriu girdėti jokių nešvankybių. Pats irgi žaviai atrodai. Toks įdegęs... Žinai, pasiilgau tavęs,– kalbėdama pakšteliu Rajanui į skruostą. Jis irgi pakšteli.


    – Kiek stikliukų tekilos jau išgėrei?– klausiu užuodusi nuo jo sklindant stiprų alkoholio kvapą. Taip, tai tekila. Nesuklydau.


    – Kelis,– atsako jis, išdykėliškai žaviai šypsodamasis.


    – Nemeluok, esi kaip reikiant įkaušęs,– prisimerkiu įtariai žiūrėdama į jį.


    – Ema, nebark manęs... Šiandien man kaip niekad reikia alkoholio...


    – Tai kas atsitiko?– pasiteirauju žvilgtelėjusi ir į jį, ir į Eriką.


    – Atnešk butelį Jack’o. Tada ir papasakosiu.


    – Rajanai!– supykstu.


    – Ema, leisk jam prisigerti,– įsiterpė Erika.– Berniukui šį vakarą liūdna. Tegu sau...


    – O tau atnešti kaip visada?


    Erika linkteli galvą.


    – Maže, tik nepyk. Tikrai noriu išgerti. Ryt pažadu išklausyti tavo pamokslo, bet dabar... Ššš...– jis prideda pirštą sau prie lūpų.– Būk gerutė, atnešk butelį... Ir tegu viskas bus įrašyta į mano sąskaitą...


    Argi galima nepadėti draugui? Kad ir kaip man nepatiktų žiūrėti į jį geriantį, juk žinau, kad rytoj jį kankins baisios pagirios, bet pagalba yra pagalba. Tegu ir tokia.


    Grįžteliu į baro pusę ir nustembu. Hmm... Kažkas naujo.


    Pakylu nuo kėdės. Mano žingsniai kažkodėl labai lėti. Prie baro sėdi keletas žmonių, bet mano dėmesį patraukia stovintysis už jo. Naujas barmenas? Ar man taip tik atrodo, ar jis žvilgčioja į mane?


    Rusva skrybėlė. Dideli juodi akiniai ant nosies. Melsvi marškiniai atraitotomis rankovėmis. Vyrukas turi stilių. Bet ką reiškia keistoji jo šypsena? Nejaugi ir jis mano, kad esu pornožvaigždė? Nusijuokiu iš savo pačios kvailų minčių.


    Priėjus prie baro, tas žavus vyras įsmeigia į mane dideles akis. Jau vadinu jį žaviu? Kas toliau?.. Tikriausiai, jis laukia mano užsakymo. Todėl taip ir spokso.


    – Butelį Jack’o, vieną Mojito ir nealkoholinio kokteilio man...– sakau, lyg būčiau alkoholinių gėrimų žinovė, nors beveik visai jo negeriu. Su anais dviem visko išmoksti.


    Barmenas šypsodamasis linkteli galvą ir nesmarkiai trinkteli delnu per baro stalviršį, duodamas suprasti, kad užsakymas priimtas.


    – O kur Ronis?– neištveriu nepaklaususi apie visada čia dirbusį barmeną.


    – Atostogauja... O aš jums netinku?– slėpdamas lūpose šypsnį drąsiai teiraujasi tamsiaplaukis.


    Kas čia dabar? „Jums“? Ar jau matyti mano raukšlės? Negi ir man prireiks botokso injekcijų?


    – Ar atrodau tokia sena?– drąsos nestinga ir man. „Jums“? Ką jis sau mano?


    Vyras už baro nieko neatsako. Tik kilsteli antakį ir nužvelgia mane. Darosi nejauku ten stovėti. Jo žvilgsnis atrodo toks... veriantis.


    Palieku barmeną ir grįžtu pas draugus.


    – Na, užsakei? Ar tik flirtavai su tuo barmenu?– iškart smalsauja Erika.– Žinai, jis tavo skonio...


    – Paklausiau jo, kur Ronis, ir tiek. Be to, man nepatinka flirtuoti su nepažįstamais.


    – Galima greitai susipažinti. Lova tam tinkamiausia vieta...– kikena Erika.


    Rajanas vaipydamasis jai pritaria.


    – Judu liaukitės...– suirztu.– Na, Rajanai, tai kas tau nutiko, kad gavai dingstį prisigerti?


    – Išsiskyriau su Simonu. Visiems laikams. Man jau gana... Daugiau nebepakęsiu jo išdavyčių...


    Eilinis išsiskyrimas. Kiek tokių per šiuos metus jau buvo? Pamečiau tikslų skaičių.


    – Susitaikysite. Pamatysi,– bandau guosti draugą.


    – Ne, Ema. Šį kartą aš jam neatleisiu,– piktinasi Rajanas.


    – Ir reikėjo tau susirasti tokį jauniklį,– dar ir Erika užberia druskos ant žaizdos.


    Dėbteliu tokiu žvilgsniu, kad jai pasidaro nejauku.


    – Bet aš suprantu... Meilė yra meilė,– priduria ji, tarsi bandytų sušvelninti pirmiau pasakytus žodžius.


    Prie mūsų staliuko pasirodo padavėja. Ji palieka padėklą su gėrimais ir palinkėjusi gero vakaro pasišalina.


    Tyrinėju man skirtą neaiškios, lyg ir gelsvos spalvos kokteilį. Smalsu paragauti, ko tas barmenas čia primaišė. Atverčiau šalia taurės padėtą servetėlę ir negaliu... tiesiog negaliu nenusišypsoti. Ant jos pieštuku didelėmis raidėmis užrašyta: SENUTEI :) Taip! Dar nupiešta ir šypsenėlė.


    Gerai, kad Rajanas su Erika nekreipia dėmesio į mane. Juodu kalbasi tarpusavyje, pilstydami vienas kitam viskį.


    Atsigręžiu į barą. Žinoma, jis mane stebi. Tikriausiai nenori praleisti progos pasižiūrėti, kaip reaguosiu perskaičiusi, ką parašė.


    Barmenas šypsosi. Sveikina mane kilstelėdamas stiklinę su vandeniu ir gurkšteli iš jos. O aš jo nesveikinu. Tiesiog paragauju kokteilio ir nutaisau tokį veidą, lyg jo gamintojas būtų mane nustebinęs. Rodos, barmenas tuo patenkintas.


    – Ei, Ema. Grįžk į žemę. Kur ten skrajoji padebesiais?– spragtelėjimas pirštais ir Rajano balsas priverčia mane grįžti į tikrovę Atsigręžiu į jį.– Kokio gelsvo gėralo čia užsisakei?– Rajanas paragauja mano kokteilio.– Fui! Šlykštu! Nealkoholinis,– susiraukia jis.


    – Aš prie vairo. O Ronio nėra. Nebus kam parvairuoti mano automobilio,– suniurzgu nepatenkinta.


    – Maže, tu šiandien nuobodi...


    – Užtat tu linksmas...


    – Regis, likome tik mudu du, Erikute,– sako Rajanas ir susidaužia stikliuku su tamsiaplauke besišypsančia moterimi.


    – Gal jau užteks gerti, Rajanai?– man už nugaros pasigirsta vyro balsas.


    Atsigręžiu. Velnias! Simonas čia! O gal turėčiau sakyti– ačiū Dievui, kad atvyko?


    – Sveikas, Simonai,– stojuosi nuo kėdės ir sušnibždu jam į ausį:– Rajanas šį vakarą nesuvaldomas.


    – Ko tau čia reikia? Juk viskas tarp mūsų baigta. Ar nesakiau? Dink!– sušunka Rajanas savo draugui, čia pat išlenkdamas porą stikliukų viskio.


    Pašnairuoju į Simoną, bet nieko nesakau. Tai tik jųdviejų reikalai. Geriau nesikišiu.


    – Rajanai, važiuojam namo. Ten galėsim ramiai pasikalbėti. Tu viską ne taip supratai,– ramiu balsu kalba Simonas.


    – Ne taip supratau?! Mačiau savo akimis, kaip laižeisi su tuo gražuoliuku modeliu!– toliau šaukia jis.


    – Mielasis, nusiramink. Važiuojam namo ir aš tau viską paaiškinsiu. Nagi, eime.


    Simonas prilaiko Rajaną ir padeda atsikelti. O šis girtutėlis. Tikrai nebūtų pats grįžęs.


    – Maže, atleisk, kad taip trumpai pabuvau,– apkabina mane. Trenkiantis nuo Rajano stiprus alkoholio kvapas, rodos, tik ir maldauja, kad jį atstumčiau.– Erika... Iki...– pridėdamas du pirštus prie smilkinio tarsi kariškis jis atsisveikina ir su ja.


    – Rytoj, kai išsiblaivysi, pasikalbėsim. O dabar važiuok su Simonu ir netriukšmauk. Tau reikia išsimiegoti,– sakau taip, kad girdėtų tik jis vienas, ir pakšteliu į skruostą.


    Rajanas pamerkia akį ir nueina su savo draugu. Bet priartėjęs prie laiptų atsigręžia ir surinka:


    – Mažute, tu seksuali! Nepamiršk!


    Kokia gėda! Tikriausiai visi bare esantys žmonės spokso į mane.


    Erika juokiasi. Žinoma, jai linksma. Kukliai pamojuoju Rajanui ir žvilgsniu nulydžiu išeinantį iš baro. Tikriau, išvesdinamą iš baro.


    Ir pati noriu kuo greičiau sprukti iš čia.


    – Rodos, kai kas tave įsižiūrėjo,– Erika šnairuoja į baro pusę.– Ką pasakysi? Juk vaikinas tavo skonio... Nagi, Ema... Eik pas jį...


    Šiuo metu man mažiausiai rūpi veltis į neaiškias pažintis. Diena ir taip buvo sunki. Nieko neatsakau į draugės žodžius. Tik numoju ranka.


    – Aš irgi važiuoju namo. Šiandien ne ta nuotaika, kad sėdėčiau čia iki vėlumos. O tu lieki?


    Paklausiau be reikalo. Aišku, lieka.


    – Taip...– paslaptingai šypsodamasi ir primerkusi akis atsako Erika, vis dar žiūrėdama į barą.– Čia kai kas mane domina...


    – Gerai, kaip sau nori. Tik per daug neprisilinksmink, kad man nereikėtų po kurio laiko tavęs parsivežti. Kaip aną kartą... Iki...


    Atsisveikinusi su ja traukiu prie išėjimo. Nenoromis pažvelgiu į tą pusę, kur turėčiau pamatyti barmeną. O gal visgi noriu dar kartą jį išvysti? Jei jau mano akys pačios renkasi tą kryptį.


    Barmenas kalbasi su lankytoju ir vis pakreipdamas galvą žvilgčioja mane. Ar man tik atrodo, ar jo veide įžiūriu susirūpinimą? Jis nenori, kad išeičiau?


    Niekur nesijaučiu geriau kaip namie. Šitas butas idealus. Manhatanas... Parko aveniu... Pro langus matyti Centrinio parko grožybės. Viskas tiesiog tobula. Apie geresnę vietą nedrįsčiau nė svajoti.


    Vos tik įžengiu pro duris ir spėju padėti rankinę svetainėje ant sofos, išgirstu skambant telefoną. Skambina mano bosė. Tokiu metu?


    – Klausau,– atsiliepiu nustebusiu balsu.– Ne. Aš namie... Taip... Tikriausiai juokaujat?– mano balsas buvo jau nebe nustebęs, o išsigandęs.– Negali būti. Kodėl? Nesuprantu. Žinoma, bus padaryta... Be abejo...– ramiai kalbu.– Iki... Ir jums gero savaitgalio.


    Denisė pirmoji padeda ragelį. O aš paskęstu savo mintyse.


    – Po velnių!– garsiai surinku, šveisdana mobilųjį ant sofos.– Ką daryti? Tegu būna prakeikti tie smirdantys kvepalai. Nekenčiu jų! Man tikrai bus šakės. Iki pirmadienio niekaip neparengsiu tos reklamos.


    Įpykstu ne juokais. Nukenčia net šaldytuvo durelės, kai iš šaldymo kameros išsitraukusi picą trinkteliu jomis. Kliūva ir mikrobangų krosnelei. Regis, šį vakarą esu nusiteikusi išlieti apmaudą ant visų bute esančių durų.


    Taip ir būna, kai kelias savaites nesilankai sporto klube pas Teilorą. Ten bent jau padaužau bokso kriaušę. O čia kenčia mano buitinė technika.


    Ką gi, rodos, manęs laukia linksmas savaitgalis– DARBE...


    Pasigirsta mikrobangų krosnelės signalas. Pica pašildyta. Gaila, bet man dingo apetitas...

    Ankstyvas rytas. Žadintuvas suskamba 6.00.


    Žiauriai tingiu keltis. Juk savaitgalis. Kodėl bent šiandien negaliu ilgiau pamiegoti? Ak, taip... Buvau pamiršusi, kad turiu imtis tos sušiktos reklamos ...


    6.45. Jau sėdžiu automobilyje pakeliui į agentūrą. Tokiu laiku normalūs žmonės miega. O nenormalūs, kaip aš, vyksta į darbą.


    Prieš važiuodama dar užkandu vakarykštės picos, jos skonis pasirodo šiaip sau. Paryškinu blakstienas tušu. Užmaskuoju pajuodusius paakius. Nurausvinu skuostus skaistalais ir patepu lūpas blizgiu. Štai toks mano savaitgalio makiažas.


    Apsivelku paprastai: melsvi džinsai ir balti ploni marškinėliai ilgomis rankovėmis. Nors jie šiek tiek persišviečia ir yra didoki, man visai patinka. Apsiaunu lygiapadžiais kūno spalvos bateliais. Po vakarykštės dienos mano kojoms reikia poilsio.


    Žinoma, pabalnoju nosį akiniais nuo saulės. Kaipgi be jų. Turiu visą rinkinį. O garbanas sušukuoju į šoną, kad grakščiai gultų ant peties.


    Pakeliui užsuku į mėgstamą parduotuvėlę nusipirkti šaldyto jogurto. Paimu kelis indelius, nes nežinia kiek laiko būsiu darbe. Tikiuosi, neteks ten nakvoti?


    Įeinu į kabinetą, ir akys iš karto užkliūva už gulinčio ant stalo rausvo aplanko. Pajuntu, kaip veide atsiranda kreiva šypsena.


    Atsisėdu ant juodos odinės kėdės. Atsilošusi į atkaltę įsmeigiu žvilgsnį į sieną. Galva visiškai tuščia. Jokių idėjų. Smirdi... Smirdi... Smirdi... Smirdi... Kaip tai parduoti?


    NEĮSIVAIZDUOJU...


    Šiaip čia Erikos darbas. Nors aš už jį irgi atsakinga. Toji turbūt dar nebus išsipagiriojusi... Kaip ir Rajanas...


    Kartais jis pamėtėja neblogų minčių. Bet dabar jam skambinti būtų beprasmiška.


    9.00. Geriu jau trečią arbatos puodelį. Visos idėjos draugiškai susispietusios aplink nulinį tašką. Kuri nors galėtų ir pasijudinti. Būtų pats laikas. Bet ne... Nesijudina velniūkštės.


    12.00. Visiškas štilis. Jaučiuosi kaip tas buriuotojas, laukiantis jūroje nors mažyčio vėjelio, kad šis sukedentų burę.


    Nuo ketinimo šaukti iš nevilties mane išgelbsti tik telefono skambutis.


    – Taip, mama, klausau...– atsidususi atsiliepiu.– Ne... Norėjau važiuoti, bet... Turiu begalę darbų... O kaip jūs laikotės?... Aš irgi... Atvyksiu, tik negaliu pažadėti kada... Žinau... Vakar su juo mačiausi... Mažai kalbėjomės, bet gal vakare dar susitiksim... Įdomu, kaip jam sekėsi Majamyje... Būtinai perduosiu... Perduok ir nuo manęs visiems linkėjimų... Myliu... Bučkis... Iki...


    Daug ką atiduočiau už galimybę dabar būti namie, o ne čia...


    Susirandu mobiliajame Erikos numerį ir spusteliu „skambinti“.


    Žinoma, įjungtas balso paštas...


    Surenku ir Rajano numerį. Aišku, nė nesitikėdama, kad atsilieps. Turbūt skambinu jam iš įpročio. Šis irgi įjungęs balso paštą.


    – Mažiau, kai atsikelsi, paskambink...– palieku jam žinutę.


    16.00. Valgau atšaldytą jogurtą ir internete skaitau paskalas apie garsenybes. Tai šitaip, vadinasi, dirbu. Puikiai pažįstu save. Tuoj įniksiu į YouTube svetainę. Niekada nepraleidžiu progos pasidomėti naujausiais muzikiniais klipais ir filmų anonsais. Dar pasižiūriu vieną kitą juokingą vaizdelį. Tik tam, kad pakelčiau sau nuotaiką... Aha... Ar aš čia teisinuosi pati sau?


    Pagaliau, Rajanai... Telefono ekranėlyje mirga jo vardas. Tikriausiai tik dabar atsikėlė.


    Spusteliu „atsiliepti“ ir nustatau garsiakalbio režimą.


    – Labas rytas, miegaliau...– sakau šypsodamasi.


    – Nesijuok iš manęs...– užkimusiu balsu pralemena jis.


    – Iš balso sprendžiu, kad naktis buvo trumpa... Šventėt toliau?


    – Oooo... Tuoj sprogs galva... Juk žinai, kad šventėm... Kam klausi?...– neabejoju, kad Rajanas išspaudžia šypsnį.


    – Tablečių turi ar atvežt?– ironiškai teiraujuosi.


    – Neturiu, bet pats pakeliui nusipirksiu...


    – Pakeliui? Į kur?– nusistebiu.


    – Į oro uostą...– kitame laido gale girdėti, kaip jis kažko gurkšteli.


    – Tu ką tik grįžai. Tai kur dabar ketini skristi?


    – Ketiname...


    – Aaaa... Tai susitaikėt...


    – Lyg ir,– nusijuokia Rajenas.


    – Na, tai kur keliaujat?– smalsauju.


    – Į Graikiją... Atostogauti... Kada grįšiu, nežinau...


    – Pavydžiu tau... O aš sėdžiu darbe ir knisuosi prie vienos reklamos...– pakabinu šaukštą jogurto, kad burnoje pajusčiau saldų jo skonį. Kaip paguodą, kad turiu lindėti darbe, kai visi linksminasi.


    – Argi nepažadėjau tau atostogų Majamyje? Kai grįšiu, skrisim tik mudu abu siaubti Majamio barų ir šėlti paplūdimiuose... Aišku?


    – Tu visada tesi pažadus, Rajanai. Dar niekada nenusivyliau tavimi.


    – Labas, Ema,– išgirstu nelabai aiškų Simono balsą. Tikriausiai jis stovi tolėliau nuo Rajano.


    – Labas, Simonai... Gero skrydžio!– sušunku į gulintį telefoną.


    – Tai ko nori, kad parvežčiau dovanų?– meiliai klausia geriausias mano draugas.


    – Nenutuokiu. Pats sugalvok. Juk žinai mano skonį... Be to, dar nebuvo tokios tavo dovanos, kad man nepatiktų,– sukikenu.


    – Gerai, išrinksim tau ką nors su Simonu...– kikena ir jis.


    – Tik prašyčiau... Jokių nešvankių daiktų...


    – Gerai, gerai... Žinau. Šitą pamoką jau išmokau. Beje, dovanas iš Majamio paliksiu bute. Raktus turi. Eidama palaistyti gėlių galėsi pasiimti.


    – Ačiū... Tik nepamiršk siųsti nuotraukas iš tų vietų, kur lankysiesi. Noriu viską žinoti. Na, gal ir ne viską. Manęs nedomina, ką judu veiksite naktį.


    Rajanas garsiai juokiasi.


    – Būtinai atsiųsiu... Simonas sako, kad laikas važiuoti... Bučkis, maže... Kai nuvyksiu, paskambinsiu.


    – Smagių atostogų, mažiuk... Lauksiu nuotraukų... Iki...


    Su Rajanu galėčiau kalbėti ištisas valandas. Jis toks linksmas. Tik gaila, kad vėl išvyksta. Ir palieka mane vieną.


    21.00. Aš vis dar darbe. Idėjų– nulis. Jogurto indeliai tušti. Kramsnoju kažkokius neaiškaus skonio sausainius. Radau paslėptus vienoje iš virtuvėlės spintelių. Tikiuosi, jie ne blondinės? Kitaip man bus riesta.


    Dar kartą surenku Erikos numerį. Vis dar įjungtas balso paštas.


    – Drauguže, kur tu? Mums reikia susitikti ir pasikalbėti apie kvepalų reklamą. Denisė sakė, kad pirmadienį turim jai pateikti visą medžiagą. Po valandos susitinkam bare. Iki.


    Viliuosi, Erika išklausys šią žinutę. Mums būtinai reikia pasikalbėti. Jei nepateiksim reklamos, degs mūsų abiejų šiknos.


    21.45. Gatvėse grūstys. Oras atvėsęs tarsi prieš lietų. O aš nerimauju, kad pavėluosiu į susitikimą su drauge.


    Kuo greičiau viską aptarsim, tuo greičiau galėsiu važiuoti namo. Prisileisiu karštą vonią. Užsidegsiu žvakes. Įjungsiu raminančią muziką. Šis vakaras bus tobulas.


    Pro priekinį automobilio langą pamatau ant pastato žybsint PIXI iškabą. Pastatau savo kabrioletą prie pat įėjimo. Jei kas, galėsiu greičiau pasprukti.


    Jau po dešimtos valandos vakaro. Sparčiu žingsniu lipu laiptais. Už baro pastebiu tą patį barmeną. Regis, jis manęs nemato. Nusigręžęs žiūri kitur.


    Šįkart jis užsidėjęs juodą skrybėlę. Akiniai tie patys. Vilki tamsius marškinėlius trumpomis rankovėmis. Nakties riteris? O kur spindintys šarvai? O gal visgi tamsos valdovas?


    Eidama link tuščio staliuko,– Erikos dar nematyti,– mintyse skiriu barmenui visus įmanomus epitetus. Na, tik tuos, kurie, manau, jam labiausiai tiktų.


    Nepasiėmiau rankinės. Rankoje laikau tik telefoną.


    Priėjusi prie staliuko atsitraukiu kėdę ir atsisėdu. Neketinu nieko užsisakyti. Jei Erika ko nors norės, galės išsirinkti pati.


    Patikrinu telefoną. Nei žinutės, nei skambučio iš draugės. Imu nerimauti.


    O! Štai skambina ir ji.


    – Kur esi?– piktokai klausiu.– Aš tavęs laukiu bare... Pasakyk, kad juokauji... Erika, tu kūrybos vadovė, o ne aš. Man nebereikia kurti reklamų. Tą darbą dirbau penkerius metus. Aš galiu pasiūlyti tik idėjas, bet nenudirbsiu viso darbo už tave. Gal pamiršai, kiek kartų gelbėjau tavo subinę?– siuntu. Ne tas žodis, kaip siuntu.– Tu kažkur linksminiesi, o aš turiu visą savaitgalį praleisti darbe? Tau šitai atrodo sąžininga? Žinai ką, aš nepateiksiu tos reklamos. Kaip bus, taip. Prieš Denisę ir užsakovą atsakysi viena. Tegu bus tau pamoka.


    Padedu ragelį. Ką Erika sau mano? Kad gali manimi manipuliuoti? Ne, šį kartą negelbėsiu jos kailio. Kas čia per draugė, naudojasi mano gera širdimi, ir tiek.


    Pažvelgiu į baro pusę. Barmeno akys jau atkreiptos į mane, lūpos sudėtos žaviai šypsenai. O aš į jį žvelgiu suraukusi antakius. Ne dėl jo, dėl Erikos.


    Į galvą šauna vienintelė mintis: reikia išgerti.


    Prieinu prie baro ir įsitaisau ant aukštos raudonos kėdės. Netoli manęs sėdi keli vyrukai. Baras apytuštis. Tikriausiai visus lankytojus bus paviliojęs apačioje veikiantis naktinis klubas.


    – Nemalonumai?– klausia barmenas.


    Aš jo visai nesiklausau. Užsižaidžiu su telefonu, sukalioju jį ant juodo marmurinio baro stalviršio.


    – Vieną obuolių martinio,– paprašau nė nepakeldama akių į nakties riterį. Išrinkau šį epitetą kaip labiausiai jam tinkantį.


    – Manot, alkoholis padės?– dar kartą klausia jis, maišydamas kokteilį.


    – Išsiaiškinkim vieną dalyką,– pakeliu žvilgsnį į barmeną.– Man ne šešiasdešimt metų, tad kreiptis „jūs“ nereikia.


    – O kiek?


    – Kas kiek?


    – Kiek tau metų?


    – Dvidešimt devyneri... O tau?– pasmalsauju. Nežinia kodėl.


    – Trisdešimt ketveri...– šypsodamasis atsako barmenas.


    Hmm... Tikrai? Atrodai jaunesnis.


    – Na matai, mes beveik vienmečiai. Pala, pala. Tai aš turėčiau kreiptis „jūs“ ir vadinti tave senuku,– nutaisau ironišką šypseną.


    – Mudu atsiskaitę,– pastatęs priešais mane taurę martinio pareiškia tamsiaplaukis.– Jei nevadinsi manęs senuku, aš irgi nevadinsiu tavęs senute. Susitarėm?


    Jo žvilgsnis skvarbus. Įsidėmiu ne pasakytus žodžius, o gražias žydras akys. Jos tokios ryškios... Kaip Žydroji lagūna.


    Aš į jas dabar spoksau, tiesa? Liaukis, Ema...


    Šiaip ne taip atitraukiu žvilgsnį. Ranka suimu plaukus ir permetu ant kito peties. Regis, tamsios mano garbanos prikausto jo dėmesį. Jis jas apžiūri. O gal spokso man į krūtinę?


    – Gerai. Sutarta,– galiausiai ištariu ir paragauju kokteilio.


    Mmm... Saldu... Barmenas pritariamai linkteli galvą.


    – Spėju, dėl šio kokteilio kaltas anas skambutis...


    Rodos, žydraakis nori tęsti mudviejų pokalbį. Be to, jis pastabus.


    – Taip. Tarkim,– mano atsakymas trumpas.


    – Tai taip? Ar tarkim?


    – Taip.


    – Su kuo nors susipykai? Su draugu? Su vyru?


    Žinau, ką bandai išsiaiškinti. Neišdegs.


    – Su kolege,– sakau tiesą. Nors neabejoju, kad barmenas norėjo išgirsti daugiau.


    – Regis, tai rimta...


    – Kai turi daryti darbą už kitus žmones, o jiems į tai nusipjaut... Kaip manai, tai rimta ar ne?


    – Mano manymu, labai rimta...– jis žiūri į mane susimąsčiusiu žvilgsniu.– Gal reikia pagalbos?– netikėtai paklausia.


    Ko? Pagalbos? Kokią pagalbą galėtum man suteikti?


    – Atleisk, bet manau, kad apie reklamą ne ką teišmanai...– mano žodžiai bent kiek pasipūtėliški. Tikrai nenoriu, kad barmenas taip pamanytų.


    – O tu išbandyk mane,– pasitikėdamas savimi jis skėsteli rankomis.


    – Visų pirma, nežinau nė tavo vardo...


    – Metas...– prisistato šis.


    – Metas koks?


    – Tarkim, Metas R.– nusišypso.


    – Tada aš Ema M.


    Nejaugi ir aš jam šypsausi?


    – Na, tai kokios bėdos tave užpuolė, Ema?– Metas pabrėžtinai ištaria mano vardą.


    Jo lūpose šis skamba keistai... Lyg ir maloniai. O gal man tik taip atrodo.


    – Turiu sukurti kvepalų reklamą. Bėda ta, kad jie smirdi. Ne aš viena taip manau. Tas kvapas toks aštrus ir stiprus, kad neįsivaizduoju, kas jais galėtų kvepintis. Šiandien nuo ankstyvo ryto sėdėjau darbe, bet vis tiek nieko nesugalvojau...– mažumėlę pasiguodžiu Metui. Ir gurkšteliu martinio.


    Jis žvelgia į mane rimtu veidu ir kažką mąsto.


    – Užduotis ne iš lengvųjų...– pritaria man.– Jeigu tie kvepalai tokie išskirtiniai, tai ieškok jiems išskirtinių pirkėjų.


    Visai nebloga mintis... O jis greitai mintija.


    – Įsivaizduoju baikerį... Apžergusį motociklą... Lekiantį greitkeliu... Šūkis galėtų būti maždaug toks: jei nori pajusti tikrą laukinio vyro kvapą– rinkis mane... Na, kaip?– patenkintas savimi teiraujasi Metas.


    NA, KAIP? Tu dar klausi? Puikiai!


    – Ar supranti, kad sukūrei reklamą mažiau nei per penkias minutes? O aš prie jos vargstu jau visą savaitę... Man patinka ši mintis. Tikrai patinka. Rodos, išgelbėjai man kailį,– dėkoju jam.


    – Ne tavo, o kolegės...


    – Kartu ir mano. Lieku tau skolinga. Sakyk, kuo galėčiau atsilyginti...


    Tikiuosi, nepasigailėsiu? O jei jis koks nors iškrypėlis? Kas tada bus?


    – Tu nieko neskolinga. Man tiesiog buvo malonu padėti...


    Žavi jo šypsena– žudanti. Ir akys gražios. Ir rankos stiprios. Gana! Ema, baik svajoti.


    – Ačiū... Nuoširdžiai ačiū...– dar kartą padėkoju.– Bet jau vėlu. Turiu važiuoti. Gal bent vieną naktį pavyks deramai išsimiegoti...


    – Nejau čia paliksi mane vieną?


    Apsidairau. O! Mes iš tikro vieni. Ką darysi, Ema? Važiuosi ar liksi?


    – Po valandos uždarysiu barą. Gal padėsi kaip nors ją prastumti?– lyg prašo, lyg siūlo Metas. Nelabai suprantu iš balso.


    – Tai įpilk dar vieną martinio,– ištuštinu taurę ir pastatau ant baro.


    – Nebus per daug?– rūpestingai teiraujasi jis.


    – Ne. Juk šeštadienio vakaras. Dar viena taurė neturėtų pakenkti.


    – Gerai. Kaip pasakysi. Beje, baras vaišina.


    Baras? Ar tu? Manau, kad tu. Šypteliu. Ar esu apgirtusi jau nuo pirmos taurės?


    Metas įpila dvi taures to paties kokteilio. Vieną man, kitą sau. Paėmęs jas į rankas apeina aplink barą ir atkiša man.


    Paimu taurę, bet tą pačią akimirką ji atsiduria ant grindų. Prie mano kojų pažyra šukės. Kas čia įvyko? Ar mane ką tik nukrėtė elektra? Nejaugi dėl to, kad prisiliečiau prie Meto?


    Mudu vienas kitą varstome nustebusiais žvilgsniais, tarsi abu mėgindami suprasti, kas čia nutiko. Jis irgi tai jaučia, matau iš akių.


    Energijos pliūpsnis toks stiprus, kad man užgniaužia kvapą.


    – Atsiprašau... Aš netyčia...– staigiai atsitupiu ir pradedu rinkti stiklo šukes.


    – Palik jas. Dar susižeisi,– Metas ir vėl rodo rūpestingumą.– Pats sutvarkysiu...


    Jis atsineša šluotelę su semtuvėliu ir sušluoja šukes. Tada įpila naują taurę kokteilio ir šį kartą pastato priešais mane. Ko gero, bijo rizikuoti, kad išmesiu ir šitą. Aš ir pati vargu ar išdrįsčiau ją paimti iš jo rankų.


    Metas atsisėda šalia manęs ir paragauja kokteilio.


    – Nepyk už tą taurę. Sumokėsiu,– pažadu nejaukiai jausdamasi.


    – Pamiršk tai. Įrašysiu į baro sąskaitą,– nusišypso jis ir įbeda žvilgsnį į mane.


    Pastebiu, kad Metas ir toliau varsto mane akimis. Ar jo žvilgsnis pasikeitęs? Aš čia alkoholis susuko man galvą? Dar gurkšteliu žalsvo obuolių martinio.


    – Kaip suprantu, dirbi reklamos srityje...– po ne per jaukiausios pertraukėlės pirmasis prabyla Metas.


    – Esu vienos reklamos agentūros generalinės direktorės padėjėja...


    Oho! Man pačiai keista. Jau seniai nesu niekam sakiusi, kokios mano pareigos.


    – O... Solidus postas...


    – Aš jo nusipelniau...– didžiuodamasi ištariu paskutinį žodį skiemenimis.– Daug dirbau, kad gaučiau. Tu, regis, visai neseniai pradėjai dirbti bare? Aną savaitę tavęs čia nebuvo.


    – Įsidarbinau prieš kelias dienas. O tu dažnai lankaisi šitame bare?


    Smalsus velniūkštis. Kaip ir aš.


    – Čia mėgstamiausia mūsų vieta...


    – Ar tie „mes“– tai anas rėksnys vyras ir juodaplaukė moteris?


    Metui niekas nepraslysta pro akis.


    – Taip. O juodaplaukė moteris ir yra toji kolegė, kurios užpakalį gelbėju. Už kolegę!– Mudu susidaužiame taurėmis ir gurkštelime kokteilio.


    – O anas nuo galvos iki kojų baltai apsirengęs vyras? Kas jis toks?


    Betgi tu, vyruti, ir smalsus! Nejau negali iškart paklausti, ar turiu vaikiną?


    – Tai ypatingas žmogus mano gyvenime...– bandau suklaidinti Metą.


    – Kuo ypatingas? Draugas? Vaikinas? Sutuoktinis?


    – Taip.


    Kaip paklausei, taip ir atsakiau. Na, ką dabar darysi? Koks bus kitas klausimas?


    – Sutuoktinio versiją atmetu, nes nemūvi žiedo ant piršto. Lieka draugas arba vaikinas,– jo veide atsiranda klastinga šypsena. Tarsi sakytų: „Ką tu čia man meluoji.“


    – Jis vardu Rajanas. Geriausias mano draugas,– visgi neištveriu.


    Kažkodėl man nepatinka laikyti Metą nežinioje. O gal tiesiog noriu, kad žinotų, jog esu laisva.


    – Ko primaišei į šitą kokteilį, kad jaučiuosi tokia mieguista?– išgėrusi paskutinį lašą martinio pastačiau taurę šalia tuščios jo taurės.


    – Jeigu nežinojai, tai alkoholis pasižymi tokiu poveikiu, ypač jei nesi pratęs jo vartoti... Iš to, kiek išgėrei, spėju, kad nesi alkoholio mėgėja...


    – Gal tu koks nors chemikas?– pasirėmiau galvą ranka, kad neužmigčiau čia pat prie baro.


    – Ne chemikas, tik barmenas,– šypteli Metas.


    Skvarbus jo žvilgsnis nė akimirką nepalieka mano akių. Visą laiką į jas ir težiūri.


    – Eime. Uždarysiu barą ir parvešiu tave namo.


    – Na jau ne. Esi irgi išgėręs,– prieštarauju.– Išsikviesiu taksi, o automobilį rytoj parvairuos kuris nors iš apsaugininkų. Ne pirmas kartas.


    – Vienai ir dar girtai tikrai neleisiu važiuoti su nepažįstamu vyru. Paskui dar kas nors atsitiks, tai ir man teks už tai atsakyti,– jis atrodo rūstokas ir bent kiek valdingas.– Neprieštarauk. Vis tiek palydėsiu.


    Bet juk ir tave menkai pažįstu...


    Įsikišu mobilųjį į užpakalinę džinsų kišenę. Metas užgesina visas šviesas ir iš po baro ištraukęs juodą odinę striukę prieina prie manęs. Atsargiai užmeta ją man ant pečių.


    – Lauke šalta...– sako.


    Mudu nulipame laiptais ir sutikę apsaugininką atsisveikiname su juo. Dar pasiimu rankinę iš automobilio. Joje mano raktai. Kitaip neįeičiau į namus.


    Ketinu nunešti audi raktelius apsaugininkui, bet Metas atima juos iš manęs. Sako vėliau perduosiantis jam pats.


    Oi! Ir vėl delną sukutena elektros srovė.


    Taksi ilgai laukti netenka. Metas greitai jį sustabdo. Štai jau sėdžiu šiltame automobilyje. Lauke iš tiesų šaltoka. Gerai, kad pečius gobia Meto striukė. O sklindantis nuo jos kvepalų aromatas labai patinka mano nosytei.


    – Ema, koks tavo adresas?– lyg per miglą išgirstu jo balsą.


    Rodos, aš jau snaudžiu atsirėmusi į sėdynės atlošą.


    – Parko aveniu... Vienas nulis du nulis...


    Pasirodo, dar nesu tokia girta. Vis dėlto prisimenu savo adresą.


    Nesuvokiu, kiek laiko važiuojame. Galiausiai Meto balsas ragina mane išlipti. Rodos, išlipu, neišvirstu. Ačiū Dievui. Kitaip mirčiau iš gėdos.


    – Kur tavo raktai?– tyliai klausia jis.


    Ar Metas laiko mane už rankos? Nejau vos pastoviu ant kojų?


    – Rankinėje...


    – Kelintas butas?


    – Šimtas penkiasdešimt antras B...– atsakau trindama delnu akis ir bandydama nuvyti miegus.


    Liftas staigiai pakyla į dešimtą aukštą. Girdžiu, kaip Metas atrakina buto duris. Pagaliau aš namie! Ir žiauriai noriu miego...


    Svetainėje kvepia apelsinais. Keletą jų dar vakar buvau sudėjusi į vazą ir pastačiusi ant staliuko. Gerai, kad Metas supratingas ir neuždega šviesos. Jos, prasiskverbusios iš apšviestų gatvių pro užuolaidomis neuždengtą langą, ir taip užtenka.


    Prisėdu ant sofos, nes užsispyrusios kojos nebenori daugiau žengti nė žingsnio.


    – Kur vonios kambarys?– teiraujasi jis.


    – Vienas šalia svečių kambario. Durys tiesiai. O maniškis– miegamajame. Durys kairėje.


    Kam Metui vonios kambarys? Gal ketina maudytis? Čia? Mano bute?


    Jis dingsta iš mano akiračio. Aš padedu galvą ant sofos ranktūrio ir susiriečiu į kamuoliuką. Dar užsikloju odine jo striuke.


    Ir nugrimztu į miegą...

    Kaip puikiai išsimiegojau...


    Neprisimenu, ką sapnavau, bet pramerkiu akis šypsodamasi. Tingiai pasirąžau. Ir apsiverčiu ant kito šono.


    Aš lovoje? Staigiai atvirstu atgal ir atsisėdu, rankomis remdamasi į čiužinį. Apsidairau. Kaip čia atsidūriau? Juk užmigau svetainėje. Tiek dar atsimenu...


    Išgirstu kažkokį krebždesį už vos pravirų miegamojo durų. Metas... Jis vis dar čia?


    Kilsteliu antklodę. Velnias! Aš tik su apatiniais! Nejau mudu praleidome naktį?


    Išsigąstu, nes niekada nesiveliu į vienos nakties nuotykius. Ir nesivedžioju nepažįstamųjų į namus. O vakar, rodos, bus įvykę kitaip.


    Gal patiriu kokią nors trisdešimtmetės krizę? Tiesa, man dar ne trisdešimt, bet tuoj sukaks... Būtinai turėsiu padėkoti Rajanui už patarimą, kad visur ir visada vilkėčiau seksualius apatinius. Nors prieš Metą ne gėda. O jei jis būtų pamatęs ne baltais nėriniais papuoštą liemenėlę ir kelnaites, o tuos kasdienius spalvotus apatinius, mano vilkimus namie? Įsivaizduoju, kokį įspūdį jam būtų padaręs besišypsantis man ant užpakalio Kempinukas Plačiakelnis iš nuotaikingo animacinio filmuko. Metas būtų pamanęs, kad esu visai... suvaikėjusi... Ačiū, ačiū, Rajanai, kad ir kur tu būtum... Ak, taip... Graikijoje...


    Atsikeliu iš lovos ir lėtai prisėlinu prie durų. Nelabai ką girdžiu. Kažkas nukrinta ant grindų. Virtuvėje iš čiaupo ima bėgti vanduo. Užuodžiu keistą kvapą.


    Negali būti. Jis gamina pusryčius? Man?


    Atsisukusi pažvelgiu į šalia lovos ant spintelės stovintį laikrodį. Jis rodo ketvirtį dvyliktos. Paprastai šitiek nemiegu. Bet vakar dariau tai, ko paprastai irgi nedarau. Tai kodėl turėčiau stebėtis atsikėlusi vos ne vidurdienį?


    Tyliai einu į vonią. Veidrodyje išvystu ne patį gražiausią vaizdą. Visgi turėsiu padėkoti Erikai už gero blakstienų tušo patarimą. Nors ir pykstu ant jos. Po nakties mano blakstienos vis dar tokios pačios: ilgos, juodos, gražios. Nė dėmelės po akimis. Tušas nei nubyrėjo, nei išsitepė.


    Na, o pats veidas šiek tiek patinęs. Tikriausiai nuo alkoholio. Vis dar jaučiu martinio skonį burnoje.


    Nusimetu apatinius ir palendu po dušu. Niekaip neduoda ramybės viena mintis. Mylėjomės ar ne? O jeigu jis viską nufilmavo ir mane šantažuos tuo vaizdo įrašu? Arba dar blogiau... Įdės į vieną iš pornografijos tinklalapių, kad visi pamatytų. Tada mano karjerai bus šakės. Ne, Metas taip nepadarytų. Ogal? Juk visai jo nepažįstu.


    Na štai, Ema... Bus tau gerti... Ar aš tavęs neįspėjau?– Vidinis balsas prabyla pačiu laiku.


    Greitai išlendu iš dušo. Šiek tiek nusausinu plaukus. Apsivelku švarius apatinius. Tuos, ant kurių išsišiepęs Kempinukas Plačiakelnis. Užsimaunu trumpus rausvus šortukus, ant viršaus užsimetu pilką nertinį, dailiai apnuoginantį petį. Dažytis tikrai neketinu. Juk vakar Metas vis tiek mane matė be makiažo. Jei neišsigando, neišsigąs ir dabar.


    Truputį meluoju... Visgi prieš pasirodydama Metui dar kartelį perbraukiu tušu blakstienas.


    Lėtai atidarau miegamojo duris. Atsiremiu į jas ir suneriu rankas ant krūtinės. Grožintis vaizdu, kurį matau priešais save, lūpose atsiranda šypsenėlė.


    Taip. Metas virtuvėje gamina pusryčius. Stovi nusigręžęs. Rodos, kažką kepa ant viryklės. Mūvi tik tamsiai pilkas kelnes. Aha... Pusnuogis, basas ir dar mano virtuvėje. Kaip tau patinka toks derinys, Ema? Jam ant peties užmestas nedidelis rankšluostis.


    Žinoma, kur daugiau galiu žiūrėti, jei ne į nuogą jo nugarą... Į rankas... Į užpakalį.


    Užsisvajoju. Man visai patiktų kas rytą matyti tokį vaizdą. Tada prieičiau prie jo. Švelniai apkabinčiau. Ir prisiglaudusi pabučiuočiau į petį... Paskui ir į lūpas... Aistringai. Bet jis tik nepažįstamasis, stovintis mano virtuvėje? O ne mylimas vyras?


    – Labas rytas...– nedrąsiu balsu išsklaidau tvyrančią jaukią tylą.


    Metas staigiu judesiu krypteli galvą. Paskui visu kūnu grįžteli į mane.


    Ko gero, daug laiko praleidžia sporto salėje. Raumenukai... Six pack... Įspūdinga...


    – Labas... Išsimiegojai?– klausia jis nužvelgdamas mane. Ir nusiėmęs nuo peties rankšluostį nusišluosto rankas.


    Nieko neatsakau. Tik linkteliu galvą.


    Gal pagaliau malonėsi užsivilkti marškinėlius? Mane blaško tobulas tavo kūnas... Aha, tavo dėmesį traukia nuogos mano kojos. Taigi lygiosios.


    – Valgysi?– maloniai teiraujasi Metas. O jo akys vis sustoja ties mano kojomis arba ties šlapiais plaukais.


    Jo plaukai truputį susitaršę. Tvirtą smakro liniją puošia maži barzdos šereliai. Žvilgsnis nuo vakar vakaro nepasikeitęs. Toks pat skvarbus ir... seksualus.


    – Priklauso nuo to, ką paruošei...– atsakiau.


    Kokia aš nedėkinga... Jis stengėsi. O aš? Juk esu alkana, tad tiks bet koks maistas. Tarsi susigėdusi perbraukiu pirštais per šlapius plaukus ir atmetu juos atgal.


    Nežinau, ar man tik atrodo, ar Metas tikrai sulaiko kvėpavimą stebėdamas šį mano judesį.


    – Omletas... Daržovės... Apelsinų sultys...– sako jis.


    Prieinu arčiau prie viryklės. Ar jo kūnas įsitempia? Ar čia aš taip jį veikiu? Meto kvėpavimas darosi tankesnis. Jis atsistoja man už nugaros.


    – Tiks...– atsigręžusi pasakau.


    Ir vėl jo žudantis žvilgsnis atkreiptas į mane. Nuryju seilę.


    Ar mane trikdo toks mudviejų artumas? Ne... Labiau nervinuosi dėl to, kad nežinau, ar mylėjausi su šio tobulo kūno savininku, ar ne...


    – Sėskis prie stalo. Pusryčiai netrukus bus patiekti. O gal turėčiau vadinti pietumis?– šypteli jis.


    – Na, man tai bus pusryčiai...– atsakau pildamasi sulčių į stiklinę.


    – Neskauda galvos po vakarykštės nakties?


    Apie ką gi čia klausi? Apie alkoholį ar...


    – Ne, neskauda.


    Metas įdeda omleto mums abiem į lėkštes. Šalia jo prideda supjaustytų daržovių. Ir viską pastato ant aukšto virtuvinio stalo.


    Sėdžiu prie stalo ir geriu sultis. Tuo tarpu tamsiaplaukis eina į svetainę, sujungtą su virtuve, ir pasiėmęs nuo sofos apsivelka marškinėlius.


    Pagaliau! Susipratai! Ko gero, jei dar ilgiau žiūrėčiau į tą kūną, tai...


    Atsidūstu. Šakute pakabinu omleto ir įsidedu kąsnelį į burną. Skanu. Netgi labai. O jis geras kulinaras.


    Metas grįžta prie stalo ir atsisėdęs ragauja savo paruošto šedevro. Negaliu nepastebėti, kaip žvilgčioja į mane.


    – Na, kaip? Įtikau jūsų, madam, skoniui?– šypsodamasis teiraujasi. Šnairai žvilgteliu už tokį kreipinį.– Kas? Ar taip vadinamos tik labai senos moteriškės?


    Dar drįsta juoktis!


    – Ačiū, šefe... Labai skanu,– nelieku skolinga.


    Metas prisimerkia ir gurkšteli apelsinų sulčių.


    Kaip paklausti apie praėjusią naktį? Jis atrodo labai patenkintas savimi. Tikriausiai taip ir buvo... Mes gulėjome kartu...


    – Apie ką susimąstei?– susidomi Metas.


    – Niekis... Kvailystės...


    Taip, vakar iškrėčiau tikrų tikriausią kvailystę... ir dar su TAVIMI...


    – Nagi, pasakyk. Matau, kad tau kažkas neduoda ramybės.


    – Vakar, kai grįžom čia...– kalbu kaip nedrąsi paauglė.– Tu... Ir aš... Na, mudu... Tai darėm?


    Nenoriu pakelti į jį akių, bet pakeliu. Meto lūpose žaidžia klastinga šypsenėlė. Ir, žinoma, jis nužiūrinėja mane. Nė nebežinau kelintą kartą pastebiu jį taip darant.


    – Ne, mes nesimylėjom...– ramiai ištaria jis.


    Nesimylėjom? Tikrai? Tikiuosi, nemeluoji, nes kitaip...


    – Vos grįžusi namo tu išsijungei,– mano mintis nutraukia jo balsas.


    – O kaip atsidūriau lovoje?


    – Nunešiau...


    Na, taip... Kur nenuneši turėdamas tokius įspūdingus raumenis...


    – Ir nurengei?– vis dar įtariai žiūriu į jį dėdama į burną dar vieną kąsnį omleto.


    – O tu norėjai miegoti su drabužiais?– žvelgdamas į mane Metas kilsteli antakį.


    – Ne... O kur tu miegojai?


    – Ant sofos...– jis mosteli galva į svetainės pusę.


    – Ačiū, kad nepasinaudojai padėtimi...


    Iš tikro jaučiuosi jam dėkinga už džentelmeniškumą. Regis, žemėje dar liko tikrų vyrų. Pasirodo, ne vien tik kiaulės vaikštinėja gatvėmis.


    – Jeigu ką, tai aš ne iš tų, kuriems patinka dulkinti miegančias moteris... Man labiau patinka žiūrėti moteriai į akis, kai suteikiu jai orgazmą...– žydros akys įdėmiai stebi mane.


    Ačiū už atvirumą. Bet gal nereikėjo to sakyti. Man visai nebūtina to žinoti.


    Neatlaikau jo žvilgsnio. Nuleidžiu akis ir apsimetu besidominti maistu lėkštėje. Šakute paknaibau daržoves, kad būtų įtikimiau.


    – Pastebėjau, kad bute nėra jokių vyriškų daiktų ar nuotraukų, kuriose būtum įamžinta su kokiu nors vyru...– vėl atsargiai prabyla Metas.


    – Nemandagu šniukštinėti svetimuose namuose...– esu nepatenkinta.


    – Aš ir nešniukštinėjau. Tik esu pastabus.


    – Nemėgstu kalbėti apie itin asmeniškus dalykus su nepažįstamais arba mažai pažįstamais žmonėmis,– pažvelgiu į jį.


    – Kodėl neturi draugo?– tarsi visai neišgirdęs pirmiau pasakytų mano žodžių Metas užduoda keblų klausimą.


    – Keliu didelius reikalavimus...– bandau išsisukti nuo atsakymo.


    – Kokius gi?


    Neketini pasiduoti, tiesa?


    – Tikrai nesakysiu. O kodėl tave tai domina?


    – Smalsu...


    – Nejau nesi girdėjęs, kad smalsumas pražudė katę? Nebijai, jog ir tau gali taip nutikti?


    – Žinau tik, kad nedera pirkti katės maiše, pirmiau jos neišbandžius. Ar panašiai...


    – Aha... Aš irgi kūrybinga. Bijai liūto– nevyk į Afriką... Arba neik į zoologijos sodą...


    Metas garsiai nusijuokia. Jo juokas užkrečia ir mane. Dabar abudu juokiamės sėdėdami virtuvėje prie stalo. Atmosfera išties puiki.


    – O tu pats? Ar turi draugę?– įsidrąsinusi klausiu.


    – Ne...– regis, atvirai atsako jis, tik aš kažkodėl nepatikiu.


    – Meluoji. Dažniausiai barmenai kas vakarą turi vis kitą draugę...


    – Kam man meluoti. Pati spręsk, tikėti ar ne. Jeigu jau kalbam apie stereotipus, tai barmenai nelydi girtų lankytojų į namus. O jei palydi, tai ir perguli su jomis... Ir dažniausiai už pinigus... Taigi nemanau esąs panašus į stereotipinį barmeną.


    Taikliai pasakyta. Taip, jis visai kitoks... Šitas nakties riteris dar ir protingas...


    – Tai kodėl šalia tavęs nėra tos vienintelės moters?– irgi smalsauju kaip lapė.


    – Gal, kaip ir tu, keliu didelius reikalavimus...– nusišypso šis.


    – Spėju, nepasakysi, kokius?


    Jis tylomis papurto galvą.


    – Kodėl tave tai domina? Nori pasižiūrėti, ar atitinki juos?– netikėtai paklausia Metas.


    Kas? Aš?


    – Man atrodo, kad tave labiau domina maniškis reikalavimų sąrašas, o ne atvirkščiai,– primerkiu akis.


    Nejau jis mano, kad aš nieko nesuprantu? Nesu naivuolė.


    Metas nutaiso plačią šypseną. Jis per daug pasitiki savimi.


    – Ačiū už pusryčius. Buvo išties skanu. Nustebinai... Nebe pirmą kartą...– padėkoju.


    O, taip! Jam patinka mano pagyros. Nuo veido niekaip nedingsta holivudiška šypsena.


    – Lieki ir man skolinga pusryčius...


    Jis flirtuoja?


    – Užteks ir vakarienės. Pusryčius gaminsiu tik savo vyrui.


    – Šit kaip. Gerai, vieną dieną aš tau būtinai tai priminsiu...


    Kas čia per užuominos? Aišku, kuri moteris nenorėtų turėti tokio vyro šalia. Bet... Būti žmona? JO?


    – Ko gero, man jau laikas eiti,– Metas atsistoja ir žengia link svetainės. Apsiauna batus, pasiima nuo sofos odinę striukę, užsideda skrybėlę ir akinius, nors be jų atrodo kur kas geriau, ir stabteli prie durų.


    Išties tik dabar pastebiu, kad visą tą laiką jis buvo be akinių. O aš ir galvoju, ko čia trūksta? Bet kodėl Metas nešioja akinius, jeigu šie jam visai nereikalingi?


    – Dar kartą ačiū, kad pasirūpinai manimi...– nepamirštu parodyti dėkingumo.


    – Prašom... O dėl tos vakarienės... Man reikėtų tavo telefono numerio, kad suderintume laiką.


    – Žinau, kur dirbi. Užvažiuosiu į barą ir pasakysiu...– aš irgi nepėsčia.


    Atleisk, bet telefono numerio neduosiu.


    – Okei... Tai iki pasimatymo...– meiliai šypsodamasis atsisveikina Metas.


    – Iki...


    Jis nusigręžia ir patraukia koridoriumi prie lifto.


    Kas yra? Ar aš nenoriu, kad jis išeitų?


    – Metai, tu kam nors alergiškas?– sušunku išbėgusi į koridorių.


    – Kiek žinau, ne...


    – O gal turi kokių nors ypatingų pageidavimų? Ko norėtum vakarienės?


    Jis įdėmiai nužvelgia mane. Pasijuntu nejaukiai. Nors, tiesą sakant, visai smagu žinoti, kad Metas kaip pagrindinį patiekalą rinktųsi mane. O gal kaip desertą?


    – Viskas tiks, ką paruoši. Nė neabejoju, kad bus skanu.


    O jis mėgsta šypsotis. Tiesa, jam tai labai tinka.


    – Gerai... Iki...


    – Iki...


    Kodėl šis atsisveikinimas toks nejaukus? Todėl, kad nenori, jog jis išeitų? Kvaiša,– vos tik grįžusią į butą mane užsipuola vidinis balsas.


    Einu į miegamąjį ir susirandu telefoną. Reikia paskambinti į barą ir paprašyti, kad kas nors parvairuotų automobilį.


    Bet, mano nuostabai, audi jau stovi garaže. Tai išgirstu iš apsaugininko. Dar jis sako, kad automobilį parvairavo Metas.


    Kas iš tikrųjų yra tas vyras? Ir kodėl jis taip rūpinasi manimi?


    Kitą dienos dalį praleidžiu piešdama kvepalų reklamos eskizus. Ačiū Metui už nuostabią idėją, kitaip nežinočiau, ką daryti.


    Mano miegamojo grindys kaip dailės studijoje. Visur mėtosi popieriaus lapai, spalvoti pieštukai, liniuotė, žirklės.


    Tikiuosi, Erika tai įvertins. Nemėgstu pyktis, bet kartais jos abejingumas varo mane iš proto. Nežinau, ar ji būtų tarp mano darbuotojų, jei turėčiau nuosavą reklamos agentūrą.


    Elektroniniame pašte randu daugybę Rajano atsiųstų nuotraukų... Iš Kretos? Jie jau persikėlė į Kretą?


    Žiūrint į tuos karščiu alsuojančius vaizdus apima pavydas. Bet Rajanas man pažadėjo kelionę į Majamį. Tad lyg ir neturėčiau pavydėti.


    Džiaugiuosi dėl draugo, kad jis šiuo metu laimingas. Pastarieji keleri metai buvo nelengvi, ir jis nusipelnė tos laimės. Simonas, nors ir jaunas, sugeba suvaldyti Rajaną. Juodu puikiai tinka vienas kitam.


    Mano reklama jau baigta. Atsargiai sudedu visus lapus į aplanką ir nunešu į svetainę. Kad tik nepamirščiau pasiimti rytoj eidama į darbą.


    Ateina ir mano poilsio valandėlė. Prisileidžiu karštą vonią. Įpilu braškėmis kvepiančių putų ir atsigulu į ją.


    Vakar to negalėjau padaryti. Dėl suprantamų priežasčių. Tad naudojuosi proga dabar. Nusišypsau prisiminusi vakarykštę dieną... Ir šiandienos rytą. Kodėl man iš galvos niekaip neišeina Metas? Prieš akis matau raumeningą jo kūną. Po velnių! Jis karštas!


    Mano ranka slysta šlapiu kūnu... Žemyn... Dar žemiau. Bet susigėdusi savo pačios minčių atitraukiau ją. Ne! Aš to nedarysiu! Juolab galvodama apie jį.


    Kodėl jis mane taip keistai veikia? Niekaip nesuprantu. Mano kūnas reaguoja į jo vardą. Net ištartą mintyse.


    O dar toji elektros srovė. Iš kur ji atsirado? Gal Metas koks nors supermenas, turintis antgamtinių galių? Man dar niekad neteko to pajusti. O štai su juo... Viskas kitaip.


    Kodėl?

    Išlipusi iš lifto sutinku agentūros fotografą ir įteikiu jam kvepalų reklamos eskizus. Paprašau visa tai perduoti Erikai.


    Pasisveikinusi su blondine einu į savo kabinetą. Denisės dar nėra. Išsitraukusi iš rankinės darbo kalendorių peržvelgiu dienotvarkę. Regis, svarbių darbų neturiu. Manęs laukė tik kelios reklamos, jas reikėjo peržiūrėti ir atiduoti užsakovams.


    Išgirstu tylų beldimą į duris. Atitraukiu akis nuo savo popierių ir pažvelgiu į jas. Pirmiausia pamatau pro pravirų durų tarpelį išlendant atšaldyto jogurto indelį– mano mėgstamiausio mangų skonio.


    Puikiai žinau, kas jį atnešė. Netrukus pasirodo ir Erikos galva.


    – Galiu užeiti?– nedrąsiai klausia ji.


    Nelabai noriu su ja kalbėtis. Vis dar širstu.


    – Pyksti?– įėjusi į kabinetą Erika ir toliau elgiasi nedrąsiai.


    – Pykstu,– atsakau nutaisiusi rimtą veidą.– Ar turėtų būti kitaip?


    – Žinau, kad šį kartą gerokai prisidirbau. Tikiuosi, nepasakysi Denisei, nes ši tikrai mane atleis...


    – Jei būčiau norėjusi, kad tave atleistų, nebūčiau davusi reklamos eskizų... Užsakovas po dešimties minučių bus pasitarimų kabinete. Tad jei nenori užsitraukti bosės nemalonės, siūlyčiau paskubėti...


    – Ačiū, Ema. Tik tu viena visada gelbsti mano kailį...


    Erika nuoširdžiai pažvelgia į mane. Man sunku pykti ant vienintelės savo draugės. Na, iš moterų.


    Ji jau ruošiasi išeiti.


    – Jogurtą tai palik,– sakau rimčiausiu balsu.


    Erika šypteli. Pastačiusi indelį ant stalo žvilgteli į mane ir išeina iš kabineto.


    Esu tokia alkana... Nespėjau ryte nieko užkąsti. Ir viskas tik dėl draugės. Skubėjau, kad spėčiau laiku atiduoti eskizus. Bent jau ji susiprato ir atnešė man pusryčius.


    Pasigardžiuodama valgau jogurtą ir tuo pat metu naršau internete, domiuosi, kas naujo įvyko pasaulyje, kol miegojau.


    Suskamba telefonas. Rodos, gavau žinutę. Siuntėjas nežinomas. Gal naujas užsakovas nori ko nors pasiteirauti? Bet tam yra darbinis telefonas.


    Spusteliu „Skaityti“.


    Neįvardytas


    2013-04-08 Pirm. 09.22


    Gal šį vakarą pasikviesi


    vakarienės? ;) Metas R.


    Nejučia imu šypsotis. Burnoje pradėjęs tirpti sušalęs jogurtas veržiasi pro lūpų kampučius. Staigiai ištraukiu iš burnos šaukštelį, kurį laikiau sukandusi dantimis, ir delnu nusišluostau burną.


    Dar kartelį pažvelgiu į telefoną. O tu greitas.


    Ema M.


    2013-04-08 Pirm. 09.25


    Pirmiausia labas rytas :)


    Nejaugi taip nekantrauji?


    Bijai, kad neištesėsiu pažado?


    Spusteliu „siųsti“. Įsikišu į burną dar vieną kaupiną šaukštelį jogurto ir pažvelgiu į kompiuterio ekraną, kuriame matyti „New York Post“ pramogų skiltis.


    Žinutė.


    Neįvardytas


    2013-04-08 Pirm. 09.27


    Labas rytas :) Nebijau,


    kad pamirši. Visada galiu


    priminti. Kažkodėl pasitikiu


    tavimi. Tik esu žiauriai


    alkanas ir labai norėčiau


    KO NORS UŽKĄSTI ;)


    Ko nors užkąsti? Žinau, ko norėtum. Nė neabejoju, kad dabar mudu galvojame apie tą patį... Ak, tu... Maistas tau nėmaž nerūpi...


    Siunčiu atsakymą.


    Ema M.


    2013-04-08 Pirm. 09.29


    Tai pasigamink :) Juk esi


    puikus virėjas. Jei nepastebėjai,


    dar tik rytas. Nemanau, kad


    ištversi iki vakarienės nieko


    neužkandęs :)


    Laukiu. Internetas darosi nebeįdomus. Jogurtą irgi baigiu suvalgyti.


    Neįvardytas


    2013-04-08 Pirm. 09.31


    Jau norėjau pakviesti į


    svečius, kad pagamintum


    pusryčius. Bet prisiminiau,


    kaip sakei gaminsianti


    pusryčius tik savo vyrui.


    Gal kartais apsigalvojai? :)


    Taip! Gaminsiu tik savo mylimajam. Ir jokiems kitiems vyrams. Juolab tau... Na, taip. Tau paruošiu vakarienę. Tą vienintelį kartą.


    Svarstau, ką čia atrašius.


    Ema M.


    2013-04-08 Pirm. 09.34


    Aš niekada nekeičiu


    nuomonės. Jei jau kartą


    pasakau, tai taip ir bus.


    Šįsyk negausi jokių šypsenėlių!


    Neįvardytas


    2013-04-08 Pirm. 09.36


    Oooo... Tu valdinga :) Ir


    užsispyrusi :) Primeni man


    mustangą. Tik žinau, kaip jį


    suvaldyti. Gerai prajodinėji,


    ir jis tavo ;)


    Kas čia per užuominos? Dargi nuo pat ankstyvo pirmadienio ryto. Užsimanei pajodinėti? Na, dar pažiūrėsim, kuris iš mūsų geresnis jojikas.


    Ema M.


    2013-04-08 Pirm. 09.39


    Regis, pirmiau klausei apie


    kažkokią nereikšmingą


    vakarienę :) O gal ir toliau


    žadi paistyti apie kažkokius


    mustangus? Jeigu taip domiesi


    žirgais, galiu užrašyti į jojimo


    kursus.


    Atsirado mat jojikas...


    Neįvardytas


    2013-04-08 Pirm. 09.41


    NEREIKŠMINGA???


    O tu linksma! (čia apie


    jojimą) :D


    Neišgąsdinsi manęs tomis savo grėsmingomis didžiosiomis raidėmis.


    Ema M.


    2013-04-08 Pirm. 09.43


    Puotos tau tikrai neketinu


    surengti. Vakarienė bus


    PAPRASTA.


    Niekaip negaliu nustoti jį erzinusi.


    Neįvardytas


    2013-04-08 Pirm. 09.45


    Paprasta tik iki tol, kol


    joje pasirodysiu aš. O jau


    tada ji bus YPATINGA ;) Na,


    tai sutinki šį vakarą ir tu


    sudalyvauti YPATINGOJE


    VAKARIENĖJE? ;)


    Pasipūtėlis. Bet kažkodėl mano veide pražysta šypsena nuo ausies iki ausies.


    Ema M.


    2013-04-08 Pirm. 09.47


    Gerai, sutinku :) Tik


    mažytė smulkmena...


    Valgysi, ką pagaminsiu.


    Sakysi, kad labai skanu.


    Ir nelaidysi dviprasmiškų


    replikų.


    Štai taip!


    Neįvardytas


    2013-04-08 Pirm. 09.49


    Tu tokia valdinga, kad...


    Mmm... Abejoju, ar


    norėtum sužinoti, apie ką


    dabar galvoju :D Pažadu


    elgtis mandagiai. Tinka? :)


    Tiks. Tik ką čia jam pagaminus? Hmm... Reikės po darbo užsukti į parduotuvę.


    Ema M.


    2013-04-08 Pirm. 09.51


    Susitiksim 21.00 pas mane.


    Beje, tu kartais nedirbsi


    šįvakar bare?


    Taigi. Gerai, kad prisiminiau paklausti tokio nereikšmingo dalyko. Aišku, ironizuoju.


    Neįvardytas


    2013-04-08 Pirm. 09.53


    Susikeisiu su kuo nors :) Tik


    dėl šios NEREIKŠMINGOS IR


    PAPRASTOS VAKARIENĖS ;)


    Sarkazmas trykšta per kraštus, tiesa?


    Ema M.


    2013-04-08 Pirm. 09.55


    Adreso nerašysiu, nes


    kelią iki mano buto ir


    taip žinai. Tikėkimės,


    nepasiklysi, ir man


    nereikės tavęs laukti su


    atšalusia vakariene :) Iki


    Man reikia dirbti. Nebeturiu daugiau laiko susirašinėti. Tikriau, turiu, bet... Gal geriau nereikia su juo prasidėti. Nes paskui visą dieną nepaleisiu iš rankų telefono.


    Neįvardytas


    2013-04-08 Pirm. 09.57


    Šmaikštuolė :D Iki vakaro.


    Nekantriai lauksiu to


    susitikimo ;)


    Saldžialiežuvis...


    Įsirašau į adresų knygelę Meto numerį ir padedu telefoną į šalį. Pakylu nuo kėdės ir einu į registratūrą pas blondinę pasiimti korespondencijos. Ji surūgusiu veidu paduoda man nemažą šūsnį laiškų.


    Agentūroje ramu. Bosė vis dar nesirodo. Matyt, bus kur nors užtrukusi. Gal kokiame nors susitikime?


    Grįžtu į kabinetą ir pradedu skaitinėti laiškus. Netrukus pasigirsta beldimas į duris, o tai reiškia, kad kuriam laikui teks juos pamiršti.


    – Užsiėmusi?– klausia Erika.


    – Nelabai,– atsakau vis dar vaizduodama, kad ant jos pykstu.– Kaip sekėsi susitikime?


    – Puikiai. Užsakovams labai patiko idėja. Sakė, būtinai vėl kreipsis į mus...– džiūgavo ji.


    – Gerai, kad nepraradome jų...


    – Ir tik tavo dėka... Aš tau jau milijoninį kartą esu skolinga...


    – Metui irgi...


    – Kam tokiam?– nustemba Erika. Ar aš tai ištariau balsu?


    – Barmenui iš PIXI baro...– paaiškinu, nors ir nenoromis.


    – Kuo jis čia dėtas?


    – Na, tai jis man pasiūlė tą idėją...


    – Nežinojau, kad judu pažįstami...


    – Savaitgalį susipažinom...– šypteliu prisimindama savo keistąjį savaitgalį.


    – Hmm... Darosi smalsu... Noriu išgirsti visas smulkmenas...


    Erika prisitraukia kėdę arčiau manęs ir klesteli ant jos.


    – Nieko ypatingo nebuvo... (Gal ir buvo, bet aš tau tikrai visko nepasakosiu...) Laukiau tavęs bare... O jis tiesiog užkalbino mane. Pamatė, kad esu susirūpinusi, ir norėjo padėti. Pradėjom šnekėtis, pasakiau, kad niekaip nesiseka sukurti vienos reklamos. Tada jis ėmė ir iš kažkur ištraukė tą sumanymą su baikeriu... Viskas.


    Ne, ne viskas. Tik tai, kas vyko toliau, pasilaikysiu sau.


    – Kaip keista,– stebisi Erika, šnairuodama į mane.– Jis penktadienį klausinėjo apie tave...


    Ką? Metas domėjosi manimi?


    – Ko klausinėjo?– deduosi nustebusi. Nors iš tikro ir esu tokia.


    – Šio bei to,– išsisukinėja ji.– Klausė, ar esi mano draugė. Ar dažnai lankaisi bare. Na, žinai, visokiausių smulkmenų...


    – Tikiuosi, nieko jam nepripliurpei?– man, žinančiai, koks ilgas Erikos liežuvis, tai išties rūpi.


    – Nusiramink. Aišku, kad ne. Nieko jam nepasakojau. Pasakiau, jeigu jam taip smalsu, tegu pats tavęs ir klausia.


    Išgirstu trinktelint Denisės kabineto duris. Erika supratingai pasišalina ir palieka mane vieną. Bet aš pas bosę neinu. Laukiu, kol pati pakvies.


    O jos kabineto durys varstosi dažnai. Denisė tai ateina, tai išeina. Arba kas nors užsuka pas ją. Manęs ji kol kas nenori matyti.


    Neilgai trukus išgirstu ir savo vardą kitapus durų.


    Bosė šiandien atrodo itin žaviai. Pasitempusi. Pasidariusi šukuoseną. Visai nepanėšinti į moterį, ką tik patyrusią skyrybų dramą.


    – Ema, aš savaitei išvykstu į Kaliforniją... Keliauju apžiūrėti vieno Napos vynuogyno. Jo savininkas nori užsakyti reklamą, tad kviečia mane paviešėti. Palieku čia tave už viską atsakingą.


    Ne! Taip nesąžininga! Ir aš noriu atostogų!


    – Žinoma, viskuo pasirūpinsiu... Kaip visada,– atsakau dalykiškai šypsodamasi.


    – Dar kai kas... Yra naujas užsakovas, šią savaitę reikia sukurti jam reklamą. Žinau, darbo bus daug... Bet tu sugebėsi...


    Aha... O kas belieka? Jei nesugebėsiu, išlėksiu iš čia...


    – Ema, tu puiki padėjėja. Kas žino, kur vieną dieną atsidursi? Gal mano kėdėje?– priduria Denisė.


    Kukliai nusišypsau ir grįžtu į savo paprastutį kabinetuką.


    Laiškų šūsnis po truputį mažėja. Bet man neduoda ramybės viena mintis... Reikia atšaukti šio vakaro planus. Neturėsiu kada susitikti su Metu.


    Parašau jam žinutę.


    Ema M.


    2013-04-08 Pirm. 11.15


    Man labai gaila, bet


    vakarienę teks nukelti


    kitai dienai. Užgriuvo daug


    darbų.


    Jo žinutės ilgai laukti nereikia. Nejaugi nepaleidžia iš rankų telefono?


    Metas R.


    2013-04-08 Pirm. 11.17


    :(:(:( Labai labai nuliūdau...


    Taip tikėjausi tave pamatyti,


    o dabar... Tai gal vakarieniausim


    rytoj?


    Man nepatinka, kad tu liūdi... Pala! Nepatinka, kad liūdi? Iš kur tai? Kodėl jis man taip rūpi?


    Ema M.


    2013-04-08 Pirm. 11.19


    Atleisk, nelabai galėsiu


    susitikti kurią nors darbo


    dieną. Tikrai turiu daug


    darbų.

    

    

    Metas R.


    2013-04-08 Pirm. 11.20


    Okei... Tai gal savaitgalį? :)

    

    

    Ema M.


    2013-04-08 Pirm. 11.22


    Atleisk. Negalėsiu :( :( :(


    Savaitgalį mano vestuvės.


    Vos tik išsiunčiu žinutę, suskamba telefonas. Taip... Skambina Metas.


    – Klausau,– atsiliepiu.


    – Tik nesakyk, kad išteki,– jo balsas lyg piktas, lyg nustebęs, lyg sutrikęs.


    – Ką? Kodėl taip pamanei?– tikriausiai išgirdusi tuos žodžius sutrinku labiau už jį.


    Išteku? Aš? Juokauji? Be to, kas norės mane vesti? Nagi, parodykit man tą drąsuolį, besiryšiantį nusitempti senmergę prie altoriaus. Niekada nebijau pasijuokti iš savęs.


    – Tu pati parašei „savaitgalį mano vestuvės“,– dabar jo balsas ganėtinai liūdnas.


    – Rašiau ne „mano“, o „man“...


    – Tai kad ne.


    – Atleisk, gal per skubėjimą pridėjau raidę...– lyg ir teisinuosi.


    – Ema, prašau pasakyti, kad nieko neslepi nuo manęs,– jis kone maldauja.


    – Neslepiu. Tiesiog rašydama suklydau. Tuokiasi Rajano draugai. O aš esu pakviesta į šventę tik kaip viešnia.


    – Perskaitęs tuos tris žodžius aš... Per tas kelias akimirkas spėjau visko prisigalvoti... Pamaniau, kad pamelavai neturinti draugo. Kad flirtuodama su manimi norėjai tik prasiblaškyti... Ir...


    – Ei, visų pirma ne aš su tavimi flirtuoju, o tu su manimi. Beje, iš kur sužinojai mano telefono numerį?– truputį pykteliu, kad buvau nepelnytai apkaltinta.


    Kitame laido gale tyla... O paskui tylus juokas. Taip greitai pralinksmėjai?


    – Pavogiau,– prisipažįsta Metas.


    Numanau, kad šiuo metu jis klastingai šypsosi. Ne, esu visiškai tikra.


    – Malonu sužinoti, kad esi dar ir vagis,– su juo bendraujant, sarkazmas ir ironija tampa geriausiais mano draugais.


    – Įsižeidei?– jo balsas švelnus. Tyliu. Tegu kipšas paragauja savo paties vaistų.– Nepyk...– tyla.– Žinau, kad padariau pasaulinio lygio nusikaltimą, bet tikslas pateisina priemones, ar kaip ten sakoma?– Jis nusijuokia. O aš vis dar nepratariu nė žodžio.– Man patinka klausytis tavo balso...– tyla.– Pasakyk ką nors... Bet ką... Ema!


    – Deja, kartais priemonės nepateisina tikslo,– sakau rimtų rimčiausiu balsu. Gal net per rimtu.


    – Ak, pasistenk nebūti tokia pikta, mažy...– Metas staiga nutyla.


    Mažyte? Nori pavadinti mane mažyte?


    – Ema!– išgirstu už durų Denisės balsą.


    – Turiu eiti. Bosė kviečia. Iki,– paskubomis ištariu.


    – Iki...– jo atsakymas irgi trumpas.


    Abudu tuo pat metu padedame ragelį. Kažkodėl po šio pokalbio jaučiuosi keistai. „Mažyte“?


    Denisė praneša išskrendanti po kelių valandų, tad jau dabar paliekanti agentūrą mano rankose. Lyg ir nieko svarbaus nesužinau. Palinkiu jai geros kelionės ir dar palydžiu iki lifto.


    Man statant automobilį prie daugiaaukščio, kuriame gyvena Rajanas, laikrodis rodo dešimtą vakaro. Rajano apartamentai apima du aukštus. Čia vyrauja prancūziškas stilius: melsva, žalsva, balta pastelinės spalvos. Butas išties įspūdingas. Į jį įžengęs tarsi atsiduri visai kitame laike... Kitoje erdvėje.


    Labiausiai tame bute man patinka balkonas. Ir ypač nepakartojamas vaizdas į Centrinį parką. Jau nė nežinau, kiek kartų mudu su Rajanu čia gerdami arbatą juo grožėjomės.


    Stovėdama erdviame miegamajame nusišypsau, mat prisimenu esanti vienintelė moteris, kuri miegojo jo lovoje. Anksčiau, kai dar nebuvo Simono, dažnai likdavau čia nakvoti. Mudu įsitaisydavome plačioje lovoje ir prašnekėdavome iki paryčių. Su Rajanu visada linksma. Jis vienintelis žino visas mano paslaptis. Ir saugo jas. Kaip ir aš jo.


    Ant lovos guli didelė balta dėžė. Suprantu, kad čia bus ta jo palikta dovana man. Nukeliu dėžės dangtį ir pamatau elegantišką sodriai žalią suknelę. Prie jos pridėta aukso spalvos rankinė ir apyrankė bei auskarai, papuošti smaragdais. Rajanas nepamiršo ir basučių... Itališkų... Zomšinių... Bronzos atspalvio.


    Rajanas nepakartojamas! Kaip visada... Man patinka jo parinktas stilius.


    Apėjusi ir apžiūrėjusi butą išskubu namo. Jau vėlu. O rytoj laukia dar viena nelengva darbo diena. Tad pats metas griūti į lovą.


    Namuose pasitinka tyla. Lyg ir įprasta grįžti namo, kai juose niekas nelaukia. Bet po anos nakties... Su Metu... Imu dar labiau norėti, kad viskas būtų kitaip. Trokštu, kad manęs čia lauktų... jis. Nežinau, ar tasai jis bus Metas, ar dar kitas vyras, bet trokštu... Tiesiog trokštu, kad pagaliau kas nors manęs lauktų... O ne vien tik bute stovintys baldai.


    Nusiprausiu po dušu ir apsivilkusi naktinius susirangau lovoje. Pasiruošiu miegoti. Bet suskamba telefonas: žinutė. Kažkodėl nujaučiu, kas jos siuntėjas.


    Metas R.


    2013-04-08 Pirm. 23.24


    Saldžių sapnų ;)


    Neklydau... Jis... Kodėl skaitydama jo žinutes visada šypsausi?


    Ema M.


    2013-04-08 Pirm. 23.25


    Labanakt :)


    Metas– mano tipo vyras. Šmaikštus... Protingas. Bent kiek teko bendrauti, nenusivyliau juo... Ganėtinai išvaizdus... Netgi sakyčiau, drąsiai galėtų būti vienas iš žurnaluose aprašomų sekso simbolių. Manau, ne viena moteris atkreiptų dėmesį į pusnuogio Meto nuotrauką ant žurnalo viršelio.


    Ar aš čia svajoju, ar jau sapnuoju?

  


  
    


    2013 m. balandžio 9 d.


    Metas R.


    2013-04-09 Antr. 08.15


    Labas rytas ;)

    

    

    Ema M.


    2013-04-09 Antr. 08.16


    Labas :)

    

    

    Metas R.


    2013-04-09 Antr. 08.17


    Ką įdomaus sapnavai? ;)

    

    

    Ema M.


    2013-04-09 Antr. 08.19


    Neprisimenu. Tikriausiai


    nieko reikšmingo :) O tu?

    

    

    Metas R.


    2013-04-09 Antr. 08.20


    Mudviejų vakarienę :D

    

    

    Ema M.


    2013-04-09 Antr. 08.22


    Tikrai? Nagi, papasakok,


    kaip ten viskas vyko :)

    

    

    Metas R.


    2013-04-09 Antr. 08.24


    Ne. Palauksiu tikrosios


    vakarienės. Pasižiūrėsiu, ar


    sapno būta pranašiško ;)


    Kai telefone pamatau kaskart naują Meto žinutę, diena bėga visai kitaip.


    Metas R.


    2013-04-09 Antr. 20.25


    Gal jau sumanei, kada mudu


    galėtume pavakarieniauti? :)

    

    

    Ema M.


    2013-04-09 Antr. 20.27


    Vis dar svarstau :) Tiesiog


    nelabai žinau, kada grįšiu


    iš vestuvių, tai nieko ir


    nenoriu žadėti :)

    

    

    Metas R.


    2013-04-09 Antr. 20.28


    Ką pasikviesi į porą? ;)

    

    Ema M.


    2013-04-09 Antr. 20.30


    Turėjau eiti su Rajanu, bet jis


    išvykęs. Tad teks pasikviesti


    Eriką :)

    

    

    Metas R.


    2013-04-09 Antr. 20.31


    Jei nori, galiu palaikyti tau


    draugiją ;)

    

    

    Ema M.


    2013-04-09 Antr. 20.33


    Aš tau ir taip skolinga


    vakarienę. Nejau nori, kad


    dar giliau įklimpčiauį skolas?

    

    

    Metas R.


    2013-04-09 Antr. 22.32


    Labos nakties ir saldžių


    sapnų :)

    

    

    Ema M.


    2013-04-09 Antr. 22.33


    Ir tau labos nakties :)

  


  
    


    2013 m. balandžio 12 d.


    Penktadienis. Visai nesuprantu, kodėl taip greit prabėgo ši savaitė. Turbūt laiko tėkmę pagreitino susirašinėjimas su Metu.


    Kažkodėl mintys apie jį mane verčia vis dažniau šypsotis. O per tas kelias dienas ganėtinai daug galvojau apie Metą. Jis– kitoks... Išskirtinis. Nė vienam iki tol mano kelyje sutiktam vyrui nejaučiau tokios traukos, kokią jaučiu jam. Vien tai, kad mudviem susilietus pajuntu elektros srovę, daro visą šį reikalą įdomų... Ir keistą.


    Iš darbo į namus grįžtu labai anksti. Reikia pasiruošti vakare įvyksiančioms vestuvėms. Nors, tiesą sakant, mieliau likčiau namuose ir gaminčiau Metui vakarienę. Bet Rajanas jau pažadėjęs savo draugams dalyvauti šventėje. Tik išėjo taip, kad jis išvyko į Graikiją. O aš turėsiu viena sukiotis tarp visai nepažįstamų žmonių. Kita vertus, atsakyti paskutinę minutę būtų irgi negražu. Bent jau Erika vyks kartu su manimi. O su ja tikrai neturėtų būti nuobodu. Priešingai, bus itin linksma.


    Nieko nelaukusi puolu ruoštis šventei. Žalia suknelė, išrinkta Rajano, atrodo įspūdingai. Ir iš kur jis žinojo, kad ji man patiks?


    Šukuoseną ir makiažą pasidarau pati. Vėlgi tik Rajano dėka. Nes jis mane visko išmokė. Mūsų pažinties pradžioje gebėjau tik pasidažyti blakstienas tušu, lūpas blizgiu. Tai buvo visas mano supratimas apie makiažą. Ką jau kalbėti apie drabužius. Nemokėjau rengtis taip stilingai kaip rengiuosi dabar. Nežinojau nė vienos garsaus dizainerio pavardės. Man buvo vis vien, kaip atrodau. Tuo laiku labiausiai rūpėjo ne drabužiai, o mokslai.


    Bet Rajanas vieną dieną man pasakė tai, ką prisimenu iki šiol: „Patikėk manimi, šiame versle įvaizdis yra viskas. Kaip atrodysi, tiek ir pasieksi. Netikėk ta reklama, kuri skelbia, kad įvaizdis dar ne viskas, kad troškulys yra viskas. Ji meluoja.“


    Po kelių pokalbių dėl darbo supratau, ką jis turėjo galvoje. Nuo to laiko, kai apsivilkau Prada suknelę ir raudonpadžius Louboutin batelius, mano gyvenimas pasikeitė.


    Jau beveik šešios valandos vakaro. Užsuku pas Eriką. Tikiuosi, ji bus pasiruošusi; visai nenoriu pavėluoti.


    Mudvi plepėdamos važiuojame į Hamptono pusę. Erika tauškia apie šio vakaro ketinimą prisigretinti prie kokio nors gražuolio milijonieriaus. O man tai visiškai neįdomu. Kremtuosi, kad negaliu susitikti su Metu. Tai būtų idealus penktadienio vakaras. Kažkodėl apima keista nuojauta, kad toji mudviejų vakarienė taip ir neįvyks.


    Kai pasiekiame įspūdingą dvarą, saulė jau arti laidos. Didžiulę teritoriją saugo ne viena dešimtis kostiumuotų vyrų. Pasijuntu lyg eidama į garsenybių vestuves. Nors nelabai žinau, kas čia per žmonės, numanau, kad ganėtinai pasiturintys. Nes dauguma Rajano draugų eina aukštas pareigas visuomenėje. Tikriausiai ir šie ne išimtis.


    Išlipusios iš automobilio mudvi su Erika nusekame paskui kitus svečius. Prie įėjimo į namus atiduodame vienam ponui kvietimus ir įsimaišome į išsipusčiusių žmonių būrį.


    Kiekviena namo interjero detalė gniaužia kvapą. Erika negali atsigrožėti šiuo pritrenkiančiu vaizdu.


    Netrukus visi kviečiami į didžiulę baltą palapinę kieme. Jaunųjų apsikeitimas įžadais ilgai netrunka, nors yra labai jausmingas. Žinia, šis momentas abiem vyrams ilgai lauktas ir... ypatingas. Juodu jau pagyvenę. Regis, įkopę į penktą, gal ir į šeštą dešimtį. Sunku pasakyti, kai iš tolo matyti, kad veidai pakoreguoti plastikos chirurgų.


    Svečių daug. Tikriausiai per šimtą. Erika vis sukiojasi ieškodama patrauklaus vyro. Bet diduma jų gėjai. O šalia kitų jau sėdi draugės arba žmonos.


    Šventei įpusėjus, Erika susiranda kažkokį poną ir neilgai trukus jau sukasi su juo šokių aikštelėje. O aš sėdžiu viena prie staliuko ir stebiu įsimylėjusius jaunuosius. Ir, rodos, kažkas stebi mane.


    Nebe pirmą kartą mano žvilgsnis sustoja ties vieno vyriškio veidu. Gal dėl to, kad jis išsiskiria iš minios. Vyriškis tamsaus gymio. Plaukai ilgoki, garbanoti. Akys lyg ir rudos. Išvaizda leidžia spėti, kad jis tikriausiai bus kilęs iš rytų. Gal iš Afganistano ar Irako?


    Vyras dėvi puošnų smokingą ir kilnodamas taurę prie lūpų žvilgčioja į mane. Tikrai ne gėjus. Bent jau nepanašus į tokį.


    – Matau, kad ir jūs nuobodžiaujate. Gal galėčiau prisėsti šalia?– klausia priėjęs arčiau manęs.


    Vyras kalba su akcentu, tartis labai minkšta ir švelni. Mano ausiai patinka malonus jo balsas.


    – Žinoma...– ranka parodau į tuščią kėdę, jis ant jos atsisėda.


    – Amiras...– prisistatydamas paduoda ranką.


    – Ema...– atsakau irgi sveikindamasi.


    – Spėju, turėjote geresnių sumanymų nei būti čia...


    Kaip jis?..


    – Gal esate aiškiaregis?– įtariai klausiu, nors ir žinau, kad taip nėra.


    – Norėčiau, kad bendrautume be „jūs“...– nusišypso Amiras.– O atsakymas į tavo klausimą būtų „ne“... Nesu aiškiaregys. Tiesiog daug metų dirbau tardytoju Artimuosiuose Rytuose. Tad man nesunku skaityti iš žmonių veidų.


    – Įspūdinga...


    Amiras man patinka. Paslaptinga jo kalba ir žvilgsnis traukia sužinoti daugiau.


    – Tu kilęs iš ten? Iš Artimųjų Rytų?– smalsiai teiraujuosi.


    – Ne... Mano mama indė, o tėtis britas...


    A... Tai štai koks tas akcentas... Britiškas...


    – Kaip suprantu, buvai kariškis... Ar ir dabar dalyvauji misijose?


    – Ne... Dabar nebe tokiose...– šypteli jis.– Šiuo metu dirbu asmens sargybiniu... Saugau ypatingą asmenį...


    – Tas asmuo yra čia?


    – Taip... Bet tai slapta informacija, todėl daugiau nieko negaliu pasakyti...


    – Aišku... Tikriausiai sunku palikti šeimą, kai nuolat tenka saugoti svarbius asmenis...


    – Ko gero, būtų sunku, jeigu ją turėčiau... O tu čia esi viena? Nematau vyro šalia...


    – Viena... Aš irgi neturiu šeimos...– ištariu lyg ir liūdnokai.


    – Na, pagal statistiką vestuvėse kas ketvirtas žmogus suranda savo antrąją pusę...


    – Gal ne tokiose vestuvėse...– tyliai nusijuokiu prajuokindama ir Amirą.– Nebent esi gėjus, gal tada ir rasi antrąją pusę...


    – Klausi manęs, ar aš gėjus?– Amiras atrodo truputį nustebęs. O aš keletą kartų šypsodamasi linkteliu galvą.– Ne...– sako jis kilstelėjęs rankas į viršų, lyg gintųsi.– Esu normalus vyras... Man labiau patinka moterys.


    – Mano draugė kaip tik ieško normalaus vyro... Ji ana ten, šokių aikštelėje...– galvos judesiu rodau į išsišiepusią ir garsiai kvatojančią tamsiaplaukę.


    – O tu? Neieškai normalaus vyro?– jo klausimas man netikėtas.


    Regis, sutrinku...


    – O kas sakė, kad aš jo nesutikau?– Gal ir sutikau... Mažumėlę užsisvajoju.


    – Perduok, kad jam pasisekė...


    Mano lūpos pražysta išdykėliška šypsena. Nejau ir vėl prisimenu Metą?


    – Na ką gi, matau, kad tavo draugė jau grįžta prie staliuko, tad netrukdysiu... Gero vakaro... Buvo malonu susipažinti...– tai pasakęs Amiras pasišalina ir užleidžia vietą uždususiai Erikai.


    Akimis nuseku nueinantį paslaptingą vyriškį, paėjėjęs tolėliau jis atsisėda prie staliuko ir įsiterpia į pagyvenusių damų pokalbį.


    Erika pasidomi, su kuo čia kalbėjausi. Sakau, kad tas vyras tik palaikė man draugiją, kol ji šoko. Mačiau, kad mintyse Erika jau svarsto, kaip nuvilioti savo šokių partnerį į intymesnę vietelę.


    Kol draugė sukiojasi aplink pinigingus vyrus, aš ir toliau nuobodžiauju. Tiesa, susipažįstu su keliais įkyriais jaunuoliais. Jie be perstojo gyrėsi savo milijonais, prabangiais namais, jachtomis, norėdami padaryti man įspūdį. Bet manęs šitai neveikia.


    Nė neabejoju, kad tai pramanas. Tikriausiai tie vyrukai vos įstengia susimokėti už kostiumo nuomą. O čia atvyko išbandyti savo laimės, prisigretinti prie kokios nors turtingos moteriškės ir taip užsitikrinti sau ateitį.


    Kartais svečių pulke pavyksta pagauti Amiro žvilgsnį. Mudu apsikeičiame šypsenomis. Juk esame lyg ir pažįstami. Iš jo lūpų ne kartą perskaitau apie siūlomą pagalbą. Bet tik maloniai nusišypsau ir atsisakau jos. Nes moku apsiginti pati.


    Tenka išsiųsti kelias žinutes ir Rajanui. O jis linksmai nusiteikęs atsiunčia man kvapą gniaužiančių nuotraukų su rojaus vaizdais. Kad dar labiau pavydėčiau. Ak, koks tu negailestingas.


    Jau ir taip vėlyvas metas, tad ilgiau sėdėti toje nuobodžioje palapinėje neketinu. Susirandu mums su Erika skirtą kambarį ir einu miegoti. Laukti draugės nežadu. Nė neabejoju, kad ji turi geresnių sumanymų, kaip praleisti naktį.

    Pusryčius ar veikiau pietus valgau toje pačioje palapinėje. Kitą vestuvių dieną svečiai vilki daug laisvesnę aprangą. Vyrauja džinsų ir marškinėlių varžytuvės. Aš taip pat mūviu tamsius džinsus, ant pečių esu užsimetusi dar pilką megztinį. Juk lauke vėsoka.


    Erika, kaip ir tikėjausi, į kambarį nebuvo užsukusi. O ir palapinėje jos nematyti. Pažinodama ją nujaučiu, kur galėtų būti... Ir su kuo.


    Būčiau bent jau pasikalbėjusi su Amiru. Bet ir jis, rodos, jau palikęs šią prašmatnią vietą. Aš irgi noriu kuo greičiau važiuoti namo ir griūti į lovą. Naktį miegojau vos kelias valandas. O dar tokį kelią reikės parvairuoti į Manhataną.


    Nutariu nesėdėti palapinėje, pasivaikščioti po kiemą. Gal kur nors pamatysiu ir Eriką. Nes išvykti viena, be jos, negaliu. Juk draugės taip nesielgia.


    Vaikštinėdama sulaukiu skambučio, kuris manęs visai nenustebina.


    – Sveika, Leine... Taip, žinau... Atleisk, kad negalėjau šį savaitgalį atvažiuoti...– nuliūstu, nes noriu būti ten.– Bet pažadu, kad kitą savaitgalį tikrai pas jus apsilankysiu... Šimtu procentų užtikrinu... Taip... Tikrai... Jokių planų neturiu. O be to, esu labai pasiilgusi jūsų visų... Aha, ypač jo... Kaip jis laikosi?... Gerai... Pabučiuok nuo manęs ir pasakyk, kad greitai atvažiuosiu... Iki...


    Mielai būčiau ten... Arba su Metu...


    Erika pasirodo tik pavakary. O aš jau susipažinusi bene su visais svečiais. Jie pažįsta Rajaną, tad man tereikia užsiminti apie jį, galiu visą laiką tylėti. Visi be perstojo kalba apie Rajaną, koks jis nuostabus draugas, partneris ir taip toliau. Juokinga klausytis visų tų šnekų, bet neturiu kitos išeities. Vis tiek reikia kaip nors prastumti laiką.


    Pasirodžius draugei, pagaliau galime važiuoti namo. Rodos, nedirbau jokių sunkių ūkio darbų, bet jaučiuosi pavargusi... Žiauriai pavargusi ir mieguista.


    Atsirakinusi buto duris numetu raktus ant stalo, o pati nė nenusirengusi virstu į lovą.

    Pramerkiu akis ir iš karto pažvelgiu į stovintį ant staliuko laikrodį. Dvylika valandų dvidešimt minučių, o aš vis dar guliu lovoje?


    Tingiai atsikeliu. Nusirengiu drabužius, su kuriais buvau užsnūdusi, ir palendu po dušu.


    Na, va... Nusipraususi jaučiuosi lyg visai kitas žmogus... Nors iš veidrodžio į mane žvelgia pavargusi moteris, vis dėlto jos lūpas puošia šypsena. Regis, kažką gražaus sapnavau. Tik neprisimenu ką.


    Ištraukiu nešvarius skalbinius iš violetinės skalbinių dėžės. Suskirstau pagal spalvas ir dalį jų sudedu į skalbimo mašiną.


    Virtuvėje įsipilu stiklinę sulčių. Išgeriu. Ir imuosi darbo. Reikia susitvarkyti butą. Nuėjusi į svečiams skirtą kambarį, į kurį retai užsuku, vonios patalpoje randu paliktą dantų šepetuką. Tikriausiai aną savaitgalį juo naudojosi Metas. Spintelėse pilna visokių naujų daiktų, tiek dantų šepetėlių, tiek muilo, tiek rankšluosčių ir viso kito. Daugiausia jie skirti Rajanui, nes šis dažnai čia nakvoja. Be to, artimieji kartais užsuka manęs aplankyti, tad ir jiems prireikia tų higienos priemonių.


    Meto šepetėlio nejudinu. Palieku ten, kur ir buvo. Nežinau kodėl... O gal ir žinau... Tik nenoriu pripažinti...


    Besitvarkydama sudarau ir produktų sąrašą. Paprastai nusiperku maisto visai savaitei. Kartais, jei savaitgalį išvykstu, elektroniniu laišku išsiunčiu tą sąrašą į parduotuvę pažįstamam pardavėjui, jis viską atveža į namus.


    Bet šiandien noriu apsipirkti pati. Pildydama sąrašą pamanau, kad būtų visai ne pro šalį išsikepti picos. Tokios, kaip man iškepa mama, kai grįžtu į namus.


    Tas aromatas... Mmm... Dieviškas. Net seilės ima kauptis burnoje, kai apie tai pagalvoju.


    Skalbiniai jau išplauti ir išdžiūvę. Reikia tik išlyginti. O valandos eina taip greitai, kad nepastebiu, kaip užklumpa vakaras. Nors už lango dar šviesu.


    Greitai apsirengiu ir pasiėmusi pirkinių sąrašą išbėgu pro duris. Važiuoju į artimiausią Gristedes parduotuvę. Žinau, kur rasti kiekvieną reikiamą produktą. Tad per daug negalvodama viską sukraunu į vežimėlį ir atsistoju prie kasos, ketindama sumokėti už pirkinius. Tik, deja, čia ilgoka eilė.


    Šiaip ne taip grįžtu su krepšiais namo. Iš karto puolu maišyti picai tešlą. Pavartau savo užrašus ir radusi receptą tiksliai pagal jį sveriu kiekvieną ingredientą. Juk kepsiu picą pirmą kartą, tad noriu, kad viskas pavyktų. O ne kaip paprastai būna... Pirmas blynas prisvilęs.


    Užminkyta tešla patogiai guli dubenyje. Reikia bent valandos, kad pakiltų. O aš tuo tarpu užsiimu skalbiniais. Tai yra jų lyginimu.


    Beveik septintą valandą vakaro pašaunu picą į orkaitę. Pusę sutaisiau su vištiena, kitą su pievagrybiais. Pridėjau visokių prieskonių, pomidorų, alyvuogių, špinatų lapų, ant viršaus užtarkavau kalną sūrio, kad būtų skaniau. Belieka laukti, kol iškeps.


    Išsiunčiu žinutę Metui.


    Ema M.


    2013-04-14 Sekm. 19.08


    Gal nori picos? Pati kepu.


    Po pusvalandžio jau turėtų


    garuoti ant stalo :)


    Nesulaukiu jokio atsakymo. Hmm... Keista. Paprastai Metas atrašo iš karto. Tikriausiai dirba. Juk sekmadienis. Tokiu laiku bare turėtų būti nemažai lankytojų.


    Kol kepa pica, susirandu seną DVD su kažkokiu romantiniu filmu. Seniai nežiūrėjau filmo. O ramus sekmadienio vakaras pasirodo esąs labai tinkamas tam reikalui.


    Staiga mano nuostabai suskamba durų skambutis. Svečių lyg ir nelaukiu. Na, dėl vieno svečio nesu tikra. Tai bus arba jis... Arba NIEKAS KITAS.


    Atidariusi duris pirmiausia pamatau pažįstamas mėlynas akis, pro akinių stiklus žvelgiančias į mane.


    – Esu žiauriai alkanas. Tad neatsisakyčiau gabalėlio picos. Gal ir dviejų... Arba trijų...– Metas šypsosi.


    Aš taip pat šypsausi. Ir galvos mostu parodau, kad gali užeiti.


    – Labas...– jis tik dabar pasisveikina ir ketina svetainėje nusivilkti odinę striukę.


    – Labas...


    – Tiks?– klausia ištraukdamas ranką iš už nugaros ir atkišdamas indelį pomidorų padažo.


    Dabar tikrai negaliu sulaikyti besiveržiančio juoko. Imu garsiai kvatotis.


    – Vyno neatnešiau, nes abu žinom, kaip pastarąjį kartą baigėsi tavo išgertuvės...– Kilstelėjęs antakį Metas pažiūri į mane.– O pomidorų padažas itin dera su pica...


    – Tiks... Ačiū...– mandagiai atsakau ir paėmusi iš jo indelį einu į virtuvę.– Jauskis kaip namie... Gal arbatos, sulčių ar dar ko nors?– pasiūlau tikrindama orkaitėje kepančią picą– dar kelios minutės, ir ši bus gatava.


    – Sulčių... Ačiū...


    – Ar kartais šiandien neturėjai dirbti?– klausiu pastačiusi stiklinę ant stalo priešais Metą, besisėdantį ant kėdės.


    – Dirbau... Aš kaip tik iš baro...– atsako jis.


    – Ak... Atleisk, nežinojau. Galėjai parašyti, kad dirbi...– pasijuntu nesmagiai.


    – Paprašiau kito barmeno padirbėti už mane... Nenorėjau praleisti ir taip ilgai atidėliotos vakarienės...– jis gurkšteli sulčių.


    – Tai ne ta vakarienė, kurią esu tau skolinga...


    Jo veide matyti nuostaba.


    – Nejau manei, kad tokia proga apsiribosiu pica? Pradėjau kepti sau ir supratau, kad viena jos neįveiksiu. Todėl ir parašiau. Tikiuosi, labai neišpeiksi, nes kepu pirmą kartą. Kliaujuosi mamos receptu ir viliuosi, kad ir man taip skaniai pavyks...


    – Kvapas fantastiškas, o skonį tuoj sužinosim...


    Ištraukiu picą iš orkaitės ir padedu garbingiausioje vietoje– stalo viduryje. Aromatas tikrai vilioja kuo greičiau paragauti. Ne tik aš, bet ir Metas nekantrauja atsikąsti bent mažytį kąsnelį.


    Paduodu jam peilį ir leidžiu supjaustyti picą. Juk dažniausiai per visokias šventes tai daro šeimos galva. Na, Metas ne šeimos galva, bet vienintelis vyras bute. Todėl šitai atlikti lyg ir jo pareiga.


    Padedu ant stalo lėkštes ir įrankius. Ir sau įsipilu sulčių.


    – Mmm... Skanu...– paragavęs sumurma Metas.


    – Man galėtų būti mažiau druskos... Ko gero, būsiu šiek tiek jos padauginusi...– kritiškai įvertinu savo patiekalą.– Ten, iš kur esu kilusi, žmonės sako: jei persūdai patiekalą, esi įsimylėjęs...– nusišypsau iš šių žodžių, man jie visada atrodė kvaili.


    – Hmm... Nežinojau. Tai tu ką nors įsimylėjusi?– jo akys įsmeigtos į mane, tarsi reikalautų atsakymo. Tuoj pat.


    – Aha... Kurgi ne...– ironiškai nusišaipau.– Tikriausiai būsiu klaidingai užsirašiusi receptą...– įsidedu į burną dar kąsnelį picos, kad neprišnekėčiau ko nereikia.


    Ji su Meto atneštu pomidorų padažu sudaro tobulą duetą. Bent jau man... Ir to sūrumo nebejusti.


    – Kaip sekėsi vestuvėse? Kada grįžai?– teiraujasi jis.


    – Grįžau vakar vakare... Tad atsikėliau tik šiandien po pietų... Ir vis dar jaučiuosi pavargusi. Man šventė buvo nuobodoka. Gal dėl to, kad nesutikau nė vieno įdomaus pašnekovo... Na, išskyrus vieną...


    – Jis tave mergino?– tiesmukai klausia Metas, lyg jam tai rūpėtų. Labai rūpėtų.


    – Ne. Maloniai su manimi elgėsi. Mudu tik šnekėjomės. Neišgirdau nė vieno nepadoraus pasiūlymo, kaip iš kitų kelių pašnekovų.


    – Tai vis dėlto kažkas tave mergino...– tarsi sau sako jis ir ūmiai smeigia šakute į picą su vištiena.


    – Buvo tokie du mulkiai, bet aš kaipmat jų atsikračiau...– nusijuokiu prisiminusi tą pokalbį.


    – Įskaitau šitą picą ir šią mudviejų vakarienę... Kitos ruošti tau nereikės...– pažvelgęs į mane ištaria Metas.


    – Man nesunku, kada nors galėsiu pagaminti ir ką kita... Jei tik norėsi...


    Kas mane traukia už liežuvio? Pati sau kasu duobę...


    – Jei dar kada nors pakviesi vakarienės, neatsisakysiu... Minėjai, kad nesi niujorkietė... Jei gerai prisimenu...


    – Šią vasarą bus aštunti metai, kai gyvenu Niujorke. Bet esu kilusi iš Bostono. Ten gimiau ir augau. Kartais vykstu aplankyti artimųjų. Bent kartą per mėnesį esam susitarę, kad atskrisiu. Nors jau bus keli mėnesiai, kai laužau šį susitarimą.


    – Tavo santykiai su šeima puikūs?


    – Labai. Esame kaip vienas kumštis. Vieni kitiems padedam, vieni kitais rūpinamės.


    – Turi brolių? Seserų?– nesiliauja smalsavęs Metas.


    – Kaip čia pasakius... Ir taip, ir ne...


    Man nepatinka su svetimais žmonėmis kalbėti apie savo šeimą. Bet su Metu... Su juo jaučiuosi kitaip. Negaliu ir nenoriu nieko slėpti.


    – Tai kaip su tais broliais ir seserimis?– jis pakartoja klausimą.


    Pažvelgiu Metui į akis. Kelias akimirkas jose kažko ieškau. Pati nežinau ko.


    – Ar galiu pasitikėti tavimi?– Klausdama jau žinau atsakymą.


    – Žinoma...– jo veidas rimtas. Tarsi jis nujaustų, kad ketinu papasakoti kai ką svarbaus.


    – Eime į balkoną įkvėpti gryno oro...– pasiūlau ir pakilusi nuo kėdės žengiu atidaryti balkono durų.


    Pro jas įsiveržia gaivus vėjelis. Mūviu trumpus šortus, šiek tiek blaškančius Meto dėmesį. Švelniai tariant. Ir vilkiu platoką juodą palaidinukę trumpomis rankovėmis.


    Man darosi šalta. Nubėgusi į miegamąjį atnešu du pledus: vieną jam, kitą sau. Mėlyną atkišu Metui, o į savąjį raudoną kaipmat įsisupu ir išeinu į balkoną.


    Mudu prisėdame ant patogių krėslų ir kurį laiką grožimės vakarėjančiu Niujorku. Bet Metas į mane vis dar žvelgia rimtai.


    – Pasakojimas bus ilgokas... Ar vis dar nori jį išgirsti?– atsigręžusi įdėmiai pažvelgiu į jį.


    Jis drąsiai linkteli galvą ir įsistebeilija man į akis. Bet aš nusuku savąsias. Tik nematydama jo akių galėsiu susikaupti ir viską papasakoti.


    – Pradėkim nuo to, kad mano vaikystė nebuvo linksma... Penkerių metukų buvau įvaikinta... Mano mama ir tėtis žuvo per nelaimingą atsitikimą... Bent jau taip buvo skelbiama... Nors aš žinau, kad tai melas... Pati savo akimis mačiau mamą liepsnose... (Metas ima tankiau alsuoti iš susijaudinimo. Rodos, jam sunku klausytis šio pasakojimo, kaip ir man apie tai kalbėti.) Bet buvau tik vaikas, mano žodžiais niekas nebūtų patikėjęs... Iki penkerių metų turėjau mylinčią šeimą... Na, bent man taip atrodė... Mama buvo menininkė... Kūrė nuostabius papuošalus... Tapė portretus... Labiausiai prisimenu tamsius ilgus jos plaukus ir juoką– girdama mane už tai, kad nupiešiau dar vieną nelabai vykusį paveikslėlį, mama kikendavo man į ausį... Tėtis buvo taip pat meno žmogus... Fotografas... Visi sakė, kad jis talentingas ir tikrai daug pasieks... Bet turėjo vieną ydingą polinkį... Mėgo lošti... Buvo be galo azartiškas... Tas beprotiškas noras lošti jį ir pražudė... Tėvai ėmė vis labiau nesutarti... Galiausiai tėtis pradėjo vogti pinigus iš mamos, nešti daiktus iš namų, kad tik padengtų skolas... O šios vis didėjo... Kol vieną dieną skolininkai patys atvažiavo į namus reikalauti savo pinigų... Aš buvau su mama virtuvėje ir išgirdau kieme riksmus... Girdėjau piktą tėčio balsą ir dar kelis šaukiančius vyrus... Staiga pro langą įlėkė degantis butelis, viskas aplinkui paskendo liepsnose... Tą akimirką išsigandau... Mama čiupo mane į glėbį ir išmušusi virtuvės langą liepė šokti... Gyvenome pirmame aukšte, tad nesunkiai nušokau ant žemės... Nubėgau iki netoliese augančio medžio ir laukiau mamos... Bet jai ruošiantis lipti pro langą, iš antro aukšto nukrito sija, mama atsidūrė tarsi spąstuose ir negalėjo ištrūkti... Prisimenu, kaip šaukiau, kad greičiau iš ten išeitų, nes mačiau liepsnojant viską aplink... O mama vis nesiliovė kartojusi, kad myli mane... Ir liepė bėgti kuo toliau iš čia... Pamačiau, kaip tėtis įpuolė į namus jos gelbėti... Per vėlai... Jį irgi pasiglemžė liepsnos... Atsimenu, kaip man žiūrint į tas liepsnas ašaros tekėjo upeliais... Prie manęs priėjo vienas iš padegėjų... Jis buvo gaujos vadeiva ir tyliai man ištarė: „Juk tu niekam nesakysi, tiesa?“ Žiūrėjau į jį bejausmėmis, sklidinomis ašarų akimis... Nieko neatsakiau, tik papurčiau galvą... Žinojau, kad jis gali šitaip padaryti ir kitiems mano artimiesiems... Šalia gyveno mamos sesuo su šeima, tad jie ir priglaudė mane... Todėl tetą ir vadinu mama, o dėdę tėčiu... Pusbrolis tapo mano broliu, o pusseserė seserimi... Po ano įvykio beveik metus nepratariau nė žodžio... Ir kasnakt sapnuodavau košmarus... Tėvai mane vežiojo pas psichologą, bet ir tasai niekuo negalėjo padėti... Pusbrolis Aleksas mane vis kalbino, kalbino, kol mudu pradėjom šnekėtis... Vėliau išdrįsau kalbėtis ir su kitais žmonėmis... Su Aleksu ir dabar esam geri draugai... Ta šeima man yra viskas, ką turiu... Ji daug padarė dėl manęs... Todėl padedu jos nariams kiek galėdama, kad atsilyginčiau už visą gautą meilę... Tad štai kokia tikroji mano gyvenimo istorija...


    Pažvelgiu į Metą. Jis atrodo lyg piktas, lyg sunerimęs.


    – Tas, kuris taip pasielgė su tavo šeima, yra niekšas...– sako pro sukąstus dantis.


    Pajuntu nuo jo sklindant keistą jausmą. Tarsi troškimą mane apsaugoti.


    – Tai praeitis... Kad ir kokia nemaloni, ji visada liks su manimi... Iš jos stengiuosi prisiminti tik gražius dalykus, o tuos skaudžiuosius užmiršti...– Matau, kad Metas nori mane apkabinti ir nesiryžta.– O kokia buvo tavo vaikystė?– pasidomiu.


    – Manau, kad šį vakarą užteks tavo istorijos, maniškę palikim kitam kartui... Vis tiek nieko įspūdingo joje nėra...– jis išspaudžia šiokią tokią šypseną.– Galėčiau pasmalsauti, ką reiškia tie pakabučiai tau ant kaklo?


    Nevalingai pažvelgiu žemyn, kur ant kaklo kabo ilga grandinėlė. Pakabučių nematyti. Jie paslėpti po palaidine. Tikriausiai aną savaitgalį nurengdamas mane Metas juos pastebėjo.


    Ištraukiu pakabučius iš po palaidinės.


    – Mergelės Marijos medalionas priklausė mamai. Tai vienintelis man likęs brangiausias papuošalas. O kaip šis sidabrinis raktelis pateko man į rankas, gana įdomi istorija. Papasakoti? O gal jau nusibodau su savo kalbomis?


    – Man patinka tavęs klausytis... Papasakok...– įsakmiai ir drauge švelniai prašo Metas.


    – Vieną dieną einančią gatve mane užkalbino senyvas vyras... Pardavinėjo visokiausius daiktus... Norėjau praeiti pro šalį, bet jis buvo toks įkyrus, kad stabtelėjau ir nutariau jį išklausyti... Senukas įtikinėjo mane turįs stebuklingą amuletą, kuris pritraukia meilę; anot jo, man jos trūko... Sakė, kad jį nešiodama greitai sutiksiu savo pasakų princą, o tada ilgai ir laimingai gyvensiu... Nuo anos dienos praėjo beveik treji metai, o to princo kaip nesutinku, taip nesutinku... Vienu žodžiu, aš tą raktelį nusipirkau ir pamaniau– tebūnie... Jeigu žilagalvis taip sako, gal ką nors ir žino... Nusprendžiau, kad sutikusi savo mylimąjį atiduosiu jam tą raktelį kaip savo meilės įrodymą... Paprasta ir aišku...– nusijuokiu žiūrėdama į šalia sėdintį Metą.


    Dabar jis atrodo susimąstęs. Primerkęs akis žvelgia į tolį.


    – Kad ir kaip man patinka leisti vakarą su tavimi, teks atsisveikinti. Rytoj tau į darbą, todėl turi pailsėti...– rūpestingai sako.


    Tada pakyla nuo krėslo ir grįžta į svetainę. Nuseku pavymui. Tamsiaplaukis apsivelka striukę, užsideda skrybėlę ir stabteli prie durų ketindamas atsisveikinti.


    – Žinai, aš kai ko noriu... Pasimatymo su tavimi...– jo balsas ryžtingas. Nesunku pastebėti ir greta stovintį geriausią Meto draugą pasitikėjimą savimi.


    Aš nustembu, kaip, manau, manimi dėta nustebtų bet kokia moteris.


    – Aš tau visai nepatinku, kad taip reaguoji?– klausia jis.


    Ne! Taip! Jau ir pati nebežinau, ką manyti.


    – Tiesiog nemėgstu likti skolinga...


    – Už ką? Juk tai pasimatymas... Na, bet jei norėsi, galėsi atsilyginti dar viena vakariene... Arba pusryčiais. Bet jų naivu tikėtis, tiesa?


    Flirtuoji?


    – Kur ketini mane vestis?– smalsauju.


    – Mielai tave nuskraidinčiau į kitą miestą ar net į kitą šalį... O gal žemyną...


    – Nepersistenk ir neišlaidauk... Kelionės brangus malonumas... Man didesnį įspūdį padarys paprasti dalykai...– kalbu nuoširdžiai ir, manau, jis tai įvertina.


    – Aha, paprasti. Gyveni prabangiuose Manhatano apartamentuose ir vairuoji naujutėlaitį automobilį... Ko gero, su paprastais dalykais netoli tenueisiu...


    – Patikėk, kartais ne viskas yra kaip atrodo... Aš vis dar tebesu paprasta mergaitė iš Bostono... Ir man viskas tiks, ką sumanysi... Tad patariu neišlaidauti...


    Regis, šie žodžiai jam patinka. Metas šypsodamasis varsto mane akimis. Tikriau, ryte ryja nuogas kojas. Todėl labiau paslepiu jas po pledu.


    – O kaip dėl laiko?– tarsi prisiminęs, kad kažko dar turi paklausti, pasiteirauja.


    – Nežinau... Peržiūrėjusi ateinančios savaitės darbų kalendorių galėsiu pasakyti ką nors konkretaus...


    – Tada lauksiu gerų žinių...– šypsena žaidžia jo veide.


    Mudu kurį laiką tylomis žiūrime vienas į kitą. Ar jis nori mane pabučiuoti? Ar turėčiau leisti suprasti, kad noriu jo bučinio? O ar tikrai jo noriu?


    Pasijuntu nejaukiai, įbedu žvilgsnį į grindis.


    – Iki, Ema...– tyliai ištaria Metas.– Ačiū už skanią vakarienę... Pažadėk, kad eisi ilsėtis...


    – Prašom... Taip, pažadu, kad tave išlydėjusi eisiu tiesiai į miegamąjį ir griūsiu į lovą...– sakau truputėlį ironiškai.


    – Iki...– kraipydamas galvą jis žengia pro duris.


    Ak, manoji ironija kartais užknisa ir mane pačią.


    – Iki...– pasakiau jau Metui einant koridoriumi.


    Kaip ir žadėjau žydraakiui, griūvu tiesiai į lovą. Jis teisus. Man reikia poilsio.


    Bet iš galvos niekaip neišeina tas pasimatymas. Koks oficialus žodis. Nejau negalima vadinti tiesiog draugų susitikimu? Odabar manęs laukia tikrų tikriausias pasimatymas. Seniai tokiame nebuvau.


    O jei aš jam pasirodysiu visiška neišmanėlė? Juk, tiesą sakant, ne kažin ką išmanau apie juos. Tai ne mano sritis, kad jausčiausi jaukiai.


    Šiaip ar taip, Metas mane jau matė visokią. Beveik visokią... Ir tikrai turi susidaręs nuomonę apie mane. Du kartus nepabėgo. O gal trečias kartas bus lemtingas?... Gal Metas ims ir pabėgs... O gal?..


    Dalykas tas, kad pasimatymai duoda pradžią tolesniems įvykiams. Kitaip tariant, įvyksta antras pasimatymas, paskui trečias ir taip toliau. Santykiai pereina į kitą lygmenį arba draugystė nutrūksta, buvę draugai kiekvienas traukia savo keliu.


    Neaišku, kur link kryps mudviejų santykiai. Beje, jų tarsi ir nėra. Mes nei draugai, nei... Esame tiesiog pažįstami.


    Prisipažinsiu, Metas mane traukia. Iš jo kūno kalbos spėju, kad ir aš jam bent truputėlį patinku. Ar kas nors tarp mudviejų vis dėlto gali būti? Ar gali būti?

  


  
    


    2013 m. balandžio 15 d.


    Praleidusi savaitę Kalifornijoje į darbą grįžta Denisė.


    Ji atrodo daug linksmesnė nei prieš išvažiuodama. Kartu su ja biure pasirodo ir verslininkas, užsiimantis vyno prekyba. Man rodos, kad jųdviejų akys keistai kibirkščiuoja. O ji greita. Vos prieš savaitę išsiskyrusi su vyru jau pasinėrė į romantiškus nuotykius su kitu. Bet, kaip sakoma, seną meilę padeda pamiršti tik nauja.


    Mano savaitgalis taip pat buvo turiningas. Aš irgi galiu šį bei tą papasakoti. Bet argi Denisei tai bus įdomu? Žinoma, ne...


    Nė neketinu ko nors pasakoti. Apie Metą neužsimenu net Erikai. Rajanui irgi nieko neparašiau. Nors dažniausiai svarbiomis naujienomis pasidalinu kaip tik su juo.


    Hmm... Darausi slapukė. Bet tai tik pasimatymas. Kas gi čia svarbaus?


    Metas R.


    2013-04-15 Pirm. 10.06


    Labas rytas :) Atsikėliau


    galvodamas apie picą ir


    pasimatymą ;) O kaip


    miegojai tu?


    Man vis labiau patinka sulaukti jo žinučių. Jei Metas kurią dieną neparašo, tarsi ko trūksta.


    Ema M.


    2013-04-15 Pirm. 10.09


    Labas. Labai gerai


    išsimiegojau :) Apie picą


    negalvojau, bet svarsčiau,


    kada surengus tą mūsų


    pasimatymą :)

    

    

    Metas R.


    2013-04-15 Pirm. 10.11


    Ir? Tikiuosi, nereikės laukti


    kelių mėnesių, kol rasi laiko


    su manimi susitikti? ;)

    

    

    Ema M.


    2013-04-15 Pirm. 10.12


    O kaip tau penktadienis?


    Tinka?

    

    

    Metas R.


    2013-04-15 Pirm. 10.13


    Kuris penktadienis? :)

    

    

    Ema M.


    2013-04-15 Pirm. 10.14


    Manau, tas, kuris bus po


    metų– 2014-04-19 :D

    

    

    Metas R.


    2013-04-15 Pirm. 10.16


    PO METŲ????? Ne, tiek


    ilgai nesugebėsiu laukti :D


    Jeigu kalbi apie šį, tinka.


    Nors... Norėčiau tave pamatyti


    jau šiandien ;)


    Aš irgi taip ilgai neišlaukčiau. Manau, numirčiau belaukdama. Vis dėlto jis tikras nekantruolis... Jau šiandien nori pamatyti mane...


    Man patinka žinoti, kad Metas laukia mudviejų susitikimo... Kitaip tariant, PASIMATYMO...


    Ema M.


    2013-04-15 Pirm. 10.18


    :D Pasistengsiu anksčiau


    grįžti iš darbo. Tad kokią


    septintą galėtum ir atvažiuoti


    pas mane. Arba parašyk


    adresą, pati atvažiuosiu kur


    reikia :)

    

    

    Metas R.


    2013-04-15 Pirm. 10.20


    Tai aš užvažiuosiu tavęs


    pasiimti. Sakiau, kad noriu


    TIKRO PASIMATYMO. O


    vyras visada paima damą


    iš jos namų ;) Nevėluosiu...

    

    

    Ką reiškia „tikro“? Ir dar išskirta didžiosiomis raidėmis... Nejaugi Metas tikisi visų tų intymių atributų? Ne... Nors... Hmm...


    Kodėl man taip patinka su juo kalbėtis? Jis keistai mane veikia. Tuos kelis kartus, kai buvo mano bute, jaučiau ramybę. Okai išėjo... Nenorėjau, kad išeitų. Troškau, kad Metas pasiliktų. Su manimi. Ar man jo trūksta? Ar aš jo pasiilgstu? Tikriausiai...


    Denisė ilgai neužtrunka darbe. Vien tai, kad pati imasi vyno reklamos, daro visą reikalą įtartiną. Matyti, kad jai patinka tas vyrukas. Turbūt ir aną savaitę Napoje veltui laiko neleido.


    Aš per daug ir nesikišu. Perimu man pavestus darbus ir užsidarau kabinete.


    BOSTONE NUGRIAUDĖJO SPROGIMAI! PER MaratoNĄ buvo susprogdintos kelios bombos! Dar vienas teroristų išpuolis! Žuvo trys žmonės, per šimtą sužeistŲJŲ!


    Tokios ir panašios antraštės po pietų pasirodo internete. Visi televizijos kanalai irgi transliuoja tik šią naujieną.


    Vos tai išgirdusi griebiu telefoną ir skambinu mamai.


    – Pakelk ragelį, mama, būk gera,– nervinuosi girdėdama tik pypsėjimą. Labiausiai už viską dabar noriu išgirsti jos balsą.


    – Klausau,– atsiliepia mama.


    – Ačiū Dievui... Tu sveika?– klausiu giliai alsuodama. Iš išgąsčio vos galiu kalbėti.


    – Viskas gerai, mažute... Mes visi sveiki. Šiais metais su tėčiu nėjom žiūrėti maratono. Ten buvo tik Dana su šeima. Vėliau ji paskambino ir pranešė, kad jiems nieko nenutiko. Stovėjo tolokai nuo tos vietos,– ragelyje nuskamba švelnus moters balsas.


    – Kai išgirdau tą naujieną, maniau, širdis iššoks iš krūtinės... Labai bijojau, kad jums kas nors atsitiko...– susigraudinu.


    – Emute, išties mums viskas gerai. Nesijaudink dėl mūsų. Jei kas nors blogo būtų nutikę, būtume paskambinę...


    – Mama, aš visuomet jaudinuosi dėl jūsų. Kaip ir jūs dėl manęs. Bet, dėkui Dievui, esat sveiki. Pasistenkite kelias dienas nekišti nosies iš namų. Girdėjau, kad tai, ko gero, buvo teroristų išpuolis.


    – Šį tą girdėjom ir mes. Žinoma, stengsimės laikytis nuošaliau. Dabar kaip tik su tėčiu ruošiamės važiuoti pas Daną. Tikriausiai ji sukrėsta to įvykio.


    – Perduok visiems linkėjimų. Myliu jus visus. Iki. Dar paskambinsiu vėliau.


    – Iki, dukra. Ir mes tave mylim.


    Padedu ragelį ir atsidūstu. Nieko šiame gyvenime nėra svarbiau už žinojimą, kad tavo šeimai saugu.


    Bet mano išmanusis telefonas vėl suskamba. Ekranėlyje mirga Meto R. numeris.


    – Klausau,– atsiliepiu daug ramesniu balsu nei pirmiau kalbėdama su mama.


    – Girdėjau naujienas. Kaip tavo šeima? Ar nenukentėjo?– Metas irgi susijaudinęs.


    – Visi sveiki... Nė vienas nenukentėjo... Bet ačiū už rūpinimąsi.


    – O kaip tu jautiesi?


    – Prieš kelias minutes buvau kaip reikiant išsigandusi. Bet pasikalbėjau su mama ir nusiraminau.


    Ir dabar girdėdama tavo balsą esu dar ramesnė.


    – Jei kartais reikės draugo peties pasikalbėti ar išsiverkti, žinai, kur mane rasti...


    – Ačiū... Malonu, kad įsigijau dar vieną draugą... Juk mes draugai, tiesa?– lyg tarp kitko pasitikrinu dėl akivaizdaus dalyko.


    – Žinoma, draugai...– kažkodėl jo balsas man nepatinka.


    O gal Metui pačiam nepatinka žodis „draugai“, todėl jis taip keistai jį taria? Nesigilinu į tai. Juk dar tik pirmadienis. Iki savaitgalio likusios net keturios dienos.


    Nekantrauju pamatyti Leinę. Labai pasiilgau tos vietos. Tik pirmiau dar turėsiu eiti į pirmąjį pasimatymą po ilgiausios pertraukos. Ką reikės apsivilkti?


    Į kabinetą įpuola Erika.


    – Girdėjau, kas nutiko Bostone. Kaip ten laikosi taviškiai?– uždususi klausia.


    – Turiu bėgti. Gal pasikalbėsim vėliau?– sakau laikydama telefoną prie ausies.


    – Gerai. Iki, Ema...


    – Iki...– trumpai atsisveikinu ir padedu ragelį.


    – Su kuo kalbėjai?– smalsauja draugė.


    – Su mama,– pameluoju.


    Bet šis melas nestringa gerklėje. O ir sąžinė, šiaip jau kaipmat nubundanti, jeigu sumeluoju, neužrinka ant manęs. Kuo toliau, tuo mažiau noriu pasakoti Erikai apie savo asmeninį gyvenimą. Nes visa, ką jai papasakoji, tuojau sulaukia užuominų apie lovos reikalus. Man gana ir Rajano bei panašių jo kalbų.


    – Na, ir? Kaip jie ten?– toliau klausinėja Erika.


    – Gerai. Sprogimas jų nepalietė. Mamos su tėčiu nė nebuvo toje šventėje, tik sesuo. Bet jai irgi nieko nenutiko.


    – Net geriau pasidarė,– dramatiškai atsidūsta ji ir sėdasi ant kėdės.– Bosė kabinete?


    – Ne. Seniai išėjo.


    – Mačiau ją su naujuoju draugužiu...– pašaipiai sako Erika.– Tikriausiai jis taps dar vienu jos vyru... Matyt, vyrukas turi nemažai pinigų...


    – Erika, užuot šaipiusis iš Denisės verčiau pasižiūrėtum į save. Ar ne taip pat elgiesi?


    – Kas čia dabar? Nejau tapai jos gynėja?– jai nepatinka tokie mano žodžiai.


    – Neginu jos. Tik sakau, kad pati ne geriau elgiesi... Kodėl tau nesusiradus paprasto vyro, dirbančio normalų darbą? Gal tada baigtum svaičioti apie tuos milijonierius... Ir jų pinigus...


    – Ne, paprasti darbininkėliai manęs nedomina... Ką jie galėtų man pasiūlyti? Esu ypatinga moteris, turinti ypatingų reikalavimų. Juos atitikti galėtų tik turtingas vyras... Ne bet koks, o turtingas...– Erika pabrėžia paskutinį žodį.


    – Nebijai, kad prasidėjusi su tokiu prarasi visą savo laisvę ir nepriklausomybę? Tokie vyrai dažniausiai mėgsta kontroliuoti savo moteris.


    – O man vis vien. Tegul kontroliuoja, kad tik duotų pinigų. Visa kita tebus kaip vyras nori,– patenkinta kalba ji.


    – Aš taip negalėčiau. Pasiklausius tavęs tik ir norisi kuo toliau sprukti nuo tokio svajonių gyvenimo. Man užtenka kiek turiu ir kiek pati užsidirbu. Labiau vertinu nepriklausomybę nei gyvenimą su sukriošusiu seniu ir jo milijonais.


    – Nė nesudvejodama rinkčiausi milijonus, jeigu tik kas nors pasiūlytų...– svajingai sako draugė.– Bet... Ko gero, savojo princo dar teks palaukti. Tikiuosi, neilgai, nes neinu jaunyn. Oir energijos trečiame raunde galiu pritrūkti...– kikena ji.


    – Gal jau eik. Nenoriu klausytis apie tavo ištvirkėliškus santykius...– nusišypsau ir aš.


    – Gerai jau, gerai. Nekalbėsiu apie tai. Žinau, kad tau nepatinka klausytis. Bet juk bet koks bendravimas anksčiau ar vėliau baigiasi dulkinimusi,– uždarydama kabineto duris tyliai, bet emocingai ištaria Erika ir šypsodamasi dingsta už jų.


    Nemanau, kad atsiras vyras, pakeisiantis jos būdą. Erika išties pašėlusi... Tikriausiai tokia ir liks.


    Neskaitant žinios apie sprogimą, pirmadienis ganėtinai ramus. Turime kelis naujus reklamos užsakymus, bet neskubius, nebūtinus kaipmat atlikti.


    Paskambina Denisė ir tarsi užsimena ir šią savaitę galinti nepasirodyti darbe. Dingstis– verslininkas, kuriam norinti aprodyti Niujorką.


    Aha... Aprodyti Niujorką... Taip ir patikėsiu...


    Vakare jau gulėdama lovoje sulaukiu ir Rajano skambučio.


    – Maže, tu sveika? Tau nieko nenutiko? Ką tik išgirdau, kas įvyko Bostone,– jo balsas ir išsigandęs, ir rūpestingas.


    – Aš sveika. Tėvai sveiki. Viskas gerai. Nusiramink. O kodėl manei, kad esu Bostone?


    – Prisiminiau, kaip sakei seniai nebuvusi namuose. Tai ir spėjau, kad išskridai pas tėvus...


    Ak, taip... Juk iš tiesų žadėjau skristi...


    – Neišskridau, tiesiog po visų tų vestuvių likau Niujorke ir... Leidau savaitgalį kitaip...– nusišypsau prisimindama picą, Metą ir sekmadienio vakarą.


    – Džiaugiuosi, kad likai Niujorke... Kaip ten mano butas? Dar niekas neapiplėšė?– nusijuokia Rajanas.


    – Tai kad iš tavęs nėra ko vogti,– šaipausi iš draugo.


    – Liaukis...– juokais pagraso jis.– Nes neparvešiu dovanų...


    – Kada ketini grįžti?


    – Dar nežinau. Nusprendėm čia pabūti ilgiau. Gal pakeliausim po Italiją ar Ispaniją. Bet kada nors tikrai grįšiu. Kaip galėčiau ištverti be tavęs? Jau dabar pasiilgau...


    – Aš irgi tavęs pasiilgau, mažiau...– liūdnokai sakau, nes man iš tikro jo trūksta. Tiesa, ne taip, kaip anksčiau. Dabar turiu kitą draugą, jo dėmesys man be galo malonus.


    – Kai grįšiu, surengsim vakarėlį pas mane... Okei?– linksmai čiauška Rajanas.– Tik mudviem... Na, gal dar Simoną priimsim į draugiją... Kaip tik dabar jis šalia manęs... Juokiasi...– girdžiu ragelyje ir Simono balsą.– Užsisakysim daug maisto. Biurgerių, picų, toną ledų ir visokio kitokio šlamšto...


    – Tu įsivaizduoji, kas liks iš mūsų skrandžių? Visų pirma, tikrai apsinuodysim, jei tiek sušlamšim... Antra, verčiau aš pagaminsiu ką nors skanaus. Vakar kaip tik kepiau picą... Išėjo visai skani... Bent jau mums patiko...


    – Mums?


    Po velnių! Kodėl išsižiojau? Dabar Rajanas nebeatstos.


    – Buvau pasikvietusi vakarienės vieną pažįstamą, ir tiek...– mėginu kaip nors išsisukti, kad tik neimtų daugiau klausinėti.


    – Nagi, zuikeli, su kuo ten vakarieniavai?– jis atrodo labai susidomėjęs.


    – Jau sakiau... Su vienu pažįstamu... Tu jo nepažįsti...


    – Jis gražus? Tavo skonio?


    – Taip. Pica buvo graži ir mano skonio...– neištveriu ir sukikenu.


    – Ne. Ne. Ne. Neišsisukinėk. Juk žinai, koks įkyrus galiu būti...– juokiasi ir Rajanas.


    O, taip! Žinau! Ir visai nenoriu, kad dabar tai įrodytum.


    – Kur su juo susipažinai? Gal turi nuotrauką? Atsiųsk. Mudu su Simonu įvertinsim...


    – Atleisk, Rajanai, bet nieko tau nepasakosiu. Kai sugrįši, tada ir pasikalbėsim. Su juo buvau susitikusi tik du kartus... (Odabar laukia trečias: pasimatymas.) Nieko rimto...


    – Man nepatinka, kai slepi tokias naujienas nuo manęs. Noriu, kad ir tu būtum laiminga, turėtum šalia vyrą, kuris tave dulkintų...


    – Rajanai!!! Dedu ragelį, nes tikrai nežadu viso to klausytis...


    – Maže, visiems reikia gero sekso... Tikiuosi, mano dovana neguli kur nors giliai stalčiuje? Ar tas daikčiukas jau tapo geriausiu tavo draugu? Gerai vibruoja?


    – Kitą kartą prieš skambindamas išsiplauk burną...– stengiuosi vaidinti rimtą, nors man juokinga.– Iki...


    – Iki... Nepamiršk šiąnakt pasinaudoti draugeliu...


    Ak, jau tas Rajanas... Ir tos jo kalbos...


    Vis dėlto reikia pripažinti, kad be jo mano gyvenimas būtų šimtą kartų nuobodesnis. Bent jau turiu iš ko pasijuokti... Ir su kuo...


    Dulkinti... Ne dulkinti turi vyras, o mylėti... Pirmiausia...

    Artėja mano pasimatymo diena. Lyg ir pradedu jaudintis.


    Juk neinu į „aklą“ pasimatymą. Metą bent šiek tiek pažįstu. Ir jis pats kviečia mane, o ne aš jį...


    Denisė su naujuoju savo draugu vėl išskridusi į Kaliforniją. O visi darbai ir vėl sugulę ant mano pečių. Painiava. Kas čia vadovauja, ji ar aš?


    Pasitarimų kabinete laukiu užsakovo, su kuriuo turiu aptarti sutarties sąlygas. Regis, man patinka dirbti ne savo darbus. Ironizuoju ne be reikalo.


    Į kabinetą paskui blondinę įžengia elegantiškai apsirengęs vyras. Stoviu prie stalo ir laukiu, kol prieis arčiau.


    – Laba diena,– pasisveikina jis.


    – Laba diena. Generalinė direktorė šiuo metu išvykusi, taigi teks bendrauti su manimi... Esu Ema Miler...– prisistatau ir paduodu ranką.


    – Malonu...– vyro rankos paspaudimas tvirtas.


    Paslaptingas žvilgsnis ir kreiva šypsenėlė. Hmm... Turiu būti su juo atsargi.


    – Prašom prisėsti... Gal kavos? Arbatos?– esu mandagi.


    – Ačiū... Man ir taip gerai...


    Vyrui neabejotinai gerokai per keturiasdešimt. Šviesūs garbanoti plaukai, smėlio spalvos kostiumas, akinanti šypsena dar labiau sustiprina pasitikėjimą savimi, kurio, sakyčiau, jam anaiptol netrūksta.


    Abu susėdame prie stalo vienas priešais kitą. Man darosi nejauku, kad kabinete su juo esu viena. Vyro akys nesiliauja nužiūrinėjusios mane. Kam užsivilkau šitą suknelę su gilia iškirpte? Kur rytą buvo mano protas?


    – Denisė sakė, kad yra keli sutarties punktai, dėl kurių nesutarėte,– pradedu dėstyti norėdama kuo greičiau baigti pokalbį.


    – Taip. Pinigai ir filmavimo vieta.


    – O koks būtų jūsų pasiūlymas?– mėginu atrodyti profesionali, bet su kiekviena akimirka mano profesionalumas vis mažėja. Bailys! Nutarė palikti su tuo šikniumi mane vieną. Pačiu laiku...


    – Gal susitarsime dėl mažesnės kainos? O dėl vietos, manau, būtų galima ir nusileisti. Sutikčiau su esama.


    Rodos, jis su manimi flirtuoja... Dėl mažesnės kainos? Laikrodis Gucci, kostiumas Tom Ford, batai Prada. Ar tikrai manai, kad derėsimės dėl mažesnės sumos?


    – Deja, sumažinti kainos negaliu... Nebent padidinti...– nusišypsau.– Matau, kad sutartyje įrašyta trisdešimt šeši tūkstančiai dolerių... Man labiau patinka apvalios sumos... Lengviau skaičiuoti. Ką manytumėt, jei kilstelėtume iki keturiasdešimt tūkstančių?


    Šviesiaplaukis garsiai nusijuokia. Mano pasitikėjimas, kaip paskutinis bailys slėpęsis po stalu, sugrįžta. Siūlydama tam vyrui tokią sumą jaučiuosi tvirtai. Nors ir žinau negalinti prarasti šito sandorio, kad nepasiustų Denisė.


    – Tarkim, sutikčiau... O kas man iš to?– klausia pasitikintis savimi šiknius, varstydamas mane akimis.


    – Asmeniškai pasirūpinčiau šia reklama...


    – O daugiau?


    – Kaip reikėtų suprasti tą „daugiau“?


    Žinau, ką turi galvoje. O gal geriau sakyti „kelnėse“?


    – Kaip dėl vakarienės? Sutiktumėt su manim pavakarieniauti?


    – Vakarienė už keturiasdešimt tūkstančių? Sakyčiau, brangoka, tiesa? Nemanau esanti verta tokių pinigų. Gal geriau skirkime juos reklamai,– maloniai šypsausi, nors visai mielai trenkčiau antausį.


    – Su jumis sunkiau derėtis nei su Denise... Bet man patinka iššūkiai...– vyro pasitikėjimas savimi ima veržtis per kraštus.


    – Atleiskit, manęs laukia kitas susitikimas,– pameluoju.– Norėčiau sužinoti, ar visgi pasirašysime sutartį, ar ne? Kiek žinau, kitų reklamos agentūrų įkainiai daug didesni,– bandau spausti jį, nors puikiai žinau negalinti peržengti tam tikros ribos.


    Vyras žiūrėdamas į mane pabarbena pirštais į stalą. Svarsto, ką daryti.


    – Gerai. Tebūnie keturiasdešimt tūkstančių. Kur pasirašyti?– ramiai sako ir pažvelgia į gulinčius ant stalo popieriaus lapus.


    – Turėsiu įrašyti į sutartį kitą sumą. Paprašyčiau luktelėti...


    Jis linkteli galvą, o aš dingstu už durų. Nubėgu į savo kabinetą ir greitai atspausdinu naują sutartį.


    – Prašom... Kopija lieka jums... Štai čia norėčiau matyti jūsų parašą...– padedu sutartį priešais užsakovą.


    Jis pasirašo. O aš vidujai šokinėjau iš laimės kaip maža mergaitė, gavusi norimą žaislą. Man pavyko išsaugoti užsakovą ir dar išsireikalauti didesnę sumą.


    Stovėdamas tarpduryje vyras atsigręžia į mane ir taria:


    – Manau, dar pasimatysime. Žinau, į ką reikės kreiptis, jei norėsiu užsakyti dar vieną reklamą... Likite sveika, panele Miler...


    Pasimatyti? Na jau ne. Jei dar kartą čia pasirodysi, atsiųsiu Eriką. Pati tikrai nebesikalbėsiu su tavimi. Nejaugi jis prisimena mano pavardę?


    – Sudie,– šaltai atsakau ir tokiu pat žvilgsniu išlydžiu jį.


    Koks nemalonus vyras! Nebenoriu su juo turėti jokių reikalų.


    Grįžusi į savo kabinetą dar kartą peržvelgiu sutartį, paskui įdedu į aplanką ir įkišu į stalčių prie kitų dokumentų.


    Patikrinu mobilųjį.


    Metas R.


    2013-04-17 Treč. 10.16


    Liko dvi dienos! ;) Labas :)


    Šypsena. Šypsena. Šypsena. Nuo šypsojimosi man jau skauda žandus.


    Ema M.


    2013-04-17 Treč. 11.12


    Labas :) Iš šauktuko spėju,


    kad labai nekantrauji.

    

    

    Metas R.


    2013-04-17 Treč. 11.13


    Ką veikei, kad taip ilgai


    neatrašei???


    Jis pyksta?


    Ema M.


    2013-04-17 Treč. 11.14


    Turėjau nemalonų pokalbį


    su užsakovu. Be to, buvau


    kitame kabinete. Ir tik dabar


    pamačiau tavo žinutę.


    Nejaugi teisinuosi? Lyg jis būtų mano vyras, kuriam turėčiau pasiaiškinti.


    Metas R.


    2013-04-17 Treč. 11.16


    Pamaniau, kad manęs vengi.


    O gal nebenori bendrauti?


    Gal aš tau jau nusibodau?


    Ką čia šneki? Tikriau, rašai. Tu vienintelis mane pralinksmini. Tai kaip galėtum nusibosti?


    Ema M.


    2013-04-17 Treč. 11.17


    Po pasimatymo pasakysiu,


    ar nusibodai, ar ne. Gerai?

    

    

    Metas R.


    2013-04-17 Treč. 11.18


    Tikrai??? Nejau išties pasakysi?


    Jėzau! Kas tau šiandien pasidarė? Ar nebesupranti juokų?


    Ema M.


    2013-04-17 Treč. 11.20


    Kur šiandien pametei


    nuotaiką? Tarsi suirzęs esi...


    Aš tik juokavau...

    

    

    Metas R.


    2013-04-17 Treč. 11.22


    Nežinau... Kai neatrašei,


    pamaniau, kad... Nė nenoriu


    prisiminti. Matyt, todėl ir


    esu blogos nuotaikos.

    

    

    Ema M.


    2013-04-17 Treč. 11.23


    Kaip man tave pralinksminti? :)

    

    

    Metas R.


    2013-04-17 Treč. 11.24


    Paruošti pusryčius :D

    

    

    Ema M.


    2013-04-17 Treč. 11.26


    Ne. Neišeis. Visų pirma, jau


    beveik vidudienis. O vidudienį


    nepusryčiaujama. Antra,


    turėtum mane vesti.

    

    

    Metas R.


    2013-04-17 Treč. 11.28


    Jokių problemų. Išsirink


    datą ir vietą. Bet ką padarysiu,


    kad tik gaučiau tuos pusryčius :D


    Vestuvės? Hmm... Smagu žinoti, kad kas nors nori mane vesti. Nors ir juokais.


    Ema M.


    2013-04-17 Treč. 11.30


    Gal vis dėlto pirmiau eikim


    į pasimatymą :) Ko gero, apie


    vestuves dar anksti šnekėti :D

    

    

    Metas R.


    2013-04-17 Treč. 11.32


    :D džiaugiuosi, kad vis dar


    nori su manim bendrauti.


    Nežinau, kaip sulaukti


    penktadienio ;)

    

    

    Ema M.


    2013-04-17 Treč. 11.34


    Jeigu iš karto neatrašau, tai


    dar nereiškia, kad nenoriu


    bendrauti. Jei kartais nežinojai,


    tai aš dirbu ir ne visuomet


    nešiojuosi telefoną :)

    

    

    Metas R.


    2013-04-17 Treč. 11.35


    Dabar žinosiu ;)


    Koks jis valdingas! Visai kaip aš. Nori viską žinoti... Kur aš, su kuo aš, ką veikiu.


    Įdomu, ką bus sumanęs? Žiauriai nekenčiu staigmenų. Labai tikiuosi, kad bent jau nieko ekstremalaus. Antraip pabėgsiu iš to pasimatymo.

    – Didžioji diena, Ema, ką?– žiūrėdama vonioje į veidrodį balsiai klausiu savęs.


    Dar tik ankstyvas rytas. Privalomasis makiažas prieš darbą. Privalomieji pusryčiai. Kas dar? Ak, taip! Reikia išsirinkti aprangą pasimatymui. Gal šį reikalą atidėsiu iki vakaro. Rytą dar neveikia galva.


    Darbe iš Denisės jokių naujienų. Smaginasi Kalifornijoje, o aš turiu už ją dirbti. Tikėkimės, kitą savaitę pasirodys. Nors pažinodama ją negaliu būti tikra.


    Bet mintis pamažu užvaldo ne mano bosė, o būsimas gražus savaitgalis. Pagaliau atsidursiu ten, kur jaučiuosi geriausiai. Nekantrauju pamatyti Ikarą. Žinau, ir jis manęs pasiilgo.


    Blondinė irgi šiandien pasiprašo anksčiau paleidžiama iš darbo. Matyt, taip pat eis į pasimatymą. Nenustebčiau, jei ir vėl imtų pramogauti su naujuoju meilužiu užsienyje. Jos feisbuke pilna nuotraukų iš tokių kelionių. Kas moka, tai moka naudotis vyrais. Ir kuo ji juos sužavi? Išvaizda ar... Negi tik išvaizda?


    Neinu pietauti, tad pas mane užsuka Erika su valgiais iš kitapus gatvės stovinčios kavinės. Man ji atneša salotų su vištiena, pati išsirenka pyragaitį. Kaipgi kitaip.


    – Ačiū už pietus,– dėkoju valgydama salotas. Esu tikrai išalkusi.


    – Skanaus... Aš tau ir taip už daug ką esu skolinga. Pietūs– mažiausia, ką galiu padaryti. Be to, nemėgstu valgyti viena,– ji godžiai atsikanda pyragaičio.


    Aš tik palinguoju galvą, bet nieko nesakau.


    – Kaip leisi savaitgalį?– smalsauja Erika.


    – Važiuosiu pas Leinę. Jau seniai ten buvau, tad nekantrauju sulaukti rytojaus ir lėkti į Hamptoną... O ką veiksi tu?


    – Nežinau. Tikriausiai eisiu į barą... Medžioti,– nusijuokia ji.– Turėjau šiokių tokių sumanymų, bet toksai vyrukas atšaukė pasimatymą.– Ak, tas pasimatymas. Maniškis įvyks dar šį vakarą.– Apie ką galvoji?


    – Nieko. Tiesiog prisiminiau Rajaną,– trupučiuką pameluoju. Bet apie jį irgi nuolat galvoju. Taigi čia ne visai melas.


    – Kalbėjaisi su juo?


    – Aha, pirmadienį skambino. O ir taip beveik kasdien elektroninio pašto dėžutėje randu vis naują jo laišką su gausybe nuotraukų. Regis, jam ten smagu.


    – Aš irgi laukiu atostogų...– užsisvajoja Erika.– Ketinu liepos mėnesį pasiimti kelias laisvas savaites ir lėkti kur šilčiau...


    – O aš turbūt atostogausiu tik rugpjūtį. Tiesa, Rajanas kažką kalbėjo apie Majamį. Tai gal visi trys ten nulėksim?


    – Norėčiau. Su Rajanu visada linksma. Nepyk, su tavim irgi. Tik kad Rajanas... Na, pati supranti...


    – ...yra Rajanas,– užbaigiu jos sakinį ir nusijuokiu.


    – Taigi,– pritaria Erika.


    – Noriu tavęs kai ko paprašyti. Šiandien iš darbo išeisiu anksčiau... Jeigu kas, žvilgtelėk ir į šitą aukštą. Blondinės irgi nebus. Palieku tave visur prižiūrėti tvarkos,– šypsausi jai.


    – Gerai, užmesiu akį. Tai kur ruošiesi bėgti?


    Nesmalsauk!


    – Turiu asmeninių reikalų...


    – Tikiuosi, nieko rimto neslepi? Gal kuo nors sergi, tik nesakai mums?– sunerimsta Erika.


    – Nedramatizuok. Aš sveika. Tik noriu šio bei to nusipirkti prieš rytojaus kelionę.– Nemėgstu meluoti. Bet tai tik nekaltas melas. Nekaltas melas!


    – Žiūrėk... Nedrįsk slėpti, jei taip būtų. Aš tavo draugė ir visuomet tave palaikysiu.


    Pasijuntu nesmagiai. Ji sakosi esanti mano draugė. O draugei meluoju.


    – Žinoma, kad pasakyčiau. Bet man nieko nėra. Taigi pamirškim šią temą.


    Suskamba Erikos telefonas. Ačiū Dievui! Tas skambutis išgelbsti mane nuo tolesnio tardymo.


    – Einu. Kažkas manęs ieško. Jei daugiau nebepasimatysime, linkiu gerai praleisti savaitgalį... Ir perduok linkėjimų Leinei...


    – Ačiū. Perduosiu. O tu irgi nenuobodžiauk...


    Erika išeina. Lieku viena... Su savo mintimis.


    Šeštą valandą vakaro įvairuoju automobilį į garažą. Ir ką matau? Ogi ten stovi Metas, atsirėmęs į naujutėlaitį juodą Veyron modelio bugatį.


    Ką jis čia taip anksti veikia? Dar visa valanda iki pasimatymo. O man juk dar reikia ir persirengti.


    Išlipu iš savosios audi ir uždariusi dureles taip pat atsiremiu į jos šoną. Metas šypsosi. O aš ne. Nužvelgia mane nuo galvos iki kojų. Segiu juodą sijoną paaukštintu liemeniu, vilkiu violetinę palaidinukę.


    – Labas,– sveikinasi jis.


    – Labas,– aš vis dar atrodau rimta.– Dar gerokai anksti į pasimatymą, kaip manai?


    – Nemėgstu vėluoti,– jo veide žaidžia šypsenėlė, akys nesiliauja bėgiojusios mano kūnu.


    – Išsinuomojai?– mosteliu galva į bugatį.


    – Taip...


    – Tik tam, kad padarytum man įspūdį?


    – Galbūt...– paslaptingai šypsosi jis.


    – Nusivyliau. Pasirodo, būsiu dėl tavęs suklydusi. Nemaniau, kad esi iš tų vyrų, kurie bando sužavėti moterį brangiais žaisliukais...


    O aš taip tikėjausi, kad būsi kitoks. Akimirką į širdį tarsi įsigauna liūdesys.


    – Tai gerai, nes tau neteks juo važiuoti,– Metas vis nesiliauja šypsojęsis.– Patogiai apsivilk ir apsiauk, teks gerokai paėjėti...


    – Nemėgstu staigmenų. Sakyk, ką sumanei?


    – Gausi pasitikėti manimi...


    – Pasimatymas yra dviejų žmonių reikalas. Jeigu nepasakysi, teks mėgautis juo vienam...– pasireiškia manieji derybininkės įgūdžiai, šiaip jau pasitelkiami darbe.


    – Jei nori, pasakysiu, bet tada nebeliks paslapties. Patikėsi ar ne, Ema, bet jau senokai nebuvau pasimatyme. Todėl man rūpi, kad šis vakaras būtų tobulas.


    Jis irgi seniai buvo pasimatyme? O gal tik man meluoja? Bet nuoširdumo Meto akyse negali paslėpti net kabantys ant nosies masyvūs akinių rėmeliai.


    Pasiimu iš automobilio rankinę ir einu link lifto.


    – Tai mūsų pasimatymas baigtas?– už nugaros išgirstu liūdną balsą.


    Atsigręžiu ir pažvelgiu Metui į žydras akis, kaskart užburiančias mane sulig kiekvienu žvilgsniu.


    – Juk sakei, kad patogiai persirengčiau. Tai ir ketinu daryti. Nebent persigalvojai?


    – Visą savaitę laukiau šio vakaro. Nejau manai, kad dabar imsiu ir persigalvosiu? Tikrai ne...– pagaliau ir vėl jo veide atsiranda šypsena.


    – Luktelėk čia. Tuoj grįšiu...– nusišypsau ir palieku Metą laukti garaže.


    Įpuolusi į miegamąjį pradedu raustis spintoje. Ieškau patogesnių drabužių. Apsimaunu džinsus, nes Metas ir pats juos mūvi. Turbūt šitaip apsirengę neisim vakarieniauti į kokį nors restoraną.


    Susirandu ir pilką palaidinukę ilgomis rankovėmis. Jos priekyje nupieštos raudonos lūpos. Man patinka šis drabužis, nes grakščiai apnuogina petį. Atrodau ne per vulgariai ir ne pernelyg gundomai.


    Prieš išeidama pro duris apsiaunu patogiausius juodus lygiapadžius. Telefoną palieku namie, pasiimu tik raktus. Juk reikės kaip nors grįžti namo.


    Dar vos vos patobulinu makiažą. Persibraukiu blizgiu lūpas ir neriu pro duris.


    Garaže Metas kantriai laukia.


    – Tokia apranga tiks?– klausiu tyliai prisėlinusi.


    Jis staigiai atsigręžia ir susižavėjusiu žvilgsniu nužvelgia mane.


    – Nuostabiai atrodai,– pagiria ir įsistebeilija į akis.


    Rodos, žiūrime vienas į kitą visą amžinybę, nors tai tetrunka vos minutėlę.


    Metas atidaro prabangiojo automobilio dureles ir ištraukia didoką pintinę. Hmm... Ruošiamės iškylauti?


    – Eime...– parodo ranka į priekį. O man belieka sekti iš paskos.


    Išėję iš garažo sukame Centrinio parko link. Puikus metas iškylauti. Saulutė visus niujorkiečius lepina savo spinduliais. Tai man panėši į tikrą pavasarį.


    Parke daug žmonių. Jie nepraleidžia progos pasigėrėti gražiu vakaru.


    – Nepatinka klausyti kito nurodymų?– klausia Metas, mums einant parko takeliu.


    – Ne. Ypač nežinant, kas manęs laukia...– atvirai atsakau.


    – Visuomet esi tokia valdinga?


    – Kiek save prisimenu... Taip...


    – Kaip bus, kai turėsi vyrą? Vadovausi ir jam?


    Per daug nori sužinoti. Nelįsk per toli.


    – Pirmiausia turėtų atsirasti vyras, gebantis mane sutramdyti...– pažiūriu į Metą ir nusišypsau.


    O jis tik primerkia žydrąsias akis ir dar sykį nužvelgia mane.


    – Būsi vyrui tikras iššūkis. Ko gero, ne kiekvienam pavyktų tave suvaldyti.


    Nudelbiu akis. Dabar ne itin noriu apie tai kalbėti.


    – Turėčiau pradėti nerimauti, kad einam į pačią tankmę?– klausiu pusiau rimtai, pusiau juokais.


    – Bijai manęs?– pašnairuoja Metas.


    Smarkiai papurtau galvą ir narsiai žengiu į priekį. Jis į tai teatsako plačia šypsena.


    Šioje parko pusėje nesu buvusi. Kur jis mane vedasi?


    Aplinkui nė vieno žmogaus. Metas stabteli ir pažvelgia į tolį. Ko gero, būsime priėję reikiamą vietą. Jis atsigręžia. O aš tik žvilgteliu į jį ir žingsniuoju tolyn.


    Sustoju išvydusi priešais save siaurą tarpeklį ir nedidelį krioklį. Neaukšta akmenine siena be paliovos srūva vanduo. Aplink auga didingi medžiai, tarp jų dar visai neseniai sužaliavusių lapų slepiasi saulė. Čia taip tylu, kad galiu girdėti net savo pačios mintis.


    – Čia nuostabu,– sakau atsigręžusi į Metą.– Iš kur žinai apie šią vietą?– Žvalgausi aplinkui ir negaliu atsižavėti.


    – Iš interneto,– šypsosi jis.


    Nusijuokiu ir aš. Metas prieina arčiau ir ištraukia iš pintinės raudoną rožę.


    – Koks pasimatymas be gėlių...– atkiša rožę ir pasilenkęs lūpomis paliečia skruostą.


    Man užima kvapą. Jam irgi. Kas man darosi? Kodėl jo prisilietimas šitaip mane veikia?


    – Ačiū... Ji labai graži...– atšlijusi padėkoju.


    Pastebiu jo žvilgsnį. Šis pasikeitęs... Sutrikęs.


    Metas pastato pintinę ant žemės. Iš jos ištraukia didžiulį patiesalą ir pakloja prie pat tarpeklio krašto. Išima ir įvairiausių užkandžių, išdėlioja juos ant naujosios mūsų margaspalvės pievutės.


    – Eikš,– pakviečia mane prisėsti šalia.


    Padarau kaip prašoma. Jis įpila į taures kažkokio gėrimo ir vieną jų duoda man.


    – Už ilgai lauktą pasimatymą,– sako keldamas taurę.


    Kilsteliu savąją ir aš, priglaudžiu prie lūpų. Ak! Nealkoholinis... Vaisinis... Saldus...


    – Nustebai?– ragaudamas kokteilio teiraujasi jis.


    – Nelygu apie ką klausi...– Dabar jo veidas darosi nustebęs.– Jei apie šią vietą, tai... Taip... Nustebinai,– vėl gurkšteliu saldaus gėrimo.– O jei apie šį paslaptingą kokteilį, tai... irgi staigmena...– nušypsau.


    – Man vis labiau patinka stebinti tave,– paslaptingai ištaria Metas.


    – Ilgainiui galiu tapti labai reikli. Pritrūksi sumanymų.


    – Abejoju...


    – Ar būna tokių dienų, kai nepasitiki savimi? Ar pasitikėjimas užprogramuotas tavo genuose?


    Metas garsiai nusijuokia.


    – Toks jau esu. Arba manęs nekenti, arba myli. Vidurio nėra.


    – O kaip draugai?


    – Draugų neturiu...


    – Tai niekas tavęs nemyli?


    Nuo tokio klausimo pati pasijuntu nejaukiai. Vėl tas mano liežuvis negali patylėti. Rodos, kad akies krašteliu matau liūdną Meto žvilgsnį.


    – Geriau papasakok, kaip atvykai į Niujorką. Kodėl nelikai Bostone?– jis kreipia kalbą į šalį.


    – Ne. Tu apie mane ir taip daug žinai. O aš apie tave nieko. Taigi tavo eilė ką nors papasakoti. Tarkim, tą vaikystės istoriją, apie kurią nenorėjai kalbėti aną vakarą...


    Paragauju tikriausiai jo paties gamintų užkandžių. Skanumėlis... Nežinau ką valgau, bet tikrai gardu. Burnoje juntu saldžiarūgštį skonį.


    – Pats gaminai?– neištveriu nepasidomėjusi.


    Jis linkteli galvą.


    – Maisto gaminimas yra viena iš tavo aistrų?


    – Kartais taip. Bet pačiam sau gaminti nemėgstu. Esu labiau linkęs į aistringesnius pomėgius...– žydraakio lūpas papuošia klastinga šypsenėlė.


    – Na, tai kaip ten ta tavo vaikystė? Ką apie ją gali papasakoti?– dabar jau aš sprunku prie kitos temos.


    – Nemėgstu apie ją kalbėti. Tikriau, dar niekam nesu visko pasakojęs apie save...– Metas nusiima skrybėlę ir pirštais persibraukia plaukus.


    – Suprantu, jei nenori pasakoti. Bet aš pasitikėjau tavimi, tai, manau, ir tu gali pasitikėti manimi.


    Jis kažko delsia žvelgdamas į šalį.


    – Aš, kaip ir tu, kilęs ne iš Niujorko,– vis dėlto ima dėstyti.– Visą laiką gyvenau Čikagoje. Turiu du jaunesnius brolius. Vienas jų jau sukūręs šeimą... Tėvų, kaip ir tu, nebeturiu...– Pasakodamas Metas įdėmiai žiūri į mane, tarsi mėgintų ką nors įskaityti mano akyse.– Kai man sukako trylika metų, motina mus paliko. Jauniausiam broliui tebuvo metukai, kitam– penkeri. Tėvui reikėjo išlaikyti šeimą, jis įsidarbino tolimųjų reisų vairuotoju. Namuose buvo retas svečias. Tad viskuo rūpintis teko man. Broliams buvau ir tėvas, ir motina. Tuo metu mums visiems sunkiai ėjosi. Kai man sukako aštuoniolika, tėvas nusprendė mesti darbą. Jis visuomet aistringai mėgo gaminti maistą. Turbūt šį geną paveldėjau iš jo,– Metas šypteli, bet nelinksmai, veikiau ironiškai...– Jis įsidarbino vietos kavinėje. Nepraėjus nė metams tapo atsakingas už virtuvę. Norėdamas išlaikyti tėvą kavinės savininkas padarė jį bendraturčiu. Vėliau tą kavinę tėvas nusipirko pats. Kurį laiką suktis virtuvėje jam padėjau ir aš. Pamažu mūsų gyvenimas pasikeitė. Atsirado daugiau pinigų. Todėl galėjau stoti į universitetą. Studijavau iš karto du dalykus: informacines technologijas ir įmonių valdymą. Bet pastarąjį mečiau. Per metus nesužinojau nieko naujo, nenorėjau veltui leisti dar trejų metų. Vos tik baigiau studijas, į mūsų gyvenimą sugrįžo motina...– Reikia pamatyti, kaip jis taria šį žodį. Man net šiurpuliukai nubėga per nugarą.– Tėvas kaip koks kvailys priėmė ją atgal. Sakė vis dar ją mylįs. O aš ja netikėjau. Ne kartą buvau užklupęs motiną su meilužiu. Tik tėvas nepatikėjo manimi. Todėl daugiau ir nepasakojau apie jo žmonos nuotykius. Daugybę kartų iš motinos esu girdėjęs, kad tėvo ji nemyli. Ir sugrįžo tik dėl pinigų. Ji nekentė mūsų visų... Prieš penkerius metus tėvas netikėtai mirė. Prieš pat jo mirtį buvau su juo smarkiai susipykęs, tai tapau svarbiausiu įtariamuoju nužudymo byloje. Visi užsipuolė mane, tarsi būčiau jį nužudęs. Jo kraujyje buvo rasta kažkokių nuodų pėdsakų. Vėliau, per kratą, tokių pat miltelių pareigūnai aptiko ir tarp motinos drabužių. Tos moters net nesinori vadinti motina... Ji man mirusi, nors po šiai dienai sėdi kalėjime...


    Skaudu girdėti, su kokia neapykanta Metas kalba apie mamą. Aš viską atiduočiau, kad pamatyčiau savąją. O jis motinos nekenčia. Aš irgi negaliu pateisinti jos poelgio. Kodėl ji šitaip pasielgė su savo šeima?


    Labai noriu jį apkabinti. Noriu, kad pajustų šiam pasauly esąs kai kam svarbus... Svarbus man.


    – Ačiū, kad papasakojai, nors žinau, kaip tai nelengva...– meiliai pažvelgiu į jį.


    – Reikėjo jau seniai tai padaryti, tik nepasitaikė tinkamas žmogus, kuriam būčiau norėjęs viską iškloti... Bet mano kelyje pasirodei tu...– Meto žvilgsnis atviras. Šiltas. Mielas.


    – Tikriausiai tavo broliams irgi nelengva?


    – Mes nebendraujam. Tiesiog kiekvienas turim savų įžeistų ambicijų ir... Žinau, kaip jie gyvena, o daugiau nieko... Jokių susitikimų... Jokių telefono pokalbių...


    – Negalėčiau ištverti nepasikalbėjusi su mama ar broliu, ar seserimi...


    – Tavo kitokie santykiai su šeima. O manąją vargu ar bepavadinsi tokia... Na, dabar tavo eilė pasakoti, kaip atkeliavai iki Niujorko...– Metas šiek tiek pralinksmėja ir atsigula ant patiesalo. Ranka paremia galvą, kad būtų patogiau į mane žiūrėti ir manęs klausytis.


    – Viskas per Rajaną,– nusijuokiu prisimindama mudviejų pažintį.– Baigusi vidurinę įstojau į universitetą. Norėjau studijuoti tai, kas susiję su ekonomika. Bet į šią buvo didelis konkursas, taigi pasirinkau verslo studijas. Ir dar fotožurnalistiką– tik dėl savęs. Fotografuoti mėgau nuo vaikystės. Ypač paplūdimį. Mano dailės mokytoja patarė nepaleisti šio talento vėjais. Kažkodėl paklausiau jos patarimo. O vėliau už tai tik padėkojau...– Nejučia imu šypsotis.– Norėjau turėti savų pinigų, tad įsidarbinau universiteto bibliotekoje. Rūšiuodavau knygas, padėdavau kitiems studentams ieškoti vadovėlių, dirbau kitokį juodą darbą. Ten susipažinau ir su Rajanu. Buvo jau vėlyvas vakaras, ruošiausi užrakinti biblioteką ir tarpduryje pamačiau jį. Jau anuomet buvo tikras dabita, išsipustęs nuo galvos iki kojų. Nežinojau, kad jis studijuoja dizainą. Jam reikėjo tam tikros knygos, paprašė mano pagalbos. Ieškodami jos pradėjome kalbėtis. Vėl atsitiktinai susitikome kitą dieną. Ir taip po truputį susidraugavome, kol galiausiai tapome nebeišskiriami...– Matau, kad žodis „nebeišskiriami“ Metui nepatinka. Jis suraukia kaktą.– Baigusi universitetą ketinau likti Bostone, įsidarbinti kokioje nors įmonėje, sukurti šeimą ir ilgai laimingai gyventi. Bet Rajanas man pasiūlė ką kita. Pakvietė kartu važiuoti į Niujorką. Sakė, su tokia galva Bostone man ne vieta. Jis jau buvo radęs darbą per vieną draugą. O aš bijojau palikti artimuosius ir važiuoti, kur niekas manęs nelaukia. Vis dėlto Rajanas kažkaip sugebėjo įkalbėti. Reklamos agentūroje, kurioje dabar dirbu, ir gavau savo pirmąjį rimtą darbą. Čia man kaip sykis pravertė fotožurnalistikos žinios. Įsidarbinau kaip fotografė. Vėliau buvau paaukštinta iki kūrybos vadovės. O dabar esu direktorės dešinioji ranka. Nežinau, koks būtų mano gyvenimas, jei anuomet nebūčiau paklausiusi Rajano. Tik jo dėka esu čia...


    – Matyt, jis tau labai svarbus...– Meto balsas ramus. Bet man atrodo, kad išgirstu pavydo gaidelę.


    – Taip. Jis geriausias mano draugas. Rajanas dirba modeliu. Kartais dalyvauja fotosesijose ir kaip stilistas. Būna, kad dėl nuolatinių jo kelionių retai matomės. Užtat gaunam dideles telefono sąskaitas...– sukikenu.


    – Bet jis juk gėjus, tiesa?


    – Tai kas? Ką tuo nori pasakyti? Nejau nesi liberalių pažiūrų?– Išgirdusi jo klausimą truputėlį nustembu.


    – Aš nieko neturiu prieš gėjus ar kitataučius, tiesiog šiaip klausiu. Prisiminiau, kaip anądien mačiau jį bare su kitu vyru... Bet jis dėmesingas ir tau...


    Nejaugi pavydi?


    – Jau toks tasai mudviejų bendravimas. Iš šalies gali atrodyti, kad esame pora. Tiesa, daugelis taip ir mano. Kartais man tenka dalyvauti su Rajanu kokioje nors šventėje. Ir visada jis mane pristato kaip savo merginą, kad nuslėptų kas esąs. Man irgi tenka kviestis jį į darbovietės vakarėlius. Ten visos moterys alpsta dėl jo. Ir vis man sako: koks nuostabus tavo vaikinas, kaip tau pasisekė. Vien Erika žino tiesą. O mudu su Rajanu tik pasišaipom iš tų plepučių...


    – Manai, tavo vyrui patiks tokia judviejų draugystė?


    – Jam teks su tuo susitaikyti...


    – O jeigu nesusitaikys?


    – Tai reikš, kad jis manęs nemyli...– mano žvilgsnis nuoširdus. O Meto piktas.– Kas? Kodėl taip reaguoji? Net jeigu Rajanas būtų ne gėjus, aš jo nepamilčiau kaip vyro. Mudu nesam bučiavęsi net juokais. Miegoję vienoje lovoje?... Taip, esam. Bet tik kaip draugai. Man patinka visai kitokie vyrai...


    – Kokie?


    Aha! Jau susidomėjai? O kas toks niurzgėjo vos prieš kelias minutes?


    – Tai man imti ir pateikti tau sąrašą, ar kaip?


    – Būčiau nieko prieš...


    – Kurgi ne...– negaliu nesišypsoti.– Bet turėsi ir pats pateikti savąjį... Susitarėm?


    Metas linkteli galvą ir klastingai nusišiepia.


    Saulė jau nusileidusi. Pamažu ima temti. Metas iš pintinės ištraukia nedidelę žvakę ir pastato vidury mudviejų iškylos pievutės. Ir uždega.


    – Esi romantiškas?– klausiu.


    – Kartais būnu ir toks. O tau tokie patinka?– atsisėdęs lotoso poza smalsauja jis.


    – Taip...


    – Kas toliau tame sąraše?– Metas spaudžia mane, kad dėstyčiau toliau.


    – Hmm... Jei kalbėtume apie išvaizdą, tai patinka aukšti vyrai...


    –Tinka...– sako taip, lyg žymėtų raudonu žymekliu mano vaizduotėje susikurto tobulo vyro sąrašo punktus.


    – Tamsiaplaukiai...


    – Tinka...


    – Rudaakiai...


    Jis klausiamai žvilgteli į mane.


    – Arba mėlynakiai...– pasitaisau.


    – Tinka...


    – Ištreniruotu kūnu...


    –Tinka...


    – Stiprūs ir vyriški...


    – Tinka...


    – Keliantys pasitikėjimą...


    – Tinka...


    – Be abejo, protingi...


    – Tinka...


    – Ambicingi... Turintys rimtų tikslų...


    – Hmm... Tinka...


    – Su tokiu vyru turėčiau jaustis saugi ir...– nutylu, nes norėčiau pasakyti: mylima.


    – Tinka..– regis, Metas supranta, ką turiu galvoje, nes jo veide pamatau paslaptingą šypsenėlę.


    – Jis mane gerbtų...


    – Tinka...


    – Padarytų laimingiausia pasaulyje moterimi...


    – Tinka...


    – Ir jam aš būčiau vienintelė...


    – Tikrai tinka...


    – Visa tai galėjau pasakyti ir vienu sakiniu. Na, dviem... Šalia manęs galėtų būti tik toks vyras, kuris būtų pasiryžęs saugoti mano užnugarį. Taip, kaip aš saugočiau jo.


    Matau, kad Metą domina pastarieji mano žodžiai. Žiūri į mane įbedęs akis. Net nemirksi. O lūpose brėžiasi vos įžiūrima šypsena.


    – Bet šiuolaikiniai vyrai visai kitokie. Maniškio reikėtų ieškoti nebent dinozaurų laikais. Deja, ir vieni, ir kiti išnykę,– nusijuokiu.


    – Gal ne visi... Gal vienas dinozauras dar užsilikęs... Kur nors miške...– jis mosteli galva į mus supančius medžius.


    – Tavo sąrašas?– klausiu kone įsakmiai.


    – Tamsiaplaukė. Plaukai iki juosmens, nė centimetrą ne trumpesni.


    Nereikia laikyti manęs kvaila, iškart suprantu, apie ką kalbi. Tyliu ir prisimerkusi žiūriu į jį.


    – Kur?..


    – Tinka...– liepiama ištariu.


    – Didelės mėlynos akys...


    – Tinka...


    – Ilgos kojos...


    Man šis reikalavimas atrodo abejotinas. Apsimetu svarstanti ir pakraipau galvą.


    – O, taip!– pakiliu balsu sako Metas.– Ilgos kojos...


    – Tinka...– nusileidžiu. Jeigu jam atrodo, kad mano kojos ilgos, tebūnie.


    – Riestas užpakaliukas...


    Nejau ruošiesi vardyti visas mano kūno dalis?


    – Ne...– tvirtai atsakau.


    – O man atrodo kitaip. Šiaip ar taip, tai mano sąrašas...


    – O tai mano kūnas. Ir, man rodos, aš jį pažįstu geriau...– prieštarauju.


    Metas įdėmiai nužvelgia mane.


    – Krūtinės dydis B... Nors galėtų būti ir C...


    Po velnių! Iš kur jis žino mano matmenis? Ak, taip... Juk kartą mane nurengė.


    – Tinka...


    – Su auskaru bamboje...


    Cha, cha... Iš kur žinai, kad neturiu auskaro ir kitoje vietoje?


    – Tinka...


    – Valdinga...


    – Tinka...


    – Užsispyrusi...


    – Tinka...


    – Patikima...


    – Tinka...


    – Protinga...


    – Tinka...– išdidžiai pripažįstu.


    – Ir, svarbiausia, norinti būti mano... TIK MANO...– jis šitai pabrėžia.


    Stipriai sučiaupiu lūpas. Ne. Tikrai nepatvirtinsiu, nors to ir nori.


    – Praleidai tatuiruotes...– sakau tarsi jų turėčiau.


    – Tu jų neturi... Nepastebėjau nė vienos...


    Aha... Išsidavei. Sąrašas tikrai apie mane. Pats ką tik patvirtinai.


    – Vadinasi, neatidžiai žiūrėjai... Ir ne visur...


    – Tikrai? Turi tatuiruočių?– nustemba Metas.


    – Taip... ten... Kur ne kiekvienam rodau...


    – Meluoji...– jo žvilgsnis įtarus.


    – Aišku, meluoju. Tik norėjau patikrinti, ar sakei tiesą ir nelindai kur nereikia...– sukikenu.


    Žydros Meto akys apsiniaukia. Dabar jos tokios kaip dangus virš mūsų.


    – Dažnai meluoji?– Šįsyk jis klausia labai rimtai.


    – Ne. Nemėgstu meluoti, nemėgstu ir pačių melagių. O tai, ką pasakiau, tebuvo nekaltas melas,– meiliai nusišypsau.


    Jis kaipmat pralinksmėja, irgi apdovanoja mane žavia šypsena.


    – Taip ir nepapasakojai, ką veiki Niujorke,– prisimenu ankstesnį mudviejų pokalbį.


    – Norėjau ko nors naujo savo gyvenime, viskas buvo jau atsibodę. Niujorkas man tapo tikru iššūkiu.


    – Pasirinkai tinkamą miestą...


    – Aš irgi taip manau...– Metas užsisvajoja.– Galiu paklausti, ką reiškia ta šviesi pinta juostelė, tavo ryšima ant riešo? Ir tas pasagos pavidalo pakabutis?


    Smalsumas vieną dieną išties tave pražudys...


    – Tai ypatinga dovana...– smiliumi perbraukiu per juostelę.– Ji reiškia, kad mano širdis šiuo metu priklauso vieninteliam vyrui, kurį be galo myliu...


    Aha... Taip ir žinojau, kad tai tave turėtų sudominti. Nustebai?


    Metas atrodo suglumęs. Tokio mano atsakymo jis nesitikėjo.


    – Vyrui?


    – Na, taip. Kiek žinau, jis vyriškosios lyties... Bent jau buvo toks, kai paskutinį kartą matėmės...– laikausi iš visų jėgų, kad nepradėčiau juoktis.


    – Tu mane maustai, juk taip?– pro didžiuosius Meto akinius blyksteli klastingas žvilgsnis.


    – Ne,– atrodau rimta, nors lūpos pasiruošusios šypsotis.– Jo vardas Ikaras. Jis yra žirgas.


    – Tikriausiai nori, kad pirma laiko pražilčiau...– jis žiūri suraukęs antakius.


    – Jeigu nesiliausi taip žiūrėjęs, kaktoje atsiras gili raukšlė, reikės botokso injekcijos...– nusikvatoju.


    – Tau irgi reikėtų injekcijos į vieną vietą...– Metas kilsteli antakį ir labai lėtai nužvelgia mane. Nejaugi raustu? Ar čia tik man vienai darosi karšta?


    – Nemeluoju. Ikaras yra vyras. Ir aš jį labai myliu.


    – Argi nesakiau, kad esi panaši į mustangą? Dabar aišku, ką bendra turi su žirgais. Norėčiau su juo susipažinti...


    Juokauji?


    – Rimtai kalbi?– nustembu.


    – Taip. Smalsu pamatyti tą, kuris sugebėjo užkariauti tavo širdį.


    – Kaip tik rytoj ketinu važiuoti į žirgyną. Jeigu nori...


    – Važiuosiu kartu...– Rodos, Metas nusiteikęs ryžtingai.


    – Gerai... Paprastai išvykstu apie dešimtą ryto... Laukia netrumpa kelionė, reikės važiuoti į Rytų Hamptoną...


    – Būsiu prieš dešimtą...– šypsosi žydraakis, kurio akis tamsoje jau sunkoka įžiūrėti.


    Man darosi vėsu, susigūžiu. Reikėjo pasiimti švarkelį.


    Pamatęs, kad sušalau, jis tuoj pat atsistoja ir nukraustęs patiesalą apgaubia juo man pečius.


    – Ačiū...– padėkoju.– Regis, mūsų pasimatymas baigiasi...


    – Dar ne... Kol lydėsiu tave iki buto durų, jis vis dar vyks...


    Metas greitai viską sudeda į pintinę ir yra pasiruošęs eiti. Mudu paliekame, ko gero, ramiausią vietą visame parke. Bet gal man taip atrodo, juk čia buvome vienui vieni.


    Einame apšviestu parko takeliu vienas šalia kito. Prasilenkiame su keliomis susikibusių už rankų įsimylėjėlių porelėmis. Mmm... Romantiškas vakaras.


    Žingsniuoju šalia Meto ir mano širdyje ramu. Tarsi taip ir turėtų būti. Lyg seniai pažinotume vienas kitą ir šitaip vaikščiotume nebe pirmą vakarą, o šimtas pirmą.


    – Štai ir mano butas...– sakau, mums išlipus iš lifto.


    – Žinau...


    Jeigu ketini pabučiuoti, tai bučiuok. Jei ne, keliauk sau. Ir nebežaisk to mielos šypsenos ir paslaptingo žvilgsnio žaidimo.


    – Galiu pasimatuoti tavo akinius?– staiga paprašau, nustebindama Metą.


    Jis pasižiūri lyg klausdamas, ką čia rezgu, bet nusiima juos ir atkiša man.


    – Taip ir maniau, kad be dioptrijų...– nudžiungu užsidėjusi akinius.– Stiklai plastikiniai... Kam nešioji, jeigu jie tau nereikalingi?


    – Nes man patinka. Toks mano stilius...– šypsosi Metas.


    Dabar aiškiai matau gražiąsias jo akis. Be akinių jis atrodo daug geriau.


    – Ko taip žiūri? Jie man netinka?


    – Ne... Viskas gerai...


    Meto šypsena keistoka.


    – Tai kas yra? Apie ką galvoji?


    Jis žengia žingsnį artyn. Stoviu atsirėmusi į sieną ir pro plastikinius stiklus nedrąsiai žvelgiu į jį. Metas priglaudžia delnus abipus mano veido prie sienos tarsi įkalindamas mane. Turbūt nori, kad nepabėgčiau. Tai štai koks jausmas atsidurti spąstuose.


    – Svarstau, kaip tave pabučiuoti...– sušnabžda jis.– Ar švelniai? Ar aistringai? Ar paprašyti leidimo? Ar tiesiog pavogti bučinį?


    Hmm... Per tokį trumpą laiką apsvarstei šitiek variantų?


    – O kaip norėtum?– vos girdimai paklausiu.


    Metas iš lėto palinksta prie manęs. Mudu žvelgiame vienas į kitą. Jo lūpos beveik liečia manąsias. Kai galiausiai prisiliečia, pajuntu tą pačią elektros srovę. Lyg ši bėgtų maratoną ant mano lūpų. Tik dabar toji srovė daug stipresnė. Tu mane nužudysi...


    Mudu alsuojame tuo pačiu ritmu. Alsavimas padažnėja. Švelnus bučinys virsta aistringu. Meto liežuvis jau žymi naują teritoriją mano burnoje. Negaliu jam atsispirti. Rankos pačios apsiveja jo kūną.


    Tada, kaip įprastai, pačiu tinkamiausiu laiku, suskamba Meto telefonas.


    Vos atgaudami kvapą žiūrime vienas į kitą. Pojūčio būta be galo stipraus. Stipresnio net už pačią mane. Nesuprantu, kas man darosi.


    Metas paleidžia mane. Ir vėl atsiremiu į sieną. Jis priglaudžia delną prie sienos šalia mano galvos. O kita ranka išsitraukia telefoną iš užpakalinės džinsų kišenės. Ir nė nepažvelgęs į ekranėlį atsiliepia.


    – Ko?– Meto balsas piktas. Daugiau jis nieko nesako, tik klausosi pašnekovo. Ir vis nenuleidžia akių nuo mano lūpų.– Gerai...– galiausiai ištaria ir baigia pokalbį.


    Metas ir vėl arti... Taip arti, kad trokštu dar vieno bučinio. Jei išdrįsčiau, galėčiau pasiimti ir pati.


    – Turiu eiti... Atsirado skubių reikalų...– jis sukužda į lūpas.


    NE! Nenoriu, kad išeitum! Pasilik!


    – Suprantu...– sakau, nors mintyse kalbu visai ką kita.


    Metas krumpliais švelniai perbraukia man per skruostą. Toje vietoje pajuntu mažytes elektros srovės pėdutes. Jis lėtai piešia nykščiu ratukus ant mano apatinės lūpos.


    – Noriu, kad žinotum... Pasimatymas buvo tobulas...– tyliai sukuždu.


    – Man irgi... Mažyte...


    Žodis „mažyte“ jo lūpose toks viliojantis...


    Mudu šypsomės vienas kitam. Mane džiugina jo ištartas paskutinis žodis. O jį nežinia kas. Gal tas pats. Ko gero, nė nesitikėjo šį žodį ištarsiąs.


    – Nenoriu eiti, bet turiu...– jo akys darosi liūdnos.


    Metas nuima man nuo nosies akinius, užsideda pats ir atšlyja nuo sienos.


    – Tai nepersigalvojai dėl rytojaus? Susitinkam dešimtą?– primenu jam apie savaitgalio kelionę.


    Jis linkteli galvą. Žinau, kad nenori išeiti. Aš irgi nenoriu, kad išeitum. Bet juk tau reikia tvarkyti skubius reikalus, kad ir kokie jie būtų.


    – Ačiū už gražų vakarą...– esu mandagi, tad dar kartą padėkoju.


    – Tą patį galiu pasakyti ir tau...


    Metas žingteli atgal. Paskui žengia dar vieną žingsnį. Ir dar.


    – Iki...– tarsteli ir dingsta už lifto durų.


    – Iki...– atsakau, durims jau užsivėrus.


    Kai įeinu į butą, šviesos degti nė nereikia. Visą erdvę apšviečia plati mano šypsena. Tikriausiai tokia galėtų apšviesti ir Taim skverą.


    Kaip išsišiepusi kvaišelė nulekiu į miegamąjį ir krintu ant lovos. Nuo šypsojimosi dega skruostai.


    – Metai, ką su manimi darai? Kaip tau pavyksta priversti mane taip elgtis?– prikandu lūpą. Jaučiau ant jos paliktą dar šiltą jo bučinį.


    Žinutė.


    Metas R.


    2013-04-19 Penkt. 22.48


    Labanakt, mažyte :*


    Tu verti mano širdį plakti vis smarkiau...

  


  
    


    2013 m. balandžio 20 d.


    Atsikeliu šypsodamasi. Ūmiai ima mausti pilvo apačią– šypsena dingsta. Prisiverčiu išsiristi iš lovos ir eiti į vonią.


    Nusipraususi stoviu prie veidrodžio ir dažausi blakstienas. Pajuodę paakiai prašyte prašosi būti paslepiami. Taip ir padarau. Užmaskuoju tuos įkyruolius, kas rytą gadinančius man nuotaiką. Nurausvinu skruostus skaistalais. O lūpas nuspalvinu blizgiu, tik paryškinančiu natūralią jų spalvą. Plaukus sukeliu ir viršugalvyje sutvirtinu gumele.


    Tik dabar prisimenu nepasakiusi Metui, kad pasiimtų būtiniausius daiktus, juk išvykę mudu liksime nakvoti.


    Išsiunčiu jam žinutę.


    Ema M.


    2013-04-20 Šešt. 08.49


    Labas rytas. Nepamiršk


    įsidėti, ko gali prireikti dviem


    dienoms. Grįšim tik sekmadienį :)


    Prieš mūsų kelionę dar turiu užsukti į parduotuvę ir nupirkti mėgstamiausios Ikaro duonos.


    Greitai susidedu į krepšį higienos priemones ir keletą drabužių. Nebe pirmą kartą važiuosiu į žirgyną, tad mintinai žinau, ką pasiimti su savimi.


    Užsimaunu džinsus, apsivelku baltą palaidinukę, dar užsimetu džinsinį švarkelį. Nes iš vaizdo už lango neatrodo, kad būtų šilta. Apsiaunu ilgaaulius batus ir viską pasiėmusi išlekiu pro duris.


    Garaže ankstų šeštadienio rytą sukiojuosi viena. Atidariusi audi dureles numetu krepšį ant galinės sėdynės.


    Kelias iki kepyklėlės netolimas. Žmonių taip pat ten nedaug. Prisipirkau duonos, bandelių, pyragaičių. Žinau, kad ir Leinė mėgsta čionykštes bandeles, visada laukia jų atvežant. Juodu su Ikaru tikri smaližiai.


    Netrukus vėl pastatau automobilį garaže. Pasirausiu rankinėje, bet niekaip nerandu telefono. Tikriausiai būsiu palikusi bute.


    Žinoma, aptinku jį patogiai gulintį ant spintelės prie lovos šalia raudonos rožės. Pasilenkusi pauostau ją. Aromatas sužadina vakarykščius prisiminimus. Metas ir šypsena– tai du vienas nuo kito neatsiejami dalykai.


    Liftu nusileidžiu atgal į garažą. O jame prie savojo Veyron jau stovi Metas. Aišku, šypsosi.


    – Labas rytas,– man artėjant, pasisveikina.


    – Labas rytas,– atsakau, nors jau žinute pasveikinau jį su nauja diena.– Nė nemanyk, kad važiuosim tavo žaisliuku...– piktokai nužvelgiu prabangųjį automobilį.


    – O kas jam negerai?


    – Pernelyg traukia dėmesį. Dar ims persekioti paparacai. Pamanys, kad važiuoja kokios nors įžymybės.


    Metas nusijuokia.


    – Gaudyk,– metu maniškės audi raktelius.


    – Leisi vairuoti?– pagavęs juos lyg stebėdamasis jis žvelgia į mane.


    – Kartą jau vairavai. Gal ir šįsyk susitvarkysi...– primerkusi akis žiūriu į jį.


    Metas pasiima iš savo automobilio nedidelį krepšį ir padeda ant užpakalinės audi sėdynės. Apeinu mašiną, norėdama atsisėsti keleivio pusėje. Jis džentelmeniškai atidaro dureles. Ir tuo pat metu sulaiko ranką, neleisdamas įsėsti į vidų.


    – Sveika,– švelnus balsas kutena man ausis, o pirštai skruostą.– Kaip miegojai?


    – Puikiai...– sušnibždu. Jo glėbyje jaučiuosi labai trapi. Bet ir saugi.


    – O aš blogai.


    – Kodėl?– šypsodamasi paklausiau.


    – Nes tavęs nebuvo šalia... Visą naktį nesilioviau svajojęs apie šitas saldžias lūpas...– Meto pirštai žaidžia su mano lūpų kampučiais.


    Na, štai! Elektros srovė ir vėl teka jomis. Ją geba sukelti tik Meto prisilietimai... Ir bučiniai...


    – Man labai patinka tavo lūpų skonis...


    – Tai tik blizgis...– sukikenu.– Žinai, kaip jis vadinasi? „Gabalėlis dangaus“...


    – Tiesiai į dešimtuką... Tikrai gabalėlis dangaus...– jis apsilaižo lūpas.


    Metas įsodina mane į audi ir užtrenkia dureles. O pats žiūrėdamas į mane apeina automobilį ir įsitaiso vairuotojo vietoje.


    Įjungiu navigaciją, kad nereikėtų nuolat aiškinti, kur važiuoti. Noriu pasimėgauti kelione, o ne būti šturmane.


    – Kodėl tokia tyli?– klausia jis, kai mums už nugaros lieka Manhatano šurmulys.


    – Važiuodama visada tyliu. Nežinau, kodėl taip yra, bet vos tik įsėdu į automobilį, manyje įsijungia tylos režimas,– patraukiu pečiais.– Mėgstu stebėti besikeičiančius vaizdus...– susmunku sėdynėje. Galvą atremiu į atlošą, rankas suneriu ant krūtinės.


    – Kodėl žirgai? Iš kur ta meilė jiems?– žvilgtelėjęs pasmalsauja manasis bučinių vagis.


    – Ne, vaikystėje aš jais nesidomėjau. Tiesiog atvykusi į Niujorką užsikrėčiau tuo virusu... Būdama naujakurė savaitgaliais važinėdavau po miestą ir jį fotografuodavau. Laikui bėgant, mano kelionės maršrutai keitėsi. Taip vieną dieną atsidūriau Hamptone. Dažniausiai fotografuodavau paplūdimius. Bet į mano objektyvą atsitiktinai pateko žirgas. Susipažinau su jo prižiūrėtoju. Šis man papasakojo apie netoliese esantį žirgyną. Nuvykau ten apsidairyti ir vis dar dairausi iki šiol...– mano veide atsiranda šypsnys.


    – Dažnai ten važiuoji?


    – Važiuodavau kiekvieną savaitgalį. Tik per pastaruosius mėnesius teko ilgokai užtrukti darbe, tai vis rečiau galiu aplankyti savo Ikarą...


    – Kuo tas žirgas toks ypatingas?– suniurzga Metas.


    – Pavydi jam?– klausiamai pažvelgiu į jį.


    Bet Metas tik šypsosi ir žiūri tiesiai į kelią. Pavydi, pavydi... Matau...


    – Mačiau, kaip Ikaras atsirado. Buvau su juo nuo pat pirmų dienų. Padėjau Leinei, žirgyno savininkei, juo rūpintis. Ikaras tik mane vieną prisileido, kai reikėjo jį prajodinėti. Mudu neišskiriami. Be to, žinau, kad jis niekam neišplepės mano paslapčių.


    Grįžtelėjusi matau mielas žydras akis, įremtas į mane.


    – Neturėtum žiūrėti į kelią?..– rimtai klausiu.


    Meto akys iškart prisimerkia.


    Toliau važiuojame aptardami besikeičiančius vaizdus. Prabangūs namai, ko gero, traukia ne vien mūsų dėmesį. Hamptone įsikūrusi ne viena įžymybė. Tai nepigus rajonas gyventi.


    Pasakoju Metui, ką man patinka fotografuoti, kurioje vietoje esu padariusi daugiausia nuotraukų, kur dar norėčiau nuvykti.


    Jis taip pat susižavėjęs dairosi aplinkui. Matyt, ir jam patinka ši vieta.


    Iš toli pamatau didžiulę aptvertą žirgyno teritoriją. Keli žirgai bėgioja lauke. Mano akys iškart nušvinta.


    Parodau Metui, į kurį keliuką pasukti, kad privažiuotume arčiau. O pati nekantrauju kuo greičiau išlipti iš automobilio ir pasisveikinti su Ikaru.


    Vartai atkelti. Matyt, Leinė manęs jau laukia. Juk sakiau šiandien atvažiuosianti.


    Metas sustabdo audi kieme. Jame stovi nemažai kitų automobilių. Priešais ant didelio medžio kabo užrašas „Leinės sodyba“.


    Čia kiekvieną savaitgalį būna daugybė lankytojų. Netoli žirgyno Leinė pristačiusi namelių, kuriuose mielai apsistoja turistai. O ir iki paplūdimio vos ketvirtis valandos kelio. Kartais norėdamas apsilankyti žirgyne turi užsiregistruoti prieš du mėnesius.


    Tik man Leinė visada palieka laisvą namelį, jeigu netyčia užklysčiau. Ji artima mano draugė. Gal net daugiau... Dar viena mama.


    – Luktelėk. Nelipk. Atidarysiu dureles,– Meto balsas įsakmus ir švelnus.


    Jis pirmasis išlipa iš audi ir apėjęs aplink atidaro mano dureles. Pirštais paliečiu atkištą Meto delną ir jo padedama išlipu.


    Jis užtrenkia dureles man už nugaros. Bet aš vis dar laikau ranką jo delne. Mudviejų pirštai sunerti. Metas laisva ranka suima mano plaukus ir keliskart apsuka sau apie delną. Nestipriai trukteli žemyn, ir mano smakras pakyla.


    Kažkodėl prisilietę vienas prie kito mudu tampame kitokie. Matome tik vienas kitą. Aplinkui mus tarsi niekas nebeegzistuoja. Norime mėgautis kiekviena akimirka, kad šitai truktų amžinai. Esu tikra, ne tik aš, bet ir Metas visa tai jaučia. Ne kartą mačiau iš akių.


    Kaip ir dabar... Kai stovime vienas šalia kito šitaip arti. Ir kai matau jo praviras lūpas, pasiruošusias bučiuoti.


    – Ema!– išgirstu iš toli atskriejant savo vardą.


    Kaip įgelta atsigręžiu ir paleidusi Meto ranką einu pasitikti ateinančios moters. Tai Leinė, ji atrodo linksma. Mūvi džinsus ir vilki juodus vyriškus marškinius, žemai, ties diržo sagtimi, surištus mazgu. Avi jojimo batus, tad spėju, kad jau jodinėjo. Arba dar tik ketina.


    – Labas,– nuoširdžiai apkabinu seniai matytą moterį.


    – Sveika,– jos pasisveikinimas irgi nuoširdus.– Matau, šį kartą atvykai ne viena,– ji žvilgteli man per petį.– Kas jis?


    – Smulkmenas papasakosiu vėliau. Eime, supažindinsiu.


    Neatrodo, kad stovinčiam šalia automobilio Metui būtų nejauku. Jis įdėmiai dairosi aplink.


    Ak, tas tavo begalinis pasitikėjimas savimi. Tikriausiai visur jautiesi kaip namie. Ar išvis yra tokia vieta ar toks žmogus, priverčiantis tavo pasitikėjimą slėptis po dideliu akmeniu?


    – Leine, tai Metas. Metai, tai Leinė,– pristatau juos vieną kitam.


    Juodu pasisveikina ir apsikeičia šypsenomis. Bet Meto akys vis krypsta į mane. Stoviu juk ne šalia jo, o prie žirgyno šeimininkės.


    – Tai būsi Emos draugas...– sako Leinė lyg sau, lyg Metui.


    – Taip...– šis tvirtai ištaria, rodos, tokį paprastą žodelį. Bet šis dabar man yra nepaprastai svarbus.


    Draugas... Ir ką tai reiškia? Ar Metas nori pasakyti, kad mudu tik šiaip esam draugai? Ar turi galvoje mano vaikino pareigas? Hmm...


    – Kaip judu susipažinote?– klausia Leinė it kokia tardytoja.


    Mudu tik susižvelgiame. Abiejų veiduose atsiranda šypsenėlės. Manau, nė vienas nenorime pasakoti, kaip Metas parvedė mane išgėrusią iš baro ir dar praleido naktį kartu. To žinoti jai nebūtina.


    – Leine, pokalbiams dar turėsim laiko. Juk žinai, ką nekantrauju pamatyti...– bandau nukreipti pokalbį. Vien būnant čia kartu su Metu apima keistas jausmas. O dar apie jį kalbėti, jam girdint... Visai to nenoriu.– Kur jis?


    Leinė tik nusišypso ir mosteli galva į šalį.


    Atsigręžiu. Čia pat, aptvare, išvystu Ikarą besiplaikstančiais vėjyje juodais karčiais. Jis grakščiai šuoliuoja kartu su kitais žirgais. Mano angliukas...


    Nuskubu prie aptvaro. Iš paskos seka ir Leinė su Metu.


    – Ikarai!– garsiai sušunku palypėjusi ant tvoros.


    Jis išgirsta. Negaliu atitraukti akių nuo gražuolio, atlekiančio tarsi vėjo sparnais.


    – Labas, mažiuk... Na, kaip tu? Pasiilgai manęs?– klausiu delnu glostydama blizgantį jo plauką.


    Bet Ikaras staigiai atsitraukia. Atokiau nuo mūsų ima suktis ratu. Aišku, suprantu, kas čia vyksta.


    – Kodėl jis taip elgiasi?– nustemba Metas.


    – Spėk,– sakau slėpdama šypseną. Leinė irgi šypsosi.


    – Dėl manęs?– jis vis dar stebisi.


    – Ikaras pavydi. Nėra šalia manęs matęs kito vyro, išskyrus Rajaną.


    – Hmm...– regis, Metą tai gerokai džiugina.


    Tie vyrai... Visada konkuruoja tarpusavyje. Palinguoju galvą ir einu prie automobilio. Žinoma, Metas lydi akimis.


    Žinau, kam Ikaras tikrai neatsispirs...


    Pasiėmusi popierinį maišelį su gardžiai kvepiančia duona grįžtu prie jo. Lėtai žingsniuoju palei aptvarą, stebėdama pavydųjį žirgą. Atidarau vartelius ir žengiu į aptvaro vidų.


    – Ema!– Meto balsas piktas. Netgi, sakyčiau, rūstus. Jis tvirtai rankomis įsikibęs į tvorą, iš povyzos panašus į pasiruošusį kovoti matadorą.


    – Nusiramink. Jis nieko jai nepadarys,– nugirstu Leinę sakant Metui.


    Mano lūpos jau sudėtos šypsenai.


    Žingteliu kelis žingsnius pirmyn. Matau, kad Ikaras nori prie manęs prieiti, bet ir toliau vaidina užsispyrėlį. Atkišu maišelį ir pašiurenu. Juk žinai, kas ten yra... Ateik...


    Bet žirgas tik purto galvą ir kanopa rausia žemę. Nusigręžiu. Jaučiuosi stebima ne tik Ikaro– man į nugarą kaip lankininko strėlės įsmigusios ir piktos Meto akys. Vis dėlto pasitikiu savo žirgu ir žinau, kad jis manęs nenuskriaus.


    Pajuntu prisiliečiant Ikaro snukį. Žirgas keletą kartų baksteli man. Atsigręžiu.


    – Nori?– tyliai klausiu rodydama į maišelį.


    Jis tarsi suprasdamas linkčioja galvą. Negaliu daugiau jo kankinti, leidžiu ėsti iš delno mėgstamą duoną.


    – Gerutis... Juk žinai, kaip tave myliu...– kalbu glostydama kita ranka.– Tik nebūk toks užsispyręs... Norėjau supažindinti su savo draugu, o tu šitaip negražiai elgiesi... Visai nereikia jam pavydėti... Tu mano mylimiausias pasaulyje žirgas...– bučiuoju Ikarą į snukį.– Nori, pasakysiu paslaptį? Juk moki jas saugoti, tiesa?.. Regis, aš myliu ir Metą...– prisikišu arčiau ir pakuždu į ausį.


    Nejaugi aš tai pasakiau? Jeigu ištariau balsu, vadinasi, tai tiesa. Aš jį myliu... MYLIU?


    Pažvelgiu į Metą. Jis susinervinęs žiūri į mane ir žirgą, vienudu aptvare. Jaudinasi... O man tai patinka...


    – Pajodinėsim?– klausiu Ikaro lyg žmogaus. Iš akių matau, kad norėtų.


    Atsigręžiu į tolėliau prie arklidžių stovinčius vyrus, Leinės pagalbininkus.


    – Stivenai, mielasis, pabalnok Ikarą...– paprašau vieno iš jų.


    Paplekšnoju delnu žirgui per nugarą, kad bėgtų pas savo prižiūrėtoją. O Metas pasiunčia man dar vienu nemalonų žvilgsnį.


    – Eisiu ir aš. Padėsiu pabalnoti,– lyg suprasdama, kad metas pasišalinti, Leinė palieka mudu vienus.


    Lėtai žingsniuoju prie stovinčio patvoryje niurzglio. Priėjusi pasilenkiu ir pralendu pro tvoros apačią.


    – Tu visus vyrus vadini mielaisiais?– įtarumas nedingsta ne tik iš jo balso, bet ir nuo veido.


    – Ne visus, tik ypatingus,– paerzinu.


    Meto rankos prispaudžia mane prie aptvaro. Remiuosi į tvorelę ir neturiu nė menkiausios galimybės pasprukti.


    – Noriu, kad taip vadintum tik mane vieną...– tyliai pasako į lūpas.


    Bet nepaliečia jų, nors matau, kad labai trokšta pabučiuoti. Sunkiai sekasi tai nuslėpti.


    – Nori, kad vadinčiau mieluoju?


    Kad žinotum, kaip man patinka tave erzinti...


    – Taip...– veikiau sušnabžda nei balsu ištaria jis.


    – Gerai... Mielasis...– tai pasakiusi neriu į šoną ir juokdamasi bėgu Leinės namo link.


    – Kur leki?– už nugaros išgirstu kikenant Metą.


    – Reikia persiauti. Tuoj grįšiu.


    Leinės namus puikiai pažįstu, tad nesunkiai randu spintą, kurioje laikomi jojimo batai. Greitai persiaunu, nusimetu džinsinį švarkelį– pro debesis vis labiau šviečia saulė– ir pasiėmusi botagą išbėgu pro duris.


    Eidama prie aptvaro matau, kaip Metas stebi pievoje besiganančius žirgus. Atsigręžia. Tikriausiai išgirdo mano žingsnius– be reikalo. Jo aistringas žvilgsnis bėgioja mano kūnu. Turbūt žiūrėdamas į mano laikomą odinį rimbą kažin ko prisigalvojo.


    Susiprotėjusi slepiu rankas už nugaros. Metas sučiaupia lūpas, bet nesiliauja geismingai žvelgęs.


    – Gal ir tu nori pajodinėti?– mandagiai pasiūlau. Geriau nesiūlyčiau.


    – Mieliau rinkčiausi kitokį jodinėjimą...– klastingas žvilgsnis veria mane kiaurai.


    O ką aš sakiau??? Ką sakiau???


    – Šitame žirgyne pripažįstamas tik vienoks jodinėjimas. Jeigu norėtum kitokio, siūlyčiau susirasti kitą žirgyną,– vaidinu įsižeidusią.


    Metas atrodo sunerimęs. Turbūt nesitikėjo, kad įsižeisiu dėl tokio menkniekio.


    Jis prieina artyn. Pirštais paliečia man smakrą ir kilsteli.


    – Aš tik juokauju...– nuoširdžiai sukužda rausvomis lūpomis.


    – Žinau...– išsišiepiu ir praeinu pro jį.


    Netoli tenueinu. Metas čiumpa už rankos, tą pačią akimirką atsiduriu jo glėbyje ir ragauju tų beprotiškai aistringų mylimojo lūpų.


    Taip... AŠ JĮ MYLIU... Negaliu meluoti savo širdžiai... MYLIU JĮ!!!


    Visai nenorom atšlyju nuo Meto. Mus stebi daugybė akių. Ne tik žirgyno darbuotojai, bet ir lankytojai kuždasi tarpusavyje ir plačiai šypsosi.


    Susigėstu. Nejaugi esu kokia nors įžymybė, kad visi į mane žiūri?


    – Patinka mane erzinti? Manei, kad išsisuksi?– jo rankos vis dar apsivijusios mano liemenį.


    Stipriai sučiaupiu lūpas ir atstumiu Metą nuo savęs. Manęs laukia Ikaras. Tad einu pas jį.


    Matau, kaip Stivenas su Leine bando slėpti šypseną. Nieko jiems nesakau. Užšoku Ikarui ant nugaros ir pašnairuoju į Metą. Šypsaisi, niekšeli? Pasilenkiu ir sukuždu žirgui į ausį, kad neštų mane kuo toliau iš čia.


    Ikaro nereikia dukart raginti. Mudu nušuoliuojame per laukus miško link. Kaip gera ir vėl pajusti vėją plaukuose. Ir būti greitesnei už jį... Esu pasiilgusi to jausmo.


    Jeigu Metas nori žaisti, pažaisime. Neskubėsiu grįžti, kad dar labiau jį paerzinčiau.


    Ikaras nuneša mane iki paplūdimio. Ten pramogauja ne vienas žirgyno lankytojas. Vaikai pamatę žirgą tuoj pat užsinori pajodinėti. Paprašau Ikaro būti geram ir nesispyrioti, kai jo nugarą spardys mažos kojytės.


    Žirgas su vaikais kantrus. Iš pradžių bijau, kad būdamas tokio laukinio temperamento gali numesti kurį nors jojiką. Bet Ikaras manęs klauso, daro visa, ką jam liepiu.


    Nė nepastebiu, kaip nuo tada, kai išjojau iš žirgyno, pralekia pusvalandis. Įdomu, ką mano Metas.


    Paraginu Ikarą grįžti atgal. Nors jis norėtų ilgiau paiškylauti, mane akina smalsumas.


    Artėdama žirgyno link pamatau Metą linksmai besišnekučiuojantį su Leine. Taigi neišdega mano sumanymas dar labiau jį suerzinti.


    Išvydęs mane atjojant Stivenas atbėga į aptvarą pasitikti. Įmus atsigręžia ir tuodu besišypsantys šnekučiai.


    Gerai... Išbandykime dar šį tą.


    Stivenas atkiša ranką, kad padėtų nulipti nuo žirgo. Maloniai šypsodamasi priimu pagalbą. O nulipusi iš dėkingumo pakšteliu jam į skruostą. Ir lyg netyčia žvilgteliu Meto pusėn.


    Pavyksta. Šypsenos jo veide nebematyti.


    – Ema, gana jodinėti. Eime valgyti. Tikriausiai abudu esat išalkę...– kviečia Leinė.


    – Esu žiauriai išbadėjusi...– atsakau šypsodamasi. Ne dėl to, kad noriu valgyti, o kad mano planas pavyko.


    Atsisveikindama paglostau Ikarą ir bėgu prie tvoros. Į Metą nekreipiu dėmesio. Lyg nepastebėčiau. Daugiau į jį nebežvelgiu. O jis tikriausiai siunta. Eidama šalia šio tobulo vyro girdžiu jo pasikeitusį kvėpavimą.


    Dar stabteliu prie automobilio pasiimti krepšio. Metas irgi pasiima savąjį. Veduosi jį į namą, kad parodyčiau, kur nakvos. Leinė visada leidžia apsistoti nedideliame priestate. Jame yra du kambariai. Vienas bus Metui, kitas man.


    Abu vis dar nepratariame nė žodžio. Nesikalbame ir prie stalo, pakviesti pietauti Leinės. Sėdime vienas priešais kitą. Kartais mūsų žvilgsniai susitinka, bet aš pirmoji nusuku akis į šalį. Juk žaidimas dar nesibaigė.


    Prie mūsų prisideda ir žirgyno darbuotojai, su jais Metas greitai randa kalbą. Regis, sutaria čia su visais. Iš šalies atrodo, kad yra mėgstamas.


    – Gal aprodysi sodybą?– klausia manęs, mums baigus pietauti.


    – Okei...– tebesu rimta, toliau laikausi savo plano.


    Išėję iš namo pasukame takeliu, už posūkio vedančiu į mišką.


    – Čia žirgynas...– ranka rodau į vieną pusę.– Čia nameliai...– mosteliu į kitą.– Ten miškas...


    Einu lėtai, koja už kojos, sunėrusi rankas ant krūtinės. Metas tylėdamas eina šalia.


    – Pyksti, kad pavogiau bučinį?– tyliai klausia jis ir stabteli. Sustoju ir aš, žvilgteliu į jį.– Leidžiu tau jį atsiimti. Manau, tai būtų garbinga...


    Meto akyse neįžiūriu jokios klastos. Jo šypsena atrodo tokia nuoširdi. Vis dėlto neketinu pasiduoti. Čia mano žaidimas, jam vadovauju aš.


    Nieko nesakau. Stoviu suraukusi kaktą ir žiūriu į Metą.


    – Nekalbėsi su manimi?– jis vis bando mane prašnekinti.– Pasakyk ką nors... Jei tylėsi, aš tave dar kartą pabučiuosiu...


    Bučiuok. Tik padarysi man paslaugą.


    Žydraakis prieina labai arti. Pajuntu jo rankas ant klubų. Jos kyla nugara į viršų. Paliečia pečius. Kaklą. Veidą.


    Metas pasilenkia ir lūpomis beveik liesdamas manąsias sukužda:


    – Tikrai pabučiuosiu. Tada neturėsi teisės pykti.


    Laikausi iš paskutiniųjų... Ir tyliu.


    Tą pačią akimirką pajuntu elektros srovės pėdutes ant lūpų. Esu be galo jautri kiekvienam Meto prisilietimui. Bet šį kartą įveikiu tą jausmą ir neatsakau į jo bučinį.


    Jis atšlyja. Neramios akys varsto mane.


    – Nebepyk, mažyte...– sako tarsi maldaudamas.


    Neištveriu ir nusikvatoju. Metas prisimerkia– supranta esąs erzinamas.Pagriebia mane ir besijuokiančią surakina glėbyje.


    – Įspėju... Nežaisk su ugnimi...– jo balsas skamba seksualiai ir nė kiek manęs nebaugina.– Aš irgi jau išmokau pamoką... Suprantu, kad su tavimi geriau nesipykti... Tai kaip bus? Kalbėsi? Ar ir toliau mane erzinsi?


    – Paleisk... Taip suspaudei, kad nebegaliu kvėpuoti...– šypsodamasi ištariu.


    Išsilaisvinusi iš jo rankų giliai įkvėpiu oro. Metas nusivelka švarką ir apgaubia man pečius. Lauke jau vėsu, o aš savąjį palikau Leinės namuose.


    Metas suspaudžia delne mano ranką, mudu vėl žingsniuojame takeliu.


    – Žinai, man čia patinka. Ramu. Nuošalu,– sako jis dairydamasis į šalis.


    – Čia gyventi yra mano svajonė. Na, ne žirgyne, o kur nors Hamptone. Bet kainos čia kosminės... Neuždirbu milijonų, kad nusipirkčiau namus šioje vietoje...


    – Bet svajoti juk nedraudžiama, tiesa?– Metas šypteli puse lūpų. O aš pritardama linkteliu galvą.– Kodėl pabučiavai Stiveną? Kad sukeltum man pavydą?– nenoriu išgirsti šito klausimo, bet išgirstu.


    – Kam klausi, jeigu ir taip akivaizdu...– atsakau žiūrėdama prieš save.


    – Daugiau taip nedaryk, gerai?– jis taip pat nepažvelgia į mane.


    – Pasistengsiu...


    Ir iš kur tas mano noras jį erzinti? Juk Metas mane įspėjo.


    Jis mane sustabdo.


    – Jei ir toliau taip kalbėsi, pavogsiu dar vieną bučinį...


    Prikandu lūpą lyg prasikaltusi mokinukė. Metas apkabina per liemenį ir vedasi miško link.


    Pasakoju jam apie šią vietą. Apie žirgyną galiu kalbėti neužsičiaupdama. Metą sudomina kas vakarą rengiami pasisėdėjimai prie laužo. Pažadu, kad šį vakarą viename iš jų dalyvausime ir mes. Nors pažvelgus į dangų atrodo, kad užkurti laužo Leinei nepavyks.


    Mums grįžus į žirgyną, kieme jau kūrenasi laužas. Keli vyrukai stovi prie kepsninės ir kepa mėsą. Žirgyno lankytojai pamažu renkasi arčiau ugnies ir šnekučiuojasi gurkšnodami arbatą.


    Ant namo laiptų matau sėdint Leinę. Metui pasakau, kad tuoj grįšiu, tik atsinešiu švarkelį. Nes ir jam, vilkinčiam plonus marškinėlius trumpomis rankovėmis, šalta. Nenoriu, kad peršaltų. Rūpinuosi juo.


    Nubėgu pas Leinę. Ji valgydama obuolį žvilgčioja tai į mane, tai į tolėliau stovintį Metą.


    – Jis mielas...– nesuprantu, ar ji balsiai galvoja, ar sako man.– Judu rimtai ar tik šiaip?..


    – Viskas dar labai nauja ir šviežia, taigi nežinau, ką tau atsakyti,– kalbu tiesą.


    – Bet jis tau patinka, tiesa?


    Patinka? Aš jį myliu, Leine.


    – Regis, taip...


    – Jis tave įsimylėjęs, Ema,– atsidūsta moteris ir atsistoja.


    Myli mane? Ar Metas tikrai mane myli? Kaip norėčiau, kad jo lūpos šitai ištartų garsiai.


    – Vis dėlto būk atsargi,– motiniškai įspėja ji.– Nenorėčiau, kad jis tave įskaudintų...


    – Kol kas nenoriu galvoti apie ateitį. Tiesiog mėgaujuosi šia akimirka, ir tiek. Niekur neskubu. O kaip bus paskui, matysim...– atsakau truktelėdama pečiais.


    Pasiėmusi švarkelį kartu su Leine einu prie laužo. Metas apsivelka savąjį ir įsitaiso ant vieno iš riogsančių kelmų. Ir tuoj pat pradeda kalbėtis su kažkokiu vyriškiu... Apie medžioklę.


    Man šalta, tad pėdinu pasiimti puodelio su karšta arbata. Stivenas įduoda į rankas ir lėkštę su kepsniu. Taigi grįžtu su lauktuvėmis.


    Metas pasiūlo sėsti jam ant kelių, nes aplinkui nebėra laisvų kelmų. Galiu nebent pritūpti ant žemės. Tikriausiai jis man to neleistų. Tad neturiu kitos išeities, tik klestelėti užpakaliuku ant tos minkštos ir patogios vietos.


    Mudu atrodome kaip tikra pora. Sėdime susiglaudę. Jo rankos tvirtai laiko mane, kad nenukrisčiau. Valgome iš vienos lėkštės. Geriame iš vieno puodelio. Ir klausomės žirgyno darbuotojų pasakojimų. Nors kai kuriuos esu jau girdėjusi, vis tiek įdomu jų klausytis.


    Šį vakarą oras mūsų išties nelepina. Regis, bet kada gali prapliupti lietus.


    Sakau Metui, kad einu miegoti, nes jau vėlyvu. O jis, jei nori, gali čia pasilikti ilgiau. Bet saldžialiežuvis sukužda į ausį, kad be manęs jam nėra ko veikti.


    – Palįsiu po dušu,– sakau, mums grįžus į namelį.– Vėliau ir tu galėsi nusiprausti...


    Metas atsako šypsena. Nedrįsk lįsti į vonią, kol joje būsiu aš. Supratai?


    Pasiimu iš savo kambario higienos priemones ir traukiu į vonią. Ilgai neužtrunku. Įsisiautusi į chalatą ir pasileidusi plaukus atidarau duris ir... Prieš nosį išvystu Metą.


    – Galiu pasiskolinti dušo želė?– teiraujasi jis.


    – Žinoma,– atkišu kokosų kvapo prausiklį.


    Jis dingsta už durų, o aš einu į savo kambarį. Netrukus pradedu teptis kojas tokio pat kvapo losjonu.


    Iš krepšio išsitraukiu šilkinę pilką pižamą. Apsimaunu šortukus ir toliau tęsiu pradėtą darbą... Mmm... Kvepia skaniai.


    – Galiu užeiti?– tarpduryje išvystu Metą, rankose laikantį dušo želė.


    Jis geidulingai nužvelgia mane. Žinoma, juk esu pusnuogė. Linkteliu galvą– duodu leidimą peržengti kambario slenkstį. O pati kuo greičiau užsivelku viršutinę pižamos dalį.


    Metas atrodo žaviai. Vilki baltus sportinius marškinėlius ir tamsiai mėlynas šilkines pižamines kelnes.


    – Noriu grąžinti,– sako jis ir padeda želė ant stovinčios prie durų spintelės.– Oho! Gitara...


    Ji stovi atremta į sieną. Kiek pamenu, visada ten stovėdavo.


    – Skambini?– klausiu lyg nujausdama.


    – Kadaise skambinau...– ima į rankas gitarą ir apžiūrinėja.


    – Gal paskambinsi?.. Būk geras...– nedrąsiai prašau.


    – Jeigu jau taip gražiai prašai, pasistengsiu nenuvilti... Bet įspėju, kad paskutinį kartą laikiau rankose gitarą labai labai seniai...


    Metas sėdasi ant kėdės. O aš įsitaisau ant lovos, pasiruošusi asmeniniam koncertui.


    Tarsi norėdamas prisiminti kaip skambinama, jis pirštais pabrązgina moters figūros pavidalo instrumentą. Pakelia akis į mane ir... Netikėtai išgirstu gražų balsą.


    – I can’t win... I can’t reign... I will never win this game... Without you... Without you... I am lost... I am vain... I will never be the same... Without you... Without you...


    Dievinu šitą dainą. O jos akustinė versija skamba taip romantiškai, kad... Mmm... Galėčiau ištisas valandas klausytis to balso. Metas puikiai dainuoja.


    Bet, vos tik pradedu gėrėtis šiuo balsu, jis nutyla. Kambaryje dabar skamba vienintelė muzika... Tyla.


    – Kas yra? Kodėl taip žiūri?– nustembu.


    Jo žvilgsnis man naujas. Tokio dar nesu mačiusi. Nesuprantu. Ar ketini ir toliau tylėti? Nudelbiu akis, nes Meto žvilgsnis mane trikdo.


    – Pažiūrėk į mane,– tyliai paprašo. Padarau kaip prašoma.– AŠ TAVE MYLIU, EMA...


    Ar aš ką tik tai išgirdau, ar– ??? Ne, vidinis meilės demonas jau snaudžia. Jis negali man iškrėsti tokios šunybės. Aš tikrai matau, kaip tardamos tuos žodžius sukruta Meto lūpos. Tai ne vaizduotės žaismas. O gal?..


    Nežinau, ką jam atsakyti. Tikriau, žinau, bet... Ak, esu tokia susijaudinusi, kad pasiklystu net tarp savo pačios minčių. Tik pajuntu lūpų kampučius kylant į viršų.


    – Kodėl šypsaisi?– šiek tiek stebėdamasis klausia Metas.


    – Todėl, kad skaitai mano mintis. Aš irgi noriu tai pasakyti...– kukliai sušnibždu.


    – Ką? Kad aš tave myliu?


    – Ne... Kad AŠ TAVE MYLIU...– neatitraukdama akių nuo jo veido visgi iškloju didžiausią savo paslaptį.


    Metas padeda gitarą į šalį ir vienu staigiu judesiu atsiduria ant lovos šalia manęs. Jo lūpos įsisiurbia į manąsias. Liežuvis ir vėl karaliauja mėgstamoje teritorijoje. O maniškis jam nenusileidžia. Kūnas dega aistra, negaliu jos suvaldyti. Kiekvienas mano odos lopinėlis trokšta pajusti tas aistringas lūpas. Šią akimirką nebesu savo kūno šeimininkė. Jo šeimininkas JIS... Tasai, kuriam priklauso mano MEILĖ... Ir dėl kurio galėčiau ryžtis bet kam.


    – Nė neįsivaizduoji, kaip jaudini mane,– sukužda Metas į lūpas.– Tavo kūnas... Kvapas... Mmm...


    Jo lūpos slysta mano kaklu, palikdamos savo kelyje degti mažytes ugnies liepsneles. Darausi bejėgė. Įkalinta mudviejų meilėje. GEIDŽIU JO. BEPROTIŠKAI JO TROKŠTU.


    Gilus Meto alsavimas išduoda, kad jis irgi be galo geidžia manęs. Pajuntu jo ranką ant šlaunies. Ją sukutena elektros srovė. O karštos lūpos slysta mano kūnu vis žemyn. Krūtinė pati kyla į viršų tarsi atsakydama į Meto bučinius. Mano pirštai ima šokti tamsiose Meto garbanose savos kūrybos šokį.


    Svaigstu nuo kiekvieno jo prisilietimo... Saldaus... Jaudinančio... Paslaptingo... Aistringo...


    – Šūdas!– piktokas Meto balsas sudrumsčia aplink mus tvyrančią romantišką tylą.


    – Kas?– paklausiau nustebusi, vos atgaudama kvapą iš jaudulio.


    – Tu tikriausiai nesisaugai...– Papurtau galvą: ne...– O aš neturiu prezervatyvo...– jis atšlyja ir klūpo apžergęs mane.– Ar kur nors netoli yra parduotuvė, dirbanti visą parą?


    – Arčiausia beveik už dešimties kilometrų. Tik nežinau, ar dirba visą parą...– patraukiu pečiais.


    – Po velnių!– Metas nervingai persibraukia plaukus pirštais.


    – Juk parašiau, kad pasiimtum visa, ko tau gali prireikti...– negaliu nesišypsoti, žiūrėdama į tokį užsidegimą žūtbūt gauti tą prezervatyvą. Tarsi tai būtų milijoninės vertės reikalas.


    – Tau juokinga?– šypsodamasis palinksta į mane.– O gal nueiti ir paprašyti kurio nors iš darbuotojų? Kaip manai, turės?


    Aš irgi tebesišypsau. Koks jis mielas! Ir užsispyręs! Ir aistringas! Ir aš jį myliu!


    – Vis dar juokiesi iš manęs?– Metas užgula stipriau.


    – Ne iš tavęs,– truputėlį pameluoju.– Man prasidėjo mėnesinės. Taigi vis vien negalėtume tuo užsiimti...


    – Kodėl? Manai, bijau kraujo?– mano žavusis princas vylingai kilsteli antakį.


    – Man jos būna labai skausmingos. Todėl neprileisiu tavęs prie tos teritorijos dar mažiausiai šešias dienas...


    – KIEK? ŠEŠIAS?– Metas išplečia akis.– Pasakyk, kad juokauji.


    – Norėčiau. Bet nejuokauju. Nejaugi neištversi?– delnu paglostau jam purius plaukus.


    Mylimojo akyse įskaitau vienintelį žodį: GEISMAS.


    – Aš trokštu tavęs... Nuo pirmo tavo žvilgsnio bare...– jo lūpos padovanoja man bučinį.– Iki šios minutės nesuprantu, kas su manimi darosi. Kodėl mano kūnas taip reaguoja į tave?– dar vienas bučinys lieka lūpose.– Jauti tai? Tą elektros srovę, mudviem susiliečiant...– linkteliu galvą. Žinoma, kad jaučiu. Juk puikiai prisimenu pirmąjį tavo prisilietimą, tada šitai ir pajutau... Man patinka tas jausmas... Maloniai kutena... Regis, šiandien mudviem bučinių nebus per daug.– Vadinasi, teks palaukti šešias dienas,– sukužda Metas, žiūrėdamas į akis.– Žinau, kad jos bus pačios ilgiausios mano gyvenime. Na, bet jeigu ištvėriau be sekso dvejus metus, tai ką reiškia palaukti dar šešias dienas, tiesa?– Metas nusirita nuo manęs ir atsigula ant lovos.


    – Dvejus metus?– nė nežinau kaip reaguoti į tokį jo prisipažinimą.– Netikiu...


    – Aha...– jis atsigręžia ir atsigula ant šono, pasiremdamas galvą ranka.


    – Neatrodai iš tų vyrų, kurie negalėtų susirasti draugės ir dar taip ilgai laikytųsi celibato...– aš taipogi atsigręžiu ir pavirstu ant šono. Galvą padedu ant pagalvės.


    – Tai tiesa. Nematau prasmės meluoti. Žinoma, draugę susirasti nesunku, tik bet kokios moters man nereikia. Dabar žinau, ko taip ilgai ieškojau... Tavęs,– Metas švelniai priglaudžia delną man prie skruosto ir nykščiu perbraukia per lūpas.


    – Kas buvo tavo paskutinioji?– moteriškai smalsauju.


    – Tikriausiai turėčiau pradėti pasakoti nuo to, kad pirmąją meilę sutikau mokydamasis universitete. Na, bent jau tada buvau dėl jos pametęs galvą ir tariausi mylįs. Bet po kurio laiko, mudviem išsiskyrus, supratau, kad tai tebuvo stiprus susižavėjimas. Ir daugiau nieko...


    – Kodėl judu išsiskyrėt?


    – Ji norėjo kitokio gyvenimo...


    – O tu negalėjai jo pasiūlyti?


    – Panašiai...– susimąstęs kalba Metas.– Ji buvo vienintelė oficiali mano mergina...


    – Vėliau su niekuo nedraugavai?


    – Ne.


    – O tai kaip?..


    – Gerai pagalvok...


    Nejau prasidėdavai su prostitutėmis?


    – Nebijok, nesu užsikrėtęs,– nuramina mane. Tikriausiai pamato keistą mano veido išraišką, juk suprantu, kaip tenkino savo vyriškus poreikius.– Aš nuolat tikrinuosi. Be to, žaisdavau ne su gatvinėmis merginomis, o su elitinėmis.


    – Nemanai, kad tai tik pinigų švaistymas?


    – Gal... Bet turėjau kaip nors tenkinti savo aistrą...


    – Tai kas nutiko prieš dvejus metus?– man darosi vis įdomiau.


    – Pavargau nuo visko. Seksas nebeteikė jokio malonumo. Tai tebuvo mechaninis veiksmas. Nusprendžiau kurį laiką nebesidulkinti. Man reikia ne bet kokio, o kokybiško sekso. Ir gerai žinau, su kuo noriu tai daryti,– šelmiškos jo akys perveria mane.


    – Tikiu, kad buvo sunku ištverti tuos metus...


    – O tu manai, kad iš prigimties turiu tokį kūną?– Metas nutaiso klausiamą žvilgsnį.– Reikėjo kur nors išlieti susikaupusią energiją. Tam geriausiai tiko bokso treniruotės.


    – Tu daug spalvingesnė asmenybė, nei maniau... Už moksliuko akinių slepiasi visai kitas žmogus.


    – Tasai kitas tau nepatinka?– jis klausia lyg ir sunerimęs.


    – Aš tave myliu, mielasis. Toks atsakymas tiks?– nusišypsau.


    Meto lūpos saldžios. Jis tikrai geidžia manęs ir šią naktį galėjo turėti. Bet viską sugadino nelemtosios mano mėnesinės.


    – Aš irgi noriu tau kai ką prisipažinti...– ištariu į lūpas.


    – Kas nors rimto?– neramios mylimojo akys tyrinėja manąsias.


    – Na, tai susiję su lovos reikalais...– sakau jausdamasi nepatogiai.


    – Tik nesakyk, kad tu dar nekalta.


    – Ne... Tikriausiai...– žinau, toks atsakymas atrodo keistas, bet atsakau sąžiningai.


    Metas atsitraukia ir dar įdėmiau įsistebeilija.


    – Kaip šitai suprasti?


    – Tiesiog neturiu tokios patirties kaip tu... Po nemalonaus pirmojo karto nesu mylėjusis su jokiu vyru...


    – Ar jis tave išprievartavo?– Meto žvilgsnis įsiutęs.


    Vien tai vaizduojantis jam užverda kraujas. O kas, jeigu?..


    – Ne. Bent jau nenoriu manyti, kad taip buvo,– prisiminus tą naktį, mane nukrečia šiurpas.– Žmogus pasinaudojo palankia padėtimi, ir tiek... Po diplomų gynimosi bendrakursiai surengė vakarėlį, mes su drauge taip pat ten nuėjom. Nors paprastai vengdavau tokių vietų. Buvo linksma. Daug šokau. Ir visai nejučia apgirtau. O gal kas nors ko nors įpylė man į gėrimą. Nežinau. Nepamenu. Vienas vaikinas visą vakarą nenuleido nuo manęs akių. Nors prieš jį varvino seilę visos tenykštės merginos, kažkodėl jis išsirinko mane. Pradėjome kalbėtis. Ką jau ką, o apsukti galvą saldžiais žodeliais jis mokėjo. Anuomet buvau naivi ir viskuo tikėjau. Vėlią naktį mano pašnekovas pasisiūlė palydėti mane iki bendrabučio. Grįžusi į savo kambarį norėjau griūti į lovą ir miegoti. Bet jis, regis, turėjo kitokių sumanymų. Iš tos nakties teprisimenu, kad pabučiavo ir paguldė ant lovos. Viskas. Toliau visiška užmarštis. Tik rytą nubudusi supratau, kas įvyko. Mano drabužiai gulėjo ant žemės, o antklodė buvo sutepta krauju. Dar pajutau ir maudimą pilvo apačioje. Žiūrėdama į tuščią kambarį jaučiausi be galo kvaila, naivi, apgauta, nešvari. Anas vaikinas iš manęs tenorėjo vienintelio dalyko. Deja, ir gavo. Tikriau, pasiėmė be leidimo. Skaudžiausia, kad kaip tik šitaip praradau nekaltybę ir dar nieko neprisiminiau. Iš pradžių netikėjau, kad jis gali taip padaryti. Vėliau sužinojau, jog tasai lovelasas taip pasielgė su dar keliomis merginomis. Pasinaudojo jomis ir paliko. Daugiau aš jo nemačiau. Labiausiai bijojau, kad nebūčiau pastojusi. Nuramino prasidėjusios mėnesinės. Dar būgštavau, kad nebūtų kuo nors užkrėtęs. Bet tyrimų rezultatai buvo geri, tad dėl to galėjau įveikti paniką. Reikėjo gyventi toliau. Manęs laukė Niujorkas...


    – Bjaurybė,– pro sukąstus dantis iškošia Metas.– Pasakyk man jo pavardę...


    – Kam? Norėtum su juo pasišnekėti?


    – Norėčiau... Tik pokalbis būtų trumpas,– mano gynėjas piktas.


    – Jis– tik nemaloni praeitis. Daugiau nieko. Nebeprisimenu net jo veido. Pamiršk ir tu, gerai?


    – Dabar man aišku, kodėl aną rytą taip nervinaisi ir norėjai sužinoti, ar mudu mylėjomės. Manei, kad ir aš su tavimi taip pasielgiau?


    – Taip.


    – Aš– tai ne jis. Niekada taip nepadaryčiau,– Metas veidu priglunda man prie veido.– Myliu tave, mažyte...


    – Žinau... Jau tada, kai išvydau tave gaminantį pusryčius, supratau, kad esi kitoks. Tikriausiai tada mano širdis ir pamilo.


    Mylimasis pakšteli į lūpas.


    – Rodos, nesimylėjau ilgiau už tave... Rekordas priklauso man,– šypsodamasi tyliai sukuždu.


    – Mudu visa tai ištaisysim po šešių dienų,– jis nutaisė paslaptingą žvilgsnį.


    Netrukus pasijuntu kutenama. Metas elgiasi kaip paauglys. Bet man patinka jo žaismingumas.


    Staiga mus išgąsdina brazdesys už lango. Dar labiau prisiglaudžiu prie karšto Meto kūno. Jis saugiai laiko mane glėbyje. Garsą skleidžia medžio šaka, vėjo daužoma į stiklą. Išgirstame ir lietaus lašų barbenimą. Mano pašiurpsta oda.


    Metas atkelia antklodės kraštą ir apkloja mus abu.


    – Nebijok, aš čia...– išgirstu jo kuždesį prie ausies.– Neleisiu, kad kas nors tau nutiktų,– jis dar stipriau apkabina.– Su manimi tau saugiausia...– kuždesį užbaigia bučinys į plaukus.


    Jaučiuosi išties laiminga. Esu saugiausioje vietoje visame pasaulyje... JO GLĖBYJE. Visas mano kūnas dilgčioja nuo pašėlusios elektros srovės. O meilė žaviajam žydraakiui stiprėja su kiekviena akimirka.


    – Galiu pasilikti nakčiai?... Čia... Su tavimi... Nenoriu miegoti vienas...


    – Net jei norėtum išeiti, aš tavęs neišleisčiau...– papuošiu lūpas šypsena ir išsivadavusi iš Meto glėbio palieku bučinį jam ant kūno.


    Ūmiai pilvo apačią perveria skausmas– kaipmat atšlyju.


    – Labai skauda?– rūpestingas balsas nutraukia tylą.


    Užsimerkiu ir keliskart linkteliu galvą. Mano kvėpavimas patankėja. Guluosi ant kito šono tikėdamasi, kad skausmas bent kiek sumažės. Pajuntu ir Meto rankas, atsargiai apglėbiančias iš nugaros.


    – Kaip tau padėti, mažyte?


    Paimu jo ranką ir pasikišu po pižaminiais šortukais. Priglaudžiu jo delną prie papilvės ir toje vietoje iškart pajuntu šilumą. Ji atpalaiduoja raumenis, darosi daug lengviau kvėpuoti. Skausmas nebe toks aštrus ir nepakeliamas. Metas švelniai glosto pilvo apačią ir pats pajunta, kad man pagerėjo. Nebesu tokia įsitempusi.


    Jo prisilietimai mane ramina. Nuo jų apima snaudulys. Vos begaliu pramerkti akis ir įžiūrėti šviečiantį už lango mėnulį. Meto kvėpavimas irgi ramus. Tikriausiai ir jis jau snaudžia. Dar norėčiau prieš pat užmigdama atsigręžti ir pabučiuoti Metą, bet neketinu drumsti kambaryje tvyrančios ypatingos auros.

    Pabundu saulės spinduliams spiginant į akis. Už lango gražus rytas, nepasakytum, kad naktį buvo kilusi audra.


    Kryptelėjusi galvą pirmiausia pamatau Meto ranką, apglėbusią mane per liemenį. Jis pats guli ant pilvo, priglaudęs veidą man prie krūtinės.


    Krusteliu norėdama atsikelti, bet Metas greitai sureaguoja į šį mano judesį ir akimirksniu prisispaudžia prie manęs, apglėbdamas stipriau. Man darosi karšta.


    Na, bent jau žiemą su tavimi nebus šalta... Aha! Regis, pabudo ir mažasis Metukas. Iš tam tikrų požymių spėju, kad mažuoju nelabai jį pavadintum.


    Metas tingiai prasimerkia. Lėtai mirksėdamas pažvelgia į mane.


    – Labas rytas, mielasis,– tyliai sveikinuosi su savo širdies pagrobėju.


    Jis nusišypso. Aha... Patinka būti taip vadinamam?


    – Labas rytas, mažyte...– kimiu balsu pasisveikina ir jis.– Kaip tavo pilvukas?


    Man patinka, kad rūpiniesi manimi. Ir kad sakai... „mažyte“.


    – Gerai... Regis, mano gydytojas puikiai atliko savo darbą,– šypsena atsiranda ir mano lūpose.


    Metas perbraukia nosimi man per nosytę ir priglaudžia lūpas prie manųjų. Jis nuo pat ankstyvo ryto trykšta aistra. Mūsų bučinys darosi vis aistringesnis. Metas visu kūnu užgula mane. Labai manęs geidžia ir nesivaržydamas tai rodo.


    – Gal leisi nueiti į vonią? Antraip teks gulėti kraujo klane...– sukuždu. Mano pirštai nesiliauja žaidę su jo plaukais.


    – Kaip laukiu tos dienos, kai baigsis tavo mėnesinės...– atsidūsta.


    – O kas tada bus?– naiviai klausiu lyg visai nenutuokčiau, apie ką jis kalba.


    Metas šelmiškai nusišypso ir pasilenkęs lūpomis paliečia man kaklą. Mažyčiai barzdos šereliai kutena odą.


    – Tada... Mudu... Mylėsimės...– kiekvieną jo žodį palydi bučinys.– Aistringai... Ilgai... Kol... pajusime... malonumą...


    Mano alsavimas darosi gilus. Meto balsas ir bučiniai jaudina. Jaučiuosi užvaldoma geismo.


    Deja, kad ir kaip norėčiau jam atsiduoti, turiu atsikelti ir pasikeisti paketą. Ne pats romantiškiausias darbas, bet reikia jį atlikti. Be to, nenoriu iškruvinti ir Leinės patalynės.


    – Man patinka šis sumanymas... Bet turiu eiti į vonią. Nujaučiu, kad galime sulaukti potvynio,– nusijuokiu ir priverčiu nusijuokti Metą.


    Jis pabučiuoja ir šypsodamasis nusirita ant lovos.


    Dar po kelių minučių potvynis būtų išties užklupęs. Paketas permirkęs krauju. Visada nekenčiau savo mėnesinių. O labiausiai, ko gero, nekenčiu dabar. Juk kitame kambaryje guli gražiausias pasaulyje vyras, beprotiškai geidžiantis manęs. Oaš tegaliu galvoti apie skausmą, kraują ir paketus. Kaip romantiška...


    Po manęs į dušą eina Metas. Likusi viena apsirengiu ir pasidažau. Dar pakloju lovą ir susidedu daiktus į krepšį.


    Metas tarpduryje pasirodo pusnuogis, tik su pižamos kelnėmis, rankšluosčiu šluostydamasis plaukus.


    – Kiek valandų praleidi sporto salėje?– klausiu lyg traukiama už liežuvio. Negaliu atsispirti tam tobulai ištreniruotam kūnui. Akys pačios susiranda pilvo presą.


    – Neskaičiuoju, bet tikrai nemažai...– mylimasis nusišypso, užsimeta ant pečių rankšluostį ir suima rankomis abu jo galus.– Ir pati atrodai taip, lyg nepraleistum nė vienos treniruotės...


    – Anksčiau nepraleisdavau, bet dabar sunkiai randu laiko. Man patinka sportuoti. Galva pailsi nuo visų minčių apie darbą. Be to, irgi ne pro šalį išlieti susikaupusią energiją,– paslaptingai nusišypsau ir krimsteliu lūpą.


    Metas prieina artyn ir apglėbia mane per pečius. Nuo jo odos sklinda kokosų aromatas. Dabar mudu abu kvepiame kokosais.


    – Netrukus visą savo energiją galėsi kreipti tik į mane...– trindamasis nosimi man į nosytę sukužda jis.


    – Puiku... Nebereikės papildomai sportuoti...


    – Patikėk, aš tave taip nuvarginsiu, kad galėsi pamiršti sporto salę. Niekam nebeturėsi jėgų... Būsi tik mano... Priklausysi man vienam...


    Jo lūpos darosi dar aistringesnės. O bučinys dar saldesnis. Noriu, kad jis truktų amžinai.


    – Padėsi pašerti žirgus?– sukuždu į lūpas.


    – Jeigu parodysi, kaip...


    Linkteliu galvą ir vėl panyru į mudviejų bučinį. Geismas daug stipresnis už mane. Vos galiu jį suvaldyti.


    Bet Metas atšlyja pats. Tikriausiai irgi pamano, kad mudviem geriau neužsižaisti. Nes viskas gali baigtis taip, kaip abu norime. Ir net mažytė raudona kliūtis nesutrukdytų mėgautis meile.


    Lukteliu, kol Metas apsirengs. Norėčiau, kad skrybėlę ir tuos savo akinius paliktų kambaryje. Bet juk toks jo stilius. Pripažįstu, atrodo žaviai. Vis dėlto man labiau norisi matyti ryškiai mėlynas akis nepaslėptas po akiniais.


    Leinė su vyrais jau darbuojasi žirgyne. Visi žirgai tebėra aptvaruose, laukia skanių pusryčių.


    Mudu pasisveikiname su visais ir ruošiamės jiems padėti. Pastebiu, kaip Metas pašnairuoja į Stiveną. Iš karto pajuntu mylimojo rankas ant liemens ir bučinį ant skruosto. Jis toks savininkas... Ir kaip vaikas pavydus...


    Stengiuosi nekreipti į tai dėmesio. Imu už rankos ir veduosi pavyduolį prie Ikaro aptvaro. Leinė jau paruošusi kiekvienam žirgui po kibirą su pašaru. Aš atkišu Ikarui jo davinį, o Metas duoda ėsti keliems kitiems žirgams.


    Būdama čia visada šeriu juodąjį gražuolį. Šukuoju jį. Glostau. Ir, žinoma, patikiu jam savo paslaptis. Metas šypsodamasis žiūri, kaip ruošiu Ikarą susitikti su žirgyno lankytojais.


    Dabar šalia manęs yra dvi mylimiausios pasaulyje būtybės...


    Netrukus Leinė pakviečia mus prie pusryčių stalo. Ji vaišinga šeimininkė ir moka skaniai gaminti. Esu iš jos sužinojusi ne vieną receptą.


    Sėdžiu už stalo ir atsigręžusi vis sutinku Leinės šypseną. Ji nenuleidžia akių nuo mudviejų su Metu. Šis sėdi prie pat manęs, uždėjęs ranką ant mano kėdės atlošo. Kartais pašnibžda į ausį ką nors meilaus. Turbūt iš šalies panėšime į tikrą įsimylėjėlių porelę. O juk tokie ir esame.


    Po kelių valandų mums teks palikti šį rojaus kampelį, tai prieš atsisveikindama su šia vieta kviečiu Metą pasivaikščioti po žirgyną.


    Mums bevaikštinėjant beveik visąlaik jaučiu jo rankas ant savo kūno. Jam patinka liesti mane. O man patinka jausti elektros srovės pėdutes ant odos.


    Vaikštant miške, rodos, ir saulė mus stebi pro medžių viršūnes. Kartais apakina mudu savo spinduliais. Užsiglaudę už aukšto medžio kamieno, slėpdamiesi nuo kitų vaikštinėjančių po mišką žirgyno lankytojų, pamaloniname vienas kitą bučiniais.


    Meto kūnu teka ne kraujas, o aistra. Jis apkabina mane ir kilsteli į viršų. Apsiveju kojomis jam liemenį ir tvirčiau prisispaudžiu prie karšto kūno.


    Per tokį trumpą laiką mudu spėjame taip prisirišti vienas prie kito, kad darosi baisu. Bijau prisileisti mintį, kad kada nors galėčiau jo netekti. Kad jis galėtų dingti ir palikti mane vieną. Esu iki ausų įklimpusi į šį meilės liūną, nusitempusi ir Metą paskui save.


    – Turiu vieną klausimą...– sušnibždu į lūpas.– Tai kaip dabar turėtume įvardyti mudviejų santykius? Mes tik draugaujam? Ar šiaip leidžiam laiką? Ar?...


    – Regis, turėčiau klausti tavęs... Ar norėtum būti mano mergina? O gal derėtų sakyti „moteris“?– gudriai nusišypso žydraakis.


    Žinoma, noriu jį mažumėlę paerzinti. Kaip visada...


    – Galiu dar pasvarstyti?– sučiaupiu lūpas ir nutaisau mąslų žvilgsnį.


    – Ak, tu dar svarstysi...– Metas ima mane kutenti ir visą apiberia bučiniais.


    Juokdamasi bandau išvengti kutenimo.


    – Sutinkuuuuuu!– sušunku vis dar būdama jam ant rankų.– Sutinku būti tavo moteris... O tu nori būti mano vyras? Noriu pasakyti: draugas, vaikinas, mylimasis– ar kaip tai įvardyti?


    Vyras būtų gal per daug, tiesa? Turiu galvoje sutuoktinį...


    – Mylimasis– taip... O vėliau...– Metas paslaptingai nusišypso ir įsisiurbia į lūpas.


    Nejaugi jis norėtų, kad tapčiau jo žmona? Man viskas per greitai... Visiškai nesiorientuoju erdvėje. Tarsi mudu būtume atsidūrę toli toli... Mažytėje savo meilės galaktikoje...


    Vienintelis mums nepavaldus dalykas yra laikas. Ir dabar jis ragino atsisveikinti su žirgais, Leine, šiuo mišku ir grįžti ten, kur visai netrokštu būti. O gal tiesiog bijojau tikrovės, nenorėsiančios priimti mūsų meilės ir sumanysiančios daugybę kliūčių, kad tik nebūtume kartu.


    Leinė irgi nenori mūsų išleisti, prašo pasilikti ilgiau. Mielai liktume. Bet ir manęs, ir Meto laukia darbas.


    Kol jis neša krepšius į automobilį, einu atsisveikinti su Ikaru. Šis su kitais žirgais risnoja po pievą. Bet pamatęs mane negali atsispirti norui atšuoliuoti iki manęs. Pažadu Ikarui greitai vėl atvažiuoti. Tuo labiau kad ir Metui čia patinka. Gerai žinau, kad jis mielai čia dar sugrįžtų.


    Šalia savęs išvystu Leinę.


    – Man patinka matyti šypseną tavo veide...– sako ji. Man belieka nusišypsoti dar plačiau.– Tikiuosi, tavo vaikinas dar ilgai tave vers taip jaustis... Regis, jis geras vyras. Vien jo žvilgsnis į tave daug ką sako... Džiaugiuosi, kad esi laiminga, širdele...– Leinė apkabina mane.


    Jos žodžiais visuomet galiu tikėti... Ir ja pačia.


    – Ačiū...– mano atsakymas trumpas, bet nuoširdus.


    – Velnias! O jis žavus...– tarsteli Leinė, pažvelgusi į atokiau stovintį Metą.– Jei tik būčiau jaunesnė...


    Ką galiu atsakyti? Tik sutikti su šiais žodžiais... Metas išties gražus vyras, nenuostabu, kad jo išvaizda traukia ir ją.


    Šypsodamos mudvi einame prie žaviojo tamsiaplaukio. O jo akys stebi tik mane.


    Metas irgi atsisveikina su svetingąja žirgyno šeimininke ir atidaręs keleivio dureles įsodina mane į automobilį. Pats sėdasi prie vairo.


    Grįžtame į Manhataną tylėdami ir klausydamiesi muzikos. Sėdžiu atsilošusi į sėdynės atkaltę ir paskendusi mintyse... apie Metą. O jis uždėjęs ranką man ant šlaunies pirštais sukalioja ratukus.


    Automobilio salonas persismelkęs meile. Ją skleidžia įsimylėję mudviejų kūnai. Mums abiem tiesiog gera tylėti. Bent man išties gera. Matau, kad ir Metas atsipalaidavęs. Jo kvėpavimas lygus. Juk kaip tik jis man viską išduoda.


    Kai įsukame į mano namo garažą, išvystu jame Meto paliktą bugatį Veyron.


    – Jis tau nepatinka?– klausia atidaręs audi dureles mylimasis, matydamas kreivą mano žvilgsnį.


    Nieko neatsakau, tik pakraipau galvą, atkišu jam ranką ir išlipu iš automobilio.


    – Jei nepatinka, aš jo atsikratysiu...– juokdamasis deda savo krepšį į prabangųjį bugatį, dievinamą visų vyrų.


    Tik pakeliu akis į dangų, nes Meto žodžiai atrodo pernelyg dramatiški. Jis prieina ir apkabina mane.


    – Užeisi?– tyliai klausiu.


    – Jeigu jau kvieti, kaip galėčiau atsisakyti...– flirtuoja saldžialiežuvis.


    – Nekviečiu, tik teiraujuosi...


    – Jeigu taip, tai važiuoju namo...– slėpdamas šypseną sako Metas ir nusigręžia.


    – Eikš čia...– čiumpu už rankos ir vėl atsiduriu mylimojo glėbyje, kartu pavogdama jo bučinį.


    Mudu atsiskaitę...


    Išgirstame į garažą įvažiuojant automobilį. Tai kaimynė iš penkto aukšto. Kartais rytais mudvi susiduriame skubėdamos į darbą. Išlipusi iš mersedeso ji šypsodamasi sveikinasi su manimi. Aš irgi linkteliu galvą. Jaučiuosi nejaukiai. Tarsi būčiau pagauta darant kokį nors nusikaltimą. Bet aš tik bučiavau savo žavųjį princą. Savo meilę.


    Metas sukikena ir dar tvirčiau apkabina. Lyg norėtų parodyti mano kaimynei, kad priklausau jam. Pakuždu Metui į ausį: geriau eime į butą, užuot čia gąsdinę kaimynus.


    Bute kvepia vanile. Visai pamiršau, kad prieš išvažiuodama į žirgyną palikau bandeles virtuvėje ant stalo.


    – Nori ko nors?– mandagiai teiraujuosi.


    – Hm... Tavęs...– Meto žvilgsnis aistringas.


    Iš kur jame tiek aistros? Ak, tiesa... Juk dvejus metus nesimylėjo. Vyrui tai žiauriai ilgas laikotarpis.


    Metas švelniai uždeda rankas man ant pečių ir leidžia viešpatauti savo liežuviui jau gerai pažįstamoje teritorijoje. Mūsų lūpos karštos ir drėgnos nuo bučinių. Jis atlošia mane ir paguldo ant virtuvinio stalo. Mano rankos traukia tamsius Meto marškinėlius iš džinsų, tuoj pat palenda po jais ir kyla raumeningu jo kūnu. O jo rankos siekia žemiau... Glamonėja krūtinę, pilvą ir nekantrauja rasti džinsų sagą. Taip... Aš geidžiu tavęs...


    – Gal gali kaip nors sutrumpinti tas mėnesines?– neatitraukdamas lūpų klausia mylimasis, vis dar stovėdamas man tarp kojų, o aš guliu ant stalo ir giliai alsuoju iš susijaudinimo.


    – Kai ši diena baigsis bus likusios tik keturios...


    – NET keturios...– jis pabrėžia pirmąjį žodį.– Man per daug... Nesugebėsiu tiek išlaukti...– sukužda bučiuodamas kaklą.


    – Aš tau padėsiu ištverti. Likusias dienas nesimatysim...


    – Nė negalvok apie tai!– Metas įsmeigia piktą žvilgsnį, jo kvėpavimas darosi daug gilesnis.– To tikrai nebus. Neištverčiau nė dienos be tavęs. Taip vos išlaukiau mudviejų pasimatymo. Nenoriu dar kartą to patirti,– jis priglaudžia delnus man prie skruostų.


    Aš irgi neištverčiau be tavęs. Bet su tavimi tomis dienomis būtų dar sunkiau. Vis dėlto esu pasiryžusi bet kam, nes... AŠ TAVE MYLIU...


    – Myliu tave, mažyte... Labiau nei įsivaizduoji,– jo lūpos ir vėl priglunda prie manųjų. Tik šį kartą bučinys švelnus, atsargus, netgi šiek tiek erzinantis.


    Jis puikiai geba mane erzinti. Kaip ir aš jį.


    Išgirstu rankinėje skambant savo telefoną. Metas nenori, kad atsiliepčiau. Jis kūnu tvirtai prispaudęs mane prie stalo.


    – Mielasis, būk geras, paduok telefoną... Noriu atsiliepti...– regis, Metas manęs negirdi ir nesiliauja bučiavęs.– Žinau, kad esi užsiėmęs, bet tas skambutis gali būti svarbus... Prašau... Man reikia atsiliepti... O paskui vėl bus tavo eilė...


    Rodos, ši mintis Metui patinka. Jis atšlyja ir eina į svetainę atnešti mano rankinės.


    Atsisėdu ant stalo ir išėmusi iš jos telefoną žiūriu, kas skambina.


    – Mažiau, kaip laikaisi?– šypsodamasi atsiliepiu.


    Pakėlusi akis į Metą pamatau surauktą kaktą ir nemalonų žvilgsnį. O ko dar tikėtis?


    – Rajanas,– ištariu vien lūpomis.– Aha... Buvau...– toliau kalbu su geriausiu draugu neatitraukdama akių nuo mylimojo. Šis stovi tolėliau ir pervėręs mane piktu žvilgsniu kišasi marškinius į džinsus.– Kaip Graikija? Kada žadi grįžti?... Aš? Puikiai... Perduok linkėjimų ir Simonui... Myliu, bučkis, iki...


    Padedu ragelį ir įsistebeiliju į Metą.


    – Kodėl vadini jį mažiumi?– jo lūpomis kalba pavydas.


    – Nes mes taip bendraujam...– mano balsas ramus.


    – Man nepatinka.


    – Prisimink mudviejų pasimatymą, ką anuomet kalbėjom... Jei tau nepriimtinas toks mūsų su Rajenu bendravimas, tai...


    – Aš tau nedraudžiu bendrauti, tik nevadink jo taip...– Metas vis dar piktas.


    – Ooo... Pirmasis mūsų barnis... Taip greitai?


    Jis prieina ir deda rankas man ant klubų. O aš savąsias jam ant pečių.


    – Noriu būti vienintelis tavo mažius...– sukužda į lūpas mylimasis.


    – Gerai... Pasistengsiu jo taip nevadinti...– pabučiuoju jį.


    – Norėčiau likti ilgiau, bet man reikia į darbą... Nebent paskambinčiau ir paprašyčiau dar vieno laisvadienio...


    – Ne. Paskui turėsi nemalonumų. Ir taip dėl manęs jau ne kartą pabėgai iš darbo. Jei ir toliau prašysi savininko paslaugų, gali jo netekti,– kalbu labai rimtai.


    – O jeigu mesčiau darbą? Galėčiau daugiau laiko skirti tau...


    – Net nesvajok!– supykstu dėl tokių lengvabūdiškų jo žodžių.– Darbai nesimėto ant kiekvieno kampo... Mudviem užteks to laiko...


    – Aš tik juokauju...– Meto šypsena nuramina mane.– Man patiko su tavimi užmigti ir atsibusti... Norėčiau, kad taip būtų dažniau...


    – Kelintą baigi darbą?


    – Antrą nakties... Tikriau, ryto...


    Nežinau, kokia jėga nuveda mane iki spintelės, joje laikau atsarginį buto raktą. Vis dėlto... Paimu jį ir duodu Metui.


    – Lauksiu...– stipriai prisiglaudžiu jam prie krūtinės.– Man irgi patiko miegoti šalia tavęs, mažiuk...


    Jis atsidūsta ir pabučiuoja į plaukus. Dar kurį laiką stovime apsikabinę.


    Metui visgi reikia važiuoti į darbą. Ir jis išeina.


    Vėlai naktį pajuntu, kaip karštos rankos apkabina mane. Lūpos iškart ima šypsotis. Metas prisispaudžia ir pasakęs, kad myli, pabučiuoja į skruostą. Delną uždeda ant pilvo, švelniai jį glosto. Dabar galiu ramiai miegoti saugiame jo glėbyje. Jaučiausi tokia mylima ir... Taipogi myliu visa širdimi.

    Nubundu dar prieš sučirškiant žadintuvui. Ir gerai. Antraip šis būtų pažadinęs Metą. Atsargiai grįžtelėjusi išjungiu jį, kad bet kurią akimirką nesuskambėtų. Nenoriu ir pati keltis. Žavi mintis likti lovoje ir žiūrėti į miegantį mylimąjį. Tuo labiau kad jis prispaudęs mane ranka ir neketina leisti pabėgti.


    Bet prieš akis išdygsta piktas Denisės veidas ir priverčia sugrįžti iš svajonių pasaulio į tikrovę. Lėtų lėčiausiai patraukiu Meto ranką. Šis nė nekrusteli. Tikriausiai kietai įmigęs.


    Po kambarį vaikščioju ant pirštų galiukų, kad tik jo nepažadinčiau. Dažydamasi matau veidrodyje miegantį Metą.


    Jis tobulas... Mano svajonių vyras. Toks, kokio ir norėjau. Jis čia, su manimi. Labiausiai bijau, kad ši pasaka kada nors baigsis... Nes vis dar netikiu, kad tai tikra... Kad Metas mane myli... Ir trokšta manęs... Ir kad galų gale esu laiminga.


    Vis dėlto suradau savo meilę, o ji surado mane...


    Virtuvėje gamindama pusryčius stengiuosi netriukšmauti. Nežinau, ką mėgsta Metas, bet iš išpuoselėto kūno matyti, kad maitinasi sveikai. Kas gali būti sveikiau už gardžią košę, paskanintą šviežiais vaisiais? Imuosi darbo, juolab kad ir pati pusryčiams mėgstu įvairiausią košę.


    Laikrodis negailestingai skaičiuoja minutes, ir man jau metas į darbą.


    Tyliai nutipenu į miegamąjį. Mano mažiukas taip saldžiai miega, kad šypsena pati sušvinta mano lūpose.


    Susirandu popieriaus ir rašiklį. Prieš išeidama noriu palikti laiškutį.


    Labas rytas, mielasis :*


    Galėčiau į tave miegantį žiūrėti visą dieną. Tu toks seksualus... Man gera nubusti šalia tavęs. Jausti tavo bučinius ant lūpų. Man netgi patinka ta elektros srovė, tekanti kūnu, kai tik palieti. Dabar jau žinau, kad su niekuo nesupainiosiu tavo prisilietimų :)


    Jaučiu, kad įklimpau giliai... LABAI GILIAI... Mano meilė tau su kiekviena akimirka darosi vis stipresnė...


    MYLIU TAVE, MAŽUTI:*


    P. S. Pusryčiai mikrobangų krosnelėje. Pasišildyk :D


    Pabučiuoju meilės laišką, palieku ant jo raudonai padažytų lūpų žymę. Pabučiuoju ir Metą į skruostą, šį irgi nuspalvinu raudonai.


    Nusišypsau prieš uždarydama miegamojo duris. Pasiimu rankinę ir užrakinu butą.


    Denisės ir vėl nėra darbe Turbūt ką nors rezga su savuoju verslininku iš Napos. Gaunu iš bosės tik elektroninį laišką, kad viskuo pasirūpinčiau, mat ji žadanti ilgiau užtrukti Kalifornijoje. Oho! Tai ji jau Kalifornijoje? Greita...


    Blondinė kaip visada rūškanu veidu dirba prie savo stalo. Tikriausiai aš čia viena išsišiepusi iki ausų niūniuoju sau po nosimi. Žinoma, ji atkreipia į mane dėmesį, kai užeinu paimti laiškų. Regis, gera mano nuotaika jai ne prie širdies. Užtat man patinka ją erzinti, taigi dar labiau išsišiepiu.


    – Ar šiandien ko nors prisivalgei, kad nenustygsti vietoje?– užsukusi į kabinetą klausia Erika. Šypsodamasi patraukiu pečiais.– Tuoj pat pasakyk, kas jis toks! Noriu žinoti visas smulkmenas,– rodos, smalsumas ją žudo.


    – Kodėl manai, kad dėl tokios mano nuotaikos kaltas vyras?


    – Kas gi daugiau? Nejau nematai savęs veidrodyje? Pasižiūrėk, kaip švyti tavo akys. Tam gali būti vienintelė priežastis... Vyras... Na, kas jis? Pasakok...


    – Erika, juk žinai, kad nekalbu tokiomis temomis... Tai, kas asmeniška, noriu pasilaikyti sau...


    – Bet aš geriausia tavo draugė. Kam kitam, jei ne man, galėtum pasipasakoti...


    – Net Rajanui nieko nesakau. Tik užsiminiau, kad esama kažkokio vyro, ir tiek...


    – Aha... Vis dėlto jis yra...– neatlyžta Erika.– Kaip atrodo? Ar aš jį pažįstu? Gražus? Turtingas?


    – Pasakysiu tiek, kad jis pats gražiausias vyras, kokį tik esu sutikusi. Bet nesijaudink, ne milijonierius. Taigi, spėju, ne tavo skonio.


    – Skurdžius... Ne, tikrai ne mano skonio. Bet gal apdovanotas kitkuo? Jo draugužis didelis?– ji mirkteli man.


    – Apie tai su tavimi tikrai nešnekėsiu,– vis dėlto suirztu, nors puikiai pažįstu Eriką ir visas nešvankias jos mintis.


    – Ei, nesiraukyk... Man tik įdomu, ar sugebės tave patenkinti, ir tiek...– ji garsiai nusijuokia.


    – Užsičiaupk!– užrinku, bet ir pati šypsausi.– Kai ateis laikas, sužinosi... Mudviejų santykiai dar tik prasidėjo, todėl nenoriu, kad kas nors apie tai suostų... Ypač bendradarbiai... Jei viskas eisis gerai, tu su juo susipažinsi... Pažadu...


    – Gerai. Suprantu. Nebeklausinėsiu... Džiugu matyti tave laimingą. Seniai tokios nemačiau. Tiesą sakant, išvis neprisimenu, kad būčiau mačiusi. Tik neversk ilgai laukti. Nekantrauju jį pamatyti...


    – Pažadėjau, kad pamatysi, tad taip ir bus. Neskubink įvykių...– atsakau vis dar šypsodamasi.


    Suskamba mano Galaxy S2. Pamačiusi, kas skambina, prikandu lūpą.


    – Jis?– matyt, Erikos niekaip neapleidžia smalsumas, ji vis tikisi, kad išduosiu didžiausią savo paslaptį. Pažvelgusi į ją tik linkteliu galvą.– Einu. Leisiu judviem pasikalbėti vieniems...


    Aš jos jau nebegirdžiu. Mano mintys sutelktos tik į šį skambutį ir ekranėlyje šviečiantį vardą... Metas R.


    – Klausau,– atsiliepiu. Ragelyje tyla. Tik geriau įsiklausiusi išgirstu gilų kvėpavimą.


    – Noriu, kad žinotum vieną svarbų dalyką,– Meto balsas ramus ir rimtas.– Tu esi ypatinga moteris mano gyvenime. Nežinau, kokiai galiai turiu būti dėkingas, kad atvedė tave iki manęs, o gal mane iki tavęs... Bet taip lengvai tavęs nepaleisiu. Nė nesitikėk pasprukti. Visur tave surasiu. Tik tau vienintelei noriu nuolatos sakyti: myliu. Dar niekada nesu patyręs tokio jausmo. Pirmasis tavo akių mirksnis visa manyje apvertė aukštyn kojom. Beprotiškai myliu tave, mažyte...


    Klausantis jo žodžių užgniaužia kvapą. Jau maniau, kad niekas negali manęs mylėti. Kad nesu sutverta meilei. Ir štai sutikau Metą. Jaučiu, kad jo meilė nuoširdi, nesumeluota. Jam nė motais išoriniai, materialūs dalykai. Jam rūpiu tik aš.


    – Matau, kad perskaitei laiškutį,– meiliai sakau.


    – Dar niekada niekas nėra man palikęs meilės laiško... Juk sakiau, kad tu nepaprasta moteris, ir man žiauriai pasisekė, kad esi mano... TIK MANO... Jeigu būtum buvusi šalia, kai jį skaičiau, būčiau kaipmat tave pamylėjęs... Ir nesvarbu, kad neturiu prezervatyvo ar kad tau mėnesinės... Geidžiau tavęs... Ir tebegeidžiu...


    Mažiuk, tu žinai, ką ištarti, kad prarasčiau kalbos dovaną.


    – Vadinasi, man pasisekė, kad nebuvau taip arti tavęs...– nusijuokiu.


    – Pasisekė? Tai nenori mylėtis su manimi?– flirtuoja jis.


    – Noriu... Juk mums liko tiek nedaug... Vos kelios dienos... O tada ne tik mano širdis, bet ir kūnas priklausys tau...


    – Tavo kūnas ir dabar priklauso man... Tik noriu, kad priklausytų ir kitaip... Jau sumaniau, kur mudu tai darysim...


    – Oho... Viską numatei? Tik nepamiršk pasiimti prezervatyvo. Ar man tuo pasirūpinti?– nesusilaikau nepaerzinusi.


    – Matau, kad kai kieno liežuvis nepaprastai šmaikštus... Būčiau šalia, duočiau jam darbo...– Metas ir ankstų pirmadienio rytą nestokoja ironijos.


    – O gal mano švelniam liežuviukui nepatiktų tas tavo siūlomas darbas?


    – Hmm... Iki šiol nesiskundei... Beje, ačiū už pusryčius... Visgi sulaužei pažadą...


    – Ne, nesulaužiau. Nesakiau, kad gaminsiu tik sutuoktiniui... Sakiau, vyrui... O tu ir esi mano vyras... O gal moteris, pasidariusi lyties keitimo operaciją?– sukikenu.


    – Mažyte, nė nejuokauk tokiomis temomis...– Metas nepatenkintas.


    – Tu šiandien irgi dirbi?– sumaniai kreipiu pokalbį.


    – Taip... Ir dar ryt. O paskui kelias dienas priklausysiu vien tau...


    – Bus puiku... Ne taip kaip šiandien, kai pasimatysim tik vėlai naktį...– šiek tiek nuliūstu prisimindama, kad visą dieną reikės praleisti be jo.


    – Užsuk vakare į barą... Neištversiu visos dienos nepamatęs tavęs,– prašo Metas, tarsi perskaitęs mano mintis.– Juk šiandien tavęs dar nebučiavau...


    – O aš jau bučiavau...– išdidžiai atsakau.– Matei savo skruostą?


    – Mačiau,– jaučiu, kad jis šypteli.– Nejau leisi kankintis žinodama, kad trokštu tave pabučiuoti? Būsi tokia žiauri?


    – Nuo laukimo dar niekas nenumirė. Vyrus reikia truputėlį pakankinti...– tyliai nusijuokiu.


    – Ką aš tau sakiau apie erzinimą? Prisižaisi... Mėnesinės ilgai netruks. O tada atsiimsi su kaupu...


    – Gąsdini? Žinok, visai tavęs nebijau...– mane užvaldo iš kažkur išdygusi drąsuolė Ema.– Žiūrėk, kad pačiam netektų dar ilgiau pasikankinti... Ne tik tas šešias dienas...


    – Ak, dabar tu mane gąsdini? Gerai, jei vakare neatvažiuosi į barą ir nesileisi pabučiuojama, tai naktį grįžęs aš tave pamylėsiu... Nebeišsisuksi... Kaip toks sumanymas?– nė neabejoju, kad Metas vylingai kilsteli antakį.


    – Nekelk man ultimatumų,– šypsodamasi tariu.


    – Aš tik siūlau du variantus. Tau spręsti, katrą rinktis... Myliu, iki!– Metas juokdamasis padeda ragelį.


    Kipšas! Nespėjau jam nieko pasakyti. Mažiukas elgiasi nesąžiningai. Bet dar pažiūrėsim, kas laimės šį žaidimą.


    Kaip tik netrukus turiu susitikti su užsakovu, tad bent kurį laiką mintys bus užimtos kitais dalykais. Ne vien tik METU.


    Telefone pakeičiu adresato vardą iš Metas R. į Mylimasis.


    Nežinau, kur dingo diena, bet kai pažvelgiu į laikrodį, šis rodo dvidešimt valandų ir penkiolika minučių. Visą dieną praleidau studijoje, kur filmavome reklamą vienam užsakovui. Denisė prigrasė, kad prižiūrėčiau režisierių, mėgstantį išlenkti taurelę. Kartą jau turėjom dėl jo bėdos, tad šįsyk norėjome to išvengti.


    Iš Meto jokių žinių. Nei skambina, nei rašo. Tikriausiai laukia manęs bare. Išeidama iš agentūros nežinau, ar ten važiuosiu. Labai noriu jį pamatyti, bet pralaimėti žaidimo irgi neketinu.


    Vis dėlto nugali smalsumas ir meilė.


    Pasistatau audi prie PIXI baro. Pasisveikinusi su apsaugininku užlipu į viršų.


    Tik... Ar Metas flirtuoja su kažkokiomis jauniklėmis? Jis stovi už baro ir išties linksmai nusiteikęs kalbasi su dviem žaviomis merginomis. Nemato manęs stovint prie įėjimo.


    Aš pavydžiu? Regis, taip.


    Lėtai prieinu prie baro. Bet atsistoju daug toliau nuo jų.


    – Kai tik barmenas turės laiko, norėčiau, kad įpiltų taurelę tekilos,– nesu tikra, bet, ko gero, pasakau piktokai.


    Metas šypsodamasis atsigręžia į mane. Ir toliau stoviu suraukusi kaktą, sunėrusi rankas ant krūtinės. Varstome vienas kitą akimis. Tik mano žvilgsnis rimtas, o Meto žaismingas.


    Akies krašteliu pastebiu, kad abi jo pašnekovės blondinės piktai nužiūri mane. Turbūt sutrukdžiau joms pokalbį su žaviuoju barmenu. Lyg ir mano vaikinu. O gal jau nebe?


    Metas primerkia akis ir sučiaupia lūpas. Paima nedidelę taurelę ir įpylęs tekilos stumteli beveik per visą barą iki manęs. Nė nepažvelgiu į ją. Mano žvilgsnis krypsta tik į ryškiai mėlynų akių savininką.


    Tą akimirką Metas pasitraukia nuo baro ir apėjęs jį prieina prie pat manęs. Jo rankos kaipmat apsiveja liemenį, o lūpos padovanoja aistringą bučinį.


    – Vis dėlto atėjai,– džiugiai šypsosi jis, nes žino laimėjęs žaidimą.– Pasiilgau tavęs...


    – Mačiau, kaip flirtavai su tomis merginomis,– žvilgteliu į jų pusę. Kitaip nei Metas, nesu džiugiai nusiteikusi.


    – Pavydi?– jis nutaiso klausiamą žvilgsnį.


    – Taip elgiesi tik norėdamas sukelti man pavydą?


    – Regis, pavyko...– mylimojo lūpas papuošia plati šypsena.


    Tyliu. Krūtinę užgula keistas jausmas.


    – Manai, iš tiesų su jomis flirtavau?– Meto žvilgsnis darosi neramus.– Pamačiau, kaip lipi laiptais, tai ir pradėjau flirtuoti. Tai tebuvo žaidimas.


    Nežinau, ar tikėti. Tiesiog kažkas man neduoda ramybės. Pažvelgiu į sėdinčias prie baro blondines, paskui į jį.


    Nuleidžiu akis. Metas kilsteli mano smakrą pirštu.


    – Mažyte, pažiūrėk į mane...


    Paklūstu ir pažvelgiu į jo akių žydrynę. Toji spalva man primena paplūdimį, smėlį ir jūrą... Atostogas.


    – Aš myliu tik tave. Jos man nieko nereiškia,– Metas atrodo išsigandęs.– Pakartosiu, tai tebuvo žaidimas...


    – Nebijai prisižaisti?


    Ir iš kur aš tokia rimta? Juk su juo būnu linksma ir žaisminga. Ne tokia kaip dabar.


    – Nepyk, mažyte,– jis priglaudžia delną man prie skruosto ir nykščiu perbraukia per lūpas. Tada pasilenkia ir pabučiuoja. Bet aš neatsakau į bučinį. Nežinau, kodėl taip elgiuosi. Metas lyg ir nemeluoja. Lyg ir tikiu juo. Vis dėlto negaliu paaiškinti, kodėl taip reaguoja mano kūnas.


    – Matau, kad esi užsiėmęs,– atšlijusi sakau.– Netrukdysiu...


    Mano ranka išslysta jam iš delno, ir aš imu trauktis. Noriu kuo greičiau iš čia pabėgti. Nueidama neatsigręžiu. Nesu tikra, ar noriu į Metą žiūrėti.


    Jau vėlu. Niekaip negaliu užmigti. Vartausi. Prisimenu šiandienos vakarą ir tai, ką mačiau bare.


    Išgirstu rakinant buto duris. Vėliau atsidaro ir durys į miegamąjį.


    Metas prisiglaudžia ir sukužda į ausį:


    – Miegi, mažyte?


    Nenoriu nieko kalbėti. Ketinu apsimesti mieganti. Bet...


    – Ne...– pasakau ir atsigręžiu.


    – Man nederėjo taip pasielgti. Pripažįstu, kad padariau kvailystę, tik daugiau nebepyk ant manęs... Prašau nepykti...– jis tai ištaria į lūpas.– Kai mane ten palikai, neradau sau vietos. Ėjau iš proto nežinodamas, kokios mintys sukasi tavo galvoje. Nenorėjau tavęs įskaudinti...


    – O tau patiktų matyti mane taip besielgiant?


    – Ne. Žinoma, ne...– jo žvilgsnis nuolankus.


    Tai kodėl pats taip elgiesi? Kad pavydėčiau? Argi tai priežastis?


    – Man rytoj reikės anksti keltis. Noriu bent kelias valandas numigti. Labanakt,– tai pasakiusi gręžiuosi ant kito šono.


    Girdžiu trūksmingą Meto alsavimą. Jam tai nepatinka.


    Jis pabučiuoja mane į skruostą ir atsigulęs šalia švelniai apglėbia.

    Sėdžiu virtuvėje pasirėmusi galvą ranka ir geriu kavą. Nors šiaip niekada jos nevartoju. Bet naktis buvo bemiegė, todėl reikia kaip nors nuvyti snaudulį kuo toliau. Metas tebemiega.


    Ant stalo pasidedu tuščią popieriaus lapą ir rašiklį. Noriu jam ką nors parašyti, bet nežinau ką.


    Visgi brūkšteliu keletą žodžių ir sulenkusi lapą nunešu į miegamąjį. Padedu ant lovos.


    Staiga Metas čiumpa už rankos. Net krūpteliu iš išgąsčio.


    – Labas rytas,– sveikinasi apsimiegojęs.


    – Labas,– atsakau.


    – Aš myliu tave. Tik tave. Tu mano vienintelė meilė. Mano moteris. Prašau to nepamiršti ir neabejoti manimi,– tyliai kalba jis.


    Sėdžiu ant lovos ir sutrikusi žvelgiu į Metą. Noriu atsistoti, bet Metas neketina paleisti mano rankos.


    – Neišeik... Pasakyk, kad nebepyksti...– maldauja.


    – Perskaityk laišką, kurį ketinau tau palikti... Perskaityk garsiai...


    Metas laisva ranka ima popieriaus lapą ir įsmeigia į jį akis. Tada perskaito:


    – MYLIU TAVE... LABAI... IR PASITIKIU TAVIMI.


    Jis pažvelgia į mane. Veidą nušviečia šypsena. Mylimasis trukteli už rankos, atsiduriu jo glėbyje. Guliu ant lovos, o jis ant manęs.


    – Aš tave pabučiuosiu, bet noriu, kad atsakytum į bučinį...– sukužda.


    – Ne. Nebučiuok. Abudu išsitepsime blizgiu...– atsakau šypsodamasi.


    – Man nesvarbu. Noriu paragauti tavo lūpų. Noriu to bučinio,– Metas lenkiasi arčiau.


    – Luktelėk,– sustabdau jį ir greitai nusišluostau lūpas.


    Esu pasiilgusi jo lūpų. Regis, jis irgi pasiilgęs manųjų. Bučiuoja aistringai. Geidžia manęs. Metui vis labiau įsijaučiant, jo ranka ima slysti sijonu žemyn, kol paliečia šlaunį.


    – Mažuti, suglamžysi drabužius... Gausiu dar kartą persirengti, o tada jau tikrai pavėluosiu į darbą,– sušnabždu jam į lūpas.


    – Atleidai?– jo balsas pritvinkęs geismo.


    – Taip. Bet daugiau taip nedaryk. Man sunku pasitikėti vyrais. Nenorėčiau pradėti abejoti ir tavimi.


    – To nebus... Įrodysiu savo meilę...– Metas pakšteli į lūpas ir atsitraukia, kad galėčiau atsikelti.


    – Tu irgi nepyk, kad taip sureagavau,– dabar jau aš atsiprašau.– Tiesiog tos mėnesinės ir hormonai... Tokiomis dienomis mano nuotaika labai svyruoja...


    – Pasakyk toms savo mėnesinėms, kad aš jų nekenčiu...– sako šypsodamas, atsigula ir pasikiša rankas po galva.– Jos gadina visus mūsų sumanymus...


    – Tik dvi dienos, mielasis... Tik dvi dienos...– siunčiu mylimajam oro bučinį, pamojuoju ir išskubu pro duris.


    Pagaliau Denisė apsireiškia darbe. Pačiu laiku. Kiek galiu dirbti ne savo darbus?


    – Kuo ten ištepta tavo ranka?– nužvelgusi mane klausia ji.


    Velnias! Visai pamiršau lūpų blizgį.


    – Niekis... Matyt, per skubėjimą būsiu pamiršusi nusivalyti...– sakau, tarsi tai būtų visai bereikšmis dalykas. O vidujai šypsausi prisimindama aistringą Meto bučinį.


    – Noriu pasikalbėti dėl vyno reklamos. Gal turi kokių nors idėjų?– teiraujasi Denisė, sukiodamasi patogioje odinėje kėdėje.


    Juokauji? Juk ne aš, o tu visas kelias savaites buvai Napoje ir asmeniškai domėjaisi tuo vynu. O gal turėčiau sakyti– tuo verslininku?


    – Ne. Šiuo metu dirbu prie kitų reklamų...– atsakau kiek sutrikusi.


    – Viską perduok Erikai, o pati imkis šitos. Ji labai svarbi.


    Net neabejoju. Juk nori prasukti meilužio verslą. Oi! Tikiuosi, nepasakiau to balsu?


    – Suprantu... Atsiųskite medžiagą, ką nors sugalvosiu...


    – Viskas yra čia...– Denisė atkiša aplanką su vynuogyno nuotraukomis.


    – Imsiuosi šito reikalo tuoj pat...– dalykiškai nusišypsau ir dingstu iš kabineto.


    Netrukus skambinu Erikai.


    – Labas, tu jau darbe?– pasisveikinusi iškart einu prie reikalo.– Gerai... Klausyk, ar galėtum perimti Vagnerių ir Broderių užsakymus? Bosė davė skubaus darbo, taigi man reikia tavo pagalbos... Tikrai? Ačiū... Pasikalbėsim per pietus... Iki..


    Nekenčiu, kai Denisė su manimi taip elgiasi. Kas aš jai? Aladinas? Ar džinė, pildanti kiekvieną jos pageidavimą?


    Deja, neturiu kitos išeities. Jei paprieštarausiu, išlėksiu iš darbo. Negaliu sau to leisti.


    Bent jau per pietus mudvi su Erika galime apkalbėti Denisę. Ji irgi šios nemėgsta. Kai papasakoju, kokią liepė sukurti reklamą, Erika nepagaili negražių žodžių bosės adresu.


    Grįžusios iš kavinės į agentūrą manęs laukia staigmena. Ant administratorės, blondinės, stalo puikuojasi didžiulė raudonų rožių ir rausvų lelijų puokštė.


    Praeidama atkreipiu į ją dėmesį, nes labai graži. Pamanau, kad tai dovana nuo turtingo jos gerbėjo. Bet klystu. Puokštė skirta man.


    – Kas ją atnešė?– klausiu blondinės.


    – Pasiuntinukas. Kas daugiau?– nusistebi Džesika, kad klausinėju kvailiausių dalykų.


    – Seniai?


    – Ką tik...


    Prie gėlių pridėtas vokas. Užklijuotas, kad niekas kitas be manęs negalėtų perskaityti.


    Atplėšiu jį ir ištraukiu kortelę.


    Iki šiol nežinojau, ką reiškia MYLĖTI.


    Ačiū, kad man tai parodei.


    Kai susitiksime, pabučiuosiu.


    M.


    Perskaitau. Ir nusišypsau. Jis mane stebina kiekvieną dieną. Atrandu vis naujų jo bruožų. Mano žavusis romantikas išrinko nuostabią puokštę.


    – Nuo ko gėlės?– smalsauja blondinė.


    – Nuo vyro,– atkertu.


    – Bet tu juk neištekėjusi, tiesa?– ji atrodo suglumusi.


    – Tai nereiškia, kad negaliu turėti vyro, tiesa?


    – Tik ištekėjusios moterys turi vyrus, o neištekėjusios vaikinus...– nutaisiusi protingą veidą aiškina Džesika.


    – Kaip pasakysi... Juk šioje srityje geriau nusimanai...– pasiimu puokštę ir palieku ją vieną su visomis blondiniškomis mintimis.


    Gėles savo kabinete padedu garbingiausioje vietoje ant stalo. O kortelę įsimetu į rankinę. Turiu padėkoti Metui už šią malonią staigmeną.


    Imu rinkti žinutę.


    Ema M.

    :* :* :* Ačiū, mielasis, už


    staigmeną. Gėlės labai gražios :*

    

    

    Mylimasis

    Džiaugiuosi, kad patiko.


    Juk sakiau, jog įrodysiu


    tau savo meilę. Ir rodysiu


    kiekvieną dieną :* Tikrą


    bučkį gausi vakare. Ar šį


    vakarą žadi užsukti į barą?

    

    

    Ema M.

    Taip, užsuksiu. Noriu to


    bučkio :* Myliuuuuu!!!


    Pasimatysime vakare :*

    

    

    Mylimasis

    Myliu tave, mažyte :* Ir


    nekantriai laukiu vakaro.


    Tas vakaras taip toli...


    Priešais mane ant stalo guli šūsnis vynuogyno nuotraukų. Jos išties įspūdingos. Net man norėtųsi ten nuskristi. Žinoma, tokioje romantiškoje vietoje negali būti jokių minčių apie darbą. Todėl Denisė, šitiek laiko ten pramogavusi, ir užkrovė man šią naštą.


    Jau turiu vieną sumanymą, bet kol kas neketinu jo dalytis su ja. Tegul pasinervina.


    Kad jau vakaras, pastebiu tik tada, kai atsisveikinti užsuka Erika. Esu per daug įsijautusi į tą reklamą. Mano stalas nukrautas ne tik nuotraukomis, bet ir pradiniais reklamos eskizais. Pirštai išteplioti spalvotais pieštukais.


    Pamačiusi gėlių puokštę draugė iškart ima klausinėti. Pasakau, kad tai atsiuntė Jis, ir nesileidžiu į ilgesnes kalbas.


    Greitai nusimazgoju rankas ir kartu su Erika palieku agentūrą. Pameluoju jai važiuojanti namo. Nenoriu, kad sumanytų sekti iki baro. Gerai ją pažįstu. Dar užsigeis užmegzti pažintį su Metu. Nors juodu ir šiaip pažįstami.


    Artimesnį bendravimą atidėkim vėliau. Šiandien noriu mėgautis jo dėmesiu viena.


    Mylimasis manęs jau laukia. Lipdama laiptais į antrą aukštą pamatau jį kalbantis už baro su kažkokiu stambiu vyriškiu ir žvilgčiojant į įėjimą. Pastebėjęs mane Metas nusišypso ir tuoj pat atskuba artyn.


    Rankomis apsiveju kaklą ir pabučiuoju jį. Bet Metui neužtenka tik pakštelėjimo. Jis nori daugiau. Ir, visiems baro lankytojams matant, apdovanoja mane karštu bučiniu.


    – Ačiū...– pasakau į lūpas.


    – Prašom...– sukužda jis, laikydamas mane glėbyje.


    – Myliu tave...– dabar mano eilė bučiuoti.


    – Atrodai tokia seksuali. Kas tau šiandien nutiko?– šypsodamas klausia Metas.


    – Matai, ką man darai? Ir ką daro tavo bučiniai?– flirtuoju. Pajuntu jo lūpas slystat kaklu.– Liaukis. Mudu ir taip ganėtinai geras reginys visiems...– nusijuokiu.


    – Turėjai daug darbo, kad taip vėlai atvažiavai?– klausia jis, mums einant prie baro.


    – Žiauriai daug... Mano bosė visai suįžūlėjo. Krauna savo darbus, o pati gastroliuoja su kažkokiu verslininku...– suirzusi atsakau ir sėduosi ant baro kėdės.


    – Gal man su ja pasišnekėti?– Metas atrodo tam rimtai pasiryžęs.


    – Ne. Susitvarkysiu ir pati. Aš juk didelė mergaitė...– meiliai nusišypsau.


    – Ko tau įpilti?


    – Sultys tiks...


    Metas pastato priešais mane stiklinę apelsinų sulčių. Paskui pašauktas kelių lankytojų eina priimti užsakymo į kitą baro pusę.


    – Gal galėčiau pavaišinti kuo nors stipresniu?– išgirstu už nugaros vyro balsą.


    – Ne. Ačiū,– atsakau nė neatsigręždama į tą, kuris mane kalbina.


    – Nagi, tik vieną taurelę... Pažinties proga,– vyriškis prisėda šalia ir grįžteli į mane. Jo žvilgsnis man nepatinka.


    – Ačiū, bet ne...– dar kartą mandagiai padėkoju ir instinktyviai pažvelgiu į tolėliau už baro dirbantį Metą.


    Kaip ir tikiuosi... Suraukta kakta... Sučiauptos lūpos... Ir piktas žvilgsnis.


    Įkyrusis vyriškis prisikiša prie manęs ir sukužda:


    – O jei aš gražiai paprašysiu?


    – Jeigu mano žmona pasakė ne, tai ne. Nesupranti?– Metas stovi čia pat už baro ir stipriai gniaužia stalviršį.


    Jo žvilgsnis atkreiptas į nemalonų klientą. O mano– į susinervinusį Metą.


    – Atleiskit... Nenoriu sukelti jokių rūpesčių... Maniau, kad ši moteris laisva,– atsiprašinėja nejaukiai pasijutęs baro lankytojas. Jis staigiai pasišalina. Turbūt išsigando Meto. Nesu tikra, bet manau, kad šis būtų paleidęs į darbą kumščius, jei tik anas būtų mane palietęs.


    – Žmona?– žiūrėdama į jį kilsteliu antakį.


    Nors Meto pyktis dar neatlėgęs, jis šypsodamasis pažvelgia man į akis.


    – Ką nors ne taip pasakiau?– mylimasis nutaiso paslaptingą žvilgsnį.


    – Ne, nieko. Tik noriu pasitikslinti, ar gerai išgirdau,– primerkiu akis ir gurkšteliu sulčių.


    – Tik akimirksnį nusigręžiu, o prie tavęs jau kimba neaiškus tipas...


    – Matyt, tokius tetraukiu...– sakau tarsi leisdama suprasti, kad Metas vienas iš tokių.– Tikriausiai normalūs vyrai manęs prisibijo...– tramdau šypseną. Mylimasis tyli ir geidulingu žvilgsniu žiūri į mane.– Ačiū už sultis. Kiek skolinga?– klausiu lyg nepastebėdama to žvilgsnio.


    – Bučinį...


    – Taip pigiai? Turbūt reikės čia dažniau užsukti...– nusišypsau ir pirštu parodau, kad prisiartintų.


    Metas pasilenkia per barą ir leidžiasi pabučiuojamas.


    – Lauksiu tavęs namie... Lovoje...– sukuždu jam į ausį ir palieku vieną. Ne, ne vieną– su keliolika lankytojų.


    Nueidama atsisuku, kad perskaityčiau Meto lūpose žodį „myliu“.

    Pirštais persibraukiu šlapius plaukus. Tekantis iš čiaupo vanduo maloniai atpalaiduoja visą kūną. Šuo metu visos mano mintys ir svajonės skirtos tik Metui. Netikėtai pajuntu apsivejant liemenį rankas. Tai jo rankos. Tokios tvirtos... Vyriškos. Jos kyla mano kūnu. Tada kelią pastoja krūtys. Bet ši kliūtis greitai įveikiama. Užverčiu galvą, mėgaudamasi mylimojo glamonėmis. Atmetu ranką, kad apglėbčiau jam kaklą ir galėčiau panardinti pirštus į tamsias garbanas.


    – Mmm...– sudejuoju.


    Geismas toks stiprus. Noriu tai patirti čia ir dabar. Meto ranka slysta žemyn... TEN... Kur ir trokštu, kad būtų.


    Ir atmerkusi akis nubundu. Mano didžiam nusivylimui, tai tik sapnas. Šypsodamasi krypteliu galvą į Metą. Jis miega. Lėtai kilnojasi raumeninga krūtinė.


    Pažvelgiu ir į laikrodį. Dar gerą pusvalandį galiu nesikelti.


    Prisislenku arčiau savo gražuolio. Pabučiuoju ir prisiglaudžiu prie karšto jo kūno. Nuo mano veido nedingsta šypsena. Nors tai tebuvo sapnas, puikiai žinau, kad šį vakarą patirsiu jo tęsinį. Tai bus ypatinga naktis. Abudu ilgai to laukėme. Pagaliau aš būsiu jo. O jis mano.


    Jau gerokai po vidurdienio, o Metas dar nepaskambino. Dažniausiai taip ilgai nemiega, vos tik nubudęs pasisveikina.


    Nuotaikos negerina ir nuolatiniai Denisės klausinėjimai apie vyno reklamą. Dar turiu dalyvauti apatinių reklamos fotosesijoje. Reikia žiūrėti, kad visi modeliai atvyktų laiku, kad nevėluotų fotografas, kad makiažo meistrai būtų savo vietoje ir taip toliau.


    Per patį fotosesijos įkarštį sulaukiu Meto skambučio.


    – Klausau,– atsiliepiu šiek tiek sunerimusi.


    – Labas, mažyte... Nepyk, kad anksčiau nepaskambinau. Atsirado skubių reikalų, turėjau sutvarkyti...


    – Ar viskas gerai? Tavo balsas keistas...


    – Nusiramink... Tau nėra dėl ko jaudintis. Skambinu tik norėdamas pasakyti, kad esu pakeliui į Čikagą...


    – Kur? Ir manai, kad nesijaudinsiu?– tikriausiai ištariu per garsiai, nes atsigręžia visi fotosesijos dalyviai. Darosi nepatogu, kai šitiek porų akių spokso į mane. Tad paėjėju atokiau nuo visų.– Kas atsitiko? Tai kaip nors susiję su tavo šeima?– išties pradedu nerimauti.


    – Mažyte, nusiramink... Man nepatinka, kai tu jaudiniesi...– Meto balsas įsakmus.– Taip, tai susiję su mano broliais ir tėvo verslu... Pasistengsiu viską greitai sutvarkyti ir grįžti pas tave...


    – Kada?– tesugebu paklausti.


    Galvoje kirba milijonai minčių. Norėčiau būti su juo ir jam padėti. Bet esu įstrigusi Niujorke ir bent šią savaitę negaliu Denisės paprašyti laisvadienio.


    – Ketinu parskristi šeštadienio vakarą...– liūdnokai sako Metas. Mudu abu suprantam, kodėl.– Aš tavęs jau dabar pasiilgau...


    Minutėlę tylime. Klausomės vienas kito kvėpavimo.


    – Mane palaiko vienintelė mintis, kad mūsų laukia nuostabus savaitgalis...– išgirstu geismą jo balse.


    – Kuo gi jis bus nuostabus?– erzindama klausiu.


    – Vis dar nežinai? Verčiau nepasakosiu, parskridęs parodysiu...– tikiu, kad tai pasakęs Metas žaismingai nusišypso.


    – Aš irgi tavęs pasiilgau...– veltui stengiuosi kalbėti linksmesniu balsu.


    – Būk gera, neliūdėk... Man irgi nelengva būti taip toli nuo tavęs. Bet aš grįšiu, pažadu...


    – Jeigu tau ten kas nors nesiseks, tai prisimink, kad aš tave myliu... Ir laukiu...


    – Žinau,– atsiduso Metas.– Ir aš tave myliu, mažyte... Paskambinsiu, kai tik galėsiu... Iki...


    – Iki, mielasis...


    Padedu ragelį. Mane pašaukia vienas iš fotografo padėjėjų. Turiu kuriam laikui užmiršti Metą ir grįžti prie darbo.


    Visa diena tarsi ne tokia. Nuotaika gerokai sumauta. Nenoriu šypsotis. Išvis nieko nenoriu.


    MAN TRŪKSTA METO. Jo prisilietimų, bučinių. Esu pasiilgusi ir jo balso. Po paskutinio mudviejų pokalbio daugiau su juo nesikalbėjau. Noriu žinoti, kaip jam sekasi. Juk Metas pasakojo esąs susipykęs su broliais. Todėl bijau, kad jam ko nors nenutiktų.


    O jeigu jie nuskriaustų mano Metą? Tada tikrai numirčiau... Tegu greičiau ateina šeštadienis, kad vėl galėčiau būti su juo...


    Vėlų vakarą paskambino Rajanas.


    – Labas,– džiugiai atsiliepiu.– Nieko. Valgau. O jūs kur esat?... Kur? Italijoje?... Dar nežadi grįžti?.. A... Buvau užėjusi... Ryt vėl užsuksiu...– Visai pamiršau nuvažiuoti į jo butą palaistyti gėlių. Ir vis per tą Metą. Kai mudu kartu, negaliu galvoti apie nieką kitą...– Ne, apie tai nė žodelio... Nesulauksi... Rajanai, prašau neklausinėti... Visas smulkmenas sužinosi vėliau... Kai tik grįši, iškart važiuok pas mane, tada jį ir pamatysi,– man juokinga, kad draugas toks nekantrus.– Viskas, dedu ragelį, nebeklausinėk... Iki...


    Kaip sakau, taip ir padarau. Kartais Rajanas be galo įkyrus.


    Atsigulu į lovą.


    Mylimasis


    2013-04-25 Ketv. 22.38


    Saldžių sapnų, mažyte ;*


    Pažadu sapnuoti tave ;*


    Tiktai tave ;*


    Iš kur Metas žino, kad jau snaudžiu? Mažuti, aš taip tavęs pasiilgau... Nenoriu šiąnakt miegoti viena...


    Ema M.


    2013-04-25 Ketv. 22.39


    Labanakt, mielasis :* Myliu,


    apkabinu ir karštai bučiuoju :*

  


  
    


    2013 m. balandžio 26 d.


    Žinoma, esu neišsimiegojusi. Kaip būčiau galėjusi? Juk Metas kitame mieste ir dar turi rūpesčių dėl savo šeimos.


    Mano lova pasidariusi per plati. Tiesa, anksčiau puikiai joje išsimiegodavau. Tik ne šiąnakt...


    Virtuvėje valgau pusryčius. Tik kažkodėl ne itin noriai. Daugiau nebegaliu laukti. Turiu jam parašyti. Turiu žinoti, kas vyksta.


    Ema M.


    2013-04-26 Penkt. 07.36


    Labas rytas :) Tikiuosi, tau


    viskas gerai? Ir nė neprašyk,


    kad nesijaudinčiau. Aš tave


    myliu, esi man svarbus. Todėl


    noriu žinoti visa, kas susiję su


    tavimi. Bučkis :*


    Gerokai vėliau sulaukiu atsakymo.


    Mylimasis


    2013-04-26 Penkt. 10.45


    Labas. Dabar esu šiek tiek


    užsiėmęs. Tau tikrai nėra dėl ko


    nerimauti. Pasikalbėsime vėliau.


    Keliskart perskaitau žinutę. Ji tokia šalta. Lyg būtų parašyta eilinei pažįstamai...


    Mylimasis


    2013-04-26 Penkt. 10.50


    Atleisk, mažyte. Pamiršau


    parašyti, kad KARŠTAI


    TAVE MYLIU IR ŽIAURIAI


    PASIILGAU... SIUNČIU DIDELĮ


    IR ŠLAPIĄ BUČKĮ :*


    Aš jam ne šiaip pažįstama, o MYLIMOJI. Ir jis ilgisi manęs. Kaip ir aš jo. Nedera prisigalvoti nesąmonių, kad jam nerūpiu. Aš jam SVARBI! Ir dar kaip!


    Pietauju su Erika. Mano nuotaika jau geresnė. Nesiliauju galvoti, kad rytoj pamatysiu Metą. Ir mudu... Na, nuveiksim šį tą linksmesnio. Tikiuosi...


    Atidavusi vyno reklamos eskizus Denisei naršau internete. Kur kitur, jei ne YouTube svetainėje. Tikiuosi iš ten pasisemti idėjų dar kelioms kuriamoms reklamoms.


    Už akių užkliūva šone, pasiūlymų skiltyje, esantis Bejonsės „One plus One“ vaizdo klipas. Puikiai žinau tą dainą, esu ne kartą jos klausiusis. Ten yra žodžiai „make love to me“. Juk abudu su Metu gerai žinome, kas mūsų laukia šeštadienį. Taigi man kyla mintis.


    Atsisiunčiu vaizdo klipą į telefoną ir persiunčiu Metui.


    Ema M.


    2013-04-26 Penkt. 14.41


    Bejonsė - „One plus One“


    Tik tiek. Be jokio prierašo. Be jokių šypsenėlių ir bučinukų.


    Lygiai po keturių minučių ir dvidešimt devynių sekundžių– tiek trunka vaizdo klipas– suskamba telefonas.


    Aha, tai štai kas tave priverčia man paskambinti.


    – Klausau,– atsiliepiu šypsodamasi.


    – Patikėk, dabar labai norėčiau būti su tavimi ir...– Meto balsas ramus. O gal derėtų sakyti: pavargęs.– Juk puikiai žinai, ką daryčiau...


    – Aš irgi... Man tavęs čia trūksta... Jaučiuosi nei šiaip, nei taip, kai tavęs nėra šalia... Tarsi būčiau nesava...


    – Aš jaučiuosi lygiai taip pat... Tarsi nesavas... Tarsi krūtinėje ko nors trūktų...


    – Kaip tavo broliai? Mateisi su jais?


    – Taip. Vakar buvom susitikę. Ir dabar laukiu, kol teiksis pasirodyti,– jis tai ištaria labai šaltai.


    – Tikiuosi, taikiai išspręsite savo problemas...


    – Manai, kad galime paleisti į darbą kumščius?– nusistebi Metas.


    – Ką aš žinau. Juk jūs, vyrai, dažniausiai kaip tik taip aiškinatės santykius...– šypteliu.


    – Bijai, kad galiu būti sužeistas?


    – Žinoma...


    – Nebepatikčiau grįžęs su mėlyne paakyje?


    – Man tu patinki visoks... Tiesiog jaudinuosi dėl tavęs... Ojei grįžtum su mėlyne, tave slaugyčiau...– rūpestingu balsu atsakau į klausimą.


    – Puiku, tada turėčiau asmeninę slaugę... Apsivilktum dėl manęs trumpą baltą chalatėlį ir raudonus aukštakulnius?


    – Žinau, kas tau galvoje... Bet aš nežaisiu šito žaidimo... Sekso telefonu nebus... Bent ne šį kartą...


    – Kodėl? Aš visai mielai pažaisčiau... Kad ir taip...


    – Mielasis, nenoriu prisisvajoti... Juk vis tiek tavęs čia nėra... Siūlau atidėti žaidimus iki rytojaus vakaro... Man ir taip sunku vienai užmigti, o dar laidai tokias užuominas...


    – Neliūdėk, mažyte... Būk gera... Aš tau pažadėjau puikų savaitgalį... Vadinasi, toks jis ir bus... Tiki manimi?


    – Tikiu... Nekantrauju apkabinti ir pabučiuoti... Gal žinai, kodėl laikas eina taip lėtai? Norėčiau, kad dabar būtų šeštadienis... Bet juk tu laukei net šešias dienas, o aš negaliu ištverti nė dienelės...


    – Džiaugiuosi, kad ir tu nekantrauji...– išgirstu tylų juoką.


    – Nevadinčiau to nekantravimu. Tokiam jausmui apibūdinti reikėtų stipresnio žodžio...


    – Labai gailiuosi, kad nesu Niujorke...


    – Ir aš... Bet rytoj pasimatysim, tiesa? Myliu...


    – Myliu... Ir jau turiu atsisveikinti, nes atėjo broliai... Iki..


    – Iki, mažiuk... Sėkmės su jais... Elkis gražiai...


    Buvau pažadėjusi Rajanui užsukti į jo butą. Netgi priminimą telefone užsirašiau, kad tik nepamirščiau po darbo.


    Nerimauju be reikalo. Gėlės žydi, butas blizga švara. Tikriausiai Rajano namų tvarkytoja buvo čia užsukusi ir pasirūpino tuo. Ji miela moteriškė, jau seniai prižiūri Rajano namus. Kartais ir mano.


    Ilgai neužtrunku. Juolab kad ir pati turiu ką veikti.


    Namie pasigaminu gardžią vakarienę. Prisileidžiu karštą vonią, įpilu vanilės kvapo putų. Noriu pasilepinti ir pasiruošti rytojui. Ne tokį įsivaizdavau penktadienio vakarą. Bet tiks ir šitai. Ir šiaip esu pavargusi po bemiegės nakties, ketinu anksčiau gultis.


    Mirkdama vonioje nusiskutu kojas ir kartu pagražinu mažosios Emos šukuoseną. Nesuprantu, kodėl savo intymiąją vietą vadinu mažąja Ema. Gal dėl to, kad toks pavadinimas gražesnis... Šiek tiek vaikiškas ir nekaltas.


    Noriu patikti savo mylimajam. Nors šalia jo jaučiuosi geidžiama, dar niekam nepamaišė itin seksualūs Victoria’s Secret apatiniai. Juos mėgstu labiausiai. Turiu begalę komplektų: įvairių modelių, įvairių spalvų.


    Išsirinkau naktinius iš naujausios Very Sexy kolekcijos: balta trumputė atlasinė suknelė su juodais nėriniais. Tikiuosi, Metui patiks?


    Nepastebiu, kaip laikrodžio rodyklė pasiekia vienuoliktą valandą. Pažvelgusi į sieninį laikrodį tik papurtau galvą– nesuprantu, kur tas laikas taip lekia.


    Esu pasiruošusi nakčiai: nusivaliusi makiažą, išsitepusi veidą kremu, o kūną losjonu. Reikia tik nusivilkti nertinį ir nusimauti šortus, tada galiu griūti į lovą.


    Bet pirmiau einu į svetainę šviesos užgesinti.


    Bedėdama į šaldytuvą dubenį su vakarienės likučiais išgirstu durų skambutį. Kas čia? Tokiu metu nieko nelaukiu. Nebent Rajanas būtų sugrįžęs iš atostogų ir sumanęs padaryti man staigmeną. Bet jis žino, kad nemėgstu, kai užsuka nepranešęs.


    Nuskubu prie laukujų durų. Už jų manęs laukia ne Rajanas, o...


    Lėtai atidarau duris ir niekaip negaliu įveikti nuostabos. Atsirėmęs į sieną stovi Metas su didele baltų rožių puokšte rankoje. Ir šypsosi.


    – Ko prikrėtei?– klausiu nutaisiusi rimtą veidą. Metas išplečia akis, turbūt tikėjęsis ne tokio pasisveikinimo.– Vyrai parneša gėlių, kai būna ko nors prisidirbę...– sakau sunėrusi rankas ant krūtinės. Nors noriu pulti jam į glėbį ir visą išbučiuoti.


    – Per smarkiai įsimylėjau... Ar tokia priežastis tiks?– paslaptingai nužvelgęs mane taria mylimasis ir atkiša puokštę.


    – Ačiū...– paimu gėles ir nešu į virtuvę pamerkti.


    Stovėdama prie kriauklės ir dėliodama į vazą rožes, pajuntu Meto rankas ant liemens. Jos tvirtai apkabina mane, net kvapą užgniaužia.


    – Kodėl grįžai anksčiau?– tyliai sukuždu.


    – Nes nebūčiau ištvėręs dar dienos be tavęs... Pasiilgau, mažyte...– jis šnabžda bučiuodamas kaklą.– Vis dar kraujuoji?


    Krypteliu galvą į mylimąjį ir nežymiai papurtau. Jo akyse įsižiebia dar didesnis geismas. Metas iš džinsų kišenės išsitraukia kažką raudona ir pakelia priešais save.


    Prezervatyvai. Nusipirkęs jų visą pakuotę. Mudu šypsomės.


    – Manai, kad mums tiek prireiks?– paklausiu ir prikandu lūpą.


    – O, taip!


    Metas ima alsuoti giliau, jo lūpos aistringai glamonėja manąsias. Ir aš pasiduodu tai aistrai. Juk niekada negaliu atsispirti jo prisilietimams ir bučiniams.


    Pamiršusi rožes atsigręžiu ir rankomis apsiveju Metui kaklą. Ir leidžiu jo liežuviui daryti tai, ko per šias kelias dienas pasiilgo. Bet mylimasis atšlyja, o aš nugara įsiremiu į spintelę. Alsuoju taip pat neramiai kaip ir jis.


    – Šito tau neprireiks...– sukužda, nuvilkdamas man per galvą pilką nertinį ir palikdamas pusnuogę, tik su balta nėriniuota liemenėle.– Tie šortukai jau seniai mane varo iš proto...– Metas net sulaiko kvėpavimą, žvelgdamas į mano apnuogintas kojas.– Jų irgi nereikės...– numauna ir šį trumputį rožinį drabužėlį.


    Stoviu priešais jį vienais apatiniais. Bent jau džiaugiuosi, kad šie seksualūs– galiu nesunkiai nuspėti iš Meto žvilgsnio.


    Jis mikliai išlaisvina susegtus į kuodą mano plaukus. Tamsios garbanos nusirita per pečius.


    Mylimojo lūpos ir vėl įsisiurbia į manąsias, o rankos lėtai kyla mano nuoga nugara ir palieka elektros srovės pėdsakus savo kelyje. Metas kilsteli mane; kojomis apsiveju jam klubus. Mūsų geismas stipresnis už mudu abu.


    Pasijuntu nešama savo žaviojo princo ir tvirčiau jį apkabinu. Paskui tarsi imu kristi... Lėtai. Kaip sulėtintame filme. Metas atsargiai paguldo mane ant lovos ir užgula. Nenoriu, kad liautųsi bučiavęs. Esu be galo pasiilgusi tų bučinių.


    Mylimasis savo bučiniais žymi meilės teritoriją, priklausančią jam vienam. Bučiuoja kaklą... Krūtinę... Bambą... Sukanda dantimis jon įsegtą auskarą ir lengvai trukteli žemyn. Mano kūnas kaipmat sureaguoja; kilsteliu krūtinę.


    Metas pakyla nuo lovos. Miegamajame niekas negali prikaustyti jo dėmesio labiau nei aš. Jo akys visą laiką žvelgia į mane.


    Tobulas gražuolis nusiima akinius ir numeta šalia lovos. Jo skrybėlė voliojasi kažkur ant virtuvės grindų. Lėtai, saga po sagos, atsisagsto marškinius. Atraitoja rankoves, nusivelka juos ir taip pat nusviedžia kažkur už lovos. Lieka tik su džinsais.


    Metas išsitraukia telefoną iš užpakalinės kišenės ir nė nepažvelgdamas į jį spusteli mygtuką. Miegamasis prisipildo man pažįstamos melodijos: Bejonsės „One plus One“. Išgirdusi pirmuosius dainos žodžius įkvepiu dar giliau.


    Jis padeda telefoną ant lovos ir šypsodamasis pamažu artėja prie manęs. Nė pati nesuvokiu, kaip jo geidžiu... Kaip trokštu. BEPROTIŠKAI. Ko gero, šis geismas dar stipresnis už meilę. Mūsų kūnai įsielektrina. Tvyranti tarp jų įtampa gerokai viršija šimtą dešimt voltų...


    Mylimasis bučiniu iš naujo pradeda savąją aistros ir geismo kelionę. Įsikandęs dantimis nusmaukia liemenėlės petnešėlę. Jaučiau, kaip karštos jo lūpos nuo peties slysta link krūtinės. Lengvai spustelėjęs delnu jis išlaisvina krūtį ir ima liežuviu žaisti su speneliu.


    – Kokia tu skani...– išgirstu tylų kuždesį.


    Pažaidęs Metas imasi kitos krūties. Erzindamas krimsčioja ir čiulpia jas abi. Puikiai geba įžiebti dar didesnę mano aistrą. Žinoma, juk jis daug labiau patyręs už mane. Kilsteliu krūtinę, leisdama jam pakišti rankas po nugara ir atsegti liemenėlę.


    Nėriniuota Victoria’s Secreat liemenėlė irgi atsiduria ant grindų. Mylimasis vis dar bučiuoja krūtis, ranka slysdamas žemyn. Dar labiau išsiriečiu ir krimsteliu lūpą, jausdama užkištus už kelnaičių šiltus pirštus. Jie lėtai suka ratus aplink jautriausią mano kūno vietą. Jausmas malonus... Neapsakomai... Mane žudo laukimas, kada būsiu jo. Tai žinodamas Metas tyčia žaidžia su manimi.


    Jis atitraukia pirštus, nors mielai norėčiau, kad jie ten liktų kuo ilgiau. Mylimojo lūpos palieka mano krūtinę ir slysta pilvu... vis žemyn... Galiausiai pasiekia nėriniuotas kelnaites: Meto akys įsminga į mane. Lūpose tuoj pat pasirodo išdykėliškas šypsnys. Vis dar skamba Bejonsės daina. Tikriausiai mažiukas bus nustatęs kartojimo funkciją.


    Jis dviem pirštais trukteli kelnaičių kraštelį. Tą pačią minutę pajuntu juos ten... Viduje... Manyje.


    – Mmm...– sudejuoju nuo neapsakomo pojūčio.


    Pirštai juda lėtai... Pirmyn... Atgal... Pirmyn... Atgal... Apima dar didesnis malonumas. Kūnas įsitempia. Sugniaužiu antklodę. O klubai patys, nė neraginami ima judėti Meto pirštų diktuojamu ritmu. Tai svaigina labiau už bet kokį alkoholį.


    Dar aukščiau kilsteliu klubus, kai jo lūpos paliečia pačią jautriausią mažosios Emos vietą. Man to per daug. Noriu VISKĄ patirti čia ir dabar. Nebegaliu laukti. Noriu kuo greičiau pajusti jį savyje.


    Bet Metas negailestingas.


    – Man patinka, kad geidi manęs,– sukužda mano kūno kankintojas ir ištraukęs lyžteli šlapius pirštus.– Ne mažiau ir aš tavęs...


    Jis atšlyja ir užkišęs nykščius už baltų kelnaičių lėtai jas numauna. Atsistojęs šalia lovos toliau tęsia savo erzinantį žaidimą. Lėtai atsisega juodą diržą ir atitraukia džinsų užtrauktuką.


    Guliu prieš jį nuoga ir nesigėdiju savo kūno. Jaučiuosi labai seksuali. Juk tasai besirengiantis šalia lovūgalio gražuolis geidžia kiekvieno mano odos lopinėlio. Aš jam graži. Tik su juo tokia ir jaučiuosi... Graži... Seksuali... Geidžiama... Mylima...


    Besimaunantis džinsus Metas palepina mane aistringu žvilgsniu. Jo rankos siekia ir trumpikių– tamsiai mėlynų. Turbūt ši spalva jo mėgstamiausia.


    O Dieve! Didelis! Pamačiusi jo pasididžiavimą, kurį išlaisvino ant grindų atsidūrusios trumpikės, prikandu lūpą. Metas išties turi kuo didžiuotis. Matydamas tokią mano veido išraišką jis šypsosi dar plačiau.


    Paėmęs nuo lovos raudoną pakelį atplėšia jį dantimis, ištraukia ir užsimauna prezervatyvą. Tada neskubėdamas atsiklaupia ant lovos. Mano kojos sulenktos per kelius. Aš jas žaismingai judinu tai į vieną, tai į kitą pusę ir žvelgiu į žydras mylimojo akis.


    Jo rankos paliečia mano kulkšnis ir kyla į viršų. Grįždamos vidine šlaunų puse jos plačiau praskečia man kojas... Metas atsiduria tarp jų. Užgula mane, rankomis remdamasis į čiužinį ir nenuleisdamas aistringo žvilgsnio.


    – Ai...– iš mano lūpų išsprūsta aimana.


    Pajuntu mažąjį Metą savyje. Tai tarsi elektros smūgis. Aplink mus ir šiaip tvyro beprotiškai galinga energija. Kai tampame vienu kūnu, ji dar labiau sustiprėja. Darosi nebevaldoma.


    – Neužsimerk... Noriu matyti tavo akis,– paliepia Metas, mūsų kūnams imant ritmingai judėti.


    Stengiuosi. Bet malonumas toks stiprus, kad verčia jam pasiduoti, nugrimzti į svajonių pasaulį ir mėgautis. Meto akių vyzdžiai išsiplėtę, tose akyse įžvelgiu didžiulę meilę. Ji skirta man. Tik man.


    Mudviejų dejonės ir aimanos užgožia net gražųjį Bejonsės balsą. Meilė laiko mus tvirtuose gniaužtuose, o mes vienas kitą glėbyje. Mylimės aistringai. Nevaržydami savęs. Tik taip, kaip ir turi daryti tikri įsimylėjėliai, jaučiantys pašėlusį širdies plakimą net nuo vienas kito žvilgsnio.


    – Aaaaa!...– sušunku, kai kūną perveria malonumo strėlė.


    Išriečiu nugarą. Metas prispaudžia delną man prie papilvės. Pajuntu dar stipresnį malonumą. Nebegaliu suvaldyti kūno. Jis nevalingai kilnojasi ir trūkčioja. Rankomis stipriai gniaužiu čiužinį, o mylimasis laiko mane už peties, kad nepavirsčiau ant šono.


    Toji malonumo banga gniaužia kvapą. Turiu trumpam liautis alsavusi; ten, žemai... labai žemai... ima trūkčioti raumenys...


    – Mažyte!– garsiai ištaria Metas ir susmunka ant manęs.


    Jis irgi pajunta tai, ką patiriu aš. Pirmą kartą. Vis dar jaučiu jį savyje... Mažasis Metas tebėra manyje.


    Vos atgauname kvapą. Mūsų krūtinės kilnojasi kaip pašėlusios. O patys žvelgiame vienas į kitą šypsodamiesi. Pirštais švelniai braukau mylimajam per nugarą. O jis priglaudęs delną man prie skruosto nykščiu vedžioja per praviras lūpas, turbūt ryškiai raudonas nuo visų tų aistringų mudviejų bučinių ir kandžiojimųsi..


    – Dabar tu mano...– sukužda Metas į lūpas. Ir pabučiuoja. Taip pat aistringai, kaip ką tik pamylėjo.– Tu priklausai tik man...– išgirstu dar kelis pakuždėtus žodžius.


    – Taip... Aš tik tavo, mielasis... VIENINTELIO TAVO...– irgi šnabždesiu atsako mano lūpos. Ir bučiniu.


    – Ema, neišgyvenčiau, jei sužinočiau, kad esi su kuo nors kitu, o ne su manim... Prisiek, kad būsiu vienintelis vyras, kurį mylėsi ir su kuriuo mylėsiesi,– Metas ne kalba, o maldauja.


    Jis trokšta išgirsti mano amžinos meilės priesaiką. Matau iš akių, kad tai jam be galo rūpi.


    – Prisiekiu savo kūnu, savo siela ir savo meile tau, kad esi ir būsi vienintelis vyras, kuriam priklausysiu... Tu esi man viskas... Be tavęs nebeįsivaizduoju savo gyvenimo... Myliu tave labiau už gyvybę...


    Kaip galiu nenorėti būti su juo? Galiausiai sužinojau, ką reiškia būti išprotėjusiai iš meilės.


    – Dar jokiai moteriai nejutau tokio potraukio kaip tau...– tylus Meto balsas atskriejo iki mano ausies, lūpoms žymint naują meilės kelią.– Tai geriausias seksas mano gyvenime...– jo lūpos pamažu pražysta šypsena.


    – Mano irgi...– pritariu. Šiaip ar taip, neturiu su kuo palyginti. Mano patirtis gerokai menkesnė už jo.– Gal galėtum nulipti? Norėčiau nusiprausti...


    Mudviejų kūnai suprakaitavę ir lipnūs. Bet Metas mane perveria paslaptinguoju žvilgsniu.


    – Manai, kad mudu jau baigėme?– šelmiškai nusiteikęs kilsteli antakį.– Penkios minutės poilsio prieš antrą raundą...


    Ak, mažuti! Nors ir visi dvylika raundų... Aš tam pasirengusi...

    Pirmas vaizdas, kurį išvystu pramerkusi akis, tai gulintys ant grindų Meto marškiniai. Šalia jų matyti keli tušti prezervatyvų pakeliai.


    Rąžydamasi nusišypsau– prisimenu vakarykštę naktį.


    Meto lovoje nėra. Bet užuodžiu sklindančius iš virtuvės gardžius kvapus. Jis ruošia pusryčius. O gal jau pietus? Pažvelgiu į laikrodį: kaip tik taip ir yra.


    Guliu po antklode, nors neprisimenu, kada ja užsiklojau. Tikriausiai Metas būgštavo, kad sušalsiu, tai ir užmetė ant manęs.


    Labai noriu ilgiau pasivartyti lovoje, bet nosį kutena gardus aromatas. Be to, esu išbadėjusi. O pilvas pasiruošęs groti pirmąjį šios dienos maršą.


    Pakeliu besimėtančius ant grindų Meto daiktus ir padedu ant spintelės. Tuščius raudonus pakelius sumetu į šiukšliadėžę. Savo nėriniuotus baltus apatinius nunešu į vonios kambarį ir įmetu į skalbinių krepšį.


    Dušas padeda prabusti. Jaučiuosi vėl gaivi ir skaniai kvepianti.


    Ant nuogo kūno apsivelku baltus Meto marškinius. Jie šiek tiek permatomi, tad apsimaunu kelnaites. Nesinori vaikščioti po namus beveik nuogai. Nesvarbu, kad Metas jau matęs visą mano grožį. Truputis paslapties tik sustiprina aistrą– taip manau.


    Nėmaž neknieti dažytis, bet savo vyrui noriu būti graži. Pati gražiausia. O ne pasirodyti užtinusiomis akimis. Tai reiškia, kad turiu iš kosmetinės išsitraukti blakstienų tušą, skaistalus ir lūpų blizgį. Bent tiek...


    Manajai grožio procedūrai neprireikia nė penkių minučių. Jau stoviu prie miegamojo durų, vilkinti Meto marškiniais. Šlapi plaukai dailiai gula man ant peties.


    Vaizdas kažkur matytas: pusnuogis Metas sukiojasi prie viryklės. Mūvi tik džinsus. Vėl gaunu pasigrožėti puikiai sudėtu jo kūnu, nuo šiol priklausančiu tik man. Tuo, kurį galiu liesti ir bučiuoti į valias.


    – Labas rytas,– pasisveikinu ir sugadinu gražųjį paveikslą, žavėjusį mane kelias pastarąsias minutes.


    Metas atsigęžia ir tyli. Jam ir nereikia nieko sakyti. Viską išduoda jo žvilgsnis, kelis kartus permetantis mane nuo galvos iki kojų. Matau, kaip jo raumenys įsitempia, o kvėpavimas padažnėja.


    Nieko nesakau ir aš. Akimirką nuleidžiu akis ir pastebiu, kad nuo drėgnų plaukų sušlapę marškiniai. Dabar pro juos puikiai matyti mano nuoga krūtinė. Tai štai kodėl Metas taip reaguoja.


    Praeidama pro jį pajuntu tarp mūsų tvyrančią elektros įtampą. Tikriausiai mudviejų kūnai vis dar smarkiai įsielektrinę. Po tiek raundų... Vargu ar gali būti kitaip.


    Atidarau šaldytuvo dureles, išimu ąsotį su sultimis ir prisipilu stiklinę. Padedu ąsotį į vietą ir atsigręžiu į Metą. Atsiremiu į šaldytuvą, gurkšteliu apelsinų sulčių. Metas žiūri į mane be galo aistringai. Net pamiršta vištieną keptuvėje. Regis, šiuo metu ji jam mažiausiai rūpi.


    Aš irgi paslaptingai nusišypsau. Meto žvilgsnis net iš tolo šaukia: geidžiu tavęs, mažyte. Neištvėręs jis prieina arčiau. Ima iš mano rankų stiklinę ir pastato ant stalo. Jo akys visą laiką įbestos į mane.


    Metas suima mano rankas ir pakelia virš galvos. Jo lūpos karštai pabučiuoja manąsias. Jo liežuvis šiandien tikras valdovas. Svetimų žemių užkariautojas. Galingasis macho.


    Mylimasis paleidžia rankas, ir šios kaipmat apsiveja jam kaklą. Jo delnas nuslysta žemyn mano šlaunimi. Jis kilsteli mano koją, kad apsivyčiau jam klubą. O išdykęs delnas netrukus ima kilti šlaunimi... iki karščiausios mano kūno vietos. Pirštai trukteli kelnaičių kraštą ir pradeda lėtų lėčiausiai sukti ratus, glamonėdami mažąją Emutę.


    Ten... Žemai... Pajuntu, kaip užlieja malonumo banga. Metas atitraukia lūpas ir įsmeigia į mane geismingą žvilgsnį. Tyliai sudejuoju ir atkišu klubus į priekį. Noriu pajusti dar didesnį malonumą.


    Metas atsisega džinsų užtrauktuką. Paskui įkiša ranką į užpakalinę kišenę ir išsitraukia raudoną pakelį. Matau, kaip atplėšia jį dantimis.


    Po akimirkos pajuntu mažąjį Metą savyje. Tvirčiau įsikimbu į mylimojo kūną, kad nuo svaigulio neprarasčiau pusiausvyros. Šį kartą jis diktuoja greitą tempą. Matyt, dėl to, kad keptuvėje čirška vištiena ir mudu neturime laiko žaisti ilgiau.


    Tyliai skleidžiame meilės aimanas, žiūrėdami vienas į kitą. Praviros lūpos byloja, kad mus valdo beprotiškas geismas.


    Pajutusi didžiausią palaimą stengiuosi suvaldyti kūną. Ar šitoks jausmas apima alpinistą, įveikusį aukščiausią pasaulio viršukalnę? Ranka stipriai įsikimbu Metui į petį. Net pati jaučiu, kaip nagai sminga jam į odą.


    Išgirstu Meto atodūsį, išvystu šypseną jo lūpose. Mudviejų alsavimas pamažu rimsta.


    – Labas rytas,– sukužda jis, pirštu nubraukdamas plaukus man nuo veido ir švelniai bučiuodamas.– Valgysi?


    Tai kad ką tik puikiai pasisotinau. Ačiū... Bet... Vis dar esu alkana.


    – Po šešių raundų esu išbadėjusi...– atsakau šypsodamasi.


    Metas paleidžia mane. Nusimovęs išmeta prezervatyvą į šiukšlių dėžę ir vėl stoja prie viryklės. Aš tuo metu padengiu stalą. Sudėlioju ant jo lėkštes ir įrankius. Dar pripilu dvi stiklines sulčių.


    Iškepus vištienai, Metas krauna ją į lėkštes kartu su paties pagamintomis salotomis. Viską nuneša ant stalo. Persilenkęs per mane padeda ir man skirtą lėkštę.


    – Gal septintą raundą?– pasiūlo geidulingu balsu ir pabučiuoja į kaklą.


    – Gal po pusryčių?– flirtuoju ir aš.


    – Greičiau valgyk...


    Skubiai įsidedu mažytį vištienos kąsnelį į burną ir atsigręžusi sakau:


    – Aš jau...


    Metas tik nusišypso ir pakraipo galvą.


    – Ne. Viską suvalgyk. Žaidimams prireiks jėgų,– pakštelėjęs į lūpas jis sėdasi prie stalo ir ragauja kepsnio.


    – Kiek ilgai ruošiamės žaisti?


    – Visą dieną. O gal turi įdomesnės veiklos?– mylimasis nustebęs kilsti antakį.


    O tu kaip manai? Kas gali būti įdomiau nei mylėtis su tavimi?


    – Na, reikia sutvarkyti butą, nupirkti maisto, nuplauti automobilį...– rimtu veidu vardiju darbus, kuriuos išties reikia atlikti. Bet ką aš čia šneku?– Ne, lyg ir nieko įdomesnio nesu sumaniusi...


    – Papusryčiausi vėliau,– nusprendžia Metas, pakelia mane ant rankų ir besijuokiančią nuneša į miegamąjį.


    Guliu ant lovos. Prasegti marškiniai vos dengia nuogą mano krūtinę. Mūviu tik kelnaites. Metas guli man tarp kojų padėjęs galvą ant pilvo ir barzdos šereliais kutena odą. Rodos, jo pirštams patinka žaisti su mano bambos auskaru. Jis tai ištraukia, tai vėl įveria apvalų burbuliuką su rožinio kristalo akute.


    Metas mūvi tik savo seksualiąsias mėlynas trumpikes, išryškinančias stangrų užpakalį. Matyti, kad treniruotės nepraėjo veltui. Jo kūnas velniškai gundantis. Ir vertas nuodėmės.


    Abudu tylime. Taip gulėdami ir varstydami vienas kitą įsimylėjusiais žvilgsniais praleidžiame gal valandą... O gal ir ilgiau.


    – Nesigaili, kad tiek laiko nesimylėjai?– tyliai klausia jis.


    – Ne...– papurtau galvą.– Man patinka mylėtis tik su tavimi... Nenoriu to daryti su jokiu kitu vyru... Galiu drąsiai pasakyti, kad vertėjo laukti...


    Mylimasis nusišypso. Patinka, kai tave giriu? Bet juk tu to vertas... Suteiki man tokį malonumą, kad... Mmm...


    – Kadaise patyriau tokį nuotykį,– prisiminusi jį noriu apie tai papasakoti ir savo meilei.– Tai įvyko gal prieš trejus metus... Kažkokia proga Rajano surengtame vakarėlyje... Diduma jo draugų gėjai. Bet tąkart pastebėjau vaikiną, kurio akys visą vakarą tiesiog ryte rijo mane... Susipažinome, pabendravome... Pasirodo, jis dirbo modeliu ir keliavo po pasaulį... Pamaniau– puiku, maža tikimybė, kad dar kada nors jį sutiksiu, tai kodėl nepatyrus vienos nakties nuotykio... Tuo labiau kad apkabinęs mane vaikinas pašnibždėjo į ausį, esą aš jam patinku, jis norįs pažinti mane artimiau... (Meto akys apsiniaukia, darosi nebe žydros, o tamsiai mėlynos. Turbūt jam nepatinka, kad mane lietė kitas vyras.) Abudu buvome gerokai įkaušę, taigi nei vienas, nei kitas nerizikavome sėsti prie vairo... Beliko pasinaudoti vienu iš Rajano kambarių... Užlipome į antrą aukštą... Pradėjome glamonėtis... Jis nuvilko man palaidinę... Bet tuo metu prisiminiau savo nevykusį pirmąjį kartą ir pabėgau... Nesugebėjau atsipalaiduoti, kad galėčiau mylėtis... Jaučiausi nei šiaip, nei taip... Nebuvo jokio jausmo, jokios aistros, jokio geismo... Tik tikslas pagaliau padaryti tai... Vis dėlto neprisiverčiau daryti to, ko iš tikro nenoriu...


    – Mudviem mylintis irgi prisiminei pirmąjį kartą?– klausia mylimasis rimtu veidu.


    – Ne. Su tavim viskas kitaip. Tavo glėbyje jaučiuosi saugi, mylima ir trokštu mylėtis nors visą dieną...– mano lūpose žaidžia jauki šypsenėlė.


    – Hmm... Aš tau šitai dar priminsiu...– išdykėliškai šypsosi Metas.– O dabar kelkimės, eime ko nors užkąsti...– palikęs bučinį man ant pilvo jis pakyla nuo lovos.


    Aš taip pat atsikeliu ir užsisagstau marškinius.


    – Žinai ką... Šiuolaikinei moteriai vyras nėra reikalingiausias pasaulyje... Ji gali tenkinti savo poreikius ir pati... Juk prigaminta visokiausių žaisliukų... Dabar geriausi moters draugai ne deimantai, o vibratoriai...– kalbu dėdamasi šios srities visažine, nors nelabai ką išmanau. Tiesą sakant, neišmanau nė velnio.


    Metas primerkia akis ir tvirtai sučiaupia lūpas.


    – Turi tokį žaisliuką?– klausia nutaisęs klastingą žvilgsnį.


    – Aha...– sumurmu.


    – Žaidi su juo?


    – Aha...


    Jis pripuola ir parverčia mane ant lovos, pats užvirsta ant viršaus. Jo ranka puikiai žino kelią iki mėgstamiausios vietos. Pajuntu pulsuojant karštį papilvėje. Vienas... Paskui ir kitas pirštas atsiduria mažosios Emutės viduje.


    – Jis geresnis už mane?– sukužda mylimasis į lūpas.


    Lėtai pakraipau galvą, pro praviras lūpas man išsprūsta meilės atodūsis.


    – Metai, liaukis... Aš tam neturiu jėgų...– tyliai paprašau, nors, žinoma, noriu dar kartą su juo pasimylėti. Vis dėlto reikia ir pavalgyti.


    Kelintas tai būtų raundas? A... Tiesa... Aš jų nebeskaičiuoju...


    – Man patinka, kad esi visada pasiruošusi...– ištraukęs šlapius pirštus ir pataisęs kelnaites sako aistringasis mano vyras.


    Jis prideda pirštą man prie lūpų. Apžioju ir nulaižau. Sūru... Bet jis dievina šitą skonį...


    – Vieną dieną norėsiu pamatyti, kaip judu žaidžiat...– sukužda Metas, įkiša liežuvį į burną ir taip pat paragauja manęs.


    Net neabejoju, kad kipšas jo galvoje jau piešia erotines fantazijas. Praėjo vos pirma naktis– kas žino, ką ateityje ruošiamasi išdarinėti su manimi. Bet esu pasirengusi iššūkiams...


    Nulipęs nuo manęs jis atkiša ranką ir padeda atsikelti. Susikimbame už rankų kaip įsimylėję paaugliai ir grįžtame į virtuvę. Norisi užkąsti ko nors gaivaus. Metą nelabai domina vaisiai. Jis šildosi taip ir nepaliestus mudviejų pusryčius, o aš sau darausi vaisių asorti.


    – Tu man taip ir nepapasakojai, kaip praėjo susitikimas su broliais,– sakau skanaudama mango skiltelę.


    – Nelabai ką turiu pasakoti... Persimetėm keliais žodžiais, pasirašėm dokumentus ir išsiskirstėm kas sau... Viskas...– Metas apie tai kalba itin nenoriai.


    Pastebiu, kad man užsiminus apie brolius, jo nuotaika subjūra.


    – Nejau tu jų nepasiilgsti? Nesijauti vienišas?– nenoriu kamantinėti, tik suprasti, kodėl jis taip, o ne kitaip bendrauja su broliais.


    – Aš turiu tave, tad vienišas tikrai nesijaučiu... O jie...– Metas atsidūsta.– Jie turi kiekvienas savo gyvenimą... Bet nenoriu daugiau apie tai kalbėti... Tik ne dabar...


    – Tada pasakyk tikrąją priežastį, kodėl anksčiau sugrįžai iš Čikagos?


    Jis šypteli ir pakelia akis į mane. Regis, ši tema tau patinka labiau...


    Mudu sėdime prie stalo vienas šalia kito ir valgome... Na, nežinau, kaip tai pavadinti: pietumis, pavakariais, vakariene... Nebesiorientuojame laike.


    Metas deda delną man ant šlaunies ir lėtai slenka į viršų.


    – Norėjau pasimylėti su tavimi...– sako nutaisęs paslaptingą žvilgsnį.


    – Tik tiek?– klausiu sulaikydama jo ranką.


    – Jei būtum neatsiuntusi ano vaizdo klipo, tikriausiai būčiau grįžęs tik šiandien... Bet kai tik jį išvydau, nebegalėjau galvoti apie nieką kitą, tik apie tave. Iškart ėmė veikti vaizduotė. Prieš akis mačiau, kaip mudu mylimės... Kaip patirdama orgazmą šauki mano vardą... Tą akimirką beprotiškai troškau būti Niujorke... Todėl sėdau į lėktuvą ir atskridau... Žinoma, grįžau ne vien dėl to... Per daug tave myliu, kad galėčiau būti taip toli tuo tavęs...– Pakėlęs delną nuo šlaunies Metas pirštais paliečia man skruostą. Smakrą. Lūpas.


    – Pasidalyk savo fantazijomis... Noriu žinoti, apie ką svajoji... Kad galėčiau padėti jas įgyvendinti...– tyliai sukuždu.


    Meto akyse iškart įsižiebia geismas. Jo delnas spusteli man kaklą. Nestipriai, kad nesužeistų. O jis pats kaip laukinis žvėris puola prie mano lūpų. Švelniai krimsteli jas ir suvilgo bučiniu.


    Pasijuntu kylanti nuo kėdės ir tuoj pat atsiduriu ant kieto paviršiaus. Išgirstu dūžtant lėkštę. Atsimerkusi pamatau, kad guliu ant baro stalo, o ant grindų pabirę šukių ir manojo vaisių asorti gabaliukų.


    Tamsiaplaukio gražuolio pirštai mikliai atsagsto mano marškinių sagas. Patraukęs jų skvernus jis delnais perbraukia per nuogą krūtinę. Šiek tiek kilsteliu ją, jausdama apačioje besitvenkiant ypatingą jausmą. Nepastebiu, kaip lieku ir be kelnaičių.


    Tematau goslų Meto žvilgsnį. Jis geidžia mano kūno. Ko gero, labiau, nei numanau. Darbui pasiruošęs ir mažasis Metas, juntu jį remiantis į šlaunį. Mylimojo lūpos pravertos, liežuvio galiukas prispaustas prie viršutinių dantų.


    Jis pamerkia akį ir pakelia sulenktas per kelius mano kojas.


    Mudu mylimės visą dieną. Rodos, bute nebėra vietos, kurios nebūtų palietę nuogi mudviejų kūnai. Keista, kad Metui dar nesibaigė prezervatyvai. Manau, greitai reikės papildyti jų atsargas. Nes jei nesiliausime, tai...


    Karšta. Jo prisilietimai degina odą. Gerai, kad tai nematomi randai– nemokėčiau visiems paaiškinti, iš kur tie nudegimai. Love Burns... Mmm...


    Nežinau, ar tai sutapimas, bet girdėjau, kad šis savaitgalis bus karščiausias iš visų balandžio savaitgalių. O, taip! Toks jis ir yra. Čia, kur esame mudu...


    Gera užmigti Meto glėbyje, kai jis pasako: „Labanakt, mano seksuali ir karšta mažyte.“ Ir dar aistringai pabučiuoja. Tarsi norėtų sulaukti dar vieno mano patvirtinimo, kad sakydamas tuo žodžius neklysta. Aš visa esu jo... Ir dar seksuali... Ir karšta... Ir mažytė.


    Pagaliau turiu tai, ko taip ilgai laukiau: jį, Metą...

  


  
    


    2013 m. balandžio 28 d.


    Šįryt jau aš stoju prie viryklės. Noriu pamaloninti pusryčiais savo vyrą. Juk jis taip stengėsi dėl manęs. Turiu pasistengti ir aš.


    Palieku Metą lovoje dar miegantį. Turbūt naktį jį nuvargino nepasotinami mudviejų meilės žaidimai. Ir pati jaučiuosi pavargusi... Bet maloniai.


    Nusišypsau galvodama ir apie šią dieną. Įdomu, ką veiksim šiandien?


    Išgeriu stiklinę sulčių ir ruošiuosi gaminti rizotą su krevetėmis. Nežinau, ar Metas mėgsta jūrų gėrybes, bet tikiuosi, kad patiekalas jam patiks. Žinoma, jis mėsėdis, o čia bus jūrų gėrybės... Hmm?...


    Ruošdama maistą visada klausausi muzikos, taigi įsijungiu radiją. Pritildau garsą, kad neprižadinčiau mylimojo.


    Virtuvėje pasklinda malonus aromatas. Maišydama keptuvėje rizotą pajuntu karštas rankas ant liemens. Ir karštą kūną, besiglaudžiantį prie nugaros.


    – Labas rytas,– sukužda į ausį Metas ir pabučiuoja į skruostą.– Gardžiai kvepia...


    – Labas rytas,– atsakau žvelgdama į jį akies krašteliu.– Tikiuosi, tau patiks...


    – Nė neabejoju...


    Jis atsidaro šaldytuvą ir įsipila stiklinę sulčių. O man telieka pakepinti krevetes, ir rizotas bus paruoštas. Galėsim abu skanauti.


    Pagarsinu muziką, kad būtų smagiau. Lyg man trūktų smagumo. Metas plius lova lygu kas?


    Regis, mūsų apranga per šias kelias dienas nelabai keičiasi. Jis vaikštinėja tik su trumpikėmis, o aš su jo marškinėliais. Arba abu esame nuogi.


    Pusryčiai garuoja ant stalo. Ieškodama spintelėje įrankių išgirstu radiją grojant „Diamonds“. Mano kūnas tuoj pat ima judėti muzikos ritmu.


    Šokdama paduodu Metui įrankius ir pakšteliu į lūpas.


    – Pašok man...– meiliai prašo jis.


    – Ką? Dabar?– truputį nustembu.


    – Aha... Prašau...


    Okei. Pats prisiprašei!


    Grakščiai iškeliu rankas ir seksualiai judinu klubus. Ir, be abejo, tolstu nuo jo. Apsigręždama vizginu užpakaliuką. Žinoma, aš jį vilioju, kaipgi kitaip!


    Rodos, kėdėje Metui darosi per karšta. Labai jau muistosi ant jos.


    Erotiškai perbraukiu delnais per šlaunis ir kilsteliu marškinėlius, kad pasimatytų kelnaitės. Aha! Alsavimas jau kitoks. Geidi manęs?


    Metas pamoja pirštu, kad prieičiau. Tebešokdama artėju prie jo. Įsispraudžiu savajam lovos karaliui tarp kojų ir nesiliauju jo viliojusi. O jo rankos vis slysčioja mano šlaunimis... Aukštyn... Žemyn. Tik staiga jos sugriebia užpakaliuką, ir jau sėdžiu apžargomis Metui ant kelių.


    – Nė neįsivaizduoji, ką man darai...– sukužda mylimasis man į lūpas ir delnais stipriau spusteli užpakaliuką.


    – Tai pasakyk...– sušnabždu ir apsiveju rankomis jam kaklą.


    – Geriau parodysiu...– Metas žaismingai nusišypso.– Po velnių, mažyte, kokia tu karšta!


    Suspiegiu, nes jis pakelia mane ant rankų. Netrukus pajuntu mylimojo lūpas sau ant kaklo.


    – Žinai, kaip sakoma... Iš moters elgesio šokių aikštelėje galima spręsti, kokia ji lovoje...– sukuždu jam į ausį, panardindama pirštus į tamsias garbanas.


    – O, taip, mažyte! Tu išties tokia...– užvaldytas aistros sušnabžda Metas ir neša mane į miegamąjį.


    – Oi!– sušunku, galvai trinktelint į durų staktą.


    – Atleisk...– žydraakis šypsodamasis atsiprašo ir švelniai pabučiuoja.


    Mudviejų žaidimas jau turi pradžią. Kad ir tokią. O miegamajame vyks jo tęsinys.


    Rodos, per šį savaitgalį nieko nevalgau. Tik myliuosi. Užtat dabar vartydamasi lovoje laukiu, kada Metas iš virtuvės atneš ananasą. Jam reikia energingos, o ne nusilpusios ir nenorinčios žaisti Emos. Tai reiškia tik viena: turiu daugiau valgyti.


    Jis ilgai neužtrunka. Greitai grįžta su pilna lėkšte smulkiai supjaustytų ananaso gabaliukų. Net seilę ryju, taip noriu jo paragauti. Mano pilvas sugurgia ir prajuokina mus abu.


    Metas guli šalia, o aš jį maitinu. Žinoma, nepamirštu ir pati pavalgyti.


    – Myliu...– jis tai sako po kiekvieno dedamo į burną ananaso gabaliuko.


    – Kurią mano kūno dalį labiausiai?– klausiu erotiškai atsikąsdama ananaso.


    – Visą kūną...


    – Taip nebūna. Vis tiek kuri nors vieta seksualiausia... Į ką norėtum be paliovos žiūrėti? Ir ne tik...


    – Į akis... Man patinka tavo akys... Jose perskaitau atsakymus į visus galimus klausimus... Bet tavo užpakaliukas irgi visai nieko... Galėčiau su juo žaisti ištisą dieną...– prisimerkęs sako mylimasis.


    – Šiaip tu su juo žaidi jau antrą dieną... Kad jis toks būtų, ne vieną valandą plušu sporto salėje...


    – Nemačiau nė karto, kad ten lankytumeisi,– kilstelėjęs antakius prieštarauja jis.


    – Kol kas puikiai susitvarkai su asmeninio trenerio pareigomis... Taigi nematau būtinybės ten lankytis...– tyliai nusijuokiu.


    – Turi trenerį?– lyg ir įtariai klausia Metas.


    Tau reikia viską žinoti?


    – Taip...


    – Vyras?


    – Taip...


    – Jaunas?


    – Lyg ir...


    – Gražus?


    – Nepastebėjau... Nors kitos moterys sporto klube alpsta dėl jo...– sukikenu.


    – Norėčiau susipažinti...


    – O kam?


    – Noriu žinoti, kokie vyrai sukiojasi apie tave...


    – Pavydi?


    – Be abejo... Juk jis treniruodamas liečia tavo kūną...– regis, mano mylimasis yra tikras pavyduolis.


    – Dabar gerai klausyk, ką pasakysiu... Visoje visatoje, visame kosmose yra vienintelis vyras, šalia kurio noriu būti, kurį dievinu, beprotiškai myliu ir kurio beprotiškai trokštu... Tas vyras esi tu... Neįsivaizduoju, su kuo dar galėčiau būtų laimingesnė nei su tavimi...


    – Myliu tave...– Metas pamalonina mano lūpas ananasiniu bučiniu.– Tai patys gražiausi žodžiai, kokius esu girdėjęs...


    – Nori žinoti, kuri tavo kūno dalis man seksualiausia?


    – Nagi...


    – Smegenys...– mano veidą nušviečia šypsena kaip dantų pastos reklamoje.


    – Tik?– jis vylingai kilsteli antakį.


    – Six pack... Raumeningos rankos irgi atrodo gundomai...– delnu lėtai perbraukiu plačią krūtinę.– Ir dar...– mano pirštai įslysta po trumpikėmis ir paliečia trumpus mažojo Meto plaukučius.


    – Išdykėlė!– mylimasis čiumpa mane į glėbį ir besijuokiančią parverčia ant lovos.


    Abu suklūstame: suskamba telefonas. Šiomis dienomis jis visąlaik tylėjo. Tikriausiai žmonės nujautė, kad neverta mums trukdyti.


    Skamba ne maniškis, o Meto mobilusis. Tik dabar, mylimajam traukiant jį iš džinsų kišenės, pastebiu, kad tai naujausias Samsung Galaxy S4 modelis. Maniškis S2 baltas, o jo juodas. Pasirodo, mūsų netgi telefonai panašūs.


    – Ko?,– atsiliepia Metas piktoku balsu.


    Jau antrą kartą matau jį kalbant telefonu ir nesilaikant jokių mandagumo taisyklių. Tarsi šios jam negaliotų. Lyg būtų susikeitęs su piktuoju savo dvyniu, užrakintu viduje ir tik retkarčiais išsprunkančiu.


    – Kada?– Meto balsas nesikeičia. O ir žvilgsnis ne iš maloniųjų.– Supratau...– tai pasakęs padeda ragelį.


    – Nemalonumai?– pasidomiu matydama susiraukusį jo veidą.


    – Esu išmestas iš darbo. O kambario draugas, su kuriuo nuomojausi butą, liepia kuo greičiau išsikraustyti,– visai ramiai pateikia šią žinią mylimasis.


    Bet aš negaliu į tai reaguoti ramiai.


    – O ką aš tau sakiau?!– pašoku nuo lovos ir piktai dėbteliu į jį.– Visa tai per mane. Tu vis prašei laisvadienių, kad tik daugiau laiko praleistume kartu. O kas iš to išėjo? Netekai darbo... Elgeisi visiškai neatsakingai. Žinai, kaip sunku čia susirasti padorų darbą? Velnias! Ką dabar daryti?– siuntu ne tiek ant jo, kiek ant savęs. Nes pati prie to prisidėjau.


    – Eikš, panele direktore...– Ištiesęs ranką Metas pašaukia mane.


    Lėtai prieinu prie jo. Tebesu pikta ir suraukusi kaktą žvelgiu mylimajam į akis. Tasai tvirtai apglėbia per pečius ir priglaudžia prie savęs.


    – Susitarkim... Tu vadovauji darbe... O aš namie. Okei?– rodos, jį užvaldžiusi ramybė. Nors šioje situacijoje turėtų nervintis labiau už mane.


    – Na, man taip lengvai nepavadovausi...– išdidžiai sakau, kad suprastų: kalbu rimtai.


    Metas dar stipriau suspaudžia mane, vos bekvėpuoju. Negaliu ir nenoriu priešintis jausmams, atvira liepsna degantiems širdyje. Ir rankos pačios apsiveja jo kūną, o galva prisiglaudžia prie krūtinės.


    – Vienintelė vieta, kurioje esu silpna ir pažeidžiama, tai tavo glėbys...– tyliai sukuždu.


    – Žinau... Ir man tai patinka...


    Žvilgtelėjusi išvystu Meto lūpose šypseną.


    – Persikelk pas mane...– pati nesuprantu, kaip į galvą šauna ši mintis.


    – Tikrai?


    – Juk, šiaip ar taip, jau gyveni čia... Be to, turiu laisvą kambarį... Būtume kambario draugai...– šypteliu.


    – Man labiau patinka tavo miegamasis...– tai pasakęs Metas pakšteli į lūpas.– Yra ir dar vienas itin svarbus dalykas... Turėsim susitarti dėl nuomos...– jo žodžius palydi paslaptingas žvilgsnis.


    – Ką siūlai?– klausiu prisimerkusi.


    – Seksą...


    – Sutarta...


    – Hmm... Rodos, man bus pigu nuomotis vietą šiuose apartamentuose...– jis apsidairo aplink.


    – Nebūk toks tikras... Priversiu smarkiai paplušėti kiekvieną dieną... Karto per mėnesį man neužteks...– nusišypsau ir pabučiuoju jį.– Rengiamės ir važiuojam pas tave... Padėsiu persikraustyti...


    – Nebūtina. Neturiu daug daiktų. Viskas telpa į lagaminą.


    Į lagaminą? Tikrai? Net mano apatiniams turbūt reikėtų mažiausiai dviejų lagaminų, ką jau kalbėti apie visus kitus daiktus.


    – Gerai... Tada nuvažiuosiu į parduotuvę...– mintyse jau pildau reikiamų pirkinių sąrašą.


    – Liko tik vienas prezervatyvas...– šelmiškai šypsodamasis sako Metas.


    – Neužteks?– nutaisau rimtą veidą.


    – Bent jau aš tikrai nusiteikęs pažaisti dar ne kartą, o tu ne?


    – Nesijaudink, parnešiu... Antraip visą dieną nuobodžiausim...– pliaukšteliu delnu jam per užpakalį ir einu į drabužinę ko nors apsivilkti.


    Ar man taip tik atrodo, ar visi Manhatane gyvenantys žmonės išties susirinkę į Gristedes prekybos centrą? Beveik kas žingsnis turiu atsiprašinėti už savo nenuoramą pirkinių vežimėlį, mėginantį pastoti kelią kiekvienam.


    Šaldytuve maisto atsargų likę visai nedaug. Reikia kuo skubiau jį papildyti. Juk po dar kelių raundų abudu išalksime. Nors, tiesą sakant, nė nežinau, kiek raundų numatęs Metas. Spėju, ne vieną.


    Sudėjusi į vežimėlį mėsą, vaisius, daržoves, jūrų gėrybes, pieno produktus, stoviu ilgoje eilėje ir svarstau, ar dar ko nors nepamiršau. Akys užkliūva už sekso reikmenų lentynėlės. Kur ten lentynėlės– didžiulės lentynos.


    Suglumusi žvelgiu į įvairiausių dydžių, pavidalų, kvapų ir velniai žino kokių dar ypatybių turinčius prezervatyvus. Pasiklystu toje įvairovėje. Kuriuos iš jų turėčiau nupirkti?


    Nusprendžiu, kad geriausia siųsti žinutę Metui.


    Ema M.


    2013-04-28 Sekm. 17.35


    Koks tavo dydis?

    

    

    Mylimasis


    2013-04-28 Sekm. 17.36


    Dydis? Kaip suprasti?

    

    

    Ema M.


    2013-04-28 Sekm. 17.38


    Taigi prašei nupirkti


    prezervatyvų, todėl man


    reikia žinoti tavo


    pasididžiavimo dydį :D

    

    

    Mylimasis


    2013-04-28 Sekm. 17.39


    Juk pati jį matei... Tai ir


    išrink ;*


    Šaipaisi iš manęs? Na, gerai... Pažiūrėsim, kaip tau šitai patiks...


    Dar kartą peržvelgiu intymiųjų prekių lentyną ir jos šone pastebiu jau pažįstamą raudoną pakuotę su velniuku. Tai tie patys prezervatyvai, kuriuos naudoja Metas. Paimu gal dešimt didelių pakuočių. Tyčia. Nors labai norėčiau paimti, kiek yra lentynoje, sudvejoju. Neaišku, ką pamanytų už manęs eilėje stovintys pirkėjai.


    Matydama tokį kiekį prezervatyvų kasininkė tik nužvelgia mane, tramdydama šypseną. Ar tik nemano, kad esu laisvo elgesio mergaitė? Bet juk aš taip neatrodau... Tiesa?


    Mane ir pačią ima juokas. Ką sau manau šitiek imdama? Vien dėl to, kad noriu paerzinti Metą...


    Garaže stovi juodas bugatis Veyron. Iškart suraukiu antakius.


    Vadinasi, Metas jau grįžęs. Greitai čiumpu pirkinių krepšius ir pakylu liftu į dešimtą aukštą.


    Atrakinu buto duris ir svetainėje pamatau jį.


    – Kodėl nepaskambinai? Būčiau padėjęs užnešti...– nepatenkintas sako mylimasis, imdamas krepšius iš mano rankų.


    – Nesunku... Aš pratusi. Juk ne pirmąsyk apsiperku... Beje, pastebėjau, kad vis dar neatsikratei savo žaisliuko...– dėbteliu į jį nemaloniu žvilgsniu.


    – Kodėl jis tau nepatinka?– vos šyptelėjęs klausia Metas ir ima krauti pirkinius ant virtuvinio stalo.


    – Kam tau jo reikia? Juk už automobilio nuomą, ko gero, moki gerus pinigus. Ir išlaikyti tokį nepigu... O įspūdžio jis man vis tiek nedaro... Ne juo mane suviliojai... Manau, mums užteks ir maniškės audi...


    – Gerai... Atsikratysiu jo...– Metas užverčia akis į dangų.– Man patinka iš tavo lūpų girdėti žodžius „mes“, „mums“, „mūsų“... Myliu tave...


    O man patinka tai sakyti. Stovėdama kitapus stalo siunčiu jam oro bučinį.


    Mylimasis nustebęs pažvelgia į mane. Jo rankose kelios pakuotės prezervatyvų, kitos guli krepšelio dugne.


    – Esi tokia ištroškusi žaisti?– vis dar stebėdamasis klausia jis.


    – Taip.


    – Hmm... Eime į lovą?


    – Gal pirmiau ko nors užkąskim?– pasiūlymu atsakau į pasiūlymą ir einu prie šaldytuvo.– Jei nori žinoti, aš jų tiek nupirkau, kad tave paerzinčiau...– tyliai sukikenu.– Gal kitą kartą pačiam nebekils noras mane erzinti?– atsigręžusi įsmeigiu žvilgsnį į mylimas žydras akis.– Iš kur man žinoti, kokio ilgumo tavo pasididžiavimas? Juk nematavau liniuote...


    – Jei nori, išmatuok... Aš nedraudžiu...– Metas nusiteikęs žaismingai.


    Norėtum! Esu šimtu procentų tikra, kad tas matavimas baigtųsi nė neprasidėjęs.


    – Juokinga?– vypteliu primerkusi akis.


    Mudu keletą akimirkų tylomis spoksome vienas į kitą. Nutariu, kad bus geriau pasiduoti ir pasišalinti iš virtuvės. Bet, man einant pro Metą, šis sugriebia ranką– atsiduriu jo glėbyje. Žinoma, negaliu išvengti aistringo bučinio. Tai tarsi Meto vizitinė kortelė.


    – Tikiesi viską sutvarkyti bučiniu?– sukuždu į lūpas.


    – Eikš...– Metas ima mane už rankos ir vedasi į miegamąjį.


    Ten pamatau pristumtą prie sienos jo lagaminą. Metas iš jo ištraukia prabangų rožinį maišelį ir įteikia man, o pats įsitaiso ant lovos. Guli, alkūnėmis remdamasis į čiužinį.


    – Čia lauktuvės iš Čikagos... Buvau pamiršęs...– sako, o jo karštos lūpos ima paslaptingai šypsotis.


    Pavartau maišelį rankose. Kitoje jo pusėje puikuojasi užrašas Agent Provocateur. Man nereikia pažvelgti į vidų. Puikiai žinau, kokią dovaną ten rasiu.


    – Ar žinai, kiek šitai kainuoja?– stebėdamasi klausiu, laikydama Meto dovaną priešais save.


    – Taip...– trumpai atsako jis.


    – Nereikia daryti man įspūdžio tokiomis brangiomis dovanomis... Juk jau sakiau...– piktinuosi nereikalingu išlaidavimu.


    – Mano moteris to verta...– išdidžiai pareiškia Metas.


    – Tik ne apatinių už tokią kainą! Turi vieną kartą įsikalti į galvą, kad dovanų man nereikia... Tad negaliu priimti ir šios...– atkišu maišelį jam.


    – Nepasimatuosi?– ramiai teiraujasi, tarsi negirdėdamas mano žodžių.


    – Metai, tu manęs nesiklausai... Negirdi, ką sakau?...– rimtai supykstu.


    – Pasimatuok, noriu pasižiūrėti, kaip visa tai atrodys ant tavo kūno... Prašau...– mylimasis nutaiso savo neprilygstamą šypseną, kuriai žino, kad negaliu atsispirti.


    Einu į vonios patalpą, išimu iš rožinio maišiuko apatinius ir apsivelku. Žiūrėdama į veidrodį negaliu nepripažinti, kad Meto puikus skonis. Ryškiai raudoną apatinių komplektą sudaro korsetas, kelnaitės ir ilgos kojinės. Permatoma tiulio medžiaga ir nėriniai daro šį apdarą romantišką. Kaspinėliai ant petnešėlių suteikia žaismingumo. O prisegamos kojinės paverčia dar seksualesniu.


    Neslėpsiu, žaviuosi savimi. Kūnas iškart pajunta kokybišką drabužį. Kur jau ten drabužį, turbūt reikėtų sakyti– plonytes medžiagų skiautes. Jaučiuosi nei nuoga, nei apsirengusi. Vienintelė mintis, neduodanti ramybės– tai viso to neapsakomo grožio kaina. Agent Provocateur yra kone brangiausias pasaulyje apatinio trikotažo gamintojų prekės ženklas. Kai kurie elegantiški komplektėliai kainuoja net per tūkstantį dolerių.


    Kita vertus, nuo žinojimo, kad vilkiu tokį nepadoriai prabangų apdarą, kyla dar didesnis jaudulys.


    Išėjusi iš vonios atsistoju prie durų ir įsiremiu į jas, o kita ranka įsisprendžiu į šoną.


    – Patinka?– klausiu viliokės balsu.


    Metas aistringai nužvelgia mane ir atsidusęs sako:


    – Atrodai dieviškai...


    Jis negali atplėšti akių. Be abejo, man tai patinka. Geismą galiu ne tik matyti jo žvilgsnyje, bet ir užuosti sklindant nuo tobulo vyriško kūno.


    – Apsigręžk...– tyliai paprašo jis.


    Lėtai apsigręžiu aplink. Stengiuosi atrodyti seksuali.


    Metas atsisėda ant lovos ir nusivelka marškinėlius per galvą. Paskui pamoja pirštu, kad prieičiau arčiau.


    Stoviu jo tarpkojy ir pirštais švelniai glostau tamsius plaukus. Mylimojo rankos glamonėja man visą kūną. Mudviejų žvilgsniuose atsispindi geismas.


    Pajuntu, kaip mano kelnaitės ima slysti šlaunimis žemyn. Lieku tik su korsetu ir prisegamomis kojinėmis.


    Metas atsistoja. Ir nenuleisdamas goslaus žvilgsnio užeina man už nugaros.


    – Atsiklaupk ant lovos... Nugara į mane...– paliepia jis.


    Grakščiai kaip katė užlipu ant lovos ir padarau ko prašoma.


    – Prasižerk plačiau...– padarau ir tai.– Mmm... Iš čia atsiveria puikus vaizdas...– šie žodžiai išsprūsta iš mylimojo lūpų tarsi dejonė.


    Atsigręžusi apdovanoju jį meiliu žvilgsniu ir tyliai ištariu:


    – Miaaau...


    – Mano išdykusi katytė...– seksualiu balsu sukužda Metas.


    Tą akimirką ant užpakaliuko pajuntu karštus jo delnus. Regis, Metui patinka su juo žaisti. Staiga jis nesmarkiai pliaukšteli. Net atsidūstu iš malonumo.


    Jo delnas nuslysta žemyn ir paliečia tai, kas manyje intymiausia. Metas lėtai įstumia nykštį ten, kur šis visada laukiamas. O smilius ir didysis pirštai nusitaiko į jautriausią mažosios Emutės vietelę.


    – Mmm...– sudejuoju pajutusi karštį papilvėje. Šis jausmas svaigina.


    – Drėgna... Tokia, kokią ir mėgstu...– išgirstu už nugaros šnabždant mylimąjį. Jo pirštai nesiliauja žaidę toje šlapioje žaidimų aikštelėje.


    Pagaliau Metas susiprotėja nusimauti džinsus. Girdžiu plyštant prezervatyvo pakelį ir pajuntu sulinguojant lovą.


    Mažasis Metas labai giliai įsiskverbia į mane. Mano alsavimas nuo to irgi darosi vis gilesnis. Bet mažasis Metas staigiu judesiu ištraukiamas. Mylimasis puikiai žino ką daro. Išmano, kaip suteikti man didesnį malonumą. Dar sykį tai pakartoja. Atsigręžiu ir žvilgteliu į jį tarsi sakydama: pamylėk mane... ir kuo greičiau.


    Rodos, Metas supranta mano siunčiamą žinią. Lėtai įsiskverbęs į mane jis taip pat lėtai judina klubus. Pirmyn... Atgal... Pirmyn... Atgal...


    – O, taip, mažuti! Taip! Greičiau! Dar greičiau! Prašau...– mano žodžiai sumišę su aimanomis.


    – Pasakyk, kai priartės orgazmas...– uždusęs sukužda.


    Tempas greitas. Mudviejų garsūs atodūsiai tarsi lenktyniauja tarpusavyje. Meto rankos tvirtai laiko mane už klubų. Kartais jo delnai nuslysta ir per visą mano nugarą, kai ją išriečiu. Esu jo laukinė katytė...


    – Mažuti... Jau...– uždususi vos galiu ištarti.


    Metas užgula mane giliai įsmeigdamas savąjį pasididžiavimą į mažąją Emą. Nori mane nužudyti savo meilės strėle?


    – Metai!– iš mano lūpų sklinda riksmas.


    Pojūtis toks stiprus, kad negaliu susivaldyti. Kūnas į tai reaguoja įprastai... Ima nevalingai trūkčioti.


    Mylimasis smeigia dar kartą. Ir dar...


    – Ema!– galiausiai sudejuoja, irgi patirdamas palaimą.


    Nebeturėdama jėgų krintu ant pilvo. O Metas užgriūva ant manęs. Abudu kvėpuojame vienu ritmu. Šitaip plaka ir mudviejų širdys.


    – Tai priimsi mano dovaną?– išgirdau kuždant prie ausies.


    – Aha... Ji man labai patinka... Ačiū, mielasis...


    – Išalkai?


    – Esu žvėriškai alkana...


    Vakarienei mudu kartu gaminome spagečius Carbonara. Romantiška muzika... Švelnūs prisilietimai... Svaiginantys bučiniai... Jaučiausi lyg būčiau Meto pasaulio centras. Mylima. Geidžiama. Saugi. Atsipalaidavusi. Seksuali. Žaisminga. Lepinama...


    Per šį savaitgalį sulaukiau tiek mylimojo dėmesio, kad daugelis moterų turėtų man žiauriai pavydėti. Norisi vienintelio dalyko: išeiti į balkoną ir garsiai šaukti, kad esu beprotiškai įsimylėjusi...


    Vis dėlto nutariu negąsdinti kaimynų ir pakuždu šitai Metui į ausį, jaukiai įsitaisiusi jo glėbyje ir stebėdama saulėlydį. Ramus vakaras. Nors vargu ar tai pasakytina apie Niujorką.


    Man visai nesinori galvoti, kad rytoj reikės eiti į darbą. Mielai tęsčiau šį savaitgalį kuo ilgiau.

  


  
    


    2013 m. balandžio 29 d.


    Nekenčiu pirmadienių! Ypač šio!


    Vis dėlto prisiverčiu atsikelti ir nueiti į dušą. Nerizikuosiu ir nebandysiu savo laimės... Žinau, kad nepasirodydama darbe įsiutinčiau Denisę. Tetrūksta, kad pati netekčiau darbo.


    – Mielasis, ką darai?– tyliai klausiu pajutusi Meto rankas ant klubų.


    Jos ima švelniai glamonėti šlapią mano kūną. O jo lūpos slysta vandens pažymėtu keliu... Kaklu... Pečiais... Nugara...


    – Geidžiu tavęs...– sukužda mylimasis, bučiniais virpindamas odą.


    – Man reikia į darbą. Žaisti neturim laiko.


    – Grįši tik vakare... Neištversiu visą dieną be tavęs... Mažyte, leisk tave pamylėti...


    – Mmm...– suaimanuoju pajutusi jo pirštus ten. Tik jam vienam priklausančioje karalijoje. O jis nekantrus.


    Negaliu atsispirti geismui. Trokštu jo. Geidžiu vėl pajusti savyje. Pasirodo, esu nėmaž ne kantresnė.


    Stoviu nusigręžusi nuo Meto, atsirėmusi į dušo kabiną. Laisva ranka liečiu jo plaukus... Kaklą. Mėgaujuosi... Rytiniu seksu... Ir ta elektros srove, neleidžiančia pamiršti, kaip beprotiškai jo geidžiu. Mūsų kūnais tekantis šiltas vanduo tik sustiprina aistrą ir paaštrina pojūtį, persmelkiantį mane tada, kai Metas liaujasi judėti.


    Prisiglaudžiu mylimajam prie krūtinės. Gilus mano kvėpavimas kelia jam jaudulį. Jo lūpos švelniai glamonėja gležną mano kaklą. O delnai žaidžia krūtų speneliais.


    Ir kaip po viso to važiuoti į darbą? Ar galiu palikti Metą šitaip jo geisdama? Ir vėl...


    – Leisiu tau nusiprausti...– jis lūpomis paliečia pečius.– Beje, labas rytas...


    Atsigręžiu ir šypsena bei bučiniu pasveikinu Metą su nauja diena.


    – Kerinčiai atrodai...– išeinančią iš drabužinės mane jis pasitinka komplimentu.


    Segiu juodą sijoną aukštu liemeniu, vilkiu juodą permatomą palaidinę su baltais žirneliais. Aviu raudonus aukštakulnius. Plaukai surišti viršugalvyje. O lūpos padažytos tokia pat spalva kaip ir mano aukštakulnių.


    – Ačiū...– mandagiai padėkoju už komplimentą.


    Metas guli ant lovos ir žaidžia telefonu.


    – Prieš ką taip pasipuošei?– įtariai nužvelgia.


    – Nepavyduliauk! Mūsų agentūroje dirba vien moterys... Ir vos keli vyrai...– sakau primerkusi akis.– Puošiuosi tik dėl tavęs... Manau, vakare norėsi nuplėšti šiuos drabužius man nuo kūno...– rankomis ore nupiešiu savo figūros kontūrus.


    – Flirtuoji su manim?– kilstelėjęs krūtinę jis alkūnėmis atsiremia į čiužinį.– Atsargiau... Galiu nesusilaikyti dar kartą tavęs nepamylėjęs... Čia pat...


    – Man jau reikia važiuoti...– nusišypsau.– O ką pats šiandien veiksi? Jei nori, galiu paklausinėti bendradarbių, gal kuris nors žino laisvą darbo vietą.


    – Nereikia. Pats susitvarkysiu. Kaip tik važiuosiu susitikti su vienu pažįstamu. Gal ką nors pasiūlys...


    – Linkiu sėkmės... Myliu ir iki...– pasiunčiu oro bučinį ir žengiu prie durų.


    – Eikš čia, mažyte...– Metas pamoja pirštu.– Vien oro bučinio neužteks...


    – Mielasis, mano lūpos ryškiai raudonos... Nenoriu tavęs ištepti ir pati išsitepti... Paskui turėsiu iš naujo darytis makiažą...


    – Eikš... Nes pats prieisiu...


    Ak tu... Mano žavusis ir užsispyręs prince. Vis tiek tave dievinu... Net tokį...


    Greitu žingsniu prieinu prie lovos ir tvirtai sučiaupusi lūpas pasilenkiu virš jo. Švelniai pabučiuoju mylimąjį nudažydama jo lūpas raudonai. Jo ranka staiga sugriebia manąją. Nesunku nuspėti, kas ketinama daryti.


    – Nedrįsk!– įsakmiai sukuždu.


    – Ar pamiršai, kad namie vadovauju aš?– Meto balsas irgi įsakmus, bet kartu ir žaismingas.


    – Tik ne tada, kai vėluoju į darbą...– jam paleidus ranką, atsitraukiu.


    – Viskam būna pirmas kartas...


    – Tik ne mano punktualumui!– sušunku išbėgdama iš miegamojo.


    – Myliu, mažyte!– išgirstu iš paskos atsivejant jo žodžius tarsi aidą.


    – Aš labiau!– dar kartą šūkteliu ir užrakinu buto duris.


    – Ne... Ji tikrai neturi sąžinės...– pykstu ant Denisės, skaitydama jos žinutę.– Ir vėl nepasirodys darbe... Po velnių! O šiandien, kaip tyčia, pilna dienotvarkė susitikimų su užsakovais.


    Vienas iš jų laukia manęs vos po penkių minučių.


    Pasiimu mobilųjį, dokumentų aplanką ir einu į pasitarimų kabinetą. Koridoriuje sutinku Eriką.


    – Labas rytas,– pasisveikinu nutaisiusi piktą veidą.


    – Labas,– išplėtusi akis jį pažvelgia į mane.– Ko tokia pikta iš pat ryto?


    – Denisė... Žiūriu, jai patinka, kai viską padarau už ją...


    – Ir vėl nepasirodys?


    – Hm... Eime, tikriausiai ponas Robertsas laukia mūsų...– paraginu bendradarbę ir atidarau kabineto duris.


    Jame du vyrai. Vienas vyresnis, o kitas gerokai jaunesnis. Šis tikriausiai bus pono Robertso sūnus.


    – Labas rytas,– sveikinuosi rankos paspaudimu su jais abiem, Erika irgi.– Prašom sėstis...– pasiūlau ir pati atsisėdu ant nelabai patogios kėdės.


    O gal ji atrodo nepatogi todėl, kad priešais mane sėdi vienas įtakingų Manhatano žmonių. Jam priklauso didžiausias kosmetikos prekybos tinklas.


    – Gal galėčiau ko nors pasiūlyti?– mandagiai teiraujuosi.


    – Ačiū, ne... Norėčiau kuo greičiau sutvarkyti reikalus, dėl kurių esu čia...


    – Žinoma...– atsiverčiu aplanką su Robertsų reklamos sutartimi.– Perskaičiau jūsų pastabą apie reklamai parinktą modelį.


    – Taip. Man jis nepatinka. Banalu, ir tiek. Toks veidas nepadės parduoti naujausios skaistalų kolekcijos... Reikia ko nors neįprasto... Gal turite kitokių sumanymų?


    – You... Your sex is on fire...– aistringai uždainuoja mano telefonas.


    Sutrinku. Juk buvau nustačiusi visai kitokį jo skambučio garsą. Žvilgteliu į išdavikiškai besišypsančią Eriką. Dirsteliu ir į kitapus stalo sėdinčius užsakovus– vienas iš jų, tasai jaunesnis, irgi tramdo šypseną.


    Staigiai griebiu vis dar skambantį telefoną ir neriu pro duris. Prieš atsiliepdama pažvelgiu į ekranėlį. Kas gi kitas gali man skambinti, jei ne Metas?


    – Kodėl mano telefonas groja „Sex on Fire“?– atsiliepusi tyliai klausiu ir nusigręžiu nuo netoliese už stalo sėdinčios blondinės, kad negirdėtų mūsų pokalbio.


    Kitame laido gale girdžiu juoką. Malonu žinoti, kad tau be galo linksma. Tik jau ne man.


    – Mmm... Kaltas... Tai aš pakeičiau melodiją... Ji tau labiau tinka...– nesiliauja juoktis Metas.


    – Man dabar svarbus susitikimas. Patikėk, vidury derybų išgirsti „Your sex is on fire“ anaiptol nelinksma...– ir pati nusišypsau, prieš akis matydama sutrikusį pono Robertso veidą.


    – Atleisk...– švelniu balsu sako jis.


    – Kažkodėl neatrodo, kad gailėtumeisi...– abejoju Metu. Juk puikiai žinau, koks jis išdykęs.– Kodėl skambini? Turi ką pasakyti?


    – Taip... Kad myliu tave...– Metas pabrėžia paskutinius du žodžius.– Prieš išeidama sakei mylinti mane labiau... Bet esu tūkstančiu procentų įsitikinęs, kad tai aš myliu labiau...


    – Apie tai galėsim pasiginčyti vakare... Lovoje... Dabar turiu grįžti pas užsakovą... Gerai?


    – Okei... Toks pasiūlymas man tinka... Iki, mažyte...


    – Iki...


    Išjungiu telefono garsą, kad dar kas nors nepaskambintų. Ir grįžtu į kabinetą.


    Erika, perėmusi mano darbą, įtikinėja užsakovą visgi nekeisti parinktojo modelio.


    – Sakau, kad noriu ko nors kito. Prašau nebegrįžti prie šios temos,– ponas Robertsas nepatenkintas.


    – O gal pažvelkim į tai iš kitos pusės?– sėsdamasi įsiterpiu į jų pokalbį.– Galėtume paimti keletą Niujorko gatvių nuo prabangiausių iki skurdžiausių rajonų ir pasiūlyti praeivėms išbandyti jūsų gaminį... Reklamoje parodytume, kad šiuos skaistalus renkasi įvairių socialinių sluoksnių moterys... Tai padarytų prekę prieinamą visiems... Aišku, čia tik pirminė idėja... Ją reikėtų dar gerokai patobulinti...


    – Kol kas man patinka...– linksėdamas galvą sako užsispyrėlis užsakovas.– Norėčiau pamatyti galutinį variantą... Kai parengsite eskizus, susitiksime dar kartą...– jis pakyla nuo kėdės, kartu su juo atsistoja ir sūnus.– Iki malonaus, panele Miler...– atsisveikinę juodu išeina.


    Mudvi su Erika likusios vienos kabinete net lengviau atsikvėpiame.


    – Nagi, panele Miler, ką reiškia tas skambutis?– erzindama mane klausia ji. O aš pažvelgusi į ją nutaisau paslaptingą šypseną.– Regis, turėjai linksmą savaitgalį...– priduria Erika.


    – Turėjau... Tik gaila, kad jis baigėsi...– ištariu valiūkiškai šypsodamasi.


    – Akys spindi... Skruostai raudoni... Ir dar ta vis nedingstanti nuo lūpų šypsenėlė... Tai rodo tik viena... Matyt, judu neblogai pasijodinėjote... Nagi, klok, ar jis geras raitelis? O gal turėčiau sakyti „žirgas“?


    – Liaukis... Išeinu... Visai nenoriu klausytis tavo nešvankybių... Ir pati eik dirbti...– paliepiu eidama palei stalą prie durų.


    – Nagi, Ema, pasakyk bent ką nors... Nebūk slapukė...


    – Jis nuostabus... Tiek užteks?– atidariusi duris pažvelgiu į Eriką. Matydama jos šypseną šypsausi ir aš.


    Nueidama girdžiu iš kabineto sklindant juoką. Ak, Erika... Įdomu, ką pasakysi susipažinusi su Metu?


    Visą dieną neturiu nė minutės atokvėpio. Susitikimas po susitikimo. Žinoma, džiaugiuosi, kad gausėja reklamos užsakymų, bet ir pykstu ant Denisės. Išvis nežinau, kur šiuo metu ji yra. Gal Niujorke, o gal Napoje. Ar dar velniai žino kur.


    Noriu tik vieno... Važiuoti namo ir apkabinti Metą. Bet dar turiu atidirbti kelias valandas.


    Išgirstu ant stalo vibruojant telefoną. Visai pamiršau, kad buvau išjungusi garsą.


    – Labas, pražuvėli,– linksmai pasisveikinu su itin pasiilgtu draugu.


    – Labas, maže,– linksmas ir Rajanas.


    – Gal jau grįžai į Niujorką?


    – Ne. Esame Prancūzijoj.


    – Judu ten išsiruošėte į kelionę po Europą? Kada žadi parsivilkti namo? O gal išvis nebežadi?


    – Grįšiu, maže, grįšiu... Nebūgštauk... Šią savaitę turėčiau pasirodyti Niujorke... Man jau lyg ir nusibodo ta kelionė... Žinok, pasiilgau tavęs...


    – Malonu girdėti...– sarkastiškai atsakau.– Tik apsiramink su tomis savo nuotraukomis... Užvertei jomis man visą paštą...


    – Argi ne gražios?– girdžiu Rajano juoką.


    – Noriu išgirsti iš tavęs paties, ką matei. Ką veikei. Ir taip toliau...


    – O aš– apie tavo berniuką, kurį taip slepi, su visomis smulkmenomis... Ar jis bent gerai elgiasi su tavimi?– Rajanas kaip visada rūpestingas.


    – Taip... Labai...– ištariu svajingai.– Šalia jo jaučiuosi ypatinga... Su juo viskas kitaip... Nežinau... Tiesiog kitaip... Nemoku paaiškinti.


    – Regis, giliai įklimpai, zuikeli...


    – Ko gero...– tyliai nusijuokiu.– Tikiuosi, kai judu susipažinsite, jis tau patiks...


    – Žinai, šiuo klausimu esu griežtas... Ir saugau tave nuo visokių įkyruolių... Tad bus matyti...


    – Tu iš šių pareigų jau atleistas... Dabar jis yra mano asmens sargybinis...– nusišypsau prisimindama tvirtas Meto rankas.


    – Džiaugiuosi, jei taip yra. Bet pirmiausia reikia su juo susipažinti... Gerai, maže, susiskambinsim vėliau... Mane šaukia Simonas... Iki...


    – Iki, Rajanai...


    Pagaliau dar šią savaitę susitiks du svarbūs mano gyvenime vyrai. Viliuosi, kad tarp jų neįsižiebs pavydas. Tiek vienas, tiek kitas pasižymi itin stipriu charakteriu... Taigi visko gali nutikti. Negaliu sau meluoti... Šiek tiek prisibijau to jųdviejų susitikimo.


    Pastatau automobilį į garažą tik po devintos valandos vakaro. Esu labai pavargusi. Ši diena darbe buvo tikras beprotnamis. Dar nesu turėjusi tiek daug susitikimų per vieną dieną.


    Ir kodėl Denisė kaip tik šiuo metu nusprendė paatostogauti? Jei bent oficialiai būtų įteisinusi atostogas, neturėčiau dėl ko pykti. O dabar?


    Vos įžengusią į butą mane pasitinka gardūs kvapai. Metas darbuojasi virtuvėje, ruošia vakarienę. Koks jis rūpestingas.


    – Daug darbo turėjai, kad taip vėlai grįžai?– teiraujasi dėliodamas lėkštes ant stalo.


    – Daug...– atsakau trumpai. Padedu rankinę svetainėje ant sofos ir traukiu į virtuvę.


    Matydamas pavargusias mano akis Metas prieina ir švelniai apkabina.


    – Buvo sunki diena?– jo balsas rūpestingas, ir man tai malonu.


    – Aha...– tyliai sumurmu linktelėdama galvą.– Mano bosė išprotėjo. Nesirodo darbe. Ir vėl kažkur linksminasi. Todėl visi rūpesčiai užgula mano pečius. Atleisk, kad taip vėlai grįžau. Rytoj pasistengsiu ištrūkti anksčiau.


    – Tavo bosė vis mažiau man patinka,– piktokai pareiškia Metas.– Pasiūlymas vis dar galioja: galiu pasišnekėti su ja.


    – Nekvailiok... Geriau sakyk, kas gero iš tavo susitikimo.


    – Man bus paskambinta, kai tik atsiras laisva vieta... Susitariau dėl dar vieno pokalbio rytoj... Ir, jei nepastebėjai, atsikračiau savo žaisliuko...


    – Puiku...– užsimerkiu ir prisiglaudžiu jam prie krūtinės.


    – Mažyte, man nepatinka matyti tave tokią... Pavargusią... Liūdną... Noriu, kad sugrįžtų senoji Ema...– sukužda Metas man į plaukus.


    Mėginu šypsotis ir stipriau apsiveju rankomis jam liemenį.


    – Myliu tave...– pasakau taip tyliai, kad nežinau, ar jis tai girdi.


    – Myliu...– Mmm... Girdi...– Eime valgyti... Gal pasijusi geriau... Į maistą įdėjau daug meilės...


    – Nenoriu... Pastovėkim taip dar keletą minučių. Taip jauku būti tavo glėbyje. Nepaleisk manęs, būk geras...


    Metas pabučiuoja į smilkinį ir delnais švelniai perbraukia per nugarą.


    – Ačiū už vakarienę, mielasis... Bet aš nealkana. Verčiau eisiu persirengti...– padėkojusi pakšteliu į lūpas.


    Bet jis neleidžia eiti. Mano ranka tebėra jo delne. Mylimasis žengia artyn ir karštai pabučiuoja mane.


    – Metai, aš nenusiteikusi žaisti... Tik ne šį vakarą...– sukuždu į lūpas.


    – Bet aš geidžiu tavęs... Baigiu pamiršti, koks tavo kūno skonis...– kužda ir jis.


    Tada kilsteli ir ant rankų nuneša į miegamąjį. Atsargiai paguldo ant lovos ir atsisėda apžargomis.


    – Ką darai?– nutaisau rimtą veidą.


    – Girdėjau, kai kas norėjo pasiginčyti, katras katrą labiau myli...– matau lankstant velniukus jo akyse. O, taip! Metas nusiteikęs žaisti.


    – Mažiuk, būk geras... Aš labai pavargusi...


    – Pažadu: bus tik vienas raundas... Sutik...– jis žvelgia maldaujamai.


    – Ne.


    – O dabar?– klausia atsegdamas palaidinės sagą.


    – Ne.


    – O dabar?– Metas atsagsto palaidinę ir apnuogina krūtinę, prilaikomą elegantiškos juodos liemenėlės.


    – Ne.


    – O dabar?– pasilenkęs lūpomis paliečia krūtį. Paskui pabučiuoja ir kitą.


    Mano lūpose nušvinta šypsena. Alsavimas darosi vis gilesnis. Kai jo ranka paliečia sijono kraštą, iškeliu krūtinę. Netrukus Meto pirštai palenda po juo ir švelniai perbraukia per vidinės šlaunies pusės odą.


    Mylimasis geba mane įtikinti. O gal man terūpi mažumėlę jį paerzinti prieš atsiduodant.

  


  
    


    2013 m. balandžio 30 d.


    Dienai įpusėjus, sulaukiu Meto žinutės.


    Mylimasis


    2013-04-30 Antr. 12.45


    Užsiėmusi? ;*


    Kaip tik tariuosi su agentūros fotografu dėl vienos reklamos. Noriu sužinoti, kada numatoma fotosesija, todėl perskaičiusi žodį „užsiėmusi“ gailiai šypteliu. Nes pastaruosius kelis mėnesius nebežinau, ką reiškia būti neužsiėmusiai.


    Ema M.


    2013-04-30 Antr. 12.47


    Įdomu, kada būnu neužsiėmusi? :*


    Mano rankoje suvibruoja telefonas. Rodos, Metas nori kuo skubiausiai pasikalbėti.


    – Klausau, mielasis...– atsiliepiu paėjėdama į šalį ir palikdama fotografą vieną.


    – Labas, mažyte... Tai, sakai, esi užsiėmusi...


    – Hm... Mažiau nei vakar, bet vis tiek turiu atlikti keletą skubių darbų...


    – Noriu, kad šiandien grįžtum anksčiau... Turiu tau staigmeną...


    – Ką sumanei?– įtariai klausiu.


    – Jei pasakysiu, viską sugadinsiu... Grįžusi pamatysi... Na, tai ar yra bent šiokia tokia tikimybė, kad parvažiuosi gerokai anksčiau nei vakar?


    – Anksčiausiai galėčiau parsirasti apie aštuntą. Tiks?


    – Puiku... Bet nė minutės vėliau...– rimtu balsu sako Metas.


    – Esu punktuali... Juk žinai...– tyliai nusijuokiu.– Tik nepersistenk su staigmena... Šį kartą tau gali nepavykti įtikinti, kad ją priimčiau...


    – Pasitikiu savo jėgomis... Ką jau ką, o įtikinėti moku...– kitame laido gale girdžiu šelmišką juoką.


    – Kitąsyk gali ir nepasisekti...


    – Tik ne man... Ir ne su tavimi... Juk tau patinka mylėtis... Nejaugi ir to atsisakysi?– flirtuoja jis.


    Meto žodžiai jau dabar kaitina man kūną. Jam nė nereikia būti šalia, kad susijaudinčiau. Taip! Tu teisus! Leisčiausi tavo įtikinama!


    – Žinoma, neatsisakysiu... Visada tavęs geidžiu... Bet geriau nebeerzink, nes pernelyg susijaudinsiu... O tavęs čia nėra...


    – Galiu atvažiuoti...


    – Gal ne... Pasiūlymas nuostabus, bet turiu jo atsisakyti... Verčiau palauksiu vakaro...– nusišypsau ir trumpam įsisvajoju.– Jei dar ilgiau su tavimi kalbėsiuosi, tai vėliau ir grįšiu... Viskas... Dedu ragelį, einu dirbti... Myliu, iki...


    – Myliu tave, mažyte... Iki vakaro... Nevėluok...


    Kodėl kaskart taip sunku atsisveikinti su mylimuoju? Vien jo balsas žadina manyje aistrą... Pasiilgau Meto.


    Nėra nieko geresnio, kaip po sunkios darbo dienos grįžti namo ir žinoti, kad tavęs laukia mylimas žmogus. Dargi paruošęs romantišką vakarienę.


    Nustebusi žvelgiu į svetainėje padengtą stalą dviem... Su žvakėmis... Ir gėlėmis.


    – Eikš... Tikriausiai esi išalkusi...– Metas rankos mostu kviečia mane prie stalo.


    Tebesu nustebusi... Na, ne tiek nustebusi, kiek sužavėta. Tik linkteliu galvą ir toliau apžiūrinėju papuoštą stalą. Ant jo padėta lėkštė su jūrų gėrybėmis. Šalia stovi lėkštė su vaisiais. Žinau, kam ruošiesi, jei patieki šitiek afrodiziakų... Vėliau turėtų būti itin linksma...


    – Nuostabi staigmena...– padėkoju sėsdamasi ant sofos.


    Metas šypsodamasis prisislenka arčiau ir švelniai pabučiuoja mane.


    – Tai dar ne viskas... Mūsų laukia ir kita staigmenos dalis...– sako paslaptingai nužvelgdamas.


    – Prigaminai tiek maisto, kad vargu ar viską suvalgysim... Ir išvis ką šiandien švenčiam?


    – Tikriausiai numanai, kad mudviejų laukia ilga naktis... Tad turim pasirūpinti energijos atsargomis... Švenčiame pasimatymą...


    – Pasimatymą? Antrąjį?– mažumėlę sutrinku.


    – Aha... Norėjau dar vieno pasimatymo su tavimi... O vakar matydamas tave pavargusią nutariau, kad tam bus tinkama proga... Noriu, kad būtum visada laiminga... Ir žinotum, jog esi beprotiškai mylima ir geidžiama...– Metas aistringai įsisiurbia man į lūpas.


    – Ačiū... Ir už staigmeną, ir už gražius žodžius. Ir už visa tai, ką dėl manęs darai... Labai tave myliu, mažuti...– sukuždu jam į lūpas.


    Paragaujame jo paruoštų patiekalų. Labai skanu, ir ne vien dėl to, kad esu išalkusi. Metas puikiai gamina. Džiaugiuosi, kad pasisekė turėti šalia tokį vyrą.


    – Beje, savaitgalį važiuosim į žirgyną. Jau susitariau su Leine, žadėjo mus priimti,– sako mylimasis, valgydamas krevetes.


    – Hm... Kodėl taip nekantrauji vėl apsilankyti žirgyne?


    – Mudu ten turim nebaigtų reikalų... Neprisimeni?– jis žvilgteli į mane ir valiūkiškai kilsteli antakį.


    – Reikalų? Kokių?– vaidinu nustebusią, nors nėmaž nesistebiu. Be abejo, žinau, apie ką jis kalba.


    – Anąsyk kai kas mums sutrukdė pasimylėti... Norėčiau įgyvendinti, ką buvome sumanę...– puikiai pažįstu velniūkščius Meto akyse. Jis jau dabar nusiteikęs išdykauti.


    Aš irgi nutaisau linksmą šypsenėlę. Negaliu neprisiminti to ypatingo vakaro, kai jis prisipažino mane mylįs.


    – Tik dėl to nori ten vykti? Kad pažaistume?– klausiu erzindama.


    – Ne tik... Norėčiau išmokti jodinėti... Manau, galėtum būti mano mokytoja...– Metas meiliai pažvelgia.


    – Tikrai? Ir tai niekaip nesusiję su Ikaru... ir pavydu jam? Tiesa?


    – Pavydžiu tavęs visiems... Bet ir žinau, kad dienai baigiantis atsidursi ne kieno kito, o mano glėbyje... Tu esi mano, mažyte... Tik mano...– Metas pasilenkia ir priglaudžia lūpas prie manųjų.– Tiesiog noriu daryti tai, kas patinka ir tau... Manau, būtu smagu pajodinėti drauge...


    – Malonu, kad taip stengiesi dėl manęs...– delnu perbraukiu jam skruostą.– TAIP... AŠ ESU TAVO... VIEN TIK TAVO...– tą akimirką pajuntu jo ranką kylant mano šlaunimi.


    – Pavalgei?– Meto balsas tylus ir labai įtaikus. Linkteliu galvą ir negaliu atitraukti akių nuo gražaus jo veido. Tu velniškai gražus.– Gal eime prie kitos staigmenos dalies?


    – Eime? Kur?– ne itin nuvokiu, ką jis sumanęs. Maniau, išsyk užsiimsime kai kuo linksmesniu. Bet, rodos, dar reikės kažkur eiti.


    – Į kiną...– Metas kilsteli antakius ir plačiai nusišypso.


    – Ak!– jam dar kartą pavyksta mane nustebinti.– Tada persirengsiu patogesniais drabužiais...


    Vienas iš Niujorko kino teatrų įsikūręs visai netoli nuo mano namų. Tereikia pereiti į kitą gatvę ir visą laiką traukti tiesiai, kol pamatysi užrašą ant pastato East 86th Street Cinemas.


    Bet čia mūsų laukia nesėkmė. Bilietai į visus filmus, išskyrus kažkokį vaikišką filmuką, jau išparduoti. Susižvelgiame nežinodami, ką daryti. Ar pirkti bilietus? Ar grįžti namo? Vis dėlto nusiperkame ir plyšdami juokais einame ieškoti reikiamos kino salės. Pasimatymas ir animacinis filmukas? Mmm... Nežinia, kuo gali baigtis toks derinys... Ir kur...


    Salę randame beveik tuščią, jei neskaitysime dar kelių paauglių porelių. Aišku, suprantame, kad atėjusių ne filmuko pasižiūrėti.


    Nenorėdami trikdyti jų glamonių ir bučinių atsisėdame pačiame priekyje. Tikriausiai ir patys atrodome įtartinai. Suaugę žmonės žiūrės vaikišką filmą. Kažkas čia negerai.


    Šiaip nemėgstu animacinių filmų. Bet kartu su Metu man patinka stebėti pagrindinių veikėjų patiriamus nuotykius. Be to, užkrečiantis Meto juokas verčia juoktis ir mane– net nejuokingose vietose.


    Sėdžiu jaukiai įsitaisiusi mylimojo glėbyje ir mėgaujuosi mudviejų pasimatymu. Antrąja jo dalimi. Turbūt mudu nesiskiriame nuo sėdinčių mums už nugaros kitų įsimylėjėlių porelių. Kiūtome susiglaudę, kartais meiliai susižvelgdami ir pasibučiuodami. Tikri paaugliai!


    Filmuko veikėjas šeimos galva sako savo artimiesiems: „It’s my job to keep you safe.“ Tą pačią akimirką išgirstu šnabždant prie ausies: „Tai mano pareiga padaryti visa, kad jaustumeis saugi... Ir mylima... Myliu tave, mažyte.“


    Žinoma, negaliu nepabučiuoti Meto. Su juo tik ir tesijaučiu saugi ir mylima. Nežinau, kas mane taip traukia prie jo, bet šitai verčia mano širdį plakti šimtu dvidešimt tvinksnių per minutę. O toji elektros srovė, kurią sukuria besiliečiantys mūsų kūnai, daro mudu ypatingus.


    Manau, kad Metas yra... TASAI... VIENINTELIS... Jam vienam norėčiau ruošti pusryčius... Pietus... Ir vakarienę...


    Ir čia, kino teatre, prisiglaudusi jam prie krūtinės aiškiai matau prieš akis, kad mudu sėdime nebe vieni... Čia pat girdėti vaikiškas juokas... Maži pirščiukai įsikimba į ranką, kad pasiektų spragėsių pakelį...


    Užsisvajoju... Bet priglaustos prie smilkinio Meto lūpos greitai grąžina mane į tikrovę. Pažvelgusi į ekraną matau bėgant titrus. Tai reiškia, kad mūsų pasimatymas eina į pabaigą. O aš nenoriu, kad jis baigtųsi.


    Man atrakinus buto duris, Metas staigiu judesiu jas užtrenkia. Vos spėjęs numesti akinius ir skrybėlę ant grindų, jis aistringai pabučiuoja mane ir prispaudžia prie sienos. Jaučiu iš kiekvieno raumenėlio krustelėjimo, kaip labai manęs geidžia.


    Regis, mūsų pasimatymas dar nesibaigė. Laukia trečioji dalis... Pati skaniausia... Desertas...


    Mylimasis negali suvaldyti rankų. Glamonėja visą mano kūną. O šis virpa nuo kiekvieno prisilietimo.


    Mano palaidinė atsiduria ant grindų, jo pirštams siekiant atsegti džinsų sagą. Metas juos numauna kartu su kelnaitėmis. Lieku stovėti tik su juoda liemenėle.


    Mano seksualusis dievaitis atsitupia priešais mane ir lėtai liežuvio galiuku perbraukia per karščiausią kūno vietą. Šią akimirką ji išties karščiausia... Net dega! Metas užkelia mano koją sau ant peties. O jo išdykęs liežuvis įsiskverbia šiek kiek giliau... Ten...


    – Aaa...– dusliai sudejuoju, nugara prisispausdama prie sienos.


    Panardinu pirštus Metui į plaukus ir suku juos tokiu pat ritmu, kokiu jo liežuvis juda manyje.


    Velnias! Jis fantastiškas meilužis! Ir priklauso tik man.


    Metas atsistoja ir įkiša liežuvį į burną. Nejau esu tokia sudrėkusi?


    – Regis, mano mažytė nekantrauja...– sukužda į lūpas tarsi skaitydamas mano mintis.


    Tada kilsteli, kad kojomis apsivyčiau jam liemenį, ir neša į miegamąjį.


    Paguldyta ant lovos stebiu, kaip Metas nusirengia. Jo raumenys įsitempę. O kvėpavimas sulig kiekvienu oro gurkšniu darosi vis gilesnis. Pritrenkiamai žydros akys įsmeigtos į mane.


    Išsitraukęs iš kišenės prezervatyvą mylimasis nusimauna džinsus, sviedžia juos ant grindų ir įlipa į lovą. Apžergęs mane bando atplėšti raudonąjį pakelį leisdamas pasigrožėti jo pasididžiavimu.


    – Duok man...– tyliai sukuždu ir atkišu ranką.


    Metas nesipriešina. Atiduoda prezervatyvą ir užsideda rankas ant klubų. Veide atsiranda šypsenėlė. Aš irgi šypsausi.


    Pirštais perbraukiu per mažąjį Metą. Prispaudžiu nykštį prie galvutės ir pradedu juo piešti nematomus apskritimus. Oho! Jis smarkiai susijaudinęs.


    Meto lūpos prasiveria, išgirstu tylų atodūsį. Hmm... Jam tai patinka... Netgi labai...


    – Gal nori, kad juo pažaisčiau?– tai pasakiusi krimsteliu lūpą.


    – Tikrai nori pažaisti?– jis klausiamai pažvelgia ir kilsteli antakį.


    Rankomis įsikimbu Metui į pečius ir parverčiu jį ant lovos. Dabar mudu susikeitę vietomis. Aš vadovauju!


    Erotiškai aplaižiusi lūpas pasilenkiu į priekį, suimu pirštais ir apsižioju jo pasididžiavimą– šį žodį derėtų rašyti iš didžiosios raidės. Niekada to nedariau, bet juk ledinuką laižyti tai moku. Tereikia prisiminti...


    Šitas ledinukas kitoks... Labai standus... Ir šiek tiek saldžiarūgštis...


    – O, mažyte!– Metas užverčia galvą ir išleidžia dar vieną atodūsį.


    Jis suima mano plaukus ir permeta ant kito peties. Tam, kad niekas netrukdytų mėgautis išskirtiniu vaizdu.


    Ledinukas slysta... Vis slysta mano liežuviu, liesdamas dantų kraštelį. Mmm... Skanu... Truputį bijau jį sužeisti. O jei netyčia įkąsiu?


    Tik... Staiga atsiduriu apačioje. Mano rankos iškeltos virš galvos. O aistringas mylimojo žvilgsnis nenustoja deginęs.


    – Kitąsyk, mažyte...– sukužda jis sunkiai kvėpuodamas.– Žaidimams dar bus laiko... Dabar aš beprotiškai tavęs geidžiu... Ir nenoriu laukti nė akimirkos...


    Metas ištraukia man iš saujos nediduką pakelį, ant kurio puikuojasi velniukas, ir atplėšęs jį užsimauna prezervatyvą. Nė nespėjusi susigaudyti jau sėdžiu apžargomis.


    Mylimasis nežymiu galvos judesiu paliepia judėti. Žinoma, paklūstu... Ir imu judinti klubus. O jo rankos nesustodamas glamonėja man šlaunis... Užpakaliuką. Giliai savyje pajuntu ir mažąjį Metą. Tai jaudina dar labiau.


    Judu vis greičiau... Dar greičiau... Mano delnai taip pat neturi teisės skųstis... Jie gauna neprilygstamo darbo– žaisti su išmankštintais pilvo raumenimis...


    – Metai!– surinku pajutusi galingą energijos bangą savyje.


    Išsiriečiu iš to malonumo lyg gimnastė, ką tik atlikusi savo programą ir pretenduojanti į olimpinį auksą. Metas sugriebia už rankos, kad negriūčiau atgal, ir dar kartą giliai įsiskverbia. Iš dūsavimų suprantu, kad ir jis tai jaučia.


    Nesuprantu, kas mane taip nuvargina. Po mylėjimosi visai nebeturiu jėgų...


    Atsigulu ant mylimojo. Rankomis apsiveju jam kaklą. Mano lūpos visai arti jo lūpų. Mudviejų kvėpavimas dar negrįžta prie įprastinio ritmo. Metas šypsosi, o jo delnai slysčioja šlapia mano nugara. Ir man visai nekeista, kad vis dar segiu liemenėlę. Ji man netrukdo. Regis, jam irgi.


    – Šaunuolė...– atsklinda šnabždesys iš jo lūpų.


    – Nebe pirmus metus jodinėju... Taigi žinau, kaip taisyklingai įlipti į balną...– apdovanoju žaisminga šypsenėle ir bučiuoju mylimąjį.


    Jis nenori paleisti mano lūpų. Tad bučinys užtrunka ilgokai.


    – Galėsi ir savaitgalį žirgyne parodyti jojikės gebėjimus...– sako Metas, nutaisęs paslaptingą žvilgsnį.


    – Be abejo, parodysiu... Bet pirmiau reikės kaip nors tave užkelti ant žirgo...– garsiai nusijuokiu.


    – Aš viskam pasiryžęs... Dėl tavęs padaryčiau bet ką... Ko tik paprašytum... Ar įsakytum... Kalbu labai rimtai, mažyte...– jo žvilgsnis nuoširdus.


    – Žinau... Galėčiau taip pasakyti ir apie save... Dėl tavęs daug ką paaukočiau...– pirštais perbraukiau jo plaukus.– Bet... Net didžiausią meilę gali nužudyti rutina...– atsidūstu.


    – Mūsų meilei tai negresia... Pažadu...


    – Nesakyk taip... Dabar mudu esame priėję tokį tarpsnį, kad viskas gražu ir miela... Mudu įsimylėję... Ir vaikštome užsidėję rožinius akinius... Bet kada nors ateis toji rutina... Turiu vieną pasiūlymą, tik nežinau, ar pritarsi...


    – Sakyk,– Metas atrodo susidomėjęs.


    – Man patiko ši diena... Ir tavo surengtas pasimatymas... Todėl pamaniau, kad galėtume šitai turėti kas mėnesį... Tarkim, kiekvieno mėnesio trisdešimta diena priklausys tik mudviem... Kad ir kur būdami, kad ir ką veikdami tądien pamiršime viską aplink ir mėgausimės tik vienas kitu... Ir savo meile...


    – Mane žavi ši mintis...– jo lūpose žaidžia miela šypsena.– Bent jau turėčiau priežastį lepinti tave dovanomis, o tu negalėtum pykti...


    – Man nereikia dovanų, kad pasijusčiau lepinama... Tu mane ir taip lepini, mielasis...– pabučiuoju jį.– Tavo dėmesys... Bučiniai... Meilė... Tai visa, ko man reikia...– Jis klausiamai žvelgia į mane.– Ir dar, žinoma, seksas...– suprantu, kokio žodžio tikisi Metas, ir ištariu jį.


    – Bet aš noriu teikti tau dovanas... Tad susitarkim, kad tą vien mudviem skirtą dieną priimsi visas mano dovanas, be jokių atsikalbinėjimų... Kad ir kokios beprotiškai brangios jos būtų...


    – Tada turim susitarti, ką reiškia beprotiškai brangi dovana...– sakau šypsodamasi.


    – Ne. Ne. Ne. Daugiau jokių susitarimų. Dovanas išrinksiu aš, o tau teks priimti... Dėl jokių kainų ir sumų nesiderėsiu... Sutinki?


    – Ką su tavimi darysi... Gerai, susitarėm... Tik įspėju, kad nepersistengtum... Antraip...


    – Užuot kalbėjusi, geriau duok bučkį– taip patvirtinkim mudviejų susitarimą...– Meto balsas įsakmus, matyt, priklausantis vidiniam vadovui.


    – Pabandyk pats pasiimti...– tyliai sukuždėjusi mėginu atšlyti, bet Meto rankos per stiprios, kad išsilaisvinčiau.


    Jis priima iššūkį, parverčia mane ant nugaros ir pabučiuoja.


    – Nebeišsisuksi nuo antro raundo, mažyte...– mylimojo lūpos siunčia šnabždesį mano lūpoms.


    Ir aš stipriau apsiveju rankomis jo kūną...

  


  
    


    2013 m. gegužės 1 d.


    Gerai, kad šiandien laisvadienis, nereikia skubėti į darbą. Denisė per metus mums leidžia vieną dieną nedirbti. Šiemet tai gegužės pirmoji.


    Galiu ilgiau pagulėti lovoje ir stebėti miegantį Metą. Jis toks žavus, kai taip saldžiai miega. Plaukai užkritę ant kaktos... Burna pravira... Viena ranka užmesta man ant liemens.


    Žiūrėdama į jį prisimenu vakarykštį mūsų pokalbį apie pasimatymus. Vadinasi, ir jis svajoja apie ateitį su manimi. Ir rimtai žiūri į mudviejų santykius. Ko gero, teks jį supažindinti su tėvais. Įdomu, ką pasakys tėtis?... Ir Aleksas... Šis ypač priekabus. Regis, Metui reikės pasistengti, kad su juo susidraugautų. Danai jis turėtų patikti. Mamai irgi, juk jos moterys... O toks vyras kaip Metas nė vienos moters nepalieka abejingos. Jo išvaizda traukia dėmesį... Žinau tai...


    Mylimasis pasimuisto ir tingiai pramerkia akis. Tvirčiau mane apglėbęs prisislenka arčiau.


    – Ką veiki?– klausia vis dar mieguistas.


    – Stebiu tave...– sukuždu beveik jam į lūpas.


    – Kartais naktį prabundu ir žiūriu į tave miegančią, kol vėl užsnūstu...


    – Tikiuosi, miegodama neatrodau baisiai?– tyliai nusijuokiu.


    – Ne. Atrodai labai gražiai... Tiesiog angeliškai...


    Mudu gulime ir tylomis žiūrime vienas į kitą. Mane vėl suima miegas, užmerkiu akis ketindama dar pasnausti.


    – Nemiegok...– išgirstu šnabždesį ir pajuntu Meto lūpas ant savųjų.


    Atsimerkusi matau meilų jo žvilgsnį. Žinau, kokios mintys kirba galvoje.


    – Ką veiksime šiandien?– teiraujuosi, kad tos mintys dar labiau neįsismarkautų.


    – Pirmiausia pamylėsiu tave... O paskui pavalgysim...– po kiekvieno sakinio ant odos lieka bučinys.– Tikriausiai visą dieną liksim lovoje...


    – Aš turiu geresnę mintį...


    Nustebęs mylimasis žvilgteli į mane. Turbūt neįsivaizduoja nieko geresnio už seksą. Na, taip... Pritariu, jam nėra lygių. Ypač mylintis su tavimi. Vis dėlto nenoriu praleisti visos dienos lovoje, kai už lango toks gražus oras.


    – Nusivesk mane į Centrinį parką...– pasiūlau trindamasi nosyte į jo nosį.– Man patinka ten vaikštinėti... Bet visada tai darau viena... O dabar, kai turiu tave, noriu pasivaikščioti kartu...


    – Su malonumu... Bet pirmiausia turime atlikti vieną skubų reikalą...– Išdykėliška Meto šypsenėlė verčia šypsotis ir mane.


    O jo rankos, slystančios nuogu mano kūnu, pažadina snaudžiantį geismą.


    – Atrodai romantiškai...– pro praviras miegamojo duris mane pasitinka Meto žodžiai.


    Vilkiu trumpą šviesiai melsvą gėlėtą suknelę. Aviu rudus ilgaaulius batus su kutais iš šono. Garbanos laisvai krinta ant pečių. O viršugalvio plaukus juosia šviesi juostelė. Tikrai panėšiu į romantiškai nusiteikusią hipę.


    – Aš juk įsimylėjusi, tai kaip dar galėčiau atrodyti?– sakau sukiodamasi į šalis ir pirštais prilaikydama suknelės kraštus.


    – Tokia tu man patinki...– mylimasis prieina, apkabina ir pakšteli į lūpas.– Einam, manoji gėlių mergaite?


    Nusišypsojusi linkteliu ir pabalnojusi nosį akiniais nuo saulės įsikimbu jam į parankę.


    Mudu lėtai einame gatve šnekučiuodamiesi ir mėgaudamiesi šilta diena. Metas laiko mano delną saujoje. Mūsų pirštai sunerti. Rodos, tik mes vieni niekur neskubame. Bent jau skiriamės nuo kitų pėsčiųjų– šie kažkur lekia lyg akis išdegę.


    Centrinis parkas čia pat. Tereikia pereiti keletą gatvelių.


    Įžengę į parką pasukame oranžerijos link. Ten veši nuostabūs trijų stilių sodai: italų, prancūzų ir anglų.


    Metas pastebi kitų vyrų žvilgsnius ir kaipmat prisitraukia mane arčiau savęs. Aš irgi neakla, matau, kaip moterys žiūri į jį. Vis dėlto nesu tokia pavydi kaip jis. Leidžiu mylimajam rodyti, kad priklausau jam vienam. Tegu kiti vyrai nė nemėgina prisiartinti prie manęs.


    Po sodus vaikštinėja daug rankomis susikibusių porelių. Mudu šypsodamiesi nulydime jas akimis. Nes patys esame tokie.


    Ko gero, ilgiausiai užtrunkame prie fontanų. Apžiūrinėdami skulptūras ginčijamės, kuri katram labiau patinka.


    Aplink vieną skulptūrą žydi akį veriančios mėlynos orchidėjos. Iki čia dar nesu atėjusi, tad šis vaizdas prikausto dėmesį. Ryškūs mėlyni žiedai rodo, kokia ypatinga, išskirtinė ši gėlė.


    – Įsimylėjėliai... Nesunku juos atpažinti...– už nugaros išgirstu moters balsą.


    Mudu su Metu atsigręžiame pažiūrėti, kas kalbina. Ant suoliuko sėdi senyva moteris. Žinoma, kaip ir dera niujorkietei, stilingai pasipuošusi ir dailiai susišukavusi.


    Meiliai nusišypsau, ji man irgi.


    – Jums derėtų čia pasibučiuoti...– sako toji ponia rimtu veidu.


    Suglumstu išgirdusi tokį pasiūlymą. Atsigręžusi į Metą matau nuostabą ir jo akyse.


    – Čia stebuklinga vieta... Na, bent taip kalba žmonės... Nejau negirdėjote apie tai?– ponia šneka viena, mes tik klausomės.


    Papurtau galvą nesuprasdama, apie ką ji kalba. Kodėl stebuklinga?


    – Kiek esu girdėjusi iš kitų žmonių pasakojimų, visa tai nutiko iš tikrųjų...– ima dėstyti žavioji moteriškė. O mudu žengiame artyn, kad geriau ją girdėtume.– Viskas prasidėjo dar tada, kai buvo sodinamas šitas sodas... Už šią jo dalį buvo atsakingi du jauni sodininkai... Jie buvo ką tik baigę studijas ir darbavosi čia kaip praktikantai... Daug laiko praleido drauge ir nė nepastebėjo, kaip pamilo vienas kitą... Bet nė vienas nedrįso to prisipažinti... Vieną vakarą jaunuolis pagaliau ryžosi prabilti apie savo jausmus... Abudu buvo ką tik baigę apsodinti visą plotą orchidėjomis, sėdėjo ant fontano krašto ir ilsėjosi grožėdamiesi atliktu darbu... Tada vaikinas paėmė panelės ranką ir pasakė ją mylintis... Ir ji prisipažino jau seniai jį mylinti... Jųdviejų meilės patvirtinimu tapo bučinys, jis prišaukė iš dangaus lietų... Tą vakarą labai smarkiai lijo... Keisčiausia, kad iš visų orchidėjų prigijo tik tos, kurios buvo pasodintos aplink šį fontaną... Ir pražydo jos mėlynai, nors iš tikro turėjo žydėti baltai... Jaunieji sodininkai davė orchidėjoms pavadinimą Blue Mist... Mėlynas rūkas... Kaip man pasakojo vienas ponas, jųdviejų meilė liepsnojo ilgai... Abudu buvo įsimylėję lygiai taip pat, kaip aną pirmąjį kartą, kai prisipažino vienas kitam kaip tik šiame sode... Nugyveno kartu visą gyvenimą... Todėl tikima, kad mylinčioms poroms čia pasibučiavus, jų gyvenimas bus toks pat laimingas kaip ir anų sodininkų... Šią vietą ypač mėgsta jaunavedžiai, užsuka čia patvirtinti savo meilės stebuklingu bučiniu... Gali tikėti, gali netikėti... Bet tai, kad šios gėlės auga tik šitoje vietoje, norom nenorom verčia nors truputėlį kliautis stebuklais...


    Pajuntu, kaip Metas kilsteli mano ranką sau prie lūpų. Atsigręžusi į jį išvystu meilų žvilgsnį ir sudėtas tikrajam bučiniui lūpas. Kūnu ima bėgioti šiurpuliukai. Mylimasis švelniai apglėbia per pečius ir labai aistringai pabučiuoja. Man pasidaro karšta. Nemaniau, kad jis gali būti toks ir viešumoje, kai mudu stebi šitiek akių. Bet Metas dar kartą mane nustebina.


    – Myliu tave, mažyte...– tyliai sukužda į lūpas.


    – Ir aš tave, mielasis... Labai...– atsakau meilės persmelktu balsu.


    Girdžiu už nugaros įdomiosios legendos pasakotojos juoką. Mudu su Metu atsigręžiame, dar kartą nusišypsome maloniajai poniai ir atsisveikindami pamojuojame.


    Ilgokai užtrunkame tuose soduose, net pilvai ima gurgti. Pasiūlau užsukti į kavinę, užuot vakarieniavus namie. Noriu apsilankyti picerijoje, apie kurią dažnai pasakodavo Erika. Ne itin mėgstu picą, nesu ir tikra kavinių lankytoja, tad vis atidėliodavau kelionę į tą užeigą. O dabar puiki proga ten užsukti.


    Grįžę namo sėdame į automobilį ir važiuojame Taimso aikštės link. Kaip tik ten įsikūrusi John’s Pizzeria.


    Mane sužavi jos interjeras. Prabangu, o kartu šiuolaikiška. Viršuje įdomus skliautas su įvairiaspalvių apskritimų vitražu. Tai traukia akį. Šviestuvai irgi originalūs, kasdien tokių nepamatysi. Tarsi mažyčiai nameliai, iš aukštai stebintys lankytojus.


    Mudu su Metu užlipame į antrą aukštą. Čia pilna žmonių, tad vietos nepasirinksi. Bet man patinka būti arčiau spalvingojo vitražo, vos pakėlusi akis galiu juo žavėtis.


    Padavėjui atnešus valgiaraštį, pirmoji imu jį skaityti.


    – Turėsi išrinkti picą tik pagal pavadinimą, aš tau juos visus perskaitysiu. Sudėties nesakysiu...– sakau žaismingai šypsodama.


    – Gerai. Pabandykim,– Metas su šypsena priima iššūkį.– Ojei bus neskanu, kaltinsi mane?


    – Žinoma...– stengiuosi atrodyti rimta, bet, stebint jį, tas mano rimtumas kažkur išgaruoja.


    – Nagi, sakyk... Aš pasiruošęs...– regis, jis rimtai žiūri į šį darbą ir nenori sugadinti mums vakarienės.


    – John’s Traditional, Margherita, Pizza Bianca, Marinara, Hawaiian Pizza, Bruschetta...– išvardiju visus valgiaraštin įrašytus pavadinimus.


    – Hmm... renkuosi Bruschetta...– tai ištaręs Metas įsmeigia žydras akis į mane. Suraukiu antakius.– Kas? Negerai išrinkau?


    – Šita su česnaku... Todėl vėliau tavęs tikrai nebučiuosiu...


    – Bučiuosi... Dar ir kaip...– Metas plačiai nusišypso ir patenkintas atsilošia kėdėje.– Jei mudu abu ją valgysim, tai koks skirtumas? Ar tik česnakai nebus dingstis nesibučiuoti?– jis įtariai pažvelgia.– Nebepatinka mano bučiniai?


    – Tik ne tie, kurie atsiduoda česnakais...– tyliai nusijuokiu ir apsidairau, ar niekas mūsų nesiklauso.


    Pastebiu pasikeitusį Meto žvilgsnį. Ir tai, kad jis krimsteli lūpą.


    Mylimasis palinksta į priekį ir pirštu parodo man daryti tą patį. Po akimirkos žvelgiu į jo veidą... Iš labai arti.


    – Žaviai atrodai su šia suknele...– sukužda jis.


    – Jau sakei... Antrą kartą tas pats komplimentas netinka...– kažkodėl esu šelmiškai nusiteikusi ir noriu jį paerzinti.


    – Matau, kad mano katytė šiandien baisiausiai išdykusi...– Metas žvelgia įdėmiu žvilgsniu.


    Pajuntu, kaip jo ranka atsiduria man ant šlaunies.


    – Ką darai?– kausiu beveik be garso. Bet žinau, kad jis girdi, ką sakau, nes klastingai nusišypso.– Metai, liaukis...– sukuždu ir nubloškiu jo ranką.


    – Tai neerzink manęs... Ar užsisakom Bruschetta ir paskui bučiuojamės? Ar renkiesi kitokią picą, bet be mano bučinių?


    Kas čia per ultimatumas? Dabar jau pats nutarei paerzinti mane?


    – Kitą... Be bučinių...– tyčia pabrėžiu paskutinius žodžius.


    Meto ranka ir vėl atsiduria ant šlaunies. Tik šį kartą siekia daug aukščiau. Pajuntu, kaip pirštai paliečia kelnaites.


    – Nedrįsk...– tyliai ištariu ir atsistoju nuo kėdės.


    Nusprendžiu, kad bus geriau trumpam pasišalinti, nors į tualetą, nei dar labiau kaitinti jo aistrą. Nulydėdamas mane seksualiuoju savo žvilgsniu Metas pamerkia akį ir papūtęs lūpas pasiunčia oro bučinį.


    Jis išprotėjo! Viešoje vietoje! Ar tikrai? Nejaugi negali palaukti, kol pareisime namo?


    Sugrįžusi randu ant stalo krepšelį su česnakine duona, lėkštę su mocarelos lazdelėmis ir dvi taures kažkokio gėrimo.


    Esu gerokai ištroškusi, tad pirmiausia siurbteliu pro šiaudelį balto kaip pieno puta kokteilio. Pajuntu kokosų, ananasų ir alkoholio skonį.


    – Tikiuosi, tu šito negersi?– pažvelgiu į Metą.


    – Mano nealkoholinis...– jo lūpose žaidžia linksma šypsenėlė.


    – Nori mane apsvaiginti?


    – Aha...– jis linkteli galvą leisdamas suprasti, ką yra dėl manęs sumanęs.


    Pažiūrėsim, ką dabar darysi.


    Paimu mocarelos lazdelę ir priglaudžiu prie lūpų. Liežuvio galiuku lyg netyčia lyžteliu jos viršūnėlę. O, taip! Meto kūnas įsitempia. Akys nebežino kur žiūrėti. Rankos tvirtai įkimba į stalo kraštą. Jis sunkiai nusėdi kėdėje, lyg ant šios būtų papilta žarijų.


    Oi, Ema, prisierzinsi! Tik pasižiūrėk, koks jo žvilgsnis!


    Dar kartą lyžteliu tą sūrią lazdelę ir atsikandu gabalėlį.


    Metas šypteli ir atsirėmęs į kėdės atlošą žvelgia į mane lyg norėdamas pasakyti: „Prisidirbai, mažyte!“


    Tuo metu padavėjas atneša didelį padėklą su gardžiai kvepiančia pica. Nė kiek nesistebiu, kad Metas užsakė tai, ką pirmiau išsirinko. Tyčia paprašė ir česnakinės duonos, kad aplink mus tvyrotų kuo daugiau įkyriojo česnakų kvapo.


    Ak! Pica pasakiškai skani. Kai paragauju jos, man visai neberūpi česnakai. Vis tiek Metas žada bučiuoti, ar kvepėsiu česnakais, ar ne. Regis, šiandien mūsų meilė turės savitą prieskonį... Česnakinį. Įdomu, ar dar kur nors pasaulyje esama tokios meilės rūšies?


    Mylimasis nesiliauja varstęs akimis. Puikiai žinau, apie ką jis galvoja. Ir ko nori. Jis toks nuspėjamas.


    Galiausiai mūsų pilvai prikemšami skaniausios pasaulyje picos. Tarsi apsnūstu. Mielai numigčiau valandėlę. Bet Metas apmoka sąskaitą ir ištempia mane pasivaikščioti po Taimso aikštę.


    Svaigina ne aplinkui žibančios reklamos ar įspūdingi dangoraižiai, o mano meilė, einanti šalia ir laikanti už rankos. Tai jis, Metas, verčia mane šitaip jaustis... Apsvaigusiai nuo meilės...


    Išgirdau kažkur skambant Maroon 5 dainą „Love Somebody“. Kūnas iš karto reaguoja į muzikos ritmą. Imu šokti gatvėje.


    Staiga Meto rankos apsiveja liemenį, kylu aukštyn. Sukuosi vidury Taimso aikštės ištiesusi rankas į šalis ir jaučiuosi it pasaulio valdovė. Viskas kaip kine. Bet tai ne kinas. Tai mano gyvenimas. Esu beprotiškai laiminga, kad sutikau Metą. Jis suteikė įvairesnių spalvų mano gyvenimui. Tikriau, vieną spalvą– ugninę raudoną... Meilės spalvą.


    Girdžiu praeivių šūksnius ir švilpimą, bet manęs tai netrikdo. Esu mylimo vyro glėbyje, matau vienintelio jo akis, kuriose atsispindi trys paprasti žodžiai: aš tave myliu. Bet man jie nepaprasti... Patys svarbiausi.


    Metas pastato audi garaže, ruošiuosi išlipti, bet jis sulaiko mane už rankos.


    – Luktelėk...– tyliai pasako ir stipriau spusteli delną.


    – Gerai, palauksiu, kol pats atidarysi dureles. Žinau, kad tau patinka būti džentelmenu,– truputėlį pasišaipau iš jo noro visada paslaugiai atidaryti man automobilio dureles.


    – Taip, man patinka padėti moteriai pasijusti tikra moterimi... Ir ne vien tik šia prasme...– jis paslaptingai nužvelgia mane.– Ta suknelė išties mane vilioja...


    – Ką sumanei?– įtariai dirsteliu į jį, nors jau žinau atsakymą.


    – Noriu tave pamylėti... Čia...


    – Automobilyje?


    – Aha...


    – Iki buto visai netoli... Gal...


    – Ne. Geidžiu tavęs čia... Dabar...– jo alsavimas darosi tankesnis, o ranka ima glamonėti man šlaunį, keldama suknelės kraštą aukštyn.


    Prisispaudžiu prie sėdynės atlošo, jausdama Meto pirštus už kelnaičių, kol šie ima žaisti su mažąja Emute.


    Po velnių! Geismas pernelyg stiprus, kad galėčiau atsispirti. Tikiuosi, tai ne dėl picos? Ar saldaus balto gėrimo? O gal mane taip veikia česnakai?


    Nebegaliu laukti ir aš. Nusimaunu kelnaites, perlipu į Meto pusę. Ir apžergusi atsisėdu jam ant kelių. Vairas nepatogiai remiasi į nugarą. Bet mažiausiai noriu apie tai galvoti.


    Išdykusios mylimojo lūpos susiranda manąsias, o rankos po suknele glamonėja apnuogintą užpakaliuką.


    Nepajuntu, kaip pirštai patys susiranda ir atsega jo džinsų užtrauktuką. Kilstelėjęs klubus Metas išsitraukia iš užpakalinės kišenės prezervatyvą, greitai išlaisvina iš provokuojamai raudono apdaro ir užsimauna jį.


    Truputėlį kilsteliu užpakaliuką ir aš, kad galėčiau patogiai atsisėsti, pajusdama jo pasididžiavimą viduje. Jaudina dar ir tai, kad mus čia gali užklupti kuris nors iš mano kaimynų. Tada tai būtų!


    Taigi turime greitai užbaigti šį reikalą. Labai greitai. Nėra laiko ilgesnėms glamonėms ar kitokioms pozoms. Būdama viršuje visada patiriu stipresnį orgazmą. Nevalia pamiršti, kad negalėsiu garsiai šaukti, kai mudu pasieksim Everesto viršūnę.


    – Aaa...– tyliai sudejuoju Metui į lūpas, pajutusi kūnu ritantis malonumo bangą tarsi sniego laviną.


    – Mažyte...– ir jam išsprūsta aimana.


    Tai štai kokia ta česnakinė meilė. Mmm... Aš ją dievinu...


    – Jaučiuosi kaip kekšė...– sukuždu vis dar sėdėdama mylimajam ant kelių.


    – Svarbiausia, kad vienintelis aš naudojuosi tavo paslaugomis...– plačiai nusišypso jis, atrėmęs galvą į sėdynės atlošą.


    – Hmm... Ir kiek man sumokėtum?– klausiu tyliai juokdamasi.


    – Daug... Labai daug...– savo žodžius jis patvirtina bučiniu.


    Metas atidaro audi dureles ir leidžia išlipti man pirmai. Pats išlipa tik užsisegęs džinsų užtrauktuką ir įsidėjęs prezervatyvą į kišenę.


    Tada kažkodėl dar sykį atidaro dureles ir pasilenkęs kažko ieško salone. Suprantu ko, tik pamačiusi savo baltas nėriniuotas kelnaites jo rankose.


    Metas sukanda jų kraštą dantimis ir eina prie manęs. Sunerimusi apsidairau, kad tik kas nors nepamatytų tokio pikantiško vaizdo. Mylimajam priartėjus, staigiai atimu savo nuosavybę.


    Apkabinusi pakšteliu jam į lūpas ir tuo pat metu įgrūdu kelnaites į užpakalinę jo džinsų kišenę. Metas nusišypso ir apglėbęs mane per liemenį vedasi prie lifto.


    Einame meiliai susiglaudę, kol jo ranka siekteli užpakaliuko. Atšoku kaip kulka ir pagrasinu pirštu. Mano žvilgsnis šaukte šaukia: „Nedrįsk apie tai nė svajoti!“


    Man jau užtenka, kad pajusčiau plūstant adrenaliną. Pakartoti nereikia, juolab namo garaže ar lifte, kur gali bet kada sutikti pažįstamas akis. Antrąsyk nebandysiu laimės.


    Metas tik šypsosi žvelgdamas velnių priėdusiojo akimis. Kodėl jį taip traukia pavojai? Ar jam gyvenime maža adrenalino? Ar tai aš darau tokį poveikį?


    Lėtai priėjęs jis apkabina ir sukužda į ausį:


    – Nusiramink... Nieko tau nedarysiu... Kol kas...


    Kreivai šypteliu. Nes žinau, kad tas „kol kas“ baigsis tada, kai peržengsim buto slenkstį.

    Kaip gera po svaiginančio sekso dar keletą minučių tiesiog pabūti mylimojo glėbyje. Jausti karštus jo bučinius ant odos. Girdėti vis dar pašėlusiai plakant jo širdį.


    Nors reikia skubėti į darbą, negaliu atsispirti pagundai pasidžiaugti Meto glėbiu. Mudu nuogi sėdime ant lovos. Aš nugara atsilošusi jam į krūtinę, o Metas, švelniai apglėbęs mano liemenį, lūpomis daro nudegimo žymes ant kaklo.


    – Ar kada nors pasisotinsime vienas kitu?– mano kuždesys sudrumsčia miegamajame tvyrančią tylą.


    – Man niekada nebus gana tavęs, mažyte... Visada liksiu alkanas... Geidžiu tavęs vis labiau...– pajuntu švelnų įkandimą ant peties.– Be to, mudu turime atsiimti už prarastą laiką. Ypač tu...


    – Jeigu mes ir toliau žaisime tokiais tempais, mane ištiks širdies smūgis...– tyliai sukikenu.– Ar žinojai, kad patiriančiojo orgazmo širdis plaka šimtą aštuoniasdešimt tvinksnių per minutę? O kiek per dieną orgazmų patiriu aš? Manau, nesunku suskaičiuoti, kokį krūvį gauna mano širdis...


    – Aš tik palaikau tavo sportinę formą... Ir, žinoma, savo...– išgirstu ir Metą tyliai juokiantis.– O fiziologijos pamokas gal pratęskime duše? Abudu skaičiuosime tavo širdutės dūžius...– jo balsas gundantis.


    – Ne, mielasis... Atidėkim tai vakarui... Ko gero, jau ir taip pavėluosiu į darbą...– atsigręžusi pabučiuoju jį ir išlipu iš lovos.


    – Gal bent galiu nusiprausti kartu su tavimi? Patrinčiau nugarą...– įtartina šypsenėlė niekaip nenori dingti jam nuo veido.


    – Gali, bet be jokių slaptų kėslų... Metai, kalbu rimtai... Jeigu pavėluosiu, nusuksiu tau sprandą... Arba dar geriau... Nesimylėsime visą mėnesį...– esu kaip niekad rimtai nusiteikusi.


    – Gerai... Supratau, mažyte...– jis irgi atsikelia nuo lovos ir priėjęs apkabina.– Tik nereikia būti tokiai piktai...– bučiniu bando pataisyti man nuotaiką.


    Bet jo delnai slysta nuogu mano kūnu žemyn... Vis žemyn...


    – Metai...– atšlyju ir dar kartą jį perspėju.


    – Aš tik juokauju...– šypsosi išdykėlis.– Nejau manai, kad noriu mėnesį nesimylėti? Kur tau... Tik ne tada, kai miegam vienoje lovoje...


    – Už sienos stovi kita lova... Gali miegoti ten...– suniurzgu sau po nosimi.


    – Ei, gal nebesipykim... Prisiekiu, kad liesiuosi tik prie tavo nugaros... Nė centimetru aukščiau ar žemiau... Sutarta?


    – Žiūrėk man, kad taip ir būtų... Nes su manimi menki juokai...– pakšteliu jam į lūpas ir einu į vonią.


    – Kada šiandien grįši?– susėdus prie pusryčių stalo, klausia Metas.


    – Turėčiau apie septintą būti namie... Vėliausiai... Kiek žinau, bosė bus darbe, tai labai viliuosi, kad pavyks išeiti anksčiau... O kaip tavo darbo paieškos? Turi naujienų?


    – Tikiuosi nuo pirmadienio pradėti dirbti. Bent jau pažadėta mane įdarbinti. Viskas paaiškės, kai susitiksiu su vadovu...


    – Koks tai bus darbas?


    – Kol kas nenoriu sakyti. Tegul bus staigmena. Sužinosi pirmadienį...


    – Tik nesakyk, kad ketini siekti striptizo šokėjo karjeros. Nenorėčiau išgirsti apie tokią staigmeną,– pasakau ne per džiugiausiai.


    – Ne... Tai daug geriau už striptizo šokėją...– juokiasi Metas.– Manau, staigmena turėtų tau patikti... Tik gausi pakentėti iki pirmadienio... Be to, nepamiršk, kad savaitgalį važiuojam pas Leinę...


    – Žinau... Nekantrauju kuo greičiau pamatyti Ikarą... Pažadėjau jam, kad atvažiuosiu, bet praeitą savaitgalį buvau labai užsiėmusi...– kalbu primerktomis akimis žiūrėdama į mylimąjį.


    – Taip... Aš irgi buvau užsiėmęs... Nemanyk, kad ir ateinantis savaitgalis bus laisvesnis...


    – Jau supratau... Ačiū, mielasis, už pusryčius, bet turiu bėgti... Susitiksim vakare, tada galėsim tęsti fiziologijos pamokėlę...– pabučiuoju jį, čiumpu rankinę ir nuskubu prie durų.


    – Nuostabiai atrodai... Ši suknelė labai žavi...– prisiveja meilus Meto balsas.


    Vilkiu baltą trumpą suknelę, juoda atlasine juostele perrištą per liemenį.


    – Ačiū...– padėkoju už komplimentą ir atidarau buto duris.


    – Balta spalva tau tinka...– žiūrėdamas į mane Metas lyg ir užsisvajoja.


    – Myliu... Iki...– pasiunčiu tik oro bučinį ir užtrenkiu duris.


    Mano laikas suskaičiuotas minučių tikslumu. Negaliu daugiau gaišti nė akimirkos. Turiu sėsti į automobilį ir lėkti tiesiai į darbą.


    Nepavėluoju... Nors nedaug trūksta. Denisė jau dirba savo kabinete. Blondinė man prasitaria, kad bosė pasirodė agentūroje iš pat ankstyvo ryto. Įtartina...


    Kažkodėl net manęs ji nekviečia užeiti į kabinetą. Nors dažniausiai, vos tik Denisei atėjus į darbą, tą pačią minutę išgirstu savo vardą ir gaunu šūsnį lapų su surašytomis skubiomis užduotimis. O šiandien viskas kitaip nei visada...


    Nusprendžiu pati nelįsti jai į akis. Jei nesu reikalinga, tai ko man ten rodytis, tiesa? Suskamba mobilusis.


    – Klausau,– atsiliepiu į neatpažįstamą skambutį.


    – Labas, maže...– linksmai nusiteikęs pasisveikina Rajanas.


    – Iš kur čia man skambini?


    – Tai naujas mano numeris... Kažkur pamečiau telefoną. Ogal kas pavogė. Nė nežinau, kaip tai nutiko...– jo balsas darosi piktas.


    – Matau, puikiai leidi laiką, jei nė nežinai, kur mėtai daiktus...– truputėlį pasišaipau iš draugo žioplumo.


    – Ei, man gana ir Simono pašaipų... Nesu nusiteikęs klausyti dar ir tavo juokelių...


    – Rajanai, nebūk toks paniuręs... Ar pralinksmėtum, jei pasakyčiau, kad pasiilgau?


    – Pralinksmėčiau...– jo balsas gerokai sušvelnėja.– Rytoj galėsi tai pakartoti žiūrėdama man į akis... Vakarop grįšiu į Niujorką...


    – Lauksim... Gal pageidautum specialaus patiekalo vakarienei?


    – Juk žinai, ką mėgstu... Svarbiausia, kad toje vakarienėje dalyvautų abudu balandėliai... Ar negalėčiau sužinoti bent jo vardo? O gal tai irgi paslaptis?


    – Rytoj viską sužinosi... Ir jo vardą... Ir pamatysi, kaip atrodo... Ir galėsi klausinėti ko panorėjęs. O dabar nieko tau nesakysiu...– nusišypsau vaizduodamasi rytdieną.


    Išgirstu beldimą į duris. Pakėlusi akis pamatau tarpduryje stovint Eriką. Pamoju, kad užeitų.


    – Tai kaip? Palūkėsi iki rytdienos?


    – Teks palūkėti...– suprantu, kad Rajanas nelabai patenkintas.


    – Neniurzgėk... Iki... Ir nepamesk šito telefono...


    – Tik nereikia, maže... Rytoj dar paskambinsiu iš oro uosto... Iki...


    Padedu ragelį ir grįžteliu į Eriką.


    – Skambino Rajanas... Sakė grįšiąs jau rytoj...– pranešu jai ką tik išgirstą naujieną.


    – Be jo man tas mėnuo kažkodėl buvo liūdnokas... Jokių vakarėlių... Jokių linksmybių...


    – Tau tik tai ir terūpi... Žinoma, Rajanui grįžus, vėl prasidės baliai festivaliai... Galėsit abu šėlti iki paryčių...


    – Na, taip... Tu dabar turi berniuką, tikriausiai jis tau neleis šėlti su mumis,– šaiposi Erika.


    – Niekada su jumis pernelyg ir nesilinksminau... Neprasimanyk... Nemeluosiu: dabar man maloniau laiką leisti su draugu...


    – Neabejoju...– ji dviprasmiškai žvilgteli.– Kaip manai, kas bus, kai jis susipažins su Rajanu?


    – Nežinau... Abu jie pavydūs, man bus sunku ir vienam, ir kitam skirti tiek pat dėmesio... Labiausiai nerimauju dėl to...


    – Taip, Rajanui nepatiks, jei visą laiką leisi su savo draugeliu...


    – Bet jis turės suprasti, kad aš nebe viena... Ir kad nebereikia manęs globoti...


    – Tai kada juodu susitiks?– smalsauja Erika.


    – Rytoj,– mano atsakymas trumpas.


    – Palinkėsiu sėkmės...


    – Žadu patiekti Rajano mėgstamo valgio. Labai tikiuosi, kad ir šis man padės privilioti sėkmę...– sukikenu vien pagalvojusi apie tuodu vyrus tame pačiame kambaryje.


    – Vėliau norėsiu išgirsti visas smulkmenas, gerai? Nepamiršk, kad ir man knieti su juo susipažinti...


    – Savaitgalį ketiname praleisti žirgyne, galbūt sekmadienio vakarą pasikviesim į svečius ir tave... Negaliu nieko pažadėti... Bet turėk omenyje, kad gali sulaukti mano skambučio...


    – Žirgynas? Kaip romantiška...– draugė apdovanoja mane miela šypsena.


    – Kai anąsyk ten lankėmės, jam patiko... Juk žinai, kaip dievinu tą vietą. Man malonu, kad ir jis nori dažniau ten lankytis...


    – Ak jūs, įsimylėjėliai... Net pavydas ima...– atsidūsta ji.– Beje, atėjau visai kitu reikalu... Girdėjau, Denisė šiandien anksčiausiai apsireiškė darbe... Sakau, užeisiu paklausti tavęs, kas vyksta.


    – Ką aš žinau...– tik patraukiu pečiais.– Ji dar nė karto nepašaukė manęs... Turbūt dirba itin svarbų darbą ir nenori, kad kas nors trukdytų...


    – Jeigu ką nors sužinosi, pranešk... Nes toks jos elgesys pernelyg įtartinas...– Erika pasako tai, ką manau ir aš.


    – Būtinai...– linkteliu galvą.


    – Einu, kol neišlindo iš urvo...– tyliai nusijuokusi Erika palieka mane vieną galvoti apie svarbiąją rytojaus vakarienę.


    Denisė per visą dieną pasišaukia mane tik kartą. Ir vien tam, kad atspausdinčiau keletą sutarties kopijų. Lyg ir nieko svarbaus...


    Spėju, kad ji nori kuo greičiau baigti su ta vyno reklama, todėl ir lindi kabinete. Kad tik įtiktų savo draugužiui verslininkui. Girdžiu nuolat skambant bosės telefoną, o ją pačią su kažkuo kalbant prislopintu balsu. Tikriausiai tai asmeninės paslaptys, juk jei jos būtų susijusios su darbu, aš žinočiau.


    Labiausiai už viską noriu kuo greičiau užrakinti kabineto duris ir važiuoti namo... Pas Metą. Spėju, kad jis mane pasitiks gardžia vakariene... Bučiniais... Ir glamonėmis.


    Nekantrauju vėl pajusti vyriškas jo rankas ant savo kūno. Ir, be abejo, papasakoti apie Rajaną. Kad šis grįžta. Ir kad juodu pagaliau galės susipažinti.


    Vėluoju! Nors žadėjau Metui grįžti vėliausiai septintą. Visai pamiršau dar turinti užsukti į kepyklą. Reikia suderinti laiką, kada rytoj į agentūrą bus atvežtas tortas.


    Iškart po apsilankymo skanumynais kvepiančioje kepyklėlėje keliuosi liftu iki savo buto.


    – Atleisk, mielasis... Žinau, kad žadėjau grįžti anksčiau, bet...


    Oho! Ko gero, papuoliau į bėdą!


    Metas stovi virtuvėje atsirėmęs į spintelę ir piktai žvelgia į mane. Tokio jo žvilgsnio dar nesu mačiusi.


    Uždariusi buto duris padedu rankinę ant sofos ir lėtai einu pas jį. Atsistoju priešais. Mudu skiria tik stalas.


    – Kas čia?– piktai klausia jis, mesdamas ant stalo gelsvą atviruką.


    Po velnių!


    – Kvietimas... Į rytojaus vakarėlį agentūroje...– atsakau ramiu balsu.


    – Kada man apie tai ketinai pasakyti?


    – Dabar... Bet, vos tik įžengiau pro duris, mane užsipuolei...


    – Kodėl kvietime šalia tavo vardo įrašytas ir Rajanas?


    Ei! Man nepatinka tavo balsas!


    – Gavau šį kvietimą jau seniai... Dar tada, kai mudu nebuvome pažįstami...– lyg ir bandau teisintis. Vis dėlto man nemalonu žiūrėti į smarkiai surauktus jo antakius.


    – Tai kodėl iki šiol nepakeitei jo vardo į manąjį?


    – Todėl, kad į tą vakarėlį eisiu su Rajanu... O ne su tavimi...


    Ko gero, nereikėjo šito sakyti. Metas primerkia akis ir smarkiai sučiaupia lūpas. Atrodo įsiutęs.


    – Maniau, kad tavo vaikinas esu aš... O gal klystu?


    – Nepainioju darbo reikalų su asmeniniu gyvenimu... Bendradarbiai pažįsta Rajaną kaip mano draugą... Tad viskas taip ir liks... Kol kas...– tai ištarusi suneriu rankas ant krūtinės ir taip pat piktoku žvilgsniu pažvelgiu į jį.


    – Tai nepakeisi kvietimo?


    – Ne...– mano atsakymas tvirtas.


    – O gal judu sieja šis tas daugiau, tik tu man meluoji?


    – Jau sakiau, mudviejų su Rajanu draugystė padeda jam nuslėpti orientaciją... Tik tiek... Mūsų nesieja jokie intymūs santykiai... Gal baikim šitą absurdišką pavydo sceną?


    – Ne. Aš dar nebaigiau. Šitas butas ne tavo, o Rajano, tiesa?– jis sviedžia priešais mane ant stalo kelis sulankstytus popieriaus lapus. Prakeikimas! Tai buto pirkimo dokumentai.– Ar tikrai jis tik tavo draugas? O gal vertėtų paklausti, kiek moki už nuomą? Arba kuo moki?


    – Nešauk ant manęs!– nebesitvardydama pati pakeliu balsą.– Ir gerai pasvarstyk prieš ką nors sakydamas, kad vėliau netektų gailėtis... Neįžeidinėk manęs...


    – Sakyk, kiek milijonų turėtų būti mano banko sąskaitoje, kad nesigėdytum pristatyti manęs savo draugams?


    – Ką čia šneki?– nebesusigaudau, kas čia vyksta. Kas jam darosi? Kodėl jis toks?


    – Suprantu, kad draugu barmenu ne itin pasigirsi, kitaip nei, tarkim, kokiu nors pasiturinčiu verslininku... Tai kiek milijonų tau reikia? Kokia tavo kaina?– Metas prieina ir stipriai sugriebia mane už rankos.– Nagi, sakyk... Tau rūpi tik pinigai? Tik jie? Tiesa?.. Atsirado mat dar viena turčių medžiotoja...


    – Kokie pinigai? Paleisk, skauda...


    Jis demonstratyviai nubloškia mano ranką. Man išties skauda. Ir ne tik ją.


    – Kas jau kas, bet tu apie kainas tikrai nusimanai. Vis dėlto nedrįsk manęs lyginti su visomis tomis savo kekšėmis, kurioms mokėdavai už paslaugas...– įsiuntu matydama jį tokį.


    – Jos bent žinodavo ko nori. Ir pasakydavo tiesiai į akis...– Metas nervingai persibraukia pirštais plaukus. Jo kvėpavimas pasikeitęs. Jis atrodo įniršęs... Kaip laukinis žvėris.


    – Sakai, nežinau ko noriu? Man rodos, tu čia vienintelis nežinantis ko nori. Turėdamas tokį diplomą gali užsidirbti milijoną... Ir ne vieną. Bet pasitenkini barmeno darbu. Tau trisdešimt ketveri metai, bet neturi jokių ambicijų, jokių tikslų. Nejau nenori gyventi geriau? Ar tau tikrai užtenka kiek turi, nors pats puikiai žinai, kad galėtum turėti daugiau?


    – Turiu visa ko noriu... Bet ne tau tai suprasti...


    – Tai paaiškink... Nes išties nesuprantu, apie ką čia šneki ir kodėl įžeidinėji mane...


    Metas tik ironiškai nusišypso ir eina į miegamąjį. Aš seku iš paskos. Jis ištraukia iš spintos lagaminą ir svaido į jį savo drabužius.


    – Ką darai?– sunerimusi klausiu.


    – Nematai?


    – Rimtai ketini išeiti?


    – O atrodo, kad juokauju?– jis pašnairuoja į mane.


    Ne! Neišeik! Po velnių, Metai, kodėl taip elgiesi?


    – Manai, bėgimas padės problemoms pačioms išsispręsti? Juk abudu esame suaugę žmonės. Tai gal geriau susėskim ir ramiai pasikalbėkim...


    Bet jis nieko neatsako. Užsega lagamino užtrauktuką ir nešasi jį į svetainę.


    – Kai viskas baigta, nebelieka ir problemų...– taria priėjęs prie durų. Užsideda ir juodą skrybėlę.– Susirask kvailą milijonierių, kurį galėtum mulkinti... Nes aš labiau už viską pasaulyje nekenčiu melo, ypač melagių moterų... Tokių kaip tu...


    Trinkteli durys. Bute pasidaro taip tylu, kad galiu girdėti pašėlusį savo širdies plakimą. Mano akys įsmeigtos į duris. Vis laukiu, kada jos prasivers ir įėjęs Metas pasakys, kad tai tik pokštas. Jis stipriai mane apkabins ir pabučiuos, ir mudu smagiai iš visko pasijuoksime.


    Bet durys neatsiveria...


    Prabėga valanda. O aš tebestoviu atsirėmusi į sieną ir laukiu sugrįžtant Meto...

    Visiškai nemiegojau. Rodos, visą naktį pražiūrėjau į Meto akinius, gulinčius ant spintelės šalia lovos. Tik tiek man jo liko...


    Bijau juos paliesti. Kažkodėl manau, kad paliesti jie išnyks. O aš atsibusiu iš sapno, ir pasirodys, kad viskas buvo netikra. Vis dar noriu pagyventi tame tariamame sapne, nors tai joks sapnas. Tai mano gyvenimas.


    Protu suvokiu, kad reikia susitaikyti su tikrove, kad ir kokia žiauri ji būtų. Bet širdis nori laukti. Ji tiki Metu. Juk tai ji beprotiškai myli tą vyrą. Ir nesupranta, kodėl jis išėjo... Kodėl taip nutiko?


    Patikrinu telefoną. Jokių žinučių. Jokių praleistų skambučių. Niekas manęs neieško. Niekam aš nereikalinga.


    Prisiverčiu nusiprausti. Pasidaryti makiažą. Apsivilkti violetinę suknelę. Bet nesugebu paragauti pusryčių. Be to, kokie ten pusryčiai. Užpilu dribsnius pienu, ir tiek. Nieko nenoriu gaminti. Valgyti irgi.


    Prieš akis matau piktą Meto veidą. Neįstengiu prisiminti jokių gražių mudviejų praleistų akimirkų. Regis, vienintelis įsiutęs jo žvilgsnis nužudė visa, kas tarp mūsų gražiausia.


    Kažkuri mano esybės dalis trokšta jo ieškoti. Noriu surinkti Meto telefono numerį. Net jei neįstengčiau ištarti nė žodžio, bent išgirsčiau jo balsą. Tačiau manasis išdidumas neleidžia žemintis. Juk tai jis mane paliko. Tai jis prikalbėjo negražių žodžių. Ir įžeidinėjo mane.


    Seniai sau prisiekiau, kad joks vyras nepakels prieš mane rankos ir nežemins manęs. Neleisiu to daryti ir Metui. Meilė, kurią jam jaučiu, yra be galo stipri, bet ji tampa beprasmė prieš žodžius, kurie skaudina labiau nei veiksmai.


    Aš ne pinigų medžiotoja! Man jie nerūpi... Kodėl jis taip pasakė? Negi iš tikrųjų šitaip mano?


    Pirmą kartą pavėluoju į darbą. Nors tik penkias minutes, vis tiek pavėluoju. To nepasitaikė per visus beveik aštuonerius metus, kai čia dirbu.


    Bet juk viskam būna pirmas kartas. Galbūt... Rodos, šiuos žodžius esu jau girdėjusi. Taip, vieną rytą man tai pasakė Metas.


    Ir vėl galvoju apie jį... Negaliu negalvoti... Tiesiog negaliu...


    Praeidama pro blondinę pastebiu kreivoką jos žvilgsnį. Bet sakyti ji man nieko nesako. Aš taip pat nepasisveikinu. Jei ištartų bent žodelį, pasiųsčiau ją kuo toliausiai. Šiandien mano nuotaika vaikšto plonu lynu virš prarajos. Ir gali bet kada nugarmėti į bedugnę.


    Vos įžengusi į kabinetą išgirstu skambant telefoną. Paspartinusi žingsnį prieinu prie stalo ir persisvėrusi per jį pakeliu ragelį.


    – Klausau...


    – Kas atsitiko?– kitame laido gale išgirstu sunerimusį moters balsą.


    – Apie ką čia?


    – Tu pavėlavai į darbą. To niekada dar nebuvo...– Erikos balse girdėti nuostaba.


    – Pramigau...– nekaltai pameluoju.


    Ką galiu tau pasakyti? Tiesą? Nors pati ne kažin ką žinau?


    – Aha... Pramigai. Tai dabar šitaip vadinasi naktiniai judviejų žaidimai?– sukikena draugė.


    Žaidimai? O, kad tu žinotum...


    – Tau kaip visada tik viena galvoje...


    – Tik nereikia manęs kvailinti... Nesakyk, kad nesidulkinot...


    – Gana! Liaukis! Apie tai nekalbėsiu. Be to, ne tavo reikalas,– piktai nutraukiu ją.


    – Oi, kokia jautri... Aš tik juokauju... Nebūtina šaukti ant manęs...– Erika nepatenkinta.


    – Tai nustok kalbėti nesąmones... Turiu ganėtinai darbo, nėr kada klausyti tavo kvailų kalbų... Iki...– numetu ragelį. Tiesiogine žodžio prasme.


    Be reikalo užsipuoliau Eriką. Juk ji nekalta, kad man taip nutiko. Reikės vėliau atsiprašyti.


    Šiandien nenoriu nieko matyti. Nei su kuo nors kalbėtis ar ką nors daryti.


    Tik mano norai mažai kam rūpi, o mažiausiai Denisei. Įžengusi pro duris ši liepia kuo greičiau lėkti į pirmame aukšte išnuomotą salę ir pasirūpinti jos papuošimu. Ten vakare bus rengiamas kasmetis agentūros pokylis. Laikomasi tradicijos prieš vasaros atostogų pradžią, kai visi darbuotojai išsibarstys po įvairius pasaulio kampelius, dar kartą susirinkti ir pabūti kartu.


    Nekenčiu to vakarėlio. Jis ir sukėlė mudviejų su Metu barnį. Jei tasai nebūtų radęs prakeiktojo kvietimo, gal viskas būtų kitaip? O gal man pačiai reikėjo nusileisti ir pakviesti Metą į šventę? Bet norėjau pirmiausia supažindinti jį su tėvais, o ne su bendradarbiais...


    Gerai, kad po pietų esu laisva ir galiu važiuoti namo. Kad ir kaip nesinori grįžti į butą, visgi turiu deramai pasiruošti šventei.


    Atrakinusi duris stabteliu tarpduryje. Rodos, čia niekas nepasikeitę. Lyg Meto nebūtų buvę. Lyg niekas niekada nebūtų laukęs manęs grįžtant į namus. Bet visa tai buvo!


    Jis manęs laukdavo. Apkabindavo ir pabučiuodavo. Sakydavo mylįs ir labai pasiilgęs. Paskui mudu mylėdavomės. O vėliau gulėdavome susiglaudę ir žiūrėdavome vienas kitam į akis. Būdavo taip gera... Jo buvimas šalia suteikdavo sparnus. Ir aš pakildavau kaip tasai feniksas iš pelenų. Ir degdavau meilės liepsnose.


    O dabar neįstengiu peržengti namų slenksčio... Man taip skaudu. Ir kartu taip pikta...


    Išgirstu rankinėje skambant telefoną. Kaskart išgirdusi savo Galaxy imu jaudintis. Gal tai jis? Gal nori sugrįžti pas mane? Gal jau pasiilgo? Taip, kaip aš jo...


    Deja, tai tik žinutė nuo Rajano.


    Rajanas

    Maže, pasimatysime


    vakarėlyje. Pas tave


    neužsuksiu. Mano skrydis


    buvo kelis kartus atidėtas.


    Taigi esu susinervinęs ir...


    Geriau viską papasakosiu,


    kai susitiksim. Iki. Bučkis ;*


    Gal ir gerai, kad Rajanas čia neužsuks. Nenoriu jam nieko aiškinti ir pasakoti. Kita vertus, jis vis tiek supras, kad man kažkas negerai. Tik bent jau prie žmonių nekels scenos ir neprašys papasakoti visų smulkmenų. Pokylyje man bus saugu. Nors tą vienintelį vakarą.


    Einu į miegamąjį. Žvilgteliu į lovos pusę. Meto akiniai guli toje pačioje vietoje... Ant spintelės. Vienintelis įrodymas, kad laimingasis mano gyvenimo tarpsnis buvo tikras. Kad Metas buvo tikras. Kad tikri buvo jo bučiniai...


    Tik negaliu suprasti, kodėl viskas taip greit apvirto aukštyn kojom? Kodėl, kai buvau pati laimingiausia, jis turėjo išeiti? Nejau tiek mažai jam reiškiau? Nejau visi jo meilės žodžiai buvo melas? Netikiu tuo... Nenoriu tikėti...


    Greitai nusiprausiu po dušu ir nuskubu į virtuvę, nes pilvas prašosi kuo nors pamaitinamas. Ar šiandien valgiau, ar ne? Neprisimenu...


    Užsitepu sumuštinį. Bet ir šis kažkodėl man sprangus. Matyt, būsiu praradusi apetitą.


    Noriu verkti... Rėkti... Išsilieti, kad ir toms nebylioms keturioms sienoms aplink save. Man taip skauda. Širdis negailestingai suaižyta, sutrypta... Ir palikta.


    Dar vienas vyras pasityčiojo... Tik šį kartą skausmas daug didesnis. Nes patyriau gražiausią ir tyriausią pasaulyje jausmą– meilę.


    Rodos, būsiu suklydusi. Toji meilė nei graži, nei tyra...


    Negaliu verkti. Po poros valandų turiu būti vakarėlyje. Oparaudusios akys tik dar labiau atkreiptų visų susirinkusiųjų dėmesį į mane. Bendradarbiai tikrai imtų klausinėti. Visai to nenorėčiau. Jau geriau tyliai pasėdėsiu kamputyje, kad niekam neužkliūčiau, ir šiek tiek pabuvusi nersiu pro duris. Štai koks mano planas.


    Į šventę atvažiuoju pasipuošusi juoda suknele. Man gedulas. Gedžiu praradusi meilę. Tik niekas neturi to žinoti.


    Keletas bendradarbių jau vaikštinėja po salę, apžiūrinėja ją ir vaišinasi užkandžiais.


    Aš irgi apžiūriu, ar nieko netrūksta. Tarsi ir toliau dirbčiau savo darbą, kitiems renkantis linksmintis.


    Prie manęs eina Erika, vilkinti raudoną suknelę. Pro gilią iškirptę kone virsta jos apvalumai. Tokia jau ji... Rengiasi kaip nori ir kalba, kas užeina ant liežuvio.


    – Labas,– pirmoji pasisveikinu.


    – Labas...


    – Atleisk už nemalonų pokalbį ryte...– iškart puolu atsiprašinėti.


    – Pastebėjau, kad esi nekokios nuotaikos...– draugė kraunasi į lėkštę lašišų suktinukų ir nė nepažvelgia į mane.– Ir dabar neatrodai geriau... Dar ta suknelė...


    – Kuo ji bloga?


    – Ar į laidotuves atėjai, ar į vakarėlį?– atsigręžusi draugė įsmeigia į mane rudas akis.


    Erika, man plyšta širdis... Dabar visas mano pasaulis nudažytas vien juodai... Tik tu to nežinai...


    – Man patinka juoda spalva... Be to, tik ši suknelė buvo švari, kitų nespėjau nunešti į valyklą...– regis, pasidariau melagė. Tų suknelių pilna spinta. Rajanas pasirūpino. Beje, o kurgi jis pats? Jau seniausiai turi būti čia.


    – Nesistebiu, kad nespėji... Juk dabar esi užsiėmusi su savo berniuku, taip slepiamu nuo mūsų... Tai supažindinsi su juo sekmadienį?


    Supažindinti? Su kuo? Meto jau nebėra...


    – Labas vakaras, panelės,– už nugaros išgirstu meilų vyro balsą.


    Atsigręžiu ir nusišypsau išvydusi mėlynas akis, kurių taip pasiilgau. Priešais mane stovi Rajanas... Geriausias mano draugas. Vilki šviesų kostiumą, dar labiau paryškinantį odos įdegį, o jo šypsena akina visas salėje esančias damas. Rajanas nelinkęs slėpti, kad jam patinka dėmesys. Ir dabar juo mėgaujasi.


    Pasisveikindama apkabinu jį ir pakšteliu į skruostą. Rajanas irgi atsako bučiniu. Bet jo žvilgsnis keistas. Pasilenkęs sukužda man į ausį:


    – Atrodai pavargusi... Akys liūdnos... Regis, vėliau mudviejų laukia pokalbis apie tai...


    Taip! Žinau! Bet to pokalbio nebus... Po velnių! Ir kodėl tu viską pastebi?


    Nieko neatsakau. Nes Rajanas jau stovi šalia Erikos ir sveikinasi su ja.


    Pasirodžius salėje Denisei, turiu palikti draugus. Reikia pasisveikinti su savo bose ir naujuoju jos draugužiu. Dar visai neseniai kūriau jam reklamą, kurią Denisė pateikė kaip savo.


    Nutaisau šypseną, tarsi ši diena man būtų pati džiugiausia, ir einu prie garbingiausios vakaros viešnios. Stovėdama šalia negirdžiu, ką ji kalba. Tik šypsausi ir linkčioju. Klausytis jos man visai neįdomu.


    Atsigręžusi matau, kad mane stebi skvarbus Rajano žvilgsnis. Draugas nujaučia, kad man kažkas negerai. Be to, dar šnekučiuojasi su Erika. Tikriausiai ši pasakoja jam apie rytinį mudviejų pokalbį. Ir apie pavėlavimą į darbą.


    Neištversiu Rajano tardymo. Žinau, kaip sureaguos išgirdęs mano pasakojimą apie Metą...


    – Atsiprašau, Denise, norėčiau jau išeiti... Turiu kitų reikalų...– vėl pameluoju, šįkart savo bosei.


    – Negali išeiti,– suraukusi kaktą piktokai sako ji.


    – Kodėl? Juk viskuo pasirūpinau, tad neturėtų būti kokių nors nesklandumų... Jūs čia susitvarkysite ir be manęs...


    Denisė atrodo sutrikusi. Dairosi aplink, tarsi ko nors ieškotų. O gal skaičiuoja salėje esančius žmones?


    – Prašau visų dėmesio!– pakėlusi taurę garsiai ištaria ji. Kas čia dabar? Nejau visiems praneš, kad išeinu nė neįpusėjus vakarėliui? Denise, to tikrai nereikia...


    Noriu griebti ją už rankos, kad nuleistų tą taurę. Bet per vėlu. Visų akys įbestos į mus.


    – Ketinau tą žinią paskelbti gerokai vėliau, bet matau, kad kai kurie darbuotojai jau dabar nekantrauja pabėgti...– ji dėbteli į mane. Turbūt nuraustu, nors nesu tikra. Užtat nudelbiu akis.– Dagas man pasipiršo... Ir netrukus mudu tuoksimės...– džiugiai pasako.


    Pasigirsta plojimai ir sveikinimo šūksniai. Stovėdama šalia laimingosios poros ir aš nutaisau šypseną, net keliskart pliaukšteliu delnais. Juodu atrodo laimingi. Žinoma, džiaugiuosi dėl Denisės. Gal antroji santuoka jai nusiseks labiau už pirmąją?


    Aišku, ji nepraleidžia progos pasipuikuoti žiedu su deimantais. Matyt, nemažai kainavo. Denisė net taurę laiko kaire ranka, kad visi galėtų ir toliau grožėtis nuostabia sužadėtuvių puošmena.


    – Todėl, kaip tikriausiai visi suprantate, su savo būsimu vyru išvykstu į Kaliforniją...– pažvelgusi į sužadėtinį nusišypso ji.– Į agentūros vadovo kėdę nematau geresnės kandidatės už Emą Miler... Savo atkakliu darbu ji nusipelnė šių pareigų...


    KĄ??? VADOVAUTI REKLAMOS AGENTŪRAI???? MAN?????


    Ko gero, iš šalies atrodau kaip visiška kvaiša. Išsižiojusi. Išpūtusi akis. Sustingusi it statula. Ne pats gražiausias vaizdas, tiesa?


    – Ema, sveikinu... Nuo kitos savaitės būsi šios agentūros generalinė direktorė...– Denisė apkabina mane. Pirmąsyk tai daro. Bosė niekada netrykšdavo emocijomis, juolab viešai jų nerodydavo. Bet šį vakarą ji kitokia.


    Tebesu priblokšta ir nežinau ką sakyti. Tyliai priimu jos sveikinimą. Ir kitų bendradarbių. Rajanas irgi prieina pasveikinti.


    – Džiaugiuosi dėl tavęs...– sušnabžda į ausį.– Tik man nepatinka liūdnos tavo akys... Tikiuosi, dėl to kaltas ne jis?


    – Ne...– trumpai atsakau. Dar vienas melas.


    Labai noriu pabėgti iš čia. Bet juk Denisė ką tik paskelbė apie naujas mano pareigas, taigi negaliu lyg niekur nieko dingti nuo bendradarbių.


    Persekiojantis Rajano žvilgsnis vis neduoda man ramybės. Lyg būčiau stebima asmens sargybinio. Dabar suprantu, kaip jaučiasi visą parą saugomi aukštieji šalies pareigūnai.


    Nebegaliu daugiau čia būti. Niekam nieko nesakiusi išeinu iš vakarėlio. Bet pastebiu, kad iki garažo paskui mane žingsniuoja Rajanas.


    – Kodėl mane persekioji?– klausiu sustojusi prie automobilio. Atsigręžiu į jį.


    – Tai aš turėčiau pasidomėti, kodėl bėgi nuo manęs,– Rajanas kilsteli antakį ir išdidžiai stovi susikišęs rankas į kelnių kišenes.


    – Nebėgu. Turiu reikalų, todėl ir išvažiuoju...


    – Kokių reikalų?– nepatikėjęs manimi klausia.


    – Asmeninių...


    – Nuo kada slepi asmeninius reikalus nuo manęs?


    Tyliu. Nes jis teisus. Niekada nieko neslėpdavau nuo Rajano. Ir dabar neturiu ko slėpti, nes paprasčiausiai nėra jokių asmeninių reikalų, kuriuos esą reikia sutvarkyti. Rodos, mano melas virsta dar didesniu melu.


    Atidarau audi dureles ir įsėdu vidun.


    – Man nepatinka, kad bendraudama su tuo tipu taip pasikeitei. Ema, jis tau daro blogą įtaką...


    Nieko nesakau. Sukteliu raktelį ir netrukus žiūriu į tolstantį Rajano atvaizdą veidrodėlyje.


    Dar kylant liftu skruostais nusirita kelios ašaros. Neįstengiu jų sulaikyti.


    Įėjusi į butą atsisėdu ant grindų ir atsilošiu į duris. Nusiaunu basutes, šalia pasidedu rankinę. Rankomis apsiglėbiu kelius ir pritraukiu arčiau krūtinės.


    Man taip trūksta Meto. Viską atiduočiau, kad tik vėl jį pamatyčiau...


    Šią akimirką puikiai suprantu, kodėl man taip patinka svajoti. Nes svajonėse manęs niekas negali įskaudinti. Ten meilė amžina.


    Geriau jis nebūtų sakęs, kad myli mane... Geriau būčiau nežinojusi...


    Padedu galvą ant kelių ir tyliai verkiu. Skaudžiausia dėl to, kad myliu Metą. Ir su ta meile turėsiu gyventi visą likusį gyvenimą. Tikiu, kad esu iš tų žmonių, kurie pamilsta tik kartą.


    Ir aš pamilau...


    Bet jis išėjo...


    Susiras kitą moterį. Sukurs šeimą. Turės savo gyvenimą. Oman bus likusi tik jo meilė. Kurios jis, ko gero, nė neprisimins...


    Metas mane pamirš... Juk vyrai netrunka pamiršti eilines meilužes.


    Taip. Esu viso labo dar viena jo meilužė. Tik už mano paslaugos nereikėjo mokėti. O visi tie priekaištai, kad melavau apie butą ir visa kita, tebuvo dingstis mane palikti.


    Nusibodau jam. Matyt, atėjo laikas ir mane išmesti už borto ir susirasti naują žaisliuką. O aš, kvailė, tikėjau visais jo žodžiais apie meilę ir bendrą gyvenimą. Metas net buvo pavadinęs mane žmona.


    Žmona? Kas per žmona, jei daugiau jo nebedominu? Jis net nenori būti su manimi.


    „Už viską pasaulyje labiau nekenčiu melo, ypač melagių moterų... Tokių kaip tu...“– tai buvo paskutiniai jo žodžiai.


    AŠ JAM NEBEREIKALINGA. AŠ JAM NIEKAS.


    Kitaip nei jis man. Nežinau, ar galėsiu jį pamiršti. Tikriausiai ne. Jis ir toliau bus visas mano gyvenimas. Tik likęs prisiminimuose... Ir svajonėse...

    Kur geriausiai jaučiuosi? Žirgyne. Taigi ten ir traukiu.


    Leinės namai nebetoli. Mudu su Metu ketinome šiandien ten apsilankyti. Tikriau, Metas labai norėjo išmokti jodinėti. Praleisti savaitgalį žirgyne buvo jo sumanymas.


    O aš važiuoju viena. Ką reikės sakyti Leinei? Juk ji būtinai paklaus apie Metą.


    Kairėje kelio pusėje pamatau risnojančius po aptvarą žirgus. Įsuku į šalutinį keliuką ir pravažiuoju pro atdarus vartus.


    Kieme stovi nedidelis turistinis autobusiukas ir dar kelios mašinos. Kaip tik pietų metas. Žirgyno lankytojai plūsta į didijį namą ragauti skanių Leinės valgių. Pamatau ir pačią šeimininkę lipant laiptais ir rankšluosčiu besišluostant rankas.


    Išlipu iš audi ir aš.


    – Kodėl viena? Kur Metas?– jos klausimai taiklūs. Tiesiai į taikinio vidurį.


    Tyliu, tik patraukiu pečiais. Nudelbiu žvilgsnį. Mano akys seka ant žemės ropojantį raudoną vabaliuką.


    – Kas atsitiko?– sunerimusi Leinė prieina arčiau.– Ema, kur Metas?


    – Nežinau...– tyliai atsakau ir pažvelgiu į ją.


    – Ką reiškia „nežinau“? Judu susipykote ar?..


    – Jis išėjo. Ir viskas.


    – Kodėl?


    – Nežinau, Leine. Būk gera, daugiau neklausinėk... Ir pati nesuvokiu, kas įvyko tarp mūsų... Kur Ikaras?


    – Savo aptvare. Pasakysiu Stivenui, kad pabalnotų...– Leinės balsas liūdnas.


    – Nereikia. Pasibalnosiu pati,– einu arklidžių link.


    – Gal pirmiau pavalgyk...– girdžiu už nugaros malonų ir kartu rūpestingą jos balsą.


    – Ačiū! Aš nealkana!– sušunku. Ir jau ne einu, o bėgte bėgu pas savo gražuolį.


    Ten pasisveikinu ir su žirgyno darbuotojais, jie man tarsi vyresnieji broliai. Šeria žirgus.


    Imu kibirą su Ikarui skirtu pašaru ir tyliai prisėlinu prie jo aptvaro. Tikiuosi nustebinti. Bet šis jau šokinėja jame. Tikriausiai bus iš tolo užuodęs mano kvapą.


    – Labas, mažiuk... Nepavyko man tavęs nustebinti... Žinai, kad aš čia, tiesa?– įėjusi į aptvarą delnu paglostau jam snukį ir padedu šalia kibirą, kad paėstų.


    Nusikabinu šepetį nuo vinies ir imu šukuoti gražiuosius karčius.


    – Pasiilgai manęs? Šiandien visą dieną priklausysiu tik tau. Jodinėsim visur, kur tik panorėsi, gerai?


    Tarsi jis mane suprastų. Bet supranta. Aš tai žinau. Todėl ir esu čia. Kad lengviau ištverčiau skausmą.


    Pabalnoju Ikarą, ir mudu nulekiame per lauką miško link.


    Traukiame ten, kur mažiausia tikimybė sutikti žirgyno lankytojus. Žinoma, daugelis jų spiečiasi paplūdimyje, tad ten kol kas nekišame nosies. Tai yra mudviejų nosių.


    Man visai patinka miške. Sėdėdama Ikarui ant nugaros jaučiuosi kaip Robinas Hudas. Čia taip ramu. Metui ši vieta irgi patiko.


    Nušoku nuo žirgo, ir mudu palengva einame takeliu, kuriuo dar visai neseniai vaikščiojau su Metu.


    – Ikarai, juk žinai, nesu verksnė... Bet nesuprantu, kodėl jis taip pasielgė su manimi?– tyliai kalbu nusišluosčiusi ašaras.– Aš Metą labai myliu, bet jis nebemyli manęs...– atsigręžiu į žirgą ir rankomis tvirtai apkabinu jam kaklą.– Ar supranti, ką noriu pasakyti?– žirgas linkteli galvą ir snukiu baksteli man į šoną.– Aš irgi tave myliu, Ikarai. Vienintelis tu niekada manęs neišduosi... Dar ir Rajanas... Ir Leinė... Ir mano šeima... Jie tikrai manęs neišduos... Tikėjau ir Metu, bet, pasirodo, klydau... Žiauriai klydau... Jis nenorėjo pasikalbėti... Nenorėjo visko išsiaiškinti... Tik išeiti ir palikti mane... Metas buvo neteisus... Tai aš jį mylėjau labiau, nei jis mane... Juk aš likau, o jis... ne...– atsitraukiu nuo Ikaro ir pažvelgiu jam į rudas akis.– Ką man daryti, kad tasai skausmas būtų nors kiek mažesnis? Aš mirštu, Ikarai... Jaučiu, kad širdis plyš iš skausmo... Nors prieš išeidamas jis tarpduryje sutrypė mano meilę... Bet aš jį myliu... Aš vis tiek jį myliu...


    Nepajuntu kaip atsiklaupiu ant žemės ir užsidengiu veidą delnais. Verkiu. Kūkčioju. O Ikaras guodžia. Jis irgi atsiklaupia priešais mane ir nė nemėgina palikti vienos. Kaip... paliko Metas.


    – Ar padėsi man jį pamiršti?– visa apsiašarojusi prašau nebylųjį savo draugą.– Būk geras, padėk išrauti tą meilę, kuri tikrai mane nužudys. Jaučiu tai... Jei aš jam nereikalinga, tebūnie ir jis man nebereikalingas. Tik tu vienas, Ikarai, gali man pagelbėti,– pasilenkusi pabučiuoju šlapią snukį.


    Lyg ir matau Ikaro akyse ašaras. Jam manęs gaila. O juk jis net ne žmogus... Tik gyvulys... Bet suprantantis mane geriau už bet kokį žmogų.


    Pakylu nuo žemės. Nusišluostau ašaras į megztinio rankovę ir įšoku Ikarui į balną. Sėdžiu tiesi lyg styga... Ir išdidi.


    Niekas negali manęs palaužti. Jeigu nepalaužė tėvų mirtis, juolab nepalauš kažkoks prakeiktas vyras, kuriam buvau reikalinga tik lovai šildyti.


    Jau sutemus mudu grįžtame į žirgyną. Vargšas Ikaras... Per mane šiandien deramai ir nepaėdė.


    Palieku jį aptvare su Stivenu, kuris pasirūpina žirgo vakariene, ir einu ieškoti Leinės. Ji su kitais svečiais vakaroja prie laužo. Darbuojasi prie kepsninės. Pamačiusi mane pamoja ranka, kad prieičiau.


    – Eikš, pavalgyk kartu su mumis...– rūpestingai pasiūlo.


    – Tai kad nežinau, ar noriu,– sakau dairydamasi aplink.


    Kas man darosi? Nejaugi bijau pažvelgti Leinei į akis? Tikriausiai bijau... kad vėl ims klausinėti apie Metą.


    – Tu visą dieną jodinėjai. Ir nieko nevalgei. Dar susirgsi.


    – Neturiu apetito. Pavalgysiu vėliau,– meluoju ne tik jai, bet ir sau. Juk savaime aišku, kad nebus jokio „vėliau“.


    – Ema, nekalbėk taip. Man nepatinka matyti tave tokią.


    – Nekreipk dėmesio. Einu nusiprausti... Esu visa sukaitusi...


    – Ateisi pas mus?


    – Nežinau... Gal...


    Netrukus atsiduriu tame pačiame kambaryje, kur prieš dvi savaites buvome apsistoję mudu su Metu. Čia jis man skambino gitara ir dainavo... Ir prisipažino mylįs... Prisipažinau ir aš... Ta diena buvo viena laimingiausių mano gyvenime. Tada pirmą kartą miegojau mylimojo glėbyje. Jaučiausi tokia saugi, kad niekas nebūtų galėjęs manęs sužeisti. Deja, nukentėjau nuo to paties mane saugojusio ginklo.


    Man per sunku būti tame kambaryje. Tad išlekiu pro duris ir traukiu prie savojo automobilio.


    – Ema, kur tu?– išgirstu atsivejant Leinės balsą.


    – Važiuoju namo...– sakau neatsigręždama ir sėduosi į audi.


    Aš gera vairuotoja. Niekada nesu gavusi jokių nuobaudų. Bet šį vakarą, jeigu man kelią pastotų policininkai, tikrai neišsisukčiau nuo baudos. Viršiju greitį ne viena dešimčia kilometrų. Rodos, kažkur skubu, tik pati nežinau kur.


    Pasiekiu Manhataną prieš vidurnaktį. Atrakinusi buto duris einu tiesiai į dušą.


    Nusipraususi apsivelku naktinius ir įsisupu į chalatą. Mano telefonas nesiliauja skambėjęs. Pažvelgiu į praleistų skambučių sąrašą: dvidešimt Leinės, aštuoniolika Rajano.


    Nenoriu kalbėti nė su vienu, tad išvis išjungiu mobilųjį.


    Virtuvėje užsiplikau puodelį arbatos. Norėjosi ir bent ko užkąsti. Tik pienas sugižęs, o keli belikę vaisiai supuvę. Neturiu nieko valgomo, išskyrus pusfabrikačių prikimštą šaldymo kamerą. Jie skirti tokioms dienoms kaip ši.


    Tingiu šildyti picą ar mėsainį. Pasiimu mėgstamiausią žalią puodelį su kvapnia arbata, tarsi nuo jos būčiau soti, ir einu į balkoną.


    Man patinka stebėti naktinį Niujorką. Dažnai taip darydavau savaitgaliais. Sėdėdavau čia su skaniu desertu rankose ir gardžiuodamasi juo gėrėdavausi nepakartojamu vaizdu, kuriuo nebūčiau galėjusi gėrėtis, jei būčiau likusi Bostone. O gal reikėjo ten likti...


    Skambutis į duris nutraukia mano grožėjimąsi naktiniu miestu. Nenoromis einu pasižiūrėti, kas toks nenustygstantis vietoje įnirtingai spūsčioja mygtuką.


    Nė kiek nenustembu išvydusi Rajaną. Jo žvilgsnis piktas. Orankos sunertos ant krūtinės.


    Palieku atdaras buto duris, o pati nusigręžiu nuo jo ir traukiu atgal į balkoną.


    – Kur jis? Kur tasai Metas?– piktų pikčiausiai klausia Rajanas.


    Iš kur žinai jo vardą?


    Stabtelėjusi atsigręžiu ir nutaisau klausiamą žvilgsnį.


    – Kalbėjau su Leine. Ji man daug ką papasakojo apie tą gražuoliuką...– atsako draugas į nebylų mano klausimą.


    – Kam tau žinoti, kur jis? Norėtum dar labiau pagražinti jam veidelį?– ironiškai teiraujuosi ir žengiu pro balkono duris.


    – Reikėtų jį pamokyti, kaip tikram vyrui elgtis su moterimi...


    – Nenusišnekėk...


    Sėduosi ant plataus krėslo ir imu į rankas puodelį su garuojančia arbata. Sriubteliu gurkšnį. Rajanas prisėda šalia. Atrodo įsitempęs.


    – Kodėl nepasakei, kad judu išsiskyrėt?– tyliai klausia jis.


    – Kam? Man nereikia užuojautos... Visai nenoriu išgirsti „ar aš tau nesakiau“...


    – Juk žinai, kad neatstosiu, kol visko nepapasakosi... Tad siūlau kalbėti... Vardą žinau... Metas... Kas toliau? Kaip susipažinote?


    Pašnairuoju į Rajaną.


    – Nežiūrėk taip į mane... Pasakok... Atėjau čia todėl, kad tu man rūpi... Esi geriausia mano draugė ir žinai visas mano paslaptis... Nejau nebepasitiki manimi?


    Pasitikiu, mielasis. Bet tu mane verti kalbėti apie tai, ką noriu pamiršti, o ne prisiminti.


    – Taip, jo vardas Metas,– atsidūstu.– Nežinau, ar prisimeni tą vakarą, prieš tau išvykstant į Graikiją, kai buvome PIXI bare. Tada pirmą kartą jį ir pamačiau... Ronis kaip tik atostogavo, tad vietoj jo dirbo Metas...


    – Barmenas? Ema! Kas tau šovė į galvą?– Rajanas stebisi, kaip galėjau susidėti su tokiu prasčioku, tik neištaria pastarųjų žodžių.


    – Matyt, kas nors šovė...– suniurzgu sau po nosimi.


    – Tik nesakyk, kad išskydai, kai jis pasiūlė pavaišinti tave kokteiliu ir pasakė, kokios gražios tavo akys. Ema, nejau nežinai, kiek barmenai turi draugių? Kas vakarą ne po vieną, o po kelias. Nemaniau, kad esi tokia naivi.


    Tavo sarkazmas čia visai nereikalingas.


    – Tai išklausysi mane ar kibsi prie kiekvieno sakinio? Be abejo, žinau, kokie tie barmenai... Bet Metas pasirodė kitoks. Padėjo man sukurti reklamą.


    Rajanas nustebęs žvelgia į mane.


    – Turėjau rūpesčių dėl vieno užsakymo, tad aną savaitgalį dirbau biure, o vakare atėjau į barą susitikti su Erika. Bet toji gražuolė kaip visada mane apvylė ir nepasirodė. Todėl norėjau išgerti ir... Metas paklausė, ar turiu kokių nors rūpesčių. Taip mudu pradėjom kalbėtis. Papasakojau apie tą prakeiktą reklamą, persekiojančią mane net sapnuose. O jis davė fantastišką pasiūlymą... Buvo jau vėlu. Visi lankytojai sulindo į naktinį klubą. Tad Metas paprašė, kad pasilikčiau, kol baigs darbą. Nenorėjo manęs vienos ir dar girtos įsodinti į taksi.


    – Girtos? Juk tu negeri...– Rajanas vis dar atrodo apstulbęs.


    – Nebuvau visiškai girta... Tik apgirtusi,– tik dabar prisimenu, kad rankose laikau puodelį ir gurkšteliu arbatos.– Tą vakarą kai kas nutiko...


    – Jis tave išprievartavo?


    – Nutilk! Kokias nesąmones čia kalbi?– supykstu.– Ne, neišprievartavo. Priešingai– padėjo saugiai pasiekti namus. Bet svarbiausia ne tai. Rajanai, ar kada nors esi pajutęs kūnu tekant elektros srovę?


    – Ką tokią? Elektros srovę? Ne... Ką tuo nori pasakyti?


    – O aš pajutau... Kai Metas mane palietė. Mudu abu tą pajutom. Nesugebu paaiškinti, koks tai pojūtis. Tuo pačiu metu ir keista, ir malonu... Kai parsigavom namo, buvo jau vėlyva naktis... Daugiau nieko neprisimenu, nes užmigau svetainėje... Užtat puikiai prisimenu kitą rytą...


    – Kažkodėl man rodos, kad visa tai panėši į Alekso istoriją...


    – Ne... Metas manimi nepasinaudojo...– paprieštarauju.


    – Iš kur žinai? Jis sakė?


    – Taip.


    – Ir tu patikėjai? Būtų pasakęs bet ką, kad tik juo patikėtum.


    – Manyk kaip nori, bet aš žinau, kad Metas man nemelavo... Tą rytą pagamino pusryčius... Nuo to ir prasidėjo visa mūsų graži istorija...


    – Maže, tu mane stebini... Nemaniau, kad susigundysi vienos nakties nuotykiu...


    – Tai nebuvo vienos nakties nuotykis. Mudu pradėjom draugiškai susirašinėti žinutėmis. Vėliau jis pakvietė mane į pasimatymą. Nusivedė į tokią vietą, apie kokią nė neįsivaizdavau. Centriniame parke yra nedidukė užtvanka su kriokliu... Ten ir įvyko mudviejų pasimatymas... Buvo labai romantiška...– net pati užsisvajoju prisimindama tą vakarą.– O jau kitą dieną abu važiavom pas Leinę... Į žirgyną...– mano balsas darosi liūdnas.


    – Tu jį myli, juk taip?– Rajanas ir vėl taikliai smeigia man klausimą.


    – Taip...– tylutėliai atsakau.


    Pajuntu draugo rankas ant pečių. Ir prisiglaudžiu prie jo.


    – Aš jį surasiu, Ema...


    – Būk geras, nedaryk to...– maldauju, nes žinau, kad jis tikrai imsis ieškoti Meto.– Jis nenori daugiau manęs matyti. Jis manęs nekenčia...


    – Dėl ko judu susipykote?


    – Metas rado kvietimą į agentūros vakarėlį ir paklausė, kodėl jame įrašytas tavo vardas. Viską paaiškinau, bet, matyt, tai jo neįtikino... Rado ir buto dokumentus... Tada prasidėjo kaltinimai, įžeidinėjimai ir taip toliau... Jis netgi sakė, kad tikriausiai guliu su tavimi, šitaip atsilyginu už leidimą čia gyventi...


    – Koks kvailys...– ironiškai šypteli Rajanas.– Tikiuosi, pasakei jam, kad esu gėjus?


    – Taip. Papasakojau Metui viską apie save...


    – Ką reiškia viską?– jis atšlyja ir įtariai pažvelgia į mane.


    – O kaip pats manai, ką tai reiškia? Viskas ir yra viskas... Papasakojau apie tėvus... Ir apie Aleksą... Ir apie Ikarą... Ir apie gyvenimą Niujorke... Viską...


    – Ema, tu išprotėjai?– Rajanas kone šaukia.– Tu jo visai nepažįsti. Nenustebk, jei vieną dieną gausi laišką, kuriame bus nurodyta pakloti nemažai pinigų už tai, kad jis nepaviešintų tos informacijos apie tave. Juk dabar esi žinomos reklamos agentūros vadovė, taigi turi saugoti ne tik savo, bet ir įmonės vardą.


    Apie tai aš nepagalvojau.


    – Nemanau, kad Metas taip pasielgtų...


    – Tikriausiai nemanei ir kad tave paliks. Bet paliko...


    Nudelbiu akis ir susigūžiu.


    – Atleisk, nereikėjo taip sakyti...– Rajanas apkabina.– Mane siutina tavo naivumas. Nesuprantu... Niekada nebuvai tokia.


    – Visiškai juo pasitikėjau. Gal taip ir turėjo nutikti– pagaliau gavau pamoką, kad niekuo negali tikėti...


    – Maže, viskas bus gerai... Tu jį pamirši, tik tam reikia laiko...


    Linkteliu galvą, nors suprantu, kad joks laikas nepadės pamiršti beprotiškos meilės. Ji daug stipresnė už mane... Ir už jį.


    – Jei nori, šiąnakt liksiu su tavimi.


    – O kaip Simonas?


    – Nieko jam nenutiks. Jis didelis berniukas...– nusijuokia Rajanas.


    – Nori?..– pasiūlau arbatos, kurią geriu pati.


    – Kas per šlykštynė,– paragavęs gurkšnelį nusispjauna.


    – Čia žalioji arbata. Neskanu?– nusišypsau matydama susiraukusį Rajano veidą.


    – Kur jau ten... Geriau eisiu pasidaryti ko nors skanesnio...


    Jis palieka balkoną ir eina į virtuvę. Nuseku iš paskos. Rajanas užkaičia arbatinį ir varsto spintelių dureles, ieškodamas skanesnės arbatos.


    Atidaro ir šaldytuvą.


    – Tiek daug maisto, kad nežinau, ką išsirinkti... Hmm... Ko pasiūlytum užkąsti?– ironiškai klausia atsigręžęs.


    – Išsitrauk picą iš šaldymo kameros...


    – Nejau pamiršai kelią į parduotuvę?


    Užverčiu akis į dangų. O Rajanas mėgina įtalpinti į mikrobangų krosnelę nemažą sušalusią picą. Sušvilpia arbatinukas: vanduo jau užviręs.


    Geriu tą pačią, tik ataušusią arbatą. O jis užsipliko vaisinės. Picos irgi ilgai laukti nereikia. Rajanas padalija ją į dvi dalis, sukrauna į lėkštes ir vieną jų padeda priešais mane. Mano pilvas net sugurgia. Nemaniau, kad esu tokia alkana.


    – Sakei, kad Metas rado buto dokumentus. Tai nori pasakyti, kad jis čia gyveno?– draugas klausiamai žvelgia į mane, dėdamasis kąsnelį picos į burną.


    – Taip. Mudu kartu gyvenom,– matau, kaip jis išpučia akis, negalėdamas patikėti dar vienu kvailu mano poelgiu.– Jis buvo atleistas iš darbo. O kambario draugas išmetė jį iš buto. Taigi pasiūliau apsistoti čia. Tenorėjau jam padėti...


    – Aha... Padėjai...– sumurma Rajenas.– Bet nesitikėk, kad miegosiu toje lovoje, kur judu dulkinotės...


    – Šiaip jau valgai toje vietoje, kur mudu dulkinomės...– ramiai sakau, nors ir tramdau šypseną.


    – Fui!... Ištvirkėliai!...– pasišlykštėjęs Rajanas pakyla nuo kėdės ir eina į svetainę persėsti ant sofos.


    – Ten irgi...– nė negrįžtelėdama į jį toliau valgau picą.


    – Užteks... Daugiau nebenoriu to girdėti... Suprantu, kad judu apdergėt kiekvieną kampą... Verčiau leisk ramiai pavalgyti...


    – Pats pradėjai...– sukikenu atsigręždama į jį.


    – Štai tokią tavo šypseną noriu matyti visada, aišku?


    – Ikaras žadėjo man padėti... Turėsi padėti ir tu, kad toji šypsena dažniau nušvistų mano veide...


    – Eikš...– Rajenas pamoja ranka.


    Tekina pribėgu ir klesteliu ant sofos. Apkabinu savo geriausią pasaulyje draugą. Ir vienintelį... Jei neskaitysime Ikaro.


    – Žinoma, padėsiu...– jis pakšteli į smilkinį.– Ar kada nors tau melavau? Nepadėjau? Išdaviau?..– Purtau galvą.– Ir šį kartą mudu susitvarkysime... ištrinsime tą Metą iš tavo gyvenimo... Visam laikui... Rasime kitą vyrą, kuris tave įvertins... Ir labiau mylės...


    Ne! Nemanau, kad galėsiu pamilti kitą vyrą... Aš myliu Metą... Tik jį...


    Tikiuosi, kad šiąnakt pavyks ramiai išsimiegoti. Visgi įkalbu Rajaną atsigulti šalia... Toje lovoje, į kurią jis nenori nė pažvelgti. Aišku, iš pradžių spyriojasi. Bet vėliau nusileidžia ir apglėbia mane šiltomis rankomis.


    Mudu dažnai taip miegodavome ką tik atvykę į Niujorką, kai Rajanas buvo vienišas. O paskui susirado daug draugų. Keitė vaikinus kaip pirštines, ir mūsų bendri naktinėjimai pamažu baigėsi. Iki dabar...


    Prisiglaudžiu prie jo įsivaizduodama, kad čia guli mano Metas.


    – Myliu tave,– ištariu be garso, vien krutindama lūpas, ir užsimerkiu.

    – Labas rytas, miegale,– išgirstu tylų vyro balsą.


    Tingiai pramerkiu akis. Rajanas guli ant šono, pasirėmęs galvą ranka, ir šypsosi.


    – Labas rytas,– atsakau prikimusiu balsu ir rąžydamasi atvirstu ant nugaros.


    – Ir aš tave myliu, ir pasiilgau, mieloji,– sako jis, nutaisęs erzinantį balsą.


    – Ką?– staigiu galvos judesiu grįžteliu į jį.


    – Kalbėjai per miegus. Sakei, kad mane myli. Ir kad pasiilgai. Ir kad nori mane pabučiuoti. Vadinai mieluoju... Bet paskui ištarei Meto vardą, taigi supratau, kad šitai skirta ne man...– rodos, jis nuo pat ryto nestokoja sarkazmo.


    – Užsičiaupk!– griebiu pagalvę ir sviedžiu į sarkastiškąjį draugą. Rajanas ją sugauna ir garsiai nusijuokia. O aš užsitraukiu antklodę ant galvos. Neprisimenu, kad būčiau sapnavusi Metą. Bet jei Rajanas sako... Vadinasi, taip ir buvo.


    – Maže, gana miegoti, keliamės...– jis nutraukia antklodę nuo manęs; pajuntu, kaip ant galvos užkrinta pagalvė.– Apsirenk, eisim į kavinę pusryčiauti, nes neįveikčiau dar vienos šaldytos picos. Paskui reikės kelias valandas plušėti sporto salėje. O mano laikas suskaičiuotas. Negaliu dar papildomų dviejų valandų skirti sportui...– niurzga lipdamas iš lovos.


    Diena niekuo nesiskirianti nuo kitų. Paprasčiausia, kokios būdavo iki mano pažinties su Metu. Rajanas pabūna su manimi iki vakaro. Dar palydi iki parduotuvės.


    Imu svarstyti: jeigu jis nebūtų išvykęs į Europą, visą laiką glaudęsis šalia manęs, gal istorija su Metu būtų baigusis kitaip? O gal būtų turėjusi tęsinį?


    Juodu būtų pagaliau susipažinę. Metas nebūtų galėjęs priekaištauti, kad gėdijuosi jo. Rajanas pats būtų viską jam paaiškinęs. Ir, tikiu, mudu su Metu būtume likę kartu. Būtų nebelikę to pavydo... Kvailiausių kaltinimų... Nieko... Tik jis ir aš... Ir didžioji mūsų meilė...

  


  
    


    2013 m. gegužės 6 d.


    Stabteliu prie durų, ant kurių puikuojasi užrašas: „EMA MILER– Molinų reklamos agentūros generalinė direktorė“


    Kada spėta pakeisti? Nejaugi iš tikro regiu čia užrašytą savo vardą? Aš tapau... generaline direktore.


    – Labas rytas,– girdžiu sveikinantis šaltą balsą. Gal ne su manim? Atsigręžiu. Stovėdama už savo darbo stalo į mane nedrąsiai žvelgia Džesika. Šis tas naujo? Mudvi sveikindavomės tik iš pradžių, kai pradėjau čia dirbi. Bet paskui, man ėmus kopti karjeros laiptais, ji niekada nebebuvo tokia maloni. Sveikindavosi labai retai.


    – Labas rytas,– atsakau. Vis dėlto neketinu su ja kalbėtis, todėl atidarau savo naujojo kabineto duris ir dingstu už jų.


    Akys užkliūva už stovinčios ant stalo margaspalvės gėlių puokštės. Tai man? Tikriausiai... Juk čia mano kabinetas, tiesa?


    Priėjusi pauostau gėles. Jos beveik nebekvepia. Perskaitau įkištą tarp lapų kortelę.


    Sveikiname panelę Miler tapus generaline direktore.


    Tikimės, kad mūsų agentūra gerose rankose.


    G. ir P. Molinos


    Gėlės nuo vyriausiųjų mano viršininkų? Vis dėlto nepamiršo pasveikinti...


    Bent kiek apsidžiaugiu. Juk ne kasdien tampama įmonės vadove. Dabar turėsiu dar daugiau atsakomybės. Bet jei Denisė tikėjo manimi, tai ir pati turiu labiau pasitikėti...


    Sėduosi į odinę kėdę ir nusigręžiu į langą. Iš devinto aukšto atsiveria graži Niujorko panorama. Užsisvajoju žvelgdama į saulės spindulių apšviestą dar tik bundantį miestą.


    Kažkas pasibeldžia į duris.


    – Užeikit,– atsigręžiu. Ir įsmeigiu akis į jas.


    – Galima?– tyliai klausia Erika, stovėdama tarpduryje.


    – Žinoma,– linkteliu galvą.


    Ji atrodo mažumėlę sutrikusi. Tarsi norėtų man kažką pasakyti, bet gėdytųsi.


    – Kas yra?– užbėgu jai už akių.


    – Noriu atsiprašyti... Dėl penktadienio... Kad taip nejautriai kalbėjau apie tave ir...


    – Kalbėk aiškiau, nes nelabai suprantu, ką nori pasakyti...– suraukiu kaktą.


    – ...kad laidžiau juokelius apie tave ir... Metą...– jai išties nesmagu tai prisiminti.


    – Iš kur žinai jo vardą?– mano klausimas beprasmis, juk žinau, kas nesulaikė liežuvio už dantų.


    – Kalbėjausi su Rajanu...– Erika kaltai žvelgia į mane.


    – Tai man nebereikės visko pasakoti dar kartą?


    – Ne.


    – Puiku.


    – Ema, reikėjo pasakyti man...


    – Negalėjau... Ir dabar nenoriu apie tai kalbėti...– nuleidžiu akis ir žvelgiu į gulinčius ant kelių sunertus pirštus.– Man jau gana Rajano pastabų...


    – Tikiu, kad jis buvo išmuštas iš vėžių... Juk Metas tik barmenas...


    Pašnairuoju į ją. Tai kas, kad barmenas? Man tai nėmaž nerūpi. Pamilau Metą dėl to, kad... Nė nežinau, dėl ko... Tiesiog myliu jį, ir viskas...


    – Taip. Jam šitai nepatiko,– sakau griežtu balsu.


    – Žinai, pasiklausinėjau vaikinų bare apie Metą...


    Ką? Tikrai? Ką jie sakė? Kalbėk, Erika... Būk gera... Tik netylėk.


    – Nereikėjo taip daryti...– tyliai ištariu.


    Reikėjo! Noriu viską apie jį žinoti. Nagi, sakyk pagaliau!


    – Jis buvo labai paslaptingas. Su niekuo per daug nebendraudavo. Tikriau, neatviravo apie savo asmeninį gyvenimą. Ronis sako, kad jam pradėjus dirbti baro apyvarta iškart padidėjo. Itin pagausėjo lankytojų... Ypač moterų...– Paskutiniai du Erikos žodžiai vos girdėti.


    Bet aš išgirstu. Ir prisimenu tą vakarą, kai mačiau Metą flirtuojant su dviem merginomis.


    – Pasak Ronio, Metas išvyko į Čikagą... Daugiau apie jį niekas nieko nežino...


    Kur daugiau, jeigu ne pas artimuosius? Ten jo šeima... O gal Metas vedęs? Ir turi vaikų? Tik man to nesakė... Nenustebčiau... Turbūt visa, ką jis kalbėjo, buvo vienas begalinis melas.


    – Man labai gaila, kad judu... Išsiskyrėte.


    – Kur dingo tavo sarkazmas? Ar nenorėtum ir pati man iškloti, kokia buvau naivi ir kvaila, kad juo patikėjau?– rodos, šiandien ir man nesvetima ironija.


    – Mačiau, kokia buvai laiminga tada, kai judu draugavote. Nemanau, kad buvai kvaila ir naivi. Tiesiog atrodei įsimylėjusi... Mąstyk kitaip... Jeigu Metas paliko tave dėl kvailiausios priežasties, vadinasi, tavęs nemylėjo. Ir nesisielok dėl jo.


    – Galbūt... Erika, aš turiu daug darbo. Dar ir pas advokatą reikia nueiti. Pasikalbėsime vėliau, gerai?


    – Žinoma... Beje, dar kartą sveikinu su paaukštinimu. Dabar turime išties nuostabią šefę...– nusišypsojusi ji dingsta už durų.


    Lieku viena. Šypsausi ir aš. Tik kažkodėl akyse kaupiasi ašaros.


    Metas dabar Čikagoje... Toli nuo manęs...


    Paimu mobilųjį ir susirandu Meto numerį. Ilgai žiūriu į žodį šalia vienuolikos skaitmenų: Mylimasis. Ir neišdrįstu spustelėti mygtuko „Skambinti“.


    Regis, pirmoji mano, kaip vadovės, darbo diena bus prabėgusi lifte. Keliauju iš vieno aukšto į kitą. Ir pasirašinėju šūsnis popierių. Juk mano pareigas reikia ir teisiškai patvirtinti. Nuo to ir pradedu.


    Iš biuro išeinu tik dešimtą valandą vakaro. Bet nė neketinu važiuoti namo.


    Netrukus sustabdau audi prie sporto klubo. Nors jau vėlu, žinau čia rasianti Teilorą. Jis visada dirba iki vėlumos.


    – Mažute, tik pažiūrėk į save. Puikiai atrodai,– pamatęs mane įžengiant pro duris, lipšniai pasisveikina treneris. Pakšteli į skruostą.– Neabejoju, kad ką nors susiradai, ir tau tai padeda išlaikyti tokią formą. Nes pas mane buvai jau senokai...


    – Nereikia, Teilorai... Nenoriu nieko girdėti... Duok sunkiausią savo treniruotės programą ir palik mane ramybėje... Šiandien iš manęs nekokia pašnekovė...– atsakau gan piktokai.


    – Kas pavogė tavo nuotaiką? Gerai, duosiu sunkiausią programą, tik paskui manęs nekaltink, jei persitempsi...


    – Nesijaudink, nekaltinsiu...


    Darbas padėjo bent kurį laiką pamiršti Metą. Noriu, kad ir sportas padėtų apie jį negalvoti. Nes grįšiu namo, ir jis vėl užvaldys mano mintis...


    Todėl renkuosi šį kelią... Nuvarginti save, kad nebeturėčiau jėgų net galvoti. Tai yra nesileisti iš lėto žudomai prisiminimų...


    Persirengiu ir stoju ant bėgimo takelio. Į ausis įsikišu ausines ir imu bėgti. Tolėliau matau Teilorą vaikštinėjant prie treniruoklių, su jais man irgi teks padirbėti.


    Salėje esu viena. Na, dar mano asmeninis treneris. Ir gausybė griozdiškų įrenginių...

    Nežinia kaip pralekia savaitė. Kiekvieną dieną mano automobilis zuja vis tuo pačiu maršrutu: namai–darbas–sporto klubas–namai.


    Keliuosi labai anksti. Dirbu iki dešimtos vakaro. Sportuoju iki vidurnakčio, kartais ir ilgiau. Tad miegui belieka vos kelios valandos.


    Bet net toks mano gyvenimo tempas nepadeda atsikratyti minčių apie Metą. Meilė jam per giliai įstrigusi mano širdyje.


    Dažnai kalbuosi telefonu su Rajanu. Jis mėgina mane pralinksminti, bet turi skristi į Majamį darbo reikalais, tad mudu nebegalim vakaroti drauge, kaip buvo man pažadėjęs. Be to, Rajanas irgi turi savo gyvenimą. Ir vaikiną šalia, reikalaujantį jo dėmesio.


    O aš turiu savo šeimą. Taigi skrendu jos aplankyti.


    Sėdžiu lėktuve ir nekantriai laukiu, kol nutūps Bostone. Po valandos vėl išvysiu mamą... Ir tėtį... Ir dar brolį su sese. Taip seniai jų nemačiau.


    Šį savaitgalį bus puiki šventė– Motinos diena. Todėl negaliu neskristi pas savuosius. Mano lagaminas prigrūstas lauktuvių ne tik šventės kaltininkei, bet ir išdykėliams sesers vaikams: sūnėnui bei dukterėčiai.


    Gaila, kad skrendu viena. Nes pagal mano sumanymą drauge turėjo atvykti Metas. Ketinau supažindinti jį su tėvais.


    Staiga į galvą šauna mintis: o gal nuskristi į Čikagą? Pas Metą? Ir priversti jį pasikalbėti?... Ne. Iš to nebus jokios naudos. Jis nenori manęs matyti. Tai kodėl turėčiau jo ieškoti?


    NES, PO VELNIŲ, AŠ JĮ MYLIU! Ar per maža priežastis?


    Pasiėmusi lagaminą skubu pas žilstelėjusį vyrą, mojantį man iškelta ranka.


    – Tėti!– sušunku ir rankomis apsiveju jam kaklą.


    Esu jo pasiilgusi. Dabar man kaip niekad reikia mylimo žmogaus rankų, todėl taip tvirtai ir apkabinu. Gal net per tvirtai.


    – Ema, spėju, kad pasiilgai, bet nereikia manęs smaugti,– juokdamasis sako tėtis.


    – Atleisk. Juk pats žinai, kokia kartais būnu emocinga.


    – Žinau... Malonu tave matyti, vaikeli,– jis dar kartą švelniai apkabina.


    – Man irgi, tėti...


    Kaip norėjau papasakoti tau apie Metą. Kaip troškau, kad tu su juo susipažintum. Jis būtų tau patikęs.


    – Kas yra? Kodėl nuliūdai? Juk turėtum būti laiminga. Eini tokias svarbias pareigas.


    – Taip, aš tuo džiaugiuosi, tik...– nutylu ir svarstau, ar verta viską papasakoti tėčiui, ar ne.– Tik esu pavargusi nuo užgriuvusių per tas naujas pareigas darbų...– visgi nusprendžiu nejaudinti jo ta kvaila istorija, ilgam paliksiančia žaizdą mano širdyje.


    – Suprantu... Bet tu susitvarkysi... Visada nugalėdavai sunkumus... Todėl esi tokia tvirta ir nepalaužiama... Nors visuomet man liksi mano mažoji Ema...– tėčio lūpose išvystu nuoširdžią šypseną. Mažoji Ema... Ir Metas... Kai juodu būdavo kartu, šie vardai įgaudavo visai kitą prasmę. Šypteliu puse lūpų.– Bet nebestovėkim čia. Važiuokim namo. Mama irgi laukia tavęs...– priduria jis.


    Vos tik tėtis sustabdo mersedesą prie mūsų namo, tarpduryje pamatau mamą. Ji sparčiu žingsniu artėja prie automobilio, iš kurio ruošiuosi išlipti. Bet mama atidaro dureles pirma.


    – Ema, aš taip tavęs pasiilgau,– ji tuoj pat apkabina mane, kai tvirtai abiem kojomis atsistoju ant gimtosios žemės.


    – Mama...– tyliai ištariu laikydama ją glėbyje. Gera pasijusti laukiamai dar vieno mylimo žmogaus.– Su Motinos diena, mamyte...– pabučiuoju ją ir pasilenkusi ištraukiu iš automobilio gėlių puokštę, nupirktą oro uoste.


    – Ačiū, mieloji... Jos labai gražios...– ji irgi pabučiuoja mane į skruostą.


    – Dana su Aleksu irgi čia?


    – Ne. Ji žadėjo atvažiuoti vėliau, o jis... Na, jis... Juk pažįsti savo brolį. Jam rūpi tik muzika...– liūdnokai kalba mama.


    – Tai kur jis šiuo metu yra?


    – Los Andžele... Koncertuoja su grupe... Sako, sekasi neblogai...


    – Ak, taip seniai su juo kalbėjausi... Vis per tuos darbus...– atsidūstu prisimindama pastarojo mėnesio įvykius.


    – Numanau. Juk dabar eini atsakingas pareigas. Didžiuojuosi tavimi, Ema...


    – Linda, gal eime į vidų, ten ir pasikalbėsime... Be to, tikriausiai Ema išalkusi...– tėtis kreipiasi į mamą.


    – Gerai, gerai, mielasis... Mes jau einam...– mama nusišypso ir pasislėpusi už manęs, kad jis nepamatytų, pakelia akis į dangų.


    Juodu gražiai sutaria. Man patinka jųdviejų bendravimas. Norėčiau, kad ir būsima mano šeima kada nors gyventų gaubiama tokios meilės, pagarbos ir pasitikėjimo. Taip, kaip mano tėvai...


    Tėtis Leonardas, visų vadinamas tiesiog Leo, turi savo verslą. Juodu su mama yra nekilnojamojo turto agentai. Susipažino dar universitete ir iki dabar dirba kartu savo įkurtoje įmonėje.


    Mes gyvenome Rytų Bostone, Brandivaino miestelyje. Čia buvo ramu. Nors gal ne visai... Dėl netoli esančio oro uosto.


    Pėsčiomis per dešimtį minučių galėdavai pasiekti paplūdimį ir parką. Man, svajojančiai dvidešimt keturias valandas per parą, tos vietos atrodė ypatingos.


    Dar labiau mėgau lankytis kitame paplūdimyje, plytinčiame gerokai toliau nuo namų. Priežastis paprasta: čia pat buvo mokykla, tad paplūdimyje ir parke tekdavo dažnai sutikti bendraklasius ir, be abejo, kaimynų vaikus.


    O aš buvau veikiau vienišė... Atsiskyrusi nuo visų. Mėgau leisti laiką viena... Svajodama... Ir fotografuodama. Be to, mokykloje neturėjau draugų, su kuriais įdomu leisti laisvalaikį. Į paplūdimį šalia namų dažniausiai eidavome trise: aš, Dana ir Aleksas. Jiedu buvo dvyniai ir labai panašūs. Todėl mokykloje sulaukdavau daug užgauliojimų, kad esu visai nepanaši į juos. Kad aš įvaikinta... Pamestinukė. Anuomet buvo labai skaudu tai girdėti.


    Vienintelis mano išsigelbėjimas nuo liūdnų minčių buvo fotografavimas. Tėtis mane nuveždavo į Revyro paplūdimį ir leisdavo vienai vaikštinėti po jį ir fotografuoti vandenyną. Pats pasilikdavo ant kranto ir valandų valandas kantriai stebėdavo mane... Ir saugodavo. Kai gerokai paūgėjau, leisdavo vienai, tik su geriausiu draugu fotoaparatu, lankytis smėlėtoje pakrantėje.


    Mudviem su tėčiu patikdavo ir tebepatinka čia rengiami kasmetiniai smėlio skulptūrų festivaliai. Ir šiemet mudu liepos viduryje eisim apžiūrėti įspūdingų kūrinių iš smėlio. Ir, žinoma, parsinešime daugybę gražių nuotraukų, tikiuosi jas panaudoti vienai iš būsimų savo reklamų.


    Namai kvepia mamos keptais vaniliniais keksiukais. Nujaučiu, kad desertui gausiu ir ledų, kurių niekuomet neatsisakau. Mama žino, kuo mane papirkti.


    – Ema, eikš prie stalo... Papasakok, kaip tau sekasi... Beje, kaip laikosi Rajanas?– regis, tėtis nori kuo greičiau viską sužinoti apie mane.


    – Rajanui viskas gerai. Mėnesį atostogavo Europoje. Dabar irgi skraido tarp Majamio ir Niujorko,– nusišypsau prisimindama draugą.


    – O kaip tavo meilės reikalai? Gal susitikinėji su kuo nors?– lyg perkūnas iš giedro dangaus trenkia mamos klausimas.


    Nereikia. Dabar nenoriu apie tai kalbėti. O gal tu ką nors žinai? Žinai apie Metą?


    – Mama, kas gali mane mylėti? Niekas...– atsakau šypsodamasi, nors pajuntu sukrutant sudužusios širdies šukes.


    – Nekalbėk taip, Ema. Aišku, kad pasaulyje yra tasai, kuris gali ir nori mylėti tave... Ir mylės. Bet tu pati neprisileidi vyrų arčiau nei per metrą. Ir keli jiems per didelius reikalavimus...– Klausydamasi mamos jaučiuosi lyg mokytojos kabinete.


    Ar privalomas šitas pamokslas?


    – Mama, kaip bus, taip... Aš neskubu gyventi... Jei vieną dieną šalia manęs atsiras tas vienintelis, džiaugsiuosi... Jei ne, tai ne...


    – Bet aš noriu, kad tu jau dabar būtum laiminga. Juk tai tavo gražiausi metai...– atsigręžusi mama nusišypso iš virtuvės ir toliau dėlioja maistą į lėkštes.


    – Esu laiminga, nes turiu jus. Ir man to užtenka...


    Meluoju... Net savo tėvams meluoju! Nes esu nelaiminga. Ne. Buvau laiminga tik su Metu. Bet jam manęs nebereikia. Prisileidau jį labai arti, tačiau... Ir vėl esu viena...


    – Einu, pasidėsiu daiktus ir ateisiu...– palieku tėvus ir einu į savo senąjį vaikystės kambarį.


    Jis pirmame aukšte, prie pat terasos durų į kiemo pusę. Būdama maža kartais naktį išsmukdavau į terasą, miegant visiems namiškiams, ir stebėdavau žvaigždėtą dangų. Žinojau, kad ten, aukštai, yra tikroji mano mama. Tikėjausi ją pamatyti. Net kaklui įskaudus vis dar žiūrėdavau aukštyn. Kęsdavau tą skausmą, kad tik pamatyčiau mamą... Man jos labai trūko... Ir tebetrūksta...


    Įėjusi į vidų nusišypsau. Akys užkliūva už kabančių ant sienos nuotraukų su paplūdimio vaizdais.


    Palieku lagaminą nedideliame, bet jaukiame kambaryje ir grįžtu į svetainę.


    Mama jau padengusi stalą. Tėtis pilsto į taures įtartiną žalsvą gėrimą, kurio tikriausiai negersiu. Nes jis mėgsta maišyti keisčiausius kokteilius. Kartą išgėrusi vieno tokio šedevro pasijutau visai nekaip.


    Maniau, kad čia atskridusi priversiu save atsikratyti minčių apie Metą. Bet nelabai sekasi pabėgti nuo širdies reikalų temos. Mamai viskas įdomu. Suprantu ir ją. Ji nori, kad pagaliau sutikčiau savo meilę. Tik nežino, kad aš ją jau sutikau... Ir paleidau. Tikriau, netekau ne savo valia... Ji pati pabėgo.


    Pasakoju jiems apie darbą. Sakau, kad beveik niekas jame nepasikeitė. Tik pareigų pavadinimas. O dirbu taip pat daug, kaip ir anksčiau. Paminiu ir žirgyną... ir Ikarą. Pasakoju, kaip mudu leidžiame kartu beveik kiekvieną savaitgalį. Bet nutyliu vienintelį ir svarbiausią... ir gražiausią viso mano gyvenimo nuotykį. Aš pamilau... Aistringai... Nuoširdžiai... Ir skaudžiai...


    Mums baigiant pietauti, pamačiau pro duris įeinant Daną. Jai ant rankų jaukiai įsitaisiusi mažoji mano dukterėčia.


    – Labas, sesute,– pakilusi nuo kėdės pripuolu prie jų. Pabučiuoju abidvi ir paimu Lianą ant rankų.– O kur kiti? Kur tavo vyras ir sūnus?– nustebusi dairausi Danai už nugaros, tikėdamasi pamatyti ir juos įeinant pro duris.


    – Liko namie...– šypsodamasi atsako ji ir sėdasi prie stalo. Atrodo pavargusi.


    – Tai neatvažiuos čia?


    – Mmm... Tik rytoj... Ketinu tavęs paprašyti paslaugos... Gal galėtum vakare prižiūrėti vaikus? Mudu su Džeremiu norėtume praleisti jį dviese. Seniai buvome kartu išėję net pasivaikščioti, ką jau kalbėti apie romantišką vakarienę...


    – Dana, Ema ką tik atskrido, o tu ją užsipuoli prašymais,– mama nepatenkinta.


    – Žinoma, kad galėsiu...– patikinu sesę.– Vis tiek neturiu ką čia veikti. Būčiau ėjusi arba į paplūdimį, arba į galeriją. Užvis geriau praleisiu vakarą su savo dukterėčia ir sūnėnu. Manau, ir jiems bus smagu pabūti su teta.


    – Tikiuosi, jie tavęs labai nenuvargins... Neįsivaizduoji, kokie pasiutę...– juokiasi Dana, žvelgdama į dukrą.


    – Nesijaudink, susitvarkysiu... Juk ne pirmas kartas...– nusijuokiu ir aš, priglaudžiu Lianą prie savęs ir pabučiuoju į kaktytę.


    – Puikiai sutari su vaikais... Reikėtų ir tau vieno tokio pyplio...


    – Man gana ir taviškių... Tai kada pas jus užsukti?


    – Būtų gerai, kad atvažiuotum apie septintą... Gal mudu su Džeremiu dar spėsim ir į kiną...


    – Eikit kur norit ir būkit kiek tik norit... Naudokitės proga, kol esu čia...– meiliai jai nusišypsau, nes žinau, kaip pavargsta rūpindamasi vaikais, ir tikrai noriu padėti.


    – Ačiū, sese... Dar kartą liksim tau skolingi...– ji siunčia man dėkingumo bučinį, o Liana ima juoktis.


    – Vaikeli, o kada mes tavimi pasidžiaugsim, jei ketini dirbti aukle?– suniurzga mama.– Ir taip retai tave matom...


    – Tada teks atvykti dažniau, tiesa, mama?– nusišypsau jai.


    – Teks, teks... Tik taip sakai, o paskui pamiršti savo pažadą...– nusiminusi išneša tuščias lėkštes į virtuvę.


    – Užsukau tik trumpam. Man jau metas važiuoti pas saviškius. Tai esi pasiruošusi rytdienai?– teiraujasi Dana.


    – Be abejo... Kaip visada... ketinu važiuoti į prekybos centrą ir viską supirkti...


    – Gerai. Tada atvažiuosiu iš pat ryto. Bet apie tai dar pasikalbėsime šį vakarą. Iki...


    – Iki...– išlydžiu sesę ir einu pas mamą į virtuvę.


    Tėtis padėjo jai sutvarkyti svetainę, o dabar kartu darbuojasi virtuvėje.


    – Mama, važiuojam apsipirkti...– linksmai sakau uždėjusi rankas jai ant pečių.– Reikia produktų ypatingiems rytojaus pusryčiams. Be to, noriu nusipirkti naujų drabužių. Nagi, važiuojam...


    – Moki įkalbinėti...– nusijuokia mama ir nuskuba pasiimti rankinės.


    Aš taip pat pasiimu savąjį krepšį ir raktus nuo mersedeso. Tėtis visada leidžia jį vairuoti. Pasitiki manimi. Sako, kad esu geresnė vairuotoja už Daną. Kur nebūsiu, jei pats mane ir išmokė vairuoti.


    Prekybos centre tiršta žmonių. Kaip tik dėl to nekenčiu apsipirkti. Gerai, kad mano garderobu rūpinasi Rajanas, nereikia atsidarius spintą sakyti: neturiu kuo apsirengti.


    Nusiperku baltus trumpučius šortukus, jie labai tiks vasarai. Negaliu praeiti ir pro persikų spalvos lengvą ploną megztinį, praversiantį vėsesniu oru. Bikinis irgi būtinas drabužis. Renkuosi baltą ir violetinį... Ir dar du gėlėtus. Paprasčiausiai negaliu jiems atsispirti.


    Mamai taip pat paimu kelis maudymosi kostiumėlius, nors ji ir nenori jų. Bet pasakau, kad šią vasarą keliausim atostogauti į Majamį. Ten jai visgi teks palikti drabužius viešbutyje ir apsivilkti raudoną bikinį. Dar nuperku ilgą suknelę. Ir pati tokios norėčiau, tik nerandu savo dydžio. Pridedu dar kelias palaidines ir sijonus.


    Žinoma, nepamirštame ir tėčio. Nuperkame atostogoms reikalingų drabužių ir jam. Nesu niekada girdėjusi, kad tėtis prieštarautų ar niurzgėtų. Ką nuperki, tas jam tinka ir patinka.


    Sukrovusios į automobilį pilnus drabužių krepšius žengiame į maisto prekių rojų. Ten ilgai užtrukti netenka, juk žinome, ko mums reikia. Rankoje tvirtai laikau produktų sąrašą. Esame sutarusios su sese kasmet per Motinos dieną paruošti ypatingus pusryčius ir leisti mamai patinginiauti. Ši tradicija išlikusi iki dabar.


    Namo grįžtame tik apie pusę penkių. Tėtis nelabai patenkintas žiūri į mudvi. Tikriausiai mano, kad iššvaistėme visus pinigus. Netrukus paaiškėja, kad tokios jo nuotaikos priežastis visai kita. Tiesiog paskambino nepatenkinta klientė ir paprašė, kad mama atvažiuotų peržiūrėti kažkokio namo pirkimo sutarties sąlygų. Ši nedelsdama išvažiuoja.


    Namuose mudu su tėčiu liekame vieni.


    – Gal eime pasivaikščioti į paplūdimį?– pasiūlau jam.– Dar turiu laiko, kol reikės važiuoti pas Daną...


    – Nejau nori rodytis paplūdimyje su savo senuku? Nebus gėda?


    – Ką tu, tėti...– apkabinu jį.– Žinoma, kad ne... Prisiminsime senus laikus... Kaip mudu ten vaikštinėdavome... Tik persirengsiu ir galėsime eiti...


    Nubėgu į savo kambarį ir apsivelku ką tik nusipirktais drabužiais: baltais šortais ir persikų spalvos megztiniu. Taip pat apsiaunu patogesnes basutes. Žvelgdama į veidrodį nutaisau ironišką šypseną. Šis vaizdas Metui būtų patikęs. Šortai ant mano kūno buvo jo silpnybė.


    Įsikimbu tėčiui į parankę ir abudu traukiame į tą netoli namų esantį paplūdimį. Jau iš tolo matau, kad ten susirinkę, ko gero, visi aplinkinių rajonų vaikai.


    Su tėčiu prisimename mano vaikystę. Juokiamės iš mūsų kelionių po Bostoną. Kartą ilgai įstrigome automobilių spūstyje ir pavėlavome į Franklino zoologijos sodą. Dabar tai atrodo juokinga, o tada visi pikti grįžome namo ir net nevalgėme tėčio nupirktų ledų.


    Paplūdimyje pastebiu nemažai porelių. Matau ir keletą pažįstamų bėgiojant pakrante su mažais vaikais. Turbūt jos manęs neatpažįsta. Retai čia lankausi. Be to, esu užsidėjusi akinius nuo saulės. Ir einu tėčiui už parankės. Matau kai kurių žmonių kreivus žvilgsnius. Tikriausiai jie mano, kad ponas Holtas susirado jauną draugę, tinkančią į dukras. Bet aš juk ir esu jo dukra...


    Mudu sustabdo vienas tėčio pažįstamas. Nori trumpai pasikalbėti apie verslo reikalus, tad palieku juos ir einu į priekį.


    Žvelgdama į tolį galvoju apie Metą. Juk galėjome čia vaikščioti abu. Pasitikti saulėlydį romantiškai susikabinę už rankų. Mėgautis vienas kito bučiniais. Bet Dievas mums skyrė ką kita...


    Atsigręžusi žvelgiu į meiliai apsikabinusias poreles. Širdyje sukirba pavydas. Vėl nusigręžiu. Negaliu žiūrėti į laimingus veidus. Nuo to vaizdo man darosi skaudu.


    Žingteliu atgal ir į kažką atsitrenkiu.


    – Atsiprašau...– atsigręžusi sakau nepažįstamajam, o šis šypsodamasis prilaiko mane, kad nepargriūčiau.


    – Nieko tokio, Ema...– atsako.


    Ar mudu pažįstami? Nužvelgiu jį. Vyras atrodo kažkur matytas. Ko gero, mano vienmetis. Aukštas. Simpatiškas. Tamsiaplaukis. Miela šypsena.


    – Aš Maikas. Nebepažįsti manęs?– matydamas, kad tyliu, jis prabyla pirmas.


    Maikas? A, tiesa. Dabar prisimenu... Bendraklasis.


    – Labas, Maikai...– sveikinuosi nusiimdama akinius nuo saulės.


    – Nejau taip pasenau, kad nebeįmanoma pažinti?– šypsodamasis klausia. Maikas visai nepanėši į ankstesnį liesą, spuoguotą ir drovų vaikiną. Priešais mane stovi visai kitas vyras.


    – Nepažinau... Žinoma, kad pasikeitei... Visi pasikeitėme... Juk tiek metų prabėgo...– atsakau jam šypsena.


    – Aš kaip aš, užtat tu... Tapai visiškai kitokia... Sakau, kokia ten ilgakojė gražuolė eina su ponu Leonardu... Mes su vaikinais tavęs neatpažinom... Bet išgirdau tave juokiantis ir iškart supratau, kas čia tokia... Tad nutariau prieiti ir pasisveikinti...


    Dar vienas vadina mane ilgakoje. Tai ką, imti ir patikėti, kad mano kojos ilgos? Ar čia tokia visų priekabiautojų išmonė? Žvilgteliu į tolėliau ant suoliuko sėdinčius jo draugus, žiūrinčius į mudu.


    – Tai labas,– paduodu jam ranką.


    – Labas,– juokdamasis ją paspaudžia.– Matau, kad Niujorkas padarė tau įtaką... Juk gyveni Niujorke, tiesa?


    – Taip, ten... O tu likai čia?


    – Likau... Turiu verslą... Taisau automobilius ir dalyvauju lenktynėse savo malonumui.


    – Tai ten tavo oranžinis žaisliukas stovi aikštelėje?– klausiu mostelėdama į įspūdingą sportinį automobilį.


    – Taip. Ten maniškis...– nusijuokia Maikas.– Nepatinka?


    – Gražus... Tikriausiai su juo sugundei nemažai merginų.


    – Nepatikėsi... Nė vienos...


    – Tik nemeluok... Toks vyras... Tokia mašina... Merginos turėtų lipti kaip musės prie medaus...– tyliai sukikenu žiūrėdama į melsvas akis. Vėl tokios akys. Gal jos persekioja mane?


    – Visos normalios moterys arba jau sukūrusios šeimas, arba išvykusios iš čia... Nelabai yra iš ko rinktis... O tu? Gal jau ištekėjusi?– smalsauja jis.


    – Ne, neištekėjusi...


    – Kodėl?


    – Tai kad niekas nesiperša...


    – Eik, eik... Netikiu... Negali būti...– nusistebi Maikas.– Nori pasakyti, kad neturi ir vaikino?


    – Lyg ir neturiu... Ką padarysi, kad esu karjeristė... Pritrūkstu laiko visokiems pasimatymams ir draugystėms...– truputėlį pameluoju.


    – Jeigu jau esi mieste, gal norėtum vakare nueiti į barą? Būtų smagu pasikalbėti ilgiau...


    Kvieti mane į pasimatymą?


    – Mano vakaras jau suplanuotas... Dirbsiu aukle... Sesuo prašo prižiūrėti vaikus, taigi...– patraukiu pečiais, nes nežinau, ką daugiau sakyti.


    – O ryt?– Maikas atkaklus.


    – Rytoj grįžtu į Niujorką...


    – Gaila... Tada gal kitą kartą sutiksi su manimi kur nors nueiti, kai vėl čia viešėsi?– nusišypso jis.


    – Aha...– linkteliu galvą.


    – O kada ketini atvykti?


    Taip labai nori dar kartą susitikti su manimi?


    – Nežinau...– nusijuokiu ir aš, ir Maikas.– Kitą mėnesį bus Tėvo diena. Tikriausiai pasirodysiu.


    – Tada aš užsisakau šeštadienio vakarą, kad nieko kito neplanuotum... Gerai?


    – Gerai...– kukliai nusišypsau.– Smagu, kad susitikome... Iki...


    – Iki, Ema... Ir nepamiršk pažado...


    Nueidama matau, kaip jis pamerkia man akį. Pasijuntu nei šiaip, nei taip. Nesu pratusi prie vyrų dėmesio. Vienintelis Metas man mirktelėdavo. O dabar taip netikėtai atsirado Maikas. Ko gero, tiesa, kad vienoms durims užsivėrus atsiveria kitos...


    Tėtis jau laukia.


    – Su kuo ten kalbėjai?– įtariai klausia, man priėjus arčiau.


    – Su Maiku... Bendraklasiu...


    – Labai jau žvilgčioja į tave...


    Atsigręžiu pažiūrėti, ar tikrai. Maikas kilsteli ranką. Aš irgi jam pamojuoju.


    – Sakai, tik kalbėjotės? Aha... Matau...– sumurma tėtis.


    – Man jau beveik trisdešimt metų, tėti... Neturėtum taip akylai manęs saugoti... Nebesu paauglė...– tyliai nusijuokiu.


    – Ema, juk sakiau, kad visada liksi mano mažoji dukrelė,– taria jis apkabindamas mane per pečius.


    Įsikimbu tėčiui į parankę, ir mudu traukiame namo.


    Mama jau grįžusi.


    – Žinai, su kuo ką tik paplūdimyje kalbėjosi Ema? Su Maiku!– viską jai iškloja tėtis.


    Tikrai jaučiausi tarsi grįžusi į mokyklos laikus. Nors tada nevaikščiodavau į jokius pasimatymus. Tėvai dėl to neturėjo jokių bėdų. O dabar, regis, pati sulauksiu bėdos, būdama pilnametė. Daugiau nei pilnametė.


    – Su Skotu?– pasitikslina mama.


    – Taip...– įsiterpiu ir aš.


    – Jis geras vaikinas. Rimtas. Turi savo verslą. Manau, tau patiktų būti jo žmona...


    Kaip? Ką ji čia dabar kalba? Žmona? Na jau ne...


    – Mama!– net sušunku savo pačios nustebimui.– Mes tik persimetėme keliais žodžiais... O tu jau kalbi apie vestuves...


    – Ema, jums ne po dvidešimt metų. Nueisite į vieną kitą pasimatymą, ir galėsim kelti vestuves. Kam švaistyti laiką? Noriu anūkų...– nusišypso mama.


    – Tai paprašyk Danos su Džeremiu... Juodu galėtų turėti dar du vaikus...– sukikenu žiūrėdama į rimtą tėčio veidą.


    – Noriu, kad ne jie, o tu man padovanotum anūkų... Tik įsivaizduok, kokie būtų gražūs... Žydromis akutėmis... Tamsiais plaukučiais...– užsisvajoja ji.– Tokie kaip tu ir Maikas...


    – Pirmiausia man teks rasti laiko su juo susitikti. Kvietė šį vakarą ateitį į barą, o aš pasakiau turėsianti dirbti aukle...


    – Ką? Tuojau pat skambink jam ir pasakyk, kad ateisi. Susitarsiu su Dana, kad susirastų kitą auklę...


    – Ne. Pažadėjau sesei, todėl netrukus važiuosiu pas ją...– griežtai paprieštarauju ir einu į savo kambarį pasiimti iš lagamino lauktuvių vaikams.


    – Maikas geras laimikis bet kokiai moteriai. Pagalvok apie tai, Ema...– man grįžus į virtuvę, sako mama.


    – Nepiršliauk, mama... Juk pati žinai, kad meilė ateina netikėtai, o širdis pati pasirenka, ką mylėti... Negaliu jai įsakyti... Prisimink savo pažintį su tėčiu... Nelaukit manęs... Iki...– atsisveikinu ir šypsodamasi išlekiu pro duris.


    Tėtis ir šį kartą paskolina mašiną. Gerai, kad Dana su šeima gyvena netoli... Vintrope. Netruksiu nuvažiuoti.


    Dana su Džeremiu nekantrauja sprukti iš namų ir pabūti vieni. O aš džiaugiuosi galėsianti praleisti vakarą su vaikais. Pamatę mano atvežtą krepšį su dovanomis bent penkias minutes jie ramūs. Taigi tėvai gali nepastebimai išsliūkinti pro duris.


    Arnui ketveri metai, o Lianai vos metukai. Brolis rūpinasi sese ir noriai dalijasi su ja saldainiais; abu valgo juos susėdę ant kilimo. Berniukas parodo man savo lėktuvėlių kolekciją. Pasak Danos, ateityje jis, ko gero, bus pilotas, mat lėktuvai jam viskas, gali į juos žiūrėti neatsižiūrėdamas. Ir man tenka išklausyti jo pasakojimą apie šiuos įspūdingus dangaus paukščius.


    O Liana mėgsta piešti. Nors ir mažytė, su ja būti lengva. Padedi prieš nosį popieriaus lapą ir pieštuką ir gali nesijaudinti, kad kur nors dings. Rasi toje pačioje vietoje– piešiančią...


    Būdama su jais užsimirštu. Mintys apie darbą kažkur nutolsta. Tik negaliu atsikratyti prisiminimų apie Metą. Mane užplūsta šiltas jausmas.


    O kas, jeigu mudu su Metu būtume turėję tokią mažylę kaip Liana? Įsivaizduoju jį esant savo vyru... Ir tėčiu. Manau, jis būtų buvęs puikus tėtis. Juk daug metų augino brolius, rūpinosi jais. Tik nebesužinosiu, kaip viskas būtų klostęsi... Jis taps kažkokios kitos moters vyru ir jos vaikų tėvu.


    Stipriau apkabinu Lianą. O ji mažomis rankutėmis apsiveja man kaklą. Šalia tokių gražių ir mielų vaikų neturiu teisės liūdėti... Nors jie ir labai išdykę.

    – Sese, paduok iš šaldytuvo sviestą... Ema! Apie ką svajoji?...– Danai šūktelėjus garsiau, galiausiai išgirstu jos balsą.


    – Atleisk, užsigalvojau...– meiliai nusišypsau ir paduodu ko prašoma.


    Mudvi mamos virtuvėje gaminame pusryčius. Lianą ir Arną svetainėje prižiūri Džeremis su tėčiu. O mama tebemiega savo kambaryje.


    – Kas jis?– paslaptingai šypsodamasi klausia Dana.


    – Apie ką tu?– nėmaž nesuprantu, ko ji klausia.


    – Kas tasai vyras, apie kurį svajoji?


    – Mmm... Niekas...


    – Aha... Pažįstu tą šypsenėlę... Nagi, klok... Su kuo nors susitikinėji?


    – Ne... Tiesiog prisiminiau vakarykštį susitikimą su Maiku ir...


    – Su Maiku Skotu? Kalbėjaisi su juo?– sesė neabejotinai paveldėjo smalsumą ne iš tėčio, o iš mamos.


    – Susitikom paplūdimy... Jis pakvietė mane užsukti į barą, bet buvau tau pažadėjusi prižiūrėti vaikus...


    – Ema, reikėjo man paskambinti, būčiau viską supratusi... Vertėjo eiti į tą pasimatymą...


    – Anoks ten pasimatymas...– Dana išties kaip mama. Abi mąsto vienodai.


    – Patikėk manimi, Skotas labai rimtas žmogus. Gal visos tos lenktynės ir vėjavaikiškai atrodo, bet iš tikro jis yra itin atsakingas ir patikimas. Mačiau, kaip bendrauja su sūnėnu. Net gražu pažiūrėti... Žinai, jis tau visai tiktų... Esate daug kuo panašūs...


    Dana, kaip ir jos vyras, yra bankininkė, jei ji sako, kad Maikas rimtas ir patikimas, vadinasi, taip ir yra. Tik ar dėl to jis turėtų man patikti? Negi galėčiau jį įsimylėti? Nežinau... Juk aš myliu Metą... Tikriausiai...


    – Kas yra? Ko nuliūdai?


    Taip. Dana dar ir pastabi. Maišydama troškinį sugeba pamatyti ir tai.


    – Nieko... Viskas gerai...– atsakau liūdnoku balsu, pjaustydama morkas.


    – Nemeluok man...


    Dabar jos niekaip neatsikratysiu.


    – Tai dėl darbo...– regis, man labai patinka meluoti. Arba jau nemoku sakyti tiesos. O gal nebežinau, kas tai yra.


    – Ema, juk ne dėl jo, ką? Aš tave pažįstu... Tad sakyk, kaip iš tikro yra...


    Pakeliu į ją akis. Sesės žvilgsnis susirūpinęs. Ji išties nori žinoti, kas man neduoda ramybės. Ne vien iš smalsumo.


    – Turėsi niekam nieko nepasakoti. Nei Džeremiui, nei juolab mamai ir tėčiui...– kalbu rimtai, tarsi Dana būtų mano užsakovė, o aš sėdėčiau pasitarimų kabinete, ne mamos virtuvėje.


    – Taip rimta? Kas nutiko?– dar labiau sunerimsta ji.


    Uždarau virtuvės duris, kad niekas mūsų negirdėtų ir netrukdytų.


    – Tai susiję su vienu vyru...– pritildau ir balsą.


    – Su vyru? Nesuprantu... Ar jis tau ką nors padarė? O gal jau laukiesi nuo jo? Pasakok, Ema...– sesė atrodo ganėtinai pikta. Imu abejoti, ar ne be reikalo nusprendžiau viską jai papasakoti.


    – Nusiramink, Dana... Ne, nesilaukiu, ir jei manai, kad jis mane išprievartavo, tai ne... To nebuvo...


    – Tai kodėl taip atrodai? Nesugebu net paaiškinti... Kai vakar tave pamačiau, iškart supratau, kad kažkas ne taip... Pasikeitė tavo akys... Tapo liūdnos... Tuščios...


    – Prieš mėnesį susipažinau su tokiu vyru. Jis dirbo barmenu. Na, pradėjome bendrauti ir... Juk tu žinai, kaip esti draugystės pradžioje: pasimatymai, gėlės, gražūs žodžiai... Bet tarp mudviejų viskas vyko labai greitai. Pamilom vienas kitą ir net apsigyvenom kartu...


    – Ema, negaliu tuo patikėti. Tai ne tu. Tu taip nedarai. Nejaugi apsigyvenai su vos mėnesį pažįstamu vaikinu?


    – Jis atrodė kitoks. Mus siejo labai stiprus ryšys. Niekada nebuvau patyrusi tokio jausmo...– Tvardausi, bet jaučiu, kad ant mano kubeliais supjaustytų morkų tuoj ims lašėti ašaros.


    – Kodėl vartoji būtąjį laiką? Ar jam kas nors nutiko? Gal jis... mirė?– Dana atsargiai ištaria paskutinį žodį.


    – Nemirė. Bet gal man būtų lengviau, jei būtų miręs. Bent jau žinočiau tikrąją priežastį, dėl ko taip gelia širdį...– visgi nesulaikau ašarų. Jos ima riedėti skruostais.


    – Ema, ką jis tau padarė?– sesė prieina ir globėjiškai apkabina mane. Juodu su broliu, keleriais metais vyresni, anksčiau visuomet globodavo jaunėlę.


    – Jis išėjo... Apkaltinęs mane visiškom nesąmonėm... Kuo toliau suku galvą, tuo labiau man atrodo, kad tiesiog pasinaudojo manimi... Gavo ko norėjęs, o kai nusibodau, ėmė ir paliko...


    – Tu pergulėjai su juo?


    – Dieve, Dana, aš su juo gyvenau, tai nejaugi galėjo būti kitaip?..– nervingai persibraukiu pirštais plaukus. Pykstu ne ant jos, o ant savęs už kvailą naivumą.


    – Ar esi tikra, kad nesilauki?– ji pašnairuoja į mane.


    – Nežinau. Manau, kad ne. Nėštumo testo neatlikau. Mes juk saugojomės,– patraukiu pečiais.


    – Mes irgi saugojomės, bet kažkodėl gimė Arnas su Liana. Jie abu netyčiukai. Taigi siūlau pasirūpinti testu... Maža kas...


    – Tu manęs negąsdink... Nenoriu būti vieniša motina...– man ima kilti panika.


    – O kur tas vyras dabar? Tu jo daugiau nematei? Neieškojai?


    – Išvyko į Čikagą. Tiek težinau... Jis iš ten kilęs...


    – Niekšas! Po velnių, visi jie tokie... Perguli ir pabėga...– piktai kalba Dana, mosuodama samčiu.– Tu jį vis dar myli?


    – Taip. Labai. Ir man žiauriai skaudu. Maniau, kad pagaliau sutikau savo žmogų, bet, regis, tai nebuvo jis... Aš pernelyg įsimylėjau, o jis tik žaidė mano jausmais...


    – Nesikrimsk, sesute... Padėsim tau surasti kitą vyrą, kad pamirštum tą kvailį... Kad ir Maiką... Galėtumei daugiau pabendrauti su juo... Jis tikrai šaunus vyras... Ką gali žinoti? Gal vieną dieną judu ir susituoksite. Grįžtum į Bostoną. Gyventume visi kaimynystėje. Mūsų vaikai galėtų artimai bendrauti, kaip mes vaikystėje...


    – Dana, neužbėk įvykiams už akių...– nusišypsau nusišluosčiusi ašaras.– Nemanau, kad kokiam nors vyrui pavyktų iškrapštyti mane iš Niujorko. Man patinka ten gyventi. O čia nelabai turėčiau ką veikti.


    – Maikas turi užtektinai pinigų. Galėtum gimdyti vaikus, sėdėti namie ir žiūrėti Opros šou...– nusijuokia Dana. Bet žinau, kad kalba rimtai.


    – Iki to teks ilgokai palūkėti... Pirmiausia mums reikia nueiti į bent vieną pasimatymą... Sutarėm susitikti kitą kartą, kai vėl apsilankysiu Bostone...


    – Matai? Tai jau pradžia. Tikėk manimi, su juo būtum laiminga. Viskuo aprūpinta. Netrūktų nei meilės, nei pinigų... Nieko...


    Bet aš vis tiek mylėčiau kitą... Savąjį žydraakį elektros šoko sukėlėją...


    Mano skrydis atgal į Niujorką numatytas antrą valandą po pietų. Tad kartu su visais pavalgiusi šventinius pusryčius imu tėčio mersedesą ir vykstu į dar vieną vietą, būtinai turiu ją aplankyti.


    Riedu pro mėgstamą Revyro paplūdimį. Iš karto atgyja vaikystės prisiminimai. Ir ne tik...


    Netrukus privažiuoju melsvą nedidelį namą. Ant didžiulio stiklo užrašyta EMILIJOS GALERIJA. Ją įkūrė tikroji mano mama, eksponavo savo ir tėčio darbus. Dabar galerija rūpinuosi aš. Turiu kelias padėjėjas, jos viską prižiūri, kol būnu Niujorke.


    Mes remiame vietos menininkus ir čia eksponuojame jų kūrinius. Kartais salėje iškabinu ir savo fotografijas. Bet tik dėl to, kad to prašo mama su tėčiu (dabartiniai mano tėveliai), jiems patinka mano darbai. Atskleisiu paslaptį... Štai kur patenka diduma mano atlyginimo... Į galeriją.


    Atrakinusi mėlynojo namelio duris patenku į salę, kurios sienos nukabinėtos gražiausiais paveikslais. Bet man gražiausia vienintelė čia esanti nespalvota fotografija. Joje pavaizduota besilaukianti moteris, sėdinti priešais langą, pasirėmusi ranka smakrą, o kitą ranką laikanti ant pilvo. Jos akys žvelgia į tolį.


    Stoviu prie tos fotografijos. Ir žiūriu į užrašą jos kamputyje „Mylimai Emilijai– Timotis“. Tai tėčio daryta nuotrauka. Omoteris joje– mama, besilaukianti manęs. Pasak jos, tėtis man išrinko Emos vardą, nes buvau labai panaši į ją. Norėjo pavadinti mamos garbei. Todėl sutrumpino jos vardą, ir taip tapau Ema.


    – Mama, ar tokia ir turi būti meilė?– tyliai klausiu žiūrėdama į nuotrauką. Noriu, kad ji atsigręžtų ir ką nors... bent ką nors man pasakytų. Trokštu išgirsti mamos balsą. Dabar kaip niekad man reikia jos patarimo.– Norėčiau jo nekęsti... Bet negaliu... Myliu Metą... Juk tau iš aukštai geriau matyti, mama... Tik kaip man jį pamiršti?


    Salėje esu viena. Girdžiu tik aidą, atkartojantį mano žodžius. Pasijuntu be galo vieniša. Ir niekam nereikalinga.


    Tėvai paliko mane mažą. Nors ir ne savo noru. O mylimasis išėjo... Kai maniau sutikusi tą vienintelį, su kuriuo galėčiau nugyventi visą gyvenimą.


    Matyt, meilė ne man... Laimė irgi. Kažkodėl jiedvi apeina mano namus ir nenori stabtelėti prie jų durų.


    Galerijoje ilgiau neužsibūnu. Gal kitą kartą... Kai turėsiu daugiau laiko. Nebeužsuku ir į paplūdimį, nors labai knieti stabtelėti prie jo. Norėčiau pasivaikščioti pakrante, kurią turbūt pažįstu geriausiai iš visų čia gyvenančių žmonių. Nemanau, kad kuris nors bostonietis tiek valandų praleido jame, kiek aš.


    Prisimenu, kad buvau vadinama mergaite su fotoaparatu. Negalėjau pykti, nes tai buvo tiesa. Fotoaparatas ilgą laiką atrodė tapęs mano dalimi. Buvau tiesiog suaugusi su juo. Ant nudegusio mano kaklo buvo matyti balta juostelė, ypač vasarą. Taip savo draugą aš visur nešiodavausi su savimi.


    Grįžtu namo atsisveikinti su tėveliais. Šie labai prašo, kad kuo greičiau ir vėl aplankyčiau. Tikriau, prašo mama, braukdama ašaras. Tėtis santūresnis. Žinau, kad mama nori mane čia pamatyti ir dėl Maiko. Kad mudu su juo pradėtume artimiau bendrauti, ji galėtų pamažu ruoštis vestuvėms. Neįsivaizduoju tų vestuvių. Kol kas tikrai ne. Pabendrauti su bendraklasiu? Hmm... Ši mintis man visai patraukli.


    Išskrendu... Namo, į Niujorką...

    – Erika, kur Strafordų sutartis?– sušunku savo padėjėjai, sėdinčiai šalia, buvusiame mano kabinete.


    Erika nebevadovauja kūrybos skyriui, dabar ji mano asmeninė padėjėja. Juk negaliu paaukštinti blondinės. Ji nieko neišmano.


    – Štai...– atidariusi duris ji kilsteli geltoną segtuvą.


    – Ačiū... Noriu peržiūrėti prieš paskutinį susitikimą...– paimu sutartį iš draugės.


    – Kaip tu? Vis dar galvoji apie jį?– lyg ir nedrąsiai klausia Erika.


    – Jausmas per stiprus, kad įstengčiau negalvoti...– atsakau, atsitraukiu nuo dokumentų ir pakeliu akis į draugę.– Atvirai kalbant, man jo trūksta... Bet negaliu užmiršti, kad jis mane įskaudino. Taigi neturiu kitos išeities, tik pasistengti jį užmiršti. Todėl ir dirbu iki nakties...


    – Tik nepersistenk. Žiūrėk, kad neatsidurtum ligoninėje...


    – Ligoninėms neturiu laiko... Be to, ir užsakovai neleistų man sirgti...– išspaudžiu šypseną.


    – Tiesa... Gal savaitgalį buvai Bostone?


    – Aha... Aplankiau tėvus ir...– paslaptingai nusišypsau prisimindama Maiką.


    – Na? Su kuo nors susipažinai?– smalsioji laputė imasi darbo, kurį geriausiai išmano: kamantinėti.


    – Atsitiktinai susitikau buvusį klasės draugą... Trumpai pasikalbėjom. Pasirodo, jis vis dar vienišas, gyvena Bostone, turi savo verslą ir pakvietė mane lyg ir į pasimatymą...


    – Oho... Matau, kad savaitgalį praleidai naudingai...– nusijuokia Erika.


    – Dabar mano nuotaika ne tokia, kad norėčiau vaikščioti į pasimatymus...


    – Gal taip greičiau pamirštum Metą?


    – Išvis nemanau, kad jį pamiršiu...– mane užplūsta liūdesys.


    – Sunku žiūrėti į tave tokią. Noriu, kad grįžtų senoji Ema...– draugė bando mane pralinksminti.


    – Turi galią grąžinti laiką? Tik tada būčiau tokia, kokia buvau anksčiau. Pažintis su Metu pakeitė mane. Iki ano nelemto vakaro jaučiausi išties puikiai...


    – Ema, tau reikia atostogų. Gal pasiimk bent savaitę ir išlėk pailsėti?


    – Mano atostogos bus ne anksčiau kaip liepos pabaigoje ar net rugpjūtį... Kai jūs visi paatostogausite, tada eisiu ir aš...– meiliai jai nusišypsau.


    – O aš nusprendžiau liepos pradžioje dviem savaitėms sprukti į šiltus kraštus... Ieškau bilietų į Havajus... Tiesa, dar nežinau, ar ten vyksiu. Gal kitur...


    – Tik nepadaryk kaip pernai... Šįkart nepamiršk pasakyti buhalterei, kad nereikėtų tavęs ieškoti...


    – Žinau... Jau pasimokiau...– nusijuokia Erika.


    – Kada mano susitikimas su ponais Kadafiais?


    – Po valandos...


    – Puiku, vadinasi dar turiu laiko... Šitą savaitę mano darbotvarkė jau pilna?


    – Kol kas laisvesnis tik penktadienis, visas kitas dienas gausu susitikimų su užsakovais...– šypteli ji.


    – Aišku... Ačiū...


    Kabinete lieku viena. Dar nesu jame apsipratusi. Vis rytais norisi eiti į senąjį kabinetą. Iš tikro galėjau likti ir ten. Juk persikėlus į gražesnę vietą darbas nesikeičia.


    Dabar jį vieną teturiu, gelbstintį nuo minčių apie Metą. Nors kartais nejučia užsigalvoju... Smalsu, ką jis veikia. Ar dar prisimena mane. Ar jam viskas gerai. Ar neserga...


    Sunku nieko nežinoti apie Metą. Gerai, kad turiu išsisaugojusi visas jo atsiųstas žinutes. Vakarais prieš miegą paskaitinėju. Aišku, jeigu po Teiloro treniruotės dar turiu jėgų, jis mane verčia nemažai paprakaituoti. Bet atsigulusi į lovą stengiuosi perskaityti nors vieną Meto žinutę. Ir, regis, dar labiau jį pamilstu, nors turėčiau viską daryti, kad pamirščiau.


    Deja, išrauti iš krūtinės tokią didelę meilę ne mano jėgoms... O gal vis dėlto aš nenoriu jo pamiršti?

    Kaip visada papietavusios kavinėje anapus gatvės mudvi su Erika skubame grįžti į agentūrą, nes netrukus reikia susitikti su dar vienu užsakovu. Regis, šią savaitę tik ir sėdžiu pasitarimų kabinete, o prieš mane šmėkščioja vis nauji veidai. Imu svarstyti, kam man išvis tas generalinės direktorės kabinetas, jei jame beveik visai nebūnu.


    Štai ir dabar manęs laukia stiklo dirbinių reklamos užsakovas.


    – Laba diena,– maloniai pasisveikinu įžengdama į kabinetą.


    – Laba diena, panele...– žilstelėjęs senukas paduoda man ranką.


    – Peržiūrėjau jūsų gaminių nuotraukas. Jos tikrai įspūdingos. Manau, galėtume bendradarbiauti. Jau turiu keletą idėjų reklamai.


    – Malonu girdėti...– išvystu jaukią šypseną jo veide.


    – Taigi lieka susitarti tik dėl kainos. Jums tinka mūsų pasiūlymas?


    Pokalbį netikėtai nutraukia tarpduryje pasirodžiusi Erika.


    – Skambina Leinė. Sako norinti pasikalbėti su tavimi...– ji neryžtingai kreipiasi į mane.


    Erika žino, kad nemėgstu, kai kas nors trukdo tartis su užsakovais. Nebent itin svarbiu reikalu.


    – Pasakyk jai, kad atskambinsiu vėliau...


    – Ji sakė, tai skubu...


    Nelieka kas daryti. Turiu atsiliepti į skambutį. Atsiprašau savo svečio ir sparčiai einu į gretimą kabinetą.


    – Leine, greičiau sakyk, kas atsitiko. Esu svarbiame susitikime ir nelabai galiu kalbėti...– greitakalbe išberiu į ragelį.


    – Atleisk, Ema...– išgirstu jos liūdną balsą.– Tai... Ikaras... Jis serga... Maniau, norėsi žinoti...


    – Serga? Ar gali būti? Juk ką tik buvo sveikas,– išsigąstu dėl savojo išdykusio angliuko, kurį be galo myliu.


    – Jau keletą dienų nieko neėda. Veterinaras sako, kad skrandyje atsirado žaizda. Jeigu nepradės ėsti ir jam pablogės, neturėsim kitos išeities, tik...


    – Nesakyk to!– surinku išgąsdindama šalia stovinčią Eriką.– Leine, jam viskas bus gerai... Aš atvažiuoju...


    – Dabar? Argi neturi svarbaus susitikimo?


    – Man nieko nėra svarbiau už Ikarą... Lauk manęs, pasistengsiu greitai būti pas jus...


    Numetu telefono ragelį ir pribėgusi prie spintelės išsitraukiu rankinę.


    – Erika, tau teks užbaigti derybas su tuo ponu. Važiuoju į žirgyną. Ikarui negerai... Tikriausiai šiandien negrįšiu. Prašau čia viskuo pasirūpinti...


    – Žinoma, tik tu nesijaudink... Pamatysi, kai tik Ikaras tave išvys, kaipmat pasveiks...


    Susijaudinusi linkteliu galvą ir išlekiu pro duris.


    Praėjo beveik dvi valandos nuo tada, kai palikau agentūrą. Tolumoje jau matau žirgyno pastatų kontūrus. Keletas žirgų laksto laukuose.


    Skubu pamatyti Ikarą. Bijau, kad jam daug blogiau, nei Leinė sako.


    Sustabdau automobilį ir nuspyrusi aukštakulnius į šalį basa iššoku laukan.


    – Kaip jis?!– sušunku pamačiusi ateinant Leinę nuo arklidžių. Ir pasileidžiu tekina prie jos.


    – Blogai... Niekaip nepavyksta priversti ėsti... Suleidom vaistų, bet... Veterinaras sako, kad reikia jį stebėti...


    – Kada tai prasidėjo?


    – Po ano savaitgalio, kai buvai atvažiavusi, Ikaras tapo liūdnas... Ėdė mažai... Manėm, tiesiog ilgisi tavęs... Bet paskui pastebėjom, kad nebenori eiti į lauką. Turėjom prievarta išvaryti, kad bent pasimankštintų. O pastarąsias kelias dienas nei keliasi, nei ėda...


    – Leine, reikėjo man paskambinti anksčiau...


    Įlekiu į Ikaro aptvarą, kur susirinkę kone visi žirgyno darbuotojai.


    – Mažiuk, aš čia...– atsiklaupusi delnu paglostau galvą, paguldytą ant šiaudų. Tas vaizdas drasko širdį. Ikaras atrodo toks silpnas. Kaip tyčia dar ir nepatogi melsva suknelė varžo mano judesius.– Mielasis, kodėl nieko neėdi? Būk geras, nors dėl manęs sugraužk duonos riekę... Turi atgauti jėgas, kad mudu galėtume ir vėl iškylauti... Nagi, mažiuk, pasistenk... Juk žinai, kaip tave myliu...– pasilenkusi pabučiavau žirgą į snukį.


    Ikaras išgirsta mane. Pakelia galvą. Kad ir mažytė, bet pažanga. Paimu iš Stiveno duonos riekelę, į kurią įspraustos kelios veterinaro paliktos tabletės, ir atkišu mylimam žirgui. Ikaras po truputį ją kramsnoja. Man palengvėja. Negaliu jo neapkabinti už tokį žygdarbį. Tikras šaunuolis.


    Lieku su juo viena. Paprašau, kad visi išeitų. Noriu pabūti dviese su Ikaru.


    Galiausiai jis užmiega, turbūt nuo vaistų. Ateina Leinė ir išsiveda mane iš aptvaro. Mudvi nusprendžiame, kad reikėtų iškviesti ir kitą veterinarą, jis apžiūrėtų žirgą. Nes Ikaras turi pasveikti. Nė neįsivaizduoju, kad galėtų būti kitaip.

    Sėdžiu Centriniame parke ant suoliuko priešais fontaną, aplink jį žydi mėlynos orchidėjos. Žiūriu į įsimylėjėlių poreles, vis ateinančias čia pasibučiuoti. O man taip norisi atsistoti ir garsiai šaukti: netikėkite pasaka apie amžiną meilę, nes tai netiesa!


    Tik ar kas nors manęs klausys? Žinoma, ne. Juk būdamas įsimylėjęs nieko aplink nematai, vien savo mylimąjį. Taip! Aš irgi regiu vien Metą... Ir nieko daugiau.


    Ir kodėl taip mėgstu kankinti save prisiminimais? Tikriausiai dėl to, kad pirmą kartą įsimylėjau... Ir dar taip aistringai. Man tuoj sukaks trisdešimt metų, o aš, galima sakyti, tik vakar patyriau, ką reiškia būti beprotiškai įsimylėjusiai. Keistokas žodžių derinys...


    Tie, kurie sako, kad nuo meilės apsvaigstama, yra teisūs. Betgi teisūs ir tie, kurie tvirtina, kad meilė esanti žiauri ir negailestinga.


    Įdomu ar įmanoma numirti iš meilės? Ar kas nors yra numiręs vien todėl, kad nepakėlė meilės kančių? Aš galėčiau numirti. Turbūt...


    Kažkas– nebeatsimenu kas– kadaise man pasakė: nesiliauk svajojusi, nes svajonės gali atnešti meilę. Aš ir svajojau. O jos ir atnešė tai, kas truko labai trumpai, bet buvo mano... MANO DIDŽIOJI MEILĖ...


    Esu tikra dėl kelių dalykų.


    Pirma, aš myliu Metą. Nebe pirmąsyk sakau. Tai yra rašau. Regis, imu tai kartoti kiekviename puslapyje.


    Antra,– jis išskrido į Čikagą ir nebegrįš. Gyvens ten savo gyvenimą.


    Trečia,– dėl šito nesu tikra, bet... jei noriu amžiams pamiršti Metą, turiu pamilti kitą vyrą labiau nei myliu jį.


    Neįsivaizduoju, kaip tai įvyks. Bet jei neįvyks, liksiu beviltiškos meilės kaline. Ir kankinsiuosi vienumoje. O juk noriu sukurti šeimą... Turėti vaikų. Tad bent dėl šios svajonės reikėtų pasistengti.


    Nes jeigu nepavyks susitarti su savimi, teks kreiptis į psichologą. Tik to daryti visai netrokštu. Ką man galėtų patarti svetimas žmogus? Juk pati save pažįstu geriau. Ir žinau, ko man reikia.


    Tik ne visada galime turėti ko norim, tiesa?

    – Aš nėščia!... Ne. Negali būti,– stoviu agentūros tualete priešais veidrodį, apimta panikos.


    Vėluoja mano mėnesinės. Taip dar niekada nėra buvę. Jos tikslios kaip laikrodis. Visuomet prasideda tą pačią dieną. Žinau, kad iki vidurdienio turiu būti pasiruošusi iš rankinės išsitraukti paketą. O dabar jau vakaras... Tai kur jos, prakeiktosios?


    Nors myliu vaikus, bet... Nenoriu vaiko nuo vyro, kuris manęs nekenčia. Tik ne dabar. Mažyliui dar ne laikas ateiti į mano gyvenimą. Meldžiu, Dieve... Ne...


    Gerai, kad tualete esu viena. Antraip agentūroje greit pasklistų gandai. Blondinė nepraleistų progos paliežuvauti apie mane. Be jokios abejonės.


    Grįžtu į savo kabinetą. Dabar mano mintis užvaldęs ne Metas... O kūdikis. Nors, tiesą sakant, galvojau ir apie Metą. Juk vaikas ir jo.


    – Mudviejų kūdikis...– tyliai ištariu uždėjusi delną ant pilvo.


    Suskamba mobilusis. Išsigandusi skambučio melodijos net krūpteliu.


    – Klausau, mamyte...


    – Ema, na, kaip laikosi Ikaras?– susirūpinusi klausia ji.


    – Vis taip pat... Dabar jam atliekami tyrimai, žiūrėsim, kokios bus išvados...


    – Tikėk, kad jis pasveiks...


    – Tikiu, bet kartu ir bijau.


    – Važiuosi pas jį ir šiandien?


    – Taip. Stengiuosi kasdien aplankyti.


    – Mieloji, dar pati susirgsi...


    – Tada grįšiu į Bostoną, ir tu manimi rūpinsiesi...


    – Nekalbėk taip. Mieliau rūpinčiausi tavimi sveika. Būk gera, pasisaugok ir nežaisk su savo sveikata...


    Ak, mama. Tu teisi. Dabar turiu būti sveika, nes, ko gero, laukiuosi.


    – Ema, ko nutilai?


    – Nieko, mama... Užsigalvojau... Tuoj reikės važiuoti pas Ikarą, nerimauju, ką parodys tyrimai... O kaip laikotės jūs? Kaip tėtis? Gal yra žinių iš Alekso?


    – Mudu su tėčiu kaip visada užsivertę darbais. Džiaugiamės, kad dar yra kas perka butus ir namus. O Aleksas skambino anądien. Sakė, vasarą vargu ar grįš. Ketina traukti į Kanadą ir ten surengti koncertinį turą.


    – Džiaugiuosi dėl jo. Muzika jam viskas, tad nenuostabu, kad jai teikiama pirmenybė. Vis tiek labai jo pasiilgau ir tikiuosi pamatyti bent per atostogas.


    – Juk sakei, kad atostogausime Majamyje... Tu, aš ir tėtis. Nejaugi apsigalvojai?


    – Ne. Žinoma, ne. Bet savaitę žadu praleisti ir Bostone. Noriu padirbėti galerijoje. Senokai nebuvau ir fotoaparato paėmusi į rankas. Pasiilgau tų dienų, kai vaikštinėdavau po paplūdimį ir fotografuodavau vandenyną,– sakau užsisvajojusi.


    – Mieloji, juk per atostogas reikia ilsėtis, o ne dirbti...– išgirstu tylų mamos juoką.


    – Užteks to poilsio. Pati žinai, kad nemėgstu nieko neveikti. Be to, negalėčiau ištisas valandas gulėti prieš saulutę...


    – Galėtum daugiau laiko praleisti su Maiku. Juk atvykusi susitiksi su juo?– klausia ji, nutaisiusi smalsuolės laputės balsą.


    – Tikriausiai. Bent jau pažadėjau susitikti. Bet neužbėkim įvykiams už akių, mama, gerai? Ką perduoti Leinei, kai nuvažiuosiu pas ją?


    – Padėkok už mėsos apkepo receptą. Jis tikrai skanus. Tėtis vis prašo, kad dar iškepčiau...– nusijuokia ji.


    – Padėkosiu...


    – Pasakyk, kad neliūdėtų dėl Ikaro. Jis tikrai pasveiks. Nueisiu į bažnyčią uždegti žvakelės. Ir tu neliūdėk, Ema...


    – Ačiū, mamyte... Pasikalbėsime vėliau... Myliu. Iki...


    – Iki, mieloji... Paskambink, kad ir kokių turėsi žinių.


    Mama rūpinasi viskuo, kas susiję su manimi. Ji kremtasi dėl kiekvieno mano nuliūdimo. Visuomet atrodė, kad kartu su tėčiu rūpinasi manimi labiau nei tikraisiais savo vaikais. Gal taip yra dėl to, kad juodu jaučiasi esantys už tai itin atsakingi. Be to, dar neminėjau, kad Leonardas ir Linda yra ir mano krikštatėviai. Tad nuo mažens esu jų lepinama... Ir mylima.


    Vėlų vakarą pasiekiu žirgyną. Leinė pakviečia mane prie stalo pavakarieniauti kartu su kitais. Ragaudama gardžiai kvepiantį troškinį prisimenu, kad šiandien tai pirmas mano valgis.


    Dėl gausybės rūpesčių mažiausiai noriu galvoti apie maistą. Tad dėdamasi šaukštą po šaukšto į burną gardžiuojuosi kiekvienu kąsniu. Tai mato ir Leinė. Sutinku jos mielas akis, stebinčias mane išalkusią ir beveik srebiančią troškinį. Išvalgau dar vieną dubenėlį.


    – Gal yra atsakymas iš laboratorijos?– klausiu Leinės, mudviem sėdint ant namo laiptų.


    – Tyrimų rezultatai bus tik savaitės pabaigoje. Taigi visi laukiam...– atsidūsta ji.


    – O ką gali pasakyti pati? Ar Ikaro būklė bent kiek gerėja?– klausdama labai bijau išgirsti atsakymą.


    – Ikaras kankinasi... Nors laikosi didvyriškai... Nežinau, Ema, kas bus, jeigu jo neteksim... Geriausias mano žirgas.


    – Leine, būk gera, padėk jam. Jis turi pasveikti. Negaliu netekti ir Ikaro. Tik ne jo...– pravirkstu.


    Ji motiniškai apkabina mane. Patylime. Mums abiem skaudu dėl Ikaro. Juk jis daugiau nei žirgas. Jis mudviejų draugas.


    Tą naktį lieku žirgyne. Esu pasiėmusi kelias sukneles, kad rytoj galėčiau važiuoti tiesiai į darbą.


    Tik nėmaž netrokštu nakvoti tame kambaryje, kuriame anąsyk buvome apsistoję mudu su Metu. Vis dėlto nenoriu varginti Leinės kvailais prašymais leisti įsikurti kitur. Jai užtenka rūpesčių ir be manęs.


    Atsigulu ant lovos ir akis įsmeigiu į pasienyje stovinčią supamąją kėdę. Ten sėdėdamas Metas skambino man gitara. Paskui išgirdau jį tariant: „Aš tave myliu, Ema.“


    – Metai, o jeigu aš laukiuosi? Kaip man reikės susirasti tave, kad tai pasakyčiau?– stengiuosi kalbėti kuo tyliau, kad tik niekas manęs neišgirstų.– Aš taip bijau... Bijau tapti vieniša mama... Metai, kodėl išėjai? Kodėl mudu, suaugę žmonės, negalėjome susėsti ir pasikalbėti? Jei vis dėlto paaiškės, kad išties laukiuosi, tai bent turėsiu paguodą, iš mudviejų pažinties man bus likę šis tas gražaus...


    Už lango lyja. Negaliu užmigti. Klausausi lietaus barbenimo į stiklą. Apsiglėbiu save ir įsivaizduoju esanti Meto glėbyje. Be jo nebesijaučiu saugi. Tarsi būčiau netekusi dalies savęs. Aš nebesu aš... Tik su juo būdavau tikroji Ema.


    Vėl suspaudžia širdį. Nes giliai įsirėžęs Meto vardas ir bet kokie prisiminimai apie jį tik skaudina ją.

    Rytą mėnesinių irgi nėra. Apima dar didesnis nerimas.


    Važiuodama į darbą nusprendžiu nusipirkti nėštumo testą, kad visgi sužinočiau, kaip yra iš tiesų. Ar aš laukiuosi, ar ne.


    Maloni vaistininkė padeda išsirinkti geriausią iš jų. Paaiškinu jai, kad pirmą kartą perku ir nelabai nutuokiu. Paimu penkis... Dėl viso pikto.


    Viską gyvenime darau remdamasi keliomis nuomonėmis, apsvarstydama kelias galimybes, kad pasirinkčiau tinkamiausią. Tad ir dabar neketinu pasikliauti vienu nėštumo testu. Man reikia būti šimtu procentų užtikrintai. Jeigu laukiuosi, tai visi testai ir turės tai parodyti.


    Darbe mane pasitinka Erika su pluoštu gelsvų lipniųjų lapelių, ant kurių užrašytos tik pavardės ir telefono numeriai. Tai užsakovai, kuriems reikia nedelsiant paskambinti.


    – Atrodai pavargusi. Ir vėl nemiegojai?– rūpinasi ji.


    – Nakvojau žirgyne, tad teko anksti keltis... Tai kiek šiandien susitikimų laukia manęs?– klausiu sėsdamasi prie stalo.


    – Penki užsakovai tikrai atvyks, dėl dar dviejų abejoju. Niekaip nepavyksta su jais susisiekti.


    – Aišku... Dienelė žada būti nelengva.


    – Beje, norėjau jau anksčiau pasiteirauti, bet per tuos rūpesčius taip ir nepaklausiau, ką ketini dovanoti Rajanui.


    – Po velnių! Teisybė... Juk savaitgalį jo gimtadienis... Visai pamiršau...– atsilošiu kėdėje ir užverčiu galvą, žvelgiu į lubas.– Šį kartą būsiu neišradinga. Jis mėgsta lankytis Brodvėjuje, tai nupirksiu bilietus į kokį nors miuziklą. Neturiu laiko ieškoti dovanų. Tikiuosi, Rajanas supras. Kaip tik šiandien turi grįžti iš Majamio, tad, ko gero, vakare sulauksiu svečių.


    – Nebevažiuosi pas Leinę?– stebisi Erika.


    – Ne. Turiu neatidėliotinų reikalų, būtina šį tą atlikti,– sakau žvilgtelėdama į rankinę, kurioje laikau nėštumo testus.


    – Jeigu reikia pagalbos, sakyk,– pasisiūlo draugė.


    – Ačiū, bet ne. Tai asmeniniai reikalai,– padėkoju jai nuoširdžia šypsena.


    – Gerai... Pirmasis tavo susitikimas po penkiolikos minučių, tad netrukdysiu ruoštis...


    Erika eina į savo kabinetą. Jos teisybė, man reikia pasiruošti susitikimui. Tad atsiverčiu vieną iš gulinčių ant stalo aplankų.


    Ką tik grįžau iš darbo. Sėdžiu miegamajame ant lovos ir negaliu atplėšti akių nuo vonios durų. Šalia manęs guli nėštumo testas.


    Pagaliau atėjo metas sužinoti tiesą. Delsiu tai daryti. Kas, jeigu gautoji žinia manęs nenudžiugins?


    Vis dėlto einu į vonią. Pasidedu rožinę pakuotę ant spintelės, išsitraukiu naudojimo instrukciją. Imu balsiai skaityti:


    – Nuimkite dangtelį ir palaukite, kol ekranėlyje pasirodys laikrodžio simbolis. Tada panardinkite juostelę į šlapimą. Luktelėkite tris minutes. Teigiamas, jeigu ekranėlyje atsiras užrašas TAIP+. Neigiamas, jeigu ekrane atsiras užrašas–NE.


    Nusimaunu kelnaites ir nusišypsau. Ne dėl to, kad pirmą kartą atliksiu nėštumo testą. O todėl, kad pamatau paketą, suteptą krauju. Aš nenėščia...


    Nors nekenčiu mėnesinių, džiūgauju išvydusi tą kraują. Juk negalėjau pastoti. Tik ne šiuo savo gyvenimo tarpsniu. Kūdikiui dar turėsiu laiko ateityje. Tik ne dabar... Vienai auginti vaiką būtų sunku. Be to, noriu turėti šeimą. Visada to norėjau. Tad pirmiau man reikia susirasti vyrą, o jau paskui mudviem susilaukti vaikų.


    Ką gi, Meto ieškoti nebereikės... Jis nebus tėtis...


    Rajanas


    2013-05-21 Antr. 20.47


    Maže, po dešimties minučių


    būsiu pas tave ;)


    Perskaičiusi žinutę dedu telefoną į šalį ir toliau gaminu vakarienę. Iš tikro tai net ne vakarienė. Rajanui tepu sumuštinius su rūkyta lašiša, gabalėlį radau šaldytuve. O pati atbulais dantimis valgau jogurtą su persikais. Esu praradusi apetitą. Valgau tik dėl to, kad reikia kaip nors palaikyti gyvybines funkcijas.


    Einu atidaryti durų su jogurto indeliu rankoje– Rajanas matys, kad nebadauju. Antraip tektų išklausyti ilgą pamokslą.


    – Labas,– pasisveikinu atidariusi jas.


    – Labas,– jis stipriai apkabina mane ir pabučiuoja į skruostą.


    – Ar persikraustai čia?– nusišypsau matydama krepšį jo rankoje.


    – Ką, nepatiktų gyventi su manimi?– juokiasi Rajanas.


    – Aš nieko prieš, o kaip Simonas?


    – Tu man svarbesnė...


    – Judu vėl turite bėdų?– susirūpinusi klausiu.


    – Na, juk pati sakei, kad jis man per jaunas, ir visa kita... Tad nežinau, kiek dar būsim kartu...


    – Susipykot?


    – Ne. Lyg ir viskas gerai, bet jau pats nežinau ko noriu... Ak, nebekalbam apie tai. Žiauriai noriu valgyti. Turi ko nors? Bet pirmiau nueisiu į tualetą, nes dar prisisiosiu kelnes...– juokiasi draugas.


    – Sumuštiniai tiks?


    – Tiks...


    Praeina kelios minutės.


    – Tu nėščia?– piktas Rajano balsas už nugaros tarsi perskrodžia mane pusiau.


    Atsigręžiu. Jo akys laksto visu mano kūnu.


    – Ne,– trumpai atsakau.


    – Tai kodėl vonioje ant spintelės padėtas nėštumo testas?– jis klausiamai žvelgia.


    Šūdas! Visai jį pamiršau.


    – Maniau esanti nėščia, nes vėlavo mėnesinės. Tikriausiai dėl visų užgriuvusių rūpesčių... Bet nusiramink... Nesu nėščia...


    – Esi tikra, kad nesilauki?– Rajanas ir toliau kamantinėja.


    – Taip. Gal nori, jog nusimaučiau kelnaites ir parodyčiau kruviną paketą?– suneriu rankas ant krūtinės.


    – Ačiū Dievui. Nes buvau išsigandęs. Vaikas? Ir dar nuo ano mulkio? To būtų per daug...


    – Rajanai, liaukis... Nereikia jo įžeidinėti. Jis dingo iš mano gyvenimo, taigi... Palikim ramybėje šią temą...– prisiminusi Metą nuliūstu.


    – Kaip Ikaras? Gal jau sveiksta?– jis supratingai kreipia pokalbį kita linkme.


    – Jam vis dar negerai. Bet viliamės, jog tyrimai duos kokios nors naudos, kad rasim vaistų jam išgydyti... O tu? Ilgam grįžai į Niujorką?


    – Šią savaitę būsiu čia, o kitą turėčiau skristi į Bostoną. Buvusi mano dėstytoja pasikvietė mane skaityti paskaitos universiteto studentams apie dizainą, modelio darbą ir panašiai.


    – Oho! Tai būsi dėstytojas?– nusišypsau.– Kiek pamenu, nekentei sėdėti paskaitose,– traukiu jį per dantį.


    – Dabar viskas kitaip. Matyt, užaugau. Be to, tai bus vienintelė paskaita. Negalėčiau dėstytojauti kasdien. Išprotėčiau,– Rajanas nusijuokia ir paragauja sumuštinio.


    – Tai šiąnakt tikrai liksi čia?– klausiu jausdamasi nesmagiai.


    Nesmagu dėl Simono, iš kurio atimu visą Rajano dėmesį. Ogal ir dėl to, kad suprantu imanti naudotis draugu. Juk jam būnant šalia fantazuoju apie Metą. Tai ne Rajano, o Meto rankos apkabina mane. Ir naktį priglundu ne prie Rajano karšto kūno.


    – Liksiu. Tikiuosi, neprieštarauji?– jis kilsteli antakį, kaip darydavo Metas.


    – Ne. Noriu, kad liktum. Nebemėgstu miegoti viena...– išspaudžiu šypsnį.


    – Jau žinau. Tik per miegus nebevadink manęs mieluoju ir nebučiuok mano kūno...– sukikena Rajanas.


    – Užsičiaupk! Jau anąsyk sugėdinai. Gal užteks? Geriau pažiūrėkim kokį nors filmą,– pakviečiu jį į svetainę.


    Įjungiu televizorių. Neprisimenu, kada paskutinį kartą jį žiūrėjau. Kai draugavau su Metu, tikrai ne. Mudu turėdavom įdomesnės veiklos.


    Susirangau ant sofos šalia Rajano. Draugas neprieštarauja, kad padedu pagalvėlę jam ant kelių ir įsikniaubiu į ją. Delnu glosto man petį. O aš tuščiu žvilgsniu spoksau į televizoriaus ekraną.


    Vis dėlto įžiūriu pagrindinius aktorius: Sandrą Bulok ir Beną Afleką. Prisimenu, kad šį filmą, esu jau mačiusi, jis vadinasi „Gamtos jėgos“. Trumpas siužetas toks: Beno herojus po dviejų dienų ketina susituokti, bet netikėtai sutinka kitą moterį, Sandros heroję. Ir galiausiai ją pamilsta.


    Pasirodo, jei kas lemta, tai lemta... Susivienija net visos gamtos galios, kad susitiktų du žmonės, skirti vienas kitam. Tik gaila, kad jie nelieka kartu...


    Dabar man visai nereikia žiūrėti filmų apie meilę... Aš ir nežiūriu... Užsnūstu.

  


  
    


    2013 m. gegužės 24 d.


    Nors dar rytas, skaičiuoju valandas, kada galėsiu vykti į žirgyną. Šiandien turi paaiškėti Ikaro tyrimo rezultatai.


    – Ema, tau atėjo siuntinys,– įėjusi į kabinetą praneša Erika.


    – Tikriausiai bilietai, mano užsakyti Rajano gimtadieniui. Ačiū,– paimu rusvą voką.


    Taip. Tai jie. Reikia tik gražiai įvynioti, ir dovana draugui bus paruošta.


    – Rajanas nesakė, kur vyks šventė?– klausia ji.


    – Ne. Nieko nežinau. Juk tai trisdešimtasis jo gimtadienis. Numanau, kad bus parinkęs ypatingą vietą...– šypteliu.


    – Kaip tik išpuola ilgesnis savaitgalis, ko gero, švęsim ne vieną dieną,– nusijuokia ir Erika.– Bet netrukdysiu tau... Pašnekėsim per pietus... Einu atsakyti į kelis užsakovų laiškus.


    – Šiandien yra skubių darbų?– dar pasiteirauju, kol neišėjo.


    – Ne. Bent kol kas...


    – Susitikimus atidėk kitai savaitei, gerai?


    – Žinoma. Tiesa, blondinė klausia, ar galėtų anksčiau išeiti iš darbo. Ką jai atsakyti?


    – Įdomu, kodėl neklausia manęs...


    – Gal bijo,– prunkšteli ji.


    – Tegu sau eina. Bent jau visų galvos pailsės nuo jos plepalų...– nusišaipau.


    – Okei, pasakysiu...


    Išsitraukiu iš rankinės telefoną ir ketindama skambinti Leinei netyčia užklystu į gautuosius pranešimus. Čia visa virtinė mylimojo atsiųstų žinučių.


    Paspaudžiau į atsitiktinę.


    Mylimasis


    2013-04-23 Antr. 14.19


    Džiaugiuosi, kad patiko.


    Juk sakiau, jog įrodysiu


    tau savo meilę. Ir rodysiu


    kiekvieną dieną :* Tikrą


    bučkį gausi vakare. Ar šį


    vakarą žadi užsukti į barą?


    Prisimenu, kaip gavau ją tą pačią dieną, kai jis atsiuntė man į darbą puokštę gėlių. Dabar žodžiai „įrodysiu savo meilę“ atrodo tikra ironija.


    Tai kur visi tavo įrodymai, Metai? Juk melavai man, ką?


    Pereinu prie kitos žinutės.


    Mylimasis


    2013-04-25 Ketv. 22.38


    Saldžių sapnų, mažyte ;*


    Pažadu sapnuoti tave ;*


    Tik tave ;*


    O ši buvo atsiųsta tada, kai Metas kelioms dienoms išvyko į Čikagą. Jam grįžus mudu... Na, toji naktis buvo ypatinga. Patyriau tai, ko turbūt neikada nebepatirsiu.


    Pamatau ekranėlyje įsižiebiant Leinės vardą. Netrukus išgirstu ir skambutį.


    – Klausau,– susijaudinusi atsiliepiu, nes numanau, dėl ko ji skambina.


    – Ema, gali kalbėti?


    – Taip. Sakyk, kokie tyrimai? Geri? Blogi?


    – Kai atvažiuosi čia, tada ir pasakysiu...– iš ramaus balso negaliu spręsti, kaip iš tiesų yra.


    – Visai blogi? Leine, būk gera, pasakyk...


    – Tikrai nesakysiu... Nenoriu, kad tau bevažiuojant dar bėda ištiktų... Mudu su veterinaru tavęs lauksim... Kai galėsi, atvažiuok...– ji padeda ragelį.


    Tikriausiai prastos naujienos. Jeigu jau Leinė man nesako, vadinasi... Nieko gero. Bet aš išgelbėsiu Ikarą. Surasiu vaistų, padėsiančių jam pasveikti...


    Pasiimu rankinę ir užeinu pas Eriką.


    – Išvažiuoju,– sakau jai tarpduryje.


    – Gal jau žinai tyrimų rezultatus?


    – Ką tik skambino Leinė, bet nenorėjo sakyti telefonu. Sužinojusi paskambinsiu. Iki.


    – Iki, Ema... Sėkmės...


    Šį kartą man važiuojant į žirgyną laikas slenka labai lėtai. Per daug ir neskubu. Stengiuosi laikytis visų kelių eismo taisyklių. Ir vis tiek jaudinuosi dėl Ikaro.


    Nors man ir pavyko prikalbinti žirgą bent truputėlį paėsti, jis nebenorėjo eiti į lauką ir leido dienas aptvare. Mačiau, kad jam skauda. Man pačiai skaudėjo ne mažiau.


    Dievinu šitą žirgą. Jis man padėjo ištverti vienatvės metus. Be to, saugo visas mano paslaptis. Jis viską žino apie mane.


    Tad negaliu jo prarasti.


    Pastatau audi kieme šalia raudono autobusiuko. Spėju, kad šis priklauso veterinarui.


    Pamatau Leinę, ji kalbasi prie arklidžių su kažkokiu žaliašvarkiu žmogumi. Sparčiu žingsniu traukiu prie jų.


    – Laba diena,– pasisveikinu su žilstelėjusiu vyriškiu ir pažvelgiu į Leinę.


    – Laba diena,– atsako jis, linktelėdamas galvą.


    – Tai kokie tie rezultatai?– iškart klausiu žvelgdama į juodu.


    – Vis dėlto teks Ikarą numarinti,– nenoriai ištaria Leinė, žiūrėdama man į akis.


    – Ne... Ne... Ne...– negaliu, nieku gyvu nenoriu patikėti jos žodžiais.– Nejau nėra vaistų?– teiraujuosi veterinaro, nervingai persibraukdama plaukus.


    – Deja, negaliu suteikti net menkiausios vilties, kad pavyktų išgydyti žirgą...– jis nudelbia akis.


    – Ne. Aš neleisiu numarinti Ikaro,– netikėdama purtau galvą ir skėsčioju rankomis.– Leine, pamatysi, jis pasveiks... Aš priversiu jį daugiau ėsti. Patikėk manimi, mudu ir vėl šuoliuosim... Tu pamatysi...– tai pasakiusi pasitraukiu nuo jų ir bėgu į arklides pas savo juodąjį gražuolį.


    – Ema!– dar spėjau išgirsti Leinės balsą.


    Vaizdas toks pat kaip ir vakar, prieš man iš čia išvažiuojant. Ikaras guli ant šiaudų. Man darosi be galo skaudu. Jis jau dabar atrodo kaip negyvas.


    Neprieinu arčiau. Stoviu atsirėmusi į aptvaro duris.


    Ikarai... Pažadu, kad tu pasveiksi. Man sunku žiūrėti į tave tokį. Labai norėčiau, kad viskas būtų kaip anksčiau, kai mudu iškylaudavom valandų valandas. Tu buvai kupinas energijos... Ne taip kaip dabar... Mano gražuoli, aš pasiilgau tų dienų. Tu turi sustiprėti. Aš tau prisiekiu: jeigu pasveiksi, mudu niekada nebesiskirsime. Kiekvieną dieną būsiu čia... Su tavimi... Tik mudu abu... Ir vėjas tavo karčiuose, mano plaukuose...


    Už nugaros išgirstu žingsnius. Prieina tikroji Ikaro šeimininkė.


    – Prašau nieko jam nedaryti...– tyliai sakau, kai ji sustoja šalia.– Leisk man bent kelias dienas juo pasirūpinti. Aš jį pastatysiu ant kojų. Jis pasitiki manimi ir darys, ko paprašysiu. Būk gera, Leine... Neatimk jo iš manęs...


    Ji neatsiliepia. Palieka mane vieną su žirgu. Esu bet kam pasiryžusi, kad tik išgydyčiau Ikarą. Jeigu reikės, galiu su juo ir miegoti... Čia, aptvare...

  


  
    


    2013 m. gegužės 26 d.


    Praleidžiu su žirgu ištisas dvi paras. Nesitraukiu nė per žingsnį. Šeriu iš rankos. Šukuoju. Glostau. Kalbuosi su juo. OLeinė per prievartą vis tempia mane į virtuvę ko nors užkąsti.


    Ikaras irgi stengiasi... Dėl manęs. Pakelia galvą. Kartą net atsistoja. Tiesa, trumpam, bet man tai atrodo pažanga. Vis dėlto Leinės veide nematau šypsenos.


    Ji stebi mudu iš tolo. Ir pati neleidžia prisiartinti nė vienam darbuotojui.


    Vieną popietę Leinė mane pasišaukia į kiemą pasišnekėti.


    – Ema, daugiau laukti negalime... Turime jį numarinti...– ryžtingai sako ji.


    – Ak, Leine... Nedaryk to,– maldauju.


    – Nejaugi nematai, kad Ikaras kankinasi? Jam baisiai skauda žaizdą... Šį rytą nuėjusi sugirdyti vaistų pastebėjau kraują sau ant delno. Žinau, kaip tau skaudu. Ir man nelengva. Bet kitos išeities nėra... Tai reikia atlikti dar šiandien...


    Apsiverkiu suprasdama, kad jau niekada daugiau nebepamatysiu Ikaro. Delnu vis braukiu ašaras nuo veido. O šios nesiliauja tekėjusios kaip užkeiktos.


    Apsidairau aplink. Kitame aptvare matau nenustygstančią vietoje Žarą, Ikaro mamą. Jai skaudu matyti kenčiant savo vaiką. Galiu tik įsivaizduoti, ką ji jaučia. Jei turėčiau vaiką ir jeigu jam kas nors nutiktų, tikriausiai numirčiau.


    – Gerai...– atsigręžusi tyliai sakau Leinei ir keliskart linkteliu galvą.– Bet padarykim tai paplūdimyje. Nuvežkim Ikarą paskutinį kartą į paplūdimį... Jis mėgdavo ten bėgioti...


    – Pasakysiu vyrams, kad paruoštų sunkvežimį... Ir paskambinsiu veterinarui...


    Leinė eina namų link. O aš lėtu žingsniu traukiu prie arklidžių... Palei žirgų aptvarą. Stebiu neramią Žarą. Regis, ir ji žiūri į mane. Nudelbiu akis. Man sunku į ją žiūrėti ir žinoti, kad ketinu atimti jos vaiką.


    Keli žirgyno darbuotojai padeda Ikarui atsistoti ir nužingsniuoti iki automobilio. Leinė turi galingą visureigį atviru kėbulu, tinkamą važiuoti ir per pusnis, ir per purvynus. Jis neskirtas vežioti žirgams, bet mes nenorime įsprausti Ikaro į dengtą sunkvežimį kaip kokio kalinio. Tai paskutinė jo kelionė. Todėl jis vertas garbingiausio atsisveikinimo su šiuo pasauliu, kurį taip myli. Ir su tais, kurie visada jį mylės.


    Įsitaisau kėbule šalia Ikaro. Leinė su dviem žirgų prižiūrėtojais susėda visureigio priekyje. Išgirstu beviltišką Žaros žvengimą ir noriu rankomis užsikimšti ausis. Kumelė mūsų nemato, tik jaučia, kad išsivežame jos vaiką. Imu drebėti. Juk žinau, kad pabūti su mylimiausiu juoduoju išdykėliu man telieka valanda.


    Paplūdimys netoli. Ir, mūsų laimė, tuščias. Atsargiai iškeliame Ikarą. Nusivedu jį prie vandens. Regis, žirgas nebeturi jėgų stovėti. Vos mums priėjus pakrantę, mano gražuolis atsigula ant smėlio.


    Atsiklaupiu šalia ir rankomis apsiveju jam kaklą. Jau kuris laikas man rieda ašaros, visi vaizdai darosi neryškūs.


    Leinė leidžia atsisveikinti su žirgu man vienai. Pati su kitais vyrais stovi atokiau.


    – Mažuti, prisimeni, kai pirmą kartą tave čia atsivedžiau?– tyliai sumurmu sau po nosimi, nes pro nesiliaujančias tekėti ašaras sunkiai teištariu žodį.– Iš pradžių bijojai vandens... Bet pasitikėjai manimi... O aš tavimi... Tau pavyko prisijaukinti vandenį, o man vis dar ne... Bet leidausi tavo nešama per bangas, nes mylėjau tave ir žinojau, kad saugosi mane... Kad neleisi nukristi...– pabučiuoju į šlapią snukį.– Ikarai, man labai gaila... Būk geras, atleisk... Nederėjo tau užkrauti savo bėdų, dėl kurių ėmei taip sielotis, kad net susirgai, o dabar... Nenoriu, mielasis, tavęs netekti... Tik ne tavęs... Likai man vienas... Nejaugi ir tu išeisi? Nejau visi, kuriuos myliu, mane paliks? Be tavęs jausiuosi tokia vieniša...– imu kūkčioti.


    Išgirstu už nugaros kažkieno žingsnius ir krūpteliu.


    – Mieloji, atvažiavo veterinaras...– sukuždėjo Leinė.– Mes turime tai atlikti... Dabar...


    Linkteliu galvą, delnu braukdama ašaras. Neatsigrįžtu. Nenoriu matyti, kaip veterinaras leidžia žirgui vaistus.


    Stipriai apkabinu jį. Paskutinį kartą pažvelgiu į liūdnas akis. Ikaras irgi verkia. Mano mažasis draugas verkia. Nebegaliu suvaldyti jausmų. Priglaudžiu galvą jam prie kaktos ir imu raudoti balsu.


    Jaučiu, kaip pamažu šąla žirgo kūnas... Netenku savo mylimo draugo...


    Kažkieno rankos švelniai apglėbia mane. Ne, tai ne Leinė. Tai vyro rankos. Pakeliu galvą ir atsigręžusi pažvelgiu atgal.


    Kas gi daugiau, jei ne Rajanas gali tokią akimirką būti su manimi. Kaip jis čia atsirado? Iš kur?.. Mačiau, kaip jam skaudu žiūrėti į mane.


    – Jis nugaišo per mane, Rajanai. Tik aš dėl to kalta... Tik aš,– ištariu kūkčiodama.


    – Ema, nusiramink... Tu nekalta... Taip jau nutiko...– jis bando raminti mane.


    – Ne... Tai mano kaltė...– paguldau Ikaro galvą ant smėlio ir padedama Rajano atsistoju.– Man nereikėjo jam guostis... Tikrai nebūtų taip nutikę...– piktinuosi savimi žiūrėdama draugui į akis, o šis, rodos, nesupranta manęs.


    – Maže, eikš...– nori mane apkabinti.


    – Pasitrauk!– atstumiu Rajaną ir pasileidžiu bėgti.


    – Rajanai, palik ją!– sušunka Leinė.


    Bėgu miško link. Noriu kuo greičiau pasiekti žirgyną ir atsiprašyti Žaros.


    Nematau nieko aplink. Ko gero, bėgu labai greitai, nes tuoj pat išvystu arklidžių stogą. Kojos darosi tokios sunkios, kad manau tuoj suklupsianti. Bet prisigaunu iki aptvaro, kuriame risnoja Ikaro mama.


    – Žara!– garsiai pašaukiu.


    Ji neatsiliepia. Ir toliau bėga ratu atokiai nuo kitų žirgų.


    Atkeliu vartelius ir įlekiu į aptvarą.


    – Žara, mažyte, ateik čia!– dar kartą sušunku.


    Šį kartą ji mane išgirsta ir atšuoliuoja.


    – Atleisk, mieloji... Aš nenorėjau...– bandau paglostyti kumelei kaktą, bet ji atšoka. Nenori būti glostoma.– Žara, būk gera... Atleisk... Eikš, pajodinėkim...– apėjusi aplink užšoku jai, nors ir nepabalnotai, ant nugaros.


    Tik staiga Žara stoja piestu ir... Pasijuntu krentanti.


    – Ema!– išgirdau iš tolumos atskriejant Leinės ir Rajano balsus.


    Skausmas perveria nugarą– atsitrenkiu į suplūktą žemę. Priešais save išvystu Žaros kanopas. Ji nori mane sužaloti. Taip, kaip aš sužalojau jos vaiką.


    Giliai alsuoju žiūrėdama įskaudintai kumelei į akis. Dabar ir pati bet kurią akimirką galėjau mirti.


    Bet Žara atsitraukia... Kryptelėjusi galvą pamatau ją nušuoliuojant tolyn į mišką.


    – Ema, ar tau nieko nenutiko?!– šaukia pribėgęs Rajanas.


    – Nesikelk, tuoj iškviesim gydytoją...– nerimauja Leinė, spausdama telefoną prie ausies.


    Negalu pajudėti. Bejėgė guliu ant žemės. Mano akys vis dar žvelgia miško pusėn, kur tikiuosi išvysti Žarą.


    – Maže, būk gera... Pasakyk ką nors...– maldauja Rajanas.– Ema, ar girdi? Kaip jautiesi?


    – Nežinau... Blogai...– atsidūstu.


    Ašaros pačios rieda veidu. Nežinau, iš kur jų tiek manyje.


    – Tau skauda?


    – Taip... Labai... Plyšta širdis... Praradau savo meilę, o dabar ir šitai... Rajanai, mano širdis daugiau netvers...


    – Maže, viskas bus gerai. Juk aš esu čia,– jis priglaudžia delnus man prie skruostų.


    Pažvelgiu į jį. Rajanas atrodė labai sunerimęs. Dabar man liko tik tavo draugystė.


    – Gydytojas jau važiuoja. Netrukus bus čia,– sako pasilenkusi Leinė.– Kaip jautiesi? Tikiuosi, Žara tavęs nesužeidė, antraip...


    – Tik nieko jai nedaryk... Ji elgėsi taip, kaip elgtųsi bet kuri motina... Prašau tavęs...


    – Palūkėsiu gydytojo prie vartų. O tu gulėk ir nė nemėgink keltis...


    Leinė mus palieka.


    – Rajanai, kodėl esi čia? Juk šiandien tavo gimtadienis...– kaltai pažvelgiu į jį.


    – Tu man svarbesnė už gimtadienį...– jis mėgina šypsotis.


    – Prisiek, kad mūsų draugystė bus amžina. Nes negaliu netekti dar ir tavęs...


    – Prisiekiu... Tu manęs neprarasi. Nė nesvajok, kad pavyks manęs atsikratyti... Maže, mudu sujungti amžiams nenutraukiamais draugystės saitais...


    – Su gimtadieniu, Rajanai... Atleisk, kad guliu ant žemės ir negaliu deramai tavęs pasveikinti,– meiliai žvelgiu į jį.


    Rajanas pasilenkia, pats apkabina mane ir pabučiuoja.


    – Ačiū,– sako šypsodamasis.


    Išgirdę balsus mudu atsigręžiame. Leinė su kažkokiu vyru skuba mūsų link.


    Gydytojas apžiūri mane. Darau ką liepiama: sulenkiu kojas, krypteliu į vieną pusę, į kitą. Galiausiai atsistoju. Skauda nugarą. Bet galima pakelti. Rodos, man nieko rimto nenutiko. Dėl viso pikto gydytojas liepia vykti į ligoninę, kad būčiau apžiūrėta nuodugniau. Rajanas pažada pats tuo pasirūpinti ir prireikus prievarta atvesdinti mane į kliniką.


    Tą vakarą su juo ir Leine lieku žirgyne. Visi trys šnekučiuojamės iki ryto. Prisimename pirmąsias Ikaro dienas čia. Daugiausia kalbamės apie jį. Tam žirgui visų mūsų gyvenime teko ypatinga vieta. Jo netekę tarsi praradome mažytę dalelę savęs.

    Šis pirmadienis laisvas. Ir gerai. Nes nenoriu būti darbe. Tikriausiai nesusikaupčiau dirbti. O juk žinau, kad šią savaitę laukia ne vienas ir ne du susitikimai su reklamos užsakovais.


    Neįsivaizduoju, kaip reikės visa tai ištverti. Man išties reikia atostogų.


    Visą dieną praleidžiu su Rajanu ir Simonu. Juodu stengiasi mane išblaškyti. Vakare susėdę Rajano buto terasoje grožimės Niujorku ir valgome sukaktuvininko tortą.


    Žinoma, iš pradžių tarp dviejų įsimylėjusių žmonių jaučiuosi nekaip. Bet Rajanas mano draugas. Neleidžia man vienai likti bute. Tad pasikviečia į svečius ir rūpinasi manimi. Simonas irgi malonus ir, be abejo, dėmesingas.


    Niekaip negaliu pamiršti Ikaro. Prieš akis matau tik juodąjį savo gražuolį. Negaliu pakelti žudančio kaltės jausmo. Dar ir Žara nekenčia manęs.


    Viskas galėjo būti kitaip. Jeigu tik kai kas nebūtų sužeidęs man širdies ir jei nebūčiau visko papasakojusi Ikarui.


    Nežinau, ar kada nors galėsiu susitaikyti su šia kalte...


    Rodos, viskas buvo gerai, kol nesutikau kai ko. Nebenoriu net jo vardo minėti. „Kai kas“ tinkamesnis pavadinimas.


    Man išties reikia jį pamiršti, nes prisiminimai skaudina ne tik mane pačią, bet ir šalia esančius brangius žmones.

    – Negi čia aš?– garsiai klausiu stovėdama vonioje priešais veidrodį.– Kas iš manęs liko? Paakiai pajuodę... Skruostai įkritę... Akys nebespindinčios, veikiau merdinčios...


    Neatpažįstu savęs. Tai ne aš. Tai visai kita moteris, žvelgianti į mane iš veidrodžio. Kiek netekau svorio?


    Negalėjau žiūrėti į save tokią. Regis, dar visai neseniai buvau be galo laiminga. O dabar... Virtau viena iš nusivylusiųjų namų šeimininkių, nors nesu net ištekėjusi. Kur ten ištekėjusi, neturiu nė draugo...


    Atsidarau drabužių spintą ir apsivelku pirmą pasitaikiusią po ranka suknelę. Ji man per didelė. Pasimatuoju dar kelias.


    – Visos per didelės... Turbūt nebuvau tokia liekna nuo universiteto laikų,– sumurmu taisydamasi suknelę, negražiai gulančią ant kaulėto kūno.


    Nepatinku sau. Esu praradusi visas moteriškas formas. Dabar drąsiai galiu belstis į modelių agentūrų duris– veikiausiai gaučiau ne vieną pasiūlymą dirbti modeliu. Bet ta sritis manęs nedomina. Užtenka, kad ir taip beveik kasdien dirbu su įnoringais modeliais. Visai netrokštu apsikeisti su jais vietomis.


    Grįžtu iš darbo anksti. Šešios valandos. Man tai anksti, nes paprastai dirbu iki aštuntos arba dešimtos vakaro. Nuo tada, kai mane nubloškė Žara, man vis labiau paskausta koją. Noriu šiandien ją pailsinti prieš rytojaus vizitą pas gydytoją. Tikiuosi, gal šis suleis kokių nors skausmo malšinamųjų, kad galėčiau lengviau vaikščioti. Ko gero, būsiu smarkiau susitrenkusi, nei manau.


    – Šiandien turėjo įvykti mūsų pasimatymas, tiesa?– garsiai klausiu pirmą kartą paėmusi į rankas Meto paliktus akinius.– Ši diena turėjo priklausyti tik mums... Bet... Tu tikriausiai jau turi su kuo ją leisti... Nė neabejoju...


    Šią akimirką noriu atsikratyti visų prisiminimų apie Metą. Einu į virtuvę ir sviedžiu akinius į šiukšlių dėžę. Man jų daugiau nebereikia.


    Viskas baigta. Nebenoriu nieko apie jį žinoti. Tegu tas vyras būna laimingas su kita. Taip, kaip aš būsiu laiminga su... kuo nors... Gal Maiku? Nežinia kodėl prisimenu savo bendraklasį, kuriam pažadėjau susitikimą, kai vėl būsiu Bostone.


    Būtinai susitiksiu su juo. Noriu būti laiminga. Ir turiu teisę tokia būti. Ką žinai, gal Maikas ir yra toji mano laimė? Tik jau ne Metas...


    Atsiguliau ant lovos ir įsikišau ausines į ausis. Man labai reikia užsimiršti. Pabėgti į savąjį svajonių pasaulį. Ten, kur visuomet esu linksma ir besišypsanti. Čia gali pagelbėti tik muzika...

    – Negailėk, Simonai... Kirpk...– mano veidas, žvelgiantis į Rajano draugą su žirklėmis rankose, rimtas.


    – Ar tikrai to nori?– jis klausiamai žiūri į mane.


    – Taip... Noriu...


    – Vėliau nesigailėsi?


    – Ne,– esu tokia užtikrinta, lyg per baigiamąjį egzaminą universitete atsakinėdama į klausimus.


    – Okei... Aš tik pasitikslinau...


    Simonas apgręžia mane su visa kėde ir viena ranka suima ilgus, siekiančius juosmenį mano plaukus. Esu tvirtai nusprendusi nusikirpti gražiąsias savo kasas. Man jau seniai reikia atnaujinti įvaizdį. Daugelį metų vis tokia pati... Ilgakasė. Nors kasos man patinka, jos pernelyg susijusios su liūdnais prisiminimais.


    – Tai kirpti ar ne?– dar kartą klausia Simonas.


    – Kirpk!... Ir kuo greičiau...– veidrodžio atspindyje sutinku savo asmeninio kirpėjo akis ir išspaudžiu šypseną.


    Jis tik vypteli. Nelabai nori imtis šio darbo. Juk visada girdavo mano plaukus, liepdavo niekada niekam neduoti jų kirpti. O dabar pats priverstas atlikti tai, kas jam nemalonu.


    Jau! Girdžiu, kaip žirklės negailestingai keliauja tiesia linija nuo vieno plaukų krašto iki kito. Ir nėmaž nepajuntu visa užliejančios savigailos bangos.


    Viskas! Štai mano nauja šukuosena. Mmm... Ji man patinka. Simonas puikiai padirbėjo. Tik, aišku, reikės laiko, kol priprasiu prie tokių trumpų plaukų. Dabar jie nesiekia nė krūtinės.


    – Ačiū, Simonai... Man patinka...– pakilusi nuo kėdės pakšteliu talentingajam kirpėjui į skruostą.


    – Prašom... Tik paskui nekaltink manęs, kad sugadinau plaukus...– šypsodamasis atsako jis.


    – Žinoma, nekaltinsiu. Juk pati įkalbėjau juos nukirpti...– šypsausi ir aš.


    – O... Maže, puikiai atrodai,– atėjęs iš virtuvės žavisi Rajanas.– Lyg kitas žmogus. Lieknutė... Gražutė... Tikra viengungio niujorkiečio svajonė...


    – Hm... Svajonė... Kurgi ne...– nudelbiu akis, nes kai ką prisimenu.


    – Palieku jus abu... Lekiu pas kitą klientę... Iki, Ema...– Simonas išskuba pro duris. O aš jį išlydžiu šypsena.


    – Maže, nori ko nors užkąsti?– siūlo Rajanas, vesdamasis mane į virtuvę.


    – Gal... Nors ir nesu alkana...– patraukiu pečiais, o mano pirštai nesiliauja žaidę trumpomis plaukų sruogomis.


    – Užteks tau lieknėti...– jis piktai nužvelgia mane.– Nenoriu, kad susirgtum anoreksija... Todėl nežadu tavęs iš čia išleisti, kol nesuvalgysi visos lėkštės spagečių su daržovėmis.


    – Gerai jau, gerai... Suvalgysiu...– pakeliu akis į dangų, nes Rajanas man panėši į tėtį. Šis vaikystėje visada sakydavo: kai viską suvalgysi, tada ir galėsi lėkti į paplūdimį.


    – Ar jau nusprendei, kada eisi atostogų?– smalsauja mano draugas.


    – Turbūt liepos pabaigoje arba rugpjūtį... Tikslios datos nepasakysiu, nes nežinau, kiek šį mėnesį bus darbo... Jei daug, tai atostogausiu tik rugpjūtį...– dėstau Rajanui netolimos ateities planus, sėdėdama ant aukštos baro kėdės, kol jis krauna į lėkštes gardžiai kvepiantį savo firminį patiekalą.


    – Kai tiksliai žinosi, pasakyk, tada kalendoriuje pasižymėsiu, kad tuo metu būčiau laisvas... Nes kaip tik dabar kelioms dienoms išvykstu į Majamį... Kitos savaitės pabaigoje turėčiau grįžti... Taigi nusiteik linksmybėms... Gana sėdėti namie ir gailėtis savęs... Eisim ieškoti bernų...– nusijuokia šaunusis virėjas.


    – Įdomu, ką apie šį sumanymą pasakys Simonas? Manau, jam tai nelabai patiks...– nusišypsau ir dar kartą persibraukiu plaukus. Keistas jausmas... Jie tokie trumpi...


    – Jam nebūtina žinoti...– Rajanas pamerkia akį ir padeda lėkštę priešais mane.


    – Prisižaisi... Pamatysi...


    – Ne. Simonas viską supranta. Man irgi kartais reikia pasilakstyti.


    – Tai judu vienas kitam neištikimi?


    – Lyg ir... Pasikalbėjom ir nutarėm neriboti vienas kito laisvės... Jeigu jis nori, tegu pasismagina su kitais... Tik tegul tai daro su mano žinia... Aš irgi darysiu, kas man patinka... Taigi esu ištikimas tik tau...– jis pasiunčia oro bučinį.


    – Aš taip negalėčiau. Jeigu mano vyras nukryptų į šalį, tai kam toks būtų reikalingas?


    – Maže, puikiai žinau tavo nuostatas... Aš ir nenorėčiau, kad koks nors nevykėlis būtų šalia tavęs ir apgaudinėtų... Jam tektų pasišnekėti su manimi...– Rajanas tai ištaria rimtu balsu.


    – Regis, mano būsimam vyrui nepasisekė. Jam teks atsakyti ne tik į begalę tėčio klausimų, bet įvykdyti ir tavo sumanytas užduotis...– tyliai nusijuokiu valgydama tobulo virėjo tobulą patiekalą.


    – O kaip kitaip? Esi ypatinga, Ema... Ir bet kokiam vyrui mes tavęs neatiduosim...– mudu sukertame delnais, patvirtindami šį Rajano ketinimą.


    Pietūs puikūs. Pažadu Rajanui, kai šis grįš iš Majamio, paruošti skanią vakarienę ir atsidėkoti už visa, ką daro mano labui.


    Be to, turėjau ir dar vieną prašymą... Noriu, kad draugas eitų kartu su manimi apsipirkti, nes visi drabužiai man per dideli. Rytoj manęs laukia aibė svarbių susitikimų, tad žūtbūt reikia naujų suknelių ir visokių kitokių grožybių.

    – Direktore, nepažinau jūsų...– eidama pro registratūrą į savo kabinetą išgirstu už nugaros pažįstamą juoką. Atsigręžiu.


    – Labas rytas, Erika...– pasisveikinu su ja.


    – Labas... Puikiai atrodai... Ir šukuoseną pakeitei... Ir, regis, dar labiau sulieknėjai...– draugė nužvelgia mane nuo galvos iki kojų.– Man tikrai reikės apsilankyti sporto klube pas Teilorą...


    – Jis visada tavęs laukia. Tik pati niekaip nerandi kelio iki jo...– nusijuokiu atidarydama kabineto duris.– Gal išgersi arbatos su manimi?


    – Norėčiau, bet tavęs netrukus laukia susitikimas su užsakovu...


    – Užsakovu? Kokiu? Kodėl nieko nežinau apie šį susitikimą?– nutaisau piktoką žvilgsnį.


    – Penktadienį tavęs čia nebuvo, tai teko pačiai viskuo pasirūpinti...– ji kaltai žvelgia į mane.– Toks ponas Rosas norėjo aptarti sutarties sąlygas. Pasakiau, kad būsi tik pirmadienį, galės susitikti su tavimi asmeniškai...


    – Erika, reikėjo mane perspėti. Nes esu visiškai nepasiruošusi šiam susitikimui,– pasiunčiu jai dar vieną piktą žvilgsnį.– Ką apie jį turėčiau žinoti? Kuo jis užsiima?


    – Sakė, tai būtų reklama restoranų tinklui...


    – Na, kas dar? Kokiame rajone tie jo restoranai? Kokios pasaulio virtuvės maistą tiekia?


    – Šito nežinau... Užmiršau pasiteirauti...


    – Erika, juk ne pirmą dieną čia dirbi. Turėtum žinoti, ko klausti užsakovų... Kada tas susitikimas?


    – Maždaug po dešimties minučių... Eisiu pažiūrėti, gal jis jau atvyko...– nejaukiai jausdamasi ji patraukia savojo kabineto link.– Tiesa, kaip tavo koja?– pasidomi stabtelėjusi tarpduryje.


    – Tai tik stiprus sutrenkimas, ir tiek. Daktaras suleido vaistų, prisakė daugiau ilsėtis ir mažiau vaikščioti...


    – Tai kodėl tu čia? Pasiimk savaitę atostogų...


    – Dabar negaliu atostogauti... Ir taip užtenka vos dieną nebūti darbe, ir tu man surengi pasimatymą su neaiškiu užsakovu... Tai kas bus, jei nebūsiu čia savaitę?– nebepykstu, įstengiu net šyptelėti.


    – Atleisk, daugiau taip nebus... Tiesiog tas vyras atrodė labai įkyrus ir prašė susitikimo su tavimi. Sakė girdėjęs, kad esi geriausia reklamos specialistė mieste.


    – Mažiau tikėk tokiais... Jie kalba tai, ką tu nori girdėti. Nepamiršk pranešti, kai atvyks, gerai?


    – Taip, būtinai pranešiu...


    Nemėgau eiti į susitikimus nepasiruošusi. Man tai atrodo itin neprofesionalu. Bet šį kartą neturiu laiko kaupti informacijos apie užsakovą, galintį bet kada pasirodyti mano kabinete.


    Beldimas į duris priverčia mane atitraukti akis nuo dokumentų, kuriuos dar šiandien turiu pasirašyti ir išsiųsti.


    Tarpduryje pamatau Džesiką, kažkodėl išsišiepusią iki ausų.


    – Erika prašė pasakyti, kad ponas Rosas tavęs jau laukia pasitarimų kabinete...– greitakalbe išberia ji, tarsi norėdama kuo greičiau dingti man iš akių.


    – Ačiū. Tuoj ateisiu,– šaltai padėkoju.


    Mudviejų santykiai nepasikeitę. Išskyrus tai, kad rytais ji sveikinasi su manimi. Visa kita lieka po senovei.


    Pasiimu mobilųjį ir einu susitikti su ponu Rosu, apie kurį taip nieko ir nesužinojau. Ir vis per tą Eriką. Tikiuosi, nepasirodysiu neišmanėlė ir neatsakinga agentūros vadovė.


    Vos tik palieku kabinetą, suskamba mano mobilusis. Gaunu Erikos žinutę.


    Erika


    2013-06-03 Pirm. 09.23


    JIS ČIA! METAS YRA ČIA!


    Apie ką ji kalba? Kaip suprasti „Metas yra čia“? Paskendusi mintyse atidarau pasitarimų kabineto duris. Kabinetas čia pat, šalia manojo.


    KAS PER VELNIAS?! Tuk! Tuk! Tuk! Tuk! Širdis! Ir vėl girdžiu ją plakant! Betgi ji tvaksi per greitai... Mane tuoj ištiks širdies smūgis...


    Kabinete, be Erikos, yra dar keturi žmonės. Bet aš įsistebeiliju tik į vieną iš jų, stovintį kitapus stalo. Bijau net mintyse ištarti tą vardą... METAS. Jis tikrai čia. Bet... Ką tu čia veiki?


    Jis visai nepanašus į manąjį Metą. Tamsiai mėlynas kostiumas... Balti marškiniai... Melsvas kaklaraištis... Tai toks dabar tavo stilius? O kur dingo skrybėlė ir akiniai? Kas, po galais, čia vyksta?


    Metas stovi išdidžia poza, susikišęs rankas į kelnių kišenes. Jo akys primerktos. Matau, kaip nužvelgia mane. Jo žvilgsnis pasikeičia tik akimirką.


    Nustebęs? Tikriausiai... Juk esu lieknesnė ir trumpesniais plaukais. O dar šiandien lyg tyčia vilkiu juodą suknelę, dar labiau pabrėžiančią mano lieknumą.


    – Labas rytas, panele Miler...– pasisveikina jauna tamsiaplaukė, stovinti šalia Meto.– Tai ponas Metjus Rosas...– ji ranka parodo į kostiumu vilkintį vyrą.


    Jis man melavo net savo vardą. Nejau visa, ką man sakei, tebuvo melas? Pažiūriu į Eriką. Jos, kaip ir mano, žvilgsnis nustebęs. Turbūt ir ji nelabai supranta, kas čia vyksta.


    Nukreipiu akis į pono Roso palydovus. Vienas vyras sėdi prie stalo pasidėjęs pluoštą dokumentų priešais save. Spėju, tai advokatas. Kitas stovi atokiau nuo visų. Pala! Kažkur jau esu jį mačiusi. Aš tikrai jį pažįstu... Taip, tai tas pats vyras, kurį buvau sutikusi per Rajano draugų vestuves... Koks ten, sakė, jo vardas?... Regis, Amiras...


    Spėju, kad ir jis mane pažino. Nes labai jau keistas jo žvilgsnis. Tarsi prasikaltusio. Pala, kuo jis ten užsiima? Jei neklystu, dirba asmens sargybiniu... Nejaugi Meto?


    Dar kartą pažvelgiu į Amirą, paskui į Metą. Šis kažką meiliai šnibžda tamsiaplaukei į ausį, neatitraukdamas akių nuo manęs. Kokį žaidimą jis čia žaidžia?


    – Ponas Rosas norėtų su jūsų agentūra sudaryti sutartį dėl reklamos... Iš pradžių restoranų tinklui... O vėliau, jeigu bendradarbiavimas bus sėkmingas, galbūt susitarsime ir dėl kitų mūsų teikiamų paslaugų reklamos...


    Mūsų? Kas tu tokia? Gal ponia Ros? Nė pati nesuprantu, kodėl pykstu. Tu man nepatinki... Bet... Nejaugi pavydžiu?


    Erika atkiša man vizitinę kortelę. Paimu ją ir perskaitau, kas parašyta.


    Metjus Rosas


    ROSO bendrovės generalinis direktorius, prezidentas


    Štai tau ir barmenas! Pasirodo, jis generalinis direktorius. Ir dar prezidentas... O gal ir tai tik apgailėtinas spektaklis? Nieko nebesuprantu...


    Noriu dingti iš čia. Nebegaliu į jį žiūrėti. To žvelgiančio iš aukšto vyro pasipūtimas pjausto į smulkius gabalėlius tai, kas dar likę iš mano širdies. Ko jis nori iš manęs? Ko čia atėjo?


    Nusigręžiu ketindama išeiti.


    – Panele Miler,– net krūpteliu vėl išgirdusi Meto balsą. Panele? Miler? Tai dabar jau šitaip kreipiesi į mane?– Kaip padarius, kad liktumėte čia ir asmeniškai su manimi pasitartumėte dėl šios reklamos?– jo balsas piktas. Labai piktas.


    Nenorom atsigręžiu. Mano žvilgsnis anaptol ne maloniausias iš visų tų, kuriais kada nors esu jį apdovanojusi.


    – Susitarti dėl reklamos galite ir su mano padėjėja. Šiame susitikime man dalyvauti nebūtina. Esu pavaldi tik šios agentūros savininkams ponams Molinoms... Kalbuosi tik su jais ir atsiskaitau jiems vieniems. Taigi likite sveiki, pone... Rosai...– ištariu pažvelgusi į vizitinę kortelę, kad nesuklysčiau dėl pavardės.


    Išeinu. Nes atrodo, kad uždusiu. Tas jo žvilgsnis...


    Džesika pašnairuoja į mane, stovinčią prie durų ir giliai kvėpuojančią. Man tikrai trūksta oro. Tikiuosi, neprasideda panikos priepuolis?


    Greitu žingsniu grįžtu į savo kabinetą. Pripuolu prie stiklinės, stovinčios ant stalo, gurkšteliu vandens. Rankos ima drebėti. Kūną užlieja tokia šalčio banga, kad net susigūžiu.


    Prieinu prie lango. Atsiveriantis Niujorko vaizdas visuomet padeda surikiuoti mintis sunkiomis minutėmis... Tokiomis kaip ši.


    Kodėl grįžai? Aš to nesuprantu... Metai, kodėl?.. O dar tas tavo naujasis įvaizdis... Ką jis reiškia?


    Rankose vis dar laikau jo vizitinę kortelę. Akimis nesiliauju rašiusi Metjaus Roso pavardę. Turbūt sapnuoju. Tai nieku gyvu negali būti tiesa... Jis negali čia būti... Ir vėl...


    Sėduosi prie stalo ir surenku Google paieškos langelyje du žodžius: Metjus Rosas.


    Iš daugybės pateiktų atsakymų išsirenku patį pirmąjį ir spusteliu ties juo. Iš kompiuterio ekrano šypsosi Metas. Jo nuotrauka pridėta prie straipsnio „Čikagos milijardierius labdarai paaukojo dar vieną solidžią sumą“. Straipsnio pabaigoje prierašas: „Įdomu, kuri iš jų būsimoji ponia Ros...“ , dar pateikta nuotrauka, kurioje Metas stovi apkabinęs dvi žavias moteris.


    Perskaitau visą straipsnį ir pasijuntu tarsi gavusi šlapiu skuduru per veidą. Milijardierius? Tu tyčiojiesi iš manęs?.. Vadinasi, jis visą laiką mane apgaudinėjo. O aš, kvailė, tikėjau kiekvienu žodžiu. Tyliai ir ironiškai nusijuokiu. Aš neklystu... Buvau tik dar viena jo kekšė, kurią dulkino nemokamai. O aš maniau, kad tai rimta. Deja, jo tikslai buvo kitokie... Kodėl anksčiau to nesupratau?


    Čiumpu nuo stalo mobilųjį ir surenku Rajano numerį.


    – Esi prie kompiuterio?– klausiu, kai jis atsiliepia, pamirštu net pasisveikinti.


    – Taip...– Rajanas nustebęs.


    – Surink per Google „Metjus Rosas“...


    – Kam?


    – Tiesiog surink...– net įsakau jam.


    – Įvedžiau... Ir kas iš to?


    – Tas žmogus ir yra tas pats Metas, kuris...– nutylu, nes žinau, kad Rajanas supras, apie ką kalbu.– Kaip tik šiandien apsireiškė agentūroje...


    – Negali būti...– suvokiu, kad jis, ko gero, nepatiki manimi.


    – Dar ir kaip gali... Jis dabar pasitarimų kabinete...


    – O kodėl tu?..


    – Rajanai, negalėjau išbūti dar penkių minučių su juo toje pačioje patalpoje. Palikau jį su visa palyda Erikai...


    – Ką jis veikia agentūroje?


    – Užsimanė, kad sukurtume reklamą jo restoranams... Ar dar kam nors... Nė nežinau, apie ką jie ten kalba ir dėl ko derasi...


    – Jis tau ką nors sakė?


    – Ne. Iš pradžių tylėjo, o paskui, kai susiruošiau išeiti, paklausė, kaip čia padarius, kad sutikčiau su juo pasikalbėti apie tą sušiktą reklamą asmeniškai... Po viso to, kas tarp mudviejų buvo, sugebėjo pasakyti tik tiek...– mano lūpas iškreipia ironiškas šypsnys.


    – Kvailys!– Rajanas suirzęs.– Nereikėjo jam grįžti. Dabar tam šunsnukiui teks išklausyti mane... Po velnių, gaila, kad esu Majamyje...


    – Ne, Rajanai. Tu su juo nesikalbėsi...– griežtai uždraudžiu.– Nėra reikalo nei tau, nei man gadintis nuotaikos... Be to, aš jo daugiau nematysiu... Erika pasirūpins ta reklama, tad man nebeteks su juo bendrauti... Su tuo žmogumi viskas baigta... Jau ne kartą sakiau, Rajanai, palikim tą temą ramybėje...


    – Ema, aš neketinu visko palikti ramybėje. Tu per jį prisikentėjai. Niekšas turi tai žinoti...


    – To Meto, kurį pažinojau, nesutikau. Šis žmogus man svetimas. Todėl prašau nesumanyti ko nors imtis... Susitarėm?


    – Nepatinka man visa tai... Bet jei taip nori...


    – Noriu, Rajanai. Tas žmogus nevertas, kad su juo kalbėtumeisi. Tikriausiai patenkintas grįš į Čikagą ir pakels šampano taurę už tai, kad pasirodė man šitoks galingas ir turtingas. Kad gali turėti bet ką ir bet kada... Ir tegu sau... Daugiau nenoriu apie jį nė girdėti...


    – Okei, maže... Darysiu, kaip tu nori... Bet pakalbėsim apie tai vėliau, mane jau kviečia fotografas... Myliu, iki...


    – Iki, mažiau... Myliu ir aš tave...– liūdnai atsisveikinau su draugu, kurio man dabar tikrai trūksta.


    Išgirstu atsidarant kabineto duris ir išsigąstu.


    – Atleisk, nenorėjau išgąsdinti...– atsiprašo Erika, matydama mano išsprogusias akis.– Ema, čia tikrai buvo tas pats Metas, ar aš ko nors nesuprantu?


    – Taip, jis,– mano atsakymas trumpas, nes visai nenoriu leistis į smulkmenas.– Susitarėt?


    – Aha... Bet...


    – Kas bet?


    – Metas atrodė nei šioks, nei toks. Per visą tą laiką nepratarė nė žodžio. Vis žiūrėjo pro langą ir kažką mąstė. Man teko kalbėtis tik su ta mergina ir jo advokatu.


    – Visų pirma jis ne Metas, o ponas Metjus Rosas...– kalbu sarkastiškai.– Erika, jo išvaizda gal ir ta pati, bet akys... Kitos... Neatpažinau jų... Ir išvis nesuprantu, ką jis čia veikia... Galėjo kreiptis į bet kokią kitą reklamos agentūrą, bet kažkodėl pasirinko mus... Tikriausiai vien tam, kad pakankintų mane...


    – Tai vis dėlto jis turtingas... Ir net labai...– mąsliai sako Erika. Nesuprantu, ar tai skirta man, ar ji kalbasi su savimi.


    – Melagis... Bet užteks apie jį... Turiu svarbesnių darbų nei kalbėti apie kažkokį pasipūtėlį milijonierių... Tu būsi atsakinga už tą reklamą. Aš apie tai nenoriu nieko žinoti.


    – Aišku...


    Man nereikia prašyti, kad Erika išeitų, supranta pati. Nusigręžiu į langą ir patogiai atsilošiu kėdėje.


    Metai... Aš taip tavęs pasiilgau... Ką aš čia šneku? Turiu jo nekęsti, nes jis iš manęs pasišaipė, man melavo... Bet negaliu... Tavo žydrosios akys ir vėl žvelgia į mane... Mielasis, aš tave...


    Nesugebu ištarti paskutinio žodžio net mintyse. Man vis dar skaudu. Ir pikta. Vis dėlto niekaip negaliu ištrinti Meto veido iš atminties.


    Su tuo kostiumu jis atrodo žaviai. Bet tai ne mano Metas. Tas vyras visiškai svetimas žmogus. Šaltas. Išdidus. Bet toks pat seksualus...


    Ema!!! Po velnių!!! Nenusišnekėk!!!


    Mane išgelbėja telefono skambutis.


    – Klausau, tėti...– atsiliepiu nutaisiusi linksmesnį balsą. Nenoriu išsiduoti liūdinti, kad jis neimtų nerimauti.


    – Sveika, mieloji... Netrukdau?– atsargiai teiraujasi jis. Tėtis visada toks. Atsargus.


    – Ne, viskas gerai. Dar turiu šiek tiek laiko iki kito susitikimo su užsakovu...– žvilgteliu į kabantį ant sienos laikrodį.– Kaip jūs ten gyvenat? Atleisk, kad senokai skambinau. Pastarosiomis dienomis nelabai norisi su kuo nors šnekėtis...– lyg ir teisinuosi.


    – Suprantu, mieloji. Mums su mama irgi skaudu dėl to žirgo. Galime tik įsivaizduoti, kaip tau dabar sunku...


    Sunku, tėti. Bet ne tik dėl Ikaro...


    – Gaila Ikaro. Aš jį labai mylėjau, bet... Žinai, kai grįšiu namo, nebeatpažinsi manęs...– perbėgu prie kitos temos. Nenoriu būti dar liūdnesnė nei esu.


    – Ką iškrėtei?– įtariai klausia tėtis.– Tikiuosi, neketini mūsų nustebinti tatuiruotėmis ir auskarais ant veido...


    – Tėti, negi taip blogai apie mane galvoji?– tyliai nusijuokiu.– Žinoma, ne... Nors davei visai neblogą mintį...– truputėlį paerzinu jį.


    – Verčiau nedaryk to. Širdele, tai netiktų prie tavo gražiųjų akių...


    Gražiųjų? Kad gal ne, tėti. Jos liūdnos ir... išverktos... Nebeliko jokio grožio...


    – Nusikirpau plaukus...– pagaliau pasakau.


    – Ar labai trumpai?– numaniau, kad pirmasis jo klausimas bus kaip tik toks.


    – Simonas nurėžė beveik pusę...


    – Nesigaili? Juk tavo plaukai buvo tokie gražūs. Mamai šitai nepatiks...– girdžiu tėtį tyliai kikenant. Tikriausiai netoliese yra mama, tad jis nenori, kad ji išgirstų, apie ką mudu kalbamės.


    – Nesigailiu. Jau seniai norėjau pasikeisti. Tai pamaniau, kad dabar tinkama tam proga. Be to, vasarą su trumpesniais plaukais nebus taip karšta...– nusišypsau.


    – Jei jau kalbame apie vasarą ir namus, tai kada laukti tavęs? Ar šį savaitgalį atskrisi?


    – Ketinu pas jus atskristi kitą savaitgalį. Juk negalėčiau nepasveikinti savo tėčio su Tėvo diena. Tikslų laiką pasakysiu vėliau. Tikiuosi, lauksi manęs oro uoste...


    – Kaip visada, mieloji. Kada gi nelaukiau? Beje, kai kas klausinėjo apie tave...


    – Kas?– klausiu numanydama atsakymą.


    – Maikas... Prieš kelias dienas netyčia nugirdau bendradarbių pokalbį. Šie šnekėjo, kad tu jam labai patikai. Jis nekantrauja dar kartą su tavimi susitikti, kai atvyksi į Bostoną. Žinoma, nori sužinoti ir tavo telefono numerį, nes tikriausiai pati jam jo nedavei.


    – Hmm... Sakai, klausinėjo...


    – Regis, Maikas domisi tavimi...


    – Na, kai grįšiu, pažiūrėsim, kaip ten bus... Pažadėjau susitikti, taigi turėsiu pažadą tesėti...


    Matau atsidarant Erikos kabineto duris. Ji mato, kad kalbu telefonu, ir tylomis pirštu parodo į laikrodį ant sienos.


    – Tėti, nebegaliu ilgiau kalbėti... Manęs jau laukia užsakovas... Myliu ir bučiuoju. Perduok linkėjimų mamai...


    – Gerai, mieloji... Pasikalbėsime vėliau... Sėkmės... Mylim ir bučiuojam... Iki...


    – Iki... Jau laukia?– padėjusi ragelį klausiu Erikos.


    – Taip. Ką tik atvyko. Palydėjau į pasitarimų kabinetą.


    – Einu ir aš, nors visai nenoriu. Po susitikimo su Metu negaliu liautis apie jį galvojusi.


    – Juk tu jį myli. To nenuslėpsi...– taikliai pasako draugė ir asmeninė padėjėja viename asmenyje.


    Tyliu. Tai tiesa. Tik kas iš to, kad myliu, jeigu jis nemyli manęs...


    Paimu iš Erikos rankų dokumentus ir išeinu iš kabineto. Reikia dirbti profesionaliai, tad įžengiu į pasitarimų kabinetą su šypsena veide, nors... Labiau norėčiau iš ten pabėgti.


    Mano diena taip ir prabėga tame dideliame kabinete. Neinu net pietauti. Užkandu šokolado, kuriuo pavaišina Erika, ir tiek. Stengiuosi visą dieną neturėti laisvos minutės, kad tik negalvočiau apie Metą. Bet kaip visada galvoju.


    Dirbu kaip išprotėjusi. Ir tik po treniruotės pas Teilorą įžengiu į butą. Laikrodis rodo nulį valandų ir penkiolika minučių. Jau po vidurnakčio.


    Traukiu tiesiai į dušą. Vanduo sugeba mane nuraminti. Tarsi nuplauna visas susikaupusias per dieną blogas mintis.


    Ką dabar veiki? Vis dar esi Niujorke? Ne? Tikriausiai grįžai į Čikagą. Pamatei mane ir vėl pabėgai...


    Kaip norėčiau turėti galią išjungti mintis. Tada galėčiau ramiai sau gyventi. Apie ką nenorėčiau, apie tą ir negalvočiau kaip galvoju dabar... Toji galia man labai praverstų.


    Metas tebėra ne tik mano mintyse, bet ir širdyje. Tačiau, pasirodo, jis daug blogesnis už mane. Aš bent jau nemeluoju apie savo tapatybę. O jis viską melavo. Net vardą. Nesuprantu, kaip galėjau įsimylėti tokį vyrą? Jis to nevertas... Nevertas manęs...


    Nebežinau, ar verkiu, ar mano veidu srūva dušo vanduo. Apima neapsakomas liūdesys. Pasidaro be galo liūdna. Labai labai...


    Išties verkiu. Prisispaudusi prie dušo kabinos žliumbiu kaip vaikas... Garsiai... Jaučiuosi tokia vieniša... Niekam nereikalinga... Nemylima... Visų atstumta ir skaudinama...


    Šią akimirką noriu numirti. Man skauda... Tiek fiziškai... Tiek dvasiškai...


    Nekenčiu Meto. Nes tik per jį tapau tokia. Pirmą kartą įsimylėjau– ir nelaimingai. O maniau, kad man taip nenutiks. Kvailė! Tikėjau, kad suradusi tikrąją meilę galėsiu gyventi ilgai ir laimingai. Vadinasi, mūsų meilė nebuvo tikra...


    Prisiminiau kažkur perskaitytus žodžius, kad moteris yra vyro atspindys. Ji atrodo ir jaučiasi taip, kaip dėl jos stengiasi mylimasis.


    Manau, kad tai tiesa. Kai jaučiausi mylima, mano akys švytėjo. O dabar jos merdi... Nes nebėra kam manęs mylėti.

    Kažkodėl šiandien taip įskausta galva, kad... Nuo to prakeikto skausmo geriu jau antrą tabletę. Jokio pagerėjimo. Gal užpuolė migrena? Būtų pačiu laiku. Tarsi neturėčiau aibės darbų.


    Gerai, kad manęs laukia tik vienas susitikimas su užsakovu. Ir tas pats tik vakare.


    Nuėjau į agentūros virtuvėlę užsiplikyti arbatos. O ten sukiojosi Džesika.


    – Norėtum sausainių?– klausia manęs. Blondinė keistai maloni. Gal tik liūdnoka.


    – Ačiū, ne,– mandagiai atsisakau.– Ar viskas gerai? Atrodai nuliūdusi...– nenoriu kištis, bet visgi pasiteirauju. Kolegiškai.


    – Nieko. Viskas gerai,– blondinė nudelbia akis ir gurkšteli arbatos.


    – Neatrodo, kad viskas būtų gerai. Nenoriu veltis ne į savo reikalus, bet gal galėčiau kaip nors padėti?


    – Et... Tiesiog išsiskyriau su draugu ir... Nieko čia tokio... Netruks pasimiršti,– nenoriai kalba ji.


    – Išsiskyrėt ar jis tave paliko?– klausiu tarsi žinodama, kad tasai išsiskyrimas nebuvo toks paprastas.


    – Hm... Išėjo nieko nesakęs, ir tiek...


    Puikiai suprantu, kaip ji jaučiasi. Galbūt mūsų padėtis ir nevienoda. Juk Metas bent jau rado kvailą dingstį mane palikti. Vis dėlto man gaila Džesikos.


    – Yra tokia vyrų rūšis, jie tiesiog išeina nieko nepaaiškinę... Bijo įsipareigoti... O moterys kaltina save, kad ką nors darė ne taip... Neliūdėk... Esi graži... Susirasi kitą, gebantį įvertinti tave, jeigu šitam tai buvo per sunku...– bandau ją paguosti.


    Kodėl taip lengva dalyti patarimus kitiems? Juk patarti pačiai sau nesugebu.


    – Žinau, bus tų vyrų, bet vis tiek liūdna,– blondinė graudžiomis akimis žvelgia į mane.


    – Vietoj sausainių valgyk šokolado. Jis tai tikrai pakelia nuotaiką,– draugiškai nusišypsau. Nors mes jokios draugės.


    – Grįždama iš darbo nusipirksiu kilogramą šokolado ir ledų... Tai bus šventė!– nusijuokia Džesika.


    – Pasmaguriauk... Bent kartą per metus mums, moterims, galima prisikimšti saldumynų...– nusijuokiu ir aš.


    – Ačiū, kad išklausei... Nelabai kam turiu pasipasakoti...– jos akys ir vėl nuliūsta.


    – Jei tik nori, gali bet kada užsukti į mano kabinetą pasikalbėti... Moku išklausyti...– nežinau kodėl jai pasiūlau.


    Džesika dėkingai linkteli galvą. Palieku ją vieną ir grįžtu prie visai neįdomių savo darbų. Reikėjo baigti peržiūrėti kuriamos reklamos sąrašą. Ir pasitikslinti, ar nevėluojam pateikti savo kūrinių užsakovams.


    – Ema, skambino Vinstono atstovas. Klausė, ar negalėtume pateikti galutinio reklamos varianto savaite anksčiau,– įėjusi pro duris sako Erika.


    – Jis nori visą medžiagą gauti jau kitos savaitės pabaigoje?– turiu pasitikslinti prieš duodama atsakymą.


    – Regis, taip.


    – Kalbėjai su kūrybos skyriumi? Spės parengti reklamą?


    – Tuoj pat paskambinsiu...


    – Jeigu spės, pasakyk, kad sutinkame surengti susitikimą anksčiau. Bet užsakovas turės papildomai mums sumokėti... Gerai?– skubu pasakyti beišeinančiai Erikai.


    – Gerai, viską supratau...


    Gavusi mano asmeninės padėjėjos pareigas ji pasidarė daug atsakingesnė ir darbštesnė. Dirbdama kūrybos vadove nebuvo tokia.


    Hmm... Leinė? Žiūriu į skambančio telefono ekranėlį, kuriame didelėmis raidėmis šviečia jos vardas.


    – Klausau,– nustebusi atsiliepiu, nes nelaukiau jos skambučio.


    – Labas, Ema... Kaip tu? Nebepaskambini daugiau po...– ji nutyla. Tikiu, kad ir jai skaudu apie tai kalbėti.


    – Esu užsivertusi darbais, ir tiek... Jau imu manyti, kad reikėtų anksčiau eiti atostogų... O tu? Kaip gyvuoji? Kaip Žara?


    – Užsispyrusi... Vis dar nelabai mus prisileidžia... Bandom ieškoti naujo žirgo. Gal kartais pavyks ką nors parsigabenti iš Europos,– liūdnokai kalba Leinė.– Ikaras buvo geriausias...


    – Taip... Išties geriausias... Man jo taip trūksta. Vos tik imu galvoti, kad važiuosiu pasijodinėti į žirgyną, tuoj pat prisimenu, kad Ikaro nebėra... Gal atlėksi šį savaitgalį? Bent prasiblaškytum...


    – Norėčiau, Leine. Gal ir atvažiuosiu. Bet nepažadu, nes gali atsirasti kliūčių. Kažkodėl nujaučiu, kad savaitgalį praleisiu darbe...


    – Tik nepersistenk dirbdama... Juk visiems reikia poilsio... Net tau...– girdžiu ją tyliai juokiantis.


    – Pailsėsiu per atostogas... O gal išties susitiksim savaitgalį... Pavargau nuo miesto... Labai noriu pasivaikščioti paplūdimiu...


    – Na, matai... Būtinai turi atvažiuoti pas mus... Galėsi nors kelioms dienoms pamiršti darbą...


    – Pasistengsiu, Leine... Pabučiuok Žarą nuo manęs, nors žinau, kad ji to nenori... Bet aš jos pasiilgau...


    – Būtinai... Tikiuosi, greitai pasimatysim...


    – Iki... Paskambinsiu prieš atvykdama...


    Mėgstu tą žirgyną ir myliu visus ten esančius žirgus. Tik bus keista nematyti tarp jų Ikaro. Nes važiuodavau susitikti tik su juo. Jis mane pralinksmindavo. Paguosdavo. Ir leisdavo pajusti laisvės galią, nešdamas mane balne per mišką ir paplūdimį.


    Man išties labai jo trūksta...

    – Labas rytas...– pasisveikinu praeidama pro Džesiką, su kažkuo kalbančią telefonu.


    Ji kilsteli galvą nenutraukdama pokalbio. Atrodo užsiėmusi. Nugirstu tariantis su pašnekovu dėl reklaminių skrajučių.


    Vos įžengusią į kabinetą mane pasitinka šilti saulės spinduliai. Šiandien graži diena. Ir mano nuotaika kažkodėl pakili. Gal dėl to, kad Rajanas rytoj grįš iš Majamio? Susitarėme pavakarieniauti kartu– kaip senais gerais laikais.


    – Ko šypsaisi?– atidariusi savo kabineto duris klausia Erika.


    – Prisimenu Rajaną... Beje, labas rytas...– pasisveikinu su ja.


    – Labas... Kada jis parskrenda?


    – Ryt... Eisim vakarieniauti į TAO... Būčiau sutikusi ir pati ką nors pagaminti, bet jis pasigyrė jau užsakęs staliuką restorane. Taigi beliko sutikti...– nusišypsau prisimindama tą pokalbį.


    – Regis, turėsi smagų vakarą...– šypsosi ir Erika.


    – Pati žinai, kad su Rajanu niekada nebūna nuobodu... Ką aš be jo daryčiau?


    – Sėdėtum dar ilgiau darbe ir pasirašinėtum visas tas sutartis...– sukikena draugė.


    – Matau, kad ir šiandien paruošei man kalną dokumentų...– net atsidūstu pažvelgusi į tvarkingai sudėtą ant stalo pluoštą popierių.– Beje, kiek šiandien turiu susitikimų?


    – Nė vieno... Bent dienelę pailsėsi nuo užsakovų...


    Patyliu ir vos šypteliu. Paskui paskęstu mintyse... Apie darbą.


    Erika grįžta į savo kabinetą. O aš sėduosi prie stalo. Pats metas imtis mažinti tą dokumentų šūsnį.


    Pasigirsta beldimas į duris.


    – Užeikit...– pasiūlau neatitraukdama akių nuo pirmosios sutarties, kurią turiu patvirtinti savo parašu.


    – Labas rytas...– išgirstu pažįstamą balsą ir kaipmat pažvelgiu į duris.


    Kas čia dabar? Ponas Molina? Ir... Metas? Ką juodu čia veikia? Ir dar kartu?


    – Labas rytas...– pasisveikinu taip tyliai, kad nežinau, ar jie mane išgirsta. Bet tai visiškai nesvarbu. Išsproginusi akis žiūriu į tuodu vyrus, stovinčius priešais mane. Aš irgi atsistoju– iš mandagumo.


    Ponas Molina šypsosi. O Meto žvilgsnis rūstus. Pastebiu, kaip nužvelgia mane. Tikriausiai jo akį traukia trumpa žydra suknelė. O ir pats atrodo stilingai. Vilki šviesų kostiumą. Tik šį kartą neryši kaklaraiščio. Rodos, darausi pastabi.


    – Panele Miler, malonu jus matyti... Žaviai atrodote...


    Ak, tas saldžialiežuvis Molina. Kaip visada pataikauja.


    – Ačiū... Man irgi malonu, kad užsukote į agentūrą... Kuo galėčiau padėti?– esu itin mandagi. Gal dėl to, kad su mumis yra Metas.


    – Atėjau su itin džiugiomis naujienomis...


    – Ar galėčiau pasiteirauti, kokiomis?


    Kažkodėl man atrodo, kad jos nebus tokios džiugios, kaip ponui Molinai atrodo. Apima bloga nuojauta... Nesuprantu, iš kur tuodu pažįsta vienas kitą?


    – Norėčiau jums pristatyti naująjį šios agentūros savininką... Susipažinkite, tai ponas Rosas...– jis parodo į Metą.


    NE! NE! NE! NE! Ar tas prakeiktas šiknius tyčiojasi iš manęs? Dar niekada gyvenime tiek nesikeikiau, kiek per kelias pastarąsias dienas. JIS NAUJASIS SAVININKAS? METAS– MANO BOSAS?


    – Mes jau pažįstami...– sakau žvilgteldama į Metą. Pamatau klastingą šypsenėlę jo veide.– Ponas Rosas prieš kelias dienas sudarė su mumis sutartį dėl vienos reklamos...


    – O... Pasirodo, be reikalo pristatau... Na, tikiuosi, judviem bus lengva dirbti kartu...– džiugiai nusiteikęs kalba ponas Molina.


    Kurgi ne... Paprasta?.. Prieš akis matau: susirietusi į kamuoliuką manoji ironija nenustygsta vietoje.


    – Tuojau palaisvinsiu kabinetą...– tyliai sakau. Suprantu, kad mano vadovavimas čia baigiasi.


    – Nebūtina, panele Miler...– paslaptingai šypsodamasis sako Metas. Kaip nekenčiu, kai šitaip kreipiesi į mane.– Man tiks bet koks kitas kabinetas... O šis yra jūsų...


    Tai aš neatleista? Vis dar dirbu čia? Ir kokios dabar bus mano pareigos? Gal asmeninė kekšė, kurią dulkinsi kada panorėjęs?.. Oi! Tikiuosi, nepasakiau balsu?


    – Viskas liks kaip buvę... Jūs ir toliau vadovausite agentūrai... O aš tik padėsiu jums dirbti...– tarsi išgirdęs nebylius klausimus atsako ponas Rosas.


    – Šalia yra buvęs panelės Miler kabinetas... Galėsite persitvarkyti jį ir...


    – Taip... Man jis puikiai tiks... Ačiū...– ponas Rosas nutraukia poną Moliną.


    – Dabar jis priklauso mano asmeninei padėjėjai... Bet rasim jai kitą darbo vietą...– kalbu mandagiai, nors norisi šaukti ant Meto. Tai yra ant pono Roso.


    – Tada, pone Rosai, leiskite jums parodyti tą patalpą...– ponas Molina lipšnus. Nė neabejoju, kad perpirkdamas agentūrą Metas jam gerai sumokėjo.


    Matau pro praviras duris Eriką, besisveikinančią su jais. Trumpai pasikalbėjusi ji skuodžia pas mane.


    – Kaip suprasti, kad Metas yra šios agentūros savininkas?– pašnibždomis klausia priėjusi arčiau.


    – Taip ir suprask. Žinau tiek pat, kiek ir tu...– irgi tyliai atsakau.– Jis kažką sumanė... Jaučiu...


    – Manai, kad visa tai dėl tavęs?


    – Dėl ko gi daugiau? Juk jis galėjo pirkti bet kurią agentūrą, bet nusipirko kaip tik tą, kurioje dirbu aš... Erika, man šitai nepatinka... Ir dar tas suktas žvilgsnis...– nukreipiau akis į tuodu vyrus, apžiūrinėjančius šalia esantį daug mažesnį kabinetą.


    Atsigręžęs Metas pagauna mano žvilgsnį. O ponas Molina kažkam skambina.


    Netrukus į kabinetą užsuka kiti agentūros darbuotojai ir imasi pertvarkyti naująsias pono Roso valdas. Buvęs agentūros savininkas iš ten išsiveda Metą. Turbūt nori aprodyti visa tai, kas nuo šiol priklauso jam vienam.


    Po kelių valandų perkraustymo darbai baigti. Ponas Rosas įsikuria nors ir nedideliame, bet jaukiame kabinete. Visai šalia manęs. Dabar mudu teskirs siena. Bet ir toliau žiojės praraja, kurią jis pats sukūrė.


    Erikai tenka pereiti į buvusį maketuotojų kabinetą. Nuo šiol ji darbuosis gerokai toliau nuo manęs. Nebeteks taip dažnai drauge paplepėti prie arbatos puodelio.


    Beeinančią iš Erikos mane prie registratūros sustabdo Džesika.


    – Naujasis savininkas prašė, kad užeitum...– maloniai sako ji. Juk mudvi beveik draugės. Ne geriausios, bet... Nebelaidome piktų žvilgsnių viena į kitą.


    Ko jam reikia? Tegu pasako mano asmeninei padėjėjai, ši perduos man...


    – Ačiū...– padėkoju Džesikai ir atidarau savo kabineto duris.


    Dabar mano ir Meto kabinetai sujungti. Tad galime patekti vienas pas kitą neišeidami į koridorių.


    Keletą minučių stoviniuoju įsmeigusi akis į tas mudu skiriančias duris. Nenoriu ten eiti. Tuo labiau su juo kalbėtis. Bet ši agentūra priklauso jam...


    Ryžtingai pasibeldžiu į rusvas duris. Po tiek metų darbo tik dabar pastebiu tikrąją jų spalvą... Šviesiai rusva.


    – Užeikit...– griežtas balsas duoda leidimą.


    Įeinu. Į mane įsminga žydros Meto akys.


    – Administratorė pranešė, kad norėjote mane matyti...– ramiai sakau. Balsas nė nevirpteli. Nors sieloje siaučia uraganas, galintis bet kada išsiveržti.


    – Man reikia visų agentūros užsakovų sąrašo... Visus kitus dokumentus jau turiu...


    – Tuojau atnešiu...


    Grįžau prie savo darbo stalo ir atspausdinau tą prakeiktą sąrašą, kurį jis galėjo gauti ir iš buhalterės. Betgi reikia, kad jį atneščiau kaip tik aš...


    – Prašom...– padedu kelis popieriaus lapus ant stalo priešais Metą.


    – Ačiū, panele Miler...– mandagiai padėkoja jis.


    O man kaip peiliu per širdį rėžia tas šaltas kreipinys... Panele Miler. Tarsi būčiau jam svetima. Ką gi, tikriausiai po manęs jo lovą šildė ne viena kekšė. Nenustebčiau...


    – Ar mudu ir toliau žaisim tą žaidimą? „Pone Rosai... Panele Miler...“– stabtelėjusi atsigręžiu prie durų. Nebetveriu noru viską išsiaiškinti. Čia ir dabar.– Vaidinsim, kad esam nepažįstami?..– Jis tyli...– Nesuprantu... Kodėl grįžai? Kodėl esi čia?– skėsteliu rankomis.


    – Aš verslininkas... Mane domina naujos sritys, į kurias galėčiau investuoti...


    – Nejuokink... Mieste gausu reklamos agentūrų... Bet kažkodėl pasirinkai šią. Tik nesakyk, kad tai sutapimas. Be to, pataisyk, jeigu klystu, bet, kiek pamenu, nesu girdėjusi, kad būtum sakęs esąs verslininkas... Milijonierius ir dar velniaižin kas. Tikriausiai pamiršai paminėti tokią nereikšmingą smulkmeną,– imu įsivaizduoti, kaip mažoji nenuorama mano ironija mėgina atlikti kikbokso judesius.


    – Jeigu būtum tai žinojusi, ar kas nors būtų kitaip?– Meto akys primerktos. Jis sėdi patogiai įsitaisęs kėdėje ir nužiūrinėja mane. Šitai dar labiau nervina.


    – Be abejo... Nebūčiau užkibusi ant tavo kabliuko... Ir leidusi pasinaudoti manimi kaip viena iš tų tavo kekšių, kurioms mokėdavai už dulkinimąsi...– kalbu pakeltu balsu. Nė pati nepajuntu, kaip įsikarščiuoju. Turbūt esu per daug ant jo pikta.


    – Tu nebūv...– Metas nutyla vidury žodžio ir stojasi nuo kėdės.– Dabar pati prisipažinai, kad žinojimas, jog esu turtingas, būtų viską pakeitęs... Žinau, kad būtum mėginusi išvilioti pinigus iš manęs... Juk taip daro visos moterys, tiesa? Juk jums visoms tereikia vieno... Pinigų... Kiek žinau, neturi nuosavo buto. Ką jau kalbėti apie namą... Ir dar Hamptone, apie kurį taip svajoji... Argi ne tam tau reikia pinigų? Prisipažink, juk tokios puikios progos nebūtum praleidusi...


    – Kalbi vien apie pinigus... Tai tau jie rūpi, o ne man. Pinigai parodo žmogaus tuštybę. Tavo tuštybę. Gal aš ir neturiu turtų ir negaliu sau leisti prabangiai gyventi, užtat sąžiningumo, dorovės, kilnumo, išdidumo ir visų kitų žmogiškųjų savybių, kurios tau svetimos, iš manęs niekas neatims. Kai netekai darbo ir neturėjai kur gyventi, norėjau tau padėti ir leidau įsikurti mano bute. O tu...– nutylu, nes nežinau kaip kalbėti, kad jis suprastų, ką jaučiau tada ir ką patiriu dabar.


    – Bet tu man melavai...


    – Kaip ir tu man... Kur ten, juk nesugebėjai pasakyti nė tikrojo savo vardo...


    – Metjus Rosas egzistuoja tik oficialiuose dokumentuose. Visi mane vadina Metu...


    – Aš tau papasakojau viską apie save... Pasitikėjau tavimi, nes maniau galinti pasitikėti... O visa, ką apie save kalbėjai tu, buvo vienas didelis melas... Dar susigalvojai kvailą dingstį pasprukti... Užuot prisipažinęs, kad nemyli manęs, kad aš tau nusibodau, kad esu tau tik pramoga... Nes jeigu tikrai ką nors myli, tai šitaip nesielgi...– tiek daug turiu ką pasakyti, kad, regis, užmirštu alsuoti. Įkvėpiu oro.


    Metas irgi giliai alsuoja. Kakta vis dar suraukta, lūpos sučiauptos.


    – Gerai paklausyk, ką pasakysiu, nes antrąsyk nekartosiu...– toliau tęsiu savo monologą.– Nežinau, ko tu sieki... Kodėl grįžai... Ir man tai nerūpi... Bet dabar esi mano teritorijoje. Aš sunkiai dirbau, kad visa tai turėčiau. Todėl niekam neleisiu stoti skersai kelio. Supratai? Patarčiau neerzinti manęs. Tu labai sužeidei mane, ta žaizda tebekraujuoja. Tikriausiai nereikia aiškinti, kam gali ryžtis sužeistas padaras, kad tik apsigintų nuo tokių medžiotojų kaip tu. Nereikėjo tau grįžti... Padarei klaidą. Tad dabar saugokis...


    Išeidama trinkteliu durimis. Garsas toks stiprus, kad jį išgirdusi net krūpteliu. Tą pačią minutę išgirstu kažką sudūžtant jo kabinete. Trinkteli ir kitos durys.


    Turbūt Metas susinervino. Taip jam ir reikia. Kartą jau pasinaudojo manimi. Antrąsyk nebesuteiksiu jam to malonumo.


    Pasiėmusi rankinę einu pas Eriką. Man reikia ištrūkti iš agentūros. Nors trumpam...


    Mudvi sėdime prie staliuko kavinėje kitapus gatvės. Nežinau, ar nuolat čia lankytis mus vilioja maistas, ar aplinka, ar malonūs barmenai. Ak, tie barmenai...


    Erika užsisako didelį gabalą torto ir juodos kavos. O aš tik puodelį žaliosios arbatos. Po pokalbio su Metu dingo apetitas.


    – Na, ar yra dar kokių nors naujienų? Neskaitant tos, kad tavo bosas yra buvęs tavo vaikinas...– klausia Erika, šlamšdama tortą. O dar skundžiasi priauganti svorio...


    – Mudu pasikalbėjom... Tikriau, aš kalbėjau, o jis daugiausia tylėjo...


    – Ar paaiškino, kodėl sugrįžo?


    – Sakė, kad jį domina naujos sritys, į kurias galėtų investuoti savo purvinus pinigus... Bet aš tuo netikiu... Jis tikrai yra kažką sumanęs...– gurkšteliu arbatos ir aš.


    – Pasakei Rajanui?


    – Ne. Dar ne. Šis jį nudėtų. Nors liepiau Rajanui nesikišti, manau, kad juodu anksčiau ar vėliau susitiks akis į akį...


    – Tai gerai. Tegu Metas žino, kad nesi viena, kad turi draugų, kurie tave apgins...


    – O aš tikėjausi, kad vasara bus rami... Dabar nujaučiu, jog ponas Rosas pasistengs man ją padaryti kuo neramesnę...– piktai žvelgiu. Įsiuntu vien nuo minties, kad teks grįžti į agentūrą ir dirbti su juo. O dar tik pirma diena. Kas laukia toliau?


    – Bet pripažink, kad jis žavus... Mmm... Su tuo kostiumu ponas Rosas atrodo nežmoniškai patrauklus...– išdykėliškai šypsosi Erika.


    – Liaukis... Neturiu nė menkiausi noro taip juokauti. Pamilau barmeną, o ne šitą išsidabinusį šiknių. Jis vis dar prikiša man pinigus, tarsi šie iš tikro man rūpėtų. Nenoriu su juo turėti daugiau jokių reikalų. Net dalykinių. Tačiau turiu... Ir stengsiuosi būti profesionali. Bet įspėjau, kad neprovokuotų manęs. Žiūrėsim, ar paklausys mano patarimo...


    – O gal jis pasirodė čia tam, kad sužlugdytų agentūrą? Tada ir tu, ir mes visi neteksim darbo...– Erika atrodo mažumėlę išsigandusi.


    – Aš jam to neleisiu. Be to, nemanau, kad būtų toks kvailas. Juk mes puikiai laikomės. Turim nuolatinių užsakovų. Gauname nemažas pajamas. Ne... Tikiu, kad jo sumanymai vienaip ar kitaip susiję su manimi... Tik čia jam irgi teks nusivilti.


    – Jeigu judu nusiteikę kariauti, tai mūsų visų laukia pragaras...– pakėlusi akis į dangų ištaria Erika ir gurkšteli kavos.


    – Tik būk gera, niekam nesakyk, kas sieja mane su Metu... Tikriau, siejo... Nenoriu, kad imtų sklisti kalbos...


    – Nebijok, nesakysiu... Bet manau, kad visi ir taip supras...– pastebiu ją šyptelint.


    Grįžusios į agentūrą manęs laukia pono Roso elektroninis laiškas. Žiūriu į savo pašto dėžutę ir svarstau, ar verta skaityti, ar ne. Juo labiau kad jis prasideda žodžiu „prašau“...


    __________


    Tema Prašau...


    Siuntėjas Metjus Rosas


    Gavėjas Ema Miler


    2013 m. birželio 05 d. 13.05


    

    Prašau 13.30 val. ateiti į pasitarimų kabinetą.

    

    Metas


    __________


    Ką jis čia sumanė? Aš jam jau viską pasakiau. Daugiau neturiu apie ką kalbėti... Ak, jis jau Metas? Nebe ponas Rosas?


    Belaukdama vis spėlioju, kodėl jis mane kviečia. Juk gali bet kada užsukti čia ir pasakyti ko nori.


    Pasiimu mobilųjį ir einu į pasimatymą su ponu Rosu. Vis dėlto kabinete laukia ne vien jis. Yra dar keli agentūros darbuotojai. Metas žvilgteli į mane ir toliau kalbasi su buhaltere. Erika irgi čia.


    Sėduosi pačiame stalo gale. Nors paprastai per susirinkimus įsitaisau jo priekyje. Bet juk ta vieta dabar priklauso Metui. Priešais save pamatau padėtą popieriaus lapą ir rašiklį. Ką tai reiškia? Nejau turėsiu rašyti prašymą atleisti iš darbo? Jis tikrai to nesulauks...


    – Matau, kad visi jau susirinkote, tad negaišinsiu brangaus jūsų laiko ir paaiškinsiu, kodėl čia pakviečiau,– sako Metas, vis žvilgčiodamas į mane.– Prieš save matote popieriaus lapą, jame prašau surašyti idėjas, sumanymus, pasiūlymus, patarimus, kaip padidinti agentūros darbo našumą. Noriu, kad mūsų reklamos agentūra taptų geriausia Niujorke...


    – Nusipirkit Edelman ir būsite geriausi...– sarkastiškai ir nemandagiai pertraukiu jį.


    – Galėčiau. Bet tai būtų neįdomu, panele Miler. Daug įdomiau stebėti, kaip mūsiškė tampa lydere...– jo lūpose žaidžia paslaptinga šypsenėlė.


    Kūrybos vadovė ima dalytis mintimis, kaip pateikti reklamą užsakovams. Bet aš jos negirdžiu. Visas mano dėmesys sutelktas tik į poną Rosą.


    Kodėl buvau tokia naivi ir įkliuvau į tavo spąstus? Tikriausiai esi pasinaudojęs ne viena moterimi, kaip pasinaudojai manimi... Šunsnukis!.. Nekenčiu tavęs! Ne! Aš tave myliu! Ne! Nekenčiu! Ne! Myliu!


    Rodos, mano siela pasidalijusi pusiau. Tiedvi pusės it seserys pykstasi viena su kita. Ir man taip norisi garsiai sušukti: užsičiaupkit!


    Ai... Pažvelgiu į savo delną. Jis visas rašaluotas. Pasirodo, būsiu netyčia sutraiškiusi plunksnakotį. O aš stipri.


    Pakylu nuo kėdės ir niekam nieko nesakiusi išeinu iš kabineto.


    Tualete bandau nuplauti tą rašalo žymę. Kad ir kiek trinu, ji nenori išnykti nuo mano delno.


    Parašau žinutę Erikai.


    Ema M.


    2013-06-05 Treč. 13.59


    Aš tualete. Ar gali ateiti?


    Po minutės atsidaro tualeto durys.


    – Kas yra?– nustebusi klausia Erika.


    – Nemanau, kad galėsiu dirbti kartu su Metu...– atsakau purtydama galvą. Rodos, tuoj pravirksiu.– Erika, aš negaliu būti šalia jo. Skauda vien į jį žiūrint.


    – Ė, nusiramink,– ji apkabina mane.– Juk esi stipri ir niekam lengvai nepasiduodi. Tad ir dabar nekrėsk kvailysčių. Neleisim, kad mus paliktum. Nė negalvok apie tai...


    – Nenoriu ten grįžti...– sumurmu.– Nenoriu žiūrėti į jį...


    – Aš sugalvosiu priežastį, kodėl tau reikėjo skubiai išeiti. Opati važiuok namo... Arba eik į parką pasivaikščioti, kad nusiramintum... Gerai?


    Erika atneša mano rankinę. Pasprunku iš agentūros. Man einant pro registratūrą, Džesika dar bando kažko klausti. Bet aš nebekreipiu į ją dėmesio.


    Pasislepiu lifte. Bent iki tol, kol šis nusileidžia į garažą. Sėdu į audi ir apsiašarojusi išvažiuoju.


    Neturiu jokio tikslo. Tiesiog riedu Niujorko gatvėmis... Irtiek...

    Žalias sijonas paaukštintu liemeniu. Balti trumparankoviai marškinėliai su juodais taškeliais. Ir kūno spalvos aukštakulniai.


    Prieš eidama į darbą paskutinį kartą žvilgteliu į veidrodį. Kokia aš blyški. Gal reikėtų užsukti į soliariumą? Ne. Soliariumai man nepatinka. Teks laukti atostogų. O jau tada Majamyje įdegsiu kaip reikiant.


    Dar labai anksti. Pusė aštuonių ryto. O agentūra pradeda dirbti tik devintą. Bet aš visada ateinu čia daug anksčiau už kitus, kad galėčiau ramiai pasiruošti būsimiems susitikimams. Juk reikia išnagrinėti ne vieną sutartį, surinkti kuo daugiau žinių apie užsakovus.


    Atsivėrus liftui, pirmiausia pamatau ant stiklinių durų besipuikuojant naują agentūros pavadinimą. Nebe Molinų, o Roso.


    Taip greitai spėta pakeisti? Hmm?... Keista. Signalizacija išjungta. Ar vakar pamiršta ją įjungti, ar kas nors šįryt čia atėjo pirmiau už mane?


    Apsidairau. Pamatau šiek tiek praviras Meto kabineto duris. Jis jau čia?


    Tyliai traukiu prie savojo kabineto. Tačiau stabtelėju prieš įžengdama į jį. Ant durų kabo nauja lentelė su užrašu Generalinė direktorė Ema Miler. O ant Meto durų– Prezidentas Metjus Rosas. Dabar mielai norėčiau gulėti Majamio paplūdimyje ir nesvarstyti, kaip ištverti šitą dieną. Pasižiūrėsim, ar iš tikro esu tokia stipri ir...


    – Labas rytas,– kol rankinėje ieškau raktų, mano mintis nutraukia Meto balsas.


    – Labas rytas,– pakeliu akis į jį.


    Metas mūvi pilkas kelnes, ryši pilką kaklaraištį ir vilki baltus marškinius. Be švarko. Tikriausiai palikęs jį kabinete.


    Ir kaip niekšelis sugeba kaskart šitaip žaviai atrodyti? Ko gero, turi asmeninę stilistę, ją, be abejo, ir dulkina.


    Įėjusi į kabinetą išsitraukiu iš rankinės telefoną ir pasidedu ant stalo.


    – Tau viskas gerai?– netikėtai klausia Metas.


    Atstok! Apsigręžk ir žingsniuok į savo tvirtovę. Ir palik mane ramybėje. Nenoriu nė žiūrėti į tave.


    – Nesupratau klausimo? Apie ką tu čia?– mano balsas piktas. Paprastai su juo kalbuosi arba piktai, arba ironiškai. Nežinia kodėl man pamačius Metą įsijungia tik du mygtukai.


    – Vakar dingai niekam nieko nesakiusi. Vėliau Erika prasitarė, kad pasijutai blogai...


    Dabar tau parūpo mano sveikata? O kur buvai aną mėnesį, kai manęs vos nepribaigė skausmas dėl to, kad išėjai ir palikai mane vieną? Kur buvai tada? Turbūt dulkinai dar vieną kekšę...


    – Skaudėjo galvą, ir tiek...– pameluoju, nes tikrai neketinu su juo plačiau aptarti savo vakarykštės dienos. Išvis jokios dienos.


    – Buvai pas gydytoją?


    – Ne.


    – Kodėl?


    – Turiu daug darbo. Gal galėtum išeiti?– rūsčiai pažvelgiu į jį.


    Meto veidas irgi nemalonus. Nežinau, ar man tik atrodo, ar jis išties spokso man į krūtinę.


    Jam išėjus apsižiūriu. Marškinėlių sagutė atsisegusi, matyti liemenėlė. Ką gi... Bosas pamatė daugiau nei reikia. Tiesa, yra matęs ir daugiau...


    Greitai susitvarkau ir sėduosi už stalo. Šiandien numatyti tik keli susitikimai. Tad išimu iš stalčiaus vakar Erikos paliktus dokumentus ir nusiteikiu šiek tiek juos panagrinėti.


    Gretimame kabinete negirdėti jokio garso. Matyt, ir jis dirba.


    Pirmasis susitikimas eina sklandžiai. Nors užsakovas ne iš sukalbamiausių. Vis dėlto susitvarkau. Svarbiausia, kad reklamos sutartis mūsų.


    Užsiplikau puodelį arbatos. Tikiuosi minutėlę ramiai pasėdėsianti ir pasigardžiuosianti... Bet kur tau. Atsidaro kabineto durys.


    – Gali ateiti?– tarpduryje klausia Metas.


    – Kas yra? Pasakyk Erikai, ji viskuo pasirūpins. Aš tam neturiu laiko...– gurkšteliu arbatos.


    Mmm... Skanu... Tik tas ponas milijonierius neleidžia pasimėgauti reta ramybės minute.


    – Kiek žinau, tik mudu vadovaujam šiai agentūrai. O gal ir Erika?


    Pikčiurna prakalbo. Nekelk čia balso.


    – Nusipirk kitą agentūrą ir vadovauk jai vienas. Tada nereikės pakęsti manęs. Arba susirask kitą vadovę, kad galėtum jai įsakinėti...


    – Nori išeiti?– lyg ir nustemba jis. Ir prieina artyn.


    – O kas, jei noriu?– pažvelgiu į žydras akis, kurias be galo myliu ir kurių be galo nekenčiu.


    – Dėl ko? Gal užmokestis per mažas? Norėtum didesnio?


    Ir vėl pinigai. Nejau apie nieką kitą negali galvoti, tik apie juos?


    – Priežastis esi tu. Visai netrokštu dirbti su tavimi, kasdien matyti šito pernelyg pasitikinčio savimi veidelio...


    – Deja, teks su tuo susitaikyti... O jei taip nori išeiti, prašom... Niekas tavęs čia nelaiko užrakinęs...


    Šmaikštuolis. Norėtum, kad išeičiau? Nesulauksi!


    – Tai ko nori? Greičiau sakyk...– vidujai urzgiu kaip šuo, tyčia erzinamas netikusio šeimininko.


    – Kada turime pateikti reklamą Hilardams?


    – Kitos savaitės pabaigoje. Kodėl klausi?– susidomiu. Nelabai supratu, kodėl jam tai rūpi.


    – Turi laiko trumpam susirinkimui?


    – Su užsakovu susitinku maždaug po valandos. Taigi tiek ir turiu,– surenku Erikos telefono numerį.– Susisiek su kūrybos skyriumi ir pasakyk, kad po penkių minučių ką nors atsiųstų į pasitarimų kabinetą. Pati irgi ateik...– greitakalbe išberiu ir padedu ragelį.


    – Einam?– Metas parodo į duris.


    Jis paslaugiai jas atidaro. Ir praleidžia mane pirmą. Gaila, kad toks džentelmeniškumas visiškai nedera su jo poelgiais praeityje. Jam visai tai netinka. Meluoju. Tinka.


    Pasitarimų kabinete esame vieni. Ne. Ne vieni. Kartu su mumis dar yra tyla. Sėdi prie stalo mažutėmis rankutėmis pasirėmusi galvą ir žvilgčioja tai į Metą, tai į mane.


    Jis stovi nusigręžęs į langą ir žiūrėdamas pro jį kažką mintija. Aš sėdžiu prie stalo sau neįprastoje vietoje ir akimis piešiu elegantišką jo siluetą.


    Metas atsigręžia. Jo žvilgsnis nei piktas, nei rūstus... Veikiau paprastas... Toks kaip seniau. Imu atpažinti savo mylimą barmeną.


    Rodos, mudu vienas kitą kalbiname akimis. Tik nežinia, ar išgirstame tokius atsakymus, kokius norėtume išgirsti. Aš neišgirstu.


    Atsidaro durys, įeina Erika su kūrybos vadove. Jauki tyla baigiasi. Dabar Meto akys žvelgia tik į tiedvi moteris. Manęs jau nebemato.


    Ak, ne. Vis dėlto mato. Atsitraukęs kėdę bosas žvilgteli į mane. O aš laukiu paaiškinimo, ką mes visi čia veikiam.


    – Noriu pasikalbėti apie Hilardų reklamą...– prabyla Metas.– Man nepatinka pasirinktoji įsimylėjėlių tema. Ji nedera šiai kvepalų reklamai. Siūlau tokį scenarijų: išsiskyrusi pora, kvepalai tampa jos susitaikymo aromatu... Kai išsiskyrusieji atsitiktinai susitinka, tas kvapas tiesiog užburia juodu, vėl pažadina meilę širdyje...


    Hmm... Kažkur lyg girdėta, tiesa? Tik vargu ar kvepalai tau padėtų priartėti prie manęs arčiau nei per šimtą metrų...


    – Tikriausiai juokauji?– klausiu pakeltu balsu. Nedaug trūksta, kad užrikčiau. Nes juokams aš dabar nenusiteikusi.


    – Manau, tai sulauktų didesnio pasisekimo nei lėkšta įsimylėjėlių porelė, bėgiojanti po pievą ir svaigstanti nuo saldaus kvapo...– jis kalba ironiškai.


    – Jau patvirtintas šios reklamos scenarijus, parinkti modeliai, fotografas, režisierius. Viskas paruošta... Rytoj turėtų būti filmuojama... Tad apie jokius pakeitimus neverta nė kalbėti...– piktinuosi, kad Metas kišasi ne į savo reikalus.


    – Betgi galutinis žodis mano, tiesa?– Metas kilsteli antakį.


    Na, jau ne! Manęs šitaip nežeminsi! Neleisiu nesiskaityti su mano nuomone!


    – Tai pats ir vadovauk...– pasakiusi pakylu nuo kėdės ir išeinu iš kabineto.


    Užsidarau savajame. Netrukus išgirstu durų trenksmą.


    – Aš tave įspėjau, kad nestotum skersai kelio,– atsigręžusi piktai pažvelgiu į Metą.


    – Juk mano sumanymas geresnis... Ir pati puikiai supranti...– jis atrodo itin pasitikintis savimi.


    – Tu čia tik antra diena. Ir jau tariesi žinantis kiekvieno mūsų užsakovo skonį?


    – Hilardui mano pasiūlymas patiko...


    Ką? Kada spėjai su juo pasikalbėti?


    – Tai jau tariesi su užsakovais man už nugaros? Kas toliau? Gal paaiškės, kad ir mano sudarytos sutartys nebegalioja?– nežmoniškai tūžtu, bet laikausi iš visų jėgų, kad tik nesuteikčiau jam malonumo tai žinoti.


    – Neperdėk... Viskas galioja... O aš dirbu savo darbą...


    – Kada su juo kalbėjai?


    – Šį rytą...


    – Ir jis pritarė tai idėjai?


    – Taip...


    – Tada aš nusiplaunu rankas... Tvarkykis pats... Nenoriu būti atsakinga už šią reklamą... Kaip sakei, tavo idėja geresnė... Taigi susirask modelius, režisierių, fotografą. Nes manųjų negausi...– žudikės žvilgsniu žiūriu į jį. Bent man pačiai taip atrodo.


    – Susirasiu... Svarbiausia, kad pasikalbėjome ir gerai nusprendėme,– klastingai šypteli jis.– Dabar gali eiti pietauti...– duoda leidimą bosas, tarsi man jo reikėtų.


    – Neturiu laiko... Reikia pasiruošti susitikimui...– esu nepatenkinta. Tik nežinau kodėl. Gal todėl, kad negaliu papietauti. Ar kad perleidau užsakymą. Ir ne kam kitam, o jam.


    – Nenorėčiau, kad mano darbuotojai susirgtų... Ar numirtų badu...– tarsteli Metas, prieš palikdamas mano darbo vietą.


    – Dėl šito mažiausiai jaudinkis...– nebepažvelgiu į jį.


    Atsisėdu prie stalo ir įbedu nosį į kompiuterio ekraną. Išgirstu, kaip durys užsidaro.


    Giliai įkvepiu ir atsilošiu odinėje kėdėje. Dieve, padėk man tai ištverti. Man taip sunku būti šalia jo... Dabar imu viską suprasti. Barmenas aštriu protu... Hmm... Tada stebėjausi, kaip jis taip greitai sumanė aną reklamą su baikeriu... Pasirodo, tiesa buvo kitokia nei įsivaizdavau... Tik nežinau, kodėl jis apsimetė barmenu? Ir kodėl pasirinko savo taikiniu ne ką kita, o mane? Ar išties atrodau tokia naivi?


    Pažvelgiu į telefono ekranėlį. Gavau žinutę.


    Rajanas


    2013-06-06 Ketv. 12.59


    Vakare užsuksiu į agentūrą


    paimti tavęs. Tikiuosi,


    nepamiršai mūsų planų?


    Eisim į TAO ;)

    

    

    Ema M.


    2013-06-06 Ketv. 13.00


    Lauksiu :)


    Vos man grįžus iš susitikimo su užsakovu, į kabinetą įžengia Metas. Jis nieko nesako. Tyliu ir aš.


    Metas rankoje laiko baltą dėžutę. Priėjęs padeda ant stalo. Nustebusi žiūriu ir į ją, ir nueinančiam bosui į nugarą. Po perkūnais! Velniškai gundantis! Ne. Neturiu apie jį taip galvoti. Ojuk viskas galėjo būti kitaip... Bet tu to atsisakei.


    Pažvelgiu į dėžutės vidų. Joje salotos su vištiena. Jis rūpinasi manimi? Ne. Nesirūpina. Taigi sakė nenorįs, kad jo darbuotojai susirgtų. Nes paskui agentūrai teks padengti sveikatos draudimo išlaidas. Pinigai, pinigai, pinigai... Štai kas jam rūpi. O ne aš...


    Išmesčiau salotas į šiukšliadėžę. Svarbiausia principai. Bet labai noriu valgyti. Tad tenka juos nugrūsti į toliausią širdelės kampą. Trumpam. Tik šį kartą.


    Nekantrauju greičiau išvysti Rajaną. Bet ir bijau. Juk turėsiu pasakyti jam apie Metą. Rajanas pasius sužinojęs, kad tasai nusipirko šią agentūrą.


    Atėjo dar vienas elektroninis laiškas: nuo Meto.


    __________


    Tema Prašau...


    Siuntėjas Metjus Rosas


    Gavėjas Ema Miler


    2013 m. birželio 06 d.; 16.46


    

    Man reikia Manzonių ir Gelečių sutarčių.


    Ar galėtum atnešti?

    

    Metas


    __________


    Labai jau mandagus tas ponas Rosas. Ir pasirašinėja tiesiog „Metas“. Įdomu, ar rašydamas tik man, ar visiems?


    Suieškau tas sutartis ir pasibeldžiu į jo duris.


    – Užeik...– kviečia lyg ir mandagiai. Bet ką ten gali žinoti. Juk boso nuotaika kas minutę svyruoja.


    Užeinu. Metas sėdi prie stalo ir dirba kompiuteriu.


    – Tau nebūtina belstis...– sako neatitraukdamas akių nuo ekrano.


    Na, gerai... Kaip pasakysit, pone Rosai. Apsigręžiu ir išeinu iš kabineto.


    Dar kartą, jau nesibeldusi, atidarau duris. Ir įėjusi numetu tas sutartis ant stalo. Prieš išeidama dar spėju pamatyti, kaip Metas nužvelgia mane. Tikiu, kad iki man dingstant už durų spokso į užpakaliuką. Juk dar visai neseniai šis buvo jo mėgstamiausia mano kūno vieta.


    Pagaliau baigiasi darbo diena. Rajanas parašo po dešimties minučių lauksiąs manęs apačioje. Belieka pasiimti rankinę ir užrakinti generalinės direktorės panelės Miler kabineto duris.


    Koridoriuje sutinku Eriką. Nustembu vis dar matydama ją agentūroje.


    – Tu vis dar čia? Maniau, būsi jau išėjusi...


    – Išsiųsiu vieną dokumentą ir bėgsiu...


    – Luktelėti tavęs?


    – Nebūtina. O jis tebėra?– Erika mosteli galva į Meto kabineto duris.


    – Ne. Girdėjau, kaip išėjo,– pakeliu akis į dangų.– Susitiksim rytoj... Iki..


    – Iki... Perduok Rajanui linkėjimų...


    – Būtinai...– nusišypsojusi pamojuoju jai ir spusteliu lifto mygtuką.


    Tikiuosi, kad į garažą leisiuosi viena. Bet jau kitame aukšte liftas sustoja. Durims prasivėrus, pamatau Metą.


    Jo akys įsibeda į mane kaip smiginio strėlytės į taikinį. Iš veido spėju, kad ką tik su kuo nors linksmai kalbėjosi.


    – Kelintas aukštas?– mandagiai klausia ponas Rosas, stodamas šalia manęs.


    Mudviejų pečius teskiria mažas tarpelis, pro jį vargiai praskristų musė.


    – Garažas...– tyliai atsakau.


    Bet jis išgirsta. Juk turbūt ne kurčias?


    Tylėdami mudu leidžiamės liftu. Kabinos sienos veidrodinės, tad puikiai matau, kad jis mane stebi.


    Aš tau tebuvau pramoga, tiesa? Viskas būtų buvę daug paprasčiau, jeigu būtum pasakęs, kad tau iš manęs reikia tik sekso. Nebūčiau įsimylėjusi kaip kvailė...


    Noriu grįžtelėti ir trenkti jam per veidą. Bet jis, ko gero, spėtų sulaikyti mano ranką. Tada galbūt pabučiuotų ir... Ne, nenoriu nė įsivaizduoti, kas toliau būtų. Jau nebeužkibsiu ant to kabliuko. Kad ir koks seksualus būtum, nesuviliosi manęs. Juk pats pasirinkai, kas tau svarbiau...


    Iš lifto išeinu pirma. Metas tebestovi. Tolėliau pamatau Rajaną, atsirėmusį į mano audi. Jis staigiu judesiu nusiima akinius nuo saulės ir sparčiai žengia artyn. Atrodo piktas.


    – TU!– užrinka per visą garažą, pirštu rodydamas į kažką už manęs.


    A... Taip... Ko gero, man iš paskos traukia Metas.


    – Rajanai, būk geras, nereikia...– sugriebiu jo, praeinančio pro mane, ranką.


    Atsigręžusi matau, kad šalia Meto išdygsta Amiras. Suprasti jo kūno kalbą nesunku: įjungtas gynybos režimas. O aš pasiruošusi ginti Rajaną.


    – Šunsnuki, nedrįsk artintis prie jos!– šaukia šis, žiūrėdamas į Metą. O tasai ramiai stovi ir, regis, visai nekreipia dėmesio į kažkokį išsišokėlį.– Ji per tave tiek prisikentėjo, kad... Jeigu nors pirštu ją paliesi, aš tave užmušiu. Supratai? Neleisiu daugiau jos skaudinti...


    – Rajanai, jis to nevertas... Eime...– maldauju ir bandau atitraukti jį kuo toliau nuo Meto. Bijau, kad gali kilti muštynės. Tik nežinia, dėl kurio iš jųdviejų labiau būgštauju.


    – Tu niekšas...– nesiliauja Rajanas.– Pasinaudojai ja tik savo geiduliams patenkinti... Kaip ir visi vyrai... O ji vos neišprotėjo, manė besilaukianti tavo vaiko...


    O, ne! Nereikėjo to sakyti! Be to, kalbėdamas, kad vos neišprotėjau, jis gerokai perdeda. To tai nebuvo.


    Dabar jau Meto akys įsminga į mane. Ima bėgioti aukštyn žemyn per visą mano kūną. Nežinau, kokios mintys sukasi jo galvoje, bet veidas atrodo sunerimęs.


    – Rajanai, liaukis... Daugiau nieko nesakyk! Labai prašau!– dabar jau aš pakeliu balsą.


    – Tu jos neįvertinai. O ji verta daug geresnio už tave...– pagaliau Rajanas žingteli atgal.– Maže, ar gerai jautiesi?– jis kreipiasi į mane ir demonstratyviai apkabinęs pabučiuoja į skruostą. Tikriausiai nereikia nė sakyti, kam visa tai skirta. Taip... Taip... Metui.


    – Man viskas gerai. Tik kuo greičiau važiuokim iš čia,– sumurmu ir atkišu Rajanui automobilio raktelius.


    Atidariusi priekines keleivio dureles žvilgteliu ten, kur palikom tuos du stilingai išsidabinusius vyrus. Amiras jau atidaręs prabangiosios audi A8 dureles laukia, kol įsės Metas. O šis, rodos, vis labiau nervinasi.


    Įdomu, kodėl? Jaučiau, kaip mano mieloji ironija kikena prisidengusi delniuku burną. Turbūt Metą ne juokais išgąsdino žinia apie kūdikį. Jau įsivaizduojuo, kaip jis būgštauja, kad pasinaudosiu šiuo vaiku paglemžti jo milijonus... Deja, man nereikia jo pinigų. Be to, nesu ir nėščia. O jei ir būčiau, neimčiau nė dolerio iš to vyro.


    – Gal paaiškinsi, ką jis veikė tavo agentūroje?– klausia Rajanas mums išriedėjus iš garažo.


    Už mūsų važiuoja Amiro vairuojamas limuzinas. Matau tai šoniniame veidrodėlyje.


    – Jis nusipirko agentūrą. Taigi dabar Metas yra mano bosas.


    – Ką? Kada žadėjai man tai pasakyti?– pyksta Rajanas, gniauždamas vairą.


    – Šiandien. Dabar,– vis dar žvilgčioju į veidrodėlį, noriu įsitikinti, ar tuodu mūsų neseka. Bet automobilio užtamsintais stiklais nebematyti.


    – Ką jis rezga? Nejau tikisi susigrąžinti tave? O tu nė neketini jam atleisti!


    – Nemanau, kad jis nori taikytis. Kam aš jam reikalinga, jei gali kiekvieną dieną dulkinti vis kitą kekšę. Kartais aš jo visai nesuprantu. Tai gražiai kalba, tai šūkauja, tai kažkodėl supyksta ant manęs... Bet... Žinoma, nė nemanau taikytis. Kai taip apsimelavo nuo pat pažinties pradžios, tai kokie tarp mūsų gali būti santykiai? Man to nereikia... Vis dėlto tau nereikėjo prasitarti apie nėštumą...


    – Nebegalėjau žiūrėti į tą pasipūtėlį, tai ir nesusiturėjau... Pasakiau... Atleisk... Bet tegul žino, ką būtų pridirbęs...


    – Nenorėjau, kad kas nors apie tai sužinotų... Ypač jis...


    – Maže, aš jau atsiprašiau... Be to, esu alkanas. Tai kol nepavalgysiu, geriau su manimi nebesikalbėk...– nusijuokia Rajanas. Aš irgi.


    Gerai, kad TAO restoranas visai netoli, antraip tektų ilgokai klausytis jo zirzėjimų.


    Nesistebiu, kodėl Rajanui taip patinka ši vieta. Įžengęs į restoraną pasijunti lyg patekęs į didingą šventyklą. Rodos, čia net ir sienos persismelkusios rytų kultūra. Tarsi gyventų atskirą gyvenimą.


    Noriu tik vieno... Nusiraminti ir nebegalvoti apie Metą. Dabar mano akys žvelgia tik į didžiulę Budos statulą. Grožiuosi išties įspūdingu kūriniu.


    Ir dar... Noriu valgyti.

  


  
    


    2013 m. birželio 7 d.


    Regis, šiandien Metas taip ir nepasirodys darbe. Jau gerokai po pietų, o nei aš, nei Džesika nesulaukėme jo skambučio. Tiesą sakant, nelabai turiu kada domėtis boso dingimo priežastimi. Ir savų darbų per akis.


    – Gal galėtum surasti šios sutarties pakeitimo priedo numerį? Turiu skubiai išsiųsti,– man užėjus pasiimti korespondencijos, prašo Džesika, rodydama kažkokį dokumentą.


    – Tuoj paieškosiu ir atnešiu...– tai pasakiusi grįžtu į kabinetą.


    Žinau, kad kažkur ant stalo turiu tą popierių.


    – Tai tu nėščia ar ne?– staiga išgąsdina Meto klausimas.


    Išsigandusi atsigręžiu. Buvau palikusi praviras duris. Matyt, dėl to ir neišgirdau jo įeinant. Rankoje laikau sutarties priedą, kurio reikia blondinei.


    – O koks tau skirtumas?– ištariu praeidama pro jį.


    Metas sugriebia mane už alkūnės. Pirmą kartą po mudviejų išsiskyrimo vėl pajuntu kūnu nuvilnijančią elektros srovę. Aš vis dar tai jaučiu. Jis irgi jaučia. Matau iš akių.


    – Noriu žinoti... Man būtina tai žinoti...– piktai sušnabžda jis.


    – Kam? Bijai, kad nepareikalaučiau alimentų? Nori pasitarti su advokatais, kaip apsaugoti savo milijonus?


    – Ema... Pasakyk,– jo balsas nebepiktas. Sakyčiau, mano vardą ištaria gan meiliai. O gal man taip tik atrodo.


    – Ne, nenėščia. Tiesiog kelias dienas vėlavo mėnesinės, tai ir pamaniau, kad laukiuosi. Vis dėlto nesilaukiu...


    Ištraukiu ranką iš tvirtų jo gniaužtų ir nunešu Džesikos prašytą dokumentą.


    – Tikrai?– man sugrįžus, vis dar abejoja Metas.


    – Taip. Jau sakiau, kad nesu nėščia. Gal pagaliau atstosi?– pykstu ant jo. Ir dėl šito klausinėjimo, ir dėl viso kito.– Tavo milijonai saugūs. Būk ramus.


    – O jeigu vis dėl to būtum pastojusi? Ar būtum pasakiusi man?– mane perveria skvarbus Meto žvilgsnis.


    Vieną dieną smalsumas tave pražudys. O į šį klausimą atsakymo nesulauksi.


    – Neprivalau atsakyti,– suneriu rankas ant krūtinės ir išdidžiai nužvelgiu jį. Tikrai nesakysiu.


    – Man tik įdomu...


    – Nenoriu nieko girdėti apie tave, nenorėk ir tu... Mano asmeninis gyvenimas ir liks mano pačios reikalas. Tu jam jau nebeturi įtakos...


    Tyla iškalbingesnė už bet kokius žodžius. Nė nežinau, kokiu žodžiu pavadinti mus gaubiančią atmosferą.


    Žydros Meto akys nė akimirksnį nepalieka manęs. Tas žvilgsnis traukia mane. Negaliu jam atsispirti. Man taip jo trūksta... Žiūrėti į Metą neapsakomai skaudu. Bet per daug jį myliu, kad galėčiau nusukti akis.


    – Šiandien nebūsiu agentūroje. Pirmadienį irgi nežinia kada pasirodysiu...– jis ramiu, bet griežtu balsu išsklaido tylą.


    – Turėtum sakyti ne man... Nesu tavo asmeninė padėjėja... Ir man visiškai tas pats, kur tu būni... Ir su kuo...– meluoju ne jam, o sau. Aišku, man rūpi, su kuo būni.


    Metas kurį laiką įdėmiai žiūri. Paskui nuleidžia akis. Vėl jas pakėlęs sako:


    – Gero savaitgalio, panele Miler...


    Nevadink manęs taip!


    – Gero savaitgalio ir jums, pone Rosai... Tikiu, kad jis bus nenuobodus... Juk mokate linksmintis...– ir vėl tas mano ilgas liežuvis. Nejau negaliu tik palinkėti gero savaitgalio? Būtinai reikia pridėti dar du sakinius?


    Metas suraukia kaktą ir pašnairavęs į mane išeina iš kabineto.


    – Bėk pas savo kekšes...– tyliai sumurmu sau po nosimi.


    Kodėl taip blogai apie jį galvoju? O gal jis savaitgalį dirbs? Hmm... Įdomu, ką darytų, jei po širdimi nešiočiau jo kūdikį?


    Paskambinu Erikai.


    – Gal gali ateiti?


    Laukdama jos atplėšinėjau laiškus, turiu atsinešusi iš Džesikos nemažą šūsnį.


    – Jis pasirodė tik dabar?– įėjusi vidun Erika klausiamai žvelgia į mane.


    Suprantu, kad kalba apie Metą. Matau, kaip grįžteli ir žvilgteli pro durų tarpelį.


    – Tebėra čia?– nusistebiu, nes maniau, kad po mūsų pokalbio bus viesulu išlėkęs iš agentūros.


    – Taip. Kalbasi su Džesika...


    Apie ką gi jis gali kalbėti su ta blondine? Pavydžiu? Ne. Nebegaliu pavydėti, nes tai ne mano Metas. Mudviejų jau niekas nebesieja. Tik kodėl vis dar nervinuosi? Ir noriu pažvelgti į koridorių... Į tuodu popietinio pokalbių šou dalyvius.


    – Nenugirdai, apie ką?– mano smalsumas ima viršų.


    – Nejau Emą Miler domina paskalos?– šypsodamasi klausia draugė.– Čia tai naujiena. O gal domina tik tos, kurios susijusios su ponu Rosu?


    – Nesišaipyk...– rimtai sakau, nors ir šypsodamasi.


    – Ne. Negirdėjau, apie ką jie kalbėjosi... Bet, regis, Džesika buvo geros nuotaikos...


    – Nesistebiu. Ko jau ko, o žavesio Metui nestinga. Jis moka apsukti galvą savo melais. Tebūnie... Pakviečiau tave dėl to, kad reikia paskambinti keliems užsakovams ir pakeisti susitikimų laiką arba visiškai juos atšaukti. Nes kitą savaitę neturėsiu jiems ko pateikti. Kūrybos skyrius jau atostogauja. Sumaišė visus terminus, tai dabar nežinau... Nujaučiu, keli mūsų darbai vėluos... Štai sąrašas...– paduodu jai popieriaus lapą su užsakovų pavardėmis.


    – Gerai, pasirūpinsiu tuo... Ir... Dar noriu paklausti, ar galėčiau šiandien išeiti anksčiau? Noriu apsipirkti, nes savaitgalį laukia giminės susitikimas, tai žinai... Reikia paieškoti dovanų, dar suknelės, ir taip toliau...


    – Žinoma. Eik. Ir pati ilgai nesėdėsiu. Kažkodėl šiandien neturiu noro ką nors daryti. Prastumsiu laiką skaitinėdama laiškus, ir tiek.


    – Ar esi ką nors sumaniusi savaitgaliui?


    – Tikriausiai važiuosiu pas Leinę.


    – Tau turbūt skaudu vien prisiminti apie tą vietą...


    – Skaudu...– atsidūstu.


    – Pasiimsi ir Rajaną kartu?


    – Ne. Jis užsiminė norįs su Simonu apžiūrėti keletą namų.


    – Rajanas užsimanė pirkti namą?


    – Matyt...


    – Vadinasi, bus proga švęsti... Lauksim kvietimo į įkurtuves...– nusijuokia Erika.– Seniai kur nors buvome trise... Net į barą pasėdėti nebenueinam...


    – Manęs tas baras nebetraukia...– pakraipau galvą leisdama suprasti, kad vargu ar kada nors ten pasirodysiu.


    – Atleisk. Buvau pamiršusi, kad...


    – Neatsiprašinėk...– nutraukiu ją.– Tiesiog kurį laiką susilaikysiu nuo barų. Jei nori, gali kurį nors savaitgalį užsukti pas mane... Paplepėtume kaip mergaitės... Iškepčiau tavo mėgstamą pyragą...


    – Ooo... Tasai šokoladinis varškės pyragas... Jau dabar ryju seilę...– šypsosi draugė.


    – Tik ne kitą savaitgalį, nes skrisiu į Bostoną tėčio sveikinti...


    – Tai gal dar kitą? Nuo dvidešimt ketvirtos dienos man prasideda atostogos. Taigi tuo metu būsiu išvykusi...


    – Parašei prašymą?


    – Taip. Viskas pranešta, parašyta ir pasirašyta...


    – Ar jau nusprendei, kur keliausi?


    – Atsiųsiu nuotraukų. Pati pamatysi, kuriame pasaulio kampelyje deginsiuosi... Jėzau, užsiplepėjau su tavimi, o dar turiu užeiti pas maketuotoją... Viskas... Lekiu... Iki...


    Erika žvilgteli į laikrodį ant sienos, pamoja ranka ir uždaro duris, palikdama kabinete mane vieną. Ne, ne vieną, o su šūsnimi laiškų.


    Šiandien esu tinginiukė. Gal dėl penktadienio? O gal?.. Įgalvą šauna keista mintis... Gal todėl, kad šalia nėra Meto? Nereikia niekam įrodinėti savo profesionalumo. Niekas neprieštarauja mano sprendimams. Nejaugi ponas Rosas bus naujoji mano paskata dirbti?


    Sutvarkau darbo stalą, pasiimu rankinę ir dviem dienoms palieku agentūrą. Registratūroje vis dar sėdi Džesika. Visų kitų darbuotojų nebėra.


    Dar nesinori grįžti į butą ir užsidarius vienai ten kiurksoti. Šiaip jau oras tam tiktų. Niūrus. Visai nepanėši į vasaros pradžią.


    Sustabdžiau audi prie Allure grožio salono. Nuo tada, kai pirmą kartą čia apsilankiau su Rajanu, esu ištikima šio salono klientė ir dažnai užsuku pasilepinti grožio procedūromis.


    – Labas, Laura,– pasisveikinu su administratore. Ši, matydama mane įžengiant pro duris, jau šypsosi.


    – Sveika,– Laura labai maloni. Nėmaž nedirbtinai, kaip dauguma amerikiečių. Pažįstu ją bene ketverius metus. Ir niekada nesu mačiusi piktos, arogantiškos ar nemaloniai kalbančios. Iš tiesų miela mergina.


    – Gal kartais šiandien dirba Azumi?– visada lankausi vien pas šią masažuotoją.


    – Taip... Dirba...– atsako Laura, vartydama registracijos knygą; ši pilnutėlė prirašyta pavardžių.– Po valandos bus laisva... Norėtum masažo?


    – Jeigu Azumi neturės kito kliento, norėčiau... O gal ir Olga yra?


    – Yra. Užeik pas ją...


    – Ačiū...


    Manęs visiškai netraukia į kabinetą, kuriame atliekamos visos depiliacijos procedūros. Bet dar labiau gadina nuotaiką intymioje vietoje išdygę plaukeliai. Taigi turiu rinktis... Grožis ar?.. Žinoma, grožis...


    – Sveika,– pasibeldusi ir įėjusi į vidų pasisveikinu su savo depiliacijos meistre.


    Olga puikiai išmano savo darbą. Dar nė karto neteko ja nusivilti.


    – Labas, Ema,– matydama mane ji atrodo šiek tiek nustebusi.


    – Ar turi laiko atlikti bikinio zonos depiliaciją?


    – Žinoma. Eikš. Gal jau atostogauji?


    – Ne. Dar ne. Atvažiavau pasilepinti masažu. Bet jei jau esu čia, sakau, užsuksiu ir pas tave. Azumi kol kas užsiėmusi, tai jei galėtum...– nusišypsau.


    – Persirenk ir gulkis... Pašalinsime tuos nereikalingus plaukučius,– nusijuokia ji.


    Darau kaip liepiama. Kol Olga šildo vašką, nusiteikiu būsimam skausmui.


    Pačios procedūros aprašyti, ko gero, neverta. Kiekviena moteris žino, kokia seka viskas vyksta: karštas vaškas, juostelė, skausmas... Ir po kiekvieno juostelės nuplėšimo mintyse nusidriekianti keiksmažodžių virtinė.


    Betgi grožis reikalauja aukų... Argi ne taip sakoma? Nežinau, kokia ponia sukūrė šią skambią frazę, bet, matyt, pati nelabai žinojo ką šneka. Ir vis dėlto šiais laikais mes, moterys, aukojamės dėl to prakeikto grožio.


    Man lieka laiko, taigi mudvi su Olga pasikalbame kaip geros draugės. Ji papasakoja apie sūnų, jau šį rudenį eisiantį į pirmą klasę. Pasiguodžia dėl vyro, kuris susirado meilužę ir paliko ją vieną rūpintis vaiku. Suprantu jos nusivylimą vyrija. Nes skauda ir man. Ne, ne dėl ką tik atliktos depiliacijos. Skauda širdį klausantis Olgos istorijos, nes ši panėši į manąją.


    Po valandos Azumi pasikviečia mane į kabinetą, kvepiantį levandomis. Vos tik atsigulu ant masažo stalo, tas švelnus levandų aromatas iškart ima mane migdyti. Paprašau, kad Azumi atliktų atpalaiduojamąjį masažą. Noriu ramiai pagulėti, pasnausti ir apie nieką negalvoti. Man reikia išvalyti mintis... Jose nebeturi likti Meto. Tik naivu tikėtis, kad tai pavyktų.


    Nors mano masažuotoja yra smulkutė azijietė, ji ganėtinai stipri. Kadaise atliko man giluminių audinių masažą, tai taip išmaigė kūną, kad jo poveikį jutau keletą dienų.


    Gaila, kad Azumi turi tik vieną laisvą valandą. Mielai čia pabūčiau ir ilgiau. Jau svarstau, kada ir vėl ją aplankyti. Nuojauta kužda, kad dirbant su Metu man prireiks ne tik atpalaiduojamojo masažo... bet ir psichologo paslaugų.


    Vis dėlto neketinu jam leisti sugadinti šio vakaro. Daugiau jokių minčių apie Metą... Iki pirmadienio.

    Išlipusi iš automobilio atkeliu žirgyno vartus. Nepaskambinau Leinei ir neperspėjau, kad atvažiuosiu, tad ji manęs ir nelaukia.


    Laukuose žirgų nematyti. Taip pat nepastebiu ir nė vieno poilsiautojų automobilio. Nors paprastai savaitgaliais jų čia būna ne vienas ir ne du.


    Privažiavus Leinės namą, apima keista nuotaika. Aplinkui taip ramu ir... tuščia. Tik vienas kitas darbuotojas vaikščioja prie arklidžių.


    Išlipusi iš automobilio pamoju jiems ranka. Užeinu ir į namus.


    – Leine, tu čia?– sušunku dairydamasi aplink.


    Tylu. Ir keista... Kur Leinė?


    Užlipu aukštyn, kur yra jos kambarys.


    – Išgąsdinai mane...– tyliai sako išeinanti iš už kampo žirgyno šeimininkė.


    Ne! Tai tu mane išgąsdinai!


    – Miegojai?– nustebusi klausiu, nes tokiu metu Leinei tai neįprasta. O atrodo lyg ką tik išlipusi iš lovos.


    – Buvau prigulusi. Įsiskaudėjo galvą, tai norėjau pasnausti.


    – Atleisk, kad sutrukdžiau,– jaučiuosi nesmagiai. Nežinau ką dabar daryti: pasilikti ar išeiti.


    – Ką tu čia veiki? Vakar taip ir nepaskambinai man. Supratau, kad nebeatvažiuosi. Eime į virtuvę, užsiplikysim arbatos...– ji stumteli ranka man į nugarą, kad greičiau lipčiau žemyn.


    – Buvau nusprendusi nevažiuoti, bet... Apsigalvojau. Man nepatogu prieš tave. Juk nekaip jautiesi. Matau, kad ir lankytojų šiandien nėra.


    – Noriu bent vieną savaitgalį pailsėti nuo jų... O tu prisėsk ir nė negalvok apie jokius nesmagumus... Išgersiu tabletę, ir visi skausmai praeis...– meiliai nusišypso Leinė.– Man kaip tik džiugu, kad esi čia... Žaliosios arbatos? Su medumi ar be nieko?– pasiūlo ištraukusi iš spintelės juodą dėžutę.


    – Nesvarbu. Kokią tu gersi, tokią ir aš...


    Atsisėdu prie stalo ir stebiu, kaip Leinė beria arbatžoles į puodelius. Aromatas pasiekia ir mano nosį.


    – Tai kaip laikaisi?– teiraujasi jaunatviškos išvaizdos moteris.


    – Nekalbėjai su Rajanu?– prieš pradėdama pasakoti noriu pasitikslinti, ką ji žino.


    – Ne. O ką?– Leinė nustebusi pažvelgia į mane.– Kas nors atsitiko?


    – Tikriausiai negirdėjai paskutinės naujienos: Metas sugrįžo...


    – Juokauji? Tikrai sugrįžo?– pastačiusi puodelius ant stalo ji žingteli atgal. Turbūt negali patikėti šia žinia.


    – Ir ne šiaip grįžo... Pasirodo, jis yra milijonierius ar milijardierius, žodžiu, turčius... Nežinau, kiek turi tų pinigų, man tai mažiausiai rūpi... Bet Metas nupirko maniškę reklamos agentūrą ir tapo mano bosu... Kaip tau šitai?


    – Tai jis ne barmenas? Nelabai suprantu, kodėl jam reikėjo visiems meluoti ir visus apgaudinėti.


    – Nesuprantu ir aš. Bet neketinu jo teirautis.


    – Nieko tau nepaaiškino?


    – Ne. O man ir neįdomu. Grįžęs elgiasi kaip turtingas šiknius, ir tiek... Sunkiausia, kad reikia dirbti kartu.


    – Ema, tu jį myli ir pati žinai, kad ilgai negalėsi bėgti nuo savo jausmų. Kad ir kur būtų Metas... Ar kitapus Atlanto... Ar kitame kabinete... Tai nieko nepakeis... Meilė yra meilė, kartais be galo sunki, bet vienintelė... O tu myli tą vyrą... Kaip ten sakai? Turtingą šiknių...


    – Taip, aš jį myliu... Bet kas iš to? Mudu neturime ateities... Jo melas viską sunaikino. Jei Metas būtų grįžęs kaip barmenas, tada, ko gero, būčiau jam viską atleidusi. O dabar sugrįžo visai kitas žmogus... Ne... Daugiau jam neleisiu tyčiotis iš savęs... Tegul nemano, kad milijonieriui viskas galima... Nes ne viskas perkama...


    – Tu apie jį kalbi su tokia aistra, kad... Net pykdama ant jo atrodai įsimylėjusi...


    – Tokia meilė neįmanoma... Aš prisiekiau jį pamiršti. Ir visada tesiu savo pažadus...


    – Mieloji, matau, kaip tau skaudu. Nekalbėk apie pamiršimą, kai jis nuolat bus šalia tavęs... Bet... Visgi norėčiau pasakyti jam porą žodžių...


    – Ko gero, Rajanas jau pasakė už visus... Ir už tave...– ironiškai šypteliu.– Bet užteks apie mane... Kaip tavo galva? Gal jau mažiau skauda?


    – Praeis... Nieko čia tokio...– Leinė numoja ranka.


    – Kodėl žirgai dar aptvaruose? Padėti juos išleisti?


    – Tiesa... Žirgai...– ji kalba taip, tarsi būtų juos pamiršusi.– Pasakyk vyrams, kad visus išleistų, ir grįžk čia...


    Tekina bėgu prie arklidžių. Stivenas jau paleidęs kelis žirgus.


    Išvystu atšuoliuojant Žarą. Ji vis dar pyksta ant manęs. Gražuolė garsiai suprunkščia ir nulekia miško link. O taip noriu su ja pasisveikinti. Atvežiau ir duonos, tos, kurią mėgo juodu su Ikaru... Bet ji nė neketina prisileisti manęs arčiau.


    Žiūrėdama, kaip kumelė dingsta už medžių, nusišypsau. Jai labai tinka vardas Žara...

    Po tokio gražaus savaitgalio visai nesinori į darbą. Apsiverčiu ant kito šono tikėdamasi snustelėti dar kelias minutes.


    Prisimenu žirgyną. Ir Leinę. Kaip mudvi gaminome pietus išalkusiems darbuotojams. O jie man dalijo patarimus, kaip susirasti tinkamą vyrą. Išgirdau tiek, kad visai nebežinau, kaip tokį išsirinkti.


    Buvo linksma ir vakare prie laužo klausytis Stiveno gitaros. Tos pačios, kuria man kitados skambino Metas.


    Kai pagalvoju apie jį, iškart išlaksto visi miegai. Atsikeliu. Turiu pasirodyti darbe anksčiau už Metą. Bent šioje srityje būtina pirmauti.


    Bet ponas Rosas nepasirodo darbe net po pietų. Ar aš jo ilgiuosi? Ne. Kodėl turėčiau? Juk tai tik mano bosas. Be to, prisimenu, kad sakė nežinantis, kelintą valandą pirmadienį ateis.


    Koridoriuje susistabdau Eriką, kad atiduočiau nukopijuoti keletą dokumentų. Pamatau atsiveriant lifto duris ir iš jo išeinant Metą. Ir tą pačią jauną tamsiaplaukę, sutiktą čia lygiai prieš savaitę. Juodu atrodo laimingi... Sakyčiau, ne tiek laimingi, kiek linksmi. Eidami artyn garsiai juokiasi.


    Metas vilki tamsiai pilką trijų dalių kostiumą. Tai stilingas ir prabangus drabužis. Tikriausiai bosas turėjo itin svarbų susitikimą, kad taip pasipuošė. Ar dar tik turės? O gal išsipustė tik dėl tos lapės snapės, kurią apkabinęs per liemenį? Nužvelgiu ją. Man regis, Metas tai pastebi, nes veide atsiranda klastinga šypsenėlė.


    – Laba diena,– sako mudviem su Erika.


    – Laba diena,– ši atsiliepia į jo pasisveikinimą. Aš ne.


    – Sveiki,– sučiauška ir laputė.– Aną kartą neturėjau galimybės prisistatyti... Mano vardas Diana...– ji paduoda man ranką. Pasisveikinu. Tarsi man reikėtų jos prisistatymo.


    – Diana yra viena iš mano advokačių... Galiu pasakyti, labai gabi...– tuoj pat pagiria ją Metas.


    Nė neabejoju. Pro gilią iškirptę nesunku įžvelgti tuos gabumus. Advokatė? Nejuokink. Jai ne daugiau kaip dvidešimt metų. Nereikia manęs mulkinti. Žinau, kur baigiasi advokato ir kliento žaidimai...


    – Malonu susipažinti,– pagaliau prabylu. Bet tai žiaurus melas. Man anaiptol ne malonu.


    – Metai, noriu apžiūrėti tavo naująjį kabinetą. Gal parodysi?– tamsiaplaukė meiliai kreipiasi į mano bosą.


    Nevizgink čia uodegos prieš jį. Žinau, ko siekia tokios mergšės.


    – Žinoma, eime...– šis be galo lipšnus. Nežinau, ar erzina mane, ar toji laputė jam iš tikro patinka– niekaip neįstengia paleisti jos iš glėbio.


    – Kas čia dabar?– jiems nuėjus, tyliai sušnabžda Erika.– Kaip advokatė, ji labai jau familiariai elgiasi su bosu...


    – Abejoju, ar tik advokatė...– tai pasakiusi grįžtu į savo kabinetą. Erika seka man iš paskos.


    – Manai, kad juodu kartu... smaginasi?...– ji ir toliau šnibžda, kad tuodu neišgirstų.


    – Pasižiūrėk į ją... O paskui į jį... Ar dar kyla abejonių?


    – Tu pavydi?


    – Ne.


    – Tai kodėl elgiesi lyg pavydi žmona?


    – Gal pagaliau eisi ir padarysi tas kopijas? Man jų skubiai reikia,– piktokai tariu savo asmeninei padėjėjai. Ji tik nusišypso ir pamojavusi dokumentais išeina.


    Prakeikimas! Jei erzini mane, tai atsiimsi... Tau nepavyks sukelti man pavydo...


    Meluoju. Jau pavyko. Bet tau tikrai to neparodysiu, kad paskui vaikščiotum užrietęs nosį.


    Atsidaro Meto kabineto durys.


    – Galiu pasiskolinti plunksnakotį? Mano nė vienas nerašo...– paprašo bosas.


    Mane nervina tavo gera nuotaika. Žiūrėk, kad paskui netektų verkti... Pasak mano močiutės.


    Nieko jam neatsakau. Tik mosteliu galva į melsvą pieštukinę ant stalo. Leidžiu suprasti, kad gali pasiimti bet kurį rašiklį.


    – Ačiū...– šypteli Metas.


    Dar pamerk akį ir pabučiuok, būtų išvis puiku. Labiau sugadinti dienos negalėtum....


    Jam išėjus sviedžiu tušinuką ant stalo ir nusigręžiu į langą.


    Po velnių! Aš pavydžiu ir labai noriu sužinoti, kas dedasi už tų durų. Gal jie ten bučiuojasi? O gal mylisi?.. Mylisi? Jis ją myli? Ar galėjo taip greitai pamilti kitą? Žinoma, jei visa, ką kalbėjo man, buvo melas, tai...


    Panelė Diana gal valandą praleidžia su Metu ankštame jo kabinete. Ir dar turi įžūlumo užeiti ir atsisveikinti su manimi.


    O Metas likusią dienos dalį vis eina pas mane pasiskolinti tai vieno, tai kito daikto. Netgi pasiūlo užplikyti arbatos– žinoma, aš jos atsisakau. Jis vaikščioja labai plonu ledu. Visai plonyčiu...


    Šmėžuodamas man po akimis bosas prašyte prašosi, kad užvožčiau per gražiąją jo nosytę. Ne. Veikiau nebyliai reikalauja. Vaidinu, kad man tai nerūpi, ir beveik nesikalbu su juo. Atsakinėju tik „taip“ arba „ne“... Ir viskas.


    Tik išeidama iš agentūros pastebiu, kad buvau likusi viena. Laikrodis rodo didelius skaičius... Dvidešimt vieną valandą ir keturiasdešimt devynias minutės.


    Jau taip vėlu? O dar reikia užsukti į sporto klubą. Juk susitariau su Teiloru. Tikriausiai jis manęs laukia.


    Man įėjus pro sporto klubo duris, asmeninis treneris pasitinka ne pačiu draugiškiausiu žvilgsniu.


    – Žinau. Vėluoju. Atleisk. Tik persirengsiu, ir galėsim pradėti,– nutaisau atgailautojos veidelį. Matau, tai šiek tiek suminkština Teiloro širdį.


    Apsivelku įprastinę sportinę aprangą: violetinę liemenėlę ir pilkas tamprias kelnes, išryškinančias užpakaliuką. Ne kažin kiek jo beliko, netekau penkių ar septynių kilogramų. Lyg ir nereikėtų smarkiai sportuoti. Bet po sunkios darbo dienos tai tikra atgaiva.


    – Apšilk tempiamaisiais pratimais...– griežtai paliepia treneris. Vis dėlto jo lūpose pastebiu mažytę šypseną.


    – Ką man daryti, kad ta šypsenėlė būtų didesnė?– meiliai klausiu atlikdama kojų tempimo pratimus.


    – Daugiau nevėluoti...


    – Teilorai, aš tik pirmąkart pavėlavau... Juk žinai, esu visada punktuali. Ir dėl manęs niekada neturėjai sunkumų...


    – Taip. Žinau. Todėl ir atleidžiu,– plačiai nusišypso jis.– Aš tave tik erzinu...


    – Ak, tu... Erzini? Gerai, gerai... Prisiminsim...– nusijuokiu ir nestipriai trinkteliu kumščiu jam į petį.


    Kas per... Ką jis čia veikia? Į salę pamatau įeinant Metą. Apsirengęs sportiškai: balti marškinėliai, prigludę prie kūno, ir tamsios kelnės, kabančios ant klubų ir surištos baltu raišteliu.


    Jis žvilgsniu varsto mane, kaipgi kitaip. Teiloras kažką kalba. Linkčioju galvą, tarsi palaikyčiau pokalbį, nors visai negirdžiu, ką jis sako. Ir žvilgčioju tai į jį, tai į Metą. O niekšelis jau flirtuoja su administratore.


    Paprašau trenerio, kad leistų truputį pasimankštinti vienai. Užlipu ant bėgimo takelio ir pasileidžiu bėgti. Mano akys įsmeigtos į tolėliau ant sienos kabantį televizorių. Šis rodo nežinia kokį serialą. Aš jų niekada nežiūriu. Bet suprantu, kad šiame kažkas kažką apgavo ar paliko. Taip jau esti visose muilo operose. Tik nelabai nutuokiu, kodėl sporto klube įjungtas kaip tik šis kanalas, juk čia ateinama sportuoti, o ne miegoti prie televizoriaus.


    Na jau ne! Tik ne tai! Nedrįsk! Metas atsistoja prie vieno iš treniruoklių, esančių čia pat, priešais mane. Piktai dėbteliu. Ojis tik nusišypso.


    Mano akys ir vėl seka pagrindinių serialo veikėjų žygius. Nors mieliau žiūrėtų į atliekantį prisitraukimus tamsiaplaukį. Bet juk negaliu spoksodama išsiduoti, kad jis man vis dar šį tą reiškia.


    Nemeluosiu, kartais mano žvilgsnis krypsta į šalį. Tada matau, kaip Metas nužiūrinėja mane. Juk kadaise lytėjo tą kūną ne tik rankomis, bet ir lūpomis... Tada aš priklausiau jam... Vieninteliam... O dabar viskas kitaip... Dabar už tai galėčiau jį apkaltinti lytiniu priekabiavimu. Taip ir padarysiu, jei nenustosi rijęs akimis.


    Tebebėgu visa suprakaitavusi. O jis puikuojasi savo raumenimis. Nagi, nusivilk marškinėlius... Juk matau, kad nori...


    – Ema, užteks...– prieina Teiloras ir sustabdo bėgimo takelį.– Geriau atlikim pilvo raumenų pratimus... Nors tavo pilvo nė su žiburiu nerastum...– jis nusijuokia ir delnu paliečia man pilvą.


    Hmm... Tau tai nepatinka? Pastebėjau, kaip apsiniaukia Meto akys. Jis piktai nužvelgia Teilorą. Jau žinau tolesnį savo ėjimą. Tavęs laukia šachas ir matas, mano mielas bose...


    Atsigulusi ant specialaus kilimėlio padarau du šimtus atsilenkimų, Teilorui užsėdus mano kojas. Meto nuotaika dar labiau sugenda. Jis palieka treniruoklius ir pasiėmęs raudonas pirštines eina bokso kriaušės padaužyti. Kai kas labai nervinasi? Manoji ironija kaip maža mergaitė varto akytes ir susidėjusi rankas už nugaros siūbuoja į šalis.


    – Tas vyras nužiūrinėja tave...– sušnibžda Teiloras, akimis rodydamas į Metą.


    – Nepastebėjau...– šypsausi.


    – Eik, pasisveikink... Jis tikrai žavus...


    – Ačiū už pasiūlymą, bet ne... Be to, jis ne mano skonio... Man ne prie širdies tokio tipo vyrai...– vaidinu kaip tikra aktorė. Manau, kad įtikinamai, nes Teiloras tik patraukia pečiais ir atsigręžęs dar kartą žvilgteli į jį.


    Reikia dar labiau įsiutinti Metą. Tai turėtų padėti. Pameluoju treneriui norinti atlikti ir keletą pratimų kojoms. Paprašau krūtine įsiremti man į pėdas, kad galėčiau jį stumdyti pirmyn atgal, imituodama vieno iš treniruoklių darbą. Žvilgtelėjau į savo piktąjį bosą tik tam, kad įsitikinčiau, ar tikrai mane stebi. O, taip! Spoksote spokso.


    Kartą... kitą... trečią taisyklingai atlieku pratimą. Bet ketvirtą sykį pritraukdama kojas vieną jų krypteliu į šalį. Teiloras nebeišlaiko pusiausvyros ir užvirsta ant manęs. Mudu garsiai kvatojamės.


    Bet kai kam tai neatrodo juokinga. Matau, kaip Metas nusimovęs ir numetęs pirštines išlekia pro duris. Ir dar piktai trinkteli jomis. Tarsi įspėdamas mane. Šachas ir matas... O ką aš sakiau?

    Šiandien mano nuotaika kur kas geresnė. Šypsausi nuo pat ryto, net kabinete darosi šviesiau, nors užtektų ir saulės. Jaučiuosi kaip niekad pakiliai. Taigi turiu tuo pasidalyti ir su savo aplinka.


    Tarp šūsnies laiškų randu ir vieną skirtą Metui. Nenoriu eiti į jo kabinetą, bet reikia atiduoti, kas man nepriklauso.


    – Čia...– užeinu vidun ir nutylu. Nes Meto nėra.


    Mane pritrenkia vaizdas ant stalo. Ten vazonėlyje auga mėlyna orchidėja. Ji neapsakomai graži. Ryškiai mėlyni žiedai, regis, šypsosi man.


    Atsargiai pirštu perbraukiau per žiedą. Ši gėlė ypatinga... Mums abiem. Ir vis dar man kelia gražius prisiminimus.


    – Labas rytas,– už nugaros išgirstu tylų Meto balsą.


    – Labas rytas,– atsakau nesijudindama iš vietos ir nepažvelgdama į jį.


    – Tai Dianos dovana...– pasakęs jis apeina stalą ir atsistoja šalia jo.


    Nesityčiok iš manęs! Vidujai imu raudoti. Labai tramdau ašaras, kad netyčia neprasiveržtų ir neišduotų mano skausmo. Metai, juk ta gėlė yra mūsų meilės simbolis. Puikiai tai žinai. Nejau nori pasakyti, kad dabar ji išreiškia tavo ir Dianos meilę?


    – Čia tau...– atkišu jam vis dar laikomą rankoje laišką.


    Jis tyli ir keistai žvelgia į mane. Negaliu ilgiau laukti, kol ponas teiksis paimti jam skirtą rusvą vokelį, tad numetu jį ant stalo ir einu sau.


    Skauda. Tau visai negaila mano širdies. Būtinai reikia pasirinkti tą pačią gėlę? Ir dar atsinešti į kabinetą, kad, kaskart užėjus, badytų man akis?.. Ar supranti, kad kiekvieną dieną verti vis labiau tavęs nekęsti?..


    – Klausau,– atsiliepiu į Erikos skambutį.


    – Kada grįši į agentūrą?


    – Kodėl klausi?


    – Tavęs ieško Metas. Visų klausinėja, kur pradingai...


    – Eina jis...– nuryju keiksmažodį.– Paskambinsiu jam... Ačiū, kad pranešei.


    Padėjusi ragelį adresų knygelėje susirandu Meto numerį. Jis vis dar įrašytas kaip mylimasis. Prieš skambindama pervardiju: ponas Rosas.


    – Klausau,– jo balsas piktokas.


    – Erika sakė, kad ieškai manęs,– aš irgi kalbu piktai.


    – Kur esi?


    – Viešbutyje...


    – Su kuo?


    – Su meilužiu... Nelabai galiu kalbėti. Esame truputėlį užsiėmę,– erzinu jį.


    – Labai juokinga... Man reikia tavo parašo. Todėl kuo greičiau grįžk į agentūrą...


    – Pats atvažiuok... Juk reikia tau, o ne man... Mes filmuojame reklamą, todėl dar bent keletą valandų būsiu čia...


    – Koks tai viešbutis?


    – Susižinok...– padedu ragelį.


    Esu išties supykusi. Labai pykstu dėl tos orchidėjos. Tegul ir jis dabar pašokinėja pagal mano dūdelę.


    Visai pamiršau, kad po pietų niekam nieko nesakiusi išvykau į viešbutį stebėti, kaip filmuojamas reklamos siužetas. Ne, Erikai pasakiau. Tik jai.


    Šį kartą stebiu apatinio trikotažo linijai kuriamą reklamą. Ant baltos lovos vartosi du modeliai, dėvintys žavius apatinius. Į modelius parinkti juodaodis vyras ir baltaodė moteris. Juodu kartu vaidindami meilės sceną atrodo itin seksualiai. Net aš pati užsimanau tamsiai mėlyno apatinių komplektuko, kurį dėvi menekenė.


    Tamsiai mėlyna... Hmm... Kieno tai mėgstamiausia spalva?


    Stoviu atokiau nuo jų, kad netrukdyčiau režisieriui dirbti. Rankas laikau sunėrusi ant krūtinės Tikriausiai atrodau griežta. Kaip panelė mokytoja, kuri stebi išdykusius vaikus, tik ir besitaikančius apversti klasę aukštyn kojom.


    – Atsargiau rinkis žodžius kalbėdama su manimi...– visai prie ausies išgirstu Meto balsą.– Neerzink manęs. Nejaugi pamiršai, kuo tai gali baigtis?


    Nori mane pamylėti? Čia? Ant šitos lovos? Mano alsavimas darosi gilesnis. Užuodžiu jo kvepalus. Tie patys, kurie dar visai neseniai mane svaigino... Ir tebesvaigina...


    Priešais save išvystu Meto ranką su keliais dokumentais. Jis tebestovi man už nugaros ir kvėpuoja į kaklą. Jaučiuosi nejaukiai. Toks mudviejų artumas dar labiau blaško mano dėmesį. Jaudinuosi...


    Akimis greitai permetu popierius. Noriu tuoj pat pasirašyti, bet neturiu tušinuko. Tada savo pašonėje pamatau kitą jo ranką, laikančią plunksnakotį. Ar bandai mane apkabinti? Aš ne paauglė... Suprantu, kas vyksta...


    Greitai suraitau parašą.


    – Ačiū...– Meto lūpos visai prie mano kaklo. Jis išleidžia tylų atodūsį. Pajuntu, kaip pašiurpsta oda.


    Tai tu mane erzini?


    Vis dėlto netrukus išgirstu nutolstant žingsnius. Atsigręžiu. Lyg pajutęs mano žvilgsnį atsigręžia ir jis. Vos įžiūriu mažytę išdykėlišką šypsenėlę. Ir Metas dingsta už durų.


    – Kvailys,– tyliai burbteliu.


    Ta šypsenėlė persekioja mane visą dieną. Grįžusi į agentūrą vis žvilgčioju į Meto kabineto duris. Jis yra ten. Ir velniai žino ką rezga.


    Nežinau, koks pono Roso vaidmuo šiandienos žaidime, bet jis neabejotinai užsiima viliojimo reikalais... Dedu galvą. Nebent klaidingai suprantu jo siunčiamus ženklus.


    Perskaitau ką tik gautą elektroninį laišką, ir net akys iššoka ant kaktos. Kaipmat persiunčiu jį Metui.


    __________


    Tema SKUBU!


    Siuntėjas Ema Miler


    Gavėjas Metjus Rosas


    2013 m. birželio 11 d. 17.22


    

    
 Ką tik gavau.



    __________

    



    Tema Dėl sutarties sąlygų nevykdymo


    Siuntėjas Diegas Rivera


    Gavėjas Ema Miler


    2013 m. birželio 11 d. 17.20


    

    Panele Miler,

    

    pranešu, kad Jūsų agentūra, nesilaikydama numatyto reklamos pateikimo termino, pažeidė sutarties sąlygas. RIVA atsisako Jūsų paslaugų ir norėtų susigrąžinti pervestą Jums pinigų sumą. Jeigu kuo greičiausiai jos neatgausime, kreipsimės į teismą.

    

    Pagarbiai

    generalinis direktorius Diegas Rivera

    



    __________

    



    Ema


    __________


    Po minutės Metas išdygsta mano kabinete.


    – Ar tai tiesa? Mes laiku su jais neatsiskaitėme?– jis piktu žvilgsniu varsto mane. Tarsi norėtų nužudyti. Ar bent prismeigti prie sienos.


    – Kūrybos skyrius supainiojo terminus. Tad gali būti, kad kaip tik RIVAI pavėluotai pateikėme reklamą. Nors aš pati kalbėjausi su Rivera ir įspėjau, kad taip gali nutikti. Tada jis mane patikino, kad viskas gerai. Taigi nesuprantu, kodėl dabar man parašė tokį laišką?


    – Kokia ten pinigų suma?


    – Keturiasdešimt penki tūkstančiai dolerių.


    – O kada baigėsi terminas?


    – Vakar... Netgi užsirašiau, kad nepamirščiau paskambinti į jų biurą...– susinervinusi pirštu rodau į kompiuterio ekraną, kuriame matyti lentelė su visų užsakovų adresais.


    – Parodyk...– Metas apeina aplink stalą. Atsistoja man už nugaros ir palinksta į priekį.


    Uždeda ranką ant kėdės atlošo, kita įsiremia į stalą. Jo veidas taip arti manojo. Jau tie kvepalai... Mmm...


    – Nesinervink,– sukužda jis. Nežinau, ką tai sakydamas turi galvoje. Ar nervinimąsi dėl šio laiško? Ar dėl jo paties, kad stovi taip arti? Užuodžiu ir citrinų kvapą. Hmm... Gėrei arbatos?


    – Turiu vienos jų vadybininkės telefoną. Paskambinsiu jai. Gal pavyks ką nors sužinoti...


    Imu rinkti jos numerį. O Metas neatsitraukia nuo manęs. Jausdama jo kūną šalia negaliu susikaupti.


    – Mege, labas... Čia Ema Miler...– pasisveikinu su pašnekove.– Norėčiau šį tą sužinoti apie jums pateiktą reklamą. Tiesiog įdomu, kada ją gavot. Nes bijau, kad būsim prasilenkę su terminais... Suprantu... Taigi gavote laiku? Viskas lyg ir gerai... Tikrai? Iš kur žinai?... Gerai, ačiū tau... Labai padėjai... Iki..


    Atsigręžiu į Metą norėdama pasidalyti ką tik išgirstomis naujienomis. Bet jo žvilgsnis mane trikdo. Ir dar lūpos... Jos taip arti... Ir kartu taip toli. Ar nori mane pabučiuoti? Pabučiuok... Bet ne... Geriau nereikia... Tebepykstu ant tavęs ir neketinu atleisti...


    Metas supratingai atsitraukia. Tik, jeigu akys neapgauna, pastebiu jį nežymiai apsilaižant lūpas. Jis norėjo to bučinio... Tai kodėl neišdrįso? Juk anksčiau jam tai nesudarydavo sunkumų... Bučiuodavo mane be jokio leidimo... Kas gi sutrukdė šįkart?


    – Megė pasakė labai įdomų dalyką... Pirmiausia, jie tą reklamą gavo laiku. Vadinasi, mes savo įsipareigojimus įvykdėm. Tikrai nėra ko kibti. Dar ji sakė, esą biure sklinda kalbos, kad ponui Riverai ta reklama nepatiko, todėl jis stengiasi atgauti jai išleistus pinigus ir gąsdina mus teismais...– pagaliau pasakiau tai, ką turėjau pasakyti jau prieš geras kelias minutes. Tik mano mintys tuo metu buvo kitur.


    – Šis pokštas jam neišdegs...– Metas atstato krūtinę tarsi ruošdamasis į kovą.– Paskambinsiu tam ponui. Jei dar grasins, pačiam iškelsiu bylą už šmeižtą... Aš viską sutvarkysiu... Tau nebėra dėl ko nerimauti...


    – Bet turėsi man pasakyti, kuo visa tai baigsis...


    – Gerai...


    Meto žvilgsnis paprastas. Jis keliskart dirsteli į mane. Kodėl niekaip negaliu atitraukti nuo jo akių? Jis išties pasižymi tuo, kas traukia dėmesį, ir ne vien jį. Gal tai elektros srovė, kurios pėdutes man patikdavo jausti bėgiojant oda? Gal švelnios lūpos, gebančios įžiebti aistros liepsną manyje? O gal žydros akys, į kurias žvelgdama kaskart, kaip ir dabar, paskęstu?.. Matau, kad Metas ketina kažką man sakyti, bet tarpdury pasirodo Erika.


    – Galiu užeiti?– nejaukiai jausdamasi klausia ji, žvilgčiodama į mudu.


    – Taip. Užeik,– pakviečiu.


    Metas iškart užsidaro savo kabinete.


    – Sutrukdžiau?– smalsauja Erika. Jos smalsumas niekur nedingo. Matyt, kurį laiką miegojęs ir vėl grįžo prie darbo, kurį geriausiai išmano.


    – Ne,– atsakau trumpai.– Ko nori?


    – Pasakyti, kad rytoj vienas užsakovas atšaukė susitikimą.


    – Rytinį?


    – Taip. Gal jau važiuosi namo?


    – Dar ne. Bet maždaug už valandos dingsiu iš čia. Šiandien kažko sunki galva. Noriu pasilepinti vonia ir... Žvakių šviesa...– nusišypsau.– Neturiu vyro, tad viena romantiškai leisiu laiką... O tu ką sumaniusi?


    – Gal eisiu į pasimatymą... Nežinau...– svajingai ištaria Erika.


    – Hmm... Su kuo?


    – Rajanas pripiršo vieną pažįstamą...– nusijuokia ji.


    – Žiūrėk, kad nebūtų gėjus... Juk žinai, kokie tie Rajano draugeliai...


    – Ne. Jis man tikrai to neiškrėstų...


    – Tada sėkmės... Rytoj papasakosi, kaip ėjosi...


    – Būtinai... Iki rytojaus... Atsisveikinu, nes jau nebeužsuksiu čia...


    – Iki...– šypsausi draugei.


    Pažvelgiu į rusvas duris, skiriančias mane nuo Meto. Atsidūstu.


    Staiga jos prasiveria– vėl pamatau žydrąsias akis.


    – Išeinu... Iki rytojaus...– ir Metas atsisveikina su manimi, pirmąsyk per visas tas dienas. Na, bent jau pirmąsyk taip nuoširdžiai.– Ir tu ilgai neužsibūk...


    – Iki rytojaus... pone Rosai...– neiškenčiu nepridėjusi tų dviejų žodžių. Kad tik jį paerzinčiau.


    Sugadinu lig šiol tvyrojusią atmosferą. Metas tik pašnairuoja į mane ir išeina.


    Kokia aš netikusi... Gal jis ir teisus... Šitaip elgdamasi vieną dieną prisidirbsiu... Paskui pačiai teks gailėtis...


    Parėjusi namo pirmiausia nusiaunu aukštakulnius. Kojos labai pavargusios. Jei turėčiau vyrą, paprašyčiau pėdų masažo. Bet neturiu...


    Prisileidžiu vonią. Įjungiu muzikos grotuvą. Pasigirsta Rebekos Fergiuson atliekama daina „Shoulder to Shoulder“. Tobula... Tokį romantišką vakarą kitos neįsivaizduoju.


    Įsiklausau į žodžius. Mintys nuskrieja į praeitį. Kur buvome kartu. Mudu abu. Taip. Aš jaučiuosi saugi tavo glėbyje. Ne. Jaučiausi. Paskui tu mane įskaudinai. Gal ir aš įskaudinsiu tave. Nes nesupranti, kad tikroji meilė yra laisva... Ir nemėgsta melo...


    Užsidegu braškėmis kvepiančią žvakę ir nusimetusi drabužius panyru į karštą vandenį. Ištiesiu kojas. Užsimerkiu. Norisi šypsotis.


    Šiandien jis buvo taip arti manęs... Ir– prisiekiu!– tikrai norėjo pabučiuoti... O jei būtų išdrįsęs? Ar būčiau jam tai leidusi?.. Galbūt... Ar tai reiškia, kad vis dar jam rūpiu? Įdomu, ar per visą tą laiką jis pagalvodavo apie mane? Ar prisimindavo mane?


    Niūniuoju sau po nosimi užburiančią melodiją. Prieš akis matau Meto veidą. Man šypsosi jo akys.


    Kartais aš jo nesuprantu... Tarsi vieną dieną pro duris įeina Metas, kurį pažįstu. O jau kitą dieną jo piktasis dvynys trinkteli durimis. Lyg būtų sudarytas iš dviejų skirtingų asmenybių. Toks nenuspėjamas... Dažniau norėčiau matyti savąjį Metą... Barmeną... Juk kaip tik jį ir myliu... Bet ne... Myliu ir piktąjį dvynį... Kad ir kiek tų asmenybių turėtų, aš visas jas myliu...


    Kai išlipu iš lovos, kūnas atrodo toks lengvutis. Įsipilu į saują kokosų kvapo kūno losjono. Mmm... Prisiminimai... Naktis žirgyne... Paskui visos tos naktys čia...


    Dar ne itin vėlu. Miego nenoriu, bet vis tiek atsigulu į lovą. Paskaitysiu Erikos paskolintą knygą... Žinoma, kokią daugiau, jei ne erotinę. Erika kitokių neskaito.


    Pirmieji knygos sakiniai pažadina ir mano vaizduotę. Vietoj pagrindinio veikėjo pono Robleso vaizduojuosi poną Rosą. OSiuzana esu aš.


    Prieš akis iškyla šiandienos vaizdas, kai agentūroje Metas buvo palinkęs prie manęs. Rodos, dar ir dabar užuodžiu jo kvepalus.


    Jis netyčia petimi paliečia man ranką. Krūpteliu. Ir pamažu grįžteliu į jį, žvelgiantį aistringai.


    Nesuprantu kaip jo lūpos atsiduria ant manųjų. Bet man tai mažiausiai rūpi. Bučiuoju jį lyg paskutinį kartą. Lyg daugiau jo nematysiu.


    Metas pakelia mane nuo kėdės ir ranka nušlavęs popierius nuo stalo paguldo ant jo.


    – Beprotiškai pasiilgau tavo kūno...– sukužda į lūpas.– Be galo geidžiu tavęs...


    Jis nesiliauja mane bučiavęs. O ranka ima kilti mano šlaunimi...


    Mano pirštai irgi palenda po seksualiomis kelnaitėmis, esu Rajano prigrasyta visuomet jas mūvėti. Aš ir klausau.


    Ausis pasiekiantis garsas išduoda, kad esu sudrėkusi... Labai sudrėkusi. Knyga daugiau nebeįdomi. Padedu ją į šalį. Ir svajoju toliau.


    Meto pirštas jau TEN, kur tik jis turi teisę būti. Lėtai judina jį... Pirmyn... Atgal... Ir vėl pirmyn... Ir vėl atgal...


    – Mmm... Metai...– sudejuoju balsu. Ne tik svajonėse, bet ir savo miegamajame, kur darau mažytį nusikaltimą.


    Mano pirštas irgi atsidūręs drėgniausioje kūno vietoje. Giliai alsuoju. Juk mane valdo aistra. Jai priešintis neturiu jėgų.


    Jis numauna kelnaites ir plačiau praskečia man kojas. Omano pirštai ima žaisti su jo diržu, bando kuo greičiau atsegti. Mažasis Metas jau pasiruošęs suteikti man malonumą. Mmm... Standus velniūkštis! Jaučiu, kaip nekantrauja išsivaduoti iš Armani trumpikių...


    Pagaliau pajuntu jį savyje. Ak! Kaip gera! Esame tokie įsiaudrinę, kad mums nereikia nė prezervatyvo. Ką ten prezervatyvo, net kabineto durys neužrakintos. Bet čia mano vaizduotė, taigi žinau, kad pro jas niekas netikėtai nepasirodys.


    Degu vien tai įsivaizduodama. O kaip būtų tikrovėje? Kramsnodama lūpą dviem pirštais suku ratus jautriausioje mažosios Emutės vietoje. Kita ranka glamonėju vidinės šlaunies pusės odą. Taip, kaip mums mylintis darydavo Metas.


    Klubai patys pagauna ritmą. O Dieve! Esu tokia sudrėkusi ir taip trokštu iš tikro su juo mylėtis... Noriu, kad Metas būtų čia ir pamylėtų mane... Aistringai... Vyriškai...


    Aimanuoju lytėdama tą vietą, šitai įkaitina visą mano kūną. Mintyse ir balsu šaukiu jo vardą. Geidžiu jo... BEPROTIŠKAI GEIDŽIU...


    Seniai nesimylėjau. Bet kai palyginu laimingąjį savo gyvenimo laikotarpį su visais susilaikymo metais, rodos, visa tai buvo tik vakar. Patyrusi tikrą kūniškąjį malonumą noriu dar... Ir dar. Nuolat pasiilgstu kito karšto kūno, tai tarsi nepasotinamas alkis. Aš tai žinau...


    Meto judesiai darosi greitesni. Ar mudu kur nors skubame? Ar tu šitaip pasiilgai manęs? Mano pirštai juda jo diktuojamu tempu.


    Išsitiesiu visu kūnu. Orgazmas ne toks stiprus, kokį man suteikdavo Metas. Bet visgi patiriu jį... Kaip ir menamo savo meilės objekto glamonę...


    Išdykėlis pirštas atsiduria mano burnoje. Sūru... Užtat kaip svaigina...


    – Labanakt, mielasis...– tyliai sušnabždu.


    Stipriai apkabinu pagalvę. Ir nenustoju svajoti apie Metą. Noriu, kad dabar būtum čia. Noriu vietoj pagalvės įsikniaubti į tave.


    Širdyje truputį liūdna. Užtat šypsena iki ausų...

    Šypsodamasi ir nubundu. Kaip reikės po šitokios nakties šiandien žiūrėti jam į akis? Ši mintis pirmoji šauna man į galvą. Jis tai supras... Kad svajojau apie jį. Esu tikra. Juk negalėsiu nuslėpti nei šypsenos, nei žibančių akių.


    Atsikeliu. Taip norėčiau ilgiau pasivartyti lovoje. Bet ne. Kiltų pavojus vėl nugrimzti į vakarykštes svajones.


    Jaudinuosi važiuodama į darbą. Žinau, kad Metas jau bus agentūroje. Mudu būsime ten vieni. O kas, jeigu?..


    Leinė? Ko jai prireikė tokiu ankstyvu metu? Sankryžoje laukdama, kol užsidegs žalia šviesa, atsiliepiu į skambutį.


    – Labas rytas, Leine,– džiugiai pasisveikinu. Šiandien esu itin geros nuotaikos.


    – Labas rytas, Ema,– atsako ji keistu balsu.– Noriu tavęs kai ko paprašyti, tik...


    – Sakyk... Juk žinai, dėl tavęs bet ką padarysiu...


    – Ar galėtum palydėti mane į kliniką? Šiandien būsiu operuojama... Norėčiau, kad nors vienas artimas žmogus būtų šalia...


    – Kaip suprasti? Operacija? Kas nutiko?– mano galvoje viskas susijaukia. Kirba milijonas minčių... Kas? Kaip? Kodėl?


    – Viską paaiškinsiu vėliau. Tiesiog atvažiuok į Slouno ir Keteringo onkologijos centrą... Lauksiu tavęs ten... Ačiū...– ji padeda ragelį.


    Ar Leinė serga... vėžiu? Nuo kada? Seniai? Ar tik man nieko nesakė, ar?.. Nebesuprantu, kas čia vyksta...


    Ima drebėti rankos. Telefonas nukrinta po kojomis. Kiti automobiliai pypčioja, kad greičiau važiuočiau. O aš negaliu pajudėti iš vietos. Nežinau, ką daryti. Apima panika.


    Bet greitai įjungiu vidinės kontrolės mygtuką ir spusteliu greičio paminą. Kiek pavažiavusi persirikiuoju į kitą eismo juostą ir apgręžiu automobilį.


    Nežinia kaip pasiekiu tą centrą, bet išlipus iš audi man dreba net kojos. Vis galvoju apie Leinę. Bijau įsivaizduoti tai, kas grėsmingomis didžiosiomis raidėmis užrašyta ant pastato... CANCER... Vėžys...


    Ne įeinu, o įbėgu į vidų. Pamatau priimamajame sėdint Leinę. Ji atrodo liūdna.


    – Leine, kas vyksta? Kodėl esi čia?– pripuolusi klausinėju.


    – Atsinaujino prakeiktas vėžys...– ramiai atsako ji.


    – Atsinaujino? Tu jau anksčiau sirgai?


    – Sirgau ir maniau, kad pavojus praėjo, bet... Pasirodo, ne... Krūtyje aptiktas naujas mazgelis... Šiandien jis turėtų būti pašalintas...


    – Jėzau Kristau, kodėl anksčiau man nesakei? Jis piktybinis?


    – Nežinau... Išpjaus ir ištirs...– Leinė ironiškai šypteli.– Ar galėsi palūkėti, kol būsiu operuojama? Nenorėčiau po operacijos likti viena palatoje...


    – Žinoma, būsiu čia tiek, kiek reikės... Nesijaudink dėl to...– raminu ją.– Gal tau ko nors reikia? Gal nupirkti vaistų? Gal nori valgyti? Kaip dar galiu padėti?


    – Užteks, kad pabūsi su manimi,– ji paima mano ranką ir švelniai paglosto. Tvardausi, kad tik nepradėčiau verkti. Apkabinu Leinę. Puikiai žinau, kaip sunku būti vienai. Ir koks svarbus esti apkabinimas.


    – Ką sako gydytojai? Yra vilčių, kad tai nepiktybinis navikas?


    – Jie nenori žarstytis tuščiais pažadais. Sako, reikia atlikti tyrimus, tada žiūrėsim. Einam, manęs turbūt jau laukia gydytoja...


    Mudvi pasikeliame į septintą aukštą. Matau, kad Leinei viskas čia pažįstama. Juk ne pirmą kartą lankosi... Vargšelė.


    Ji nuveda mane į kabinetą, kuriame mus pasitinka daili moteris. Prisistato Deboros Kapko vardu. Gydytoja atrodo maloni. Tikriausiai tokie ir turi būti gydytojai, ypač tie, kurie priima sergančiuosius tokiomis klastingomis ligomis.


    Klausausi, kaip Leinė su Debora kalbasi apie operaciją, tyrimus, gydymą, vaistus. Tarsi geros pažįstamos, susibėgusios paplepėti prie kavos puodelio. O aš meldžiuosi, kad tik Leinei viskas būtų gerai.


    Gydytoja mus palydi į palatą, kurioje Leinė gulės po operacijos. Kol ši persirengia, sudedu į spintelę daiktus. Vidujai virpu kaip epušės lapas, bet neišsiduodu. Leinė vis juokauja. Aš irgi juokiuosi iš jos pašmaikštavimų. Viską darau, kad tik nesijaudintų. Leinė neturi matyti baimės ar liūdesio mano akyse.


    Pabučiuoju ją prieš išvežamą į operacinę ir pažadu čia laukti.


    Minutės slenka lėtai. Vaikščioju koridoriumi pirmyn atgal, kad kaip nors prastumčiau laiką. Kankina įkyrios mintys apie Leinės ligą.


    Grįžtu į palatą. Atsisėdu ant palangės ir telefonu įsijungiu internetą. Ieškau kuo daugiau informacijos apie krūties vėžį ir geriausius šios srities specialistus.


    Staiga ima skambėti mano mažasis Galaxy.


    – Klausau, Erika,– atsidususi atsiliepiu.


    – Ema, kodėl tu onkologijos klinikoje?– girdžiu susirūpinusį jos balsą. Nustembu. Juk niekam nesakiau kur esanti.


    – Iš kur žinai?


    – Atsakyk, ar sergi?


    – Ne. Nesergu. Bet kas tau pasakė, kur esu?


    – Metas. Jis čia pusdienį eina iš proto nežinodamas, kur tu. Šokdina mus visus. Neaišku, iš kur pats sužinojo, bet atėjęs liepė tau paskambinti... Tai kas atsitiko?


    – Leinė serga... Kol kas tik tiek galiu pasakyti... Nežinau, ar šiandien išvis pasirodysiu darbe. Todėl atšauk visus susitikimus. Arba tegul juose dalyvauja Metas... Kaip susitarsite, taip bus gerai... Man nebeįdomu... Atleisk, aš tau paskambinsiu vėliau... Iki..


    Ar jis mane seka? Turėčiau dėl to nerimauti? Kodėl nepalieka manęs ramybėje? Juk viskas baigta... Aš turiu savo gyvenimą, jis savo...


    Leine... Aš surasiu tau geriausią visoje Amerikoje specialistą... Prisiekiu... Tu pasveiksi...


    Leinė parvežama į palatą dar mieganti. Klausiu seselės, ką jai galima valgyti. Gavusi palaiminimą vištienos sriubytei, susirandu apačioje kavinukę ir nuperku šio patiekalo tiek Leinei, tiek sau. Jau pietų metas, pilvas primena, kad laikas ko nors užkąsti.


    Leinei skauda. Aš tai matau. Išduoda jos žvilgsnis. Bet ji drąsi ir laikosi iš paskutiniųjų. Stengiuosi ir aš būti drąsi... Dėl jos.


    Šį kartą mūsų pokalbis kitoks. Atviras. Nors iki šiol mudvi irgi kalbėdavomės, ji man taip ir nepasakė vieno dalyko. O dabar papasakojo viską. Kad prieš dešimt metų pirmą kartą susidūrė su šia liga. Tada ilgai gydėsi, kol pasveiko. Visus šiuos metus jautėsi gerai ir nuolatos tikrindavosi, bet jokių ligos požymių nebuvo. Tik prieš mėnesį per įprastinę patikrą iš gydytojos lūpų nuskambėjo pavojaus signalas. Ir dabar ji čia...


    Nors ir pykstu, kad Leinė man to nepapasakojo anksčiau, nenoriu dar labiau aitrinti tos žaizdos. Be to, ir laikas tam netinkamas. Dabar svarbiausia, kad tik ji pasveiktų.


    Iš klinikos išvažiuoju beveik devintą valandą vakaro. Leinė paprašė niekam nepasakoti apie jos ligą. Gaila, kad prasitariau Erikai. Bet tikiu, kad ši laikys liežuvį už dantų. Na, dar Metas žino. Tik aš jam to nesakiau. Matyt, turi savų šaltinių.


    Prieš grįždama namo dar užsuku į darbą. Noriu pasižiūrėti, kokie skubūs darbai ryt laukia.


    Agentūroje tuščia. Vien tik Metas dirba viršvalandžius. Pamatau jį išeinant iš savo kabineto. Turbūt irgi ketina važiuoti namo.


    Išvydęs mane įsistebeilija rūpestingomis akimis.


    – Labas,– tyliai pasisveikina.


    – Labas,– atsakau vos girdimai.


    Jis paslaugiai atidaro mano kabineto duris ir įleidžia vidun. Pats irgi įeina iš paskos. Ant stalo pamatau Erikos paliktą lapą su darbais, kuriuos turiu padaryti iki rytojaus.


    – Kaip Leinė?– teiraujasi mano visažinis bosas.


    Neketinu klausti, iš kur jis viską žino, tai būtų beprasmiška. Greičiausiai jis man ir neatsakytų.


    – Ilsisi po operacijos...


    – Gal reikia pagalbos?– nuoširdžiai pasiūlo Metas. Bent jau tikiu, kad kalba nuoširdžiai. Nemanau, kad tokiomis aplinkybėmis net jis drįstų juokauti.


    – Ne... Nežinau...– atsigręžusi patraukiu pečiais.– Yra kažkokia klinika Hjustone...


    – Pasidomėsiu ja...– jis neleidžia man pabaigti sakinio.– Tau reikėtų pailsėti... Atrodai pavargusi...


    – Metai, neturiu kada ilsėtis...– sakau, tarsi mudu ir vėl būtume pora. Lyg jam guosčiausi. Šią akimirką mano pyktis kažkur išgaravęs.– Pailsėsiu rugpjūtį per atostogas... O dabar galiu galvoti tik apie Leinę...– susigraudinu ir nusigręžiu nuo jo. Nenoriu, kad matytų mano ašaras.


    Stoja tyla. Nesu verksnė ir neketinu prie jo verkti.


    – Gal gali rytoj viskuo pasirūpinti?– nubraukiu delnu ašaras ir atsigręžiu.– Čia darbų sąrašas...– atkišu Erikos paliktą lapą su surašytais darbais.


    – Žinoma...– nė nepažvelgdamas į jį sako Metas. Visas jo dėmesys sutelktas tik į mane.


    – Ačiū...– pasiimu rankinę ir žengiu prie durų– Eini ar pasilieki?– klausiu lyg tarp kitko.


    Jis išeina paskui mane. Tylėdami laukiame lifto.


    – Neliūdėk... Leinė pasveiks...– ištaria Metas, atsivėrus lifto durims.


    – Aš bijau... Bijau netekti dar vieno man brangaus žmogaus...– sukuždu atsirėmusi į lifto sieną. Ir pakeliu akis į lubas. Nebeturiu jėgų net stovėti. Rodos, čia pat nugriūsiu.


    – To nebus... Pažadu... Padarysiu viską, kad tik ji išgytų...– Metas kalba įtikinamai. Patikiu juo, nors neturėčiau tikėti nė vienu žodžiu.


    Pažvelgiu į jį ir pritariamai linkteliu galvą.


    Liftas sustoja apačioje. Garaže.


    – Iki...– atsisveikina jis, stabtelėjęs prie savo automobilio. Amiras jau čia.


    – Iki...– atsakau eidama prie savosios audi.

    Nuo pat ankstyvo ryto sėdžiu Leinės palatoje ir linksminu ją. Skaitau viename žurnale skelbiamas paskalas apie žvaigždes. Nežinau, ar jose esama bent kiek tiesos. Tiesiog pagriebiau pirmą pasitaikiusį žurnalą parduotuvėje, pirkdama būtiniausius daiktus Leinei.


    Kartkartėm mūsų pašnekesį nutraukia Erikos skambutis. Ji vis ko nors neranda. O Meto klausti bijo.


    Jei kalbėsime apie Metą... Kieno daugiau, jeigu ne jo atsiųsta didžiulė rožių puokštė stovi ant spintelės šalia Leinės lovos. Toji juokauja: jei vietoj jos čia gulėčiau aš, puokštė vargu ar tilptų pro duris. Toks Meto dėmesys jai atrodo įtartinas. O aš tik šypsausi. Tikiu, kad mudvi turime galvoje tą pačią priežastį.


    Erika išties ima mane siutinti. Kodėl ji nieko neranda? Turiu nors trumpam nuvažiuoti į agentūrą ir sutvarkyti tuos reikalus. Kitaip ji man visą dieną neduos ramybės.


    Mūviu tamsiai mėlynus džinsus, vilkiu juodą palaidinę. Plaukus esu susipynusi į trumpą kaselę. Atrodau kaip paauglė. Mano apranga visai netinka rodytis darbe, bet neturiu kur dingti. Visgi tenka peržengti agentūros slenkstį.


    Džesikos žvilgsnis daug ką pasako. Žinau, žinau. Apsirengusi nederamai. Tik visai nebūtina taip į mane žiūrėti.


    Pasisveikinusi su ja iš karto užsidarau kabinete. Nenoriu per daug visiems rodytis. Paskui dar kas užsimanys kokios nors pagalbos. Ne. Šiandien esu nenusiteikusi dirbti.


    Suradusi reikiamą sutartį nunešu Erikai.


    – Atleisk, kad sutrukdžiau...– ji nutaiso atgailaujantį veidelį.


    – Jei dar ko nors reikės, sakyk Metui, nes šiandien daugiau čia neatvažiuosiu. Žiūrėk, kaip aš apsirengusi. Džesika pasitiko tokiu žvilgsniu, lyg mano apranga būtų didžiausias nusikaltimas madai,– tyliai nusijuokiu iš tarpdurio.– Iki... Grįžtu į kliniką...


    – Perduok Leinei linkėjimų...


    – Būtinai...


    Atsisveikinu ir su mūsų mieląja blondine administratore. Nežinau, ar ji gėrisi, ar bjaurisi mano džinsais, bet neatplėšia akių. Gal bando įžiūrėti, kas parašyta etiketėje ant mano užpakaliuko, kad pati galėtų tokius nusipirkti?


    Lifto durims atsivėrus, vos nesusiduriu su Metu kaktomuša. Jis atrodo sutrikęs. Ar dėl to, kad susitikome? Ar kad aš šitaip apsirengusi? Bosas įdėmiai nužvelgia mane.


    – Nelaukiau tavęs... Maniau, užvažiuosi tik vakare...– vis dėlto jis atsigauna.


    – Erika paskambino, kad neranda vienos sutarties... Tai ir atlėkiau trumpam...


    – Kaip laikosi Leinė?


    – Linksmesnė...– nusišypsau ir aš.


    – Kitaip ir negali būti... Juk turi tokią puikią draugiją...– Metas irgi atrodo linksmas.


    – Ji dėkoja už gėles... Šios jai patiko...– čia jau pridedu nuo savęs, nes Leinė taip nesakė. Jos gražios man pačiai.


    – Niekis... Tai mažiausia, ką galėjau padaryti... Ar jau pietavai?


    O! Kviesi mane pietų? Mažumėlę nustembu išgirdusi tokį klausimą.


    – Ne...– atsakau neišsisukinėdama. Mano pilvas jau gurgia. Tikiu, kad ir tu jį girdi.


    – Gal?..– jis atrodo lyg ir nervingas. Ką nori pasakyti?


    – Deja, turiu grįžti... Papietausiu ten...


    – Ką gi...


    – Iki...– atsisveikinu jau iš lifto.


    Jis nieko neatsako. Tik dar kartą nužvelgia mane, užsiveriant durims.


    Po pietų mudvi su Leine aplanko Rajanas. Didumu ir grožiu jo puokštė nė kiek nenusileidžia Meto atsiųstajai.


    Rajanas geresnis linksmintojas už mane. Tad ir šį kartą mums trise neliūdna. Man patinka matyti Leinę čiauškant, besijuokiant, pokštaujant. Vis prisimenu Meto žodžius, kad ji pasveiks.


    Ir dabar esu šimtu procentų, net šimtu vienu procentu tikra, kad taip ir bus.


    Leinė ir vėl jodinės žirgyne. O aš kartu su ja.

    Šiandien atvykstu į darbą labai anksti, kaip ir dera. Negaliu sau leisti pasiimti dar vienos laisvos dienos. Nors Metas tikriausiai nieko nesakytų, nesinori piktnaudžiauti savo padėtimi. O ir darbų per kelias dienas susikaupę kalnai.


    Rytoj skrendu į Bostoną sveikinti tėčio su Tėvo diena. Tad iki šiandienos vakaro turiu nudirbti visus darbus. Nė nežinau, nuo ko pradėti.


    Pakėlusi galvą pamatau Erikos nosį tarpduryje.


    – Pamiršai? Vėluoji susitikti su užsakovu... Jis tavęs jau laukia...– greitakalbe išberia ji.


    – Kas toks?– pasitikslinu, su kuo teks bendrauti.


    – Ponas Beikeris...– ji lėtai ištaria pavardę.


    – O, ne. Nenoriu aš jo matyti. Pasakyk Metui, kad nueitų už mane...


    – Boso nėra... Kažkur išėjęs...


    Prisiminimai apie paskutinį pokalbį su tuo ponu nekokie. Jis man pateikė dviprasmišką pasiūlymą ir buvo pernelyg įkyrus. Tad visai netrokštu dar kartą su juo susitikti. Bet prisiverčiu. Pakylu nuo kėdės ir ryžtingai žengiu pasitarimų kabineto link.


    – Laba diena, pone Beikeri,– įėjusi dalykiškai pasisveikinu su juo. Mano šypsena ne per plati. Ir rankos paspaudimas ne per tvirtas.


    – Laba diena, panele Miler,– jis akinamai nusišypso ir pabučiuoja man ranką. Staigiai atitraukiu ją.– Malonu ir vėl jus matyti... Sakiau, kad mūsų keliai dar susikirs... Žavingai atrodote... Kaip visada...


    Neflirtuok su manimi. Šis ginklas tikrai negelbės. Visų pirma, tu man per senas. Antra, esu įsimylėjusi... Bet ne tave...


    – Tai jūs pas mane atėjot, pone Beikeri... Todėl nemanau, kad tai panašu į kelių susikirtimą...– sakau sėsdamasi prie stalo.– Prašom...– rodydama į kėdę pasiūlau sėstis ir jam.


    – Tokia pati, kokią ir prisimenu...– slėpdamas lūpose paslaptingą šypsnį jis nužvelgia mane.


    Tarsi būčiau prekė vitrinoje, kurią kas tik nori, tas ir apžiūrinėja.


    – Tai kokios šį kartą norėtumėte reklamos?– pradedu įprastinį pokalbį su užsakovu.


    – Tavęs...


    Nesiimk šio žaidimo.


    – Prašau?– apsimetu nustebusi, nors dar prieš įžengdama į kabinetą tikėjausi kažko panašaus.


    – Įsivaizduoju tave apsitempusią odiniu kostiumu... Apsiavusią aukštakulniais... Dar plačią lovą... Ir indelį braškių...


    – Bet aš ne modelis, taigi negalėčiau filmuotis jūsų reklamai,– nutraukiu jo fantazijas. Nujaučiu, kokia bus pasakojimo pabaiga, ir visai nenoriu jos išgirsti.


    – Už didelius pinigus gal ir nesutiktum. O už labai didelius... Manau, gal ir padarytum man tokią paslaugą... Tai būtų tik man vienam skirtas vaizdo įrašas... Mano asmeninė reklama...– paskutinius žodžius jis ištaria mėgaudamasis ir apsilaižo lūpas.


    – Turbūt mūsų požiūriai nesutampa. Nemanau, kad mums pavyks susitarti,– ramiai pasakau ir stojuosi.


    – O man atrodo kitaip,– jis irgi atsistoja.– Kokia tavo kaina?


    – Jums būtų per didelė,– nusišypsau žvelgdama jam į akis.


    – Manai galinti iš manęs šaipytis?– jis sugriebia mane už alkūnės, net suskausta.– Turiu užtektinai pinigų, kad bet ką nusipirkčiau... O šiuo metu mane domini tu, tik nevaidink, kad esi neįperkama... Visos tokios kaip tu turi savo kainą...– to žmogaus balsas ir žvilgsnis pikti.


    – Paleiskit mano ranką,– griežtai paliepiu.


    – Tik tada, kai pasakysi savo kainą...


    Atsidaro kabineto durys. Abudu atsigręžiame. Tarpduryje stovi Metas. Jis nuožmių nuožmiausiai žvelgia tik į poną Beikerį. Rodos, tuoj čiups ir išmes pro duris. Arba pro langą. Matau, kaip stipriai gniaužia durų rankeną.


    – Kas čia vyksta?– klausia bosas, žiūrėdamas į mane.


    – Ponas Beikeris jau išeina... Tiesa, pone Beikeri?– maloniai klausiu atsigręžusi į nemalonųjį užsakovą.


    Jis paleidžia mano ranką ir įtūžęs neria pro duris. Aš irgi ketinu grįžti į savo kabinetą. Bet kai einu pro Metą, šis sulaiko mane už rankos. Oda tuoj pat pajuntu kutenimą.


    – Tau viskas gerai? Jis nieko tau nepadarė?– balse girdėti susirūpinimas.


    – Nieko nenutiko... Viskas gerai...– atsainiai tariu ir atitraukusi ranką atidarau savo kabineto duris.


    – Ko jis iš tavęs norėjo?– klausia Metas, įėjęs vidun.


    – Turi laiko išgerti puodelį arbatos? Papasakosiu, kas per vienas šis... užsakovas.


    Metas linkteli galvą.


    Nusivedu jį į kavinę kitapus gatvės, kur kasdien pietauju su Erika. Žinoma, mums iš paskos seka Amiras. Bet jis neįkyrus. Laikosi atstumo ir prisėda prie staliuko atokiau nuo mūsų. Regis, Metas jo nė nepastebi. Turbūt taip pripratęs prie asmens sargybinio, kad žino šį visada esant šalia.


    Užsisakome žaliosios arbatos ir salotų. Šitai parenku ne aš, o Metas, juk jis sportuoja. Aš irgi stengiuosi išlaikyti kuo grakštesnes kūno linijas. Taigi jo pasirinkimas manęs nenustebina. Sveikuolis kaip ir aš...


    – Tikriausiai nebe pirmą kartą susiduri su tuo tipu...– pirmas prabyla jis.


    – Prieš porą mėnesių pirmąkart su juo susitikau ir tikėjausi niekada nebesusitikti...– paragauju viliojančiai kvepiančios arbatos.


    – Ką jis tau padarė?– Meto žvilgsnis įtarus.


    – Ačiū Dievui, nieko...– šypteliu, nors turėčiau būti pikta.– Tas vyras mėgsta svaidytis dviprasmiškais pasiūlymais... Manau, smulkiau nereikia aiškinti, ką pasiūlė...


    Ak, Metai... Tu manęs pavydi... Tai išduoda kiekvienas tavo kūno raumenėlis...


    – Reikėjo pakviesti mane...– piktai burbteli jis ir paragauja spalvingų, pažiūrėti gardžių salotų.


    – Ketinau, bet tu buvai išėjęs... Teko vienai pačiai stoti prieš jį,– pasitrinu skaudamą vietą, kurią užgavo tas gašlūnas. Metas pašnairuoja į mano ranką.


    – Liepsiu apsaugai daugiau neįleisti jo į agentūrą... O kodėl esi darbe? Maniau, ir šiandien būsi su Leine...– priduria jis.


    – Leinė išrašyta iš klinikos... Rajanas ją parvežė į žirgyną... Šiandien ja pasirūpins už mane... O aš turiu darbo. Pats puikiai žinai, kiek čia jo yra...


    – Nebūtina atlikti per dieną...


    Nori pyktis su manimi? Ką gi, aš tai sugebu... Bet nors vieną popietę pasikalbėkime draugiškai. Negadink šios akimirkos... Tu dabar esi gerasis Metas, o ne piktasis savo paties dvynys. Taigi naudojuosi proga maloniai praleisti trumpą valandėlę.


    – Kuo baigėsi reikalas su Rivera? Taip ir nepasakei...– keičiu pokalbio temą.


    – Pasikalbėjom, ir jis nurimo...– Meto atsakymas paprastas. Tarsi šnekėtume apie bereikšmius dalykus.– O Leinės tyrimo rezultatai jau yra?– aišku, jį domina visai kas kita, jei stengiasi tai sužinoti iš manęs.


    – Ne. Dar ne. Leinė nesako, kada viskas turėtų paaiškėti... Žinau, kad nenori manęs jaudinti...– nuleidžiu akis. Stebiu šakutę, dubenėlyje sukiojamą tarp salotų lapų.


    – Man nepatinka tokia tavo veido išraiška...– prislopintas jo balsas išsklaido ganėtinai malonią tylą. Numanau, kad jam sunku tai ištarti.


    Pažvelgiu į Metą. Jo akys geros... Jaučiuosi svarbi, nes jam rūpiu...


    Ponas Rosas sumirksi ilgosiomis blakstienomis. Neišlaikau jo žvilgsnio. Dar kartą nudelbiu akis.


    – Apmokėsiu sąskaitą, ir galėsime eiti...– sakau stodamasi nuo kėdės.


    – Ne. Apmokėsiu aš...– nesutinka jis.


    – Jei pakviečiau tave pietų, tai man už juos ir mokėti...– mudu prieštaraujame vienas kitam.


    – Bet aš užsakiau patiekalus, todėl nesiginčyk su manimi...– Metas griežtas, bet nepiktas. Ak, kaip senais gerais laikais...


    Leidžiu jam pasijusti padėties šeimininku ir apmokėti nereikšmingą trisdešimt trijų dolerių sąskaitą.


    Gerai nusiteikę mudu grįžtame į agentūrą. Tai pastebi ir Džesika. Ji keistai man šypteli, kai einu pro šalį.


    Metas palydi mane į kabinetą, jame randu dar kelis Erikos ant stalo paliktus laiškus. Darbai darbeliai... Ir kada jie baigsis?


    – Beje, savaitgalį mudu skrendam į San Fransiską... Į rinkodaros konferenciją...– sako Metas, prieš įeidamas į savo kabinetą.


    – Pala... Ką?– jį sustabdo nustebęs mano žvilgsnis.– Ką tu čia dabar kalbi? Kokia konferencija?


    Na, štai... Ir vėl prasideda linksmybės... O aš jau maniau, kad...


    – Nejau negavai kvietimo?


    – Ne... Negavau...


    – Tuoj persiųsiu...


    – Nedrįsk išeiti iš šio kabineto, kol man visko nepaaiškinsi...– sugrįžta piktoji Ema. Ji ne juokais įniršusi.


    – Tai svarbi konferencija... Ten užmegsime daug pažinčių... Galėsime plėsti ir mūsų veiklą... O mudu, kaip šios įmonės atstovai, būtinai turime joje dalyvauti...


    – Tu savininkas, taigi dalyvauk vienas... Kam ten reikalinga aš?


    – Pasinaudodami tavo išvaizda sulauksime daugiau dėmesio...– Metas klastingai nusišypso.


    Ką čia rezgi?


    – Tai nori panaudoti mane agentūros tikslams?


    – Truputėlį... Nesuprask klaidingai, nieko nepadoraus tau nesiūlau... Tik mudu abu turime daugiau galimybių užmegzti naudingų pažinčių...


    – Metai, aš negaliu vykti... Reikia rūpintis Leine, beje, ryt turiu skristi ne į San Fransiską, o į Bostoną... Juk sekmadienį Tėvo diena... Šis savaitgalis mano suplanuotas jau seniai... Būk geras, skrisk ten vienas...– gražiai paprašau.


    – Ne. Tu privalai skristi kartu,– bosas neperkalbamas. Užsispyręs kaip asilas.


    – Aš neskrisiu... Nepriversi...– priešinuosi jam.


    – Nenoriu nieko girdėti. Rytoj aštuntą valandą būk pasiruošusi. Atsiųsiu į namus automobilį, jis tave nuveš į oro uostą...– pasakęs Metas išeina iš kabineto.


    Mane užvaldo įsiūtis. Ką ponas Rosas sau mano? Ne, jis man neįsakinės... Po velnių! Nesugadins man savaitgalio... Juk pažadėjau tėčiui, kad atskrisiu...


    Pone Rosai, jums teks mane išklausyti... Susiraukusi įsiveržiu į jo kabinetą. Bet boso ten nėra.


    – Džesika, nematei Meto?... Tai yra pono Roso...– klausiu jos iškišusi galvą pro duris.


    – Ką tik išėjo... Sakė, šiandien į darbą jau nebegrįš...


    Bailys! Tu tikras bailys! Pasprukai, nes žinojai, kad teks išklausyti mano priekaištus...


    Nesitikėjau, kad šitaip susijauks mano planai...


    Puolu visiems skambinti: Leinei... Rajanui... Mamai...

    Dar kartą patikrinu rankinę. Noriu įsitikinti, ar tikrai pasiėmiau visa, ko gali prireikti. Kelissyk jau patikrinau, bet dėl šventos ramybės žvilgteliu į ją dar kartą. Tokia jau esu. Turiu viską sužiūrėti šimtą kartų...


    Išgirstu durų skambutį. Tyčia nesiskubinu atidaryti.


    Mane pasitinka šilta Amiro šypsena.


    – Labas rytas...


    – Labas,– mano pasisveikinimas šaltas.– Aš su tavimi niekur nevažiuosiu. Gali perduoti ponui Rosui,– susidėjusi rankas ant krūtinės ir suraukusi kaktą pažvelgiu į jį.


    – Panele Miler, prašau... Jūs turite...


    – Nieko aš neturiu...– nutraukiu jį.– Tai jau dabar panelė Miler? Kur dingo Ema? Ar ne taip vadinai mane prieš keletą mėnesių? Gal pamiršai vestuves? O aš jas puikiai prisimenu! Asmens sargybinis... Įdomu, ką ten saugojai...– įdėmiai nužvelgiu Amirą.


    Jis išsitraukia telefoną iš švarko kišenės. Kažką spusteli ir priglaudžia jį prie ausies.


    – Ji nesutinka važiuoti,– sako ramiu balsu. Ragelyje girdžiu Meto balsą: „Perduok jai telefoną...“


    – Ko nori?– be jokių mandagybių klausiu paėmusi mobilųjį iš Amiro rankų.


    – Man tavęs labai reikia San Fransiske... Labai... Ema, būk gera, važiuok su Amiru į oro uostą... Aš tavęs jau laukiu...– Meto balsas nuoširdus. Nesitikėjau tai išgirsti. Maniau, ims šaukti ir įsakinėti. O dabar... Šunsnukis... Žinai ką kalbėti, kad nusileisčiau...


    – Gerai... Atvažiuosiu...– tesukuždu.


    – Ačiū...


    Nedėkok... Dar atsiimsi, kad sugadinai mano planus... Turėčiau skristi tėčio sveikinti, o ne trenktis į kažkokią kvailą konferenciją.


    Oro uoste mano dėmesį patraukia didelis privatus lėktuvas, jam ant šono puikuojasi penkios vyšninės spalvos raidės: ROSAS.


    Na, žinoma... O aš tikėjausi, kad skrisim keleiviniu lėktuvu... Gal jau metas pradėti skaičiuoti jo žaisliukus?


    Seku paskui Amirą, tempiantį mano lagaminą. Lėktuvas atrodo puikiai. Tikriausiai ne mažiau pritrenkiantis ir jo interjeras.


    Neklystu. Įspūdinga. Vyrauja šviesiai pilka, kreminė ir, žinoma, tamsiai mėlyna spalvos.


    Metas sėdi patogiai įsitaisęs odinėje sėdynėje ir įbedęs nosį į iPad’ą. Mūvi džinsus, vilki melsvus marškinius atraitytomis rankovėmis.


    Pamatęs mane pakelia akis. Regis, mano išvaizda jį šiek tiek trikdo. Boso žvilgsnis negali nustygti vietoje, vis bėgioja mano kūnu aukštyn žemyn.


    Vilkiu baltus plonyčius, kone permatomus marškinėlius, pro kuriuos šviečia seksuali liemenėlė, ir trumpučius džinsinius šortus. Ak, taip... Tie šortukai... Buvau visai pamiršusi, kad kadaise juos dievinai... Hmm... Ar tikrai pamiršusi?


    Aviu ryškiai žalias lygiapades basutes. Mano plaukai surišti į kuodą. O nosis pabalnota didžiuliais akiniais nuo saulės.


    Šiandien karšta. Termometro stulpelis siekia dvidešimt septynis laipsnius iš pat ryto.


    – Labas rytas,– sveikinasi Metas, dėdamas iPad’ą į šalį.


    – Labas rytas,– atsakau ir nusiimu akinius. Žinau, kad atrodau pasitikinti savimi ir... gundanti. Tas jo žvilgsnis... Mmm...


    – Pusryčiausi?


    – Ne,– sėduosi priešais jį.


    – Laukiau tavęs, nes nenorėjau valgyti vienas. Tai kaip dabar bus? Vis dėlto teks valgyti vienam?– jis kalba meiliai.


    – Tebūnie... Palaikysiu tau draugiją... Man užteks arbatos su bandele...


    Metas pakviečia stiuardesę ir liepia patiekti mums pusryčius. Jo balsas įsakmus. Jau spėjau pastebėti, kad bosas taip kalba su visais. Tik aš kartais tampu išimtimi, verta švelnesnio tono.


    – Kaip miegojai?– klausia Metas, gerdamas kavą.


    – Jeigu tikiesi, kad mes visą kelionės laiką praleisime draugiškai kalbėdamiesi ir dalydamiesi asmeninio gyvenimo smulkmenomis, tai to nebus... Tik per tave dabar negaliu aplankyti savo šeimos... Todėl šioje kelionėje teks pasitenkinti tyla...– kalbu piktokai. Ir dar nutaisiusi tokį žvilgsnį, kad suprastų, jog nejuokauju.


    – Okei... Ten toliau yra dušas, tualetas, miegamasis, jei norėtum nusnausti, poilsio zona... Gali žiūrėti televizorių...– tai vardydamas Metas ranka rodo sau už nugaros.


    Nieko nesakau. Iš rankinės išsitraukiu Samsung Galaxy S2. Prijungiu prie jo ausines ir įsikišu į ausis. Geriau jau klausysiuosi muzikos nei jo balso.


    Pašnairavusi matau, kaip Metas žiūri į mano kojas. Vien nuo jo žvilgsnio ima bėgioti šiurpuliukai. Tyčia užkeliu koją ant kojos, kad šortai atidengtų daugiau. Ypač ties užpakaliuku. Tegul pasikankina...


    Skrendame ilgai, daugiau nei penkias su puse valandos. Man pabosta spoksoti į televizoriaus ekraną. Net ir filmai nebeįdomūs. Kažkokie šaudymai gaudymai, nieko daugiau... Vis tas pats.


    Mudu taip ir nepratariame nė žodžio vienas kitam. Aš sėdžiu viename kampe, jis kitame. Matau, kad Metas bando dirbti, nes įsijungęs kompiuterį. Matyt, blaškau jo dėmesį. Daugiau laiko spokso į mane nei į ekraną.


    Kažkodėl man ramu... Jauku. Rodos, kad jau seniai šitaip keliaujame kartu. Pripratę vienas prie kito, tarsi būtume šeima. Vienintelis ir esminis skirtumas: mes ne šeima...


    Jei man nusibos sėdėti vienai, juk nenueisiu ir neapkabinsiu jo. O jis nepabučiuos manęs ir nepasakys, kad pasiilgo, kaip pasakytų sutuoktinis. Esame vienas kitam tik bendradarbiai... Ir nesvarbu, kad mano širdis šaukė tuos tris žodžius, kuriuos kiekvienas nori išgirsti. Juk jis... jis ne tas žmogus, galįs padaryti mane laimingą. Ne toks, koks turėtų būti šalia manęs. Man reikia kitokio... O ne amžino melagio...


    Siaubas, kaip šalta! Išlipusi iš lėktuvo susigūžiu.


    – Užsivilk,– Metas atkiša savo švarką. Tai ne prašymas, o įsakymas.


    Neketinu jo imti. Juk esu užsispyrėlė.


    – Būsi išdidi ir verčiau šalsi?– jo skvarbus žvilgsnis perveria mane.


    Velniai nematę... Duokš jį man..


    Užsimetu tą švarką. Nosį iškart pakutena gaivus jo kvepalų aromatas. Mano Metas... Ne... JIS NE MANO...


    Oro uoste mūsų jau laukia limuzinas. Kreivai jį nužvelgiu. Kam mums ta prabanga? Na, taip... Pamiršau, šalia ko esu... Šalia mi-li-jo-nie-riaus...


    Įsėdusi į ištaigingą limuziną apžiūriu jo vidų. Dar kartelį žvilgteliu pro langą. Lyg ir nepanašu į San Fransiską... Nors nesu jame buvusi, iš nuotraukų lyg ir žinau, kaip atrodo... Įtarimą kelia ir užrašas Oklando tarptautinis oro uostas.


    – Man čia nepanašu į San Fransiską,– grįžtelėjusi pasidaliju savo abejone su Metu.


    – Jei nesi ten buvusi, iš kur žinai, kaip atrodo?– matau, kad šypsenėlė nekantrauja nutūpti jam ant lūpų.


    – Tam yra visagalė Google...– šypteliu ir aš.


    – Mes nevažiuosime į patį San Fransiską. Apsistosime Pusmėnulio įlankoje, Ritz-Carlton viešbutyje...


    – Tai tu mane apgavai... Sakei vienaip, o veži velniai žino kur...


    – Nepasitiki manimi? Bijai, kad ko nors tau nepadaryčiau?– jis žiūri man į kojas. Žvilgsnis pamažu kyla aukštyn, kol pasiekia akis.


    Tik nereikia flirtuoti su manimi...


    – Dar neaišku, kuriam katro reikėtų bijoti... Turiu patikimų ginklų, prieš juos bet koks priešas tampa bejėgis...


    Ar aš irgi su juo flirtuoju?


    Metas atrodo labai susidomėjęs. Liaukis, Ema. Prisišauksi bėdą.


    – Jei taip labai nori pamatyti San Fransiską, galėsime jį aplankyti. Čia netoli...– o tai jau pažadas.


    – Pasvarstysiu...– atsakau ir įbedu akis į langą. Noriu pamatyti kuo daugiau. Juk ne kasdien tenka taip toli iškeliauti.


    Nelabai yra į ką žiūrėti. Laukai. Keli pastatai. Šiaip jau atrodo tuščia ir nyku. Iš pirmo žvilgsnio man šis miestas nepatinka.


    Ak! O kur mes važiuojame? Tikiuosi, ne ten, kaip man rodosi? NE... NE... NE... NE...


    – Kas tau? Gerai jautiesi?– sunerimęs paklausė Metas.


    Ne. Negerai... Širdis ima plakti smarkiau. Delnai suprakaituoja. Man nepatinka tolumoje atsiveriantis vaizdas. DIDŽIULIS TILTAS, iš abiejų pusių supamas vandens... Rodos, gulintis ant jo ir galintis bet kada nuskęsti.


    – Aš... bijau vandens...– sakau baikščiai dairydamasi pro langus. Abejomis rankomis tvirtai įsikimbu į sėdynę. Ir jaučiu imanti visa drebėti.


    – Ar esi skendusi?


    – Ne. Nemoku plaukti, man nepatinka būti taip arti jo, kai... Tiesiog nesaugiai jaučiuosi...


    – Nurimk...– pajuntu jo ranką ant savosios. Elektros srovė kutena plaštaką.– Tau nieko nenutiks... Mums nieko nenutiks... Čia saugu...


    Giliai kvėpuoju. Prieš akis matau mažiausiai penkis skirtingus vaizdus, kas gali nutikti. Bijau pagalvoti, kas bus, jeigu automobilis nulėks nuo to tilto.


    – Nežiūrėk į tiltą, žiūrėk į mane...– Metas toliau kalbina. Tikriausiai nori atitraukti dėmesį.– Papasakok, kaip kilo toji baimė...


    – Vaikystėje buvau labai drovi ir apkūni mergaitė. Visiškai nepasitikėjau savimi. Ir dangsčiausi plačiais drabužiais. Mokykloje mums buvo privalomos plaukimo pamokos baseine. Drovėdamasi nusirengti prieš bendraklasius sumaniau, kaip nuo to išsisukti. Mokytojui pasakiau, kad bijau vandens ir neketinu lipti į baseiną. Jis buvo supratingas ir nevertė manęs. Iš pradžių tai buvo nekaltas melas, o vėliau peraugo į tikrą baimę... Man patinka sėdėti ant kranto ir stebėti vandenį. Bet bijau įbristi giliau nei iki kelių. Jaučiuosi jame nesaugiai... Nemėgtu jokių vandens pramogų... Nė laivu nesu plaukusi... Tai, kas susiję su vandeniu, man kelia stresą... Kaip ir dabar...


    Metas įdėmiai klausosi manęs. Ir nykščiu švelniai brauko per krumplius. Tai ramina. Darosi gera... Net sušylu.


    – Jau nurimai?– meiliai teiraujasi jis, mums pervažiavus San Mateo tiltą.


    Linkteliu galvą. Ir atsigręžiu dar kartelį žvilgtelėti į tą statinį.


    – Nesigręžiok atgal...– tarsi kokią paauglę sudrausmina Metas.


    – Bet juk mums teks grįžti tuo pačiu keliu...


    – Tu nebebijosi... Juk taip?


    Atsidusau. Žinau, ką atsakyčiau, bet nenoriu...


    Atitraukiu ranką. Suneriu ir paslepiu pirštus.


    Įsukame į Pusmėnulio įlankos kelią. Bent taip skelbia šalikelėje stovinti vieniša rodyklė. Kelią iš abiejų pusių supa krūmai. O vėliau ir medžiai. Žalia spalva man patinka. Jaučiausi tarsi keliaujanti į paslaptingą šalį... Kaip pasakose.


    Atvykstame. Vaizdas gniaužia kvapą. Visa tai labiau panėši į dvarą, o ne į viešbutį. Nežinau, ką tokiais atvejais sako žmonės. Tikriausiai, kaip ir aš, tyli. Ir negali atitraukti akių nuo šių grožybių.


    – Įspūdinga, tiesa?– nusišypso Metas, matydamas tokį mano veidą. Tikriausiai atrodau nustebusi kaip naivi mergaitė. Turbūt tai būtų geriausias apibūdinimas.


    Mudu išlipame iš limuzino. Spėju, kad Metas čia jau yra buvęs. Elgiasi taip, lyg viską žinotų.


    Įsisiautusi į švarką einu paskui savo bosą. Amiras seka iš paskos, tarsi saugotų mūsų užnugarį. Kas čia, tokioje nuostabioje vietoje, galėtų mus užpulti?..


    – Laba diena, pone Rosai,– mums priėjus, pasisveikina viešbučio administratorius. Linkteli galvą ir man. Atsakau tuo pačiu.


    Aišku, Metas čia pažįstamas...


    – Laba diena,– šis nusišypso administratoriui.


    – Štai jūsų raktai nuo apartamentų... Geros viešnagės, pone Rosai... Ponia Ros...


    Ponia Ros??? Primerkusi akis pašnairuoju į Metą. Regis, jam be galo linksma.


    – Aš ne ponia Ros,– ištraukiu iš rankinės asmens dokumentą ir padedu ant stalo priešais administratorių.– Norėčiau atskiro kambario...


    Jaunas vaikinas sutrikęs dirsčioja tai į mane, tai į Metą.


    – Atleiskit... Hmm... panele Miler,– jis žvilgteli į tapatybės kortelę. Tikriausiai tam, kad teisingai ištartų mano pavardę.– Bet šiuo metu neturime laisvų kambarių...


    – Man tiks bet kas, ką pasiūlysite... Esu neišranki...


    – Deja, nelabai galėsiu jums padėti... Matot, šį savaitgalį čia bus švenčiamos kelerios vestuvės. Todėl visi kambariai užsakyti...


    Atsigręžiu į Metą. Nesišypsok. Aš čia ne tam, kad tave linksminčiau..


    Paimu raktą ir nuseku paskui viešbučio tarnautoją, vežimėliu vežantį mūsų lagaminus. Jaučiu, kad einančio man iš paskos Meto šypsena dar platesnė. Ką sumanei, niekšeli?


    Mūsų apartamentai į vandenyno pusę. Erdvioje svetainėje vyrauja balintos kavos spalva. Akį traukia atsiveriantis pro langus pasakiškas vaizdas... Ramusis vandenynas... Rodos, jis čia pat, pasiekiamas ranka.


    Atidarau duris į terasą. Ten šalia nedidelės laužavietės stovi du krėslai. Kaip romantiška... Puiki vieta medaus mėnesiui...


    Užsuku ir į vonios kambarį, išklotą pilkšvo marmuro plytelėmis. Savo namams gal ir nesirinkčiau tokio interjero.


    Didžiajame miegamajame vyrauja žalsva spalva. Čia tai man patinka. Ir vaizdas puikus. Nors šiaip jis visur puikus, iš kur bežiūrėtum.


    – Mano kambarys bus šitas...– griežtu tonu sakau Metui. Tegul nė nemėgina ginčytis su manimi.


    – Žinoma. Kaip tik nori...– jis džentelmeniškai iškelia rankas tarsi pasiduodamas ir pripažindamas pralaimėjęs.


    Jam lieka mažasis miegamasis. Juoda ir balta spalva manęs nevilioja. Bet Metui tiks. Pats prisidirbo, tai dabar tegul miega ant tos nedidelės lovos. Į savo pūkinius patalus jo nepriimsiu.


    – Einam pietauti į restoraną?– pasiūlo.


    Pažvelgiu į laikrodį. Jis rodo šešiolika valandų vieną minutę. Bet tai Niujorko laikas. O čia viskas trimis valandomis anksčiau. Kitaip tariant, trylika valandų ir viena minutė. Teisybė, pietų metas...


    – Ar negalima užsisakyti valgio į kambarį?– pateikiu ir aš savo pageidavimą.


    – Užsakysiu. Ko norėtum?


    – Ko nors lengvo... Gal žuvies patiekalo...


    – O deserto?


    Tavęs... Po šimts!... Juokauju, nors...


    – Nieko. Nebent to, ką valgysi pats...– matau jo žvilgsnį. Šis be galo iškalbingas. Žinau... Bet tavo desertu nebūsiu.– Einu, apsivilksiu šilčiau... Nebetveriu iš šalčio...


    Uždarau laikinos savo buveinės duris. Apsimaunu džinsus, užsivelku ilgą žalsvai melsvą megztinį, tokį teturiu įsidėjusi. Na ir kvaiša! Reikėjo pasižiūrėti orų prognozę. Dabar teks šalti. Gerai dar, kad nebūsime čia visą savaitę...


    Išsiimu iš lagamino suknelę– ketinu ją vilkėti per pačią konferenciją– ir pakabinu į spintą. Sudedu ir dar keletą daiktų.


    Grįžtu į svetainę. Pastebiu, kad Meto kambario durys atidarytos.


    – Galima?– mandagiai klausiu stovėdama tarpduryje.


    – Taip,– jis atsigręžia ir nusišypso.


    – Ačiū...– padedu jo švarką ant lovos.


    – Prašom...


    – Ne per maža bus lova?– erzindama klausiu.


    – Galime apsikeisti kambariais arba...– jis nuščiūva.


    Abudu žinome, kokia turėtų būti sakinio pabaiga. Bet nei vienas, nei kitas nežinome, ar tęsti pokalbį, ar baigti.


    Beldimas į duris nutraukia keistą tarp mūsų tvyrančią tylą. Atvyko mūsų pietūs. Susėdame svetainėje. Aš iškart priglaudžiu delnus prie arbatos puodelio. Jau šilčiau... Gurkšteliu kvapnios mėtų arbatos. Jis žino, ką mėgstu... Ar tik nebando įsiteikti? Gal ko nors tikisi iš šio savaitgalio?


    – Tai ką reiškia, kad kambariai užsakyti ponams Rosams?– moteriškai smalsauju.


    – Taip buvo paprasčiau... Nenorėjau veltis į kalbas, aiškinti, kiek bus žmonių... Kokios jų pavardės ir taip toliau...– jis lyg ir nemeluoja. Tikiuosi.


    – Tai dabar man teks su tavimi žaisti vyrą ir žmoną?


    Metas padeda šakutę ant stalo ir paima puodelį arbatos. Žydros akys prisimerkia.


    – Tai kad jau pasakei savo tikrąją pavardę administratoriui. Per vėlu žaisti...– atsirėmęs į kėdės atlošą, jis pakelia puodelį prie lūpų. Akis vis dar įbedęs į mane. Seka kiekvieną judesį.


    – Reikėjo perspėti anksčiau... Būtume pažaidę...– koketiškai nužvelgiu jį.


    Pastebiu, kaip įsitempia jo kūnas. Kaip sulėtėja kvėpavimas. O, taip, mielasis... Tu geidi manęs... Tikiu, kad ir pats nepamiršai tų naktų, kai akinami aistros šaukėm vienas kito vardą...


    Žuvis paruošta tobulai. Šefas tikrai vertas mano pagyrimo žodžių. Matau, kad ir jam patinka. Arba jis toks alkanas, kad visai nežiūri, kas lėkštėje. Viena iš dviejų galimybių... Vis dėlto renkuosi pirmąją.


    – Norėtum apžiūrėti viešbutį?– mums baigus pietauti, klausia Metas.


    Labai jau geras esi. Ar tik šitai nebus prieš audrą? Kurią pats ir sukelsi...


    – Kada konferencija?– noriu pasitiksinti laiką. Juk mes čia atvykom dėl jos, tiesa?


    – Šeštą... Taigi galime kelias valandas pasivaikščioti...


    Pritariamai linkteliu galvą.


    – Bet eisiu viena...– priduriu.


    Ko gero, jis nesitikėjo tokio mano atsakymo. Atrodo nustebęs.


    – Aš čia viską pažįstu. Galėčiau būti tavo gidu...


    Nenori pasiduoti? Tikiesi įkalbėsiąs? Na, ką gi... Gali eiti kartu...


    – Gerai. Bet pasiimk švarką, kad nesušaltum,– kalbu it sutuoktinė. Metas nusišypso.– Juk, šiaip ar taip, penkias sekundes buvau tavo žmona. Taigi turiu atlikti bent šiokią tokią pareigą...


    – Ačiū, ponia Ros... Malonu, kad rūpinatės,– šypsodamasis atsako ir užsivelka švarką. Bet sulaukia nedraugiško mano žvilgsnio.– Tai yra panele Miler...– vėl dėbteliu į jį.– Tai kaip sakyti, kad tau tiktų?


    Pakeltas antakis? Mmm... Seksualu...


    – Gal jau pamiršai mano vardą? Ar tik ne metas gerti atmintį gerinančius vitaminus? Žinai, juk su amžiumi atmintis silpsta...


    – Vadini mane senuku?– Metas žingteli į priekį.


    Vėl flirtas... Kodėl jis visada be galo nori įsiterpti tarp mūsų?


    – Hmm... Kaip čia pasakius...


    Dabar mus teskiria žingsnis.


    – Erzini?


    – Ne. Juk žinau, kuo gali baigtis erzinimasis...– šypteliu ir atidarau apartamentų duris. Prieš nusigręždama dar spėju pamatyti paslaptingą Meto žvilgsnį... Ir žaviąją šypsenėlę.


    Ištempusi ausis klausausi pono Roso pasakojimo apie viešbutį. Pasirodo, jis čia ne kartą buvęs. Tiek verslo reikalais, tiek asmeniniais. Nesidomiu, kokie tie asmeniniai reikalai. Ar tikrai noriu tai žinoti? Net keliskart mintyse klausiu savęs.


    Nuošalu... Jis vienas... Žavios turistės... Ką čia daugiau veikti? Per daug gilinantis į visą tą reikalą man blogėja nuotaika. Imu svarstyti, ar jis čia mane atsivežė kaip dar vieną savo meilužę. Tikisi, kad su juo mylėsiuosi? Juk progai pasitaikius tik ir flirtuoja su manimi... Tai tu šito nori? Pasidulkinti? Ir grįžęs į Niujorką vaizduoti, kad nieko nenutiko?


    Stovėdama ant kranto ir žvelgdama į Ramųjį vandenyną prisimenu tą skausmą ir tas liūdnas dienas, kai gyvenau palikta to, kuris dabar stovi šalia manęs ir kartu su manimi gėrisi nuostabiu vaizdu.


    – Tau liūdna?– pasilenkęs sukužda Metas.


    – Ne. Esu pavargusi... Kelionė buvo ilga... O ir dienai nėra galo...– sakau žvelgdama į vandenyną. Meluoju. Nuo tada, kai mudu išsiskyrėme, šitai moku geriausiai... Meluoti.


    Pajutusi vėjo glamonę apsiglėbiu.


    – Šalta?– vėl meiliai klausia.


    Nebūk su manimi toks malonus... Tu sudraskei man širdį... Suplėšei į smulkiausius gabalėlius... Manai, jei būsi geras, pelnysi mano malonę?


    – Aš jau pasiruošusi...– ne šiaip pasakau, o paskelbiu išėjusi iš savo kambario.


    Metas manęs laukia svetainėje pasipuošęs šviesiu kostiumu. Atrodo žavingai. Nors ant tokio kūno puikiai gula bet koks drabužis.


    Jo žvilgsnis perbėga manimi nuo pirštų galiukų iki akių, žiūrinčių į jį.


    Vilkiu trumputę kreminę suknelę iš naujausios Lauren Conrad pavasario kolekcijos. Tai Rajano dovana. Nusišypsau prisimindama užrašą ant etiketės. Hamptons Dress... Tik Rajanas galėjo man tokią išrinkti.


    Mano plaukai elegantiškai užmesti ant peties. Viršugalvio plaukuose slepiasi lankelis... Su kaspinėliu ant šono. Taip romantiškiau... Aviu kūno spalvos aukštakulnius. Dar esu pasiėmusi mažą rankinę, į kurią telpa tik telefonas. Beje, garsą išjungiu... Juk būtų nei šis, nei tas, jei vidury konferencijos man kas nors paskambintų.


    Metas tiesiog ryja mane akimis. Žinoma, jeigu būtume vyras ir žmona, dabar čia nestovėčiau ir taip nejaukiai nesijausčiau. Jis jau seniai mane būtų pabučiavęs ir gal... Mmm... Tęsinio nebus...


    Būk geras, nežiūrėk taip į mane... Neduok man dingsties prieiti ir pabučiuoti... Kai taip žiūri, primeni manąjį Metą... O aš jį taip myliu, kad net skauda...


    – Galime eiti?– Jis visiškai nugrimzdęs mintyse, taigi prabylu aš.


    – Taip,– atsidusęs atsako.– Gražiai atrodai,– priduria, mums išėjus iš apartamentų.


    – Ačiū... Tu irgi...– atsakau į komplimentą.


    Man visiškai neįdomu klausytis kažkokio senuko paskaitos apie rinkodarą. Visa tai jau esu girdėjusi universitete.


    Nuobodžiauju. Dairausi pro langą. Ką aš čia veikiu? Ar dėl šito teko atsisakyti kelionės į Bostoną?


    Akys ir vėl susiranda senuką, panašų į mano universiteto profesorių. Bet greitai jį palieka. Dar kartą nužvelgiu salę, kurioje esame susirinkę. Dėmesį traukia prabangus interjeras. Vyrauja aukso ir vyno spalvos.


    Salėje apie aštuoniasdešimt žmonių. Bent tiek suskaičiuoju. Visi sėdime po keturis prie nedidelių staliukų. Mudviejų su Metu kaimynai– pagyvenusi vietos verslininkų pora. Nežinau, koks tas verslas, nes nelabai klausiausi tų žmonių pasakojimo. Metas vienas kalbasi su jais iki konferencijos pradžios. Kažkodėl šįvakar iš manęs nekokia pašnekovė... Gal trikdo Meto dėmesys?


    Jis sėdi visai arti manęs. Sakyčiau, per arti. Ir laiko uždėjęs ranką ant mano kėdės atlošo. Tarsi norėdamas kam nors šį tą pasakyti. Gal merginai, kuri žvilgčioja į mudu? Ar tai buvusi Meto meilužė? Tikriausiai mano, kad dabar aš šildau jo guolį.


    Pasimuistau kėdėje.


    – Neįdomu?– pasilenkęs Metas sušnibžda man į ausį.


    – Kaip atspėjai?– žvilgteliu į jį. Matau, kad šypsosi.


    Žiūrint į tas akis man taip norisi imti ir prisiglausti prie jo. Metas mane apkabintų ir pabučiuotų į skruostą. Gal išgirsčiau ir žodelį „myliu“...


    Aha, svajonėse... O daugiau nieko nenorėčiau išgirsti?


    Ilgiau nei valandą trunkanti konferencija baigiasi. Metas iškart vedasi mane supažindinti su keliais verslininkais. Po velnių! Jis tikras profesionalas. Turi gerą liežuvį... Visomis prasmėmis... Žinau, ką kalbu... Juk teko išbandyti...


    Po kelių tokių supažindinimų atsiprašau vyrų kompanijos ir einu į terasą įkvėpti gryno oro. Labiau norisi pasivaikštinėti pakrante. Arba akies krašteliu stebėti būsimą vestuvių ceremoniją. O gal ji jau įvyko?


    – Labas vakaras,– išgirstu nepažįstamą vyro balsą.


    Atsigręžusi matau šalia stovint aukštą juodaodį vyrą. Jo akys rudos, o šypsena žavi– pastebiu iškart.


    – Labas...– negaliu neatsakyti. Jis šypsosi taip nuoširdžiai.


    – Pirmą kartą čia esi? Tikiuosi, neprieštarausi, jeigu kreipsiuosi „tu“?


    – Taip. Pirmą. Ne. Neprieštarausiu,– ir aš jam nusišypsau.


    – Aš vardu Danielis,– jis paduoda ranką.


    – Ema,– paspaudžiu ją. Ir nustembu, nes vyras galantiškai pabučiuoja manąją. Tarsi netyčia žvilgteliu į šalį ir puikiai matau, kad pro terasos duris mus stebi Metas. Jis atrodo nepatenkintas.– O pats dažnai čia lankaisi?– tęsiu pokalbį, sutelkdama visą dėmesį ne į savo šefą, o į naująjį pažįstamą.


    – Kasmet atvykstu... Juk žinai, kad naujų pažinčių niekada nebus per daug...


    – Girdėjau, kad meilės niekada ne per daug, bet pažinčių... Ką gi, sutinku ir su tokiu teiginiu...


    – Mano meilė šiuo metu patogiai įsitaisiusi guli lovoje mūsų namuose Los Andžele. Bent taip tikiuosi,– nusijuokia vyras.– O tu iš kur būsi?


    – Iš Niujorko.


    – A, Didysis Obuolys!


    – Nemažas...– nusijuokiu kartu su juo.– Kaip suprantu, turi šeimą?


    – Taip. Esu laimingai vedęs. Turiu dvi žavias dukrytes... Ir dar šunį... Pastebėjau, kad tavo vyras, matyt, įsimylėjęs iki ausų, visą vakarą globoja tave ir nepaleidžia nė per žingsnį... Net dabar pavydžiai mus stebi...


    Vyras? Koks vyras? Pažvelgiu ten, kur žiūri Danielis. Savaime suprantama, jis kalba apie Metą.


    – Jis man ne vyras. O tik mano bosas,– atsakau trumpai ir aiškiai.


    – Tikrai?– naujasis pažįstamas abejoja mano žodžiais.


    – Taip. Mudu sieja tik darbiniai santykiai.


    Kodėl meluoju nerausdama? Todėl, kad nė meluoti nereikia. Anksčiau mudu siejo artimesni ryšiai, tik ne dabar. Taigi anoks čia melas. Nebent...


    – Na, man iš šalies atrodo kitaip... Tas vyras įsižiūrėjęs tave...


    – Čia jau jo reikalas, o ne mano. Nepainioju darbo su asmeniniu gyvenimu.


    – Norėtum sukelti jam pavydą? Pažiūrėkim, kaip jis reaguos į tai...– Danielis pasilenkia arčiau ir sukužda man į ausį.– Kai atšlysiu, elkis taip, tarsi būčiau pasiūlęs praleisti naktį kartu...


    Tyliai nusijuokiu. Koketiškai pažvelgiu jam į akis ir krimsteliu lūpą. Vyras pasilenkia dar kartą. Mudu vaidiname, kad flirtuojame.


    Mano akys pačios susiranda Metą. Viešpatie! Jis niršta. Geria nežinia kelintą, tik jau ne pirmą taurę šampano. Vadinasi, sumanymas pavyko. Metas manęs pavyduliauja. Ar esu jam tokia svarbi?.. Ką gi... Erzinti man ne naujiena.


    – O ką aš tau sakiau?– Danielis atrodo patenkintas.– Bosas tau neabejingas...


    – Ko gero, tu teisus...– nusišypsau ir patraukiu pečiais.– Nori su juo susipažinti? Jis įtakingas. Tokia pažintis bet kam praverstų...


    – Gal nerizikuosiu artintis...– sukikena juodaodis vyras.– Geriau likti be tokios pažinties nei be dantų ir su mėlyne po akim... Jei toks grįžčiau namo, žmona manęs čia nebeišleistų...


    – Suprantu tave... Mano bosas nenuspėjamas. Iš jo gali visko tikėtis... Atleisk, šiandien esu nekokia pašnekovė. Tiesiog nepratusi prie tokių ilgų kelionių. Turiu tave palikti, bet buvo malonu pasikalbėti.


    – Man irgi malonu susipažinti. Gal rytoj tęskime pažintį prie pusryčių stalo?


    – Kodėl gi ne? Juk pusryčiauti vienai bus nuobodu... Labanakt ir iki rytojaus...


    – Ir tau labanakt...– atsisveikindamas Danielis pakšteli į skruostą.


    Gal ir nereikėjo jam taip daryti. Nesame tokie geri pažįstami. Bet jeigu jau padarė... Juk neatsiimsiu to pakštelėjimo, tai ne daiktas.


    Tikriausiai šioje salėje Metas pats nelaimingiausias žmogus. Bent taip matyti iš jo veido.


    – Pone Rosai, ar galėčiau minutėlę šnektelėti su jumis?– priėjusi prie būrelio vyrų kreipiuosi į jį. Metas pašnairuoja į mane ir žingteli į šalį.– Noriu grįžti į savo kambarį. Man reikia rakto. Pamiršau pasiimti,– nebesu jam maloni, kokia buvau pirmiau.


    – Eime. Palydėsiu,– jo balsas griežtas.


    Abudu einame tylėdami. Iš jo kvėpavimo suprantu, kad pyksta. Nenoriu nė pažvelgti jo pusėn. Jei atsigręžčiau, turbūt Metas iškeltų sceną prie visų viešbučio svečių.


    Į apartamentus įeinu pirma, o jis man iš paskos. Maniau, kad bosas palydės tik iki durų ir tuoj pat grįš pas savo nuobodžiuosius verslininkus.


    – Žinai, kad jis vedęs?– neištvėręs piktai klausia Metas.


    Kaip?.. Iš kur?..


    – Žinau... Na ir kas? Nejau ketini man iškelti pavydo sceną? Jei kartais pamiršai, tai leisk priminti, kad mudu nesame nei pora, nei vyras ir žmona... Niekas... Pats taip pasirinkai... Ne aš...– mano balsas nebemielas.– Bet neturiu noro beprasmiškai ginčytis su tavimi... Kelintą valandą rytoj išvykstam iš viešbučio?


    – Kai atsikelsi,– burbteli jis.


    – Kelintą?– pakartoju klausimą.


    – Kai atsikelsi...– o jis atsakymą.


    Palieku Metą vieną svetainėje. Trinkteli mano kambario durys. Tikriausiai būsiu per smarkiai jas pastūmusi.


    Išgirstu ir laukujų apartamentų durų trenksmą. Jis išeina...


    Negaliu užmigti. Vartausi lovoje. Gal ji per didelė? O gal laukiu Meto? Nes jis dar negrįžęs.


    Grįžta! Kur buvo prapuolęs iki pusės trijų nakties? O gal vertėtų klausti– su kuo?


    Jis nori pas mane užeiti? Išgirstu bruzdesį prie savo kambario durų. Pakeliu galvą ir matau nulinkstant durų rankeną. Ką jis daro? Gerai, kad esu užsirakinusi, antraip vėl tektų klausytis jo priekaištų. Turi įsikalti į galvą, kad MES NE PORA.

    Atsikeliu anksčiau už Metą. Ir užsakau mums abiem pusryčius į kambarį. Žinau, koks jis prabudęs būna alkanas... Ir piktas. Nors nė neįsivaizduoju, kada atsikels po šitokios nakties.


    Sėduosi pusryčiauti viena. Valgyti noriu ne per labiausiai. Mintys sukasi apie kitame kambaryje miegantį vyrą. Svarstau, iš kur reikės gauti vaistų, jeigu kartais jį kankins pagirios.


    Apgaunu skrandį keliomis mango skiltelėmis. Pasijuntu soti.


    Pagaliau atsidaro ir mažojo miegamojo durys.


    – Labas rytas,– sveikinasi Metas. Atrodo užsimiegojęs, išsitaršiusiais plaukais. Nė iš tolo nepanėši į seksualųjį milijonierių.


    – Labas rytas,– burbteliu sau po nosimi.


    Metas iškart traukia į vonią. O aš grįžtu į savo kambarį baigti krautis lagamino.


    Neilgai trukus pamatau jį pusnuogį išeinant iš vonios. Klubus apsijuosęs rankšluosčiu. Šlapi plaukai dabar atrodo gundančiai.


    Bosas nė nepažvelgia į mane ir greitai dingsta man iš akių. Spėju, sėdasi prie stalo pusryčiauti.


    Pasigirsta beldimas į duris. Atsigręžiu ir matau, kad Metas jas atidaro.


    – Labas rytas. Gal yra Ema?


    O, ne! Danielis... Pusryčiai... Pamiršau...


    Pribėgu prie durų, dar Metui nespėjus pasisveikinti. Nors žinau, kad jis ir neketina. Stovi susiraukęs ir spokso į nelauktą svečią.


    – Labas, Danieli,– šypsodamasi pasisveikinu su juo ir išeinu į koridorių, uždarydama duris paskui save, kad tik netrukdyčiau ponui Rosui pusryčiauti. Ir dar labiau negadinčiau nuotaikos.


    – Pamiršai pusryčius?


    – Atleisk, pamiršau...– kaltai žvelgiu į jį.


    – Ko gero, naktis buvo linksma...– jis kreivai šypteli žvilgtelėjęs į duris.


    – Neklausk...– nusijuokiu.


    – Prisiminiau, kad vakar nepaprašiau net tavo telefono... Žinai, ateičiai,– jis pamerkia akį.


    – Luktelėk, atnešiu vizitinę kortelę...– trumpam atsiprašiau ir nuėjau į kambarį tos nelemtos kortelės. Akies krašteliu matau, kad Metas sėdi prie stalo ir kramsnoja omletą. Veido išraiška vis ta pati. Pikta.– Prašom...– grįžusi paduodu Danieliui ką žadėjusi.


    – O čia mano...– jis man duoda savo kortelę.– Nebetrukdysiu tau... Geros kelionės... Saugiai parskriskit...


    – Ačiū... Tu irgi saugiai grįžk pas šeimą... Iki...


    Atsisveikinusi su maloniu vyriškiu grįžtu į mūsų apartamentus.


    – Nori būti jo meilužė?– beįžengiančią į savo miegamąjį sustabdo Meto balsas.


    – O kas, jeigu noriu?– atsakau rimtų rimčiausiai. Aišku, juokauju. Bet jam tai nebūtina žinoti. Metas atsigręžia į mane.– Seniai svajoju apie juodaodį meilužį... Kaip ten apie juos sakoma? Kad turi labai didelius daikčiukus kelnėse.. Ar panašiai...


    – Pasiilgai tokio?– jis mane įdėmiai nužvelgia.


    – Žinoma, nes tik šitai suteikia nepakartojamą malonumą. O ne koks nors vidutiniokas...– dirsteliu į rankšluosčiu pridengtą jo pasididžiavimą, kad suprastų, apie ką kalbu.


    Atleisk, mažuti, bet turėjau taip pasakyti...


    – Tikrai?– jis atsistoja ir žingteli artyn.– Nori meilužio su milžinišku pasididžiavimu?


    – Taip.


    – Taip?– jis vis artėja grėsmingai suraukęs kaktą.


    – Aha...


    – Aš išmušiu tau šitą mintį iš galvos...


    – Ir kaip žadi tai padaryti?


    – Bučiniais...– sukužda Metas.


    Nespėjusi susivokti atsiduriu jo glėbyje. Lūpos degte dega... Atgimsta prisiminimai... Rodos, šis bučinys buvo dar aistringesnis už visus anuos, kartu sudėjus. Esu pasiilgusi jo lūpų. Žinau, kad ir jis išsiilgęs manųjų. Apie ypatingą mudviejų ryšį iškart primena elektros srovės pėdutės ant viso mano kūno. Metai, aš tave myliu...


    Už nugaros išgirstu krenkštelint. Atšoku kaip kulka nuo Meto. Tarpduryje stovi Amiras. Neuždariau durų?.. Metas nepatenkintas žvelgia į jį. Kurgi bus patenkintas, jei tasai sugadino tokią intymią akimirką...


    – Pone, automobilis jau paruoštas. Galime bet kada išvykti,– praneša Amiras ir dingsta už durų.


    – Nedrįsk daugiau taip daryti,– piktai žeriu Metui, kai liekame dviese.


    – Tik nesakyk, kad nepatiko,– jis šypsodamasis žingteli artyn.


    – Nedrįsk! Supratai?– dar sykį pakartoju, kad įsidėmėtų, ir einu į miegamąjį daiktų pasiimti.


    Kai viešbučio kieme įsėdame į limuziną, matau, kad atokiau nuo pastato ruošiamasi būsimai vestuvių ceremonijai. Šypsena palydžiu eilėmis statomas kėdes ir puošiamą kupolą jauniesiems. Dėl šios vietos nesuklysta. Čia susituokusieji bus laimingi...


    Užnugaryje palikę prabangų viešbutį traukiame oro uosto link. Iš čia išsivežu gražius prisiminimus. Ne vien tą bučinį, kurio vagis dabar limuzine sėdi greta manęs. Meto nuotaika pakili. Regis, šypsenos jam nuo veido nenutrintų joks trintukas.


    Sėdžiu nusigręžusi į langą. Ir pirštu lėtai braukiu per apatinę lūpą. Šią akimirką esu jo... Kaip ir pirmiau... Priklausau jam.


    Rankinėje suskamba telefonas. Ištraukusi jį ir pamačiusi, kas skambina, plačiai nusišypsau.


    – Labas, tėti,– šiltai pasisveikinu su juo.– Su tėčio diena... Labai tave myliu... Bučkis... Perduok linkėjimų ir mamai... Žinau, kad ji šalia... Dar ne... Kaip tik važiuojam į oro uostą... Gerai... Patiko... Rajanas tau padavė dovaną?... Na, ar esi pasiruošęs kitą savaitę skristi į Detroitą?.. Aš irgi manau, kad laimės Red Sox...– tyliai nusijuokiu, juk limuzine esu ne viena. Pajuntu Meto ranką ant saviškės. Staigiai krypteliu galvą į jį. Metas nusišypso ir akimis rodo į priekį. Priešais mus tiltas, ankščiau mane gerokai bauginęs. Bet dabar, Meto laikoma už rankos, taip labai nebebijau.– Taip, tėti, girdžiu... Nežinau kada... Gal tik per atostogas... O gal grįšiu ir anksčiau... Pranešiu... Būtinai... Beje, linkėjimai ir Danai... Iki... Myliu...


    Padėjusi ragelį vis dar šypsausi. Gera išgirsti tėčio balsą. Ir liūdna, kad nesu su savo šeima, o sėdžiu šiame ištaigingame limuzine su pavydžiu vyru. Kurį beprotiškai myliu.


    – Beisbolas?– Meto balsas švelnus.


    – Aha... Tėtis didelis Red Sox gerbėjas... Dievina Dvaitą Evansą... Deja, man nepavyko gauti jokio įdomaus suvenyro su šia gyvąja legenda... Taigi teko tik nupirkti bilietus į rungtynes... Bent jau tėtis nuskris į Detroitą... Ir tai bus gerai...


    Tik dabar pastebiu, kad Metas tebelaiko mane už rankos. Nors tiltą pervažiavome jau seniai. Ištraukiu ją... Ranka šilta...


    Per šią kelionę suprantu, kad man nepatinka ilgi skrydžiai. Jie mane vargina. Grįždama į Niujorką visą laiką praguliu ant sofos. Snaudžiu. Juk naktį nemiegojau, jaudinausi dėl savo boso.


    Petimi pajuntu kutulį. Veikiausiai Metas mano, kad miegu. Vis dėlto atsigręžti ir liepti jam pasitraukti nuo manęs neketinu. Man gera jausti jo prisilietimą. Mielai dar kartą paragaučiau tų lūpų ir saldžiai užmigčiau jo glėbyje...


    Niujorką pasiekiame apie penktą valandą vakaro. Karšta. Tenka nusirengti megztinį. Lieku vilkėti ploną palaidinukę su petnešėlėmis. Ir vėl į mane įbestas veriantis Meto žvilgsnis.


    Man tie jo žvilgčiojimai pradeda įkyrėti. Nejau kaskart, kai užsimesiu plonytį drabužį ant kūno, sulauksiu Meto žvilgsnio, šaukte šaukiančio: geidžiu tavęs! Nebūtina šaukti... Aš puikiai girdžiu...


    Jis primygtinai reikalauja, kad leisčiausi parvežama namo. Neprieštarauju. Meto automobilyje patogiau nei taksi. Ir skaniau kvepia...


    Amiras įsuka į mano namo garažą. Išlipusi iš automobilio sulaukiu dar vieno telefono skambučio.


    – Klausau, Leine,– susijaudinusi atsiliepiu.– Aha... Ką tik grįžau... Pavargau, kaipgi kitaip...– išspaudžiu šypseną. Metas šalia manęs ir įdėmiai klausosi mudviejų pokalbio.– Bet tikriausiai skambini ne tam, kad paklaustum, kaip kelionė... Jau yra?.. Ir?.. Tikrai?.. Taip ir sakė?– mano nuotaika keičiasi. Pralinksmėju.– Leine, tai pati geriausia naujiena...– pakeliu akis į Metą ir nusišypsau. O jis vis dar susirūpinęs žiūri į mane.– Okei... Pasikalbėsime vėliau...– padedu ragelį. Tiesiog netveriu džiaugsmu.– Biopsijos tyrimo rezultatai neigiami! Leinė neserga vėžiu!– mano šypsena nuo ausies iki ausies.


    Iš tos laimės apkabinu Metą ir stipriai suspaudžiu glėbyje. Jo rankos irgi tvirtai apglėbia mane.


    – Tai labai gera naujiena... Džiaugiuosi dėl Leinės...– sukužda jis.


    Supratusi ką padariau, atšlyju. Mudu žvelgiame vienas į kitą tarsi drovūs paaugliai, nežinodami ką toliau daryti. Gal vėl apsikabinti? O gal pasibučiuoti? Arba pakviesti vienas kitą į pasimatymą?


    – Aš jau eisiu... Susitiksim ryt darbe...– teištariu.


    – Taip... Darbe...– Metas irgi nekalbus.


    – Iki...


    – Iki...


    Atsisveikiname. Ir traukiame kiekvienas savo keliu. Aš einu prie lifto. O jis įsėda į automobilį ir nuvažiuoja.

    Negana, kad nemėgstu pirmadienių, turiu įrašyti į nekenčiamų dalykų sąrašą ir ilgas keliones bei miego trūkumą.


    Kaip šį rytą trūksta miego... Visai išsimušiau iš ritmo...


    Užtat pirmoji esu darbe. Aplenkiu net Metą. Paprastai atėjusi jau randu jį kabinete barškinantį kompiuterio klavišus.


    Pasidedu rankinę ant stalo ir atskleidžiu žaliuzes. Regis, ir šiandien bus karšta diena.


    Išgirstu atsidarant kabineto duris ir atsigręžiu. Įeina Metas. Jis rankoje laiko du puodelius išsineštinės kavos. Kiekvienam ant šono užrašyta Starbucks.


    – Labas rytas... Kavos?– regis, Metas geros nuotaikos.


    – Labas rytas... Aš jos negeriu...– šypsodamasi atsakau.


    – Žinau... Bet miegus gali išvaikyti tik ji...– jis atkiša puodelį.


    – Ačiū...– prieinu ir paimu jį.


    Nueidama matau, kaip jis dirsteli į mano užpakaliuką. Kurgi ne... Tasai šiandien kaip tyčia puikiai išryškintas. Vilkiu tamsiai mėlyną berankovę suknelę, siekiančią kelius. Ir aptemptą. Todėl matyti visi mano privalumai. Plonytis rusvas dirželis dar labiau pabrėžia vapsvos liemenį. O tokios pačios spalvos aukštakulnės basutės pailgina kojas.


    Neketinu kuklintis. Taip, taip... Yra į ką pažiūrėti. Juk Metas tai spokso. Nežinau, ar pastarosiomis dienomis stengiausi rengtis taip, kad jam patikčiau, ar?.. Dar neišsiaiškinau.


    Paragauju espreso kavos ir net nusipurtau. Stipri! Bet jei Metas sako, kad padės man pabusti, išgersiu iki dugno. Juk turiu begalę darbo...


    – Galiu šiandien perimti tavo susitikimus, jeigu nori,– pasisiūlo jis.


    – Būčiau dėkinga... Iki pietų turiu sutvarkyti kai kuriuos teisinius reikalus. Tad užtruksiu pas advokatą... Jeigu kas nors manęs ieškotų, pasirūpink, gerai?


    – Be abejo...– jis linkteli galvą.– Labai nuvarginau savaitgalį?


    Nelygu apie ką klausi... Ar turi galvoje pačią kelionę, ar tą bučinį?


    – Aš nepratusi keliauti... Tai tavo pasaulis. Ne mano...– gerdama kavą žvilgteliu į jį.– Daug dirbu, o atostogas kasmet leidžiu Bostone su šeima... Žinoma, galiu sau leisti ir tolimas keliones. Bet... Man svarbiau kas kita... Šeima man viskas... Tik būdama su saviškiais jaučiuosi laiminga...


    – Jiems pasisekė...


    – Dėl ko?


    – Kad turi tave...– svajingai ištaria Metas.


    Nusišypsau. O jis palikęs ir man šypseną apsigręžia ir eina į savo kabinetą. Dabar jau aš galiu įvertinti stangrų jo užpakalį.


    Tik nereikia manęs teisti. Kiekviena manimi dėta moteris darytų tą patį. Beje, Meto užpakalis tikrai vertas nuodėmės.


    Kad tik nepamirščiau paklausti apie autorines sutartis. Ir dar... Būtinai reikia pasidomėti bendradarbiavimu su Europos šalimis...


    Leidžiuosi liftu su šūsnimi popierių rankose. O galvoje kirba milijonai minčių.


    Advokatų kontora įsikūrusi keliais aukštais žemiau už mūsiškę.


    Prasivėrus lifto durims, mane pasitinka šviesus biuro interjeras. Ryžtingai žingsniuodama prie sekretorės stalo atkreipiu dėmesį į gražią gėlių puokštę laukiamajame, pamerktą į didelę vazą. Tai dar labiau pagyvina erdvę.


    – Meisonas užsiėmęs?– teiraujuosi žavingos sekretorės. Meisonas yra ilgametis mūsų agentūros advokatas. Ir, be abejo, savo srities profesionalas. Praeityje yra mus ne kartą išgelbėjęs iš keblios padėties.


    – Tuoj pasižiūrėsiu...– maloniai atsako ji.


    Ar tu mane stebi? Kelintą sykį žvilgteliu į kairėje nuo manęs stovintį vyrą. Jis atsirėmęs ranka į stalą, o akys įsmeigtos į mane. Gal taip nespoksok? Juk vis dėlto esame advokatų kontoroje. Taigi galiu imti ir apkaltinti tave priekabiavimu... Atsargiau...


    – Advokatas jus tuoj priims, panele Miler,– mano vidinį monologą nutraukia sekretorės balsas.


    – Ačiū... Luktelėsiu...– einu į šalį.


    – Ema Miler?– išgirstu, kaip įkyrusis spoksotojas ištaria mano vardą. Iš kur jį žinai?


    Atsigręžiu. Šviesiaplaukis ir toliau ryja mane akimis. Jis žengia kelis žingsnius į priekį, kad būtų arčiau manęs. O aš noriu žingtelėti atgal. Vis dėlto lieku stovėti savo vietoje.


    – Aš Aleksas... Aleksas Peris...– prisistato jis.


    Aleksas?.. Aleksas?.. Ar išties čia jis?! Taip, jis. Tos pačios duobutės skruostuose... Gerai jas prisimenu... Atrodo pasikeitęs... Suvyriškėjęs... Vyriškumo prideda ir toji trijų dienų barzdelė... Seksualus... Stop, mergaite! Valdykis!..


    – Taip ir maniau, kad esu tave kažkur matęs... Neklydau... Otu dar gražesnė...– toliau kalba jis.


    Kažkur matęs? Tik tiek tegali pasakyti?.. Ar aš ką tik nuraudau? Ak, taip... Juk jis paskutinį– ir vienintelį– kartą mane matė vilkinčią Ievos kostiumu... Atėmei nekaltybę ir pabėgai... Labai džentelmeniška...


    – Tu irgi pasikeitęs,– pagaliau prabylu ir aš.


    Nužvelgiu Aleksą nuo galvos iki kojų. Prabangus kostiumas. Ne prastesnis už tuos, kuriuos vilki Metas. Prasegta marškinių apykaklė ir dar kelios prasegtos sagos leidžia truputėlį žvilgtelėti į raumeningą kūną. Visa kita palikta vaizduotei.


    Jo žvilgsnis vis dar paslaptingas, anąsyk juo mane ir nuginklavo. Rodos, Aleksas ir dabar mėgina pasitelkti į pagalbą tą patį ginklą. Tik jis kažkodėl manęs nebeveikia.... Juk aš myliu Metą...


    – Ką tu čia veiki?– einu tiesiai prie reikalo.


    – Prireikė advokato paslaugų... O tu?


    – Meisonas yra mano... Tai yra agentūros, kurioje dirbu, advokatas...


    – Dirbi šiame pastate?– Aleksas atrodo susidomėjęs.


    – Taip. Keliais aukštais aukščiau... Reklamos agentūroje...


    – Panele Miler, jau galit užeiti. Advokatas jūsų laukia...– mudviejų pokalbį nutraukia sekretorė.


    – Buvo malonu susitikti,– šypsodamasi sakau. Ar tikrai malonu?– Bet manęs laukia reikalai. Neabejoju, tavęs irgi...


    – Tai buvo nuostabus netikėtumas... Žinoma, netrukdysiu tau... Gal kada nors ir vėl susitiksim...


    – Galbūt... Kas žino... Iki...


    Nelaukiu, kol jis atsisveikins. Apsigręžiu ir nužingsniuoju į advokato kabinetą. Jaučiu, kaip Alekso akys nulydi mane. Buvai mergišius ir likai mergišius... Niekas nepasikeitė...


    – Na, kaip praėjo tavo savaitgalis?– išgirstu Erikos balsą dar tarpduryje. Kokia ji neatsargi. Juk gali klausytis Džesika.


    Grįžusi iš advokato savo kabinete randu viešnią. Smalsioji draugė kaip visada nori viską žinoti.


    – Linksmai,– patogiai įsitaisau kėdėje, nes žinau, kad pokalbis bus ilgas. Erika iš tų, kuriuos domina smulkmenos.


    – Kuria prasme? Blogąja ar gerąja?


    – Abiem...– plačiai nusišypsau.


    – Ar jis tau ką nors padarė? O gal tu jam? Nes abudu nuo pat ryto vaikštinėjate išsišiepę...– Erikos žvilgsnis skvarbus.


    Jei tau pasakysiu, kad Metas mane pabučiavo, apie tai kaipmat sužinos Rajanas... Ir atlėks dar sykį pasikalbėti su Metu... Šį kartą viskas gali nesibaigti gražiuoju...


    – Nieko mudu nepadarėme. Vieta, kurioje buvome apsistoję, buvo labai graži. Matyt, toks jos poveikis žmonėms,– tyliai nusijuokiu, nes žinau, kad už kitų durų sėdi Metas. Nereikia, kad girdėtų, apie ką mes šnekam.


    – Neabejoju, kad ten gražu... Žiūrinėjau nuotraukas internete, taigi įsivaizduoju, kaip visa tai atrodo tikrovėje...


    – Įspūdinga...– mažumėlę užsisvajoju.


    – Kaip kambariai? Kaip aptarnavimas?– smalsauja Erika.


    – Gyvenom apartamentuose. Manau, toliau pasakoti nereikia...


    – Gyvenom? Tu ir Metas?..


    – Ne. Ne tame pačiame kambaryje ir ne toje pačioje lovoje. Apartamentuose buvo keli atskiri kambariai...– aiškinu kuo išsamiausiai. Juk žinau, kad draugė linkusi kapstyti giliau.


    – Mmm... Bet vonia tai viena...


    – Erika, neprisigalvok ko nereikia... Nieko tarp mūsų nebuvo... Praleidom savaitgalį toli nuo namų, darbų ir kasdienybės. Todėl abu ir šypsomės... Pavyko šiek tiek pailsėti nuo visko, ir tiek... Daugiau tau nieko nepasakosiu... Beje, Leinei viskas gerai... Tyrimų rezultatai neigiami...


    – Labai džiugu... Bet ji ir taip stipri moteris... Žaviuosi Leine... Kad aš tokia būčiau... Nesugebu net laikytis tos sušiktos dietos. Ką daryčiau. jeigu susirgčiau rimta liga?


    – Jėzau, Erika, dar tik pirmadienis, o tave jau kankina tokios mintys. Nereikėjo man užsiminti apie Leinę... Žinai, šiandien kai ką sutikau...– keičiu pokalbio temą.


    – Kodėl man atrodo, kad tas susitikimas nebuvo iš maloniųjų?– ji pašnairuoja į mane.


    – Aleksas pasirodė...


    – Aleksas? Brolis?


    – Ne... Kitas Aleksas...– antrą kartą jau tyliau ištariu jo vardą.


    – Pasirodė? Po šitiek metų?


    – Aha... Sutikau jį advokatų kontoroje...


    – Ką jis ten veikė?


    – Na, tu ir paklausei... Ką galima veikti pas advokatą?


    – Tau neatrodo, kad tai ne atsitiktinumas?– Erikos žvilgsnis ganėtinai įtarus.


    – Nežinau... Visko būna...– patraukiu pečiais.– Jei būtų ieškojęs, būtų atėjęs į agentūrą... Be to, iš kur galėjo žinoti, kad kaip tik šiandien lankysiuosi pas advokatą? Kvailas atsitiktinumas, ir tiek...


    – Atpažino tave?


    – Pirmas mane ir užkalbino... Tai aš jo nepažinau... Turiu pripažinti, puikiai atrodo... Dabar jis visai kitas vyras. Bent iš išvaizdos. O manieros tos pačios...– išspaudžiu ironišką šypsnį.


    – Kibo prie tavęs?


    – Sprendžiant iš jo žvilgsnio, manau, būtų mielai išdulkinęs nors ir ant sekretorės stalo...


    – Ema! Juk tu taip nekalbi!– Erika kone užrinka ant manęs.


    – Tai kad kitaip negaliu, kai prisimenu tą niekšelį...


    – Prašė telefono numerio?


    – Ne. Vis tiek nebūčiau davusi...


    Mūsų pokalbį nutraukia telefono skambutis. Man skambina svarbus užsakovas.


    – Atleisk, turiu atsiliepti...– sakau jai.


    Erika supratingai pasišalina iš kabineto.


    Keistas tas mano gyvenimas... Metas grįžo... Dar ir tas Nelabasis pasirodė... Ką visa tai reiškia? Ar čia kokie nors ženklai?


    – Ema... Ar išsiuntei tą sutartį, ar ne?– tik dabar išgirstu Meto balsą. Ko gero, jis jau senokai stovi prie mano darbo stalo ir kalbina mane. Buvau truputį užsigalvojusi.


    – Hmm... Taip. Viskas išsiųsta...– paskubomis atsakau.


    – Visą dieną skraidai padebesiais. Kas tau neduoda ramybės? Apie ką galvoji?– boso balsas malonus. O žvilgsnis susirūpinęs.


    – Nieko... Nieko, ką tau reikėtų žinoti...


    – Ar tikrai? Jei turi rūpesčių, sakyk...– Metui išties knieti žinoti, kodėl šiandien esu tokia išsiblaškiusi. Jis bando kaip įmanydamas iškvosti tą priežastį.


    Argi galiu jam pasakyti, kad toji priežastis yra Aleksas? Juk Metas žino, kaip šis susijęs su manimi... Įsivaizduoju, kokia būtų jo reakcija.


    – Važiuok namo... Jau vėlu...– pasiūlo.


    Gera mintis. Vis tiek nebesusikaupiu dirbti.

    Turiu kelias minutes prieš vienuoliktos valandos susitikimą, tad mudu su Metu aptariame kitos savaitės darbus.


    – Galiu dvidešimt penktą dieną susitikti su Rozenbergu. Otau tądien reikės nuvažiuoti į banką...


    – Gerai...– sakau.


    Šiomis dienomis jis labai paslaugus. Atrodo pasikeitęs po ano savaitgalio. Tarsi užrakinęs savo piktąjį dvynį atokiausioje vietoje.


    – O dvidešimt šeštą...– beldimas į duris priverčia jį nutilti ir atsigręžti į jas.


    – Užeikit,– paraginu stovintįjį už durų. Šiaip jau esame užsiėmę. O aš nemėgstu, kai trukdoma dirbti.


    – Atsiprašau...– įėjusi į vidų Džesika žvilgteli ir į mane, ir į Metą. Rankose laiko didžiulį krepšį su rausvomis rožėmis.– Čia... Tau...– blondinė kreipiasi į mane ir deda rožes ant stalo.


    Nustebusi nužvelgiu puokštę. Paskui kilsteliu akis į Metą. Ar tu man jas atsiuntei? Ne. Ko gero, ne tu. Nes jeigu būtum atsiuntęs, tavo veido išraiška būtų kitokia.


    – Ačiū, Džesika...– padėkoju ir ištraukiu įkištą tarp rožės žiedų voką.


    Kabinete liekame dviese. Paskubomis išimu iš voko kortelę. Joje rašoma:


    Niekaip negaliu išmesti Tavęs iš galvos...


    Įdomu, kodėl?..


    Gal kalta praeitis?..


    O gal vakarykštis susitikimas?..


    Pajuntu, kaip lūpose pražysta šypsena. Gėlės nuo Alekso... Staigmenų staigmena!..


    – Gal galime tęsti ką pradėję?– burbteli Metas. Jo balsas pasikeitęs. Kakta suraukta. O lūpos smarkiai sučiauptos.


    Nepatinka jam tos gėlės. O raštelis, privertęs mane nusišypsoti, irgi nekelia jokio džiugesio. Pavyduliauji, mažuti?.. Pats tai neprašei leidimo anam bučiniui... Tai kodėl man tavęs nepaerzinus ir neatsilyginus tuo pačiu?


    – Pasitark su Erika, nes aš jau vėluoju į susitikimą... Tikrai negaliu ilgiau aptarinėti to grafiko... Laukia užsakovas...– apgailestaujančiu žvilgsniu pažiūriu į jį.


    Tyčia įkišu voką atgal tarp rožių ir palieku kabinetą. Juk žinau, tau smalsu, kas ten parašyta...


    Jis perskaito... Vokas padėtas ne taip, kaip palikau.


    Pietūs su Erika buvo smagūs. Aptarėme Aleksą ir jo atsiųstą puokštę. Na, dar pasikalbėjome ir apie Metą. Tie vyrai... Kokie jie nuspėjami... Mes, moterys, kitokios... Paslapčia rezgame intrigas... O anie žaidžia atviromis kortomis...


    – Erika, ir šitą laišką nunešk buhalterei...– paduodu jai voką ir toliau peržiūrinėju korespondenciją, atsirėmusi į registratūros stalą. Parimusi prie popierių Džesika kažką juose žymisi pieštuku.


    Akimis palydžiu Eriką. Ir pamatau, kaip iš lifto išeina Aleksas. Galvoje pasigirsta būgnų tratėjimas. O manyje slypinti mažoji dainininkė rankose jau laiko plaukų šepetį ir garsiai traukia vienintelę dainą, kurią dabar gali prisiminti... I knew you were trouble when you walked in... So shame on me now... Trouble, Trouble, Trouble...


    Aleksas sutinka nustebusį mano žvilgsnį. Ir atsako į jį savąja kerinčia šypsena, paliekančia skuostuose dvi žavias duobutes.


    – Generalinė direktorė? Neblogai...– ištaria priėjęs ir perskaitęs ant durų mano pareigų pavadinimą.– Labas...


    – Labas...– neslepiu nuostabos.– Kaip... Kodėl tu čia?– pavedėju jį į šalį, toliau nuo Džesikos.


    – Buvau netoliese ir sumaniau užsukti...– ima flirtuoti jis.


    – Aha... O dabar norėčiau išgirsti tikrąją priežastį...


    – Iš tikro nežinau, kodėl esu čia... Nuo vakar vis galvoju apie tave... Matyt, kažkokia jėga tempte atitempė iki šios vietos...


    – Beje, ačiū už gėles...– sakau tarsi norėdama nukreipti kalbą.


    – Norėčiau pakviesti tave vakarienės... Manau, mums reikia apie daug ką pasikalbėti...


    Reikia... Tik nežinau, ar norėtum išgirsti žodžius, kuriuos jau senokai trokštu tau pasakyti...


    – Ema...– tai Meto balsas.


    Žvilgteliu į jo kabineto duris. Šios praviros. Šalia jų stovi pavydusis mano bosas. Šiandien dar ir piktasis... Sveikas sugrįžęs, blogasis dvyny.


    – Mūsų laukia susirinkimas...– sako jis.


    Ne, nelaukia. Žinau savo dienotvarkę...


    Metas prieina arčiau.


    – Metjus Rosas... Aleksas Peris...– pristatau juodu vienas kitam.


    Man ištarus Alekso vardą, Metas taip pasižiūri į mane, kad negaliu atlaikyti jo žvilgsnio. Aleksas paduoda ranką sveikindamasis, o anas dvejoja, ar duoti savąją. Vis dėlto pasisveikina.


    – Einam?– Metas kreipiasi į mane.


    – Tuojau ateisiu, pone Rosai...– mandagiai atsakau. Deja, jis dar labiau susiraukia. Jeigu jau vadinu ponu Rosu, gero nelauk. Metas puikiai tai supranta.


    – Tai kaip? Sutiktum su manimi pavakarieniauti? Tarkim, šį vakarą?– dar kartą klausia Aleksas, bosui pasišalinus.


    O šis tebestovi prie durų ir klausosi mūsų pokalbio. Pašnairuoju į jį.


    – Sutinku...– sakau tik dėl to, kad smalsu išgirsti, kaip Aleksas teisinsis dėl anos nakties, kurios išvis neturėjo būti. Padariau klaidą. Kvailių kvailiausią.


    – Man reikėtų tavo telefono numerio...


    Padiktuoju jį. Nežinau, ar gerai elgiuosi. Šią akimirką šeštasis mano jausmas tyli.


    – Tai susitiksime šį vakarą?– pasitikslina Aleksas.


    – Taip.


    – Vėliau parašysiu restorano adresą... Iki...– jis pamerkia man akį ir traukia prie lifto.


    Nieko nebeatsakau. Net nenulydžiu žvilgsniu. Mano akys įsmeigtos tik į poną Rosą. Jo žvilgsnis tiesiog žudo. Nebegaliu pakęsti.


    Grįžtu į savo kabinetą. O man iš paskos dar kai kas užeina.


    – Aleksas?.. Tikrai?.. Gal juokauji?– Metas negali suvaldyti pykčio. Ir nuostabos.


    – Kas tau darosi? Ko čia rėkauji?– nesu nusiteikusi pavydo scenai.


    Koks čia gali būti pavydas, jeigu mūsų niekas nesieja? Kodėl jis nuolat kelia man tas scenas? Ak, tiesa... Aš jį erzinu...


    – Dabar man aišku, kas tau atsiuntė tas gėles... Gal visai proto netekai? Neprisimeni, kaip jis pasielgė su tavimi?


    – Žiūrėkit, kas kalba... Ar ne toks pats didvyris kaip jis?


    – Aš neatėmiau tau nekaltybės tokiu niekingu būdu...


    – Bet pasielgei ne ką geriau...– primerktomis akimis pažvelgiu į jį. Kaskart tai prisimenant man suskausta. Ir dabar pajuntu dūrį į širdį.


    – Aš... Ne...


    – Ką tu?!... Ką?!– užrinku ant jo, įsikibusi į stalą.


    Metas tyli. Na, pasakyk, ką taip nori pasakyti. Kad pasinaudojai manimi. Kad aš tau buvau tik eilinė meilužė ir tikriausiai neprilygau toms elitinėms kekšėms, kurių paslaugas nuolatos pirkdavai... Todėl ir palikai mane? Ar ne tai tikroji priežastis?


    Jis nervingai persibraukia plaukus pirštais ir greitu žingsniu išeina iš kabineto. Ir vėl nukenčia durys. Kaip visada, kai jis būna piktas.


    Aštuonios valandos vakaro. Dar kartą perskaitau Alekso žinutę.


    Aleksas Peris

    Lauksiu Tavęs ;)


    Truputėlį vėluoju. Galėjau pasirodyti ir dar vėliau.


    Pastatau audi prie Alekso parinkto restorano ir užeinu vidun.


    Atvažiavau tiesiai po darbo, tad nespėjau grįžti į namus ir persirengti. Vilkiu pastelinės žalsvos spalvos suknelę, aviu baltus aukštakulnius. Manau, kad tokia apranga visai dera su šia vieta. Vis ne džinsai ir palaidinukė.


    Nesu buvusi šiame restorane. Tik girdėjusi, kad Le Bernardin garsėja nepakartojamais jūrų gėrybių patiekalais.


    Aleksas jau laukia manęs prie staliuko.


    – Labas vakaras,– sakau jam. Nors šiandien mudu kartą jau sveikinomės.


    – Labas, gražuole...


    O! Koks tu greitas... Gražuole?


    Prisistačius padavėjui, užsisakau tuno. Pagal patiekalo aprašymą labai jau maga jo paragauti. Aleksas užsisako austrių. Nežinau, ko tikisi iš šio vakaro. Bet aistrą, kurią jam sužadins austrės, numalšins tikrai ne su manimi... Pažadu tai!... Prisiekiu!...


    – Tai kuo užsiimi, Aleksai?– klausiu gurkštelėjusi vandens. Mano burna visai išdžiūvusi.


    – Esu aktorius...


    Tau tinka... Rudos akys tik ir sukurtos meluoti.


    – Patinka juo būti?


    – Taip. Esu laimingas. Dabar man aukso amžius. Gaunu daug vaidmenų... Uždarbiu irgi nesiskundžiu.


    – O kaip meilės reikalai? Jau yra ta laimingoji, kuriai norėtum užmauti žiedą ant piršto?– klausiu be jokio smalsumo. Tiesiog įdomu, ką jis atsakys.


    – Deja, nėra tos vienintelės moters, dėl kurios ryžčiausi tokiai beprotybei. Bet gal greit bus...– jo žvilgsnis leidžia suprasti, kad tam tikčiau ir aš.


    Meluoji. Neabejoju, kad turi merginą. Ir ne vieną. Tik man tai nerūpi. Juk nežadu prasidėti su tavimi...


    – Kodėl prieš aštuonerius metus palikai mane?– nebegaliu klausytis jo paistalų, tai ir klausiu, kas labiausiai domina.


    Aleksas neatrodo nustebęs. Jis tikėjosi šio klausimo. Ir greičiausiai turi sumanęs puikų paaiškinimą.


    – Rodos, kad mudu dar vakar sėdėjome aname paplūdimyje... Prie laužo... Nuostabiai leidome laiką...


    Ple, ple, ple... Ne šitai noriu išgirsti...


    – Jei taip nuostabiai leidome laiką, tai kodėl vakaro pabaiga buvo visai kitokia?..


    Prie mūsų staliuko pasirodo padavėjas. Todėl Aleksas turi dar kelias papildomas minutes apgalvoti savo atsakymą. Kol mums bus patiekta vakarienė.


    Padavėjas malonus. Noriu padėkoti šiam mielam jaunuoliui ir... NEGALI BŪTI! Akys užkliūva už pažįstamos poros, atokiau nuo mūsų besikalbančios su restorano administratoriumi.


    Metas pažvelgia į mane. Įsikibusi jam į parankę kikena Džesika. Jis palinksta prie jos ir kažką sušnibžda į ausį. Blondinė dar sykį nusijuokia.


    Gal jis iš manęs tyčiojasi?.. Į tą patį restoraną? Ir dar su šita?


    Mintimis kažkur nuklystu. Atsipeikėju tik tada, kai pamatau tuodu einant prie mūsų staliuko.


    – Labas vakaras, panele Miler...– pasisveikina Metas.– Kokia staigmena ir jus čia matyti...


    Tik nereikia...


    – Ar neatrodo, kad staigmenų esama ir daugiau, pone Rosai?– įtariai nužvelgiu jį.


    – Tai tik sutapimas...– plačiai šypsodamas Metas pašnairuoja į Aleksą.– Bet mes jums netrukdysime... Gero vakaro...– jis parodo Džesikai juodviem skirtą staliuką. Pats irgi nueina jai iš paskos.


    Pastebiu, kad blondinė išdidžiai žvelgia į mane. Turbūt savosiomis intelekto nelytėtomis smegenėlėmis jau įsivaizduoja jųdviejų vestuves.


    Jie įsitaiso netoli mūsų. Metas tyčia pasodina Džesiką nugara į mane. Kad pats galėtų stebėti mane.


    Man visa tai nebepatinka...


    – Bosas persekioja tave?– po ilgokos tylos klausia Aleksas.


    – Nenukreipk kalbos. Atsakyk, kodėl tą naktį nelikai kartu su manimi...– kalbu piktokai. Labai pykstu ant Alekso, bet Metas mane siutina labiau.


    – Patikėk, tikrai būčiau likęs... Bet paskambino tėvai ir pasakė, kad mirė močiutė. Tad teko skubiai grįžti į Londoną...– žvelgiančios į mane Alekso akys liūdnos.


    Nagi... Maniau, tu geresnis aktorius... Klasikinis melas apie močiutę?... Kaip žema...


    – Galėjai palikti bent jau raštelį... Juk nesunku...


    – Buvau taip priblokštas, kad nebežinojau ko griebtis... Ieškojau kokio nors popieriaus lapo, bet nieko neradau... Ketinau grįžęs iš Londono viską tau paaiškinti, juk būtum supratusi, kodėl taip staiga dingau...


    Tu tikrai aktorius? Nežinau, kokie idiotai tave samdo. Ir kokiems vaidmenims. Nebuvo popieriaus skiautės? Bendrabutyje? Pas studentes? Tai kaip tau atrodo, ant ko mes rašome paskaitose? Gal ant stalo?.. Kvailys...


    – Užjaučiu dėl močiutės,– pareiškiu užuojautą, nors labai norisi pridurti: kuri, ko gero, ir šiandien tebėra sveika gyva.


    – Tu tikrai man labai patikai... Nejaugi manai, kad būčiau buvęs toks niekšas ir tyčia pasprukęs nuo tavęs?.. Juk tau tai buvo pirmas kartas. O jis esti ypatingas... Ypač merginai... Labai norėjau pasilikti su tavimi iki ryto... Kad pabudusi mano glėbyje pasijustum mylima ir saugi...


    Deja, pamiršai, kad buvau apsvaigusi nuo alkoholio. Netikiu, jog blaivi būčiau norėjusi su tavimi mylėtis. Pasinaudojai puikia proga, ir tiek...


    – Nori pasakyti, kad ką nors jautei?.. Buvai įsimylėjęs?– uždavusi tą klausimą žvilgteliu į Metą. Aišku, šis mane stebi. Matau, kad Džesika kažką linksmai tauška, o jis nesiklauso. Tik vaizduoja, kad įdomu.


    – Nežinau ar buvau įsimylėjęs...– Aleksas patraukia pečiais.– Bet patyriau keistą jausmą... Ir dabar jis mane užvaldęs... Man reikia dar vieno pasimatymo, kad išsiaiškinčiau, kas tai per jausmas...– jis pasitelkia sunkiąją artileriją. Savo žaviąją šypseną.


    – Visų pirma... Ši vakarienė ne pasimatymas... O daugiau žadėti aš negaliu. Nekenčiu netesimų pažadų...


    – Tada norėčiau dar vienos vakarienės... Dviem draugams...


    Mes niekada nebuvome draugai ir nebūsime... Nesvajok...


    – Jau sakiau. Nemėgtu švaistytis pažadais...


    Metai, palik mane ramybėje. Man jau nusibodo tavo spoksojimas... Vis dėlto nė neketini nusukti akių, tiesa?


    – Man reikia eiti,– pasakau Aleksui.– Rytoj anksti keltis į darbą, tad norėčiau pailsėti...


    – Gerai... Eime... Ar galėčiau tave palydėti?


    – Tai kad atvažiavau savo mašina...


    – Nesvarbu... Galiu važiuoti iš paskos... Tai būtų itin šiuolaikiškas damos palydėjimas iki jos namų durų...– Alekso šypsena visame restorane šviečia tarsi kalėdinių žvakučių girlianda.


    Sutinku. Ko gero, vien norėdama paerzinti Metą... Jei žaisti, tai iki galo... Be to, jis irgi geras... Pasirodė čia su ta blondine... O gal tai rimta?..


    Garaže pastačiusi audi žvilgteliu į veidrodėlį. Pamatau Aleksą išlipant iš raudono poršė. Jis prieina ir atidaro manojo automobilio dureles. Padeda iš jo išlipti.


    – Gyveni gražioje vietoje...– sako lyg prašytųsi pakviečiamas apžiūrėti mano butą.


    – O tavęs kokiame rajone ieškoti?


    – Viešbučiuose. Darbo reikalais tenka daug keliauti, taigi nėr kada susirasti butą. Be to, man jo nelabai ir reikia. Viešbučiuose puikus aptarnavimas...


    Regis, už kampo stovi Meto audi A8. To betrūko... Jis mane seka?


    – Laikas atsisveikinti, tiesa?... Na, ką gi... Ačiū už malonią draugiją...– Aleksas pasilenkia manęs pabučiuoti. Bet aš nusigręžiu.


    – Gal palydėsi iki buto durų?– pasiūlau šypsodamasi. Tik ta šypsena dirbtinė. Jeigu ten tikrai stovi Meto automobilis, būtų ne pro šalį, jei bosas imtų pavydėti, matydamas mudu su Aleksu kylant liftu.


    – Žinoma...– Aleksas atrodo nustebęs. Bet tuoj pat paslaugiai spusteli lifto mygtuką.


    Pati jį pakviečiau pakilti iki mano buto. Tai dabar pati turiu sumanyti, kaip juo atsikratysiu.


    – Štai ir mano namai...– nedrąsiai sakau žvelgdama į tas kasdien varstomas duris.


    – Nepakviesi užeiti?– jis kilsteli antakį. Tik ne taip jaudinamai, kaip tai išeina Metui.


    – A... Aš nesusitvarkiusi... Nelabai norėčiau, kad pamatytum tą netvarką...– aišku, meluoju.


    – Aš irgi netvarkingas. Todėl tos tavo netvarkos nė nepastebėsiu...– nusijuokia jis.


    – Atleisk, gal kitą kartą. Tikrai jausčiausi nesmagiai, jei įsileisčiau į tokį butą...


    Pats susiprask ir nešdinkis iš čia.


    – Na, jeigu nekvieti užeiti, tai trauksiu... Kaip jau sakiau, ačiū už malonią draugiją,– Aleksas dar kartą bando savo laimę. Bet bučinio iš manęs taip ir nesulaukia. Tenka pasitenkinti vien pakštelėjimu į skruostą.


    Greičiau... Keliauk... Keliauk... Šypsausi žvelgdama į stovintį lifte Aleksą. Bet durims užsivėrus šypsena dingsta nuo veido.


    Bute tylu. Prie tos tylos esu seniai pripratusi. Ji niekada neslėgdavo. Bet kai į mano gyvenimą atėjo Metas ir... išėjo... Toji tyla ima vis labiau nervinti.


    Išsitraukiu iš rankinės mobilųjį. Noriu pažiūrėti, ar nėra praleistų skambučių.


    Kur nebus. Tris kartus skambino Rajanas. Nekantrauja perskaitoma ir viena žunutė.


    Rajanas


    2013-06-18 Antr. 20.07


    Maže, kur tu? Norėjau


    pakviesti vakarienės. Jau


    grįžau į Niujorką. Paskambink ;)

    

    

    Ema M.


    2013-06-18 Antr. 21.22


    Labas :) Turėjau reikalų ir


    tik dabar perskaičiau tavo


    žinutę. Papasakosiu tokių


    naujienų, kad nepatikėsi.


    Galėsi ryt vakare užvažiuoti


    pas mane? Šįsyk aš kviečiu


    tave vakarienės ;)

    

    

    Rajanas


    2013-06-18 Antr. 21.24


    Kokių naujienų??? Greitai


    pasakok!!! ;)

    

    

    Ema M.


    2013-06-18 Antr. 21.25


    Viską sužinosi rytoj :P :P


    Labanakt :*

    

    

    Rajanas


    2013-06-18 Antr. 21.26


    Taip nesąžininga! Rrrr…


    Labanakt, maže :*


    Norėčiau, kad tai būtų parašęs Metas. Jo žinutės „Labanakt, mažyte...“ ir pridėtas bučkis visada priversdavo mane nusišypsoti. Rytą irgi pabusdavau su šypsena veide.


    Dabar jis tikriausiai linksminasi su ta blondine... Nedrįsk, Džesika, kišti nagų prie jo! Kitaip nurausiu tau tuos peroksidinius plaukus!


    Velnias! Kaip sužinoti, ką jis veikia? Jeigu Metas matė mane su Aleksu įlipančius į liftą, tai, be abejo, norės man atsilyginti. Po velnių, prisižaisiu! O gal jau prisižaidžiau? Būtinai turiu sužinoti, ar tarp jų nieko neįvyko... Tik kaip?

  


  
    


    2013 m. birželio 19 d.


    – Taip... Patiko... Jis tobulas... Žinai, kur buvom? Le Bernardin restorane...


    Slapta klausausi Džesikos pokalbio telefonu. Jaučiuosi kaip kokia agentė, šnipinėjanti savo bendradarbę. Taip išėjo netyčia. Tiesiog ėjau atsinešti stiklinės vandens ir nugirdau ją kalbant su kažkuo. Kai paminėjo Meto vardą, sustingau vietoje. Ir nebegalėjau žengti nė žingsnio. Tad ir likau už durų.


    – Nenorėk visko žinoti,– linksmai sako Džesika nematomam pašnekovui.– Nepasakosiu, kas buvo vėliau...– Vis dėlto buvo? Kalbėk, blondine!– Jis tikras džentelmenas... Moka asistuoti moteriai... Pasakysiu tik tiek, kad vakaras buvo nepakartojamas... Mudviem buvo gera...


    Ne! Tu su ja pergulėjai... Pykstu ne tik ant Meto, bet ir ant savęs. Tai aš su visais erzinimais jį privedžiau prie to.


    Grįžtu į kabinetą su tuščia stikline rankoje. Dabar vanduo man rūpi mažiausiai. Reikia kur nors nukreipti mintis.


    Nenoriu galvoti ir apie Metą. Ypač apie vakarykštę naktį... Jis su Džesika... Džesika su juo. Ne. Nenoriu to įsivaizduoti. NENORIU!!!


    Patikrinu elektroninį paštą. Labai nustebina vienas ką tik atsiųstas laiškas. Mano žvilgsnis tuoj pat krypsta į rudąsias duris.


    – Po velnių, ką tai reiškia?!– pikta įsibraunu į Meto kabinetą.– Tu priėmei Baludžių pasiūlymą? Nė viena agentūra nenori su jais prasidėti. Patirsime tik nuostolių ir neišsikapstysime iš teismų maratono... Tu šito nori?– vos nešaukiu ant jo.


    – Man patinka rizikuoti...– ramiai atsako jis, neatitraukdamas akių nuo kompiuterio ekrano.


    – Gal ponas Rosas būtų toks kilnus ir teiktųsi žiūrėti pašnekovui į akis, kai šis su juo kalba?– manoji ironija tvirtai sučiaupusi lūpas jau tratina būgnus.


    Metas demonstratyviai uždaro nešiojamojo kompiuterio dangtį. Ir patogiai įsitaisęs kėdėje pasiremia smakrą ranka.


    – Ačiū, jūsų kilnybe,– nutaisau ironišką šypseną.


    – Gal liausies?– jis vis dar susiraukęs ir, regis, visai nepatenkintas šiuo žaidimu.


    – Aš dar tik pradedu... Šitaip berizikuodamas privesi agentūrą prie bankroto...


    – Nesijaudink, žinau ką darau. Nors, tiesa, galėčiau ją ir sužlugdyti... Bet kol kas to nenoriu...– klastingu žvilgsniu dėbteli į mane.– Tau jis patinka?– jo kūno kalba pasikeičia, kvėpavimas darosi tankesnis.


    – Kas?


    – Pati žinai kas...


    Aleksas? Aišku, ne! Aš tik tave... Nesakysiu to... Nesi nevertas išgirsti.


    – O ji tau?– mosteliu galva į duris. Matau, kad jis supranta, apie ką kalbu. Bet Metas tyli.– Nori, kad pakartočiau, ką esu ne kartą sakiusi? Tau neturėtų rūpėti mano asmeninis gyvenimas. Ir šitas pokalbis turėtų būti visai ne apie tai... Kai kitą kartą norėsi priimti tokį kvailą sprendimą, pirmiau pasakyk man...– jo arogancija varo mane į neviltį, tad išlekiu iš boso kabineto. Po truputį imu nekęsti šios patalpos.


    Jau nebežinau, kokie jausmai tam žmogui verda manyje. Meilė? Tik ne dabar.


    – Aš neprivalau tau aiškintis dėl kiekvieno savo veiksmo... Tiek darbe... Tiek asmeniniame gyvenime...– atsekęs man iš paskos Metas toliau rodo išdidumą. Ypač pabrėžia žodį „asmeniniame“.


    – Kaip ir aš tau... Nebent tai susiję su darbu... Pripažįstu turinti tartis su tavimi dėl kiekvieno būsimo ėjimo. Bet asmeninių dalykų neaptarinėsiu...


    – Tu su juo...


    – Nutilk!...– nutraukiu jį.– Aš apie tai nekalbėsiu... Tai tik mano reikalas, ką mudu darėm... Tu irgi ne šventasis. Manau, kad linksmai praleidai vakarą su panele Džesika... Ir naktį...


    – Aš...


    – Gana! Jei neturi daugiau ko pasakyti apie darbą, išeik...– griežtai tariu. Kone paliepiu.


    Metas prisimerkęs nužvelgia mane. Nueidamas dar persibraukia tamsius plaukus delnais. Aišku kaip diena, kad nervinasi.


    – Prakeikimas...– sukuždu sau po nosimi, išgirdusi dūžtant stiklą. Netyčia ranka užkliudau stiklinę ir ši akimoju virsta šukėmis ant grindų.– Ai...– dar ir įsipjaunu.


    Metas jau stovi tarpduryje. Dabar jo žvilgsnis kitoks... Rūpestingas.


    – Kas atsitiko?– klausia žiūrėdamas į mano kruviną ranką.


    Na, gerai... Tiek ten to kraujo. Truputėlį perdedu. Įsipjoviau pirštą, ir viskas. Nieko čia baisaus.


    – Sudaužiau stiklinę... Ir dar įsipjoviau į prakeiktą šukę...– prisidedu pirštą prie lūpų ir bandau sustabdyti kraujavimą.


    – Parodyk...– priėjęs prie manęs paliepia Metas.


    Paklūstu. Kažkodėl niekada negaliu atsispirti tokiam jo balsui. Liepiančiam. Vyriškam. Ir kartu švelniam. Rūpestingam.


    Mano ranka atsiduria jo delne. Ją ima kutenti elektros srovė.


    – Turi kokio nors dezinfekuojančio tirpalo ir pleistro?– pasidomi jis.


    – Ten, spintoje prie sienos... Trečiame stalčiuje...


    Atsisėdu ant kėdės. Metas taip pat prisitraukia kėdę šalia. Gera jausti jo, tvarstančio beveik neįžiūrimą mano žaizdelę, prisilietimus.


    Mano asmeninis gydytojas... Ir kodėl man taip sunku su tavimi? Tavo nuotaikos kinta ne kas minutę, o kas sekundę... Pasakyk, kad negulėjai su Džesika... Būk geras...


    – Ačiū,– padėkoju jam už darbą. Pleistras ant didžiojo piršto užklijuotas tobulai.


    Matau, kad jis nenori paleisti mano rankos. Nesistengiu jos ištraukti. Keistai žvelgiame vienas į kitą. Nežinau, kas jo mintyse. O aš... aš noriu, kad visas būtų kaip anksčiau. Noriu, kad pas mane sugrįžtų barmenas Metas, tada vėl būčiau laiminga.


    – Kitą kartą būk atidesnė ir žiūrėk ką darai...


    Na, ar nesakiau apie besikeičiančias jo nuotaikas?


    – Tik nereikia manęs mokyti...– tyliai burbteliu, Metui išeinant iš kabineto.


    Grįždama iš buhalterės pamatau plepant Eriką su Džesika. Ši nesivargina pakelti nepaliaujamai čirškiančio telefono ragelio. Blondinei įdomiau liežuvauti, savo darbą ji pamiršusi. Tik išvydusi mane pagaliau atsiliepia į skambutį.


    – Kai Metas pradėjo rodyti jai dėmesį, tapo nebepakenčiama...– sakau Erikai, priėjusiai artyn.


    – Pastebėjau... Man irgi gyrėsi apie vakarykštį vakarą...


    – Kaip?


    – Pasakojo apie vakarienę... Kur buvo. Ką valgė...


    – Nieko daugiau?


    – Ne. O ką turėjo pasakoti?– Erika atrodo nustebusi, nelabai suprantanti, ką noriu sužinoti.– Nesvarbu... Ką čia tokio spalvingo turi?– nukreipiu kalbą, domėdamasi jos laikomomis skrajutėmis.


    – Visoks reklaminis šlamštas, ir tiek...– pavarčiusi jas Erika numoja ranka.


    – Pamačiau vaisių krepšelį...– rodau pirštu į vieną lankstinuką.– Iškart prisiminiau, kaip anądien svajojau apie braškes... Žinau, kad pas Leinę jų jau turėtų būti. Sakau, paprašysiu Rajano, kad grįždamas iš žirgyno parvežtų...


    – Ak, aš irgi jų norėčiau...– svajingai ištaria Erika ir nuryja seilę.– Paprašyk, kad priskintų daugiau...– nusišypso.– Numanau, kad Leinė labai laiminga dėl gerų tyrimo rezultatų...


    – Taip. Be galo tuo džiaugiasi...


    – Gal galime pasikalbėti?– už nugaros išgirstu Meto balsą. Visai negirdėjau, kaip priėjo.


    Palieku Eriką ir kartu su bosu einu į savo kabinetą. Atsisėdu prie stalo ir pasiūlau sėstis jam. Bet Metas lieka stovėti.


    – Klausau... Kalbėk...– paraginu jį.


    – Ką pasakytum, jeigu pasiūlyčiau penktadienį agentūroje surengti vakarėlį? Noriu artimiau susipažinti su visais darbuotojais... Juk dauguma jų jau kitą savaitę išeina atostogų. Tad, manau, būtų tinkamas metas mums visiems po darbo draugiškai pasišnekučiuoti. Penktadienį padirbėtume tik iki pietų. Opaskui vakare susirinktume pasilinksminti. Kaip sakai? Gera ar bloga mintis?


    – Manau, kad gera...– trumpai atsakau. Ką čia pridursi? Juk visiems kartais reikia atsipalaiduoti.


    – Galėsi viskuo pasirūpinti? Išsiuntinėti kvietimus ir visa kita?– maloniai prašo Metas.


    – Pasirūpinsiu. Tik nežinau, ar salė, kurią visada nuomojamės, bus laisva. Pabandysiu ten paskambinti,– imu rinkti telefono numerį.– Labas, čia Ema,– pasisveikinu su pažįstama pašnekove.– Noriu paklausti, gal kartais penktadienį galėčiau išsinuomoti salę?.. Tikrai? Tai tiesiog puiku... Mums reikės, kad ji būtų paruošta aštuntai valandai vakaro... Taip, kaip visada, užsakykite iš to paties restorano. Jis kol kas mūsų nenuvylė... Kiek žmonių?.. Tarkim, gal septyniasdešimt... Gal kas nors ateis su antrąja puse... Tikslaus skaičiaus nepasakysiu, bet... Juk žinot, kokie būna mūsų vakarėliai... Ačiū... Iki...


    Metas įdėmiai klausosi šio pokalbio. Man paminėjus antrą pusę kažkodėl susiraukia.


    – Viskas sutarta... Belieka visiems išsiuntinėti kvietimus... Beje, ta salė pirmame aukšte, po dešine. Manau, nesunkiai ją rasi.


    – Aišku...


    Tasai „aišku“ labai jau nemalonus. Nejaugi bosas nusiminė dėl to, kad kviečiamos ir antrosios pusės? Betgi mes visada taip darom...


    – Beje, po poros valandų mudu turime susitikimą su užsakovu. Pakviečiau jį vakarienės. Taigi važiuosi kartu su manimi...– lyg tarp kito priduria Metas. Bet man tai ženklas, kad jis ir vėl kėsinasi į manuosius vakaro planus.


    – Aš vakarui jau turiu kai ką numačiusi ir tikrai negaliu dalyvauti tame susitikime,– prieštarauju.


    – Nenoriu nieko girdėti. Tai tavo darbas. Todėl savo pramogas turėsi atšaukti...– Skvarbus Meto žvilgsnis įsminga į piktas mano akis.


    Tu manai, kad susitiksiu su Aleksu? Tai štai koks tavo sumanymas... Laikyti mane darbe iki vėlumos... Tikriau, tvarkyti darbo reikalus iki išnaktų...


    – Aš savo planų tikrai neatšauksiu. Reikėjo pranešti vakar. One dabar, likus porai valandų iki to susitikimo...


    – Vakar buvai labai užsiėmusi. Nenorėjau trukdyti...– ir jis nestokoja ironijos. Tik nežinia kuri... jo ar manoji ironija susikovusios laimėtų.


    – Nepradėk tų savo nesąmonių... Dabar kalbam apie darbą...


    – Važiuosi su manimi, ir taškas.


    – Metai!.. Pone Rosai!– kelis kartus sušunku jam nueinant.


    Bet atsako nesulaukiu. Tyla.


    Gavusi kvietimą į vakarėlį Erika man tą pačią minutę atsiunčia elektroninį laišką. Ji nekantriai laukė penktadienio, kada galės pasirodyti su rausvąja suknele, dar neturėjo progos ją vilkėti.


    O aš ničnieko nenoriu girdėti apie jokias sukneles. Labiau nerimauju, kad visgi teks atšaukti vakarienę su Rajanu. Bet tada jis išties ims domėtis, kur esu. Ir su kuo...


    – Pasiruošusi?– įėjęs pro duris klausia Metas. Rankoje laiko mobilųjį, porą kartų užmeta akį į jį.


    – Ne,– atsakau tvirtai ir nė neketinu keltis nuo kėdės.


    – Nori, kad nuneščiau tave ant rankų iki automobilio?– regis, jis kalba rimtai.


    Esu tarsi prilipusi prie savo kėdės ir nė nekrusteliu. Metas lukteli. Bet matydamas, kad aš nusiteikusi rimtai, žingteli į priekį. Ir ketina apeiti stalą. Hmm... Tu tikrai nusiteikęs tai padaryti?


    – Gerai! Supratau! Nueisiu pati...– sakau iškėlusi rankas delnais į viršų.


    Pasiimu rankinę ir nutaisiusi rūstų žvilgsnį praeinu pro jį.


    Lifto laukiame tylėdami. O ir lifte esame ne šnekesni.


    Garaže mūsų jau laukia Amiras. Jis stovi šalia atidarytų automobilio durelių. Esu tokia pikta, kad net jam nepadėkoju. Ojuk jis niekaip nebuvo susijęs su mano bloga nuotaika.


    Dėl visko kaltas tik ponas Rosas. Kai jį sutikau, mano gyvenimas nusidažė įvairesnėmis spalvomis. Tik nežinia, šviesesnėmis ar tamsesnėmis...


    Tarp mudviejų ir toliau tvyro tyla. Net prabangiojo audi A8 salone skambanti muzika man nepadeda mažiau pykti ant Meto.


    – Elkis gražiai,– teištaria mano bosas, mums sustojus prie restorano Per Se.


    – Kodėl pačiam nepasinaudojus savo patarimu...– atkirtusi išlipu iš automobilio.


    Per Se garsėja kaip vienas geriausių restoranų Niujorke. Jame tiekiami naujosios amerikiečių ir prancūzų virtuvės patiekalai.


    Nenuostabu, kodėl Metas pasirinko kaip tik šią vietą. Kiekvienas svečias įžengia vidun pro mėlynas duris. Juk tai mėgstamiausia jo spalva.


    Pirmas žvilgsnis į salę... Oho, užimti visi staliukai!


    – Tik nesakyk, kad teks vakarieniauti su Baludžiu,– pasilenkusi tyliai kuždu ponui Rosui į ausį.– Juk ten sėdi jis...– akimis parodau į staliuką vidury salės, prie kurio įsitaisęs stambus vyras.


    – Sakei, kad su juo neverta prasidėti. Tai pažiūrėkim, kodėl jis visiems taip nepatinka...– Meto lūpose klastinga šypsenėlė. O manosios tvirtai sučiauptos.– Pone Baludi, malonu su jumis susipažinti,– pasisveikina jis, kai prieiname prie to staliuko.


    – Pone Rosai, ir man malonu jus matyti...– atsako pagyvenęs vyriškis, švytėdamas plastikine amerikietiška šypsena.


    Iš karto pajuntu nenorinti čia būti. Tą žmogų gaubia didžiulio nepasitikėjimo aura.


    – Čia mano...– Metas nutyla tarsi nenorėdamas pasakyti to, ko nereikėtų išgirsti nei jo pašnekovui, nei man,– ...mano agentūros vadovė Ema Miler...– galiausiai pristato mane nemaloniajam tipui.


    – Labas vakaras,– dalykiškai pasisveikinu. Esu įpratusi su užsakovais.


    Susėdame prie staliuko ir užsisakome vakarienę. Man tas pats, ką valgyti, tad leidžiu Metui išrinkti patiekalą ir man. Jis užsako mums abiem jūrų ešerio. Mėgstu žuvį, tad šis pasirinkimas išties vykęs. Metas žino mano skonį. Taigi nėra ko stebėtis, kad moka išrinkti, kas man, be abejo, patiks.


    – Džiugu, kad sutinkate bendradarbiauti su manimi. Nes daugelio agentūrų mano pasiūlymas nedomina...– šypsodamasis pradeda pokalbį Baludis.


    – Įdomu, kodėl?– neiškentusi klausiu. Ak, tas mano liežuvis.


    Metas pašnairuoja į mane.


    – Panelės Miler liežuvėlis kaip visada aštrus,– ir ponas Rosas ima puikuotis dirbtine šypsena.


    – Man patinka atvirumas. Vertinu tokius žmones,– nė kiek neįsižeidęs kalba vyriškis.– Manau, mudu puikiai sutarsime...


    Abejoju...


    – Galbūt...– atsakau ir žvilgteliu į Metą. Kodėl jis taip mėgsta sėdėti arti manęs? Anoje konferencijoje buvo prilipęs kaip lapas. Čia irgi sėdi vos ne prisiglaudęs. Nors vietos prie stalo užtenka...


    – Mane tenkina jūsų pasiūlyta kaina. Tad norėčiau, kad kuo greičiau imtumėtės reikalo,– dabar prabyla tikrasis verslininkas Baludis.


    – Pirmiausia turėsite pervesti pusę sutartyje numatytos sumos...– čia jau Metas galanda liežuvį.


    – Tai kad sutartis dar nepasirašyta...


    – Ne kliūtis... Kai tik ją pasirašysite ir pervesite pusę sumos, iškart pradėsime darbus...


    Pokalbis vyksta tarp jųdviejų. Aš tik klausausi ir knaibau šakute jūrų ešerį. Negana, kad jį išskrodė ir puikų patiekalą paruošė vyriausiasis virėjas, dar ir aš smaigau vargšelį šakute. Gaila ešerio.


    – Ar negalėtume susitarti, kad... Pirmiausia darbai, paskui pinigai? Taip būtų daug paprasčiau. Gautumėt iš karto visą sumą. Dar sutaupytume banko mokesčius.


    Ir kvailam aišku, ko siekia tas Baludis. Jau pradeda regzti suktybes. Tikiuosi, Metas neužkibs ant to kabliuko? Na, jeigu kas, dar esu aš...


    – Prašau man atleisti, turiu atsiliepti į skambutį,– mandagiai atsiprašau, išgirdusi rankinėje skambant telefoną.


    Palieku juos vienus prie stalo. O pati paeinu į šalį. Kaipgi kitaip galėjo elgtis Metas, jei ne sekti mane akimis. Tai jam puikiai sekasi.


    – Klausau, Rajanai,– atsiliepiu pritildžiusi balsą.– Kaip tik dabar vakarieniauju su vienu užsakovu...– Ir Metu. Bet tau geriau to nežinoti...– Nelabai galiu ištrūkti... Tikrai? Rytoj išvyksti?... Gerai... Gerai... Pažiūrėsiu, ką galiu...


    Atsigręžiu į mūsų staliuką. Matau, kad Metas linksmai kalbasi su tuo ponu. Bet vis užmeta akį į mane.


    Galvos mostu kviečiu jį ateiti. Nedelsdamas prisistato.


    – Man labai labai reikia išvažiuoti. O tu ir vienas susitvarkysi,– nutaisau švelnų balsą. Ir graudinantį žvilgsnį, kad dar labiau įtikinčiau leisti man pabėgti iš šios vakarienės.


    – Net nemėgink išeiti,– bosas neperkalbamas.


    – Metai...


    Jis papurto galvą ir pirmas grįžta prie staliuko.


    Netrukus grįžtu ir aš.


    – Deja, pone Baludi, turėsiu jus palikti vienudu su ponu Rosu. Atsirado skubių reikalų,– kalbu žiūrėdama tik į būsimą užsakovą. Bet jaučiu į save įsmeigtą rūstų Meto žvilgsnį.– Vėliau, tikiuosi, ponas Rosas man viską papasakos,– žvilgteliu į jį. Taip. Metas piktas.– Dar kartą atsiprašau... Linkiu jums gero vakaro...– nusišypsau ir paspartinusi žingsnį išeinu iš salės.


    Mane čia atsivežė Metas, tai pirmiausia tenka išsikviesti taksi. Ir grįžti į darbą savojo automobilio.


    Vos įsėdusi į taksi gaunu žinutę.


    Ponas Rosas


    2013-06-19 Treč. 19.39


    Kodėl neklausai manęs?

    

    

    Ema M.


    2013-06-19 Treč. 19.40


    Tu ne mano vyras. Tai


    kodėl turėčiau tavęs


    klausyti? Tu tik mano


    bosas– ponas Metjus Rosas.


    Argi ne gražiai surimavau?

    

    

    Ponas Rosas


    2013-06-19 Treč. 19.41


    Hmm... O vyro klausytum?


    Kas per klausimas? Nejaugi jis dar turi laiko rašinėti žinutes?


    Ema M.


    2013-06-19 Treč. 19.43


    Pirmiausia turiu tokį susirasti.


    O vėliau paaiškės, ar klausysiu,


    ar ne. Bet jei mylėčiau,– O


    SAVO VYRĄ AŠ TIKRAI


    MYLĖSIU,– tai, be abejo,


    ATSIŽVELGČIAU IR Į JO


    NUOMONĘ.

    

    

    Ponas Rosas


    2013-06-19 Treč. 19.45


    Ką turėtų daryti vyras, kad


    jam paklustum? O ne


    ATSIŽVELGTUM Į JO


    NUOMONĘ?


    Ar tu vis dar vakarieniauji su Baludžiu? Man atrodo, kad jau nebe...


    Ema M.


    2013-06-19 Treč. 19.47


    Paklūstama buvo tik


    viduramžiais. O dabar


    kelintas amžius? Beje,


    manau, kad nemandagu


    vakarieniauti su užsakovu


    ir tuo pačiu metu rašinėti


    žinutes.

    

    

    Ponas Rosas


    2013-06-19 Treč. 19.48


    Tai kad jis NUOBODUS :)


    O tu išėjai...


    Mmm... Šypsenėlė... Šypsausi ir aš, žiūrėdama į telefono ekranėlį.


    Taksi sustoja prie pastato, kuriame įsikūrusi mūsų reklamos agentūra. Nors esu su aukštakulniais, vis tiek bėgte bėgu prie savo mašinytės. Skubu grįžti namo ir susitikti su Rajanu. Kuris, turbūt, jau laukia prie mano buto durų.


    Paskubom išsiunčiu Metui dar vieną žinutę.


    Ema M.


    2013-06-19 Treč. 19.57


    Tai ir tu išeik... :)

    

    

    Ponas Rosas


    2013-06-19 Treč. 19.58


    Jau išėjau... :)


    Randu Rajaną ramstantį mano buto duris. Rankoje jis laiko puokštę.


    – Kas čia dabar?– nustembu matydama jį su gėlėmis. Taip būna retai.


    – Pirmiausia labas... O vėliau galėsi klausti...– jis nusišypso ir pabučiuoja mane į skruostą.


    – Labas...– pavėluotai ištariu.– Na, ir kam skirtos tos gėlės?– smalsauju įleidusi jį vidun, nors tai aišku savaime.


    – Eidamas pro gėlių parduotuvę sumaniau pasidovanoti sau šią puokštę. Bet prieš grįždamas namo dar prisiminiau, kad susitariau vakarieniauti su tavimi. Tikiuosi, nieko tokio, kad atsinešiau čia? Grįždamas namo pasiimsiu...– žaismingai sako Rajanas, mirkčiodamas man.– Juk žinai, kad jos skirtos tau...


    – Ačiū,– priimu puokštę.– Bet kodėl man jas dovanoji?


    – Noriu pakelti nuotaiką. Ir dar... Kad nepamirštum esanti mylima... Gal ir ne tokia meile, kokia norėtum... Bet neabejotinai tikra...


    – Žinau, kad mane myli, Rajanai... Ir aš tave... Man tavo draugystė be galo svarbi... Draugai amžiams?– atkišu delną ir laukiu, kol jis pliaukštelės savo delnu, kad tai patvirtintų.


    – Amžiams...– iškilmingai atsako Rajanas ir patvirtina šitai pliaukštelėjimu.– Tai kokiomis ten naujienomis žadėjai pasidalyti su manimi?– smalsauja.


    – Gal pirmiausia pavalgom?– sakau traukdama iš šaldytuvo troškinį, kurį išviriau dar šiandien ryte. Tarsi nujausdama, kad sulauksiu svečių.


    – Ne, maže, pasakok dabar...


    – Užvakar sutikau seniai matytą žmogų... Aleksą...– prieš ištardama šį vardą pakeliu į Rajaną akis.


    Stoja tyla. Jo akys padvigubėja. Ir nė nemirksi.


    – Kas?.. Kodėl?.. Nesuprantu... Kur tu jį sutikai?– mano geriausias draugas labai nustebęs. Net nesugeba suregzti rišlaus sakinio.


    – Advokatų kontoroje... O vakar buvo apsireiškęs ir agentūroje... Pakvietė mane vakarienės...


    – Turbūt nesveikas? Nejau išties tikisi, kad vakarieniausi su juo?


    – Deja, jau vakarieniavau...– kaltai žvilgteliu į jį.


    – Ema, gal išprotėjai?!– Rajanas užrinka.– Tas mulkis nevertas, kad su juo kalbėtum... O ji mat vakarieniavo su tokiu. Kam?


    – Kad atsakytų į kai kuriuos klausimus...


    – Atsakė?


    – Ne. Visąlaik jaučiau, kad meluoja.


    – Tik sugaišai laiką. Ir dėl ko?! Dėl to nevykėlio?!


    – Žinau, Rajanai... Nešauk ant manęs...


    Kol mūsų pokalbis nevirto didžiuliu pykčio burbulu ir nesprogo, turiu ko nors imtis. Troškinys jau pašilo. Tad skubu pilti jį į dubenėlius.


    – Tikiuosi, jis daugiau nelįs prie tavęs...– sumurma Rajanas.


    – Šiandien nesulaukiau jokių žinių. Manau, suprato, kad nebenoriu jo matyti.


    – Reikėtų man su juo pasikalbėti.


    – Tikrai ne. Užtenka, jau pasikalbėjai su Metu. O šitas tipas yra be galo tolima praeitis. Todėl nė vienam iš mūsų nebėra reikalo kapstytis joje.


    – Jei jau paminėjai Metą... Kaip jis elgiasi su tavimi?


    – Kaip su darbuotoja...– sakau tiesą. Nors dalį jos nutyliu.


    – Jeigu kibs prie tavęs, pasakyk... Dar kartelį užsuksiu į agentūrą...


    Taip, taip... Žinau, kad užsuktum, todėl visko tau ir nesakau.


    – Užteks kalbėti apie mane... Geriau sakyk, kur ir kokiam laikui vėl išvyksti?– naudodamasi proga keičiu pokalbio temą.


    – Į Majamį. Kur dažniausiai ir skrendu. Tik šį kartą trumpam. Dviem trims dienoms. Maže, gal savaitgalį nulėkim į žirgyną?


    – Mielai... Bet esu pažadėjusi Erikai, kad susitiksime mergaitiškai paūžti. Gal palakstysime po parduotuves. Ar šiaip ką sumanysime. Seniai mudvi kartu kur nors lankėmės. Arba tiesiog pasėdėsime ir paplepėsime. Bet jei nuobodžiausi, priimsime į ratelį ir tave...– nusijuokiu maišydama troškinį šaukštu.


    – Visai smagu būtų apsipirkti su jumis. Nors ką aš čia... Būtų tikras košmaras... Vis tiek galiausiai pirktumėte tai, ką aš patarčiau. Nes vienos pačios tik išmestumėt pinigus į balą ...


    – Todėl ir esi mano stilistas, kad žinai, kas man tinka...– pasiunčiu jam oro bučinį.– Jei jau kalbame apie pirkinius... Paprašysiu man išrinkti suknelę ypatingai progai. Penktadienį agentūroje vyks vakarėlis. Todėl man reikia tavo pagalbos ir milijono patarimų, kaip gražiai atrodyti...


    – Prieš ką čia reikia taip atrodyti?– Rajanas kaipmat darosi įtarus.


    – Prieš nieką...


    – Hm... Tik kažkodėl tas niekas turi vardą... Neminėsiu, nes man jis nepatinka...


    – Manyk ką nori. Bet iki penktadienio turi paversti mane gulbe... Neprošal būtų ir sparnai...– sukikenu.


    – O varna būti nenori?


    – Ne. Juoda suknelė netinka prie akių...– šypsausi žvelgdama į jį.


    – Vėliau galėsiu pasižiūrėti, kokių ten apdarų esama tavo spintoje. Jei nieko nerasime, atsiųsiu kokią nors suknutę nugvelbęs iš fotosesijos...– Rajanas irgi linksmas.


    Mudu dar ilgai kalbamės. Valgome. Juokiamės. Paskui man tenka pasimatuoti ne vieną darbužį. Rajanui niekas nepatinka. Todėl jis man pažada iki penktadienio parūpinti ką nors gražaus.


    Nepamirštu jo paklausti ir apie kelionę į Bostoną. Jis papasakoja, kaip džiūgavo tėtis, gavęs mano dovaną,– bilietus į Red Sox varžybas. O aš pasidaliju kelionės į San Fransiską įspūdžiais. Nors viešėjau visai ne San Fransiske.


    Žinoma, nutyliu kai kurias smulkmenas. Juk Rajanui nereikia visko žinoti.

  


  
    


    2013 m. birželio 20 d.


    Šiandien pasirodau darbe vėliau nei įprastai. Tenka apsilankyti pas gydytoją. Po nuotykio su Žara kartais jaučiu skausmą kojoje. Tad noriu dar kartelį įsitikinti, ar viskas gerai. Gydytojas patikina, kad tai praeis. Reikia tik laiko, ir neliks jokių sutrenkimo padarinių.


    Praeidama pro registratūrą linkteliu Džesikai. Ir atsirakinu kabineto duris. Hmm... Iš kur visa tai?


    Nustebusi žvelgiu į stovintį ant stalo krepšelį su braškėmis. Vakar Erikai sakiau, kad jų norėčiau. O šiandien prašom... Jos guli man prieš nosį. Nejau tai Erikos darbas? Ne. Nemanau. Būtų pati man atnešusi, o ne palikusi slapta.


    – Džesika, ar kas nors buvo užėjęs į mano kabinetą?– lyg tarp kitko pasiteirauju pravėrusi duris. Juk toji žino visa, kas vyksta agentūroje.


    – Lyg ir niekas...


    – Ponas Rosas jau yra?


    – Taip... Savo kabinete...


    – Gal matei, kada atėjo?


    – Man atėjus į darbą, buvo jau čia. Bet mergaitės iš maketavimo skyriaus sakė sutikusios jį lifte... Užsiminė, kad Metas buvo gerai nusiteikęs, rankose laikė krepšelį braškių.


    Visų pirma... Tau jis ponas Rosas, o ne Metas...


    Nors turėčiau nebesistebėti to vyro išmonėmis, jis vis mane nustebina. Braškės– maloni staigmena... Ir skani... Tik nesuprantu, kodėl jis taip elgiasi. Argi sunku būti visą laiką tokiam pačiam?... Mielam... Besišypsančiam... Linksmam... Bet ne... Mums būtinai reikia pyktis... Ir kivirčytis vis pradeda jis... Na, kartais ir aš...


    Žvelgdama į braškes šypsausi. Jos puikiausiai dera prie šiandienės mano aprangos. Vilkiu margą kombinezoną atvirais pečiais. Jame daug raudonos spalvos. Todėl ir pati jaučiuosi beveik... kaip braškė. Žvilgteliu ir į savo raudonus aukštakulnius. Ar tik ne juos avėdama pirmą kartą patraukiau Meto dėmesį aname bare?


    Nusišypsau dar plačiau. Ir akimis susirandu duris, už kurių yra dovanojęs man braškes vyras. Reikia eiti ir jam padėkoti.


    Bet pirmiausia nusinešu gardžiai kvepiantį krepšelį į virtuvę. Nuplaunu ir sudedu uogas į didelę lėkštę. Į atskirą lėkštutę įdedu didelių braškių ir Džesikai paragauti. Ir Metui.


    Nustebinu blondinę padėdama lėkštutę jai ant stalo. Pasakau, kad vaišina Metas. Matytum, kokia šypsena nušvinta jos veide.


    Lėtai atidarau ir pono Roso kabineto duris. Kol kas skanios dovanos su savimi neturiu.


    – Labas rytas...– sakau atsirėmusi į jas.


    – Labas...– Metas pakelia akis. Iš akių matyti, kad ir šiandienė mano apranga jam patinka. Nes net kelis kartus nužvelgia mane.


    – Tai vis dėl to priėmei Baludžio pasiūlymą?– tyliai klausiu.


    – Ne...


    – Ne? Kodėl? Juk sakei mėgstąs rizikuoti...


    – Šį kartą paklausiau tavęs...


    – Džiaugiuosi... O jis turbūt nekaip į tai pažiūrėjo...


    – Supyko, kad gaišiname jo brangų laiką...– prisimindamas vakarykštį vakarą Metas šypteli.


    – Ačiū už braškes...– manau, kad dabar tinkamas laikas padėkoti.


    – Nesuprantu, apie ką kalbi...– jo veido išraiška byloja viena. O akys visai ką kita.


    – Hm...– žinoma nepatikiu juo. Juk žinau, kaip yra iš tikro. Bet Metas, regis, neketina prisipažinti ką padaręs. O aš neketinu prievarta to reikalauti.


    Slėpdama šypseną grįžtu į savo kabinetą ir vėl ateinu su lėkšte braškių. Padedu ją ant stalo tiesiai priešais jį.


    – Skanaus,– tai pasakiusi nugvelbiu vieną uogą.


    Metas ir toliau vaidina nieko nesuprantantį. Bet žavi šypsenėlė jau riečia lūpų kampučius.


    Išeidama atsigręžiu į savo bosą. Jo akys įbestos man į užpakaliuką.


    – Ačiū,– dar kartą padėkoju ir atsikandu nudžiautos braškės.


    Nejau aš jį vilioju? Ir vėl erzinu? Metas tik pasimuisto kėdėje ir nukreipia žvilgsnį į kompiuterio ekraną. Neapsimetinėk nesuprantąs šio žaidimo. Žinau, kad jis viską supranta. Juk yra labai įžvalgus vyras...


    Išsiunčiu Erikai žinutę.


    Ema M.


    2013-06-20 Ketv. 10.58


    Ateik valgyti braškių ;D


    Darosi įdomu, kokius vitaminus geria Metas tą dieną, kai būna geras. Nes kitus, paverčiančius jį piktuoju dvyniu, norėčiau amžiams išmesti.


    Šiandien bosas man dėmesingas. Vis užsuka ko nors paklausti. Tai apie mano pirštą, kurį vakar tvarstė, tai apie Leinės sveikatą.


    Užvis keisčiausia, kad jis labai domisi mano atostogomis. Klausinėja, kada ketinu jų prašyti. Ir kur ketinu vykti. Pati kol kas nežinau nieko tikro, taip jam ir atsakau. Tik priduriu skrisianti į Bostoną. Bent taip žadu.


    – Turiu prašymą,– ir vėl atidaręs kabineto duris maloniai sako Metas.


    – Kokį?– klausiu žvilgtelėdama į jį ir vėl įsmeigdama akis į kompiuterio ekraną. Rašau elektroninį laišką vienam užsakovui. Dar kartelį permetusi jį žvilgsniu spaudžiu „Siųsti“.


    Metas jau stovi prie mano stalo.


    – Ar galėtum šį vakarą ilgiau pasilikti agentūroje?..– paprašo.


    Veide matau nervinimąsi ir jaudulį, net neryžtingumą.


    – Aš ir taip kasdien dirbu iki aštuonių...– atsakau ir pažvelgiu į laikrodį ant sienos. Šis išdidžiai skelbia, kad po dvidešimties minučių turėčiau važiuoti namo.


    – Kitą savaitę daug kas išeina atostogauti, net Erika, tad norėčiau, kad kartu pasitartume, kaip perskirstyti darbus. Manęs tikriausiai pirmadienį ir antradienį nebus. Pati žinai, kokia diena mūsų laukia rytoj... Vakarėlis ir visa kita... Ne darbai rūpės...


    Jo paaiškinimas ilgokas. O aš naudojuosi proga. Turiu pateisinamą priežastį spoksoti į mylimas žydras akis.


    – Gerai... Liksiu...– atsakau trumpai. Tai patvirtindama dar linkteliu galvą.


    – Gal galėtume pradėti dabar? Atsineščiau dokumentus... Nebent esi užsiėmusi...


    – Ne. Jau baigiau visus darbus. Gali ateiti...


    – Dar vienas klausimas...– Metas stabteli ir atsigręžęs įsmeigia žvilgsnį į mane.– Kinų ar meksikiečių virtuvė?


    Kvieti mane?.. Tai pasimatymas? Nusiramink, Ema... Turbūt dar viena dalykinė vakarienė...


    – Gal galima pasirinkti ką kita?– nutaisau šypseną, kad jis nesupyktų. Kad nedingtų tasai gerasis Metas.


    – Žinoma... Ko norėtum?


    – Picos...


    Meto lūpos ima pamažu šypsotis. Tikiu, kad ir jam atgyja malonūs prisiminimai, kaip tada pasikviečiau į svečius paragauti savo pačios keptos picos.


    – Kokios?


    – O kur užsakysi?– ar man negana, kad jis sutinka užsakyti? Reikia ir toliau kelti sąlygas?


    – Iš Amadeus...


    – Ten kepama skani vegetariška pica su brokoliais, špinatais, alyvuogėmis ir dar šiuo tuo... Manau, valgiaraštyje rasi pavadinimą... Tik nežinau, ar patiks pačiam...


    – Užsakysiu kelias... Vieną su mėsa, o kitą tavo... Vegetarišką... Tiks?


    – Okei...


    Jis grįžta į savo kabinetą. Bet durų neuždaro. Pirmą kartą...


    Tuo tarpu pro mano kabineto duris kyšteli garbanota Erikos galva.


    – Eini?– klausia ji.


    – Ne. Lieku. Turim darbo...– akimis rodau į Meto pusę.


    – Suprantu...– Erika išplečia akis ir nusišypso.– Tai netrukdysiu... Iki rytojaus...


    – Iki...– atsisveikinu ir aš.


    Laukdama Meto tikrinu elektroninį paštą. Deja, naujų laiškų jame nėra.


    Po kelių minučių prie mano stalo atsisėda ir pats ponas Rosas. Pasideda ant jo kelis popieriaus lapus ir pasiėmęs savo išmanųjį Samsung kažko jame ieško.


    – Kiek žinau, kitą savaitę turime viską pateikti užsakovams...– prabylu, kad nesėdėtume tyloje.


    – Skaičiau sąrašą... O ką jūs paprastai čia veikiat tuos kelis mėnesius iki rudens? Nesiimat naujų užsakymų?– pasidomi Metas, dėdamas telefoną į šalį. Dabar jo akys randa įdomesnį objektą. Mane.


    – Dažniausiai užsiimame begaliniu popierizmu, ataskaitų pildymu ir taip toliau... Nes tik vasaros metu agentūra laisvesnė nuo darbų. Tik tada ir galime skirti daugiau dėmesio nesutvarkytiems reikalams... Be to, daugelis darbuotojų ir mūsų užsakovų atostogauja. Pats žinai, koks ten vasarą darbas...


    – Manau, šią tradiciją reikės pakeisti... Imsimės darbo ir vasarą...


    – Prieš kelerius metus pati šitai siūliau buvusiai vadovei. Nieko gero iš to neišėjo... Tiesiog vasara yra vasara... Visi poilsiauja, sunku suderinti filmavimą. Tai modeliai negali, tai nerandam fotografo... Vienu žodžiu, mūsų bandymas virto tikru košmaru... Bet jeigu nori, prašau... Bandyk... Mano pačios smegenys jau pavargusios ir reikalauja poilsio, todėl nesikišiu į tavo planus... Tik įspėju: bus sunku...


    – Man reikia gerai išnagrinėti rinką... Gal rasiu spragą, kuria galėtume pasinaudoti vasaros metu... Nes jei ir toliau taip bus, agentūra praras vienos iš lyderių pozicijas... O aš siekiu, kad ji visada būtų pirmoji...


    – Mes puikiai laikomės. Kam dar veržtis į tą elitą?– tik purtau galvą, Metui žvelgiant į telefoną. Ar jis laukia skambučio? Kieno? Gal Džesikos?


    – Mėgstu visada visur pirmauti...


    Ne visur išeina. Lovoje gal ir užimi pirmą vietą, o kas dėl jausmų... Paskutinę.


    – Kaip pasakysit, pone Rosai. Jūs šioje srityje labiau patyręs. Antraip nebūtumėt uždirbęs visų savo milijonų. O aš nedaug teišmanau. Esu paprasta mergaitė iš Bostono, ir tiek,– mane tarsi nepastebimai užvaldo sarkazmas.


    – Kodėl jums, panele Miler, nepatinka pinigai? Jie suteikia laisvę...


    Nevadink manęs taip!


    – ...Ir kelia daugybę rūpesčių... Žmogus tampa paranoikas, vis nori dar daugiau jų turėti... Man užtenka, kiek uždirbu... Taip, gal ir svajoju turėti nuosavą būstą. Kol kas tai tik svajonė... Bet užtat turiu nuostabų draugą, kurio draugystė neįkainojama... Man tai svarbiau už materialiuosius daiktus... Be to, žinau, kur panaudoti savo pinigus... Man jų reikia kitiems tikslams... Beje, prašau manęs daugiau nevadinti panele Miler. Turiu vardą...


    – Tu mane vadini ponu Rosu... Manai, man tai patinka? Juk irgi žinai vardą...– jo veido išraiška labai rimta.– Kokie tie tikslai? Gal pasakysi?– Metas atrodo itin tuo susidomėjęs.


    – Tai asmeniška. Šia tema galiu kalbėti tik su savo šeima. Atleisk, bet tu jai nepriklausai... Ir nebesigilink į tai... Turim darbo, tai gal pradedam dirbti?


    Metas varsto mane akimis. Žinau, kad labai trokšta sužinoti, kur dedu uždirbtus pinigus. Bet aš jam nenoriu pasakyti. Jis ir taip beveik viską žino apie mane. Noriu pasilikti sau bent mažytę paslaptį.


    – Kitą savaitę atostogaus dalis kūrybos skyriaus, dalis maketavimo... Liepą jie apsikeis vietomis...– skaitau, kas parašyta jo atsineštuose lapuose.– Tada įvyks dar vienas pasikeitimas, galiausiai visi sugrįš rugpjūčio vidury... Man čia viskas lyg ir aišku... Kiekvienas darbuotojas turi ką veikti... Nebent esi jiems numatęs ypatingų darbų...


    – Kitą savaitę tikrai ne... O tas dvi dienas, kol manęs nebus, galėsi čia viskuo pasirūpinti?


    – Taip. Kaip visada...– atsakau šypsodamasi.


    – Skolingas nelinksiu... Parvešiu lauktuvių...– Metas irgi nusišypso. Tik jo šypsena labai keista. Tarsi būtų ką nors prisiminęs.


    Numanau, koks tai prisiminimas. Matau šitai prieš akis kaip šviesos blyksnį. Juk anąsyk Meto parvežtos lauktuvės buvo... Hmm... Itin gundantys drabužėliai. Tik nesu visiškai įsitikinusi, ar jis prisimena vien šią dovaną. Ar ir tai, kas įvyko, kai juos užsivilkau...


    – Gal geriau nereikia...– tyliai sakau. Bet taip, kad jis girdėtų.


    Metas vis dar šypsosi. Nejaukią tylą nutraukia skambantis jo telefonas. Kaip suprantu, skambinama iš picerijos, kurioje jis užsakė maistą.


    – Atvežė picas... Tuoj atnešiu...– Metas išeina iš kabineto.


    Nepraėjus nė penkioms minutėms grįžta nešinas dėžute. Ant jos puikuojasi Famous Amadeus Pizza įmonės ženklas su raudona Laisvės statulos karūna.


    – Kiek mokėjai?– klausiu norėdama atiduoti savąją pinigų dalį.


    – Nesvarbu...– burbteli Metas, išimdamas valgį iš dėžutės.


    – Noriu žinoti, kiek esu skolinga...– tikiu, kad atrodau rimta, juk tokia ir jaučiuosi esanti.


    – Aš vaišinu...– jis keistai žvilgteli į mane, sutelkęs dėmesį į picą.


    – Kitą kartą vaišinsiu aš...


    Dabar jo akys ilgiau užtrunka ties manimi.


    – Malonu žinoti, kad bus ir kitas kartas...– sukužda.


    Varna. Išties prisikarksėsi. Kam reikia tai sakyti? Dabar, kai pati pasiūliau, jis tikėsis to kito karto.


    – Einu lėkščių ir įrankių...– skubiai sakau, vis dar galvodama apie pastarąjį savo ištartą sakinį.


    – Ema, juk mes ne restorane...– Metas nusivelka švarką ir jį pasikabina ant kėdės atkaltės.– Daug skaniau valgyti rankomis... Štai taip...– jis ima į ranką gabalėlį picos ir atsikanda.– Nebandei?


    – Išsitepsi kostiumą...


    – Nunešiu į valyklą arba nusipirksiu kitą. Nesirūpink juo. Geriau paragauk picos... Žiauriai skani... Gal dėl to, kad esu toks alkanas,– nusijuokia jis.


    Gera matyti jį tokį linksmą. Visai kaip kadaise... Kai buvome laimingi. Abu.


    – Atnešiu bent servetėlių...– vis dėlto ir man reikia kaip nors prisidėti prie šios vakarienės. Kad ir servetėlėmis. Nors tai juokinga.


    Pastebiu, kad jis tikrai užsakė tokią picą, kokios prašiau. Vegetarišką. Kita su vištiena, ją valgo Metas. Jis dar užsakęs ir dietinės kolos bei vitaminizuoto vandens.


    Grįžtu su servetėlėmis ir dviem stiklinėmis. Sėduosi ir pati prie stalo, noriu kuo greičiau atsikąsti itin gardžiai kvepiančios picos. Net seilę ryju.


    Sėdant ūmiai sudiegia sutrenktą koją.


    – Gerai jautiesi?– susijaudinęs klausia Metas. Tikriausiai mato skausmą mano veide.


    – Niekis... Praeis...– numoju ranka ir imu iš dėžutės gabalėlį vegetariškos picos. Po perkūnais! Ji skani...– Tai tik...– akimirką nutylu.– Žara mane numetė...


    Regis, Metas nė kiek nenustemba tai išgirdęs. Tarsi jau žinotų. Turbūt yra surinkęs visą informaciją apie mane. Juk jam tai nieko nereiškia.


    – Gal reikėtų pasirodyti geram specialistui?


    – Šiandien kaip tik buvau pas gydytoją. Sakė, reikia laiko, kad visiškai nebejausčiau skausmo...


    – Tada viskas gerai...– Metas nutyla. Matau, kaip nedrąsiai žvilgčioja.– Užjaučiu dėl Ikaro...


    – Man irgi labai jo gaila...


    – Žinau, koks svarbus tau buvo tas žirgas...


    – Taip... Man jo trūksta... Bet...– minutėlę susimąstau. Prisimenu save ir Ikarą, šuoliuojančius paplūdimiu.– Gal galiu paragauti tavo picos?– veju liūdnas mintis į šalį.


    – Žinoma, gali... Aš visos nesuvalgysiu... Kąsk...


    Palinkstu arčiau Meto ir atsikandu gabalėlį iš jo rankos. Mudviejų žvilgsniai susitinka.


    – Skani... Nori mano?– pasiūlau.


    Dabar jis palinksta į mane. Kąsdamas picą lūpomis paliečia man pirštą. Toje vietoje ima lakstyti elektros srovės pėdutės. Metas irgi tai jaučia. Nes jo alsavimas pasikeitęs.


    Noriu paliesti jo veidą. Žydros akys beprotiškai vilioja tai daryti. Negerai. Mudu išsiskyrę... Tu taip norėjai. Būk geras, nebežiūrėk į mane tomis gražiomis akimis. Labai sunku joms atsispirti.


    – Dieną kalbėjau su vakarėlio organizatoriais... Sakė, viskas paruošta... Bet jei turi kokių nors pageidavimų dėl maisto ar gėrimų, tai sakyk... Perduosiu jiems...– nežinau, ką kalbėti, tad sakau bet ką.


    – Man viskas tiks...– tyliai sukužda jis.


    – Jeigu jau nebeturim ką aptarti, gal važiuojam namo? Tai yra kiekvienas į savo namus...– paskubomis pasitaisau. Lyg bijodama, kad jis ne taip supras.


    Metas neatsako. Tik šypteli. Matau, kad niekaip nenori atitraukti akių nuo manęs.


    Užrakiname abiejų kabinetų duris. Aš dar užnešu į virtuvę dėžutes su picos likučiais, įdedu jas į šaldytuvą. Šiukšles išmetu.


    Metas manęs laukia prie lifto. Kažkodėl šiandien jaučiuosi labai pavargusi. O net sporto salėje nebuvau.


    Kol leidžiamės į garažą, glaudžiuosi prie lifto sienos. Žinoma, mieliau prisiglausčiau prie Meto. Man rodos, ir jis norėtų apkabinti mane. Bet neišdrįsta. Gal varžosi? Gal bijo, kad supyksiu? O gal už tokį veiksmą tikisi antausio? Juk aš nenuspėjama... O juk veikiausiai pasielgčiau visai kitaip, nei jis mano.


    Amiras jo jau laukia. Meto automobilis paruoštas važiuoti namo. O aš nė nežinau, kur tie jo namai. Kur jis apsistojęs Niujorke. Gal visai netoli manęs?


    – Iki rytojaus... Ačiū už skanią vakarienę...– ir padėkoju, ir atsisveikinu su juo.


    – Iki... Labanakt,– Meto atsisveikinimas nuoširdus.


    Trūksta tik stebuklingojo žodelio „mažyte“...


    Nusišypsau ir žengiu prie savojo audi. Jis stovi tolėliau, tenka paėjėti. Jaučiu, kad Meto akys stebi mane.


    Staiga išgirstu seniai užmirštą melodiją. You... Your sex is on fire...– visa gerkle šaukia mano telefonas, laikomas rankoje. Kodėl neišjungtas garsas?


    Ekranėlyje išvystu skambintojo vardą... Ponas Rosas... Jau vien iš melodijos turėjau suprasti, kas skambina.


    Atsigręžiu į tą pusę, kurioje palikau Metą. Telefonas tebeskamba. Tai daina iš mūsų praeities. Kaip tik tas vyras, į kurį dabar žvelgiu, man ją įrašė kaip mobiliojo telefono skambutį.


    Metas paslaptingai šypsosi. Daina nutyla. Jis sėdasi į savo audi ir išvažiuodamas prarieda pro mane. Man belieka žvelgti į užtamsintus automobilio stiklus.


    Kodėl jis taip daro? Ar bando man ką nors pasakyti? Ar nori susigrąžinti praeitį? Jeigu taip... Tai reiškia, kad... vis dar mane myli?

    Hmm... Keista. Kas šitai paliko?


    Atidariusi buto duris randu už jų baltą dėžę, perrištą rausvu kaspinu. Dovana? Man? Nuo ko?


    Nors skubu į darbą, smalsumas nugali. Pažiūriu, kas dėžės viduje. Randu suknelę. Ilgą, žalią, lengvo audinio... Su giloka iškirpte.


    Šalia jos nematyti jokio raštelio. Nežinau, kas ją man atsiuntė. Galvoje sukasi du vardai... Rajanas ir Metas. Bet Rajanas būtų man iš anksto pranešęs, kad laukčiau dovanos už durų. Be to, vakarėliui skirtą suknelę jis man užvežė jau vakar. Taigi belieka... Metas.


    Ar čia ta jo žadėtoji dovana? Nori iš anksto man ją įteikti?


    Suknelė graži... Gal reikėtų šiandien pasirodyti su ja darbe? Tuo pačiu ir padėkočiau. Be to, Metas turėtų progą įsitikinti, ar ji man tinka...


    Paskubomis nusirengiu persikų spalvos suknelę ir apsivelku šią... dovanotą Meto. Be abejo, reikia ir persiauti. Jimmy Choo aukštakulniai prie jos visai netinka. Susirandu kūno spalvos basutes lygiu padu. Dabar atrodau kur kas geriau.


    Esu vis tikresnė, kad suknelę atsiuntė Metas. Juk dar vakar kalbėjo apie dovaną. Štai ir ji. Beje, jis puikiai žino mano matmenis. Drabužis guli ant manęs kaip nulietas.


    Hm... Vakar Metas elgėsi gražiai. Mudu puikiai pavakarieniavome. Nesiriejome kaip šuo su kate. Išties manau, kad tai jis norėjo padaryti man staigmeną. O dabar mano eilė ne mažiau jį nustebinti– pasirodyti darbe su šia žavia suknele.


    Vos prasivėrus lifto durims, iškart pamatau Metą. Jis kalbasi su Džesika. Bet man tai nesugadina nuotaikos. Juk mano, o ne jos kūną puošia jo dovana.


    Metas sutinka mano žvilgsnį ir nusišypso. Nežinau, ar grožisi suknele, ar manimi. Tai galiausiai nesvarbu; man patinka jo žvilgsnis...


    – Labas,– kelią pas Metą man pastoja Erika.


    – Labas,– atsakau. Bet mano akys vis krypsta į šalį. Ten... Kur jis.


    – Kažkas naujo,– ji žingteli atgal ir nužvelgia mane.


    – Radau suknelę šį rytą dėžėje prie savo durų... Nusprendžiau ja pasipuošti... Juk vis tiek šiandien neturiu jokių susitikimų su užsakovais...


    – Tokia iškirptė net mane blaško. Ką jau kalbėti apie vyriškąją giminę...– nusijuokia Erika. Aš pasinaudodama proga žvilgteliu į Metą. Tikriausiai jo kraujyje gerokai pagausėję testosterono.– O kas tau ją atsiuntė?


    – Nežinau...– patraukiu pečiais.– Pasikalbėsime vėliau... Tuoj ateisiu į pasitarimų kabinetą...


    Palieku ją ir einu pasisveikinti su Metu.


    – Labas rytas,– nusišypsau.


    – Labas...– meiliai atsako jis. O akys vis krypsta man į krūtinę.– Puikiai atrodai... Ši spalva tau tinka...


    Taip ir žinojau, kad siuntėjas tu! Vidujai šoku iš džiaugsmo. Nuojauta manęs neapgavo. Dabar jaučiuosi pati gražiausia ir... geidžiamiausia moteris ne tik šioje agentūroje, bet ir visame Niujorke. Esu jam graži...


    – Ačiū...– regis, mano kuklumas netinkamu laiku išlenda iš rūsio, kuriame buvo užrakintas. Labiau norėčiau atrodyti drąsi ir pasitikinti savimi. Ir vis dėlto esu drovi. Lyg mergaičiukė.


    – Ema!– išgirstu savo vardą. Atsigręžiu– Erika akimis rodo lifto pusėn.


    Pažvelgiu ten ir sustingstu. Aleksas... Jis ir vėl čia. Kelias dienas nieko apie jį negirdėjau. Maniau, būsiu atsikračiusi. Bet atrodo, kad jis daug atkaklesnis, nei tikėjausi. Ir taip lengvai manęs nepaleis.


    Bijojau atsigręžti į Metą ir pamatyti triuškinantį jo žvilgsnį. Net neabejoju, kad jis kaip tik taip žvelgia į aną šviesiaplaukį. Nieko nelaukdama skubu pasitikti Alekso.


    – Labas...– jis mane apakina šypsena.


    – Labas... Ką čia veiki?– klausiu be užuolankų. Nes noriu kuo greičiau juo atsikratyti.


    – Atėjau pasižiūrėti, kaip atrodai pasipuošusi mano dovana... Oho! Ji tau nuostabiai tinka...


    TU??? Ją atsiuntei... tu? Rodos, suknelė akimoju tampa nebe tokia graži.


    Aleksas ima mane už rankos ir apsuka aplink. Turbūt nori apžiūrėti savo dovaną iš visų pusių.


    – Patinka?– sukužda bučiuodamas man ranką.


    Nenoriu nė žinoti, kaip į tai žiūri Metas. Ir kokios mintys sukasi jo galvoje. O juk buvome pradėję puikiai sutarti...


    – Hm...– sumurmu linktelėdama galvą.


    – Manau, kad esu vertas daugiau... Gal padėkos bučinio?


    Nenoriu aš tavęs bučiuoti. Ir ne dėl to, kad čia pat stovi Metas... Tu man šlykštus.


    – Gal ne...– leidžiu suprasti, kad dovanomis jis manęs nepapirks.


    – Tai kaip žadi atsilyginti?– flirtuoja Aleksas. O akimis siekia vis žemiau.


    Niekaip. Man visai nereikalinga sušikta tavo dovana. Tuoj pat nusivilkčiau ir tėkščiau ją tau į veidą. Bet nesinori likti vien su apatiniais.


    – Agentūroje šį vakarą vyks vakarėlis... Gal nori ateiti?


    Velnias mane traukia už liežuvio. Kodėl taip sakau? Kita vertus, gal ir gerai. Jam nebeliks priežasties prašinėti atpildo.


    – Žinoma, norėčiau... Kada užsukti pas tave?


    Pas mane?


    – Apie aštuntą... Atleisk, laukia darbai... Negaliu ilgiau su tavimi kalbėtis...– esu suirzusi. Ir dėl jo, ir dėl suknelės, ir dėl Meto.


    – Gerai, jau einu... Iki vakaro, gražuole...– įprastinis mirktelėjimas, šypsena, žavios duobutės skruostuose. Visos Alekso viliojamosios priemonės.


    Jam nuėjus, atsigręžiu. Meto nebematyti. Tik Erika stovi netoliese ir laukia manęs. Mudvi susižvelgiame. Ji akimis parodo į pasitarimų kabinetą. Jis ten, tiesa?


    Prie stalo jau sėdi kūrybos vadovė, keletas merginų iš maketavimo skyriaus ir trys vadybininkai. Metas stovi nusigręžęs į langą. Atspindyje matau susiraukusį jo veidą.


    Mudvi su Erika sėdamės prie stalo. Po minutės prisideda ir Metas. Jis nežiūri į mane. Klausosi vienos iš maketuotojų, ši sako laiku nespėsianti parengti vienos reklamos ruošinio. Man atrodo, kad bosas jos visai nesiklauso. Jis galvoja apie ką kita. Žinau, apie ką.


    Susirinkimas vyksta tarsi be manęs ir Meto. Šis tyli. Ir aš nesu labai šneki. Vis žvilgčioju į jį. Bet veltui. Jis visiškai nekreipia į mane dėmesio.


    Tarsi pati būčiau prašiusi tos dovanos! Tai gal dar nori, kad Aleksas pasirodytų agentūroje? Tiesa, pakviečiau jį į vakarėlį. Bet ne dėl to, kad trokštu ten eiti kartu su juo... Pakviečiau tik todėl, kad nelikčiau skolinga... Be to, vakarėlyje bus daug žmonių. Taigi man nereikės visą vakarą bendrauti su Aleksu... Bet tu pyksti... O gal pats norėjai mane pakviesti? Kad atrodytume kaip pora?


    Pasitarimų kabinete užtrunkame apie pusvalandį. Metas per tą laiką prataria vos kelis žodžius. Visiems pakilus nuo kėdžių, jis meta į mane ramų žvilgsnį. Vis tiek žinau, kad vidujai dega karštesne už patį pragarą liepsna.


    Metas išeina iš kabineto ir traukia prie lifto. Matau, kaip įžengia į jį, kaip užsidaro sidabrinės lifto durys.


    – Rodos, jam nepatiko Alekso apsilankymas...– už nugaros išgirstu Erikos balsą.


    – Nežinau, Erika. Jam vieninteliam geriausiai matyti, kas patinka, o kas ne...– piktokai suniurzgu. Ir užsidarau savo kabinete.


    Nėmaž neketinu kalbėti apie Metą nei su ja, nei su kuo kitu. Be to, mano rankinėje skamba telefonas. Ir įkyriai prašo, kad jį pakelčiau.


    – Klausau, mama...


    – Tu užsiėmusi? Gal ne laiku paskambinau? Nes tavo balsas keistas...– sako ji nė nepasisveikinusi su manimi.


    – Ką tu. Viskas gerai,– kalbu be didesnio noro, nes mintys krypsta visai kitur.


    – Kas tave supykdė? Ema, ar kas nors nutiko? Būk gera, pasakyk...– neatlyžta ji.


    – Nieko nenutiko, mamyte... Darbiniai rūpesčiai, ir tiek...– pameluoju.


    – Turi nemalonumų?


    – Ne visai... Bet gana apie tą darbą. Geriau sakyk, kas naujo pas jus?


    – Gyvenam ramiai. Labai laukiam tavęs. Nežadi atskristi šį savaitgalį?


    – Šį tikrai ne. Gal kitą. Nors irgi nežinau, kokia bus ta kita savaitė. Gal turėsiu daug darbo. Aš taip pat jūsų visų pasiilgau. Vis dėlto dabar niekaip negaliu atskristi. Teks judviem su tėčiu truputį pakentėti...


    – O tu tikrai žadi mudu per atostogas nuskraidinti į Majamį?


    – Žinoma, juk man vienai ten bus neįdomu...


    – Tai gali atostogauti ir ne viena. Pasiimk į draugiją kokį nors vyrą... Kad ir Maiką... Manau, tau su juo būtų smagiau nei su mumis. Galėtumėte susipažinti artimiau.


    – Mama, nepiršliauk... Mudu tik kartą tesikalbėjom. O tu man jau siūlai kartu atostogauti?


    – Bet juk pažįsti jį nuo vaikystės...– regis, ji taip įsitvėrusi minties mane suvesti su Maiku, kad tam paaukotų savo atostogas Majamyje.


    – Žmonės keičiasi. Aš nežinau, koks jis dabar. Gal pasikeitė ne į gera...


    – Todėl per atostogas galėtum artimiau susipažinti...


    – Viskas, mamyte... Nenoriu apie tai kalbėti. Verčiau papasakok, kaip laikosi Dana? O Aleksas ar neskambino?


    – Aleksas užsiėmęs savais reikalais. Parašo žinutę, kokiame mieste koncertuoja, ir tiek. O Dana su šeima kruiziniu laivu išplaukė į Bahamus. Sakė, pavargo būti namie su vaikais ir daugiau nieko nematyti. Džeremis truputėlį paniurzgėjo ir nusileido. Tad juodu susikrovė lagaminus ir nutarė dvi savaites pakeliauti.


    – Džiaugiuosi dėl Danos. Ji tikra šaunuolė. Puikiai susitvarko su abiem vaikais viena pati. Aš turbūt taip negalėčiau...


    – Galėtum. Žinau, kad vieną dieną tapsi nuostabia mama. Tik pirmiausia reikia susirasti vyrą... Siūlau nepražiopsoti progos su Maiku...


    Mama, kad tu žinotum, kas vyksta su mano jausmais... Jau buvau patikėjusi, kad radau tą vienintelį. Bet jis nenorėjo, kad būčiau jo vienintelė, ir išėjo. O sugrįžęs dar labiau viską apsunkino.


    – Man rodos, mes jau baigėme kalbėti apie Maiką...– priekaištauju.– Pasišnekėsime apie tai vėliau, mama... Iki...


    Žinau, mama man linki tik gero. Bet aš gyvenu savo gyvenimą ir pati turiu nuspręsti, ką į jį įsileisti, o ko ne. Iki šiol tai nepavyko.


    Imu abejoti, ar išvis yra tikroji meilė. Dažniausiai iš tarpusavio bendravimo tikimasi vienokios ar kitokios naudos... Materialinės... Kūniškos... O kodėl negalima mylėti tiesiog BESĄLYGIŠKAI? Mano širdis pripažįsta tik tokią meilę... Deja, nei tos širdies, nei tos mano meilės niekam nereikia...


    Nežinau, ką sumanė Rajanas, bet jo išrinkta suknelė pernelyg provokuojanti.


    Žiūriu veidrodyje į save, pasipuošusią įspūdingu apdaru. Ir jaučiuosi veikiau nuoga nei apsirengusi.


    Suknelė raudonos spalvos. Nėriniuota. Ganėtinai, gal net per daug trumpa, bent man taip atrodo.... Atvira nugara. Prie jos Rajanas parenka ir kūno spalvos aukštakulnius ir rankinę. Plaukus siūlo susisegti į kuodą, priekyje palikti kelias laisvas garbanas. Kad šios gražiai kristų man ant kaktos.


    Kaip galėčiau jo neklausyti? Juk Rajanas tokius dalykus išmano geriau už mane. Nors ir aš jau ne taip labai nuo jo atsilieku. Gali atsitikti, kad vieną dieną mokinys ims ir pralenks mokytoją.


    Skambutis! Kvailys Aleksas jau čia... Visai nenoriu eiti su juo į vakarėlį. Bet juk pati jį pakviečiau... Todėl apsišarvuosiu kantrybe ir kelias valandas dirbtinai pasišypsosiu...


    Tikras vyras palūkėtų moters prie jos namų durų. Bet Aleksas manęs laukia garaže. Ir nė nepastebi, kaip prieinu prie jo. Kraipydamas galvą gėrisi savo brangiuoju žaisliuku ferariu...


    – Gražus...– tyčia pagiriu, ko gero, naujausią jo pirkinį. Nes taip žiūrima dviem atvejais: arba daiktas yra ką tik nusipirktas, arba tu jį tiesiog dievini. Labiau už save.


    Aleksas atsigręžia plačiai šypsodamasis. Ir lėtai nužvelgia mane.


    – Šį vakarą esu laimingiausias pasaulyje vyras, nes galiu būti šalia tokios dieviško grožio moters...– gražbyliauja jis. Paistalai...


    Labai norisi pakelti akis į dangų ir ironiškai vyptelėti. Deja, turiu nepamiršti, kad šįvakar esu gera mergaitė. Nors būti blogai daug įdomiau.


    – Ačiū...– trumpai tarsteliu. O komplimentą iškart pamirštu. Jis man nieko nereiškia. Nebeprisimenu nė vieno žodžio iš to, ką pasakė Aleksas.


    – Važiuojam?– pasiūlo šis, neatplėšdamas akių nuo mano įspūdingos suknelės. Ryte ryja mane akimis.


    Nusišypsau ir paduodu jam ranką. Tai nebūtina. Nes pati galiu nueiti iki automobilio ir atsidaryti dureles. Bet Aleksas laukia atkišęs man savąją. Nėra kaip išsisukti.


    Man labai nepatinka, kad ferario durelės atidaromos į viršų. O ne į šoną, kaip įprastinio automobilio. Tiek to, vieną vakarą galiu pakentėti.


    Važiuojant Niujorko gatvėmis mums draugiją palaiko iš grotuvo sklindanti romantiška melodija. Man būtų nuobodu važiuoti tyloje, o kalbėtis su Aleksu visai nenoriu. Rodos, ir jis nežino, ko manęs paklausti. Tyčia nusigręžiu į langą, kad tik nereikėtų sutikti jo žvilgsnio ir pradėti pokalbio. Man labiau patinka klausytis muzikos.


    Išsitraukiu iš rankinės lūpų dažus ir matau, kad Aleksas labai susinervina. Tikriausiai bijo, kad neištepčiau naujutėlaičio jo žaisliuko. O man taip knieti tyčia išleisti juos iš rankų, kad atliktų savo juodą darbą. Žinoma, pasakyčiau, jog iškrito netyčia, ir palapsėčiau ilgomis blakstienomis. Kad atrodyčiau dar kvailesnė.


    Darbovietės garaže matau jau stovintį Meto automobilį. Jis yra čia... Nenoriu eiti į vidų.


    Aleksas paslaugiai padeda man išlipti. Nenoriu įsikibti jam į parankę. Ar paimti už rankos. Tiesiog einu šalia. Visgi prakeiktasis laiko apglėbęs mane per liemenį.


    Įėjusi į salę pirmiausia pastebiu įvairiaspalves puošmenas, kabančias ant lubų. Jos išties primena man vasarą. Akys kaipmat užkliūva už tolėliau besišnekučiuojančios poros. Tai Metas ir Džesika, juodu šypsosi. Vadinasi, išties prasidėjai su ja... Bet Metas kaipmat įbeda žvilgsnį į mane. Nežinau, ar žavisi manimi, bet žvelgia visai kitaip nei į Džesiką... Esu tikra.


    Aleksas paragina neužtrukti prie įėjimo. Jis ištroškęs, nori ko nors gurkštelėti. Matau, kaip Meto žvilgsnis lydi mus, einančius prie staliuko su įvairiais alkoholiniais gėrimais. Aš nelabai noriu alkoholio. Bet Aleksas man įspraudžia į ranką taurę šampano. O pats susimaišo kokteilį iš kelių skirtingų gėrimų.


    – Labas...– už nugaros išgirstu moters balsą.


    Atsigręžiu. Erika šypsodamasi žvilgčioja tai į mane, tai į Aleksą. Spėju, bus išlenkusi ne vieną martinio taurelę.


    – Labas...– atsakau.– Aleksai, čia Erika... Erika, čia Aleksas...– pristatau juodu vieną kitam.


    Paspaudęs jai ranką Aleksas atsiprašo mūsų ir pasišalina. Tarsi tolumoje būtų pamatęs pažįstamą veidą, su kuriuo norėtų pasisveikinti.


    – Judu kartu gražiai atrodot,– sako Erika, nutaisiusi erzintojos miną.


    – Eik tu...– supykstu, kad šaiposi iš manęs.


    – Metas visą laiką nervingai žvilgčiojo į duris... Tikriausiai abi numanome, ko laukė...


    Kaip tik šią akimirką pažiūriu į jį. Laikydamas prie lūpų taurę šampano bosas atrodo šiek tiek sudirgęs. Stebi mane primerktomis akimis.


    – Žiūri ir dabar...– sumurmu sau po nosimi.


    – Nesistebiu... Tavo suknelė traukia ne tik vyrų, bet ir moterų žvilgsnius...


    – O aš, visiems taip spoksant, jaučiuosi nejaukiai...


    – Aleksas irgi tave stebi...– Erika mosteli galva į tą pusę, kur stovi mano šio vakaro palydovas. Jam palaiko draugiją vienas agentūros vadybininkų.


    – Man visiškai nusispjaut į jį...– burbteliu matydama tuodu vyrus.– Labai tikiuosi, kad po šio vakaro daugiau jo neregėsiu... Būsiu su kaupu atsiskaičiusi už tą prakeiktą dovaną, tad galės dingti man iš akių... Visam laikui.


    – Manai, taip lengvai atstos nuo tavęs? Iš Alekso žvilgsnio spėju, kad šį vakarą iš tavęs jis tikisi daugiau nei bučinio...


    – Čia jo reikalas, ko tikėtis. Užtat aš žinau, ką jis gaus...


    – Norėčiau rytoj viską sužinoti... Su smulkmenomis...


    – Kelintą valandą užsuksi į svečius?


    – Gal popiet ar vakare... Dar nežinau, kokios būklės atsibusiu po šio vakaro... Ir kur...– nusijuokia Erika. Aš irgi nesusituriu ir sukikenu.


    Trumpam palieku ją vieną, o pati einu į damų kambarėlį.


    – Iš tikrųjų nieko tokio nebuvo, ką mano kiti...– pro praviras tualeto duris girdžiu Džesikos balsą. Ji su kažkuo kalbasi. Per siaurą tarpelį negaliu įžiūrėti, su kuo.– Tyčia paskleidžiau gandus, kad mudu praleidom nuostabią naktį. Vien tam, kad kiti man pavydėtų... Vis dėlto Metas buvo tikras džentelmenas. Mums pavakarieniavus restorane, parvežė mane į namus, bet į vidų neužėjo. Nors, žinoma, kviečiau... Sakė turįs skubių reikalų...


    Be galo apsidžiaugiu, net imu šypsotis. Vis dėlto Metas nepasidavė jos vilionėms.


    Turėjo skubių reikalų? Kokių? Gal sekti mane? Ar tikrai mačiau jo automobilį? Neapsirikau?


    Lyg niekur nieko atidarau tualeto duris. Šalia sutrikusios Džesikos išvystu jauną merginą, dar visai neseniai pradėjusią dirbti maketavimo skyriuje. Ji irgi atrodo lyg sučiupta darant nusikaltimą.


    O aš elgiuosi natūraliai. Net joms nusišypsau. Vis dėlto pleputės kaipmat sprunka pro duris, nedrįsdamos net akių pakelti.


    Grįžusi viską papasakoju Erikai. Ši piktai dėbteli į jas. O aš žiūriu į Metą. Jis ir toliau kilnoja prie lūpų šampano taurę, stebėdamas mane. Labai norėčiau sužinoti, kokios mintys verda jo galvoje.


    Matau, kad netveria pavydu. Bet kodėl elgiasi taip neryžtingai? Kodėl, užuot vaizdavęs pavydų vyrą, nepasako į akis vis dar esąs man neabejingas? Kodėl, atsiradus kliūčių, apsigręžia ir nueina? Tada grįžta nebe jis, o piktasis jo dvynys, kurio išvis nesuprantu. Kas jam darosi? Kodėl jis toks?


    Prie mūsų prisideda Aleksas. Jis nesiliauja gyręs šią aplinką, skanų maistą ir puikius gėrimus. Be abejo, nepamiršta ir man sakyti komplimentų. Ir vis švelniai delnu brauko per nugarą.


    Nuo tokio jo elgesio Meto įniršis tolydžio didėja. Žinojau, kad jam labai nepatinka, kai mane liečia kiti vyrai. Bet aš nebesu jo moteris, laikas pagaliau suprasti. Būtų gerai, kad nebežiūrėtų į mane tuo kiaurai veriančiu žvilgsniu, lyg būčiau kuo nors prasikaltusi.


    Supažindinau Aleksą su kitais agentūros darbuotojais. Tiesą sakant, jis pats veržiasi susipažinti, todėl neturiu kitos išeities. Mane labiau domina kitkas: kaip iš čia kuo greičiau išsprukus niekieno nepastebėtai.


    Pasprukti gal ir pasprukčiau. Bet nepastebėta? Hmm... Nemanau, kad pavyktų. Ypač stebint Metui, kurio žvilgsnis kaip erelio.


    Išgirstu salėje skambant gražią melodiją. Ir dainininko balsą.


    – Forgive me... I may have said things... That aren’t exactly... The way that I feel... I told you I’d be strong... I told you I’ve moved on... But it doesn’t take long... To realize... That I’m not over you...


    Nesu šios dainos girdėjusi. Dainininko balsas gražus. Ir kai ką man primena...


    – Ar galiu pakviesti jus šokio, panele Miler?– šis balsas visai toks pat, kaip ano dainininko.


    Iškart suprantu, ką atsigręžusi pamatysiu: METĄ. Tai jis dainuoja šitą dainą. Aš vienintelė iš čia esančių žmonių tai žinau.


    Įsmeigiu akis į jį. Meto žvilgsnis ramus. Jis tiesia man ranką. Akies krašteliu matau šalia stovintį Aleksą, jis nervingai mindžikuodamas tuština savos gamybos kokteilio taurę.


    – Prašau... Ema...– tyliai sušnibžda Metas.


    Nežinau ką daryti. Nesmagu jausti visų agentūros darbuotojų žvilgsnius, atkreiptus į mus. Be to, salėje niekas nešoka.


    Vis dėlto uždedu ranką jam ant delno. Pajuntu, kaip mudviejų riešus surakina nematomi elektros srovės antrankiai. Metas stipriai suima mano plaštaką, lyg bijodamas, kad neištraukčiau ir nepasprukčiau. Kitą jo ranką tuoj pat pajutau sau ant liemens. Šilti pirštai paliečia nuogą nugarą. Jei būtų tamsu, ant jos galėtum išvysti pašėlusiai lakstant švieselę... Elektros srovę. Bent taip įsivaizduoju.


    Atsiduriu jo glėbyje. Metas glaudžia mane vis arčiau savęs. Jaučiu, kaip smarkiai plaka jo širdis... Kaip giliai jis alsuoja. Rodos, tik mes abu esame tarsi elektromagnetinio lauko belaisviai. Lyg nuolat lydinti mus elektros srovė nenorėtų, kad prie mudviejų kas nors artintųsi ir drumstų šią ypatingą akimirką.


    Meto veidas taip arti. Bijau, kad imsiu ir pasiduosiu širdyje tebegyvam jausmui... Meilei. Ir pabučiuosiu Metą visų akivaizdoje. Todėl nusuku akis. Kitą ranką uždedu jam ant peties ir judu jo diktuojamu šokio ritmu... Lėtai... Siūbuoju į šalis...


    Prie mūsų prisideda dar kelios poros. Dėkingai pažvelgiu į Eriką, išvedusią pašokti fotografą. Žinau, kad tai padarė dėl manęs.


    – Tu šį vakarą nepaprastai graži...– išgirstu kuždesį prie ausies.


    Kūnu perbėga šiurpuliukai. Jo lūpos taip arti, net kvapą užgniaužia. Vis dėlto nekenčiu, kai jis su manimi taip elgiasi. Iš pradžių erzina, vėliau bando mane prisijaukinti. O paskui pasiunta.


    – Ačiū...– mano atsakymas paprastas. Be jokių emocijų. Tarsi dėkočiau eiliniam užsakovui.


    – Gaila, kad pasirinkai nevykusį palydovą...


    Nepradėk vėl pyktis su manimi. Nesugadink šios akimirkos savo pavydu.


    – Kiekvienas sprendžia pagal save...– atsakau.


    Metas tyli. Išgirstu tik jo atodūsį. Ir užuodžiu alkoholio kvapą.


    – Esi verta daug geresnio...– tai kalbėdamas jis bando dar arčiau mane prisitraukti. Mudu skiria vos mažytis tarpelis. Jeigu jam pasiduočiau, dabar pat virstume ant parketo.


    – Kai sutiksiu tą geresnį, priklausysiu jam vienam... Ir labai tikiuosi, kad jis mane vertins labiau nei kiti mano kelyje pasipainioję vyrai...– atšlyju nuo jo. Man prireikia nemažų valios pastangų išsivaduoti iš jo glėbio.– Ačiū už šokį...


    Nelaukiu, ką atsakys Metas. Einu į šalį. Verta geresnio? Nejaugi tavęs? Bet juk tu irgi mane įskaudinai...


    Prie manęs pristoja Aleksas, įkyriai kviečia pašokti. Sutinku.


    Metas pakelia dar vieną taurę. Rodos, šį kartą joje daug stipresnis gėrimas. Gal brendis? Nemačiau, ko pylėsi, bet išėjo nemažai. Įsivaizduoju, kaip bloga jam bus rytoj. Prakeiks šitą vakarėlį. O juk labai norėjo susipažinti su darbuotojais. Nors nematau, kad pažindintųsi. Priešingai, stovi vienas pats ir geria spoksodamas į mane.


    Šiek tiek po vienuoliktos prie manęs uždususi pribėga Erika. Aš tuo metu kalbuosi su kūrybos vadove ir jos vyru. Erika pavedėja mane į šalį.


    – Žinai, kas dabar vyksta tualete?– sako vos atgaudama kvapą.– Aleksas dulkinasi su Džesika...– šitai ištaria tylesniu balsu.


    – Juodu puikiai tinka vienas kitam...– atsainiai pareiškiu ironiškai šypsodamasi.– Nenuostabu, kad toks tokį pažino...


    – Nieko nedarysi?– stebisi ji.


    – O ką turėčiau daryti? Tegu sau dulkinasi... Vis geriau nei lįsti man į akis... Perdėtas jo dėmesys mane nervina...– susiraukiu vien prisimindama Alekso prisilietimus.


    – Bent tyčia nueitum ir sutrukdytum... Iškeltum pavydo sceną...– nusijuokia Erika jau gerokai apgirtusi.


    – Nenoriu... Man šį vakarą užteko scenos šokių aikštelėje...


    – Mmm... Regis, tavo palydovas jau baigė reikalus... Eina link mūsų. Paliksiu judu vienus...– sušnibžda Erika ir pasprunka. Tai bailė. O aš visai netrokštu likti su Aleksu viena ir klausytis kvailų jo kalbų.


    Atsigręžiu. Norėjau pagaliau jam pasakyti, kad su kaupu atsiskaičiau už dovaną. Šiuo metu gulinčią mano bute, šiukšlių dėžėje.


    Aleksas prie manęs artėja labai lėtai. Jo akys, rodos, tyrinėja kiekvieną mano kūno lopinėlį. Apatinė lūpa žavingai prikąsta.


    Priartėjęs jis man nusišypso. Tik ta šypsena klastinga. Aišku, bus ką nors sumanęs.


    Apglėbęs mane per pečius ir pasilenkęs sukužda į ausį:


    – Gal važiuojam pas mane? Ir ten pratęskim vakarėlį?... Prisiminsime senus laikus... Norėčiau pakartoti tą naktį, kai atidavei man nekaltybę... Nors man patiko, kad buvai nepatyrusi... Nesutepta... Ir niekam iki tol dar nepriklausei... Mane tai jaudino užvis labiausiai. Bet norėčiau pažiūrėti, ką išmokai per tuos metus... Ar labai patobulėjai... Noriu nuo tavo kūno nuplėšti šią seksualią suknelę ir parodyti, ką reiškia apsižergti tikrą vyrą...


    Tu tikras ŠLYKŠTYNĖ!


    Pati nesuprantu, kaip mano delnas žiebia Aleksui per skruostą. Smūgis išeina stiprokas. Juk turiu pati sau įrodyti, kad kikbokso treniruotės su Teiloru nenuėjo veltui. Taigi būtų gėda trenkti mergaitiškai. Vos pliaukštelėti. Jei trenkti, tai iš visų jėgų, kad nebūtų per mažai.


    Aleksas nesitiki smūgio. Atrodo įpykęs. Ir stiprokai sugriebia man už riešo. Akimirką manau, kad ketina atsilyginti tuo pačiu.


    – Nelįsk prie jos!– iki mūsų atsklinda Meto balsas. Pamatau jį stovint Aleksui už nugaros.– Paleisk jos ranką...


    – Nesikišk...– pro dantis iškošia mano palydovas.


    Visgi paleidžia ir įniršęs grįžteli į Metą. O šis pakartoja lygiai tą patį, ką prieš kelias minutes padariau aš. Aleksas į tą patį skruostą gauna antrą smūgį. Tik šįkart daug stipresnį.


    Atkišęs kumštį jis puola į priekį, ketindamas užvožti Metui. Bet jį sulaiko agentūros fotografas. O Metą bando sutramdyti atskubėjęs į pagalbą Amiras. Visai nesuprantu, iš kur šis išdygo. Visą vakarą nemačiau, kad būtų netoliese.


    Jaučiuosi tarsi stebinti paauglių, siekiančių mergaitės dėmesio, grumtynes. Arba dar geriau: dviejų pasipūtusių gaidžių peštynes. Gaidžių, ketinančių beprasmiškoje kovoje sudraskyti vienas kitą.


    – Man jau gana jūsų abiejų!...– metas užrikti ir man. Piktai žiūriu į tuodu paauglius, varstančius vienas kitą kerštingais žvilgsniais.– Daugiau nė vieno nebenoriu matyti akyse... Supratot?


    Tai išrėžusi išeinu iš salės. Pakylu liftu į agentūrą, nes žinau, kad čia manęs niekas neieškos. Visi manys, kad pasigavau taksi ir parvažiavau namo. Be to, pamiršau atiduoti Džesikai vieną dokumentą, kad išsiųstų pirmadienį iš pat ryto. Taigi turiu puikią progą nudirbti nebaigtus darbus.


    Jaučiuosi išties pavargusi nuo tokio Meto elgesio. Gal bent dabar jis supras, kad rimtai kalbu? Tegu pasitraukia nuo manęs ir gyvena savo gyvenimą. Neįsivaizduoju, kokia moteris galėtų būti šalia jo ir pakęstų tokį jo būdą... Aš ne jam skirtoji princesė, o jis man ne princas.


    Atidarau savo kabineto duris. Dokumentas guli ant stalo ir laukia nunešamas kitur.


    Atsistoju prie lango. Mėnulis toks ryškus. O žvaigždės spindėdamos palaiko jam draugiją. Miesto šviesos bando varžytis su dangaus šviesuliais. Bet šie neįveikiami.


    Durų trinktelėjimas priverčia atsigręžti. Ar tasai vyras kada nors elgsis kaip prašomas?


    – Išeik...– piktai sakau Metui, stovinčiam prie durų. O jis tik nužvelgia mane. Ir tyli.– Nors kartą paklausyk...


    – Aš gyniau tave... Ar šito nusipelniau?– jis irgi nepatenkintas. Nors labiau pykti turėčiau aš.


    – Jeigu neišeisi tu, išeisiu aš... Neturiu noro pradėti dar vieno barnio su tavimi... Esu pavargusi ir nieko daugiau nenoriu, tik grįžti namo...– prieinu prie stalo ir paimu dokumentą, kurį žadėjau palikti registratūroje.


    – Parvešiu tave...– Meto balsas daug švelnesnis nei pirmiau. Bet aš atsisakau:


    – Ačiū, nereikia... Išsikviesiu taksi...


    – Nesiginčyk... Parvešiu, ir viskas... Man vis tiek pakeliui...


    Neįsakinėk man. Darbe gali, bet ne kitur...


    – Tu išgėręs, todėl į tavo automobilį nekelsiu kojos...


    – Vairuosiu ne aš, o Amiras...


    Kaip patogu turėti asmens sargybinį...


    Žengiu prie Meto. Jis pasitraukė nuo durų, kad praleistų. Praeidama pro registratūrą padedu dokumentą Džesikai ant stalo. Dar užrašau pieštuku kamputyje, kad tai skubu. Antraip toji blondinė tikrai pamirš išsiųsti.


    Mums nusileidus į garažą, Amiras jau paruošęs automobilį. Metas atkiša ranką, kad padėtų man įlipti. Bet aš nekreipiu dėmesio. Nė neketinu duoti jam rankos. Tik ne antrą kartą šį vakarą.


    Važiuojame tylėdami. Salone neskamba net muzika. Amiras susikaupęs žiūri į kelią, tik retsykiais pažvelgdamas į veidrodėlį.


    Stebėdama Amirą imu svarstyti, kaip jis ištveria visas pono Roso nuotaikų kaitas. Kiek laiko jis dirba pas poną Rosą. Ir kodėl pas poną Rosą, kai, tikriausiai, gali saugoti bet kokį kitą asmenį.


    Akies krašteliu pastebiu, kaip Metas grįžteli į mane. Jis mane stebi? O gal jį domina, kodėl taip žiūriu į Amirą? Nejau jis pavydi ir savo asmens sargybiniui? To būtų jau per daug...


    Nusuku akis į langą. Nors puikiai pažįstu kelią nuo darbo iki namų. Kasdien mažiausiai du kartus juo važiuoju. Bet geriau stebėti iki gyvo kaulo įkyrėjusius vaizdus nei žiūrėti į Metą.


    Tikiuosi, kad Amiras sustos prie pastato ir mane išleis. Bet jis įvairuoja audi į garažą.


    Nelaukiu, kol vienas iš jų atidarys man automobilio dureles. Pati išlipu ir traukiu prie lifto. Girdžiu žingsnius sau už nugaros. Žinoma, Metas nori, kad saugiai grįžčiau į namus. Tarsi garaže man galėtų kas nors nutikti.


    Priėjusi prie lifto atsigręžiu, norėdama padėkoti tam sekliui.


    – Ačiū...– nespėjusi ištarti vos keturių raidžių pajuntu aistringas Meto lūpas priglundant prie manųjų. Jo liežuvis mėgina vėl užkariauti nuo senų laikų gerai pažįstamą teritoriją. Nekantrauja susigrumti ir su manuoju.


    – Nedaryk to...– sukuždu svaigdama nuo bučinio.


    – Ko?– sušnabžda ir jis man į lūpas. Ir dar kartą pabučiuoja. Taip, kaip jis vienas temoka... Aistringai. Net kvapą gniaužia.


    – Nebučiuok manęs... Tebepykstu ant tavęs...– mano balsas tylus.


    – Žinau... Bet aš taip tavęs pasiilgau...


    Netikėdama juo krypteliu galvą į šoną. Ir tuoj pat pajuntu jo delną sau ant skruosto. Metas švelniu rankos judesiu grąžina mano veidą atgal. Dabar mano akys ir vėl įsmeigtos į jį.


    – Nebegaliu atsispirti tavo lūpoms... Jos žvėriškai skanios...– tyliai sako jis.


    Šiuos žodžius palydi dar vienas bučinys... Ir dar. Esu priremta prie lifto durų ir surakinta jo glėbyje. Bet nenoriu niekur sprukti. Nes aš irgi jo pasiilgusi.


    Išsigąstu, staigiai atsivėrus lifto durims. Vos į jį neįvirstu. Gerai, kad Metas mane sulaiko, dar tvirčiau suspausdamas glėbyje. Ko gero, būsime netyčia paspaudę iškvietimo mygtuką. Nes liftas tuščias.


    – Man reikia tavęs... Mažyte...– tyliai kalba Metas, man žingtelint atgal.


    Kaip seniai girdėjau tą žodį. Ir kaip norėjau vėl jį išgirsti.


    – Žinau, kad ir tau manęs reikia...– priduria žingtelėdamas į priekį.


    Stovime lifte. Metas spusteli reikiamo aukšto mygtuką ir prieina prie pat manęs. Stoviu glausdamasi prie lifto sienos ir trokštu liepsningo jo bučinio.


    Bet trečiame aukšte netikėtai atsidaro lifto durys. Įlipa kaimynė iš devinto aukšto. Pasisveikiname su ja. Ir liekame stovėti kiekvienas savo kampe.


    Meto akys dega. Jo kumštis prispaustas prie sienos. Jam nepatinka, kad senutė šitaip mums sutrukdė. Kartkartėm jis piktai pašnairuoja į ją.


    Puikiai pažįstu atvira liepsna degantį Meto žvilgsnį. Jis manęs geidžia. Trokšta manęs kiekvienu kūno raumenėliu. Nežinau, ar dėl to kalta provokuojanti suknelė, ar aš pati sugebu tai sukelti.


    Nugara perbėga šiurpuliukai– prisimenu visas mudviejų meilės naktis. Visas liftas tarsi pritvinkęs elektros. Man regis, tai jaučia ir mūsų pakeleivė. Nes bent sykį grįžteli į mane.


    Vos tik ji išlipa devintame aukšte, o lifto durys vėl užsiveria, Metas vienu šuoliu atsiduria šalia manęs. Jo lūpos ir vėl degina manąsias. Rankomis jis neliečia mano kūno. Jos priglaustos prie sienos.


    Mes irgi pasiekiame reikiamą aukštą. Ir turime išlipti iš lifto. Bet Metas neketina to daryti. Nesiliauja manę bučiavęs, kaskart vis aistringiau.


    Šiaip ne taip nuo jo atšlyju ir einu koridoriumi prie savo buto. Metas visai čia pat, man už nugaros. Girdžiu jo gilų kvėpavimą. Ir tylius žingsnius.


    Sustoju prie durų ir ieškau rankinėje raktų. Ant kaklo pajuntu elektros srovės pėdutes.


    – Buvau pamiršęs, kokia tu skani...– net jo šnabždesys tyliame koridoriuje atrodo labai garsus. Nusišypsau.


    Meto lūpos lėtai slysta mano kaklu žemyn. Kelią pastoja suknelės saga. Bet jo pirštai greitai įveikia šią kliūtį .


    Žengiant į butą man tenka prilaikyti suknelės viršų, kad nelikčiau iki pusės nuoga. Nes kaip tik tai ir gresia.


    Uždarau duris ir atsiremiu į jas. Metas stovi priešais mane.


    Jis ištraukia man iš plaukų segtuką– smulkios garbanos nusvyra ant pečių.


    – Man nepatinka, kad nusikirpai plaukus...– jo balsas griežtokas.


    – Ataugs...– tyliai atsakau.


    Metas trukteli mane už rankos, kuria prilaikau suknelę. Lieku prieš jį stovėti nuogomis krūtimis. Jo lūpos prasiveria, pasklinda tylus atodūsis.


    – Nė neįsivaizduoji, kaip pasiilgau tavo kūno...– sušnabžda Metas, mėgindamas suvaldyti trūksmingą kvėpavimą.


    – Neverčiau tavęs išeiti... Pats taip nusprendei...– man skaudu prisiminti tą dieną, kai jis mane paliko vieną šiame bute.


    – Buvau toks kvailas, kad...– Metas trumpam nutyla ir varsto mane įsimylėjusiomis akimis.– Tiek visko turiu tau papasakoti... Bet vėliau... Dabar aš geidžiu tavęs, mažyte...– priėjęs labai arti jis įsisiurbia į lūpas.– Tavo lūpos tokios minkštos...


    Rodos, niekas nepasikeitė. Mane užvaldo toks pat galingas jausmas, kaip ir anksčiau. Aš irgi jo geidžiau, vėl norėjau jam priklausyti. Tik jam vienam... Metas teisus. Man reikia jo ne mažiau nei jam manęs.


    – Aš negaliu... Man prasidėjo mėnesinės...– sušnibždu jam į lūpas.


    – Žinau...– atsako Metas, gaudydamas orą. Mudviejų bučiniai tokie aistringi, kad abudu vos atgauname kvapą.– Bet man tai nesvarbu... Būk gera, mažyte, neatsisakyk... Leisk tave pamylėti... Nes aš taip beprotiškai tavęs geidžiu... Kad neištversiu...


    Metai... Man taip tavęs trūko visą tą laiką. Trūko tavo bučinių, tavo kūno kvapo, tų meilės naktų, kai leisdavai pasijusti tikra karaliene. Aš tavo, mažuti... Visa tavo...


    Jo delnas atsiduria man ant krūties ir ima ją glamonėti. Per mėnesines mano krūtinė padidėjusi. O speneliai be galo pajautrėję. Meto prisilietimai ganėtinai aistringi. Tad jaučiu kylant žvėrišką geismą, norą tuoj pat jam atsiduoti.


    – Leisk nueiti į vonią...– ištariu vos girdimai, nes nenoriu atšlyti nuo jo lūpų.


    – Ne... Lik čia...– Metas nebūtų Metas, jeigu man neprieštarautų.


    – Prašau, mielasis...– keista po tiek laiko vėl garsiai ištarti tą žodį.– Man reikia išsiimti tamponą... Pažadu užtrukti tik penkias sekundes, ir tada visa būsiu tavo...


    Metas paleidžia mane iš glėbio ir nusišypso. Turbūt jam patinka ta mintis, kad ir vėl būsiu jo. Kaip anksčiau.


    Bet jis nepaleidžia mano rankos. Laikydamas ją kartu su manimi eina į miegamąjį. Prieš man dingstant už vonios durų, prisitraukia mane arčiau ir dar kartą pabučiuoja.


    – Pasakyk, kad turi prezervatyvą...– Metas atrodo mažumėlę išsigandęs.


    – Pirmame stalčiuje, spintelėje prie lovos... Jų daug liko nuo praėjusio karto...– pasakau žaismingai šypsodamasi ir pakšteliu jam į lūpas.– Tuoj grįšiu...


    – Paskubėk...– ragina jis.


    Žinau, kad nekantrauji... Bet dar kelios sekundės nieko nepakeis...


    Paskubomis nusimaunu kelnaites. Dar reikia ranka prilaikyti ir krintantį suknelės viršų. Kad nemaišytų atlikti subtilų reikalą.


    Greitai ištraukiu iš ten tamponą. Jis visas permirkęs krauju. Paprastai naudojuosi paketais, bet prie šios suknelės parankesnis tamponas. Be to, mūviu kelnaites su plonyte juostele. Tad prie jų priklijuoti paketą neatrodo itin gera mintis. Jis niekaip nedera prie tų seksualių kelnaičių.


    Vos man spėjus nušluostyti savo intymiąją vietelę tualetiniu popieriumi, į vonią įsiveržia Metas. Jis tik su trumpikėmis... Tamsiai mėlynomis. Dievinu šią spalvą. Ypač ant jo kūno.


    – Sakei, penkias sekundes...– jis perskrodžia mane erelio žvilgsniu. Sudrebu.– Eikš...


    Paimu mylimojo ranką ir seku paskui jį.


    Jis paguldo mane ant lovos, nuo kurios jau nutraukęs lovatiesę kartu su antklode. Vis dar vilkiu nepatogiąją suknelę, bet matau, kad Metas nekantrauja išlaisvinti mano kūną. Jo rankos suima suknelės kraštus ir lėtai traukia žemyn. Kilsteliu klubus, kad jam padėčiau.


    Metas akimirką sustingsta. Aistringai nužvelgia nuogą mano kūną. Nestipriai delnu suima už kaklo, bet tuoj pat paleidžia. Jo delnas lėtai slysta žemyn... Krūtine... Pilvu... Iki pat mažosios Emutės... Karšta.


    Pastebiu, kad pasikeičia jo žvilgsnis. Akys apsiniaukia. Kakta susiraukia. O delnas vis dar prispaustas prie tos vietos, kurią jis vienintelis, be manęs, geriausiai pažįsta. Degu nuo jo prisilietimų.


    Staiga Metas sugriebia mane už rankos ir apverčia ant pilvo. Skauda. Ne tik ranką, bet ir pilvo apačią. Mėnesinės pačiu laiku man primena viešpataujančios toje teritorijoje ir nelaukiančios jokio nepageidaujamo svečio.


    Kryptelėjusi galvą matau Metą, skubiai nusismaukiantį trumpikes. Jis praplėšia prezervatyvo pakelį ir kaipmat jį užsimauna.


    Užgula mane visu kūnu. Apipila bučiniais nuo kaklo iki pečių... Ir per visą nugarą iki užpakaliuko. Bet šį kartą tai ne tie bučiniai, prie kurių esu pratusi. Jie labiau panėši į kandžiojimą.


    Nejuntu jokio malonumo. Atvirkščiai, laukiu, kad jie kuo greičiau liautųsi. Pirmąsyk netrokštu Meto bučinių. Kitokios ir jo glamonės... Šiurkščios.


    Nežinau kas jam šįvakar pasidarė, kad toks šiurkštus su manimi. Ar taip manęs pasiilgo? Taip geidė, kad jo aistra perėjo į šiurkštumą?


    Metas skaudžiai žnaibo man užpakaliuką ir šlaunis. Tai nė iš tolo nepanėši į glamones. Labai norisi prašyti, kad liautųsi. Noriu jį atstumti. Bet Metas toks įsiaudrinęs ir taip labai manęs geidžia, kad nesipriešinu. Nemeluosiu: mano kūnas taip pat geidžia. Tik ne tokio Meto, koks jis šiandien.


    – Ak, mažyte... Tu varai mane iš proto...– sukuždėjęs jis krimsteli man į ausį.


    Metas keliu stumia mano koją aukštyn. Sulenkia taip, kad ji beveik remiasi man į krūtinę.


    Delnu taip smarkiai suduoda per užpakalį, kad net suinkščiu. Vidujai. Tą pačią akimirką pajuntu aštrų skausmą papilvėje. Jis labai staigiai ir giliai savo pasididžiavimu įsiskverbia į mane. Jau manau, kad ten kas nors plyš. Nežmoniškai skauda.


    Man nespėjus atsigauti po dūrio, Metas smeigia dar sykį. Prispaudžiu delnus prie čiužinio ir sugniaužiu paklodę, kad kaip nors ištverčiau tą žudantį skausmą. Rodos, jis mane nori sudraskyti iš vidaus. Tai nemalonu.


    Girdžiu jo, vis suduodančio man per užpakalį ir smeigiančio į mane mažąjį Metą, tylias dejones. Jis tuo mėgaujasi. Tik ne aš. Jaučiu, kaip akies kamputyje kaupiasi ašara. Ir po akimirkos pajuntu ją riedant skruostu.


    Man labai skauda. Rodos, kad esu pjaustoma peiliais. Bet Metui tai visai nerūpi. Jis su manimi elgiasi kaip žvėris su savo grobiu. Aš tave myliu labiau už viską pasaulyje, o tu šitaip man darai. Mielasis, kodėl šį vakarą esi toks šiurkštus? Kas atsitiko mano švelniajam Metui? Kur jis? Nejaugi myliuosi su piktuoju jo dvyniu?


    – Aaa!– garsiai sušunka Metas ir visu kūnu prisispaudžia prie manęs.– Tu nuostabi...– jo bučiniai susimaišo su kuždesiais man prie ausies.


    Jis patiria orgazmą, o aš nieko. Matyt, esu per mažai susijaudinusi. Kur čia susijaudinsi, kai mintyse ne malonumas, o vien skausmas.


    Metas trumpam atšlyja nuo manęs. Aš nepajudu iš vietos. Rankomis vis dar esu įkibusi į paklodę. Bet pamažu atgniaužiu kumščius.


    Po akimirkos vėl atsiduriu karštame jo glėbyje. Pajuntu Meto delną sau ant pilvo. Vadinasi, jis dar prisimena, kas man padeda apmalšinti mėnesinių skausmus. Šypteliu.


    – Metai...– vos girdimai sukuždu.


    Ketinu atsigręžti į jį. Bet, man sukrutėjus, jo rankos dar tvirčiau suspaudžia mane.


    – Ššš... Miegok... Paskui pasikalbėsime...– tylus Meto šnabždesys dingsta mano plaukuose. Jis jau snaudžia.


    – Tik atsakyk į vieną klausimą, ir leisiu miegoti... Aną savaitgalį, kai buvom Pusmėnulio įlankoje, ar naktį buvai prisėlinęs prie mano kambario durų ir mėginai užeiti vidun?


    – Hm...– sumurma jis.


    – Kodėl?


    – Norėjau pabučiuoti prieš miegą...– su tais žodžiais pajuntu karštas jo lūpas ant kaklo.– O dabar miegok... Mums reikia pailsėti... Esu toks pavargęs, kad tuoj užmigsiu...– jis palieka dar vieną bučinį man ant kaklo.– Kaip gera vėl laikyti tave glėbyje, mažyte... Myliu tave...


    Tuodu paskutiniai Meto žodžiai atperka visą skausmą, kurį patyriau šį vakarą. Tu mane myli... Bet aš tave myliu labiau...


    – Ir aš tave...– atsakiau šnabždesiu ir palenkusi galvą pabučiuoju jį į petį.


    Prieš užmigdama suvokiu vienintelį dalyką: mudu su Metu ir vėl esame kartu.


    Jis grįžo pas mane. Jis negali be manęs. Jam manęs reikia. Jis manęs nepamiršo. Ir svarbiausia... Jis mane myli...

    Skauda... Tos mėnesinės vieną dieną mane pribaigs... Nebepadeda net Meto prisilietimai...


    Tingiai pramerkiu akis. Nors ir labai noriu miego, dar labiau trokštu išvysti mylimojo veidą. Esu taip jo pasiilgusi, kad net nebeprisimenu, kada paskutinį kartą galėjau ryte stebėti miegantį.


    Bet lovoje Meto jau nėra. Guliu pavirtusi ant kito šono. Esu užklota antklode. Jis rūpinasi manimi... Kad nesušalčiau. Turbūt dabar virtuvėje gamina man pusryčius.


    Stiprėjantis skausmas pilvo apačioje priverčia atsikelti. Nutraukusi nuo savęs antklodę išsigąstu. Paklodė visa kruvina. Čiužinys irgi. Mano šlaunys taip pat išteptos krauju. Jausmas toks, lyg būčiau praradusi nekaltybę. Tik kraujo anąsyk buvo gerokai mažiau.


    Nejaugi buvo taip sunku įsidėti tą prakeiktą paketą? Nes dabar tikrai reikės keisti čiužinį...


    Tekina bėgu į vonią. Prausdamasi po dušu pamatau mano laukinio meilužio naktį paliktas žymes. Šlaunys visos nusėtos mėlynėmis. Ypač vidinė pusė.


    Netrukus jau stoviu priešais veidrodį, šluostausi rankšluosčiu. Ir negaliu atitraukti akių nuo laimingo savo veido. Jis tiesiog švyti. Kaipgi kitaip? Juk sugrįžo mano meilė.


    Mums reikia pasikalbėti apie daugybę dalykų. Jis turės man suprantamai paaiškinti, kodėl išėjo ir kodėl sugrįžo. Ir kur visą tą laiką buvo... Ką veikė... Metas vakar man pažadėjo tai papasakoti. Todėl spėju, kad šis savaitgalis mudviem bus itin sunkus... Man teks daug išklausyti, o jam atskleisti... Esu viskam pasiryžusi, kad tik tarp mudviejų daugiau nebebūtų jokių paslapčių, jokio melo... Tik tyra ir graži meilė... Mudviejų meilė...


    Pasirodo, išalkau. Įdomu, ką skanaus paruošė Metas?


    Kryptelėjusi veidrodyje matau ir savo sukandžiotą nugarą. Ten, kur įkąsta stipriau, ant odos likusios rausvos žymės. Suprantu, kad ilgai laikyti Metą be sekso pavojinga. Nebent patiktų puoštis mėlynėmis.


    Susisupu į rankšluostį. Pasiimu paketą ir einu į drabužinę. Praeidama pro kambarį pastebiu ant grindų palei lovą gulint kruviną prezervatyvą. Pilvą perveria skausmas– prisimenu vakarykštę naktį. Pakeliu prezervatyvą ir įmetu į šiukšlių dėžę.


    Stalčiuje susirandu švarias kelnaites ir apsimaunu. Užsitempiu ir rausvus trumpučius šortukus, kuriuos taip dievindavo Metas. Tai yra jis dievindavo mano kojas. O kai mūvėdavau šiuos šortus, dievinimui nebūdavo galo. Jis eidavo iš proto norėdamas kuo greičiau juos numauti ir pamylėti mane.


    Per daug nesuku galvos dėl palaidinės. Užsivelku pirmą pasitaikiusią po ranka. Tik eidama iš drabužinės nusišypsau pamačiusi, kad ji tamsiai mėlyna.


    – Mažuti!– garsiai sušunku, kad išgirstų mano balsą.


    Bet virtuvėje karaliauja ne jis, o tyla. Meto ten nėra. Svetainėje irgi tuščia. Gretimas kambarys irgi skendi tyloje.


    – Metai!..– dar kartą pašaukiu. Bet jau gerokai tyliau.


    Gal išvažiavo į parduotuvę ko nors nupirkti? Gal gėlių? Ogal ketina ir vėl atsikraustyti pas mane? Taip... Tikriausiai bus išvykęs daiktų pasiimti...


    Nutariu jam paskambinti ir viską sužinoti iš jo lūpų. Mano telefonas guli rankinėje. O ši ant spintelės šalia lovos.


    Grįžtu į miegamąjį ir dar kartą pažvelgiu į kruviną patalynę. Šito reikalo imsiuosi vėliau. Dabar man reikia išgirsti Meto balsą.


    Siekiantys rankinės mano pirštai sustingsta. Akys užkliūva už stalinės lempelės. Prie jos pamatau nemažą šūsnį šimto dolerių banknotų. Vidinis balsas kužda, kad tai nieko gero nežada.


    Ištraukiu po jais paliktą raštelį. Perskaitau.


    Nė nesuvokiu, kaip deramai reaguoti į tai kas, parašyta. Perskaitau dar kartą.


    Tikiuosi, tiek užteks?


    Nežinau, kiek kainuoja tavo paslaugos.


    Ir kiek už jas moka KITI.


    Kiek tų kitų man mokančių tu pažįsti?


    Suspaudžiu saujoje tą raštelį. Kita ranka pagriebiu nuo spintelės pinigus ir einu į svetainę. Atidarau balkono duris ir be jokios sąžinės graužaties stebiu, kaip lėtai jie krinta žemyn. Suplėšau šlykštų, vos trijų eilučių, laišką, skutelius irgi paleidžiu į orą.


    Grįždama trinkteliu balkono duris ir traukiu tiesiai į virtuvę. Ne, ne valgio gaminti. Man reikia dubenėlio su vandeniu ir valiklio kraujo dėmei išvalyti.


    Viską atsinešu į miegamąjį ir atsisėdu ant lovos. Sušlapinusi kempinėlę imu trinti čiužinį. Suputojęs skystis nusidažo raudonai. Nors stipriai trinu, kraujo dėmė ne mažėja, o didėja.


    – Kvaiša!– sušunku ir trenkiu kempinę ant lovos.– Patikėjai jo melu. O jis tenorėjo išdulkinti tave. Buvai jam reikalinga vienai nakčiai.


    Pravirkstu. Gal iš savo naivumo. O gal dėl to, kad neįstengiu jo nekęsti net po šios nakties.


    Kumščiais remiuosi į čiužinį. Mano galva nunarinta, kaip kokios prasikaltėlės. O ašaros nesiliauja byrėjusios ant krauju suteptų rankų.


    Jaučiuosi lyg būčiau nužudyta. Pro ašaras žiūriu į niekingąją kraujo dėmę, tarsi ji būtų žmogžudystės įrodymas. Anąsyk jis sunkiai sužeidė mane... O šį kartą nužudė... Ar gali taip padaryti žmogus, kuris vis tiek tvirtina tave mylįs? Jeigu jo meilė tokia, tai man jos nereikia.


    – Man nereikia tavo meilės...– tyliai sukuždu šlapiomis nuo ašarų lūpomis.– Nenoriu mylėti žmogaus, kuris iš manęs tyčiojasi... Meilė turi būti ne tokia... Aš nesu milijonieriaus užgaida... Aš verta daug gražesnių jausmų...– pakeliu galvą. Vaizdas liejasi. Ranka persibraukiu veidą, kad nebeliktų tų ašarų.– Mama turbūt nusivylusi manimi... Aš ir pati savimi nusivylusi...


    Išgirstu rankinėje skambant telefoną. Gal Metas?


    Paskubomis nusišluostau rankas į paklodę, ją vis vien teks išmesti, ir išsitraukiu iš rankinės mobilųjį.


    Tai ne Metas. Skambina Erika. Po velnių! Pamiršau, kad mudvi tarėmės šiandien susitikti. Bet dabar nenoriu nieko matyti...


    – Klausau,– mano balsas ramus. Toks kaip visada. Turiu su ja taip kalbėti, kad neišsiduočiau verkianti.– Šiandien nelabai galėsiu susitikti... Dirbsiu... Turiu kai ką padaryti iki pirmadienio... Aha... Tikrai, gal kitą kartą... Vėliau viską papasakosiu... Tau linkiu gerų atostogų– nepamiršk atsiųsti nuotraukų iš ten, kur ketini keliauti... Žinoma... Gerai... Iki...


    Padedu ragelį ir įgrūdu telefoną atgal į rankinę. Labai tikiuosi, kad daugiau niekas neskambins. Bijau, kad galiu pradėti šaukti ant niekuo dėto žmogaus... Arba kaip nors kitaip jį įžeisti... Šiandien mano nuotaika sumauta...


    Visą dieną praleidžiu valydama čiužinį, prisigėrusį mano kraujo. Ne itin noriu skambinti Rajanui ir klausti, kur jis nupirktas. Nes Rajanas imtų klausinėti, kas atsitiko. Ir, be abejo, bandytų iškvosti visas smulkmenas. O aš negaliu pakeisti čiužinio be jo žinios.


    Tad tenka pasitelkti kantrybę. Nors ši irgi ne per geriausia pagalbininkė. Pasitaikius pirmai progai ketina sprukti. Bet timptelėta už kasų prisiverčia dar trupučiuką pasilikti su manimi.


    Po ilgo ir sunkaus triūso kraujo dėmė lieka visai neryški. Žadu ją dar šiek tiek pavalyti. Bet vėliau. Nes pilvas urzgia iš alkio. Šiandien dar nė kąsnio burnoje neturėjau.


    Užsiplikau arbatos ir atidarau šaldymo kamerą, žiūriu, kokio maisto esu ten paslėpusi. Nes pačiame šaldytuve nelabai ko yra.


    Pamatau picos dėžutę. Ne. Jos tikrai nevalgysiu. Jau geriau būsiu alkana. Užtrenkiu dureles ir atsigeriu žaliosios arbatos. Dar labiau sugurgia pilvas. Pica man primena Metą. O jo prisiminti aš nenoriu.


    Žvilgsnis krypsta į buto duris. Prieš akis iškyla vakarykštis vaizdas. Buvau prie jų prispausta, o Metas mane aistringai bučiavo.


    Nusuku žvilgsnį į langą. Pasiimu puodelį ir einu pasėdėti į balkoną. Gal senas mintis išvaikys ir įpūs naujų šviežias oras?


    Atsisėdu ant krėslo ir žvelgiu į vakaro tamsoje netrukus paskęsiantį Niujorką. Turėklo tarpelyje pastebiu baltą popieriaus skiautę.


    Ištraukiu ją. Ten matyti vienintelis žodis „kiti“. Ironiškai nusišypsau.


    – Gaila, bet tų kitų nėra. Esi vienintelis įkainojęs mano paslaugas. Deja, pasirinkai ne tą žmogų...


    Nupučiu nuo delno mažytę skiautelę ir akimis seku plazdenančią ore.


    Sučirškia durų skambutis. Net krūpteliu. Juk jokių svečių nelaukiu. Nebent Erika sumanė mane patikrinti. Bet ji eitų į agentūrą, o ne čia.


    Nustembu už durų išvydusi Rajaną. Jis atrodo susirūpinęs.


    – Labas...– pasisveikina.


    – Labas...– atsakau plačiau praverdama duris. Nusigręžiu ir einu į svetainę.– Kodėl nepaskambinai, kad atvažiuoji?


    – Skambinau, bet nekėlei ragelio...


    Mano telefonas tebėra rankinėje. Tikriausiai todėl ir negirdėjau jokio skambučio.


    – Ko nors nori?– atsigręžusi įsmeigiu akis į jį. Stengiuosi būti nepikta. Bet vargu ar man pavyksta ką nors apgauti.


    – Kalbėjausi su Erika, ji įspėjo, kad būsi darbe. Nuvažiavau ten. Apsaugininkas pasakė, kad tavęs čia visą dieną nebuvo. Ėmiau svarstyti, kodėl pamelavai Erikai... Na, pasakok, aš klausau...


    Ne Rajanas, o tikras Šerlokas Holmsas. Nuo jo nieko nenuslėpsi.


    – Nieko nenutiko. Paprasčiausiai neturėjau nuotaikos susitikti su Erika, todėl pasakiau, kad būsiu darbe...


    – Kas čia nutiko?– nustebęs jis žvelgia į miegamąjį, kuris atrodo lyg po karo. Ant grindų mėtosi patalynė ir kruvinos kempinėlės.


    – Netyčia persigėrė paketas ir ištepė čiužinį. Tad bandau kaip nors išvalyti tą dėmę...


    – Pakeisiu tau tą čiužinį...


    – Tai kad beveik išvaliau. Nebedaug liko,– išspaudžiu šypseną, nors širdyje visai netrokštu šypsotis.


    – Beje, atnešiau tau... Žinau, kad neturi laiko nusipirkti...– Rajanas atkiša man popierinį maišelį, lig šiol slėptą už nugaros.


    Užuodžiu gardų aromatą. Keksiukai... Su mėlynėmis. Kaip seniai jų nevalgiau. Neiškentusi tuoj pat atsikandu.


    – Ačiū...– kalbu pilna burna. Kitą kąsnį atiduodu Rajanui.


    – Prašom...– jis žaviai čepsi. Irgi juos mėgsta.


    Mudu draugiškai pasidalijame desertą. Visai kaip universiteto laikais. Tada irgi viskuo dalydavomės. Turbūt tuo laikotarpiu Rajanui visko duodavau daugiau, negu jis man. Nors... Juk jis buvo mano draugas. O tai neįkainojama.


    Rajanas augo vaikų namuose ir iki šiol nėra matęs tikrųjų savo tėvų. Nuo mažų dienų žino, ką reiškia uždirbti pinigus. Pats susimokėjo ir už mokslą. Dabar kaip galėdamas atsilygina man už tuos skanius pietus, kuriais tada dalydavausi. Arba atiduodavau visus. Bet dažniausiai į paskaitas atsinešdavau du sumuštinius: vieną sau, kitą jam. Savaitgalį ir per šventes pasikviesdavau Rajaną į tėvų namus kartu su savo artimaisiais praleisti laiko. O vieną vakarą mums vaikštinėjant Revyro paplūdimiu Rajanas pasakė, kad mano draugystė jam labai svarbi. Ir jis visuomet mane saugos ir gins. Ką gi, puikiai tesi savo pažadą.


    – Smagus buvo vakarėlis?– išgirstu draugo balsą iš kito kambario. Nepastebėjau, kaip nuėjo į miegamąjį pasigrožėti mano netvarka.


    – Vakarėlis, ir tiek...– atsainiai sakau, kad per daug jo nesureikšminčiau, ir patraukiu pečiais.


    – Patiko suknelė?– grįžęs į virtuvę jis žaismingai mane nužvelgia.


    – Ne manęs turėtum to klausti... O vyrų, kurie į ją spoksojo...– lyg ir šypteliu.


    – Vadinasi, patiko...– mano ištikimas draugas atrodo patenkintas.


    – Rajanai, ką sakytum, jeigu išeičiau iš agentūros?– surimtėjusi klausiu.


    Jis įtariai žiūri į mane.


    – Kodėl?


    – Tiesiog daugiau nebegaliu dirbti su Metu...– atsidūstu.– Tu buvai teisus. Jis tikras šiknius... Jam rūpi tik jo paties milijonai. O malonumą patiria žemindamas kitus... Man jau nusibodo nesibaigianti jo nuotaikų kaita ir itin sudėtingas charakteris... Nebenoriu daugiau nė dienos praleisti toje agentūroje...– tikriausiai kalbu piktai, nors pačiai neatrodo.


    Rajanas delnais suima man veidą. Jo žvilgsnis neramus. Jis kažką įtaria.


    – Maže, ką jis tau padarė?– sukužda draugas švelniu balsu.


    – Nieko...– užsikertu, nes ašaros jau ritasi per skruostus. Nebegaliu jų sulaikyti.– Nieko jis man nepadarė, Rajanai...– meluoju ir jam, ir sau.– Tik ne vietoje ir ne laiku pastojo kelią... Štai ką jis padarė...


    – Ta kraujo dėmė susijusi su juo, tiesa?– pamatau jo rankoje raudoną prezervatyvo pakelio skiautelę. Regis, šitą būsiu pražiopsojusi. O maniau, kad viską surinkau.


    – Būk geras, neklausinėk...– maldaute maldauju.


    Rajanas nykščiu nušluosto ašaras man nuo veido ir stipriai apkabina. Ir aš jį apkabinu. Juk jis supranta, kas čia vakar nutiko. Bet pati apie tai nepasakosiu.


    – Padėsi man susirasti darbą?– tyliai klausiu priglaudusi galvą jam prie peties.


    – Žinoma, maže...– jis sušnibžda man į plaukus.


    – Ačiū... Tu iš tiesų vienintelis mano draugas, kuriuo galiu pasitikėti... Visi kiti tik nuvilia mane...


    – Žinai, kaip tik prisiminiau. Viena pažįstama stilistė prieš kelias dienas užsiminė, kad Deco ieško vadovo padėjėjos...


    – Deco?– išplėtusi akis pažvelgiu į jį.– Juk tai viena geriausių agentūrų Niujorke. Antra po Edelman...


    – Na ir kas? Tu irgi geriausia. Susitvarkysi... Pala, paskambinsiu jai...– jis čiumpa mobilųjį ir ima rinkti paslaptingosios pažįstamos numerį.– Labas, mieloji... Kaip savaitgalis?– meiliai kreipiasi į ją.– Tikrai? Kur?.. Matau, kad linksmai leidi laiką... Skambinu tau vienu subtiliu reikalu... Gal žinai, ar Deco vadovo antrosios padėjėjos vieta dar laisva?.. Tai gal galėtum padaryti man paslaugą ir rekomenduoti labai gerą mano draugę? Jai reikia darbo... Ji vadovauja, tikriau, vadovavo vienai agentūrai... Labai patikima ir turinti didžiulę patirtį... Prašau tavęs, širdele, juk žinai, kad neliksiu skolingas... Suorganizuok tą pokalbį, tikrai nenusivilsi... Mano draugė tau patiks... Manau, vadovui irgi... Gerai... Suprantu... Turės... Kelintą? Pažadu, bus ten... Labai ačiū... Bučkis... Iki...


    Jis padeda ragelį ir plačiausiai nusišypso.


    – Na?– nekantrauju viską sužinoti.


    – Pirmadienį vienuoliktą valandą būk Deco agentūroje. Pasiimk gyvenimo aprašymą... Ir nedrįsk vėluoti, antraip užsitrauksi mano nemalonę...– jo veidas labai rimtas. Bet žinau, kad Rajanas vidujai šypsosi.


    – Ačiū tau...– apkabinu jį.– Prašyk bet ko... Viską dėl tavęs padarysiu...


    – Hmm... Šią minutę nieko nesugalvoju. Bet dar tai priminsiu, kai pačiam prireiks paslaugos...– nusijuokia Rajanas, šlamšdamas dar vieną keksiuką.– Tik suprask, tai nėra garantuotas darbo pasiūlymas... Teks pačiai pasistengti, kad gautum tą vietą...


    – Žinau... Vis dėlto žingsnis į priekį... Ir nesvarbu, koks bus atsakymas. Priims mane ten ar nepriims... Dabar man svarbiausia išsinešdinti iš savosios agentūros ir atversti naują gyvenimo puslapį...


    – Manai, bosas nesužinos, kur dirbi?


    – Aišku, sužinos... Jei tik jam bus įdomu... Bet bent jau nešmirinės visą dieną palei nosį ir nerėkaus, būdamas blogos nuotaikos... Galėsiu sau ramiai dirbti jo nematydama... Visai neturi reikšmės, kur... Deco agentūroje ar dar kur nors...


    – Džiaugiuosi, kad ryžaisi. Reikėjo išeiti pačią pirmą dieną, kai niekšas pasirodė tame pasitarimų kabinete...


    – Reikėjo, bet... Aš principinga ir taip lengvai nepasiduodu. Kovoju iki galo. Toje agentūroje dirbau nuo pat atvykimo į Niujorką. Tad nė neketinau pasitraukti lyg niekur nieko. Bet ateina laikas, kai principai tampa beverčiai. Ir galiausiai tenka juos išduoti. Kaip dabar...


    – Visgi dar kartą teks su juo pasimatyti... Juk reikės įteikti tą prašymą, kad atleistų iš darbo... O kas bus, jei bosas ims įkalbinėti, kad pasiliktum?– Rajanas žiūri į mane lyg abejodamas, ar galėsiu atsispirti Meto įkalbinėjimams.


    – Ką nors sugalvosiu, kad nereikėtų susitikti akis į akį...


    Ne dėl to, kad bijočiau pažvelgti Metui į akis. Ar kad abejoju savo sprendimu išeiti iš agentūros. Paprasčiausiai nenoriu daugiau jo matyti. Gaila savo širdies. Ji nenusipelnė būti dar labiau kankinama.


    Palikdamas savo šlykštų raštelį Metas tarsi nubrėžė tarp mūsų ryškią storą raudoną liniją. Ir neturi teisės kada nors ją peržengti. Nes jeigu taip padarys, aš neatsakysiu už savo veiksmus... Įskaudinsiu jį taip, kaip yra to nusipelnęs.

    Po pietų nuvažiuoju į agentūrą. Prieš įžengdama į savo kabinetą ilgai stoviu registratūroje atsirėmusi į Džesikos stalą. Puikiai suvokiu, lankausi čia paskutinį kartą.


    Man ši vieta buvo tapusi antraisiais namais. Todėl ją palikti nelengva.


    Kabinete atsisėdu už stalo ir peržiūriu visus stalčius. Šiaip asmeninių daiktų darbe nelaikau. Nebent netyčia būsiu ką nors palikusi. Ne, nieko nerandu.


    Įsijungiu kompiuterį. Mintyse dėlioju žodžius savo prašymui atleisti iš darbo.


    Parašau jį. Atspausdinu. Ir dar kartą įdėmiai perskaitau. Kad, neduok Dieve, nebūčiau privėlusi klaidų.


    Apie savo išėjimą iš agentūros turiu pranešti dar vienam svarbiam žmogui. Surenku jo numerį.


    – Sveika, Ana...– pasisveikinu su mūsų buhaltere.– Netrukdau?.. Ne, nesijaudink, nieko neatsitiko... Tai yra atsitiko, bet... Nuo pirmadienio aš agentūroje nebedirbsiu... Prašymą persiųsiu tau į elektroninį paštą. O kompensacijos gali neskaičiuoti... Man jos nereikia... Netgi jeigu ponas Rosas reikalautų išmokėti... Tik kol kas niekam nieko... Gerai?... Nežinau kur... Bet dėl vieno pokalbio jau susitariau... Tikiuosi, pasiseks... Ačiū... Man irgi buvo malonu dirbti su tavim... Ir man gaila, bet taip jau yra... Nebetrukdysiu... Iki... Gal kada nors dar pasimatysime...


    Ana maloni moteris. Visada ateina į darbą šypsodamasi. Gaila bus ją palikti. Bus keista kasdien nebesimatyti ir su kitais bendradarbiais. Išskyrus blondinę. Toji apsidžiaugs išgirdusi naujieną. Ir tikriausiai vienintelė nepasiilgs manęs.


    Išsiunčiu Anai prašymą ir išjungiu kompiuterį. Atspausdintą dokumentą nunešu į Meto kabinetą. Padėjusi garbingiausioje vietoje, vidury stalo, suraitau parašą.


    Mano žvilgsnis užkliūva už mėlynos orchidėjos. Ji atrodo apvytusi. Metas nelabai ja rūpinasi. Vis pamiršta palaistyti. Tai darau aš... Paslapčia. Ir dabar nueinu į virtuvėlę ir atsinešu stiklinę vandens.


    Surenku nukritusius gėlės žiedus ir išsinešu iš kabineto... Ir iš agentūros... Kaip prisiminimą.


    Važiuodama namo širdyje jaučiu šiokį tokį apmaudą.


    Įdėjau tiek darbo, paaukojau tiek daug savo laiko, kad pasiekčiau aukščiausią karjeros pakopą. O pasiekusi... Išeinu. Savo noru visko atsisakau. Ir dėl ko? Dėl vyro?


    Ar tai reiškia, kad esu silpna?


    Pakeliui užsuku į parduotuvę. Juk vien oru gyvas nebūsi. Turiu nusipirkti ko nors valgyti, nors nelabai norisi.


    Eidama prie kasų pastebiu, kad mano pirkinių krepšelyje yra tik dėžė ledų, bananų kekė ir paketai. Ar tai reiškia, kad apsipirkau visai savaitei?


    Nežinau kodėl stabteliu prie intymių prekių lentynos. Gal dėl to, kad akys užkliūva už raudono pakelio, kurį esu įpratusi matyti Meto rankose. Vėliau ant grindų. O galiausiai šiukšlių dėžėje.


    Prisimenu, kaip anąsyk stovėdama lygiai toje pačioje vietoje svarsčiau, kokius prezervatyvus pirkti. Dabar puikiai tai žinočiau. Bet... Mano spintelės stalčiuje jų dar daug.


    Šypteliu ir einu sumokėti už negausius savo pirkinius.

    Esu visados punktuali, tad nevėluoju ir į pokalbį dėl darbo. Įžengiu pro modernaus stiklinio devynaukščio pastato duris, ant kurių puikuojasi užrašas Deco Group.


    Jaudinuosi, ką čia slėpti. Juk žinau kur einu– susitikti su vienos iš geriausių Niujorko reklamos agentūrų vadovu. Argi tai ne priežastis jaudintis?


    Agentūra įsikūrusi Aštuntajame aveniu. Tolėliau už senąją darbovietę. Keista ją vadinti senąja. Turbūt Metas jau rado mano paliktą prašymą. Norėčiau pamatyti jo veido išraišką, kai perskaitys.


    Registratūroje mane pasitinka nemalonus blondinės žvilgsnis. Nejaugi visos Niujorko administratorės blondinės? Ji pašnairuoja į mane, tarsi būčiau nederamai apsirengusi. Vilkiu klasikinį juodos ir baltos spalvų derinį: juodą sijoną aukštu liemeniu ir baltą berankovę palaidinukę.


    Nemalonaus žvilgsnio administratorė atrodo lyg nužengusi nuo Vogue žurnalo viršelio. Nepriekaištingas makiažas, nors dieną, mano nuomone, per ryškus. Prancūziškas manikiūras, tinkantis išpuoselėtiems nagams. Tokiems kaip jos. Ilgi tiesūs plaukai iki pat liemens. Man toks kirpimas nuobodus. Žaismingumo šiam įvaizdžiui suteikia tankūs kirpčiai ant kaktos.


    Aš jai neprilygstu. Neatrodau tokia stilinga ir seksuali. Užtat mano šypsena tikra. O ne dirbtinė, kaip anos barbės.


    – Laba diena...– sakau jai.


    – Laba diena...– blondinės balsas šaltas.– Pas ką jūs?


    – Norėčiau susitikti su agentūros vadovu...


    – Ar žinote, kad pirmiausia reikia paskambinti ir susitarti dėl susitikimo, o ne ateiti ir reikšti savo norus?


    – Žinau... Esu susitarusi su ponu Morisu. Tikriausiai jis manęs jau laukia... Labai nemėgstu vėluoti, tai gal malonėtumėt man pasakyti, kur galėčiau rasti jo kabinetą?– kalbu tvardydamasi. Labai norisi pasakyti blondinei porą kitokių žodelių.


    – Jūsų vardas?– klausdama ji dar kartą mane nužvelgia.


    – Ema Miler...


    Blondinė kažkam paskambina ir pasako mano vardą. Po akimirkos liepia man pakilti į devintą aukštą. Daugiau nieko nepaaiškina.


    Devintame aukšte atsivėrus lifto durims, pasijuntu patekusi į paslaptingą stiklinį pasaulį. Tiesiai priešais mane yra vadovo kabinetas. Be abejo, stiklinis. Jame išvystu poną Morisą, besikalbantį su dviem vyrais.


    Ryžtingai žengiu kabineto link. Paėjėjusi kelis žingsnius stabteliu.


    Už kampo pamatau netoli stiklinių durų stovinčius du stalus. Prie vieno iš jų palinkusi tamsiaplaukė mergina. Ji kažko ieško didelėje popierių šūsnyje. Kitas stalas stovi tuščias. Vadinasi, čia bus mano darbo vieta. Jeigu tik ją gausiu.


    Iš lėto priartėju prie tamsiaplaukės merginos. Juk nesiveršiu tiesiai į generalinio direktoriaus kabinetą.


    – Laba diena,– tyliai pasisveikinu. Gal net per tyliai, nes mergina neatsigręžia.– Laba diena...– šį kartą ištariu daug garsiau.


    – Atleisk... Negirdėjau kaip įėjai...– į mane žiūri žavi tamsiaplaukė su šypsena veide.– Labas, tikriausiai būsi Ema?


    – Taip, Ema Miler...– prisistatau.


    – O aš Milana...– ji paduoda man ranką.


    Nuoširdus pasisveikinimas. O ne anas registratūroje, kurio nenoriu prisiminti.


    – Malonu susipažinti...– spausdama jai ranką pasijuntu gerokai drąsiau.


    – Man irgi... Dar truputėlį teks palaukti... Ponas Morisas užsiėmęs...– ji akimis parodo į stiklinį kabinetą.– Prisėsk... Gal norėtum kavos? Arbatos? Vandens?


    – Ačiū, ne... Gal dar turėsim progą paplepėti prie arbatos puodelio...– šiltai jai nusišypsau.


    – Ir aš tikiuosi... Nes mergina, kurią jie nusižiūrėjo į antrosios padėjėjos vietą, labai jau pasipūtusi... Ir kelia reikalavimus nė nepradėjusi čia dirbti...– Milana papurto galvą. O aš tyliai sukikenu.


    Atsiveria stiklinės durys ir pro jas išeina du kostiumus vilkintys vyrai. Jie nekreipia į mus jokio dėmesio. Atrodo susirūpinę. Lyg ir šnibždasi tarpusavyje.


    Tarpduryje pasirodo ir pats agentūros generalinis vadovas. Juodaodis. Žavingas vyras. Kai mudviejų akys susitinka, jis iškart ima šypsotis.


    – Užeikit, panele Miler...– sako.


    – Ačiū... Pone Morisai...


    – Tiesiog Derekas...


    – O mane vadinkite tiesiog Ema...


    Nusišypsome vienas kitam. Tikiuosi, nepamanys, kad su juo flirtuoju?


    – Viena mano bičiulė labai prašė, kad susitikčiau su tavimi. Sakė, nenusivilsiu...– matau, kad ponas Morisas apžiūri mane. Darosi nejauku. Jaučiuosi lyg sėdėdama priešais Metą. Jis visada taip žiūrėdavo.– Taigi kodėl turėčiau priimti tave į savo komandą?– klausia būsimas– galbūt– mano šefas.


    – Visa mano patirtis surašyta gyvenimo aprašyme. Tuoj jums įteiksiu...


    – Man jo nereikia. Noriu viską išgirsti iš tavo lūpų...– tardamas žodį „lūpas“ Derekas įsistebeilija į jas. Į manąsias vos blizgiu padažytas lūpas. Gal vis dėlto turėčiau sakyti „ponas Morisas“.


    – Aštuonerius metus dirbau Molinų reklamos agentūroje... O paskutiniu metu jai vadovavau... Dabar ji vadinasi Roso agentūra...


    – Taip... Aš tave prisimenu... Buvai Denisės dešinioji ranka... Ji apie tave pasakojo daug gero...


    – Hmm... Jūs pažįstate Denisę?– nustembu. Dar labiau stebina, kad toji yra apie mane pasakiusi ką nors gero.


    – Ne jūs, o tu... Juk susitarėm...– manęs vos neapakina balti jo dantys.– Taip, aš ją pažįstu... Esam susitikę ne vienoje konferencijoje... Ir esu iš jos nugvelbęs ne vieną užsakovą...– dalijasi prisiminimais vyriškis.– Jeigu jau vadovavai agentūrai, tai kodėl iš jos išėjai? Nes pasiūlyti tau vadovo pareigų aš negaliu. Tik padėjėjos.


    – Išėjau dėl asmeninių priežasčių...– sakau tiesą. Nors ir ne visą. Juk tos asmeninės priežastys glaudžiai susijusios su mano bosu.– Be to, noriu žaisti aukščiausioje lygoje. Kurgi kitur, jeigu ne čia, galėčiau tai įgyvendinti...– žinau, ką kalbėti, kad sužadinčiau smalsumą. Juk vyrai taip mėgsta būti giriami. Be reikalo sakoma, kad gražių žodelių reikia tik moterims.


    – Esi ambicinga... Man tai patinka...


    – Žinau ką sugebu, kaip dirbu, kokių siekiu rezultatų. Bet tik tau spręsti, ką norėtum matyti asmeninės padėjėjos kėdėje. Galime tartis dėl bandomojo laikotarpio. Jei netiksiu, išsiskirsime gražiuoju. Be jokių pykčių. Netuščiažodžiausiu ir nevaidinsiu geresnės nei esu. Abudu puikiai žinome, kad priešais tave šitame kabinete sėdėjo ne vienas kandidatas ir į šią vietą, ir į kitas. Jiems tereikia įkelti koją į tavo stiklinį kabinetą, ir tą pačią akimirką jau žinai, ką norėtum matyti savo komandoje, o ko ne.


    – Rytoj devintą valandą turi jau sėdėti ten už stalo...– jis pirštu parodo į stovintį už stiklinių durų vienišą staliuką.– Negaliu pakęsti vėlavimo...– Dereko balsas ganėtinai griežtas, juk turiu suprasti, kad jis kalba rimtai.– Gali eiti...


    – Ačiū...


    Šyptelėjusi puse lūpų skubu kuo greičiau palikti šį kabinetą. Kad tik jo šeimininkui nekiltų pagunda pakeisti savo sprendimą.


    – Ema...– jo balsas sustabdo mane prie pat durų.– Neklausi apie atlygį...


    – Man nesvarbu, koks jis bus...– šypsodamasi atsakau. Taip. Pinigai man mažiausiai rūpi. Tiesiog norisi būti kuo toliau nuo prakeiktojo pono Roso.– Tiks tokia suma, kokią įrašysi į sutartį...


    – Dešimt dolerių?– žaisminga šypsenėlė.


    Neflirtuok su manimi. Vienas toks flirtavimas man nekaip baigėsi. Nenorėčiau dėl to paties išeiti ir iš šito darbo.


    – Tikiu, kad tai bus daugiau nei dešimt dolerių... Pasitikiu tavimi... Be to, jau pasidomėjau, kiek uždirba tavo padėjėjos... Iki rytojaus, Derekai...


    – Iki, Ema...– sukiodamasis odinėje kėdėje jis plačiai šypsosi.


    Išėjusi iš kabineto akies krašteliu žvilgteliu į naująjį šefą. Jo akys seka mane.


    – Ką jam pasakei, kad nesiliauja šypsotis?– tyliai klausia Milana, žvilgčiodama į vadovo kabinetą.– Paprastai toks nebūna...


    – Tarėmės dėl atlygio...


    – Tai reiškia, kad jis tave priėmė?– Milana atrodo bent kiek nustebusi.


    – Regis, dirbsim kartu...– džiaugiuosi aš. Ir nekantrauju paskambinti Rajenui.


    – Šaunu... Manau, mudvi puikiai sutarsim... Tu būsi atsakinga už sutartis... Jų sudarymą, įvykdymą, nutraukimą, išsiuntimą ir taip toliau... O mano darbas sudaryti pono Moriso dienotvarkę ir žiūrėti, kad jos būtų laikomasi– ir čia jis griežtas... Šefas nemėgsta nenumatytų darbų... Be abejo, man reikia pasirūpinti ir kai kuriais jo asmeniniais dalykais...


    – Viską suprantu... Anksčiau irgi sudarinėjau sutartis. Taigi tikrai neturėčiau patirti sunkumų. Be to, visuomet galėsiu pasiklausti tavęs... Tiesa?


    – Žinoma...– jos šypsena labai miela. Kaip sesers.


    O gal mums pavyks tapti geromis draugėmis? Norėčiau turėti tokią draugę...


    – Ačiū...– sakau.


    – Atleisk, turiu nunešti šefui vieną dokumentą...


    – Taip... Netrukdysiu tau dirbi... Susitiksime rytoj... Iki...


    – Iki, Ema...


    Ji prisimena mano vardą?


    Manau, man čia patiks... Šefas irgi pažiūrėti šaunus vyrukas. Tik reikia su juo būti atsargiai. Įdomu, vedęs ar?.. Reikia viską žinoti, kad nežinia iš už kurio kampo neiššoktų žmona su kočėlu rankoje... Dar sakys, kad jį vilioju.


    Nusileidusi liftu į pirmą aukštą vėl pastebiu šnairuojant blondinę. Nekreipiu į ją dėmesio, nors turėčiau atsisveikinti ir palinkėti geros dienos. Kitai administratorei tai ir pasakyčiau. Tik ne jai.


    Išėjusi į lauką skambinu Rajanui.


    – Labas...– mano balsas pakilus.– Užsiėmęs?... Taip, gavau jį... Todėl kviečiu tave pietų... Reikia švęsti... Kur?... Vėl į Majamį... Gerai, atlekiu...


    Kartais jam pavydžiu, kad šitiek keliauja. O kitąsyk tos jo kelionės mane užknisa. Nes negaliu su draugu susitikti taip dažnai kaip norėčiau.


    Kad ir dabar– negalime pasėdėti kokioje nors jaukioje kavinėje ir pasigardžiuoti skaniu maistu. Vakare Rajanui reikia skristi į Majamį.


    Kas man belieka? Tik aplankyti draugą namuose.


    Esu netoli City Cakes parduotuvės, tai negaliu neužsukti. Nuperku mudviem, smaližiams, migdolinį tortą.


    Randu Rajaną užsivertusį daiktais. Visame bute mėtosi ne tik įvairiausi drabužiai, bet ir buities reikmenys.


    – Gal visam laikui išsikraustai į Majamį?– nusijuokiu matydama šitokią gausybę ant grindų.


    – Norėtum... Jeigu vieną dieną palikčiau Niujorką, tu irgi vyktum kartu su manimi...– nežinau ar jis čia juokauja, ar kalba rimtai. Bet man patinka ši mintis. Palikti Niujorką? Kodėl gi ne... Kur dabar keliaučiau? Gal į Los Andželą? Ar į tą patį Majamį?


    – Ką skanaus atnešei?– matydamas mano rankose dėžutę nekantriai klausia jis.


    – Tortą... Migdolinį...


    – Greičiau atpjauk gabaliuką... Nes šiandien nei pusryčiavau, nei pietavau... Pati matai, koks irzlus... Ir alkanas...


    Einame į virtuvę atpjauti jam to nedidelio saldaus gabaliuko. Nes alkanas Rajanas ir kantriausią žmogų gali išvaryti iš proto.


    – Sveikinu gavus naują darbą...– kol pjaustau tortą, jis mane apkabina ir pabučiuoja į skruostą.


    – Ačiū... Bet jei ne tu, vargu ar būčiau taip greitai jį suradusi... Regis, mano skola vis didėja... Kaip reikės tau atsilyginti?


    – Nupirkai tortą... Ir man to užtenka... Bet tau leisiu suvalgyti tik labai mažytį gabaliuką. Matau, kad kai kam ant klubų kaupiasi riebaliukai... Maže, ar tik tau nereikėtų dažniau lankytis sporto klube?– kikena Rajanas, žnaibydamas man šonus.


    Žinau, kad jis tik šaiposi. Nors nuo to dienos, kai sugrįžo Metas, ir pati pastebėjau priaugusi kelis kilogramus. Tikriausiai bus kalta pica, kurią mudu taip skaniai valgėm.


    – Geriau pasižiūrėk į save... Dirbi modeliu, o valgai tortus? Kas liks iš tavo six pack?– aš irgi nepėsčia. Žodžio kišenėje neieškau.


    Rajanas paleidžia mane ir vaikiškai vaipydamasis pasikelia marškinėlius. Jo pilvo raumenys tobulai išlavinti.


    – Okei... Suprantu...– pakraipau galvą ir ištiesusi ranką trukteliu tuos marškinėlius žemyn.


    – Man torto galima, o tau ne...


    – Juk leidai suvalgyti gabalėlį... Nejau ir tą atimsi?


    Rajanas iš savo lėkštės šakute atgnybia mažyti kąsnelį ir duoda paragauti.


    – Viskas...– pasako, man gardžiai valgant.


    Atpakalia ranka nestipriai trinkteliu jam į tobuląjį presą. Kad mažiau šaipytųsi.


    – Negirdi? Tavo telefonas...– juokdamasis ištaria Rajanas.


    Suklūstu. Tikrai skamba.


    Rankinę palikau ant komodos prie pat buto durų. Skubu jos pasiimti.


    Nesitikėjau sulaukti Erikos skambučio. Ir dar pirmą jos atostogų dieną.


    – Sveika, atostogautoja...– linksmai pasisveikinu su drauge.


    – Kodėl taip padarei? Kodėl išėjai iš agentūros?– ragelyje girdžiu pakeltą balsą. Net trumpam atitraukiu telefoną nuo ausies.


    – Juk žinai priežastį. Tai kam klausi?..– mano balsas ramus.


    – Metas nėra priežastis palikti tai, ką pelnei savo atkakliu darbu...


    – Ir vėl pelnysiu... Esu ganėtinai atkakli... Ir tiesiog nebenoriu su juo dirbti...


    – Ar kas nors įvyko tarp judviejų? Gal čia kaltas Meto išpuolis prieš Aleksą aname vakarėlyje?


    – Viskas supuolė į krūvą... Ir nusprendžiau... Tikrai negrįšiu atgal... O kaip tu sužinojai? Juk atostogauji.


    – Gavau Džesikos žinutę... Nutariau jai paskambinti, kad papasakotų smulkiau, kas vyksta darbe... Nes iš pradžių nepatikėjau... Blondinė užsiminė, kad dėl tokio tavo poelgio Metas visai pasiuto... Vos tik sužinojęs tą pačią minutę kaip viesulas išlėkė iš agentūros...


    Taip jam ir reikia. Tegu sau siunta. Manė, kad po viso to, ką man iškrėtė, grįšiu ir toliau dirbsiu su juo lyg niekur nieko? Tai jau ne.


    – Nieko nenoriu apie jį žinoti... Tegul ponas Rosas elgiasi kaip tinkamas... Man visiškai nesvarbu... Tai jo gyvenimas. Nes manajame kaip tik dabar atsirado daug šviesių spalvų. Nenoriu sau gadinti nuotaikos nereikšmingomis smulkmenomis. Dėkui Rajanui, turiu naują darbą...


    – Darbą? Kur?


    – Būsiu Deco Group vadovo asmeninė padėjėja...


    – O! Čia jau kitas lygis... Džiaugiuosi dėl tavęs... Bet truputį ir liūdžiu, nes po atostogų nebesinorės grįžti darbą... Nebebus tavęs...


    – Atostogauk ir negalvok apie tai... Mudvi galėsim susitikti po darbo ir paplepėti...


    – Jau matau, kaip bus sunku agentūroje be tavęs... Tas pikčiurna visus mus išves iš proto...– girdžiu tylų jos juoką.


    – Paprasčiausiai nekreipk į jį dėmesio... O dabar geriau pasiimk taurę martinio ir keliauk į paplūdimį,– garsiai nusijuokiu. Iš virtuvės atsklinda ir Rajano juokas.


    – Gerai, mieloji... Taip ir padarysiu... O tau sėkmės naujajam darbe... Iki...


    – Šauniai paatostogauk... Iki...


    Kol kalbuosi su Erika, Rajanas spėja sušlamšti pusę torto. Žinoma, turiu viską papasakoti ir jam... Su smulkmenomis... Vos ne žodis žodin. Taigi labai greitai nelieka ir kitos pusės torto.


    Rodos, kai nedirbu, laikas bėga dar greičiau. Šiandien nieko gero ir nenuveikiau. Tiesa, gavau darbą. O šiaip daugiau nieko. Tik slampinėju savo bute iš kampo į kampą.


    Mano mėnesinėms manęs nė kiek negaila. Jau kuris laikas guliu lovoje kęsdama aštrų skausmą papilvėje. Įsikniaubiu į pagalvę. Ir ne... nebeįsivaizduoju glėbyje laikanti Metą.


    Tas vyras tik naudojosi mano paslaugomis. Pats taip parašė. Manęs jam reikėjo tik dėl sekso. Štai koks buvo jo grįžimo tikslas: prisijaukinti mane, kad galėtų ir vėl įsitempti į lovą.


    Pūkinė pagalvė sudrėkusi. Mano skruostas irgi šlapias.


    – Kodėl man buvo lemta tave pamilti?– sukuždu stipriau spausdama pagalvę prie savęs.– Aš tik noriu mylėti ir būti mylima... Juk nedaug teprašau... Meilės... Kodėl sakai, kad myli, ir šitaip elgiesi? Aš tau atidaviau visą save, būčiau bet ką dėl tavęs padariusi. Bet tau to nereikėjo... Ką čia save apgaudinėti...– atvirstu aukštielninka ir spoksau į lubas.– Tu už pinigus gali nusipirkti ir meilę, ir seksą, ir viską ko tik nori... Gali turėti bet kokią moterį šalia... O aš? Aš esu niekas... Pasinaudojai ir palikai. Ir pamiršai...


    Dabar labai norėčiau išgirsti artimo žmogaus balsą, jis man pažadėtų, kad surasiu tikrąją meilę. Ir vieną dieną šalia manęs bus vyras, kuriam atstosiu visą pasaulį.


    Surenku mamos numerį. Nors, ko gero, reikėtų skambinti tėčiui.


    – Labas, mama...– delnu nubraukiu ašaras nuo veido.


    – Labas, mažute... Seniai bekalbėjom... Imsiu manyti, kad mes visai tau nerūpim...– pusiau rimtai, pusiau juokais sako ji.


    – Nė nejuokauk taip, mama... Taigi žinai, kad daug dirbu...


    – Man atrodo, kad per tuos darbus tu susirgsi... Dirbi ir dirbi, neturi jokio asmeninio gyvenimo...– priekaištauja ji.


    – Juk nemiegu darbe... Turiu aš tą asmeninį gyvenimą. Tik kol kas jame nėra nei vyro, nei vaikų...– darausi irzloka. Tikriausiai dėl mėnesinių, nes baisiai skauda pilvą.


    – O jau turėtų būti... Ema, tikiu, kad ateityje turėsi nuostabią šeimą. Bet gal pasistengtum greičiau?– mama juokiasi.


    – Mielu noru, mama... Tik ne viskas priklauso nuo manęs... Meilė labai sudėtingas reiškinys... Šeima– dar sudėtingesnis... Kai įsimylėsiu taip, kad negalėsiu be mylimojo gyventi, gal tada ir sulauksim vestuvių...– nusišypsau.– Ką tėtis veikia, kad negirdžiu jo balso?


    – Svetainėje žiūri televizorių...


    – O kur esi tu?


    – Miegamajame... Kažko skauda galvą, tai priguliau...


    – Ko išsyk nesakei? Nebūčiau trukdžiusi...


    – Manai, dėl kažkokio skausmo nenorėsiu pasikalbėti su dukra? Tai jau ne, mieloji...


    – Ilsėkis, mamyte... Aš irgi jau guliu lovoje... Ryt anksti keltis ir...– nutylu. Nebeketinu jai sakyti, kad dirbsiu naujame darbe. Ji ims klausinėti. Norės sužinoti visas smulkmenas, kaip Erika. Geriau viską išdėstysiu vėliau, nuskridusi jų aplankyti.


    – Ema, ką norėjai sakyti?


    – Nieko... Kad perduotum linkėjimų tėčiui... Iki, mama... Kurią nors dieną dar paskambinsiu...


    – Iki... Žinau, kad nepaskambinsi...


    Girdžiu, kaip ji nusijuokia prieš padėdama ragelį. Šypsausi ir aš. Nes žinau, kad mama teisi: pamiršiu paskambinti.


    O gal dabar, pradėjusi naują savo gyvenimo tarpsnį, nebepamiršiu. Ir dažniau jai skambinsiu. Ir būsiu daug laimingesnė. Ir šypsosiuosi. Ir savaitgaliais kepsiu pyragus.


    Išsikelsiu naują tikslą. Arba tikslus... Ir pradėsiu nedelsdama...


    Susirandu plunksnakotį ir užrašų knygelę. Atsiverčiu paskutinį puslapį ir imu rašyti savo gyvenimo tikslus.


    Tikslas Nr. 1


    Išgirsti tikrą, nesavanaudišką, aistringą ir beprotišką meilės prisipažinimą, nuo kurio užgniaužtų kvapą ir pakirstų kelius.

    

    Tikslas Nr. 2


    Sukurti laimingą šeimą. Būtų tobula, jei su vyru susilauktume trijų mažylių. Tarp jų būtinai turėtų būti mergaitė. Mano mažoji princesė.

    

    Tikslas Nr. 3


    Išmokti užsienio kalbą. Gal ispanų? Gal prancūzų? Ogal japonų?

    

    Tikslas Nr. 4


    Rumba. Manau, nereikia nieko aiškinti. Šokiui, kaip ir meilei, žodžiai nereikalingi.

    

    Tikslas Nr. 5


    Prancūzija. Regis, mane traukia visa, kas susiję su meile. Bet tą šalį aplankysiu tik su savo vyru. Kada nors...


    Šį vakarą pavargusiai mano galvai tikslų užteks. Papildysiu sąrašą kitą dieną.

  


  
    


    2013 m. birželio 25 d.


    Užsivelku violetinę suknelę. Apsiaunu kūno spalvos Louboutin aukštakulnius. Pasiimu savo mėgstamą Celine rankinę ir išskubu pro duris.


    Parodysiu blondinei, ką reiškia stilingai rengtis. Tegu nemano, kad esu varna, iškritusi iš medžio ir nieko nesigaudanti apie madas.


    Važiuodama į darbą gaunu Rajano žinutę. Jis rašo šį savaitgalį parskrisiąs į Niujorką. Ir kviečia mane kartu jį praleisti žirgyne. Žinoma, sutinku. Taip seniai nemačiau Leinės. Labai noriu su ja pasikalbėti. Man reikia jos patarimo... Dėl Meto.


    Man įžengus į pastatą, blondinė jau sėdi darbo vietoje. Šį kartą jos žvilgsnis nustebęs. Pasisveikinu ir paprašau, kad duotų kortelę su mano pavarde. Šioje agentūroje savos taisyklės. Ir man privalu jų laikytis.


    Pakilusi į devintą aukštą randu jau besidarbuojančią Milaną.


    – Labas rytas...– nusišypsau jai.


    – Labas rytas...


    – Šefo dar nėra?


    – Ne... Dabar jis susitikime... Vėliau pasirodys... O tu įsitaisyk prie stalo... Iš karto duosiu šūsnį sutarčių, reikės jas peržiūrėti ir suregistruoti...– Milana kaltai žvilgteli į mane. Lyg apgailestautų, kad užkrauna darbu, man dar nespėjus su niekuo susipažinti.– Gal kavos?


    – Labiau norėčiau arbatos...


    – Eime... Pirmiausia viską tau aprodysiu. O vėliau padirbėsim... Beje, man patinka tavo rankinė... Irgi turiu lygiai tokią, tik kitokios spalvos... Jos labai patogios...– čiauška naujoji mano draugė.


    Ji nusivedė mane į poilsiui skirtą zoną. Mūsų agentūros virtuvėlė nė iš tolo jai neprilygsta. Keista, kad vadinu ją mūsų agentūra. Ji ne mano. Reikėtų sakyti „buvusi agentūra“.


    Ši vieta labai erdvi. Milana dėsto, kad čia dažnai rengiami susitikimai su užsakovais. Neformali aplinka tarsi padeda jiems atsipalaiduoti. Lengviau einasi ir derybos.


    Ji dar užsimena, kad kiekvienas kabinetas pasižymi gera garso izoliacija. Tad nėra reikalo baimintis, kad kas nors išgirs slaptą informaciją ar gandą. Iškart prisimenu Džesiką. Jai čia nepatiktų. Juk ji taip dievina paskalas.


    Milana dar pasako, kad kiekvienas agentūros skyrius įsikūręs vis kitame aukšte. Ir priduria, kad prireikus klausčiau jos, o ne gaiščiau laiką klaidžiodama koridoriais po visus aukštus.


    Mudvi užsiplikome po puodelį arbatos ir susėdusios prie stalo aptariame man priskirtus darbus. Aš jai nepasisakau, kur dirbau pirmiau. Tik prasitariu, kad tai buvo reklamos agentūra, kurioje turėjau panašias pareigas. O Milana per daug ir neklausinėja, nemėgina visko iškvosti. Suprantu, kad gerbia privatumą ir nemėgsta kištis į asmeninius reikalus.


    Diena jau įpusėjusi. O Derekas vis dar nesirodo darbe. Mudvi su Milana tyliai darbuojamės kiekviena prie savo stalo.


    Registruodama sutartis atkreipiu dėmesį į jų turinį. Smalsu sužinoti, kaip dirba aukščiausio lygio profesionalai. Netgi mano dėstytojas kadaise yra sakęs per paskaitą: jei norite būti geriausi, mokykitės tik iš geriausių. Taigi naudojuosi proga. Visa, ką čia būdama sužinosiu, man pravers ateityje.


    – Eisi pietauti?– klausiu Milanos. Žiūrėdama į kompiuterio ekraną ji atrodo bent kiek susirūpinusi.


    – Tu eik pirma... Juk viena iš mūsų turi likti prie telefono...– sako neatsigręždama į mane.– Pirmame aukšte iš kiemo pusės yra kavinė... Jei nori, gali ten papietauti... Paprastai ten ir renkasi visi agentūros darbuotojai...


    – Gerai... Pasistengsiu ilgai neužtrukti...


    – Neskubėk... Turi valandą...


    Pasiimu rankinę ir paspaudžiu lifto mygtuką.


    Kavinėje susirinkę nemažai žmonių. Pasijuntu lyg naujokė mokykloje. Daugelio pietautojų akys krypsta į mane... Ir į kabančią man ant kaklo kortelę. Nereikia nė prisistatyti. Už mane byloja ta nedidukė kortelė, kurioje surašyta visa tai, kas žinotina apie naujokę.


    Užsisakiau salotų ir sulčių. Atsisėdau prie laisvo staliuko palei langą. Mačiau, kad keli atokiau sėdintys vyrai stebi mane. Vienas jų, turbūt drąsiausias, prieina artyn.


    – Labas...– maloniai pasisveikina.


    – Labas...– atsakau.


    – Tikriausiai visai neseniai pradėjai pas mus dirbti, nes anksčiau tavęs čia nesu matęs... Beje, aš Tomis...– prisistato jis.


    – Ema,– paspaudžiu jam ranką.– Šiandien pirmoji mano darbo diena,– nusišypsau.


    – Iš kurio tu skyriaus?


    – Esu pono Moriso padėjėja,– kilsteliu kortelę, kad Tomis perskaitytų apie mano pareigas.– O tu?


    – Aš dirbu buhalterijos skyriuje... Netrukdysiu pietauti... Buvo malonu susipažinti...– vyras palieka mane vieną.


    O aš tikėjausi, kad prisės šalia, ir mudu galėsime kartu papietauti ir pasikalbėti. Nežinia kodėl pamanau, kad jis manęs išsigando. Matyt, jį išgąsdino mano pareigos. O gal pamanė, kad esu pasipūtėlė ir su tokiu kaip jis nenorėsiu bendrauti.


    Išsitraukiu iš rankinės mobilųjį. Prie jo jau prijungtos ausinės, tad įsikišu jas į ausis. Tik muzika niekada manęs nepalieka vienos. Visada geriausiai jaučiuosi jos draugijoje.


    Turiu grįžti prie savo mažojo stiklinio staliuko. Juk negaliu palikti alkanos Milanos. Ji tokia maloni, kad išleido mane pirmą. Dabar mano eilė ją išleisti.


    O gal jau yra šefas?– spėlioju kildama liftu į devintą aukštą. Rodos, mano lemtis visada dirbti devintajame...


    Nusišypsau. Tik ta šypsena labai greitai dingsta man nuo veido, kai lifto durys atsidaro, ir stikliniame pono Moriso kabinete išvystu ne šefą, o kažkokį nepažįstamą vyrą ir... buvusį savo BOSĄ.


    Pamažu žingsniuoju į priekį, nenuleisdama akių nuo stiklinių durų, už kurių, regis, vyksta linksmiausias pokalbis. Tiek nepažįstamasis, tiek Metas šypsosi. Jis pastebi mane.


    Ilgai slapsčiausi... Manoji ironija juokiasi iš manęs susiėmusi už pilvo.


    Nusuku žvilgsnį. Ir tarsi nepastebėdama Meto drąsiai traukiu prie Milanos stalo.


    – Dabar ir tu gali eiti pietauti...– sakau jai, nors ir matau, kad susikaupusi kažką spausdina.


    – Negaliu... Šiandien tikriausiai liksiu be pietų... Užgriuvo milijonas darbų. Nė neįsivaizduoju, kaip viską spėsiu...


    – Gal galiu kuo nors padėti?– pasisiūlau.


    – Vargu...– Milana papurto galvą.– Matai kabinete tą vyrą juodu kostiumu?– ji žvilgtelėjo ton pusėn. O man nereikia atsigręžti, nes iki skausmo jį pažįstu.– Pasirodo, jis yra naujasis Deco Group savininkas...


    NE! Tik ne tai!... Tu man negali DAR SYKĮ TO iškrėsti!


    – O kur ponas Morisas? Jis žino apie tai?– bandau kalbėti ramiai. Ir neatrodyti pamišusi. Nors mielai įsiveržčiau į tą kabinetą ir užrikčiau ant Meto.


    – Morisas atleistas. Jis nebuvo agentūros savininkas. Buvęs ir dabartinis savininkai kaip tik kalbasi mums prieš akis...


    ŠŪDAS! PRAKEIKTAS ŠŪDAS! To negali būti. Aš turbūt, sapnuoju... Kodėl nelemtasis taip elgiasi? Ko jam reikia? Pakankinti mane? Dar per mažai pasityčiojo?


    Stiklinės durys atsidaro. Atsigręžusi matau tuodu ponus žiūrint į mus. Tik vieno iš jų žvilgsnis buvo ypatingas. Tikriausiai nereikia sakyti, katro.


    – Pone Rosai, leiskite supažindinti su jūsų padėjėjomis...– sako pliktelėjęs vyras.– Nuostabioji Milana...– jis parodo ranka į ją.– Čia visi be jos pražūtume... Jeigu kils sunkumų, kreipkitės į ją...


    Milana rankos paspaudimu pasisveikina su Metu.


    – Atleiskit, kitos padėjėjos nepažįstu...– žvelgiantis į mane vyras atrodo sutrikęs. O Meto žvilgsnis byloja: o aš puikiai pažįstu.


    – Ką tik pradėjo čia dirbti...– įsiterpia Milana.– Tai Ema... Ema Miler...


    Turiu paduoti Metui ranką, kaip tai padarė Milana. Jis jau atkišęs ją laukia mano pasisveikinimo.


    Paspaudžiau jam ranką. Tą, kuri paliko mėlynes man ant šlaunų. Bet nežiūriu į akis. Pajuntu, kaip Metas pirštu perbraukia man per krumplius. Oda ima lakstyti elektros srovės pėdutės.


    Staigiai ištraukiu ranką ir akimirksnį žvilgteliu į jį. Jo veidas panašus į savimi patenkinto šikniaus.


    – Jei jau visi susipažinome, tai palieku jus gerose rankose, pone Rosai... Turiu pasiimti žmoną iš grožio salono... Žinot, kaip su tomis moterimis... Jei neatvažiuoji laiku, iškelia baisiausią sceną...– buvęs agentūros savininkas išpučia akis ir nusišypso.


    Atsisveikinęs jis palieka mus trise. Sėduosi prie savo stalo ir nekreipiu dėmesio į įkyriai spoksantį Metą. Juk žinau, kad spokso. Jaučiu tai.


    Jis pasikvietė Milaną į savo kabinetą. Toji ima lakstyti pirmyn atgal su kažkokiais dokumentais. Man jos gaila. Ir dėl to, kad liko be pietų, ir dėl to, kad žinau, koks yra Metas. Jis privers ją sunkiai paplušėti. Kaip ir mane...


    Bet žeminama nesileisiu. Juk prisiekiau. Išeisiu ir iš šio darbo. Tik kaip reikės pasakyti Rajanui? Jis ant manęs supyks...


    – Ema, ponas Rosas tave kviečia...– sako išėjusi iš kabineto Milana. Rankose laiko šūsnį dokumentų.


    Neisiu. Tegul siunta dar labiau.


    – Nesakė, ko jam reikia?


    – Ne... Manau, prašys atnešti kokią nors sutartį...


    Klysti. Tikrai norės kalbėti ne apie sutartis.


    Žvilgteliu į stiklinį kabinetą. Kaip nepavargsta akys visą laiką stebėti mane? Iškrypėlis...


    Sukaupusi visą drąsą ir paskutinius ramybės likučius įeinu vidun. Metas išdidžiai sėdi kėdėje. Ranka pasirėmęs smakrą pirštu brauko per lūpas.


    – Graži suknelė... Man ji patinka... Nusipirkai iš mano paliktų pinigų?– klausia nužvelgdamas mane nuo galvos iki kojų.


    Cinikas! Kaip drįsti man tai sakyti? Žiūriu jam į akis ir tyliu.


    – Tikėjaisi pabėgti?– jis tęsia savo monologą.


    Ir pabėgau. Tik tu atsekei iš paskos... Kaip šuo.


    – Jei jums nieko iš manęs nereikia, pone Rosai... Tai eisiu...– apsigręžiu ir žingteliu prie durų.


    – Ema!– taip piktai dar niekas nėra ištaręs mano vardo. Išgirdusi ledinį jo balsą net sustingstu.– Reikia faksu išsiųsti šitą sutartį, panele Miler...


    Atsigręžiu ir prieinu artyn. Palinkstu virš stalo, norėdama paimti popieriaus lapą Metui iš rankos. Bet tasai jo nepaleidžia. Žvelgiu į surauktus jo antakius. O jis į manuosius.


    – Išsiųsti faksu... Nedelsiant...– pakartoja dar sykį kaip praktikantei, neturinčiai jokios darbo patirties.


    Metas paleidžia lapą iš rankos. Bet neatitraukia akių nuo manęs.


    Neketinu ilgiau nė akimirkos pasilikti tame kabinete. Išeinu visiškai įtūžusi... Vidujai. Veide neatsispindi jokio pykčio.


    Bendraujant su Metu geriausia nutaisyti bejausmį veidą. Tada jis niekaip negalės įžvelgti, kas pašnekovo širdyje. Kad skaudu girdėti šiurkščius žodžius iš tų lūpų, kurios dar prieš kelias dienas taip aistringai mane bučiavo.


    Bjaurybė!


    Visą dieną naujasis bosas man leidžia ramiai dirbti. Nelenda į akis su menkais prašymais ar šlykščiais pasiūlymais. Net keista matyti jį tokį ramų. Spėju, kad netrukus sulauksime ir audros.


    „Man reikia tavęs... Pasiilgau tavo kūno... Myliu tave...“– kaip aidą ausyse girdžiu švelnų jo balsą. Ir paslapčia žvilgčioju į jį. Stovi savo kabinete nusigręžęs į langą ir su kažkuo kalbasi telefonu.


    Melagis. Sakai, myli? Ar tikrai myli? Kaip lengva pasinaudoti šiuo žodžiu, kad gautum ko nori, tiesa?.. Manai, kad tai vyriška? Ar šitaip supranti vyriškumą?


    – Ema, aš pabėgėsiu iki buhalterijos...– tikrovėn grąžina Milanos balsas.– Jei kas nors ieškos, pasakyk, kad...


    – Nesijaudink, viską užsirašysiu ant lapelio...– nuraminu ją.


    – Ačiū tau...


    Milanai palikus mane vieną, akys ir vėl susiranda stovintį už stiklo Metą. Jo povyza išdidi. Tarsi pasaulio valdovo, nuo kurio malonės viskas priklauso. Negaliu to pakęsti. Kaip ir pasipūtėlio veido išraiškos– jam grįžtelėjus, vis ją išvystu.


    Pakylu nuo kėdės, prieinu prie jo kabineto ir atidarau duris. Negaliu trinktelėti, juk stiklinės. Tad įėjusi atsikrenkščiu, kad atkreipčiau dėmesį.


    Metas atsigręžia. Jo žydros akys tarsi peiliai įsminga man į krūtinę.


    – Perskambinsiu vėliau...– sako savo pašnekovui ir išjungia telefoną.


    Mudu kurį laiką varstome vienas kitą akimis. Regis, tiek jis, tiek aš norime vienas kitam kažką pasakyti. Tik nežinome, kuriam pirmam pradėti.


    – Jeigu vėl išeičiau iš darbo, tai tu...– prabylu ir iškart nutylu. Imu abejoti, ar verta kalbėti toliau.


    – Nusipirkčiau dar vieną agentūrą...– jis baigia sakinį už mane.– Ir dar... Be to...


    – O jei įsidarbinčiau kasininke prekybos centre?


    – Nusipirkčiau ir jį...


    – Tik iššvaistytum visus pinigus...


    – Tai vis dėlto rūpi mano pinigai...– jo lūpas iškreipia klastinga šypsenėlė. Primerktos akys irgi puikiai atlieka savo darbą. Manai, kad esi teisus? Patikėk, taip nėra.


    – Kodėl tai darai?– žingteliu į priekį.


    – Nes taip noriu... Ir galiu sau leisti...– jis irgi priartėja prie manęs per žingsnį.


    – Šitaip manęs nekenti? Nori man atkeršyti? Bet už ką? Kad išėjau iš agentūros? Ar kad negali dulkinti kada panorėjęs ?


    – Ne...– Meto balsas tylus. O žvilgsnis sutrikęs. Tarsi būčiau užpuolusi nepasiruošusį gintis.


    – Tai kodėl taip darai?!– užrikau ant jo. Stoviu labai arti. Mėginu jo akyse rasti atsakymą. Bet nerandu.– Jeigu šitaip elgiesi su žmonėmis, kuriuos sakai mylįs, tai bijau net pagalvoti, koks esi savo priešams... Neįsivaizduoju, kokia moteris galėtų būti šalia tavęs ir sugebėtų pakęsti tokį elgesį...


    – Tu...– Metas stipriai sugriebia mane už rankos ir čiumpa į glėbį.


    – Nori padaryti savo meiluže?– žiūriu į jį niekinamu žvilgsniu. Metas tyli.– Pasvajok...– iškošiu pro dantis ir atstumiu jį.– Jei įdomu, už mano paslaugas kiti sumokėjo daugiau nei tu...– ištariu kreivai šypsodamasi. Bet nemato mano šypsenos, nes neatsigręždama išeinu iš kabineto.


    Noriu dingti iš čia. Pabėgti į kitą planetą. Atsidurti bet kur, tik ne tame pačiame kabinete su juo.


    NEKENČIU JO! IR... MYLIU...


    Vos grįžusi namo trenkiu rankinę į sieną. Iš to piktumo. Opati atsisėdu svetainėje ant sofos ir užsidengiu veidą delnais.


    Aišku tik viena: kad ir kur įsidarbinsiu, jis mane suras. Ir kankins toliau.


    Pasirodo, labai svarbu savo kelyje sutikti tinkamus žmones. Nes netinkami kone akimirksniu gali sunaikinti tavo gyvenimą.

  


  
    


    2013 m. birželio 26 d.


    Pastačiusi automobilį garaže pastebiu lūkuriuojantį prie audi Amirą. Taigi Metas jau darbe. Ar tai reiškia, kad neketina atsisakyti šio įpročio ir dirbdamas čia?


    – Labas rytas...– eidama pro šalį pasisveikinu su Amiru.


    – Labas rytas...– mirtinoje tyloje skendinčiame garaže nuskamba malonus jo balsas.


    Matau iš akių, kad nori man dar kažką pasakyti, bet pagreitinu žingsnį. Amiras dirba Metui. O tai, kas susiję su šiuo žmogumi, mane nervina. Nenoriu nieko girdėti apie poną Rosą. Gana, kad kasdien tenka matyti susiraukusį jo veidą.


    Labai norėčiau, kad liftas kiltų kuo ilgiau. Bet šiam norui nelemta išsipildyti. Įrenginys greitai pristato mane į darbo vietą.


    Ši savaitė turėtų būti karšta. Ir tiesiogine, ir perkeltine prasme. Vilkiu plono audinio gėlėtą suknelę. Makiažas palyginti paprastas. Nesinori tepliotis visokiais kremais per tokį karštį. Mano plaukai supinti kaselę.


    Tikrai nesipuošiu, kad patikčiau Metui. Nors iš šalies gal atrodo kitaip. Kai jis šalia, manyje savaime įsijungia seksualumo mygtukas. Tada iš kur nors ištraukiu viena už kitą gražesnių suknelių, visos jos tiesiog prašosi būti vilkimos.


    Ir aš virstu vilioke. Tarsi vienintelė paskata būtų Metas, tarsi nesąmoningai stengčiausi dėl jo. Lyg norėčiau jam vienam būti graži.


    Man einant prie savo stiklinio staliuko, Metas su Milana atsigręžia. Dar nepriartėjusi nugirstu juodu kalbant apie kažkokį susitikimą su advokatu.


    – Labas rytas,– iškart pasisveikinau su abiem. Džiaugiausi, kad vėliau neteks atskirai sveikintis vien su bosu.


    – Labas rytas,– beveik sutartinai atsako jie.


    – Gal galėtum padaryti šių sutarčių kopijas?– paprašo Milana ir įduoda keletą popieriaus lapų į rankas.


    – Žinoma...– palieku rankinę ant stalo ir nuskubu prie kopijavimo aparato, stovinčio visai čia pat.


    Tikiu, kad šią akimirką mane seka Meto akys. O aš kaip įmanydama stengiuosi nežvilgčioti į jį. Ir nežvilgčioju. Užtenka to vienintelio karto, kai sveikinausi su juo ir su Milana.


    Be abejo, daug ką galiu nuspėti iš jo alsavimo. Ir dabar jaučiu, kad niršta. Pyksta, nes nekreipiu į jį dėmesio.


    Atiduodu kopijas Milanai ir atsisėdu prie stalo. Visas mintis sutelkiu į darbą, o ne į Metą.


    Patikrinu elektroninį paštą ir randu neskaitytą laišką nuo pono Roso. Ką tik atsiųstą, be jokios antraštės. Tai reiškia, kad manęs laukia nekokios žinios.


    __________


    Tema


    Siuntėjas Metjus Rosas


    Gavėjas Ema Miler


    2013 m. birželio 26 d. 09.26

    



    Ateik


    __________


    Pažvelgiu į jo kabinetą. Už stiklinės sienos Metas sėdi prie stalo ir barškina kompiuterio klavišus.


    __________


    Tema O kur „prašau“?


    Siuntėjas Ema Miler


    Gavėjas Metjus Rosas


    2013 m. birželio 26 d. 09.28


    


    Galėtumėt mandagiau, pone Rosai.


    O gal Jums tai per sunku?


    


    Ema


    __________

    



    __________


    Tema Prašau...


    Siuntėjas Metjus Rosas


    Gavėjas Ema Miler


    2013 m. birželio 26 d. 09.30

    



    Panele Miler,


    prašau ateiti į mano kabinetą.


    Ar taip Jums tinka?


    


    Roso bendrovės generalinis direktorius, prezidentas


    Metjus Rosas


    __________


    Kaip oficialiai... Manai išgąsdinsiąs mane?.. Ko ir vėl prisireikė? Nori pateikti dar vieną pasiūlymą?


    Kai atidarau kabineto duris, Meto žvilgsnis iškart krypsta į mane. Jei ir toliau taip žiūrėsi, pasensi anksčiau laiko.


    – Ignoruoji mane?– pasigirsta piktas jo balsas.


    – Neprivalau kiekvieną sekundę žiūrėti jums į akis, pone Rosai...– rodos, mano gyslomis teka ne kraujas, o pati ramybė. Nors taip nėra.


    – Gana tų ponų Rosų. Gerai?


    – Taip, pone Rosai...– žinoma, atsakiau ne taip, kaip jis norėtų. O kaip noriu aš. Ak, mielasis, aš tave išvesiu iš kantrybės. Pamatysi, ką gali įskaudinta moteris.


    – Liaukis...– pro sukąstus dantis iškošia jis.– Nereikia šitų žaidimų...– regis, nori nužudyti mane žvilgsniu. Tik pamiršo, kad esu stipri ir sugebėsiu atlaikyti bet kokius smūgius.– Imk...– duoda man kažkokį dokumentą.– Prisek šį priedą prie sutarties...


    Ketinu išeiti, bet akys netyčia užkliūva už toje sutartyje įrašytos pavardės. Tai mano pavardė. Toliau nurodyta visai ne tokia pinigų suma, kokią man pasiūlė ponas Morisas. Čia įrašyta dvigubai tiek... Šimtas šeši tūkstančiai dolerių.


    – Antrą darbo dieną jau keli man atlyginimą?– klausiu nustebusi, bet ne be ironijos.– Manau, elgiesi neapgalvotai... Okas, jeigu nebūsiu pavyzdinga darbuotoja? Neatliksiu visų boso užduočių? Nepagarbiai su juo elgsiuosi?


    – Čia kad nesakytum, jog esu šykštus ir per mažai tau moku...– Meto akys primerktos, o lūpos sučiauptos.


    Tu kalbi ne apie darbo užmokestį, o apie visai ką kita. Juk taip?.. Paskutinis kvailys! Ką gi, mano kerštas bus labai saldus...


    – Sieki tokiais pinigais padidinti mažytį savo vyriškumą?


    Še tau! Skaudžiai įgėliau...


    – Hmm... Kažkodėl anksčiau tuo nesiskundei... Netgi sakei, kad jis tau patinka...– skvarbus Meto žvilgsnis perveria mane.


    – Nes buvau mandagi ir nenorėjau įžeisti... Bet tylėti nebėra prasmės. Tiesa? Manau, jei paklaustum bet kurią savo kekšę, išgirstum tą patį... Nesi jau toks ypatingas, pone Rosai... Be pinigų visiškas nulis... Todėl moteris ir domina tik jie, o ne tu pats...


    Žinau, kad labai jį įžeidžiu, bet negaliu suvaldyti liežuvio. Jis tikrai vertas šių žodžių, nors juose nėra nė kruopelytės tiesos. Metas tikra priešingybė tam, kas išsprūsta iš mano lūpų. Bet tebūnie... Kas pasakyta, tas pasakyta...


    Išeidama išgirstu kažką dūžtant į sieną. Neatsigręžiu pasižiūrėti. Kam?


    – Kas nutiko?– Milana išsigandusi žiūri į mane.


    – Nieko... Nekreipk dėmesio... Jam kartais užeina pykčio priepuoliai...– ramiai atsakau ir sėduosi prie stalo.


    – Pasakyk man tiesą... Ar judu pažįstami? Nes iš to, kaip jis į tave žiūri, ir kaip pati į jį žiūri, spėju, kad vakarykštis judviejų susitikimas nebuvo pirmasis... Ar aš teisi?


    Jis mano buvusysis, nuperkantis visas agentūras, kuriose dirbu. Tik tiek...


    – Matėmės porą kartų...– spėju, kad šis atsakymas jos neįtikina. Juk ji protinga mergina.


    – Ar tikrai?– Milana nepatikliai žvelgia į mane.


    Išties neįtikima.


    – Neklausk, jei nenori, kad meluočiau... Prašau tavęs... Aš nenoriu apie tai kalbėti...


    – Okei... Suprantu, kad buvote susitikę daugiau nei kartą, ir man užtenka... Patikėk, žinau, ko verti tokių gražuoliukų pažadai... Ogi nieko... Kadaise pati patikėjau vienu tokiu, o dabar esu vieniša mama... Vis dėlto dievinu savo sūnelį ir nesigailiu jo susilaukusi... Jis mano džiaugsmas... Prieš jo šypseną nublanksta visi rūpesčiai...– apie savo vaiką ji kalba labai šiltai.


    Aš turbūt nesugebėčiau būti vieniša mama... Ir nenorėčiau. Bet juk ir ji nenorėjo. Tiesiog taip lėmė aplinkybės.


    Turiu būti atsargi, kad ir vėl neužkibčiau ant meilių nenaudėlio žodelių. Šiuo ginklu jis puikiai moka naudotis.


    Milana iškviečia valytoją, kad sutvarkytų Meto kabinetą. Otas kažkur dingsta. Kuo mažiau jį matysiu, tuo bus tik geriau.


    – Klausau,– atsiliepiu į įkyrų skambutį. Esu ką tik grįžusi iš kavinės.


    Metas iš savo kabineto spokso į mane. Ir vėl. Tikriausiai domisi, su kuo kalbu. Einu į poilsio zoną, kad galėčiau ramiai pasikalbėti su draugu. Ir kad nereikėtų matyti to terorizuojančio žvilgsnio.


    – Kodėl nesakei, kad Deco Group nupirko ponas Rosas?– piktokai klausia Rajanas, nė nepasisveikinęs su manimi.


    – Pamaniau, kad ir pats tai sužinosi...– sakau sėsdamasi ant sofos. Žvelgiu pro langą į gatvę.


    – Kalbėjaisi su juo?


    – Mažai... Nenoriu veltis į beprasmiškas šnekas...


    – Manai, kad agentūrą jis nupirko dėl tavęs?


    – Dėl ko gi daugiau? Jam patinka rodyti savo visagalybę... Jis siekia viską valdyti... Nori man įteigti, kad esu jo rankose...


    – Idiotas!– girdžiu įsiutusį Rajano balsą.– Ką ketini daryti? Pasiliksi?


    – Neturiu kitos išeities... Nebent pabėgti į kitą šalį... Gal tik ten jis manęs nebepersekiotų.


    – Maže, pakentėk... Po kelių dienų grįšiu, ir mudu ką nors sugalvosim... Tas šunsnukis su visais savo milijonais mūsų nenugalės... Tegu nemano, kad leisiu nors pirštu tave paliesti...


    – Rajanai, nesikarščiuok... Su juo kovosiu pati. Pasitelksiu į pagalbą abejingumą... Matau, šitai veiksminga... Jei nekreipiu į bosą dėmesio, jis visiškai įširsta...– tyliai nusijuokiu.


    – Tik žiūrėk, kad bekovodama vėl neatsidurtum jo lovoje...


    – To tikrai nebus... Bet pasikalbėsime vakare, gerai? Dar ims priekaištauti, kad nedirbu, tik švaistau brangų agentūros laiką kalbėdama telefonu...– mano liežuvis kaip reikiant pagaląstas sarkazmo.– Myliu. Bučkis. Iki.


    Grįžusi prie savo stalo randu Metą.


    – Išsiųsk...– piktai paliepia jis, atkišdamas man sutartį.


    Tyliu. Bosui užsidarius kabinete, žvilgteliu į Milaną. Jos akys supratingos. Bet ji man niekuo negali padėti. Aš ir pati jaučiuosi bejėgė.


    Lieka vienintelė išeitis: kantriai kęsti nepakeliamą pono Roso būdą.

    Milana ir šiandien išleidžia pietauti mane pirmą. Pirmo aukšto kavinėje visai skanu. Tad nusprendžiu nebeieškoti, kur kitur galėčiau praleisti savo pietų pertrauką.


    Tik bendradarbiai pasirodo esantys nelabai drąsūs. Sveikinasi, bet nė vienas neprisėda šalia. Gal agentūroje galiojanti nerašyta taisyklė draudžia darbuotojams bendrauti su tais, kurie arčiau valdžios? Gal jie bijo manęs? O gal atrodau pernelyg keista? Priežastis lieka neaiški. Šiaip ar taip, nelendu nė vienam į akis susipažinti artimiau.


    Nujaučiu, kad man nelabai patiks čia dirbti. Kol kas puikiai sutariu tik su Milana, o su kitais agentūros darbuotojais nerandu bendros kalbos.


    Valgydama ledus, šiandienius savo pietus, svarstau, ką daryti, kad bendravimas su bendradarbiais būtų kitoks.


    – Čia neužimta?– išgirstu tylų vyro balsą.


    Pakeliu akis ir pamatau Metą. Jis laiko puodelį kavos ir lėkštę su kažkokiomis salotomis. Nelįsk prie manęs! Juk įspėjau!


    – Ne...– mano atsakymas trumpas. Paprastas. Šaltas.


    Metas pasideda savo pietus ant staliuko, atitraukia kėdę ir atsisėda. Jo žvilgsnis mielas. Priešais save matau gerąjį Metą, kitados mylėjusį mane. Ir žinau, kad ta jo meilė buvo tikra. Tikra?


    Kaip jis mane nervina, kas minutę keisdamas asmenybę.


    Pasiėmusi piniginę ir indelį su ledais palieku sėdėti jį vieną. Išeinu iš kavinės į gatvę.


    Užsidedu akinius nuo saulės. Ir iš karto prisimenu vaikystę. Tuomet įsivaizduodavau, kad akiniai mane daro nematomą. Drąsiai vaikščiodavau tarp žmonių, nes manydavau, kad jie manęs nemato, o aš juos matau. Tai buvo mano mažytė paslaptis.


    Einu gatve, neturėdama jokio tikslo. Žiauriai karšta, bet neketinu grįžti atgal. Mano pietų pertrauka dar nesibaigusi, tad galiu pasivaikščioti.


    Gal ir keistai atrodau praeiviams su ledų indeliu rankoje, visai nederančiu prie baltos Chanel suknelės. Ir prie raudonų Manolo Blahnik aukštakulnių. Tik man tas pats, ką mano kiti. Panorėjusi galėčiau pasirodyti gatvėje vien su apatiniais. O gal ir negalėčiau... Vis tiek smagu pasvajoti...


    Einu pro gėrimų parduotuvę, pro kažkokį barą, pro manikiūro saloną. Žinoma, čia pat įsikūrusi ir nedidelė sekso reikmenų parduotuvėlė. Akimirką svarstau, ar neužsukus. Smalsumo dėlei. Vis dėlto traukiu tolyn, valgydama tirpstančius ledus.


    Akys užkliūva už vitrinos, apšviestos violetinėmis, raudonomis ir geltonomis lempelėmis. Stabteliu. Perskaitau užrašą „Dona, astrologė ir fizioterapeutė“.


    Hmm...


    Tik stovėdama prie tamsių rudų durų ir girdėdama keistą skambučio melodiją apsižiūriu, kur patekau. Juk aš netikiu tokiais dalykais. Tai ką čia veikiu?


    Durys atsidaro. Mane pasitinka šviesiaplaukė moteris ir maloniai nusišypso.


    – Laba diena,– nedrąsiai prabylu. Nežinau, ką daugiau sakyti.


    – Sveika, mieloji... Užeik...– ji su manimi elgiasi kaip su sena pažįstama. Ima už rankos ir vedasi į nediduką kambarį.


    Jis toks, kokiuose ir įsivaizduoju tūnant visus apsimetėlius būrėjus. Daugybė žvakių. Ant sienų kabo kažkokie paslaptingi paveikslai. Ant stalo mėtosi kortos, runų lentelės ir rusvas karoliukų vėrinys. Kokio velnio aš čia atėjau?


    – Sėskis, mieloji... Pasižiūrėsim, kokios bėdos tave kankina...– vėl nusišypsojusi sako moteris.


    Esu sutrikusi. Šiame keistame kambaryje man nelabai jauku. Bet viską dariau, ką ji liepia. Atsisėdu prie staliuko. O moteris įsitaiso priešais mane.


    – Ištiesk rankas delnais į viršų...– paprašo ponia astrologė.


    Ji palaiko rankas virš manųjų. Bet jų nepaliečia. Užsimerkia ir ima palengva judinti pirštus. Man norisi juoktis, bet susitvardau.


    Tą ritualą moteris atlieka gal apie minutę. Paskui atsistoja. Prieina arčiau, liepia atsistoti ir man. Iškelia rankas, palaiko jas ore ir ima vedžioti man palei kūną. Išilgai. Skersai. Aukštyn. Žemyn. Šitai užtrunka kiek ilgiau, gal penkias minutes. Nervinuosi. Imu manyti, kad reikėjo likti anoje kavinėje ir kęsti Meto draugiją. Nei būti čia ir jaustis įtartino eksperimento bandomuoju triušiu.


    Šviesiaplaukė baigia savo ritualą ir vėl atsisėda prie stalo. Aš irgi.


    – Nesveikuoja jūsų dešinė koja...– prabyla ji. Kaip? Iš kur tu tai žinai? Tą akimirką visas mano nepatiklumas išgaruoja. Juk moteris teisi.– Jei ir toliau taip nervinsitės, ateityje turėsite bėdų ir dėl skrandžio...– dar priduria ji. Esu nustebusi.– Daugiau rimtų bėdų nematau...


    Astrologė visą laiką žvelgia į mane šypsodamasi. Bet taip maloniai, kad man nekyla noras vadinti ją šarlatane.


    – Buriu ir taro kortomis. Gal norėtumėt?– ji nepamiršta pasiūlyti ir kitos savo paslaugos.


    Linkteliu galvą. Turbūt atrodau labai nedrąsi, nes visą tą laiką neištariu nė žodžio.


    Malonioji ponia, iš astrologės virtusi būrėja, liepia man ištraukti tris kortas. Ištraukiu. Pasidėjusi ant stalo ji įdėmiai žiūri į jas. Galiausiai pažvelgia į mane.


    – Tu per daug jį myli, kad paleistum...– jos balsas gerokai paslaptingas.– O jis tave tik skaudina...– mistinės būrėjos ir astrologės viename asmenyje žvilgsnis toks įdėmus, kad nesugebu atlaikyti. Nusuku akis.– Matau, kad savo vyrą sutiksi prie vandens...– išgirdusi būrėjos balsą ir vėl pažvelgiu į ją. Prie vandens? Juokauji? Aš bijau vandens.– Turėsi mergytę... Kitą vaiką pagimdysi daug vėliau... Tavo gyvenimas buvo nelengvas... Bet netrukus viskas pasikeis... Vyras tave dievins... Esi trūkstama jo gyvenimo dalis, o pačios gyvenime trūksta jo... Būsi laiminga, mieloji...


    Jei būčiau naivi, patikėčiau šita pasaka... Bet nesu...


    Neklausiu, kiek mokėti už jos paslaugas. Tiesiog išimu iš piniginės penkiasdešimt dolerių ir padedu ant stalo. Nes tiek grynųjų teturiu.


    – Viso gero,– sumurmu sau po nosimi ir beveik bėgte išskubu pro duris.


    Paspartinu žingsnį. Reikia tuoj pat grįžti į darbą, o aš čia užsiimu nežinia kuo. Po velnių! Net savo ledus pamiršau pasiimti.


    Diena rami, bent jau man. Aš jas skirstau pagal Meto nuotaikas. Jei ši gera, vadinasi, manęs laukia pakenčiama diena. Ojeigu bloga– žemėje atsiveria pragaras. Ir jo valdovas ponas Rosas pradeda ant žarijų šokdinti ne tik mane, bet ir visus kitus darbuotojus.


    Vos po valandos galėsiu važiuoti namo. Čia nedirbu viršvalandžių. Šeštą valandą palieku darbovietę.


    Užtat nebežinau, ką daryti su laisvalaikiu, kurio pirmiau neturėjau. Pasimankštinti su Teiloru man užtenka ir poros valandų per dieną. Dar valandos jo kareiviško muštro neištverčiau.


    Prisimenu seniai užmirštą pomėgį... Fotografavimą. Ko gero, reikėtų vėl jį atgaivinti.


    Visa tai apsvarstysiu vakare. Dabar turiu nunešti ponui Rosui vieną dokumentą, kad pasirašytų.


    Metas sėdi savo stiklinėje tvirtovėje. Vyriškoji Sniego Karalienės versija.


    Atidarau ledo rūmų duris. Priėjusi prie stalo padedu priešais rūmų šeimininką dvi sutarties kopijas.


    – Pasirašyk,– kone įsakau. Savo bosui?


    Jis suraukęs kaktą pažvelgia į mane.


    – Gražiai paprašyk...– atsilošia kėdėje.


    Tyliu. Suneriu rankas ant krūtinės ir leidžiu suprasti, kad gražesnio prašymo iš manęs jis nesulauks.


    Metas ištiesia ranką ir paima sutartį nuo stalo. Permetęs akimis suraito parašą ant abiejų kopijų.


    – Turbūt žinojimas, kad gali visiems vadovauti, išskyrus mane, varo tave iš proto...– ironiškai šypteliu ir pasiėmusi dokumentus palieku jo tvirtovę.


    Pono Roso žvilgsnis piktas... Švelniai tariant. O aš vidujai juokiuosi laimėjusi šią mažytę dvikovą.


    Sėsdamasi prie stalo žvilgteliu į jo kabinetą. Matyt, Metas neturi geresnio užsiėmimo, kaip žiūrėti į mane. Boso kumštis tvirtai sugniaužtas. O akys primerktos.


    Jeigu ne Milana, kuri susikaupusi darbuojasi prie kompiuterio, veikiausiai tuoj pat atsidurčiau Meto glėbyje. Juk jis tiek ir tesugeba. Rodyti savo galią. Tikisi tik taip mane pamokysiąs.


    Tie vyrai... Jie tikrai iš Marso...

    Šią savaitę tai pirmoji diena, kai Metas nepasirodo darbe. Užtat Milana nepaleidžia iš rankų telefono. Ir važinėjasi liftu aukštyn žemyn it kokia liftininkė.


    Praeidama pro mane tepasako, kad šiandien Metas labai piktas. Telefonu šokdina visus iš eilės. Užkrauna įvairias užduotis. Na, manęs kol kas jis nieko neprašo. Tikriausiai po vakarykščio pokalbio ponas Rosas nenori nei į mane žiūrėti, nei su manimi kalbėtis. O man tik geriau. Nors vieną dieną pailsiu nuo to bepročio.


    Gerai, kad išjungta mano telefono melodija. Nes dabar visame septintame aukšte skambėtų daina „Sex On Fire“. Skambina Metas. Ir kodėl nepasikeičiu skambučio melodijos?


    – Klausau,– atsiliepiu paėjėjusi į šalį nuo agentūros vadybininko, pas kurį mane atsiuntė Milana.


    – Po darbo atvažiuok į Four Seasons viešbutį...– ragelyje išgirstu įsakmų Meto balsą.


    Ką? Gal visai išprotėjai? Manai, klausysiu tavęs?


    – Savo nesąmones pasilaikyk sau. Arba sakyk kuriai nors kitai. Manęs tas nedomina,– kalbu tyliai, nes aplink sukiojasi daug bendradarbių. Negaliu atrodyti ir pernelyg pikta, tad tvardausi.


    – Jei nori žinoti, aš tame viešbutyje gyvenu... O ne pramogauju... Įduosiu sutartį, kurią reikia kuo greičiausiai išsiųsti...


    – Tai atvežk į darbą...


    – Dabar jos neturiu... Sudarysiu tik vakare... Todėl ir skambinu, kad atvažiuotum paimti.


    – Prašyk Milanos... Ji tavo padėjėja...


    – Tu irgi...– Meto balsas vis dar įsakmus.– Juk už sutartis atsakai tu, o ne Milana...


    – Gerai... Atvažiuosiu...– nenorom pažadu. Ir padedu ragelį.


    Milana teisi. Jis piktas... Ir štai kokią užduotį man davė. Pasikvietė į svečius.


    Nejau visą tą laiką gyveno viešbutyje Four Seasons? Juk tai ne per toliausia nuo mano buto.


    Visiškas maniakas. Gal išties persekioja mane?


    Atsisveikinu su Milana. Blondinei nieko nesakau. Praeinu pro ją nė nežvilgtelėdama. Ji tikrai mane nervina.


    Sėduosi į audi ir važiuoju viešbučio link. Juk manęs laukia ponas Rosas.


    Neslėpsiu, nervinuosi. Nes tai, kas susiję su Metu, man kelia jaudulį. Ką aš žinau, ką jis sumanė? Ne žmogus, o tikra vaikščiojanti problema. O gal turėčiau sakyti „profesionalus melagis“? Jau pati painiojuosi jo meluose.


    Po velnių, kas per vienas tasai Metjus Rosas?


    Mane pasitinka besišypsantis viešbučio administratorius.


    – Labas vakaras,– pasisveikinu pirmoji.– Aš pas poną Rosą...


    – Labas vakaras, panele Miler. Jis jūsų laukia... Ty Warner apartamentuose... Penkiasdešimt antras aukštas...– jis pasako visa, ko reikia.


    Prabangiai gyvena bosas. Kaipgi kitaip? Gali sau leisti tokias išlaidas, tai ir švaistosi. Nebent užsakė tuos apartamentus vienai parai. Kad padarytų man įspūdį.


    – Ačiū...– padėkoju maloniam jaunuoliui.– Ar galėtumėte pasakyti, kiek laiko ponas Rosas juose gyvena?– smalsauju.


    – Nuo mėnesio pradžios, panele...


    Taigi grįžęs į Niujorką čia ir apsistojo. Kad tik arčiau manęs...


    – Ačiū...– dar kartą padėkoju jam ir einu prie lifto.


    Spusteliu nelemtąjį penkiasdešimt antrą mygtuką. Su manimi liftu kyla kažkokia jauna pora. Matyti, kad abudu labai įsimylėję. Glaustosi vienas prie kito.


    Vėliau į liftą įlipa tamsiaplaukis vyras. Nužvelgia mane, bet aš nudelbiu akis. Nė neketinu megzti pažinčių viešbutyje.


    Ir įsimylėjėlių porelė, ir tasai vyras išlipa. Lifte lieku viena. Išsitraukiu iš rankinės telefoną, žiūriu, ar nėra praleistų skambučių. Ne. Niekas manęs neieško.


    Atsivėrus lifto durims, patenku į trumpą koridorių. Prie durų stovi Amiras.


    – Labas vakaras,– pasisveikina.


    – Labas vakaras,– atsakau.


    Amiras atidaro apartamentų duris ir ranka rodo, kad įeičiau vidun. Minutėlę delsiu. Noriu sprukti atgal į liftą. Bet vis dėlto įeinu pro duris.


    Pirmiausia pamatau Metą stovint prie lango. Turbūt grožisi Niujorko panorama. Arba kuria dar vieną planą, kaip priversti mane paklusti.


    Jis atsigręžia. Mūvi šviesias kelnes ir vilki marškinius atraitotomis rankovėmis. Neryši kaklaraiščio. Marškinių apykaklė gerokai prasegta, kad galėčiau pasigrožėti raumeninga krūtine. Žinia, prieš ją nublanksta visas Niujorko žavesys.


    Metas tyli. O jo akys tyrinėja mane. Aš apsirengusi ganėtinai dalykiškai: balta palaidinukė ir tamsiai mėlynas sijonas. Ak, taip... Juk tamsiai mėlyna mėgstamiausia jo spalva...


    – Užeik,– labai mandagiai pakviečia jis.


    Jei jau taip prašote, pone Rosai...


    Žingteliu porą žingsnių į priekį. Tuo pačiu metu ir apsidairau. Atkreipiu dėmesį į įspūdingą sietyną. Tai tikras meno kūrinys.


    Svetainėje vyrauja šviesios spalvos. Prabanga matyti iš menkiausios smulkmenos. Baisu, kad ko nors neužkliudyčiau ir nesudaužyčiau.


    – Kokio vyno norėtum?– teiraujasi mano bosas.


    Vyno? Aš čia ne dėl jo.


    – Jokio. Atėjau pasiimti sutarties,– griežtai sakau.


    – Kur nors skubi?


    – Taip. Argi nereikia kuo skubiau jos išsiųsti?


    – Jokios sutarties nėra. Aš pamelavau,– Metas šypsosi ir atrodo labai patenkintas savimi.


    Nieko naujo. Juk žinau, kad esi melagis.


    Ironiškai šypteliu ir gręžiuosi į duris.


    – Ar tokios prabangos gana, kad sutiktum pasimylėti su manimi?


    Čia jau panašiau į tikrąjį poną Rosą.


    Atsigręžiu į jį. Stovi išskėtęs rankas.


    – Tai sutiktum?– dar kartą klausia kilstelėjęs antakį ir susikiša rankas į kelnių kišenes.


    Stebini mane... Nors nelabai...


    – Abejoju, ar norėtum man tiek sumokėti...– kažkas traukia mane už liežuvio.


    – Surizikuosiu... Pasakyk sumą...– Metas žingteli arčiau manęs.


    Tikrai to nori? Už pinigus?


    – Milijonas dolerių...– nė pati nežinau, kodėl man išsprūsta toks skaičius.


    – Daugoka už naktį... Bet tebūnie... Tik turėsi daryti visa, ką liepsiu... Šį vakarą būsi mano asmeninė kekšė... Išdulkinsiu tave kiekviename čia esančiame kampe, ant kiekvieno stalo, kiekvienoje lovoje... Visur... O tu tylėsi ir klausysi manęs... Juk kas moka, tas ir vadovauja žaidimui, tiesa?.. Tikiuosi, čekius priimi?


    Ar tai girdžiu iš tų pačių lūpų, kurios dar visai neseniai kalbėjo man apie meilę?


    Negaliu ištarti nė žodžio. Tyliu ir stebėdamasi žiūriu į jį. Ne. Šio žmogaus aš nepažįstu.


    – Nurengti tave ar nusirengsi pati?– ciniškai klausia jis.


    Nė nekrusteliu. Stoviu kaip įbesta. Tarsi batų kulniukai būtų įstrigę į parketą.


    Metas prieina dar arčiau ir įbeda akis į mano palaidinukę. Nesidrovėdamas atsega vieną jos sagutę... Paskui kitą.


    Aš leisiu taip elgtis su savimi?


    Metas siekia ir trečios sagutės. Bet...


    Ak, prakeikta elektros srovė! Nesusilaikau. Skeliu jam antausį. Pati negaliu tuo patikėti.


    Metas atrodo nustebęs. Jis taip pat netiki, kad galiu taip padaryti. Delnu persibraukia užgautą skruostą. O aš imu drebėti visu kūnu. Reikia iš čia dingti. Tuoj pat...


    Apsigręžusi skubu per prabangiąją svetainę prie durų.


    – Savo iškrypusioms fantazijoms įgyvendinti gali susirasti ir pigesnę kekšę...– sakau sukandusi dantis. Nepagailiu ir apartamentų durų– stipriai trinkteliu jomis.


    Už durų mane pasitinka nustebęs Amiro žvilgsnis. Ką jis galėtų man pasakyti? O aš jam? Nieko... Gal Amiras mane užjaustų, kad bosas toks idiotas? Aišku, ne.


    Įlipusi į liftą vos nepravirkstu. Gerklėje įstringa didžiulis gumulas. Nežmoniškai skauda širdį. Net norisi kaukti iš skausmo.


    Prisiglaudžiu prie lifto sienos. Ausyse tebegirdžiu žeminančius Meto žodžius. Jis pasiryžęs sumokėti milijoną, kad tik gautų mane. Milijoną! Už kurį nusipirktų ir mano paklusnumą. Tai štai ko jis nori... Kad jam paklusčiau... Metas siekia mane kontroliuoti... Štai kas jam labiausiai rūpi...


    Įsėdu į automobilį ir apsiverkiu. Aš taip jį myliu. O jis... Jo norai visai kitokie. Ne geresni už Alekso.


    – Daugiau neištversiu,– tyliai sukuždu.– Kodėl nepalieki manęs ramybėje? Kodėl neišnyksti iš mano gyvenimo? Kodėl jį naikini?

    Rajanas anksti rytą atsiunčia žinutę, kad nespės šiandien grįžti iš Majamio. Taigi mūsų kelionė į žirgyną atidedama rytdienai. Bet ne... Nusprendžiu važiuoti viena. Jokio džiaugsmo visą dieną sėdėti bute.


    Pasiimu su savimi fotoaparatą ir krepšį su drabužiais.


    Pakeliu audi stogą, įjungiu radiją, išvažiuoju iš garažo... ir iš Manhatano.


    Deja, vėjas neišblaško minčių... apie Metą. O ko tikiuosi? Juk mano širdis, kaip ir kūnas, priklauso jam...


    Prie žirgyno vartų sutinku vieną iš jo darbuotojų, šis man juos ir atkelia. Leinė žino, kad atvažiuoju. Nors aš jos ir neperspėjau. Nujaučiau, kad šitai bus pasakęs Rajanas. Juk pats žadėjo savaitgalį apsilankyti. Tik pasikeitė jos planai.


    Manęs nebestebina pilnas kiemas automobilių. Dideliame žirgyno plote vaikštinėja būriai žmonių. Regis, Leinės laukia dar vienas darbingas savaitgalis.


    Pamatau ją išeinant iš arklidžių apsuptą keliolikos vaikų. Atrodo linksma. Šypsosi ir meiliai bendrauja su mažaisiais žirgyno svečiais.


    Pamoju, kai Leinė pažvelgia mano pusėn. Jai einant prie manęs, irgi paspartinu žingsnį. Šypsomės viena kitai.


    – Labas,– stipriai apkabinu Leinę.


    – Labas, mieloji...– nuoširdus jos apsikabinimas man primena namus. Esu labai pasiilgusi artimųjų.


    – Kaip tu? Gerai jautiesi?– apiberiu ją klausimais.– Atleisk, kad tik dabar atvažiavau... Žinau, kad darbai joks pasiteisinimas. Bet jų man išties nestigo...


    – Po operacijos puikiai sveikstu. Visai nebereikia auklės, nuolat šokinėjančios aplink mane...– nusijuokia Leinė. Malonu ir vėl girdėti jos juoką.– Tu ir taip daug padarei dėl manęs... Be to, žinau, kad šiuo metu ir pačiai nelengva... Rajanas sakė, kad išėjai iš darbo... Ir dar kai ką...


    Įsivaizduoju, ką.


    – Taip, išėjau... Bet ir toliau tenka dirbti su Metu...– mano balsas liūdnas.– Gal tokią gražią dieną nekalbėkim apie tai... Matau, kad šiandien turi daug svečių... Jeigu reikia pagalbos, tik sakyk...


    – Ačiū, bet kol kas susitvarkom... O tu eik pasivaikščioti arba pajodinėti...


    Žvilgteliu į žirgų aptvarą. Žaros jame nėra. Pirmąsyk čia lankydamasi negalvoju apie jodinėjimą. Man tiesiog nesinori, gal dėl to, kad nebėra Ikaro. O gal dėl Žaros, vis dar pykstančios ant manęs. Kad ir kaip ten būtų, jodinėti tikrai nežadu. Mieliau norėčiau padaryti keletą nuotraukų.


    Paduodu Leinei mėgstamiausias jos bandeles, kaskart jų atvežu. Pasidedu ir krepšį su daiktais tame kambaryje, kuris man kelia daug prisiminimų.


    Mūviu trumpus džinsinius šortus ir lengvą palaidinukę. Tad ir nepersivelku. Tik persiaunu batus. Juk nevaikščiosiu po žirgyną su Prada basutėmis.


    Prieinu su fotoaparatu rankose arčiau aptvaro. Kelias minutes stebiu žirgus. Grožiuosi jais. Bet pamačiusi iš miško atšuoliuojant Žarą, negaliu nespragtelėti fotoaparatu. Ji nuostabi.


    Vaikštinėju aplinkui, gaudydama kiekvieną kumelės judesį. Ikaras buvo toks panašus į ją. Kartais man atrodo, kad fotografuoju jį. Kaip anksčiau.


    Žarai nepatinka mano draugija. Gali pamanyti, kad ji bando įkalbėti kitus žirgus bėgti iš čia. Ir jai pavyksta. Visas būrys suprunkščia ir nušuoliuoja miško link. Puikiai suprantu, kad Žara tyčia taip daro. Nori, kad man nebeliktų ko fotografuoti. Ji išties kerštinga.


    Traukiu į kitą pusę. Paplūdimio link. Nutaikau objektyvą ir į Leinę, einančią gidės pareigas. Ir į Stiveną, vežiojantį vaikus karieta. Man netgi pavyksta įamžinti jo šypseną. Eidama pro šalį pamojuoju ir jam.


    Iš toli žvelgiant į paplūdimį atrodo, lyg šis būtų apspistas margaspalvių drugelių armijos. Man pavyksta padaryti dar vieną gerą nuotrauką. Nesiartinu arčiau vandens. Stoviu atsirėmusi į medį ir žaidžiu su fotoaparatu.


    Vėliau padedu Leinei gaminti pietus– ispaniškąjį gaspačą. Kai taip karšta, valgyti nelabai ir norisi. Kita vertus, vyrai lieka vyrais. Jiems reikia mėsos. Todėl iškepame ir kepsnių. Dar paskrudiname orkaitėje gausybę duonos riekelių, apibarstytų kvapiosiomis žolelėmis.


    Viskas labai skanu. Giriu ne save, o Leinę. Ji nuostabi kulinarė. Kadaise esame pusiau juokais, pusiau rimtai kalbėjusios, kad jai reikėtų atidaryti restoraną. Bet tikroji Leinės meilė yra žirgai. Dėl jų ji viską aukoja.


    Stoviu namo terasoje ir laukiu, kol vyrai baigs pietauti. Noriu kartu su jais eiti šerti žirgų. Lėtai gurkšnoju citrinų gėrimą. Protarpiais nusišypsau žvelgdama į medžių viršūnes, kuriose žaidžia saulės spinduliai. Jaučiuosi laiminga galėdama būti tokioje išskirtinėje vietoje.


    Išgirstu atvažiuojančio automobilio garsą. Iškart imu žiūrėti į kelią. Dar vienas svečias...


    Prisimerkiu ir suraukiu kaktą. Mano kvėpavimas padažnėja. Pamatau į kiemą įsukantį bugatį Veyron. Puikiai žinau, kas sėdi prie jo vairo.


    Tekina bėgu terasos laiptais žemyn. Eidama prie prabangiojo automobilio išvystu, kaip iš jo išlipa Metas. Jis atrodo stilingai. Mūvi baltus džinsus, vilki raudonus marškinėlius. Kai paprastai, užsidėjęs ant nosies klasikinius lašo pavidalo akinius nuo saulės.


    – Tu čia nepageidaujamas!– užrinku ant jo.– Apsigręžk ir nešdinkis...


    Metas nusiima akinius. Jo žvilgsnis ramus. Gal net liūdnokas. Kitoks nei visada.


    – Noriu su tavim pasikalbėti...– tyliai ištaria jis.


    – Kiek prisimenu paskutinį mūsų pokalbį, sakei norįs mane išdulkinti kiekviename viešbučio kampe...– mano balso tonas kaip reikiant pakeltas.– Neturiu su tavim apie ką kalbėti... Ir nebenoriu girdėti nė vieno prakeikto tavo žodžio... Važiuok ir negadink man savaitgalio... Galiu pakęsti tave darbe, tik ne čia...


    – Ar viskas gerai, Ema?– už nugaros išgirstu Stiveno balsą.


    – Taip. Ponas Rosas jau išvažiuoja. Tiesa?– nenuleidžiu pikto žvilgsnio nuo Meto. O šis vis žiūri į mane.


    Metas tyli. Kurį laiką dar pavarsto mane žydromis akimis. Paskui staigiai atidaro automobilio dureles ir įlipa vidun.


    Pajuntu Stiveno ranką ant peties. Tuo pat metu pro automobilio stiklą pamatau rūsčias Meto akis. Pavydi? O gal nekenti manęs?


    Su šypsena pažvelgiu į Stiveną ir padedu galvą jam ant paties. Šis mažumėlę sutrinka. Nesupranta, kad šitai tyčia... Stivenas, kaip ir kiti žirgyno darbuotojai, man tarsi vyresnysis brolis. Nė neįsivaizduoju, kad galėtų būti kitaip. Bet norėdama paerzinti Metą turiu atitinkamai elgtis.


    Ponas Rosas išvažiuodamas palieka kieme dulkių kamuolius. Išlekia labai greitai. Akimis palydžiu nuvažiuojantį automobilį. Nenoriu, kad sugrįžtų.


    – Ko jis norėjo?– priėjusi prie manęs klausia Leinė.


    – Pasikalbėti...– sumurmu sau po nosimi, žiūrėdama į tuščią kelią.


    – Nenutuoki apie ką?


    – Ne... Tikriausiai ir vėl kokia nors nesąmonė.


    – Ir gerai padarei, kad liepei nešdintis... Jei ne tu, pati būčiau jį iš čia išvariusi...– piktokai sako ji.


    – Verčiau eime pas žirgus... Turbūt jau spėjo išbadėti ir laukia mūsų...– nukreipiu kalbą. Kad tik ne apie tą vyrą.


    Kad ir kaip stengiuosi būti geros nuotaikos, nesugebu visą laiką šypsotis. Jaučiuosi blogai. Prieš akis vis kyla vakarykštės dienos vaizdai. O ausyse girdžiu šlykščius Meto žodžius.


    Ir dar turi įžūlumo atvažiuoti čia. Apie ką galėčiau su juo kalbėti? Nesitikėjau, kad mudu iki to prieisime. Iš pradžių viskas atrodė taip gražu... Bučiniai. Meilės žodžiai. Glamonės. Odabar?... Neapykanta... Pyktis... Riksmai... Įžeidinėjimai...


    Kai tik išvystu gražiąsias jo akis, man verkia širdis. Ir kodėl jis aną naktį pasakė, kad myli mane? Kam sakyti tai, ko nėra? Vien tam, kad pergulėtum su manimi?


    Nemaniau, kad gali taip žemai pulti...


    Negaliu užmigti. Vartausi. Galvoju apie pirmadienį. Apie darbą. Apie susitikimą su Metu, kurio visai nelaukiu.


    Jaučiuosi taip, lyg mano gyvenimas man nebepriklausytų.

    – Galiu prisėsti?– tylus Leinės balsas pažadina mane iš svajonių pasaulio, kuriame buvau trumpam nugrimzdusi. Sėdžiu terasoje įsisupusi į lovatiesę ir geriu arbatą. Dar labai ankstyvas rytas.


    – Žinoma,– atsigręžusi į duris linkteliu galvą.– Labas rytas...


    – Labas rytas, mieloji... Matau, kad nelabai gerai išsimiegojai,– sukuždėjo ji ir prisėda šalia. Leinė laiko rankoje puodelį kavos, kurios aromatas net mane ima žvalinti.


    – Visai nemiegojau... Jau kuris laikas negaliu užmigti...


    – Gali nė nesakyti. Ir taip matau, apie ką galvoji. Jei tik nori, galiu duoti vaistų nuo nemigos. Pati juos vartoju, nes sunkiai užmiegu.


    – Gerai... Man reikia ko nors, kad pagaliau išsimiegočiau...


    – Gal šį savaitgalį tau visgi reikėjo skristi pas tėvus. Nebūtum ten kai ko sutikusi.


    – Leine, matydama mane tokią mama neatstotų, kol nesužinotų visos tiesos... Kam to reikia? Kam kankinti ir ją, ir tėtį?


    – Tiesą sakai... Bet ilgiau taip gyventi irgi negali. Anksčiau ar vėliau viskas atsilieps tavo sveikatai. Gal judu vis dėlto susėskite ir pasikalbėkite?


    – Kiek kartų kalbėjomės, tiek kartų neišgirdau nė vieno protingo paaiškinimo, kodėl jis taip elgiasi...


    – Žinai, meilė dažniausiai yra nepaaiškinama...


    – Jis sako, kad mane myli... Bet jo poelgiai ir žodžiai nesutampa... Taigi kuo man tikėti? Veiksmais ar žodžiais?– žvilgteliu į Leinę. Ji geria kavą ir atrodo susimąsčiusi.


    – Turi klausyti širdies... Tai vienintelis patarimas, kokį galiu duoti... Pasakysiu tik tiek, kad jeigu Metas sugrįžo, tai tu jam bent kiek rūpi... Matyt, daugiau, nei pati manai...


    Rūpiu?.. Na žinoma, juk patogiau turėti nuolatinę kekšę lovos šildytoją nei kaskart ieškoti vis kitos...


    – Tuomet jis labai keistai tai rodo... Ir išvis jaučiuosi tarsi įstrigusi keistoje erdvėje, kur viskas sukasi tik apie Metą... Nekenčiu tos būsenos... Noriu ištrūkti iš šio užburto rato...


    – Eik atostogauti... Viską ramiai apmąstysi... Surikiuosi mintis... Pabūsi toli nuo jo...


    – Negaliu... Niekas manęs neišleis, vos pradėjusios dirbti... O maldauti Meto nežadu... Bet palikim tą temą ramybėje... Nenoriu susigadinti nuotaikos, nes vėliau susitiksiu su Rajanu...


    – Gaila, kad negalėjo grįžti anksčiau... Pasiilgau to vaikino...– nusišypso Leinė.


    – Perduosiu jam linkėjimų... Galbūt kitą savaitgalį atvažiuosim abudu...– šypteliu ir aš.


    Sėdime terasoje, kol ištuštėja mudviejų puodeliai. Man reikia grįžti į Manhataną. O Leinė turi rūpintis žirgyno lankytojais.


    Prieš išvykdama bandau dar kartą prieiti prie Žaros. Bet ši neprisileidžia manęs nė per žingsnį. Džiaugiausi bent tuo, kad turėsiu daugybę jos nuotraukų. Jau žinau, kur jas įrėminsiu ir pakabinsiu... Mamos galerijoje...


    Leinė manęs neišleidžia be lauktuvių. Įdeda du krepšelius kvapnių braškių. Vieną man, kitą Rajanui. Kitą kartą žada pavaišinti avietėmis. Rajanas labiau mėgsta braškes. O aš avietes. Tad nekantrauju ir vėl apsilankyti žirgyne.


    Vakare gaunu Rajano žinutę.


    Rajanas

    Maže, pasitik mane prie lifto ;)


    Nesuprantu, kodėl nori, kad pasitikčiau prie lifto? Bet neketinu su juo ginčytis ir darau kaip prašoma. Išeinu į koridorių ir laukiu, kol atsidarys lifto durys.


    Kai išvystu Rajaną, išeinantį iš lifto, vos nenugriūvu ant grindų. Abiejose rankose jis laiko gal po dešimt, o gal ir daugiau pakabų su stilingais drabužiais.


    – Paimk, nes man nulūš rankos,– suniurzgia įduodamas keletą pakabų.


    – Kam visi tie drabužiai?– klausiu nešdama juos į butą.


    – Tau... Kad vasarą būtum madinga...– nusišypso Rajanas ir numeta savo naštą svetainėje ant sofos.– Labas, nespėjau pasisveikinti...– jis prieina prie manęs ir pabučiuoja į skruostą.


    – Iš kur visa tai gavai? Nupirkai?– stebiuosi žiūrėdama į drabužių krūvą ant sofos.


    – Ne... Filmavausi viename reklaminiame klipe, tad užsakovai leido pasiimti, ką noriu... Mano filmavimosi partnerė paėmė vyriškų drabužių savo vaikinui, o aš tau...


    – Ačiū... Tu kaip visada rūpiniesi manimi,– dėkingai apkabinu bičiulį.


    – Esu žiauriai išalkęs. Gal turi ko nors užkąsti?– tarsi neišgirdęs mano padėkos teiraujasi Rajanas. Pilvas jam svarbiau už mano žodžius.


    – Jeigu nori, turiu daržovių sriubos.


    – Dar klausi... Aišku, noriu...– jis pakelia akis į dangų ir sėdasi prie stalo.


    – Yra ir braškių...– sakau pildama sriubos į dubenėlį.– Leinė įdėjo lauktuvių...


    – Parvešiu Simonui... Pasakysiu, kad nupirkau...– nusijuokia Rajanas.– Irgi pyksta, kad skiriu per mažai dėmesio...


    – Rajanai, tai kodėl esi čia? O ne su Simonu?– pykstu ant jo.


    – Nes noriu būti čia. Be to, juk reikėjo atvežti tau tuos drabužius. Nujaučiau dar ir valgyti gausiąs...– jis paragauja dar dieną mano išvirtos sriubos.


    – Drabužius atvežei, o pavalgęs galėsi važiuoti...– sakau rimtu veidu.


    – Išvarai mane?– stebisi Rajanas.


    – Jeigu reikės, išvarysiu... Nenoriu, kad per mane susipyktum su Simonu...


    – Mudu nesipykstam. Jis kartais paniurzga, ir tiek. O aš iš čia niekur neisiu. Atvažiavau pabūti su tavimi, tai ir pabūsiu...


    – Norėsi?– ištraukiu iš šaldymo kameros indelį karamelinių ledų.


    – Juokauji? Po sriubos?– jis žiūri į mane kaip į beprotę.


    – Gerai... Suprantu... Nereikia taip žiūrėti...– pasiimu šaukštą ir atsisėdu šalia Rajano. Palaikau jam kompaniją valgydama ledus.


    – O kaip tu? Kaip praleidai laiką pas Leinę?


    – Gerai... Nors galėjo būti ir geriau...


    – Tai kas sukliudė tam gerumui?


    – Į žirgyną buvo atvažiavęs Metas...– įsidedu šaukštą ledų į burną ir pajuntu, kaip iš šalčio stingsta liežuvis. Lyg būčiau nubausta už tai, kad prasitariau apie Metą.


    – Ko jis norėjo?


    – Pasikalbėti...


    – Ne. Tas vyras visiškai trenktas, jeigu tikisi, kad po visko dar su juo kalbėsi...– Rajanas ironiškai šypsosi ir purto galvą.


    – Leinė sakė, kad gal ir reikėtų su juo viską išsiaiškinti...– sakau pusbalsiu, nes žinau, kad Rajanui tai nepatiks.


    – Ema, tu su juo nesikalbėsi. Supratai?– jis elgiasi lyg mano asmens sargybinis. Nori apsaugoti mane nuo viso pasaulio. Šiuo atveju nuo Meto. O juk Metas ir yra visas mano pasaulis. Ne. Klystu. Buvo.– Tas idiotas tikisi, kad nuolat tave skaudins, o paskui lyg niekur nieko ateis atsiprašinėti? Tai jau ne. Tau nėra reikalo su juo kalbėti. Mes sugalvosim, kaip jam atkeršyti... Atsirado mat milijonierius, kuriam viskas leidžiama... Nieko sau...


    Rajanas atrodo gerokai įpykęs. Jeigu Metas dabar būtų čia, visai tikėtina, kad anas nesuvaldytų rankų. Manasis riteris spindinčiais šarvais kovotų dėl manęs. Tik nežinau, ar įveiktų Metą. Juk kartą mačiau, kaip šis užvožė Aleksui.


    – Žinai, Metui beišvažiuojant iš žirgyno prie manęs priėjo Stivenas ir uždėjo ranką man ant peties... Gaila, nematei, kokia buvo mano boso veido išraiška...– nusišypsau tai prisimindama.– Jis tikrai pavydėjo Stivenui...


    – Štai tau ir atsakymas... Toks bus mūsų keršto planas. Sukelti jam pavydą... Visą laiką padėties šeimininkas buvo jis. Onuo šiol žaidimui vadovausi tu...– Rajanui linksma, bet man jo sumanymas atrodo bent kiek rizikingas. Juk puikiai žinau, ką reiškia erzinti Metą ir kuo šitai gali baigtis.


    – Nežinau, ar tai gera mintis...– abejodama pasakau.


    – Maže, dar ir kokia gera... Tik reikia nuspręsti, kuo tave apvilksime, kad atrodytum karšta... Jis turi geisti tavęs. Bet ir žinoti, kad priklausai kitam...


    – Kaip mes tai padarysim? Kas bus tasai kitas?


    – Palik tai man... Iki rytojaus ką nors sugalvosiu... O dabar eime į tavo drabužinę, pasižiūrėsim, ką ten turim gero... Ir gana ryti ledus!...– Rajanas atima iš manęs indelį ir įgrūda atgal į šaldymo kamerą.– Paskui nebeįtilpsi į jokią suknelę...


    – Metui patinka mano apvalumai...– sukikenu eidama į miegamąjį.


    – Tikiu, kad tu jam gražiausia nuoga... Bet gal pasakytum, ką vilkėdama labiausiai prikaustai jo dėmesį?


    – Hmm... Jam patinka trumpučiai šortai...– užsisvajoju.


    – Ei, liaukis skrajojusi padebesiais...– jis suspragsi pirštais man prieš nosį.– Mes neketiname jo suvilioti. Ir laimingos pabaigos, kaip pasakose, nebus. Tavo tikslas kitas. Nepamiršk. Vis dėlto svarbiausia seksualūs apatiniai... Pasimatuok šituos...– Rajanas atkiša raudonais nėriniais papuoštą apatinių komplektą, pirmiau mano išimtą iš komodos stalčiaus.


    Bėgu į vonią persirengti. Ko gero, derėtų sakyti „nusirengti“. Nes lieku vien su liemenėle ir kelnaitėmis.


    Grįžtu pasirodyti savo asmeniniam stilistui. O jis ganėtinai reikliai apžiūri mane.


    – Kas yra?– neištvėrusi klausiu.


    – Jei nebūčiau gėjus, čia pat išdulkinčiau tave... Žavingas užpakaliukas...– su šypsenėle lūpose kalba Rajanas. Dar vienas dulkintojas... Gerai, kad nepavojingas...– O krūtinė mažoka... Reikėtų didesnės...


    – Ei, nekibk prie mano krūtinės... Man ji patinka...– šypsausi stovėdama vidury kambario įsisprendusi į šonus.– Deja, tu mėgsti kitokius užpakaliukus... Taigi maniškis tau netiks...– patraukiu pečiais ir einu į drabužinę užsimesti ko nors ant viršaus.


    – Kaip manai, ar galėtume būti pora? Jei man patiktų moterys...– rimčiausiai klausia Rajanas, atsirėmęs į drabužinės duris.


    – Nežinau... Galbūt...


    – Manau, kad galėtume. Tu gerai atrodai. Aš gerai atrodau. Mudu puikiai sutariam. Na, ką?


    – Žinai, išties gaila, kad tu gėjus,– atsidūstu.– Kita vertus, esi pats geriausias draugas,– mano atsakymas nuoširdus. Turiu nuostabiausią draugą, kokį tik galima turėti.


    – Aš neblogai dulkinuosi, jeigu ką...– Rajanas pamerkia akį ir nusišypso plačiau.


    – Tikiu...– garsiai nusijuokiu iš jo tiesmukiškumo.– Tu visuomet pasitiki savimi...


    – O jis gerai dulkinasi?


    Rajanai, liaukis...


    – Kas toks?– vaidinu nesuprantančią, apie ką kalba. Jis kilsteli antakį. Rodo, kad neapsimesčiau naivuole.


    – Nesakysiu... Nebūk smalsus...


    – Aha... Toji šypsenėlė... Pažįstu ją... Taigi jis geras lovoje...


    – Rajanai, gana... Juk neklausinėju tavęs apie judviejų su Simonu lovos reikalus...


    – Aš pats tau viską pasakau... Dabar tavo eilė... Nagi, sakyk...– jis šypsosi ir artinasi prie manęs. Čiumpa į glėbį ir ima kutenti. Juk žino, kad bijau kutenimo. Anksčiau šitaip iš manęs išgaudavo visas paslaptis. Tad ir dabar naudojasi šiuo ginklu.


    – Nebekutenk...– negalėjau nesijuokti. Kaip ir ištrūkti jam iš glėbio.– Gerai... Pasakysiu... Jis dulkinasi fantastiškai... Patenkintas?


    Kutenimas tą pačią akimirką baigiasi.


    Rajanas apglėbia mane per pečius ir sukužda į ausį:


    – Man tikrai labai gaila, kad jis taip pasielgė su tavimi... Man taip norisi, kad būtum laiminga, maže... Betgi žinai, kad ir kas nutiktų, visada būsiu šalia...– pabučiuoja man į viršugalvį ir atitraukia rankas nuo pečių.


    – Ačiū...– tyliai atsakau imdama jį už rankos.– Tik tu vienas supranti mane ir žinai, ką tenka iškęsti mano širdžiai... Už šitą besąlygišką draugystę ir dievinu tave...


    – Galėčiau ištisas valandas klausytis, kaip mane liaupsini, bet nepamiršk, kad turim darbo... Reikia išrinkti drabužius, kuriais turėsi vilkėti kitą savaitę... Taigi užsičiaupk ir marš prie darbo...– šypsodamasis paliepia Rajanas.


    Man tenka pasimatuoti beveik visus turimus drabužius. Jis nepatenkintas tai vienu, tai kitu. Pasimatuoju ir naujai atneštus drabužius. Po ilgų ginčų vis dėlto randame mums abiem priimtiną išeitį.


    Stebėdamasi savimi nekantriai laukiu rytojaus, kai pradėsiu įgyvendinti savąjį keršto planą.


    Laikykis Metai... Dabar patirsi kitokio lygio erzinimą...

    Šypsausi žiūrėdama į audi veidrodėlį. Išsitraukiu iš rankinės raudonus lūpų dažus ir paryškinu lūpas. Vis tiek neturiu ko veikti automobilių spūstyje.


    Ši diena bus linksma... Jau įsivaizduoju Meto veidą, kai pamatys mane tokią...


    Mūviu trumpučius baltus šortus ir baltus berankovius marškinėlius. Aviu leopardo kailio raštu išmargintus aukštakulnius. Juk jam labai patinka katytės... Argi ne taip mane vadindavo, mudviem mylintis?


    Pasitelkiu visus ginklus, neabejotinai praversiančius būsimoje keršto kovoje. Pasitikiu savimi. Žinau, kad Metui teks pralaimėti. Mano kojos ir užpakaliukas traukia jį kaip magnetas.


    Po truputį imu jaustis nugalėtoja. Nors ankstoka taip manyti, esu įsitikinusi, kad ponas Rosas neatsispirs mano kerams.


    Tik mažytė smulkmena... Jis negalės manęs turėti, kad ir kaip geistų, kad ir kaip norėtų, kad ir kokius siūlytų pinigus. Nes aš dabar priklausau kitam vyrui, tegul ir menamam... Parodysiu Metui, ko jis atsisakė savo noru... Ir ką susigrąžinti jau per vėlu...


    Pagaliau privažiuoju darbą. Prieš išlipdama iš automobilio dar kartą žvilgteliu į veidrodėlį. Kad įsitikinčiau išties gerai atrodanti. Jaučiausi kaip aktorė, debiutuojanti populiariame seriale. Deja, šis serialas yra mano gyvenimas.


    Registratūroje sėdinti blondinė nenuleidžia nuo manęs akių iki pat lifto. Na, dabar būk pasiruošusi ir Meto žvilgsniui...


    Lifto durims atsivėrus, aš kaip sulėtintame filme išlipu iš jo pakelta galva. Nutaisau vylingą žvilgsnį. Ir siūbuodama klubais einu prie savo darbo vietos.


    Metas savo stikliniame kabinete nusigręžęs į langą kalbasi telefonu. Staiga atsigręžia. Matau, kad jam nebelabai rūpi pokalbis, nes visas dėmesys sutelktas į mane. Gaila, negaliu išsiduoti ir visą laiką spoksoti į jį.


    Eidama artyn žaismingai pakedenu plaukus pirštais. Tarsi man tai būtų įprasta. Lyg nuolat tai daryčiau.


    Metas nė nekrusteli. Jei tai būtų įmanoma, svarbus jo žvilgsnis prismeigtų mane prie sienos.


    – Labas rytas,– šypsodamasi sakau Milanai.


    – Labas...– net ji nužvelgia mane.– Regis, kai kas šiandien atsikėlė puikios nuotaikos... O gal linksmai praleidai savaitgalį?


    – Ir viena, ir kita...– nusijuokiu, nes žinau, kad mane stebi bosas.


    – Nagi, pasakok...


    Pašnairuoju į tą šalčiu dvelkiantį kabinetą. Matau, kaip Metas sėdasi prie stalo. Puiki proga dar kai kam. Rankomis įsiremiu į Milanos stalą ir šiek tiek išriečiu užpakaliuką. Rymau taip, kad juo galėtų grožėtis tik vienas žmogus.


    – Savaitgalį buvau žirgyne...– imu pasakoti bendradarbei apie turiningą savo laisvalaikį.– Reikės kada nors pasikviesti ir tave... Manau, tavo sūnui būtų smagu pajodinėti...


    – Labai norėčiau pakeisti aplinką ir pabėgti iš Manhatano... Nors mudu ir taip dažnai keliaujame, bet... Kai esi vieniša mama, sunku kur nors išvykti su vaiku... Vos tik išjudi iš namų, prisimeni pamiršusi begalę daiktų. Paskui matai, kad vis tiek ko nors neįsidėjai... Taip ir tenka vargti per tas keliones...


    Mudviem negirdint atsidaro stiklinės durys. Atsitiesiu tyčia lėtai, kad bosas galėtų pasigrožėti puikiuoju vaizdu iš arčiau.


    – Labas rytas,– pasisveikinu šypsodamasi.


    – Labas rytas,– greitakalbe atsako jis ir pažvelgia į Milaną.– Ar vadybininkai atsiuntė užsakymų lapą?– jo balsas piktas.


    – Taip... Prašom...– Milana jam paduoda reikiamą dokumentą.


    – Ar esat blogos nuotaikos, pone Rosai?– klausiu slėpdama ironišką šypsenėlę.– Tikriausiai jūsų savaitgalis nebuvo toks, koks turėjo būti...


    – Jis buvo kuo puikiausias, panele Miler... Tiesiog turiu daug darbo. Ne taip, kaip jūs...– Metas nužvelgia mane. Ilgiau užtrunka ties apnuogintomis kojomis. Ką gi, leidžiu... Grožėkis jomis...


    – Klausau jūsų nurodymų, pone Rosai. Ką turėčiau atlikti? Kokia paslauga jus tenkintų?– maloniai kalbuosi su savo bosu. Kaip ir dera pavaldinei. Mano balsas ramus, trūksta tik vidinės ramybės.


    Metas prisimerkia ir patylėjęs grįžta į savo kabinetą.


    – Panelė Miler?..– už nugaros išgirstu nepažįstamą balsą.


    – Taip, tai aš...– nustebusi atsigręžiu. Ir išvystu vaikinuką, rankose laikantį didelę baltų rožių puokštę.


    – Tai jums...– šypsodamasis jis atkiša man rožes.


    – Ačiū...– sutrinku. Mintyse permetu akimis visą sąrašą žmonių, galėjusių man šitai atsiųsti.


    – Kas jis?– klausia Milana. Turbūt pastebi svajingą mano žvilgsnį.


    – Nežinau... Gal paaiškės iš kortelės...– patraukiu pečiais ir padedu gėles ant stalo.


    Vokas įkištas giliai tarp žiedų. Jo viduje randu gelsvą kortelę su ranka parašytais žodžiais:


    Man patinka matyti tavo šypseną...


    Tokią akimirką atrodai gražiausiai...


    Nusišypsau. Iškart suprantu, kas yra nuostabiosios puokštės siuntėjas. Rajanai, ar tai viena iš garsiojo tavo keršto plano dalių? Gėlės nuo nepažįstamojo?.. Hmm... O gal išties puikus būdas sukelti jam pavydą?


    Lyg netyčia žvilgteliu į stiklo rūmus, kuriuose viešpatauja žydraakis princas. Jis atrodo susinervinęs. Nesunkiai įžiūriu surauktą kaktą ir žvilgsnį į mano puokštę.


    O aš svajingai šypsodamasi prikandu lūpą. Turiu vaidinti taip, kad atrodytų, jog šias gėles atsiuntė mylimasis.


    – Tai kas tas paslaptingasis gerbėjas?– neatlyžta Milana. Jai irgi smalsu.


    – Ak, ypatingas žmogus...– mano žvilgsnis paslaptingas.


    – Dabar aišku, kodėl šįryt atėjai tokia linksma...


    Nusijuokiu kartu su Milana.


    – Gal galėtum nufotografuoti mane?– paprašau jos. Ir atkišu savo mobilųjį.– Norėčiau jam nusiųsti padėkos žinutę...


    – Žinoma... Šypsokis...


    Priglaudžiu gėles prie krūtinės ir siunčiu oro bučinį paslaptingajam gerbėjui. Galvą dedu, kad Metas stebi šią mizansceną.


    Ema M.

    Aaaačiū už gėles! :* Kaip


    visada puikiai žinai, ką


    išrinkti... :*


    Išsiunčiu žinutę Rajanui ir einu ieškoti vazos, kad galėčiau pamerkti gautąją grožybę.


    Džiaugiuosi, kad mudviejų sumanymas duoda vaisių. Metas išties pavydi. Ir geidžia savo katytės...


    – Milana, eini pietauti?– teiraujuosi jos, nes laikrodžio rodyklės skelbia pietų metą.


    Tikriausiai per ilgai žiūrėjau į gėles ir nepastebėjau, kaip praskriejo laikas.


    – Ne. Tu eik pirma... Gal vėliau prisidėsiu prie tavęs... Žinoma, jeigu ponas Rosas neduos daugiau darbo... Šiandien su juo išvis neįmanoma susikalbėti...


    Viskas tik per mane! Ir per manąjį keršto planą! Vis dėlto nenoriu trauktis... Neketinu taip lengvai pasiduoti.


    Sėdėdama kavinėje prie staliuko spoksau į pyragą lėkštutėje. Ir svarstau... Ką čia padarius, kad dar labiau atkreipčiau Meto dėmesį.


    Viskas einasi daug geriau, nei tikėjausi. Šalia išvystu stovint patį poną Rosą.


    – Nė nemėgink atsistoti ir nueiti...– tyliai, bet įsakmiai pareiškia.


    Aš ir neketinu kur nors eiti.


    Jis prisėda šalia. Ir pasideda lėkštutę. Pastebiu, kad joje toks pat pyrago gabalas, kokį valgau aš.


    Žiūriu į Metą. O jis į mane. Kavinėje esame beveik vieni. Išskyrus kelis gerokai atokiau sėdinčius bendradarbius.


    – Nuo ko ta puokštė?– reikliai klausia Metas. Lyg būčiau jo žmona, gavusi gėlių nuo kito vyro. Ir dabar turėčiau pasiaiškinti. Bet aš tau ne žmona. Taigi...


    – Nuo draugo,– atsakau nemeluodama.


    – Kokio draugo?


    – Koks tau skirtumas?


    – Atsakyk!– regis, jis mėgsta įsakinėti.


    – Nė nemanau...– bet aš nemėgstu jam paklusti.


    – Nuo to arklininko Stiveno? Taip?


    Kodėl tau taip atrodo? Ar dėl to, kad savaitgalį matei, kaip jis apkabino mane? Gerai... Tebūnie nuo Stiveno... Nebereikės ieškoti kito žmogaus, kad galėčiau įvelti į šią išgalvotą istoriją...


    – O jei ir nuo jo? Tai kas? Nejaugi man uždrausta darbe gauti gėlių? Neteko matyti tokio įsakymo...


    – Judu kas nors sieja?– vėl klausia Metas, muistydamasis kėdėje ir dairydamasis aplink. Rodos, jam tai be galo rūpi.


    – Meilė...– nedvejodama atsakau. Ir pradedu nerimauti, kad pokalbis gali krypti ne man reikiama linkme.


    – Meilė?– jis nepatikliai kilsteli antakį ir nutaiso žaismingą šypseną.


    Užmetu koją ant kojos. Taip, kad visas grožis būtų jam prieš pat nosį. Jis nepraleidžia progos dirstelėti į jas.


    Lyg netyčia pirštų pagalvėlėmis lėtai perbraukiu sau per šlaunis. Imu ant jų piešti nematomus ratilus.


    – Liaukis,– beveik be garso sako pavydusis bosas, įsmeigęs akis į mane.


    Nejau nepastebi, kad nepaklūstu tavo įsakymams?


    Tą pačią akimirką jis čiumpa mano ranką. Elektros srovė neraginama ima šokti įprastinį savo šokį ant odos. Meto prisilietimas dirgina ne tik mano kūną. Vidujai irgi visa degu.


    – Paleisk ranką...– piktai paliepiu, nenuleisdama nuo jo akių.


    Metas kurį laiką delsia. Bet, matyt, įtikintas pikto mano žvilgsnio, galiausiai ją paleidžia.


    – Neatsakei į klausimą, kas judu sieja...– ištaria jau ramesniu balsu.


    – Atsakiau... Meilė...


    – Kažkodėl nesinori tikėti...


    – Mudu abu mylime žirgus... Meilė jiems ir pastūmėjo į vienas kito glėbį... Stivenas prisipažino visada mane mylėjęs, tik nedrįsęs prisipažinti... Šalia jo jaučiuosi tokia mylima ir saugi, kad... Jis neįžeidinėja manęs, kaip kai kurie mano pažįstami... Vis dar negaliu patikėti, kad šitas žmogus tiek metų buvo šalia, o aš jo nepastebėjau... Žinau, kad su juo būsiu labai laiminga... Stivenas geba priversti mane šypsotis... Nejaugi manai, kad negaliu įsimylėti tokio žmogaus? Jis turi visa, ko ieškau vyruose... Ir, svarbiausia, myli mane... Nuoširdžiai... Sako mylįs ne tam, kad įsitemptų į lovą...– melavau nerausdama. Gal išties galėčiau būti gera aktorė?


    Matau, kad Metui nemalonu klausytis mano žodžių. Juk kai kurie iš jų skirti kaip tik jam.


    – Jau baigėte pietauti, pone Rosai?– klausiu stodamasi nuo kėdės.– Palūkėti jūsų ar norite vienas keltis liftu į devintą aukštą?


    Jis nieko neatsako. Jam ir nereikia atsakyti. Kreivas žvilgsnis iškalbingesnis už bet kokius žodžius. Net neištartus.


    Išeinu iš kavinės. Kryptelėjusi galvą pamatau Metą einant iš paskos. Jis atsilieka per porą žingsnių. Be abejo, pasistengiu, kad neatplėštų akių nuo mano užpakaliuko. Apsimetu nepastebinti savo boso. Tarsi visada vaikščiočiau kraipydama klubus.


    Stabteliu prie lifto. Metas atsistoja šalia manęs. Kažkodėl imu nervintis. Mano pasitikėjimas savimi ima drebinti kinkas. Nedrįsk palikti manęs vienos su juo!– užrinku ant to nenaudėlio, ketinančio pasipustyti padus.


    Metas spusteli lifto mygtuką. Minutėlę luktelėję įlipame tik mudu. Tereikia užsiverti durims, ir jau stoviu priremta prie sienos. Esu belaisvė jo gniaužtuose. Bet jis mane laiko sumaniai. Savo rankomis, gebančiomis sukelti tik skausmą, nė nepaliečia manęs. Stovi prispaudęs delnus prie sidabrinės lifto sienos.


    Meto veido išraiška ne pati maloniausia, kokią man yra tekę matyti.


    Nagi, pabučiuok mane... Ir pasakyk, kad negali gyventi be manęs... Kad geidi manęs... Ir aš laimėsiu savo keršto kovą jau pačią pirmąją dieną.


    – Manai, nesuprantu, ką čia išdarinėji?– jis tyliai sušnibžda beveik man į lūpas.– Nemeluok, kad tau patinka tas arklininkas... Juk abudu puikiai žinome tiesą...– Kokią? Kad aš tave myliu? O tu manęs geidi tik lovoje? Kaip kekšės? Ar tokia toji tiesa?.. Jis sustabdo liftą. Iš paskutiniųjų įsikimbu savo pasitikėjimui į plaukus ir maldauju, kad nepaliktų manęs.– Nežaisk su manimi... Nes kitąkart išdulkinsiu tave be jokio atlygio... Negausi nė dolerio... Tik patirsi malonumą...– jo lūpos taip arti, kad rimtai tikiuosi aistringo bučinio; nemeluosiu jo netrokštanti.


    Nors ir vykdau slaptą keršto misiją, esu moteris, kuriai nesvetimi jausmai. Nekenčiu Meto ir kartu jį myliu. Galvoje kirba tiek daug prieštaringų minčių, kad galiu išprotėti. Vis dėlto nepasiduodu. Manasis keršto troškimas stipresnis už meilę.


    Liftas ir vėl kyla į viršų. O mano kvėpavimas vis tankėja.


    – Patariu elgtis protingai... Ir neužsiimti kvailais erzinimais...– tyliai ištaria Metas ir atšlyja nuo manęs. Sustojus liftui, pirmasis išmauna pro duris kaip uraganas. Taiko tiesiai į savo kabinetą.


    Ką gi, regis, pergalę švęsiu anksčiau nei tikėjausi... Dar diena, ir tu klūposi prie mano kojų... O tavo grasinimų nė kiek neišsigandau... Tai tik žodžiai...


    Visą dieną esu linksma. Be abejo, nepraleidžiu progos paflirtuoti su užsukančiais į agentūrą užsakovais, su kuriais Metas turėjo susitikti verslo reikalais.


    Nesu kvaila. Matau, kad tokiu savo elgesiu nervinu jį. Regis, kiekvienas mano meilesnis žodis ar prisilietimas prie kito vyro palieka Meto kaktoje vis gilesnę raukšlę.


    Nujaučiu, kad jis gali bet kurią akimirką parsiversti mane ant stalo. Ir čia pat nubausti užsakovų akivaizdoje. Įprastiniu savo būdu... Pamylėti... Arba išdulkinti, kaip pats sako...


    Bet aš pirmoji išvažiuoju namo. O jis lieka tartis su kažkokiu užsieniečiu verslininku.


    Džiaugiuosi, kad ši diena tokia sėkminga. Ne mažiau tikiuosi ir iš antrosios keršto dienos. Tik truputėlį nerimauju. Metas kartą jau įrodė, kad jį erzinti pavojinga.


    Jeigu tai ir vėl pasikartos? Jeigu jis padarys ką žadėjęs?

    Šiandien išeinu iš lifto nebe tokiu tvirtu žingsniu, koks buvo vakar. Ačiū Dievui, Meto dar nėra darbe. Nenorėčiau savo sutrikusiu žvilgsniu suteikti jam malonumo.


    Ko aš bijau? Niurzgaliaus savo boso, laidančio nešvankias užuominas, bet nedrįstančio net paliesti manęs? Juk jeigu būtų norėjęs, jau vakar būtų lifte įgyvendinęs savo kėslus.


    – Labas rytas, Milana,– sveikindamasi su ja nutaisau šypseną.


    – Labas rytas,– ji man irgi nusišypso.


    – Boso nėra?– klausiu norėdama įsitikinti, kad jo nėra agentūroje. Juk gali būti visai čia pat.


    – Ne. Nėra. Bet skambino, kad atvažiuos... Tik šiek tiek vėliau...


    Hmm... Įdomu, kodėl? Gal turi problemų kitoje agentūroje? Gaila, kad Erika atostogauja. Paskambinčiau ir paklausčiau. Kalbėti su blondine tikrai nenoriu.


    – Na, tai ką veiksi liepos ketvirtąją?– smalsauja Milana.– Jeigu dar neturi jokių sumanymų, kviečiu į svečius... Susirinks tik artimiausi draugai ir giminaičiai... Didelio pokylio nerengsim, bet galiu pažadėti vakarą jaukioje aplinkoje...


    – Labai ačiū už kvietimą, bet turiu atsisakyti...– kaltai žvelgiu į ją.– Paskutinę minutę mano draugas gali sumanyti ką nors beprotiško, kaip ir kasmet... Todėl nenorėčiau pažadėti, o paskui neatvykti į svečius... Būtų negražu...


    – Suprantu tave... Juk su savo draugu švęsti maloniau nei su nepažįstamais žmonėmis... Seniai judu draugaujate? Gal ruošiatės ir vestuvėms?


    Ar pasakyti jai apie Rajaną, ar vis dėlto nutylėti?


    – Mudu per daug puikiai sutariame, kad tuoktumės...– mėginu suktis iš keblios padėties.


    – Manai, kad vestuvės pakenktų judviejų santykiams?


    – Šiuo atveju taip... Labai pakenktų...– negalėjau nenusijuokti. Vien įsivaizduoti mudu su Rajanu kaip sutuoktinius ima juokas.– Mums gerai, kaip yra... Bet gal nebesigilinkim į tai... Pernelyg sudėtinga...


    Išgirstu atsiveriant lifto duris. Kažkodėl suspurda širdis. Nuojauta kužda, kad tai ponas Rosas.


    – Labas rytas,– pasirodęs iš už kampo pasisveikina jis.


    Veide nieko įtartino. Atrodo kaip įprastai. Tarsi vakarykštės dienos ir visų mūsų pokalbių nebuvo. Net nenužvelgia manęs.


    O aš taip stengiausi. Mūviu raudonus šortukus ir vilkiu marškinėlius, papuoštus tigro kailio raštu. Pasirodo, šiandien jis visai nesidomi manimi. Ar tokia naujoji jo taktika– nekreipti į mane dėmesio?


    – Labas rytas, pone Rosai,– išgirstu sveikinantis Milaną.


    – Labas rytas,– prie rytinių sveikinimųsi prisidedu ir aš.


    Sakė vėluosiąs? Jam dvidešimt minučių yra vėlavimas? Juk gali nė nedirbdamas mėgautis gyvenimu. Ko gero, reikės pasiūlyti tokią mintį. Gal pagaliau dings ir iš mano gyvenimo...


    Metas užsidaro savo kabinete ir nė nežvilgteli į mano pusę. Kažkas jam paskambina, matau, kaip pakelia telefoną prie ausies. Ką? Dabar aš jį stebiu? Nejau būsime pasikeitę vaidmenimis?..


    Sėduosi prie stalo ir įjungiu kompiuterį. Prakeiktų sutarčių šūsnis kasdien ne mažėja, o tik didėja. Man darosi nuobodu. Imu pasiilgti senojo darbo. Ten bent galėjau prisidėti prie reklamos kūrimo proceso. O čia turiu sėdėti prie kompiuterio ir registruoti sutartis. Kartais ir išsiųsti. Dar nunešti ponui Rosui, kad pasirašytų. Ir viskas. Jokio įdomumo.


    Žinoma, neturėčiau tuo skųstis, kai daugelis žmonių išvis neturi darbo. Vis dėlto kas mėnesį gaunu per šimtą tūkstančių dolerių. Na, kol kas dar negavau. Visai gali būti, kad iki mėnesio pabaigos Metas gerokai sumažins man atlyginimą. Juk turi tokią galią.


    Kažkas pakyla liftu į devintą aukštą. Girdžiu artėjant skubius žingsnius.


    – Čia jums, panele Miler,– prie savo stalo pamatau tą patį vaikinuką, kuris man vakar atnešė gėlių.


    Jis ir vėl stovi priešais mane su puokšte rankose. Šįkart tai raudonos rožės. Tarsi Rajanas būtų žinojęs, kas dera prie šiandienės mano aprangos.


    – Ačiū...– padėkoju ir paimu gėles.


    – Jis tave labai myli...– svajingai sako Milana, žiūrėdama į plačią mano šypseną.


    – Žinau, kad myli...– atsidūstu ir ieškau paslėpto voko tarp žiedų.


    Randu. Atplėšiu. Perskaitau.


    Šiandien pasakiškai atrodai...


    Pritariu... Juk pats ir išrinkai šiuos drabužius... Tik šįsyk tekstas atspausdintas kompiuteriu, o ne rašytas ranka. Ir puokštė, regis, daug didesnė už vakarykštę.


    Nejaugi Rajanas sumanė paišlaidauti? Matyt, nori, kad mažytis mūsų melas būtų kuo įtikimesnis. O juk Metas išties mano, kad turiu beprotiškai įsimylėjusį gerbėją... Tiesa, pasak jo, tai Stivenas...


    – Milana, ar negalėtum?..– nutaisau prašomą žvilgsnį ir atkišu jai telefoną.


    Ji mielai sutinka įamžinti mane su kerinčia puokšte. Pasiunčiu Rajanui oro bučinį. Tikrą gaus į skruostą, kai susitiksime. Nes jo planas genialus. Iš pat pradžių turėjau juo neabejoti.


    Šūdas! Tik ne tai! Išsiunčiau žinutę ne Rajanui, o Metui.


    Spoksau į stiklinį kabinetą. Lygiai taip, kaip automobilio žibintai naktį ilgosiomis šviesomis žvelgia į kelią. Bijau net mirktelėti.


    Matau, kaip Metas ima nuo stalo telefoną ir pasižiūri į jį. Veide nesukruta nė raumenėlis. Gali manyti, kad bosas ką tik perskaitė dar vieną reklaminį pasiūlymą. Ir tiek.


    Jis vėl padeda savo išmanųjį telefoną ant stalo. Ir toliau darbuojasi kompiuteriu.


    Žinutė, kurią Metas gavo per klaidą, tokia:


    Ema M.


    2013-07-02 Antr. 09.46


    Ačiū, mielasis... :* Gėlės


    nuostabios ;) Myliu tave.


    Bučkis :*


    Štai ką jis perskaitė mano nelaimei. Vis dėlto keista matyti bosą tokį... šaltakraujį. Juk paprastai į tokius dalykus jis reaguoja itin emocingai.


    – Ema, nunešk ponui Rosui, kad pasirašytų...– Milana duoda man keletą atspausdintų lapų. Su jais ir turiu aplankyti šalčio princą ledo karalystėje.


    Atidarau stiklines duris ir bandau kuo tyliau įeiti į vidų. Įmane įsminga Meto akys. Tai dabar jau nužiūri? Patinka mano šiandienė apranga?


    – Reikia tavo parašo...– pasakiusi padedu Milanos įduotus lapus ant stalo ir atsitraukiu per porą žingsnių.


    – Kur? Nematau, kurioje vietoje pasirašyti...– burba jis, vartydamas lapus.


    Apeinu aplink stalą. Atsistoju šalia jo. Ir palinkusi į priekį ieškau nelemtosios parašo vietos.


    Staiga pajuntu šlaunimi slystant jo delną. Atšoku kaip įgelta ir nutaisau piktą žvilgsnį. Ką tu darai?


    Meto žvilgsnis klastingas. Ledinė kaukė nuo jo veido trumpam dingusi.


    – Aš pasiruošęs...– tai sakydamas Metas išsitraukia iš kišenės man gerai pažįstamą raudono pakelio kraštelį.– O tu?


    Išprotėjai? Nešiojiesi kišenėse prezervatyvus? O gal tik tam, kad paerzintum mane?


    – Jei dar kartą mane paliesi, pateiksiu ieškinį dėl lytinio priekabiavimo...– kalbu rimtai, kovoju už savo teises. Juk reikia kaip nors jį išgąsdinti, kad nedrįstų artintis prie manęs. Juolab imtis to, ko niekada daugiau neketinu su juo daryti.


    – Vakar tave perspėjau... O tu nepaklausei... Pati kalta...– apžiūrinėdamas mane šefas sukiojasi odinėje kėdėje. Ir, regis, gėrisi vaizdu.


    – Laikyk rankas prie savęs... Antraip pasigailėsi...– aš irgi jį perspėju.


    Nelaukdama, kol pasirašys tą nelemtą sutartį, išeinu iš kabineto.


    – O kur?..


    – Atneš pats...– neleidžiu Milanai užbaigti klausimo.


    Esu pikta. Labai pikta. Mano planas slysta man iš rankų. Taip. Laimėčiau, jeigu jis mane pabučiuotų. O jei pamylėtų... To būtų jau per daug. Tikrai nesu numačiusi tokios pabaigos.


    Prisidirbau– galvoje sukasi šis vienintelis žodis. Negaliu susitelkti dirbti. O dar prieš kelias minutes maniau, kad Metas nesidomi manimi. Kur tau... Dar ir kaip domisi.


    Papietavusi kimbu į darbus. Bet šiandien man šitai sunkiai sekasi. Negaliu be klaidų suregistruoti net paprastų sutarčių. Programa vis parodo lentelę su užrašu „Error“. Tenka ištrinti įrašą ir viską daryti iš naujo.


    Regis, šiandien manęs laukia vienos nesėkmės.


    – Ema, palydėk mane į buhalterijos skyrių,– visai šalia išgirstu Meto balsą.


    Ne. Žinau ką sumanei, todėl nė nežadu judintis nuo kėdės...


    – Turiu daug darbo... Tegu vietoj manęs eina Milana...– atsakau nė nežvilgtelėdama į jį.


    – Milana turi svarbesnių darbų... Noriu, kad eitum tu... Noriu tavęs...


    Paskutinių dviejų jo žodžių prasmė visiškai aiški. Ir man nuo to ne ramiau.


    – Eikš... Tam reikalui negaliu gaišti visos dienos...– atkišęs ranką į mane paliepia ponas Rosas.


    Sakai, reikalui? Tai tau čia bus eilinis smulkus reikalas, ir tiek?


    Ką man daryti?! Ką daryti?! Vidujai šaukiu visa gerkle.


    Gaila, nesu užpylusi klijų ant kėdės. Bent turėčiau rimtą priežastį nesikelti. O dabar belieka sekti jam iš paskos. Iki prakeiktojo lifto. Po velnių!


    Nenorom įžengiu į tą metalinę dėžę, dabar ji man atrodo itin ankšta. Atsistoju toliausiame kampe. O Metas atsilošia į sieną. Atrodo itin patenkintas savimi.


    Nuryju seilę. Ir laukiu, kas bus. O juk žinau, kas.


    Lifto durys užsiveria. Meto veide atsiranda paslaptingas šypsnys.


    – Kaip nori, kad pamylėčiau? Iš priekio, kad galėtum žiūrėti į akis? Ar atgręši man nugarą?


    Niekšas! Bjaurybė! Idiotas! Mulkis! Beprotis!


    – Net nesvajok apie tai...– spyriojuosi. Iki paskutinės akimirkos.


    Jis išsitraukia prezervatyvą iš kišenės.


    – Renkis...– įsakmiai paliepia Metas, ketindamas atsisegti diržą.


    To nebus. Kažkodėl jaučiu, kad mane erzini ir nė nesiruoši to daryti. Nori išbandyti, iki kokios ribos galiu eiti? Gerai...


    – Pats nurenk... Man bus daug maloniau, jei nurengsi tu...– pakeičiu taktiką. Dabar mano eilė perimti vadžias į rankas. Žingteliu arčiau jo.


    Kas atsitiko? Atrodai mažumėle sutrikęs... Nesitikėjai to?


    – O kaip bus su tuo ieškiniu dėl priekabiavimo?– pasidomi ponas Rosas. Vis dar mėgina atrodyti pasitikintis savimi, bet matau, kad yra sunerimęs.


    – Velniop!.. Bus tų ieškinių... Geriau užsičiaupk ir pamylėk mane...


    Ką darysiu, jeigu jis iš tikro užsimanys pasimylėti lifte? Aiškiai matau, kad blefuoja... O jei vis dėlto užsimanys? Jei žengs iki galo? O gal neblefuoja? Gal tik man taip atrodo?


    Metas ištiesia ranką, ketindamas sustabdyti liftą. Jam nespėjus spustelėti mygtuko, atsiveria durys. Prisiglaudžiu prie sienos. O Metas prie kitos. Dar pastebiu, kad jam iš rankų iškrinta prezervatyvas. Tad bosas jį užmina savo stilinguoju Tom Ford batu ir paslepia neįvykusio nusikaltimo įkaltį.


    Į liftą įlipa nepažįstamas bendradarbis ir galvos linktelėjimu pasisveikina su mumis. Mudu irgi pasisveikiname. Bet labiau žiūrime vienas į kitą nei domimės netikėtu pakeleiviu. Mano išgelbėtoju. O Meto... nežinau. Gal tasai žmogus atėmė jam progą?


    Mudu su Metu išlipame pirmieji.


    – Išsisukai...– mums beeinant koridoriumi pas vyriausiąją finansininkę, jis sukužda man į ausį.


    – Ne, tai jūs išsisukot, pone Rosai...– šypsodamasi pažvelgiu į jį.


    Nesuprantu, kodėl turiu lydėti bosą pas finansininkę. Iš tos malonios moters jis tepaprašo kažkokios lentelės, ir mudu grįžtame atgal. Ak, tiesa... Juk jis nori tesėti pažadą... Ką ten žadėjo? Lyg ir pamylėti mane...


    Jaučiuosi esanti padėties šeimininkė, tad drąsiai žengiu į liftą. Akys užkliūva už kampe gulinčio raudono pakelio. Jis paliko čia prezervatyvą?


    Pakeliu jį ir laikau priešais save.


    – Pabaigsim pradėtą darbą?– klausiu primerkusi akis.


    – Vėliau,– atkišęs delną tyliai sako Metas. Laukia, kad grąžinčiau jo nuosavybę.


    – Kaip sau nori...– abejingai įsidedu prezervatyvą į šortų kišenę. Negausi. Kol jį turėsiu, man bus saugiau.


    Metas iškart nutaiso šelmišką žvilgsnį. Tą akimirką pasijuntu keistai. Man patinka žaisti su juo šį žaidimą. Patiriu ir nepaaiškinamą saugumo jausmą. Kažkodėl žinau, kad jis manęs neįskaudins. Kad tik erzina mane. Kaip ir aš jį.


    – Atiduok jį man,– gražiai paprašo Metas, priėjęs prie mano stalo.


    Vakaras. Milana jau išėjusi iš darbo. Netrukus ir aš ruošiausi keliauti namo. Tad devintame aukšte mudu esame vieni.


    – Neduosiu... Reikėjo jį laikyti kelnių kišenėje, o ne mėtyti kur papuola...– esu neperkalbama. Ir nė už ką nežadu grąžinti jam to prezervatyvo.


    – Šiaip ar taip, jis priklauso man... Todėl norėčiau atgauti...


    – Kam? Turėjai puikią progą jį panaudoti, bet nepanaudojai...


    – Galime dabar... Ant šio stalo...– Metas atrodo ryžtingas. Man tai bent kiek netikėta. Tu tikrai to nori? Čia?


    – Tai kad dabar jau aš tam nenusiteikusi... Be to, man prireiks šio prezervatyvo, kai vakare mylėsiuosi su draugu. Jis šį vakarą pas mane atvažiuos. Juk žinai, kaip būna susitikus... Bučiniai... Glamonės... Seksas...– pasiėmusi rankinę stojuosi nuo kėdės. Užtenka šiandien dirbti.– Įdomaus ir jums vakaro, pone Rosai... Iki rytojaus...– meiliai jam nusišypsau ir traukiu prie lifto.


    – Galiu dar paskolinti prezervatyvų... Jeigu jis tikras vyras, vieno bus maža... Juk tu mėgsti ne vieną raundą...– išgirstu atsivejant jo balsą.


    Ką jau ką, o šitai puikiai žinai. Kiek ten tų raundų mudu įveikdavome kas naktį?


    – Nesijaudink, turiu pilną stalčių... Nejau pamiršai? Tikiuosi, kad su juo mylėsiuosi ilgiau nei su tavimi... Tu labai greitai baigdavai...– nutaisiusi ironišką šypseną žiūriu, kaip jis sparčiu žingsniu artėja prie manęs.


    Deja, liftas užsiveria. Vos spėju pamojuoti. Dar pastebiu iškalbingą Meto veido išraišką. Jis įsiutęs. Žinau, kad nori mane pamokyti gerų manierų. Bet turės palaukti rytojaus.


    Eisiu į pasimatymą. Su pačia savimi. Aišku, anoks ten pasimatymas, kai nėra su kuo susitikti.


    Vis giliau klimpstu į melą. Kuriu nebūtas istorijas. Ir kam? Kad atkeršyčiau vyrui, kurį myliu? Tiesa, reikia nepamiršti: kuris mane labai įskaudino.

    Šiandien mano gera nuotaika kažkur dingusi. Meto irgi. Atėjęs į agentūrą jis nė nepasisveikino. Iškart užsipuolė Milaną, kad ši sumaišė kelių susitikimų laiką. Dabar jam asmeniškai teks atsiprašyti vieno svarbaus užsakovo, atšaukti su juo susitikimą.


    Sėdžiu prie stalo ir rankose laikau nedidelę kortelę. Radau prisegtą prie ryte gautos dar vienos rožių puokštės. Šį kartą jos švelnios persikų spalvos. Labai gražios.


    Jau ne sykį skaičiau kortelėje parašytus žodžius. Perskaitau ir dar kartą.


    Niekas tavęs nemylės labiau už mane...


    Ak, Rajanai... Taikliai parinkai žodžius... Vienintelio tavo meilė nuoširdi... Tik gaila, kad myli mane kitaip, nei norėčiau tikėtis iš vyro... Užtat žinau visuomet galinti pasikliauti tavimi... Draugai amžiams, tiesa?


    Pažvelgiu į sėdintį už stiklo sienos Metą. Matau, kad šaukia ant Milanos. O toji, vargšė, stovi priešais jį ir tyli.


    Milanai reikėtų įteikti medalį už kantrybę. Nesugebėčiau taip ramiai reaguoti į tokius pykčio priepuolius.


    Išėjusi iš kabineto ji vis dar atrodo tokia pat rami, kokia buvo ten.


    – Aš pratusi... Ankstesnis šefas irgi buvo ne ką geresnis...– tyliai nusijuokia. Tikriausiai pastebi nustebusį mano veidą.


    Kaip tik tą akimirką elektroninio pašto dėžutėje pamatau naują laišką. Siuntėjas Metjus Rosas.


    Jis jau nuo pat ryto vertas pikčiausio boso vardo.


    


    __________


    Tema


    Siuntėjas etjus Rosas


    Gavėjas Ema Miler


    2013 m. liepos 03 d. 14.11

    



    Atnešk Smitų bylą.

    

    Roso bendrovės generalinis direktorius, prezidentas


    Metjus Rosas


    __________


    Pone Rosai, keiskite toną, jeigu nenorite, kad ir aš imčiau su jumis kalbėti tokiu tonu.


    Suieškau archyve tą bylą ir einu pas Metą.


    – Sėskis...– įsakmiai paliepia jis, nepakeldamas akių į mane. Visą dėmesį sutelkęs į kažkokius popierius.– Pasakiau, sėskis...– piktai pakartoja. Nes tebestoviu priešais jį.


    – Nebūtina su manimi taip kalbėti,– atkertu sėsdamasi.– Neturi teisės rėkauti nei ant Milanos, nei ant kurio kito savo darbuotojo... Vien todėl, kad esi blogos nuotaikos. Jie dirba tau, o ne konkurentams. Bet jeigu ir toliau taip elgsiesi, daugelio iš jų gali čia ir nelikti.


    – Juk tu vis dar dirbi...– žvilgtelėjęs ištaria Metas.


    – Dirbu, bet ne savo noru... Tuoj pat išeičiau. Tačiau žadėjai nupirksiąs ir kitą agentūrą, kurioje įsidarbinsiu... Taigi taupau tavo pinigus...– žiūrėdama į jį primerktomis akimis trykštu sarkazmu.


    – Pati irgi nesi itin geros nuotaikos... Gal vakar tas arklininkas per mažai tave pamylėjo?


    Geriausia gynyba– puolimas, taip? Nori žaisti nešvariai?


    – Man užteko... Juk visa tai gavau nemokamai... O štai tu už tokias paslaugas turi susimokėti... Turbūt sunku susitaikyti su mintimi, kad šitokius pinigus paleidi vėjais?..


    – Ne visoms tenka mokėti...– Meto žvilgsnis iškalbingas. Turi galvoje mane?– Nevaidink čia visažinės... Duokš bylą...


    Atkišu ją. O Metas nemandagiai išplėšia man iš rankų.


    Kodėl esi piktas? Kas tau nutiko? Gal siunti dėl tų gėlių? Ar dėl to, ką pasakiau vakar?


    Kodėl aš reaguoju į tavo nuotaiką? Kodėl vis dar esi man toks svarbus? Nors turėčiau tavęs nekęsti...


    Ar kada nors ateis ta diena, kai nebemylėsiu tavęs?


    Ir kada galėsiu tau atleisti...


    Kabinete tylu. Jei norėčiau toliau vykdyti savo keršto planą, žinoma, ką nors leptelėčiau, kad dar labiau jį panervinčiau. Vis dėlto nieko nesakau. Tik stebiu susikaupusį bosą, skaitantį neįdomią bylą.


    Kur dingo mano keršto troškimas? Ar jau neketinu žaisti toliau? Kas man darosi? Nejaugi pasiduodu?


    Metas užverčia bylą ir atkiša man.


    – Liežuvis nenukris, jei padėkosi,– sakau be jokios ironijos.


    – Ačiū...– tyliai sumurma. Nors matau, kad nenoromis.


    – Prašom...


    Paimu storą rudą aplanką ir palieku savo bosą vieną.


    Jis žiūri į mane pro stiklo sieną nebe tokiu piktu žvilgsniu kaip pirmiau. Aš irgi žvelgiu į jį kitaip... Gal meiliau?


    Nežinia dėl ko, gal dėl trumpo mudviejų pokalbio Meto nuotaika pasitaiso. Jis atrodo daug linksmesnis. Net nusišypso praeidamas pro šalį.


    Pastebiu, kad Metas šiandien su savimi nešiojasi geltoną dėžutę. Tai grįžta į kabinetą, tai vėl išeina su ja. Nenutuokiu, kas joje. Matyt, kas nors svarbaus, jei nepaleidžia iš rankų.


    Iki darbo pabaigos lieka mažiau nei valanda. Išsigąstu šalia išvydusi Metą. Stovi nepastebimai prisėlinęs prie mano stalo. Milana irgi atrodo mažumėlę nustebusi.


    – Atleiskit, nenorėjau jūsų abiejų išgąsdinti,– šypsodamasis atsiprašo jis. Ir ištraukia iš paslaptingos gelsvos dėžutės du tokios pačios spalvos vokus. Vieną duoda man, kitą Milanai.


    Žvelgiu ne į voką, o į bosą.


    – Kvietimas į gimtadienį...– nustebęs Milanos balsas sudrumsčia nejaukią tylą.


    Gimtadienis? Jo gimtadienis? Kada?


    – Taip... Savaitgalį visą kolektyvą kviečiu į Four Seasons viešbutį švęsti mano gimtadienio... Yra vienintelis reikalavimas... Privalu vilkėti kokį nors šventinį kostiumą... Pasirinkite pagal nuotaiką... Kas patinka... Čia nėra jokių apribojimų,– pakiliai kalba Metas.


    Atplėšiu voką ir išimu baltą atviruko didumo kortelę. Taip. Tai kvietimas į trisdešimt penktąjį jo gimtadienį. Mane labiausiai sudomino aprangos reikalavimas. Tikriau tai, kas parašyta šalia.


    „Kalė“– šitai Metas prirašęs ranka. Šiaip jau kostiumą turėčiau pasirinkti aš pati. Bet gimtadienio berniukas, regis, turi savų pageidavimų.


    Ironiškai nusišypsau žiūrėdama į baltą lyg sniegas kortelę. Be galo norisi sugniaužti ją kumštyje. Tik neleidžia išdidumas... Ir šalia stovintis ponas Rosas.


    Nepakeliu į jį akių. Negaliu žiūrėti į žmogų, kurį taip myliu, o jis... Ar tikrai nori matyti mane su tuo kostiumu?.. Kada įžeidinėdamas mane prieisi ribą? Aš to nenusipelniau...


    – Ema, gal galėtum paėjėti iki kūrybos skyriaus?– lyg pro miglą išgirstu Milanos balsą. Matyt, esu per giliai paskendusi mintyse.– Ką tik gavau elektroninį laišką. Jo vadovas nori perduoti kelių reklamų eskizus peržiūrėti ponui Rosui...


    – Gerai... Nueisiu...– mano balsas nelinksmas. Bent pačiai taip atrodo.


    Pakylu nuo kėdės ir sparčiu žingsniu traukiu prie lifto. Tikriausiai širdies gilumoje noriu kuo greičiau pasprukti iš čia.


    Vis dar nežiūriu į Metą. Bet jaučiu jo žvilgsnį, įsmeigtą į mane. Žinau, kad nepraleis progos patyrinėti, kokia bus mano reakcija į nelemtąjį kvietimą. Turbūt nesitiki, kad jokios. Aš ir pati stebiuosi nepradedanti šaukti. Mažų mažiausiai turėčiau jį apdovanoti savuoju triuškinančiu žvilgsniu. Bet ne... Esu labai rami. Tik nežinau, ar tai gerai, ar blogai.


    Težinau viena: tuo žmogumi esu visiškai nusivylusi. Jis dar kartą įrodė, kam aš jam reikalinga. Vis dėlto meilė ne man...


    Pasiėmusi iš kūrybos vadovo mėlyną segtuvą su eskizais grįžtu į devintą aukštą. Norom nenorom turiu juos perduoti ponui Rosui. Juk negaliu prašyti Milanos, kad nuneštų.


    Man užėjus į princo rūmus, jis kalbasi telefonu.


    – Gerai... Tai suma tokia, apie kokią ir šnekėjom?– Metas ir toliau laiko telefoną prie ausies. O aš stoviu vidury kabineto ir laukiu, kol maloningasis bosas teiksis paimti, ką atnešiau.


    Jis skvarbiomis akimis tyrinėja mane. O aš tai žvilgteliu į jį, tai vėl nudelbiu akis. Pati nesuprantu, kodėl esu tokia... Nė nemoku pasakyti, kokia... Na, tokia... nusiminusi?.. Liūdna?..


    – Būtų gerai, kad dar šią savaitę sutvarkytum visus dokumentus...– Kiek man dar čia stovėti? Visai nenoriu klausytis šito pokalbio.– Taip... Savaitgalį mano gimtadienis... Kviečiu ir tave, mieloji...– Mieloji? Su kuo jis kalba? Kas ta mieloji? Bet juk man neturėtų tai rūpėti...– Iki... Pasimatysim po kelių dienų...


    Pagaliau Metas padeda į šalį tą prakeiktą telefoną. Mieloji? Kas ji? Žmona? Draugė? Meilužė?


    – Reklamų eskizai...– tyliai pasakau ir padedu segtuvą bosui ant stalo.


    Jis atverčia jį ir ištraukęs pirmą eskizą rodo man.


    – Ką apie ją pasakysi? Manai, kad tai bus puiki reklama?– regis, Metas rimtai nori sužinoti mano nuomonę.


    Žvilgteliu į popieriaus lapą, kuriame pavaizduotas vyras šviesiu kostiumu, įsilipęs į medį. Atkreipiu dėmesį į jo avimus raudonus aulinius batus krokodilo odos raštu. Neabejoju, kad tai batų reklama, nupiešta tikro genijaus. Nuostabus darbas.


    – Taip. Ji turės pasisekimą,– mano balsas toks ramus, kad nuo jo pačią ima miegas.


    – Aš irgi taip manau...– Metas labai įdėmiai žiūri į mane.


    – Galiu eiti?


    Ir mano elgesys, ir jo žvilgsnis pasikeitę. Kelintą kartą šiandien? Šimtas pirmą?


    – Anksčiau tau nereikėdavo leidimo nei užeiti, nei išeiti. Tai kodėl dabar jo prašai?– nepiktai klausia jis.


    – Nes esu mandagi. Ir su generaliniu direktoriumi turiu elgtis pagarbiai. O ne kaip noriu. Atleiskit už ankstesnį mano elgesį. To neturėjo būti,– atsiprašau.


    Metas atrodo suglumęs. Turbūt nesupranta, kodėl žiūri į mane, o mano lūpomis kalba visai kita moteris.


    – Kur padėjai geriausią savo draugę ironiją?


    – Norėčiau grįžti prie darbo, jeigu jūs tam neprieštarautumėt...– apsimetu neišgirdusi jo klausimo.


    Ironija ir sarkazmas visuomet glūdi manyje ir telaukia progos pasireikšti. Bet dabar tam ne laikas ir ne vieta. Galvoje kirba vienintelė mintis: ponui Rosui manęs reikia tik tam, kad šildyčiau jam lovą... Už pinigus. Net nepatingėjo pats išrinkti man kostiumą, su kuriuo turėčiau pasirodyti šventėje.


    Kalė?.. Vėliau tikriausiai paprašysi sekso kaip gimtadienio dovanos priedo.


    – Nusiminei dėl kvietimo? Nenori dalyvauti mano gimtadienyje?– Metas nesiliauja mane klausinėjęs.


    – Ne. Tai niekaip su tuo nesusiję,– pameluoju. Aišku, susiję. Bet tau verčiau to nežinoti.


    – Priminsiu, kad dalyvauti šventėje būtina. Tikiuosi pamatyti tave su tuo kostiumu,– jis gašliai nužvelgia tarsi iškrypėlis. Burnoje pajuntu šleikštulį.– Dovanų man nereikia... Tavo pasirodymas gimtadienyje bus pati geriausia dovana...


    Tai štai kur pabėgo manoji ironija... Be to, ten pat išsivedė ir sarkazmą... Tavo lūpose tai skamba neblogai... Bet... Neketinu ilgiau klausyti.


    Apsigręžiu ketindama išeiti.


    – Aš kalbėjau rimtai apie privalomą dalyvavimą šventėje...– piktas jo balsas pasiekė mano ausis.– Net nemėgink neateiti...


    – Aš ne kurčia... Ir pirmiau girdėjau, ką kalbėjote... Man dusyk kartoti to paties nereikia... Viską puikiai supratau...– sakau neatsigręždama. Ko gero, jei tik pažvelgčiau jam į akis, manoji ironija kaipmat sugrįžtų pas tikrąją šeimininkę. O jau tada tikrai leptelėčiau jam ką nors šiurkštesnio.


    – Puiku... Tikiuosi, nereikia priminti, kad nevėluotum?.. Bet tau padarysiu išimtį ir leisiu madingai pavėluoti... Ne daugiau kaip penkiolika minučių...


    Pasprunku. Kiek galima klausytis to paties mėšlo? Juk ir taip aišku, ką ketini daryti su tais kekšės drabužėliais. Jie ilgai neužsibus ant mano kūno, tiesa?


    Žinoma, tu šito norėtum... Tik nereiškia, kad viskas taip ir bus...


    Aš ne plieninė. Nors kartais atrodo, kad visai nedaug trūksta. Ir vis dėlto turiu jausmus. Kuriuos tu žiauriai įžeidei.


    Betgi viskam ateina galas. Turbūt ir aš priėjau savąjį liepto galą... Su tavimi... Pavargau nuo tavo persekiojimų... Nuo įžeidinėjimų... Nuo keršto... Ir nuo viso kitko... Nebeturiu jėgų kovoti...


    Pasikeitęs mano elgesys Metą išmuša iš vėžių. Pastebiu, kad jis nebežino kaip elgtis, man būnant šalia. Juk esu tyli ir klusni agentūros darbuotoja. Tokia kaip daugelis čionykščių mano bendradarbių. Niekuo nebesiskiriu nuo jų.


    Neatsikalbinėdama vykdau visus pono Roso paliepimus. Jis ant manęs nešaukia. Sakyčiau, kalba visai maloniu balsu. Tiesa, išvengti susidūrimo su mažumėlę pamišusia ir nervinga jo asmenybės puse nepavyksta. Bet galiu tai ištverti.


    Metas šiandien turės dalyvauti keliuose dalykiniuose susitikimuose, tad anksti pabėga iš agentūros. Kažkodėl nujaučiu, kad mieliau būtų paskambinęs užsakovams ir viską atšaukęs, o pats likęs čia toliau stebėti manęs. Tikriausiai labai nori išsiaiškinti, ką vis dėlto reiškia toks mano pasikeitimas...


    Prisipažinsiu, jam išėjus, man nepalengvėja. Juk dalelytė Meto vis dar gyva mano širdyje. Negaliu lyg niekur nieko išrauti jos iš krūtinės ir tėkšti ponui Rosui į veidą.


    Lengviau tik nuo to, kad nebereikia jaustis varstomai to vanagiško žvilgsnio. Jis gerokai man įgrisęs.


    Gimtadienis... Vis tiek turiu nupirkti jam kokią nors dovaną. Tik ką? Ir susirasti tą prakeiktą apdarą... Įdomu, kur tokį įsigyti?


    Gaunu žinutę.


    Rajanas

    Maže, kai parskrisiu į


    Niujorką, atlėksiu tiesiai


    pas tave. Švęsim!!! Mūsų


    laukia nepamirštama


    liepos 4-oji :*


    Pažvelgiu į Milaną. Dirba susikaupusi ir nekreipia dėmesio į pašalinius dalykus. Tai yra į mane.


    Pasiėmusi mobilųjį einu į poilsio zoną. Surenku Rajano numerį. Noriu išgirsti jo balsą.


    – Gali kalbėti?– jam atsiliepus, tyliai klausiu. Nežinau, kodėl tyliai, jeigu kabinete esu viena. Juk manęs niekas slapta nesiklauso. Meto irgi nėra šalia.


    – Galiu, maže...


    – Kelintą valandą žadi būti prie mano durų?


    – Labai vėlai... Gal apie vidurnaktį... Liksiu pas tave nakvoti, gerai? O iš ryto važiuosim švęsti į vieną nuostabią vietą...


    – Tai kad aš nelabai nusiteikusi linksmintis... Gal pabūkim namie... Ramiai...


    – Na jau ne... Atskrendu ne tam, kad sėdėtume namie... Kol grįšiu, turi ištraukti savo gerą nuotaiką iš paslaptingojo stalčiaus, kuriame ją slepi... Ir pasiruošti nesibaigiančioms šėlionėms...


    – Nežinau, Rajanai... Išties nenoriu niekur eiti...– jaučiu, kad kalbėdama su juo galiu bet kada pravirkti.


    – Ema, kas nutiko? Ir vėl tas idiotas sugadino tau nuotaiką?– girdžiu nepatenkintą, gal net piktoką jo balsą.


    – Aš daugiau nebegaliu... Nebenoriu būti šalia jo... Nusibodo ir mudviejų sumanytas keršto planas... Rajanai, aš nieko nebenoriu... Tik kuo toliau bėgti nuo to pragaro...


    – Ei, maže... Nekalbėk taip... Man tai nepatinka... Ką jis tau šįkart padarė?


    – Įteikė kvietimą į gimtadienį...


    – Tik tiek?


    Kad žinotum, kokiu kostiumu vilkinčią Metas nori mane matyti!


    – Man visą dieną tenka žiūrėti į piktą jo veidą. Tad visai netrokštu dalyvauti dar ir jo gimtadienyje... Bet niekur nedingsiu, teks eiti...


    – Kada tai įvyks?


    – Šeštadienį...


    – Nejaugi dar įteiksi ir dovaną?


    – Reikės ką nors nupirkti... Tik neįsivaizduoju ką...– patraukiu pečiais.


    – Išprotėjai? Jis išvis nenusipelnė, kad ten būtum. Ką ir kalbėti apie dovanas...– piktinasi Rajanas.


    – A, nesvarbu... Kaip nors sukandusi dantis atkentėsiu... Kvietime rašoma, kad dalyvauti būtina... Taigi... Geriau patark, kur nusipirkti šventinį kostiumą.


    – Kostiumą?


    – Aha... Visi svečiai turi kuo nors persirengti. Tad ir man reikia ko nors tokio...


    Žinau, ko man reikia, tik nenoriu tau sakyti. Man gėda. Nors tai ne mano sumanymas, o Meto... Prakeiktojo pono Roso.


    – Ką jis čia sumanė? Kam jam tas visas maskaradas?


    – Nežinau ir nenoriu žinoti... Tik trokštu, kad viskas baigtųsi kuo greičiau... Tai pasakysi ar ne, kur ieškoti to kostiumo?


    – Užsuk į Party City... Tikrai rasi ką išsirinkti... Visai netoli nuo tavo darbo... Sankryžoje pasuksi į dešinę ir visą laiką važiuok tiesiai Keturioliktąja gatve... Pamatysi prieš pat 5-ąjį aveniu...


    – Okei... Ačiū tau... Apsilankysiu ten kurią dieną...– atsidūstu, nes žinau, kad teks ieškoti itin provokuojančių drabužėlių, dėl kurių Metas pamestų galvą. Jau dabar jaučiu, kad gimtadienis baigsis visai ne taip... Ne pagal planą.– Lauksiu tavęs šį vakarą... Norėsi ko nors skanaus? Ar kaip įprastai... užteks šaldytos picos?..– tyliai nusijuokiu.


    – Nė neužsimink man apie tą picą... Apsileidai, maže... Anksčiau dažniau gamindavai, o dabar tik pica teminti... Tikiuosi, bent nebadauji?


    – Žinoma, valgau... Ir tikrai ne picą... Ji skirta tik tau...


    – Nustok juokauti... Verčiau pasvarstyk, ką pagaminsi man... Puikiai mane pažįsti. Jeigu bus neskanu, aš tau tai pasakysiu į akis...


    – Neniurzgėk! Be abejo, paruošiu vakarienę... Kaip tik žadu po darbo važiuoti į parduotuvę... Paimti deserto? O gal vėl laikaisi dietos?


    – Hmm... Paimk... Nuo kitos savaitės pradėsiu jos laikytis...– juokiasi ir jis.


    – Parašyk, kai būsi netoli namų... Paliksiu buto duris atdaras... Myliu, iki...


    – Ir aš tave, maže... Ir žiauriai pasiilgau... Reikės mažiau keliauti, nes sunku vienam tiek laiko būti toli nuo tavęs... Iki vakaro...


    Rajanas būtų tobulas vyras, jeigu ne mažytė jo paslaptis... Jis mano sielos brolis... Tik nežinia kodėl sutikau kitą vyrą... Regis, jis turi visa, ko man reikia... Išskyrus širdį... Ir jam patinka mane skaudinti... Tai neabejotina...


    Atsisveikinu su Milana ir išsprunku iš darbo pirma laiko. Pameluoju, kad blogai jaučiuosi. Tiesą sakant, taip ir yra. Bet argi kam pasakysi? Nenoriu, kad bendradarbiai žinotų apie mano asmeninį gyvenimą. Šiame darbe irgi laikausi tokios pačios nuostatos... Neatvirauti.


    Grįžtu namo su didžiuliu pirkinių krepšiu. Iškrausčiusi jį apsižiūriu, kad nupirkau kalną saldumynų... Rajanui. Jis mane užmuš, rimtai...


    Rajanas

    Liepos ketvirtoji buvo... Kaip čia pasakius... Mmm... Keistoka. Kalbu apie save. Nes Rajanui tądien buvo labai linksma.


    Jis išnuomojo dešimties miegamųjų kotedžą netoli Meino paplūdimio. Susikvietė begalę draugų, nė vieno iš jų nepažinojau. Aišku, tame vakarėlyje buvo ir ne gėjų, tad sulaukiau jų dėmesio. Be abejo, supratau, kad Rajanas juos čia pakvietė tyčia. Norėjo, kad su kuo nors susipažinčiau ir prasiblaškyčiau, kad tik nebegalvočiau apie Metą. Bet tą vakarą man visai nerūpėjo naujos pažintys. Aišku, kas buvo užvaldęs mano mintis.


    Daugiausia laiko leidau viena... Paplūdimyje. Arba atokiausiame kotedžo kampe. Kad tik negirdėčiau trankios muzikos. O jaunimas šėlo. Liete liejosi alkoholis. Jaučiausi kaip senutė tarp besilinksminančių vaikų. Nors buvau jų amžiaus.


    Sėdėjau užsidariusi kambaryje ir skaičiau knygą, pavadinimo nebeprisimenu. Lyg ir apie vampyrus.


    Rajanas vis kvietė mane į svetainę... Paskui ir į kiemą pasilinksminti. Galiausiai pasidavė ir jis, paliko mane ramybėje.


    Naktį buvo išvis smagu. Pusiausnūda išgirdau tyliai atsidarant kambario duris. Po akimirkos kažkas griuvo ant mano lovos. Net suspiegiau iš išgąsčio. Pasirodo, porelę buvo užvaldžiusi tokia aistra, kad buvo sumanyta čia pat pasimylėti... Mano miegamajame?.. Kartu su manimi? Ne... Trise man nepatinka...


    Aš šiame žaidime nedalyvavau... Užtat turėjau iš ko pasijuokti. Vėliau Rajanas tik pasišaipė iš manęs, kad esu senų pažiūrų. Sakė, tame aistros malšinime galėjau dalyvauti ir aš, juk dabar visi taip daro. Bet aš žinojau, kad jis tik juokauja. Juk Rajanas mane saugo. Tikrai nemanau, kad būtų norėjęs matyti tokioje orgijoje.


    Bet gana apie tai. Dar tik rytas, o aš jau šneku apie vakarinius suaugusiųjų žaidimus. Mmm... Na, mes su Metu tai darydavome ne tik vakare... Gana! Baigiam tą temą! Bus apie ką galvoti, kai sutems...


    Beje, jei jau kalbu apie poną Rosą... Bosas ir vėl vėluoja. Ojam tai nebūdinga.


    Mudvi su Milana geriame arbatą ir plepame apie vakarykštę dieną. Ji man papasakoja, kaip šventė liepos ketvirtąją, o aš jai iškloju savo nuotykius.


    Darbo nedaug, tad galime sau leisti minutėlę patinginiauti ir pasišnekučiuoti kaip tikros moterys. Juk retai turime tokią progą. Ypač stebimos ano kontrolės maniako.


    O, štai ir jis. Bet kas tai... Diana? Beje, kodėl stebiuosi matydama ją priešais save? Ir dar įsikibusią Metui į parankę. Juk laikas prie jos priprasti. Diana ne kartą lankėsi anoje agentūroje. Taigi anksčiau ar vėliau turėjo užsukti ir čia.


    Pastebiu, kad Metas nužvelgia mane. Nenuostabu, juk mūviu kūno spalvos šortus ir vilkiu tokios pačios spalvos palaidinukę su gėlytėmis. Tikriausiai romantiškai atrodau, nes jo žvilgsnis svajingas. Lygiai toks kaip tada, kai užsivilkusi gėlėtą suknelę išėjau kartu su juo pasivaikščioti po Centrinį parką.


    – Labas rytas...– prabyla Diana.– Ema, malonu ir vėl tave matyti... Tik einančią kitas pareigas...


    Nereikia to sakyti. Nežinai, kaip man knieti kibti tau į plaukus ir pamokyti gerų manierų... Bet šita mergiūkštė neverta, kad tepčiausi rankas. Kiek tau metų, vaikeli? Šešiolika? Ar ne prieš mano akis įrodymas, kad vyrams patinka jauniklės?


    – Labas rytas,– nenoriai atsakau jai.


    Milana irgi pasisveikina su jais abiem.


    Kaip tik tuo metu prie mano stalo pasirodo ir gėlių berniukas, visą savaitę nešantis vieną už kitą gražesnes puokštes. Apstulbstu matydama jo rankose mėlyną orchidėją. Gėlės žiedai tokie ryškūs... Negaliu atitraukti akių.


    Man neberūpi nei šalia stovinti Diana, nei Metas. Žvelgiu tik į tą gėlę. Ji man tiek daug reiškia. Tai yra man ir... Metui. Tai buvo mudviejų gėlė... Bet iš kur apie tai žino Rajanas?


    Pastatau savo dovaną ant stalo. Atkreipiu dėmesį į baltą vazonėlį, išmargintą įvairiais melsvais ornamentais. Labiausiai mane domina prie jo prisegtas vokas.


    Ištraukiu iš voko kortelę.


    Ji labai graži... Bet...


    Tu man esi pati gražiausia...


    Myliu Tave...


    Rajanas nepakartojamas. O aš maniau, kad mudu jau baigėme su tuo keršto planu. Ir tikrai nebesitikėjau gauti gėlių. Bet jis ir vėl mane nustebino. Štai kokie turi būti tikrieji draugai... Tokie kaip mano Rajanas.


    Palieku šalia stovinčius bosą su drauge ir einu atsinešti stiklinės vandens. Noriu palaistyti gražiąją orchidėją.


    Tuo tarpu Metas pasikviečia Dianą į savo kabinetą. Regis, toji mergaitė jame jaučiasi kaip šeimininkė. Apžiūrinėja kiekvieną kampą ir nenustoja šypsotis ponui Rosui. O šis pro stiklo sieną vis žvilgčioja į mane.


    Iš visų jėgų stengiausi nestebėti jųdviejų, bet... Diana labai familiariai elgiasi su Metu. Tad manyje užverda pyktis. Gerai, ne pyktis, o pavydas... Prisipažinsiu... Tebūnie...


    Neflirtuok su juo! Ir nedrįsk kišti nagų! Nes tuoj pat padarysiu tau nemokamą manikiūrą. Turbūt turėdama tokius ilgus nagus jam išleidi ne vieną šimtinę per savaitę? O iš manęs gausi nemokamai, jeigu tik nesuvaldysi rankų.


    Juodu kalbasi ilgokai. Ir vis juokiasi. O aš nervinuosi. Per visą tą laiką sugebu užregistruoti tik vieną sutartį. Nebegaliu susitelkti į darbą. O ir tas nuolatinis sutarčių registravimas baigia mane užknisti.


    Ne tam mokiausi universitete, kad visą dieną teikčiau programai kažkokius bereikšmius skaičiukus. Man reikia kitokios veiklos. Pasiilgau savo senojo kolektyvo. Tenai buvo kur kas smagiau.


    Bet kaip mesti darbą, kai žinai, kad kitur laukia lygiai tas pats?


    – Iki, Ema,– šalimais išgirstu cyplų balsą.


    Pakėlusi akis išvystu plačią Dianos šypseną. Nešiepk čia dantų. Manau, tau pats laikas apsilankyti pas odontologą ir atlikti dantų balinimo procedūrą. Nes nuo rūkymo jie labai pageltę.


    – Tikiuosi, susitiksime Meto gimtadienyje... Nekantrauju jam parodyti, kokį kostiumą išsirinkau...– priduria ji ir žvilgteli į bosą. Matau, kad po tokių jos žodžių šis jaučiasi nei šiaip, nei taip. Žiūri į mane. Deja, mano veidas tarsi akmeninis. Nedaug ką gali iš jo išskaityti.


    – Taip. Tikriausiai susitiksime...– mandagiai atsakau, nors manojoje mandagumo taurėje telikęs paskutinis lašas.


    – Palydėsiu tave...– meiliai sukužda jai Metas.


    – Nereikia... Tu turi daug darbo... O aš žinau kelią,– Diana pakšteli jam į skruostą.


    Tvardausi... Oi, kaip tvardausi...


    – Milana, ateik į kabinetą...– įsakmiai paliepia Metas, kai įkyrioji brunetė mus palieka.


    Kol juodu kažką aptaria toje stiklinėje rezidencijoje, grožiuosi savo mėlyna orchidėja. Ji tobula. Būtinai parsinešiu namo. Reikės paklausti Rajano, iš kur sužinojo apie šią gėlę. Nes aš jam tikrai nesakiau, ką ji man reiškia.


    – Metas nori tave matyti,– išėjusi iš kabineto sako Milana. Jos veidas ne per linksmiausias. Spėju, bosas bus užkrovęs darbo. Juk vis ko nors prisigalvoja.


    Pasitaisiusi šortus ir palaidinukę įžengiu į jo karaliją. Šiandien čia kvepia vanile. Ant stalo pastebiu sidabro spalvos dėžutę. Turbūt Dianos dovana. Nes saldusis kvapas sklinda nuo jos.


    – Sėskis...– Meto balsas neįsakmus. Veikiau įtaikus.


    Žinoma, nesipriešinu savo bosui.


    – Šiandien užsakovui bus pristatyta reklama, kurios eskizus matei anądien. Noriu, kad susitikime dalyvautum ir tu...


    – Gerai. Kaip pasakysit...


    Žiūrėdamas į mane Metas suraukia antakius. Nežinau, kas jam nepatinka. Mano atsakymas? O gal išvaizda? Akivaizdu, kad kažkas neduoda jam ramybės.


    – Eisi pietauti?– netikėtai klausia. Iki pietų dar kelios valandos, tad visai nesuprantu, kodėl jam tai rūpi.


    – Taip,– atsakau.


    – Galėsiu ir aš eiti kartu?


    – Žinoma, jeigu tik norit.


    – Gali parūpinti kavos?


    – Taip. Tuojau...– stojuosi ketindama eiti į poilsio zoną ir atnešti jam tą prakeiktą puodelį kavos.


    – Po velnių, kas tau yra? Kodėl taip elgiesi?– piktas Meto balsas sustabdo nespėjusią žengti nė žingsnio.


    – Nesuprantu, ką norite pasakyti...– žvelgiu į jį didelėmis abejingomis akimis.


    – Tik nereikia vaidinti, kad nieko nesupranti. Į visus klausimus atsakai it klusni sekretorė. Bet tu nesi tokia. Tikroji Ema pasiųstų mane kuo toliau, o ne su viskuo sutiktų. Man nepatinka, kad mano darbuotojai nusiminę ir dėl ko nors nepatenkinti. Tokia tavo nuotaika kenkia visai agentūros darbinei atmosferai. Nebenoriu daugiau tavęs tokios matyti...


    – Aš tik dirbu savo darbą, pone Rosai. Jei jums nepatinka mano elgesys, atleiskite mane...


    – Nustok į mane kreiptis „pone“... Nekenčiu šio žodžio!.. Sakyk, kas tau yra... Gal nepatiko mano kvietimas? Norėjai, kad būtų buvęs kitokios spalvos? O gal nepatiko mano pageidavimas dėl kostiumo? Bet tau teks su tuo susitaikyti. Tai mano gimtadienis, taigi dovaną renkuosi aš... O galbūt tu pavydi Dianai? Mačiau, kaip į ją žiūrėjai...


    – Manykit, ką tik norite, pone Rosai...


    – Dar kartą mane taip pavadinsi, tai tikrai prisiprašysi bausmės...


    Tik nereikia manęs gąsdinti... Daug šneki, bet nieko nedarai... Turėčiau dar sykį pabrėžti, kad esi nevyriškas. Ir šitai tampa vyraujančia tavo savybe...


    – Neprivalau jums šypsotis kiekvieną minutę. O mano nuotaiką palikite ramybėje. Kaip ir mane pačią...– ramiai atsakau.


    – Nagi, nusišypsok... Tik kartelį... Ir atstosiu... Pažadu...– lyg ir paliepia jis.


    Nutaisau ironišką šypseną. Daugių daugiausia trims sekundėms.


    – Matau, kad sugrįžo panelė ironija...– Metas irgi šypsosi.– Tokia tu man labiau patinki... Ir žiūrėk, kad daugiau nepamatyčiau rūškano veidelio... Antraip vėl teks pasišnekėti su manimi... Tai kaip? Ar sutinki dalyvauti susitikime su reklamos užsakovu?– man išeinant, dar sykį pasiteirauja.


    – Dalyvausiu. Jau sakiau...– piktai dirsteliu į jį. O jis nesiliauja šypsojęsis. Niekšas!


    Grįžusi iš kavinės traukiu tiesiai į poilsio zoną. Ten randu įsitaisiusius ant minkštakrėslių agentūros kūrybos vadovą ir vieną iš batų reklamos kūrėjų.


    Atsisėdu ant sofos priešais juos. Po akimirkos atsidaro durys ir pro jas įeina Metas su gerokai mažesniu už jį akiniuotu vyru. Tikriausiai tai ir bus tas svarbusis užsakovas, dėl kurio visi čia susirinkę.


    Ne! Taip gali nutikti tik man. Žinoma, ponas Rosas atsisėda šalia manęs. Šviesi sofa, ant kurios mudu sėdime, nelabai plati. Mūsų keliai liečiasi. Lyg tyčia Metas dar uždeda ranką ant sofos atlošo.


    Jeigu kabinete nebūtų užsakovo, atsistočiau ir persėsčiau kitur. O dabar belieka sėdėti ir tylėti... Ir mintyse keiktis paskutiniais žodžiais.


    – Gal galėčiau pamatyti eskizus?– paprašo žilstelėjęs vyriškis. Iš pirmo žvilgsnio atrodo malonus. Bet juk išvaizda apgaulingas dalykas. Argi ne šalia manęs sėdi puikus šio teiginio įrodymas?


    Kūrybos vadovas paduoda užsakovui didelį popieriaus lapą. Ir ima pasakoti apie naująjį sumanymą.


    Staiga pajuntu elektros srovės pėdutes ant kaklo. Žvilgteliu į Metą. Iš jo veido spėju, kad nesupranta, kodėl taip keistai į jį žiūriu.


    – Atitrauk ranką...– ištariu vien lūpomis.


    Jis dirsteli į savo ranką, uždėtą ant sofos atlošo. Tikriausiai tik dabar pastebi pirštais liečiantis man kaklą. Nes irgi sušnabžda:


    – Atleisk, netyčia...


    Lyg ir nemeluoja. Bet atitraukęs ranką pasideda ant kelio. Visai šalia mano kojos. Tiesiog puiku.


    – Reklamos, grindžiamos ganėtinai paprasta idėja, kaina per didelė,– pagaliau atkreipiu dėmesį į griežtą užsakovo balsą.


    – O aš sakau, kad ne...– Metas irgi nusiteikęs rimtai.


    – Tiesą sakant, tikėjausi ko nors kito. Bet tikrai ne Tarzano medyje.


    – Sumanymas puikus, bet jūsų teisė rinktis...Visuomet galite atsisakyti...Tik norėčiau iškart sužinoti apie jūsų sprendimą...


    Metas ramus. Veide nematyti nė kruopelės išgąsčio, susinervinimo ar panikos. Jis vadovaujasi vien šaltu protu.


    – Atleiskit, man reikia paskambinti,– susiraukęs akiniuotas vyriškis pakyla nuo minkštakrėslio ir prieina prie lango.


    – Jis neblefuoja... Jis tikrai nepasirašys šios sutarties...– sukuždu palinkusi į Metą.


    – Žinau...– trumpai atsako jis.


    – Tai ką darai? Nori prarasti užsakymą?


    Metas tyli. Ir šypsodamasis puse lūpų kilsteli antakius.


    Tu tyčia taip elgiesi...


    – Deja, pone Rosai... Mes nusprendėme nepasirašyti šitos reklamos sutarties su jūsų agentūra...– mandagiai sako sugrįžęs vyriškis. Jis paspaudžia Metui ranką ir dingsta už durų.


    Kiti du bendradarbiai irgi palieka poilsio zoną. Dabar čia esame vieni. Aš ir Metas. Nežinau, ar man pasilikti, ar išeiti. Netardamas nė žodžio bosas įdėmiai žiūri į mane.


    Visgi nusprendžiu jį palikti.


    – Neišeik...– prabyla Metas.– Prašau...


    Nesitikėjau... Kad ištars tą žodį „prašau“...


    – Tai ką reiškia visas tas spektaklis, tavo surengtas užsakovui? Kodėl nesutikai nuleisti kainos?– esu smalsi.


    – Nes radau kitą pirkėją, kuris pasiruošęs už šią reklamą sumokėti dvigubai...– matau, kad jo lūpos nusiteikusios pergalingai šypsenėlei.


    – Ir tam, kad nereikėtų mokėti netesybų užsakovui, privertei pasitraukti jį patį? Sumanu.


    – Ačiū... Neketinu prarasti net tokios menkos sumos... Nemėgstu pralaimėti...


    – Šitai supratau jau seniai...


    – Jeigu nori, gali keliauti namo...Skubių darbų agentūroje nėra...– netikėtai pasiūlo Metas.– Juk tikriausiai reikia pasiruošti rytdienai.


    Ačiū, kad priminei. Kaip matau, nekantrauji mane išvysti vilkinčią tuo kostiumu...


    – Spėsiu... Mano aprangai daug išmonės nereikia... Atleisk, bet turiu grįžti prie darbo...– išeinu iš poilsio zonos ir uždarau duris paskui save.


    Dar minutėlę pastoviu prie jų, kad nurimčiau. Nekenčiu jo tokio. Nežinau, ką jis sumanė... Bet tikiu, kad rytdienos šventėje sulauksiu kokio nors nepadoraus pasiūlymo. Juk Metas be galo mėgsta erzinti mane.


    Niekur nedingsiu. Vis dėlto turiu užeiti į parduotuvę ir išsirinkti tą nelemtą kostiumą.


    Pastatau audi prie Party City ir be jokio noro įžengiu vidun. O čia tai rojus! Apstulbstu išvydusi lentynas, lūžtančias nuo daugybės šventėms skirtų reikmenų. Nenuostabu, kad čia nuolat apsiperka Rajanas.


    Einu pirmyn... Pati nežinau kur. Tiesiai... Pro rožines puošmenas, skirtas vaikų šventėms. Keista, prie manęs neprieina nė viena pardavėja ir neima klausinėti, ar nereikia padėti. O man labai praverstų pagalba.


    Apsidairiusi suskaičiuoju, kad, be manęs, parduotuvėje yra dar penki žmonės. Kaip suprantu, vienos šeimos nariai. Du vyrai ir trys moterys stovi ratu ir ginčijasi tarpusavyje, kokias pirkti lėkštutes: žalias su balionais ar geltonas su drugeliais.


    Taip ir nesulaukusi pagalbos žingsniuoju tolyn. Juk turiu užduotį: susirasti suaugusiųjų skyrių ir kai ką išsirinkti. Laiko turiu, tad nesiskubindama vaikštinėju po Party City.


    Surandu. Palei sieną prie pat matavimosi kabinų sukabinta daugybė kostiumų. Nagi, pasižiūrėkime, ko čia esama. Daugiausia tai Helovino šventei skirti apdarai: raganų, velnių, vampyrų, piratų. Man jie netinka. Kvietime aiškiai parašyta „kalė“.


    Mano akys užkliūva už žodžio „sexy“. Pati nepajuntu, kaip kostiumas atsiduria mano rankose. Užskleidžiu kabinos užuolaidą ir pasimatuoju. Lyg ir gražiai atrodau su „Playboy“ zuikučio kostiumėliu.


    Ar taip apsirengus derėtų eiti į boso gimtadienį? Abejoju... Vis dėlto padarau kostiumo nuotrauką. Nusiųsiu Rajanui, kad išrinktų tinkamiausią man apdarą.


    Pasimatuoju ir Mulen Ružo šokėjos drabužį. Irgi neblogas. Manau, Metui turėtų patikti. Prisegamos kojinės, korsetas... Jis šitai mėgsta.


    Šalia pamatau kabant seksualios leopardės kostiumą. Šimtas trisdešimt dolerių? Juokauji? Bet dėl įdomumo apsivelku ir jį. Guli ant manęs kaip nulietas. Išdykusi katytė. Hmm... Ką tai primena?


    Nufotografuoju visus tris kostiumus. Parašau žinutę ir ją kartu su nuotraukomis išsiunčiu geriausiam šios srities ekspertui. Ne, ne Rajanui, o Metui. Juk tai jo gimtadienis. Juk tai jam teks visą vakarą žiūrėti į mane. Tegu pasako savo nuomonę.


    Žinutė paprasta.


    Ema M.

    Kuris?


    Atsakymo ilgai laukti netenka. Gaunu tuoj pat.


    Ponas Rosas

    Visi.


    Norėtum!


    Ema M.

    Galima rinktis tik vieną


    iš jų.

    

    

    Ponas Rosas

    Tada renkuosi katytę.


    Nesinori sakyti, bet pasakysiu... Taip ir žinojau... Katytės dar viena jo silpnybė.


    Ema M.

    Miaaau!

    

    

    Ponas Rosas

    Hmm... Nori pažaisti???


    Tai tu nori žaisti, o ne aš... Bet nesitikėk, kad dar kada nors bent pirštu mane paliesi. Pats viską sunaikinai... Iš griuvėsių atstatytas rūmas niekada nebebus toks tvirtas...


    Ema M.

    Ačiū, kad padėjote apsispręsti,


    pone Rosai. Gražaus vakaro.

    

    

    Ponas Rosas

    Tavo laimė, kad rytoj nereikia


    į darbą. Nes atsiimtum už tą


    poną Rosą. Jau ne kartą esu


    įspėjęs, bet vis neklausai.


    Mano kantrybė irgi turi ribas.

    

    

    Ponas Rosas

    Labai nekantrauju pamatyti


    tave šventėje su tuo kostiumu.


    Ir galbūt... Bet daugiau nieko


    nesakysiu. Kai atvažiuosi į


    viešbutį, sužinosi, kas tavęs laukia.

    

    

    Ponas Rosas

    Gero vakaro ir Jums,


    panele Miler.


    Oho! Parašei visą laišką. Gal ir turi man ką nors paruošęs, bet aš irgi pateiksiu tau staigmeną. Žinoma, šitaip apsivilkusi neišdrįsčiau pasirodyti bendradarbiams. Ką jie apie mane pamanytų? NE. Katytės negausi.


    Man patinka graikų deivės ir Kleopatros kostiumai, tik nežinau, katrą iš jų išsirinkti. Abudu savaip žavingi. Turbūt man vis labiau patinka mėlyna spalva. Dar, žiūrėk, pradėsiu viską iš eilės rinktis tik dėl jos.


    Nutariu neskubėti ir prieš pirkdama dar pasvarstyti, kuris kostiumas išties geriausias. Ryt iš ryto atvažiuosiu ir nusipirksiu tą, apie kurį atsikėlusi pirmiausia pagalvosiu.


    Lieka sunkiausia užduotis. Išrinkti ponui Rosui dovaną. Bet juk jis visko turi...

    Nuo pat ankstyvo ryto važinėjuosi po Manhataną. Galvoju tik apie dovaną, per kelias valandas turiu žūtbūt ją nupirkti. Negaliu skirti daugiau laiko paieškoms.


    Taip užsižiopsau, kad atsitokėju tik važiuodama per Bruklino tiltą. Neįsivaizduoju, ką veiksiu šiame rajone... Jeigu aš jau čia, tai... Gal vis dėlto rasiu dovaną, įtiksiančią milijonieriaus skoniui?


    Atsiduriu Fultono gatvėje. Sukti ratus aplink Brukliną darosi nuobodu. Svarstau, ar nesusiradus tilto ir nevažiavus namo. Užeisiu į vieną vyrams skirtų prekių parduotuvę ir nupirksiu bosui bet ką.


    Staiga išvystu užrašą virš lango. JUVELYRINIAI DIRBINIAI, skelbia didelės raudonos raidės. Kaip banalu!


    Spėjau, kad tai bus viena iš pigių parduotuvėlių, prekiaujančių visokiomis klastotėmis. Vis dėlto susigundau užsukti. Mane suvilioja laikrodis vitrinoje.


    Parduotuvėlėje labai ankšta. Nužvelgiu kelias lentynas, ant kurių sudėti juvelyriniai dirbiniai. Pasirodo, kainos ne tokios ir mažos. Bet įkandamos. Deja, ypatingo daikto, kurio taip ieškau, čia nėra. Ir tasai laikrodis iš arti atrodo visai paprastas, ne mėgstančiam prabangą žmogui.


    Vis dėlto negaliu apsigręžti ir išeiti. Juk į mane žiūri geros pardavėjo akys. O plati šypsena verčia šypsotis, nors šią akimirką esu pikta, pavargusi, sukaitusi ir noriu kuo greičiau atsidurti namie. Paprašau jo parodyti tą laikrodį, nors ir nežadu pirkti. Bet pardavėjas nesupranta manęs. Vitrinoje esama dviejų laikrodžių, tad jam neaišku, kurio man reikia. Pati prieinu prie vitrinos ir pasiimu juodąjį. Bet šalia jo kai ką pamatau, ir šitai sužadina mano vaizduotę. Puikiai tiks! Šį daiktą ir padovanosiu.


    Išeinu iš parduotuvės rankose laikydama baltą dėžutę. Ketinau nupirkti Metui visai kitokią dovaną. Bet šita tiesiog tobula. Kaip anksčiau nesusiprotėjau...


    Grįžtu namo, laikrodžiui rodant septyniolika valandų ir tris minutes. Numetu dovaną miegamajame ant lovos. Kaip ir graikų deivės kostiumą, kurį pagaliau nusipirkau.


    Visą dieną nieko nevalgiau ir nieko negėriau. Negana to, siaubingai įsiskausta galva. Nors pasiusk! Skausmas toks nežmoniškas, kad...


    Žinau, kad negalima gerti vaistų tuščiu skrandžiu. Vis dėlto išgeriu tabletę. Iškart sumaudžia skrandį. Nieko... Ištversiu. Vaistai tuoj pradės veikti.


    Noriu dar kartą pažvelgti į dovaną. Reikia įsitikinti, ar tikrai tinkama ponui Rosui. Tikiuosi, Metas supras, ką ja noriu jam pasakyti... Turėtų suprasti. Juk viską prisimena. Prisimins ir tai.


    Bet dabar man nebepatinka viena tos dovanos dalis. Nedera prie bendro vaizdo. Ištraukiu iš spintelės stalčiaus nedidelį daiktą ir sukeičiu su ja vietomis. Dabar viskas gerai. Man patinka tai, ką matau. Net imu šypsotis. Nors prakeiktas galvos skausmas nesilpnėja.


    Palendu po dušu, tikėdama slėpiningomis karšto vandens galiomis. Juk jis dažniausiai daro stebuklus. Bet savojo stebuklo šiandien turbūt nesulauksiu. Matyt, būsiu išnaudojusi limitą.


    Stoviu atsirėmusi į vonios duris ir rankšluosčiu šluostausi plaukus. Ne žiūriu, o tiesiog spoksau į šiam vakarui skirtą savo apdarą.


    – Negaliu ten eiti,– garsiai ištariu.– Neištversiu visų tų Meto priekabių... Ir Dianos nenoriu matyti besiglaustant prie jo... Aš tik sugadinsiu gimtadienį... O tai būtų negražu... Kad ir ko nusipelnė Metas, sugadinti jam tą šventę būtų nesąžininga... Juk ten ir be mūsų bus daug žmonių... NE... NEISIU... Tikiu, kad pirmadienį sulauksiu dar vieno boso pykčio protrūkio, bet tebūnie... Atlaikysiu... O jis tegul gražiai švenčia...


    Nunešu kostiumą į drabužinę ir pakabinu, o dėžutę įdedu į rankinę. Įteiksiu kurią nors kitą dieną. Kai ponas Rosas bus ramesnis... Daug ramesnis...


    Persivelku pižama. Randu giliai įgrūstą spintos stalčiuje. Prisimenu, kaip ją pirkau Nordstrom parduotuvėje. Bet taip nė karto ir nevilkėjau. Pižamą sudaro palaidinukė su petnešėlėmis ir ilgos kelnės. Viskas tamsiai mėlynos spalvos. Kaip sakiau, ir man ta spalva pamažu tampa mėgstamiausia.


    Šaldytuve susirandu gabaliuką sūrio. Tiek beliko po paskutinio Rajano apsilankymo. Bet man užteks.


    Valgau jį kartu su vynuogėmis ir laukiu, kol užvirs arbatinukas. Ir kenčiu skausmą. Esu iš tų kantriųjų ir nesiskundžiu dėl bet kokio menkniekio. Tik šį kartą neištveriu, išgeriu dar vieną tabletę.


    Užsiplikiau arbatą ir pasiėmusi puodelį nuėjau į miegamąjį. Atsiguliau ant lovos. Jaučiausi tokia pavargusi po šiandienos kelionės, kuri visai neturėjo būti tokia ilga. Pati kalta, kad važiavau į Brukliną. Bet gal taip ir reikėjo. Juk kaip tik ten ir radau dovaną Metui.


    Pasiimu nuo spintelės knygą, kadaise paskolintą Erikos. Niekaip nesugebu perskaityti iki pabaigos. Mmm... Gal geriau patylėsiu apie pabaigą, nes vis dar skaitau dvidešimt penktą puslapį. Nė nebeprisimenu, apie ką ta knyga. Žinau, kad erotinė. Tik tiek.


    Atsiverčiu tą begalę kartų skaitytą puslapį ir perskaitau pirmą sakinį: „Jis laikė mane tvirtai suspaudęs glėbyje.“ Antras sakinys: „Jaučiau, kaip trokšta manęs.“ Trečias: „Žinojau, kad ištrūkti iš to glėbio galiu tik su vienintele sąlyga... Jeigu jam atsiduosiu.“


    Užverčiu knygą. Nenoriu leisti savo vaizduotei dar labiau įsismarkauti. Šiandien ir taip užtektinai galvoju apie Metą.


    Prisimenu, kad kažkur rankinėje turiu Leinės duotas tabletes, jos galėtų padėti užmigti. Tikiuosi, kad padės. Nes man išties reikia gerai išsimiegoti ir pailsėti. Juk kita savaitė bus ne lengvesnė.


    Išgeriu tabletę. Bet toji atrodo labai maža, tad išgeriu ir antrą. Noriu būti tikra, kad užmigsiu ir prabusiu tik ryte.


    Ant kitos spintelės guli praėjusio mėnesio žurnalas „Glamour“, kurį paliko Rajanas. Viršelyje puikuojasi dainininkė Pink. Atsiverčiu pirmą pasitaikiusį puslapį.


    Paprastai tokių žurnalų neperku ir neskaitau. Mieliau leidžiu pinigus leidiniams apie kulinariją ir kūno rengybą. Jie bent naudingesni.


    Straipsnio antraštė gana įdomi: „Kaip tapti tikruoju savo gyvenimo šeimininku“.


    Vos tik pradedu jį skaityti, suima miegas. Tie migdomieji stipresni, nei maniau. Prieš užsimerkdama dar spėju pamatyti, kaip žurnalas išslysta iš rankų. Labai noriu miego. Turbūt jau snaudžiu.


    Truputį numigsiu...


    – Ema, ką tu padarei? Būk gera, mažyte, atsimerk...– išgirstu Meto balsą visai prie pat veido.


    Nesuprantu, kas vyksta. Metai? Ar tai tu? Ką čia veiki? Kaip įėjai į butą? O gal man pasimaišė protas, ėmiau girdėti balsus? Arba sapnuoju?.. Veikiausiai taip ir bus... Sapnuoju... Nes taip norisi miego...


    – Mažyte, pažvelk į mane...– vėl išgirstu jo balsą. Pajuntu veidu lakstant elektros srovę. Ne. Aš nesapnuoju.


    – Palik mane ramybėje,– mano balsas vos girdėti. Bet kodėl negaliu nubusti? Kodėl tokie sunkūs akių vokai? Nagi, Ema, pabandyk atsimerkti...


    Pavyksta, nors ir trumpam. Sugebu per miglą pamatyti Meto akis. Jos siaubingai išsigandusios. Nesuprantu kodėl. Kas nutiko? Nejau negaliu nors vieną naktį ramiai išsimiegoti? Kodėl tu pažadinai mane?


    Dabar elektros srovės kutenimą pajutau visu kūnu. Ar esu jam ant rankų?


    – Nedrįsk manęs palikti...– Ką čia šneki? Palikti? Aš niekur neinu...– Amirai, paskubėk!– šaukia Metas.– Ne taip garsiai. Dar plyš ausų būgneliai.– Viskas bus gerai, mažyte... Tau viskas bus gerai...– vis kartoja jis. Melagis.


    – O kaip?..– regis, tai Amiro balsas.


    – Palik tai... Paskambink Piteriui, tegu viską čia sutvarko...


    Kas, po galais, tas Piteris? Ir ką jis turi sutvarkyti mano bute? Po velnių, kodėl jaučiuosi tokia silpna?


    Kur tu mane neši? Metai, ką darai? Rodos, esu lifte. Bet neįstengiu atsimerkti, kad tuo įsitikinčiau.


    Turbūt esu sodinama į automobilį. Išgirstu trinktelint dureles.


    – Amirai, greičiau... Ji tokia šalta...– Meto balsas vos girdėti.


    Man tikrai šalta. Visa drebu. Metas visaip bando mane sušildyti. Trina man rankas. Net apkloja savo švarku. Bet aš niekaip nesušylu. Dar ima ir pykinti. Burnoje jaučiu šleikštulį. Nejaugi kaltas sūris? Ar buvo pasenęs? Aš jį tik užvakar pirkau.


    Automobilis sustoja. Netrukus vėl atsidūriau Metui ant rankų. Šį kartą garsus girdžiu daug aiškiau. Ir pagaliau įstengiu pramerkti akis.


    Taip. Metas vos ne bėgte mane kažkur neša. Perskaitau užrašą ant pastato: SINAJAUS KALNO LIGONINĖ. Ji stovi arčiausiai mano namų. Ligoninė?


    – Sesele, prašyčiau mums padėti!...– įpuolęs pro priimamojo duris sušunka Metas.


    O aš nesuprantu, kodėl esu čia, tik dairausi ir mirksiu apsimiegojusiomis akimis. Ar susirgau?


    – Pone, kas nutiko?– prie mūsų prieina mėlynai apsirengusi jauna moteris. Ji paliečia mane šaltomis rankomis. Net nugara pašiurpsta.


    Metas mane paguldo ant kažkokios lovos. Šis įrenginys su ratukais. Žinau tai. Nes kai toji moteris palinksta virš manęs, pasijuntu riedanti į priekį.


    – Ji išgėrė štai šių vaistų...– jis ištraukia iš kišenės du buteliukus ir paduoda seselei.


    Nenoriu čia būti. Noriu važiuoti namo ir nors kartą išsimiegoti. Juk tam ir išgėriau migdomųjų. Bet tuodu man neleidžia užmigti.


    – Temazepamas ir ibuprofenas... Kiek išgerta vieno ir kito?– klausia šaltųjų rankų savininkė, kažkuo spiginanti man į akis ir kilnojanti vokus.


    – Nežinau...– nematau Meto veido, bet girdžiu susijaudinusį jo balsą.


    – Iš kur ji gavo tokių stiprių migdomųjų?


    – Šito irgi nežinau...


    – Svarbiausia, kiek išgėrė... Nes jei dozė didelė...– seselė purto galvą.– Negalime rizikuoti...


    Dvi! Išgėriau dvi! Nejau man taip blogai? Juk tai tik migdomieji.


    – Prašau jai padėti... Ji negali... Jai negalima... Maldauju jus...– net aš pajuntu Meto jaudulį ir baimę. Tikriausiai iš to išgąsčio jis nebesupranta, ką kalba.


    – Nusiraminkite, pone... Išplausime jai skrandį, o tada pažiūrėsime, kokia bus savijauta... Jūs turėsite luktelėti čia ir užpildyti visus dokumentus...


    – Gerai... Tik paskubėkit...


    Daugiau jo balso nebegirdžiu. Esu nuvežama į kažkokią patalpą, man duodama išgerti šlykštaus gėrimo. Nuo jo iškart supykina, imu vemti.


    Kokia gėda... Bent gerai, kad šalia nėra Meto. Jam šito tikrai nereikia matyti.


    Turbūt trumpam prarandu sąmonę. Nes atsimerkusi matau, kad guliu palatoje. Burnoje vis dar jaučiu šlykštų gėrimo skonį. Noriu atsigerti vandens, kad jį nuplaučiau.


    Siekdama stovinčios ant spintelės stiklinės, priešais save išvystu Metą. Jis man ją ir paduoda. Niekaip nebūčiau pasiekusi, nes trukdo į veną įsmeigta adata ir prie jos prijungtas vamzdelis.


    Vienu mauku ištuštinu stiklinę. Esu labai ištroškusi, net nepadėkoju Metui. Pažvelgiu į pritvirtintą prie rankos vamzdelį. Nekenčiu ligoninių. Jos man primena vaikystę. Po tėvų žūties tekdavo dažnai lankytis pas psichoterapeutą. Mane erzina ligoninėse tvyrantis spirito kvapas.


    – Ką darai?– palatoje nuaidi piktas Meto balsas. Beje, joje guliu viena. Tikriausiai tai jis pasirūpino, kad gaučiau tokią.


    – Nematai?– žvilgteliu į jį. Ir tęsiu pradėtą darbą– bandau ištraukti tą prakeiktą adatą, mat jų irgi nekenčiu.


    – Tau negalima iš čia išeiti...


    – Tikrai? Tu tik žiūrėk...


    Ištraukiu adatą ir išlipu iš lovos.


    – Ema, būk gera... Gulkis atgal...– maldauja Metas.


    Tą akimirką į palatą įeina seselė.


    – Matau, kad jaučiatės daug geriau...


    – Taip. Ačiū. Ar galiu važiuoti namo?– esu šiek tiek nemandagi, kalbu su ja piktokai.


    – Žinoma, jei tik norit. Bet galite pernakvoti ir čia... Dėl viso pikto.


    – Ačiū, bet šio pasiūlymo atsisakysiu. Sudie.


    Nelaukiu Meto. Išeinu viena. Tik nelabai žinau, kur šios ligoninės laukujės durys. Todėl tenka pasiklausti pakeliui sutinkamų žmonių.


    Priėjusi prie durų pajuntu, kaip kažkas apgaubia man pečius. Grįžtelėjusi pamatau Metą. Mane šildo jo švarkas, juk pati vilkiu tik pižamą. O po išgerto tablečių kokteilio, kuris galėjo būti net mirtinas, vis dar jaučiu drebulį.


    – Automobilis ten...– Metas pirštu parodo tolyn.


    Blyškioje šviesoje įžiūriu Amirą, stovintį prie audi užtamsintais stiklais. Įlipu pati. Tikrai neketinu prašyti Meto pagalbos, nors belipant pasidaro silpna. Neišsiduodu.


    Atsilošiu į dureles ir užsimerkiu. Norėjau miego. Bet nemiegu. Klausausi pono Roso kvėpavimo.


    Amirui sustojus garaže, pirmoji išlipu iš automobilio ir greitu žingsniu einu prie lifto. Kaip Metas taip greitai spėja atsidurti šalia manęs?


    Į akis iškart krinta nauja mano buto durų spyna. Tai štai kaip jis įėjo į butą. Išlaužė duris. Dabar Metas jas atrakina. Juk išvykau nieko nepasiėmusi su savimi. Juolab naujųjų buto raktų.


    – Jau gali važiuoti namo...– sakau atsigręžusi į jį.– Palik mane vieną...


    – Niekur neisiu...– tvirtai paprieštarauja Metas. Lyg norėdamas, kad pagaliau suprasčiau, jog neverta su juo ginčytis.


    – Jei nenori išgirsti virtinės keiksmažodžių, patarčiau išeiti...– nepasiduodu ir aš.


    – Liksiu čia...– jo žvilgsnis rūpestingas.


    – Nebeturiu jėgų ginčytis su tavimi. Daryk kaip nori,– nusimetu nuo pečių švarką ir sviedžiu ant grindų.


    Trenkiu miegamojo durimis ir atsigulusi ant lovos susiriečiu į kamuoliuką. Užsitraukiu antklodę ant galvos ir pasiduodu Dėdei Miegui.


    Taip sakydavo mama, ji pasekdavo man pasaką ir pabučiavusi į kaktą palinkėdavo saldžių sapnų. Paskutiniai jos žodžiai visada būdavo tokie: jau ateina Dėdė Miegas, ir mano gražioji Emutė užsnūsta...


    Mama, man dabar labai reikia tavęs.

    Mmm... Nenoriu atsimerkti... Snustelėsiu dar penkias minutes...


    Darosi karšta, tad ištraukiu rankas iš po antklodės. Apkabinu pagalvę ir prisitraukiu arčiau. Nusišypsau.


    Pamažu atmerkiu akis. Čia miegojo Metas. Dešinė lovos pusė sujaukta. Ten guli ir jo švarkas, visai prie pat mano galvos. Netgi užuodžiu jo kvepalus.


    Verčiuosi ant kito šono. Pasirąžau... Ir įsmeigiu akis į miegamojo duris. Į jas atsirėmęs stovi Metas. Jis stebi mane. Nežinau, kiek laiko jis ten rymo, bet tikriausiai ilgiau nei tas penkias minutes, kol svarsčiau, ar ne laikas keltis.


    – Labas rytas,– pasisveikina meiliu balsu.


    Nužvelgiu jį. Tik dabar pastebiu, kad Metas apsirengęs juodai. Juodi ir jo marškiniai, ir kelnės, ir batai. Nieko nenorėjau sakyti. Net pasisveikinti.


    – Labas rytas,– vis dėlto ištariu.


    – Kaip jautiesi?


    – Geriau nei vakar...


    – Išalkusi?– jis atrodo labai rūpestingas. Ir elgiasi taip, tarsi būtų mano vyras. Deja, nėra.


    – Taip.


    – Tuoj atnešiu pusryčius į lovą...– nusišypso.


    – Nereikia. Ir pati galiu nueiti iki virtuvės.


    Vos tik išlipu iš lovos, akyse aptemsta. Rodos, imu alpti. Bet mane sulaiko tvirtos Meto rankos.


    – Lik lovoje... Ar nematai, kad vaikščioti esi dar per silpna?– piktai klausia jis.


    – Pasitrauk...– paliepiu ir nubloškiu jo rankas nuo savęs.


    – Kodėl amžinai man prieštarauji? Nejau sunku nors kartą pasielgti, kaip liepiu?


    – Man reikia į tualetą... O gal nori eiti kartu ir stebėti, kaip sisioju?


    Metas prisimerkęs žiūri į mane. Jaučiu, kad jo galvoje dabar sukasi ne pačios gražiausios mintys.


    – Taip ir maniau, kad nenori...– viena nueinu į vonios kambarį.– Gerai, sutinku pusryčiauti lovoje...– dar priduriu prieš uždarydama duris.


    Metas manęs jau laukia su dubenėliu sriubos. Prieš sėsdamasi ant lovos susirišu viršugalvyje plaukus, kad nelįstų į akis.


    Sriubos aromatas dieviškas. Esu pasiilgusi Meto virtuvės. Mmm... Skonį galėčiau apibūdinti tuo pačiu žodžiu, kaip ir kvapą.


    – Ačiū... Skanu...– negaliu nepadėkoti. Sakyk nesakęs, mano asmeninis šefas to nusipelnė.


    – Valgyk. Tau reikia atgauti jėgas.


    Kodėl negalėjai visą laiką toks būti? Nemanai, kad rodyti savo rūpestingumą trupučiuką per vėlu?


    – Gal galėčiau ramiai pavalgyti? Ar būtina skaičiuoti mano kąsnius?– klausiu neištverdama įdėmaus jo žvilgsnio.


    Metas tyli. Ir nesiliauja stebeilijęs į mane tuo savo persekiotojo žvilgsniu.


    – Ačiū už viską, bet jau gali eiti... Susitvarkysiu pati...


    Jis ne itin kalbus. Kažką mąsto, bet, regis, neketina man pasakyti.


    – Aš tavęs gražiai prašau išeiti... Esi čia nepageidaujamas...– užtat aš kalbi.


    Jis kurčias ar tik apsimeta? Trečiąsyk tikrai nekartosiu.


    Pakylu nuo lovos ir išeinu iš miegamojo. Metas atseka paskui mane iki buto durų. Atidarau jas. Plačiai. Ir pažvelgiu į jį reikliu žvilgsniu. Esu nėmaž nenusiteikusi juokauti.


    Dėl to vyro buvau viskam pasiryžusi. Tik jam to visko nereikėjo. Jis mieliau pasirinko kitokį gyvenimą. Todėl mano gyvenime nebėra jam vietos.


    Matau, kad nenori išeiti. Žydros akys atrodo tokios liūdnos. Metas delsia. Turbūt tikisi, kad apsigalvosiu ir leisiu pasilikti. Bet to nebus. Tu negali čia likti.


    Vis dėlto jis labai lėtai išeina iš buto. Net neatsigręžia į mane. O aš staigiu judesiu užtrenkiu duris. Galvoje jau sukasi mintys apie padėtą ant lovos sriubos dubenėlį. Tik tas mano mintis nutraukia beldimas į duris.


    Ko tu dar nori? Argi taip sunku išeiti ir pamiršti kelią į čia? Atidariau. Kaip ir tikėjausi, už durų stovi Metas.


    – Palikau švarką...– liūdnai sako jis.


    Pasitraukiu iš kelio, kad ponas Rosas galėtų patekti į miegamąjį.


    Po akimirkos jis pasirodo svetainėje, vilkintis juodu švarku. Dabar visą dėmesį sutelkęs į mane. Iš lėto artėdamas nenuleidžia akių nuo manęs. O aš irgi kažkodėl negaliu atplėšti žvilgsnio nuo gražaus jo veido. Tą grožį gadina pajuodę paakiai. Tikriausiai Meto naktį mažai miegota.


    Jis neprataria nė žodžio. Tik užtrenkia duris ir pastvėręs į glėbį pabučiuoja. Ne. Nedaryk to. Nenoriu tavo bučinių. Nebeskaudink manęs.


    Juntu, kaip jo barzdos šereliai kutena man smakrą. O elektros srovė, primindama apie save, kaip išprotėjusi laksto drėgnomis mano lūpomis.


    – Atleisk man, mažyte... Labai tavęs prašau... Aš myliu tave...– Metas priglaudžia delnus man prie skruostų ir maldaujamai žvelgia į mane.– Galiu turėti visa, ko tik noriu... Bet to, ko labiausiai reikia... Tavęs... Negaliu... Tai mane žudo... Nekenčiu to jausmo...


    – Kaip ironiška...– sukuždu į lūpas. Skruostais ima ristis pirmosios ašaros.– Žmogų, kurį sakaisi mylįs ir kurio tau reikia, labiausiai ir skaudini. Argi tokia turi būti meilė?


    – Žinau, kad elgiuosi ne taip, kaip turėčiau, kaip derėtų elgtis, bet... Neįstengiu tavęs pamiršti, kad ir kokiame pasaulio kampe būčiau... Patikėk, viską išbandžiau, bet niekas nepadėjo... Tu užvaldei mane... Mano kūną... Mano sielą... Mano protą... Mano gyvenimą... Baigiu išprotėti, negalėdamas turėti tavęs šalia... Nuo tada, kai sutikau tave, nebežinau, kas man yra... Niekada dėl nieko nedariau to, ką dariau dėl tavęs... O toji elektros srovė, mudviem susilietus, dar labiau traukia prie tavo kūno... Esu priblokštas, sutrikęs ir visiškai priklausomas nuo tavęs... Nerandu sau vietos, jei tavęs nėra šalia... Būnu piktas, suirzęs ir galiu galvoti tik apie tave... Nė neįsivaizdavau galįs kada nors šitaip pamilti... Ema... Mano meilė... Mano širdis... Viskas... Priklauso tik tau... Be tavęs aš esu niekas... Tik su tavimi jaučiuosi gyvenąs... Maldauju, mažyte, man atleisti... Norėčiau, kad...


    – Gana! Nebenoriu daugiau klausytis!– užrinku ir atšlyju nuo Meto. Jo akyse irgi pastebiu ašaras. O dar sakoma, kad vyrai neverkia.– Manai, man mažiau skauda nei tau? Tu iš manęs pasityčiojai. Ar tau atrodo, kad turėdamas prakeiktus savo milijonus gali elgtis kaip nori? Tikiesi, kad galiu taip lengvai tau atleisti ir viską pamiršti? Juk puikiai žinai, kad esi vienintelis žmogus, galintis mane įskaudinti... Ir tu tai padarei... Įskaudinai... Labai... Aš tavimi pasitikėjau... Bet tavo poelgiai ir vėl privertė apsitverti devyniomis sienomis ir niekuo nepasitikėti... Tik per tave supratau, kad meilė ne tokia graži, kokią įsivaizdavau esant. Ir kad visi vyrai vienaip ar kitaip pasinaudoja tavimi ir galiausiai palieka...– per tas prakeiktas ašaras nebeįžiūriu net Meto akių. Vis delnu braukiu jas nuo veido ir nesiliauju giliai kvėpavusi. Dar ir silpnumas apima.– Aš nepriklausau tavo pasauliui... Užtat esu sąžininga ir dora... Be to, man niekada nerūpėjo tavo milijonai... Ne jie man gyvenime svarbiausi... Juk pinigai neatneša laimės... Ir pats tai žinai...


    – Mieloji...– Meto rankos ir vėl apglėbia mane per pečius. Jis nenori nė per žingsnį atsitraukti nuo manęs.


    – Būkit malonus, pone Rosai, paleiskite mane ir išeikite... Linkiu susirasti moterį, kuriai patiks jūsų įžeidinėjimai ir žeminimai... Nes aš tokios meilės nesuprantu...– kalbu griežtai. Kodėl esu tokia? Nejau mano širdis akmeninė?.. Aš... tiesiog... negaliu... jam... atleisti...


    – Mažyte, nesakyk taip...– sušnibžda Metas, dar stipriau glausdamas mane. Jaučiuosi tuoj uždusianti jo glėbyje.


    – Labai prašau išeiti... Jūs neturite čia ko veikti... Jūsų meilė ir laimė yra kažkur kitur... Tik ne šitame bute...


    – Ema, man tavęs reikia... Aš pasiryžęs padaryti visa, ką tik liepsi, kad tik užsitarnaučiau tavo atleidimą... Maldauju... Neatstumk manęs...


    Atsitraukiu per žingsnį atgal. Ir dar žingteliu, kol nugara įsiremiu į sieną. Noriu būti kuo toliau nuo jo. Širdis plaka beprotišku greičiu.


    – Labiau nekenčiu tavęs nei myliu...– pameluoju. Bet tai vienintelis būdas priversti jį iš čia išsinešdinti.– Tad maldauju, kad išeitum... Daugiau nekartosiu... Jeigu sakai, kad mane myli, įrodyk... Išeik... Ir niekada nebesugrįžk... Leisk man būti laimingai... Tik tiek prašau...


    Metas purto galvą. Tikriausiai buvo numatęs kitokią pabaigą. Ir negali patikėti, kad viskas slysta iš rankų. Bet juk pats kaltas. Net jo milijonai negali išgelbėti to, ką pats vienas sunaikino.


    Jis delnu nusibraukia ašaras ir išeina iš buto. Pribėgu prie durų ir užrakinu visas spynas. Užkabinu net kabliuką. Lyg saugočiausi nuo vagies. Betgi Metas toks ir yra. Mano širdies vagis.


    Taip susvaigsta galva, kad nualpstu. Tai tetrunka vos kelias akimirkas. Atgavusi sąmonę atsisėdu ant šaltų grindų. Prisitraukiu kelius prie krūtinės. Darosi labai šalta, net oda šiurpsta. Kažkuri mano esybės dalis nori jam atleisti. Juk negaliu paneigti jį mylinti. Bet mano skausmas didesnis už meilę. Kaip ir išdidumas...


    Bandau įtikinti save, kad šiandien įprastinis sekmadienis. Puolu šluostyti dulkes, siurbti kambarius. Stojuosi prie viryklės kepti... Net pati negaliu patikėti, ko... Ogi pyrago.


    Anksčiau rasdavau daugiau laiko paeksperimentuoti virtuvėje ir pasigaminti ką nors skanaus. Praėjusią vasarą buvo apėmusi manija kepti visokius tortus, pyragus, bandeles. Bet užteko priaugti kelis kilogramus, ir šitai baigėsi.


    Nežinau, kaip pavadinsiu šį pyragą, nes kepu ne pagal receptą. Sumaišau visa, ką tik randu šaldytuve ir spintelėse. Žinoma, vadovaujuosi protu. Tikrai neberiu grikių kruopų ir nepilu pomidorų padažo. Taip galėtų padaryti nebent Džesika. Nemanau, kad ji atskirtų grikius nuo ryžių. Užtat vyro piniginėje tikrai nepasiklystų, visada žinotų, ką iš jos ištraukti.


    Praeis gal septynios minutės, ir galėsiu ištraukti pyragą iš orkaitės. Tik visai nedžiūgauju žiūrėdama į mažytį laikroduką ant jos durelių.


    Išgąsdina skambutis į duris. Nejaugi vėl sugrįžo Metas? Juk prašiau čia nesirodyti. Tikrai nežadu atidaryti durų. Dar kelis kartus skambtelės ir liausis.


    Bet skambutis tebečirškia. Netgi darosi įkyrus. Tyliai prisėlinu prie durų ir žvilgteliu pro akutę. Hmm?...


    Atidarau. Ir truputėlį nustebusi žiūriu į Eriką. Kodėl ji čia?


    – Ema, kaip jautiesi? Ar nieko nenutiko?– susijaudinusi ji apkabina mane.


    – A... Gerai... Bet ką tu čia veiki?


    – Sužinojau, kas įvyko... Ar tikrai tyčia prisigėrei tų vaistų?


    – Kaip sužinojai?


    – Rajanas pasakė...


    – O iš kur jis?..


    – Jam paskambino Metas... Matyt, tavo telefonas buvo išjungtas, nes niekas negalėjo prisiskambinti... Rajanas paprašė, kad užsukčiau pas tave, mat pats tik rytoj grįš iš Majamio... Juk žinai, kaip jaudinasi dėl tavęs... Ar Metas yra čia?– dairydamasi man per petį tyliai klausia ji.


    Skimbteli orkaitės laikrodis. Mano pyragas jau iškepęs.


    – Ne...– atsakau ir einu į virtuvę. Juk reikia ištraukti savo šedevrą ir įsitikinti, ar pavyko.– Sėskis... Gersi arbatos?– klausiu Erikos, kai ši atseka iš paskos. Gudruolė. Užsuko į svečius lyg nujausdama, kad kepsiu pyragą... Ne. Negaliu taip sakyti. Ji čia visai ne dėl to.


    – Kepi pyragą? Keista...– nusistebi draugė.


    – Užsinorėjau kažko saldaus. O į parduotuvę tingėjau eiti...


    Atpjaunu du gabaliukus ką tik iškepto pyrago, kurio aromatas pasklinda visoje virtuvėje ir svetainėje. Įdedu juos į lėkštutes. Dar įpilu į puodelius arbatos ir viską padedu ant stalo. Pati irgi atsisėdu šalia Erikos.


    – Tai kas čia vakar nutiko?– smalsioji draugė imasi tardytojos darbo. Nujaučiu, kad trumpu atsakymu nesitenkins. Reikalaus daugiau.


    – Norėjau išsimiegoti, todėl išgėriau kelias tabletes migdomųjų, gautas iš Leinės... Pasirodo, vaistai buvo stiprūs... Taigi išėjo tarsi apsinuodijimas narkotinėmis medžiagomis...


    – Ema, tu visai išprotėjai... Beje, šitas pyragas pasakiškas. Norėsiu recepto...


    – Juk nieko nenutiko... Man buvo išplautas skrandis, ir vėl esu sveika...– šypteliu. Tik toji mano šypsena tarsi netikra.


    – Ačiū Metui, kad tau nieko nenutiko... Beje, ar kartais neturėjai vakar būti jo gimtadienyje?


    – Iš kur viską sužinai? Vėl iš Rajano?


    – Ne. Ir aš gavau kvietimą. Kaip ir visi mūsiškiai. Tai kodėl ten nebuvai?


    – Negalėjau... Nors turėjau kostiumą ir buvau nupirkusi dovaną, neįstengiau prisiversti dalyvauti... Jis per daug mane įskaudino... Pavargau kęsti jo įžeidinėjimus... Dar ir toji Diana turėjo ten būti... Nenorėjau jos matyti...


    – Įdomu, kodėl Metas atvažiavo pas tave, užuot likęs savo gimtadienyje...– turbūt Erika tik garsiai svarsto. Nes jei klausia, tai aš nežinau atsakymo.– Jis tau nieko nepaaiškino?


    – Ne... Aš ir neklausiau...


    Velniai griebtų, pyragas išties skanus. Rajanui jis irgi patiktų. Reikės jam paskambinti, kad nustotų nerimauti.


    – Tai judu apie ką nors kalbėjotės ar visą laiką pratylėjote?


    – Jis nuvežė mane į ligoninę, paskui parvežė... Rytą dar išvirė sriubos...


    Erika, būk gera, neversk kalbėti apie jį. Nes tikrai pradėsiu šaukti. Ir liepsiu užsičiaupti.


    – Jis čia nakvojo?– ji žiūri į mane išplėtusi akis.


    – Taip...– mėgstu paprastus ir aiškius atsakymus. Kam veltis į smulkmenas?


    – Tai kur yra dabar?– Erika dar sykį apsidairo tarsi ieškotų menkiausio įkalčio, kad Metas tebėra čia.– Turėtų tuoj grįžti, tiesa? O aš čia sėdžiu ir ryju pyragą... Kaip jam tokia pasirodysiu?– ji pasitaiso palaidinukę ir paskubomis persibraukia plaukus pirštais.


    – Erika, Meto čia nėra, jis tikrai nebegrįš...


    Tikiuosi... O jeigu?..


    – Kaip tai? Paprastų paprasčiausiai ėmė ir išėjo? Išgelbėjo tau gyvybę, ir viskas? Atsisveikinot ir išsiskirstėte į šalis?


    – Ne visai taip...– mano balsas atrodo dar tylesnis.– Jis manęs atsiprašė ir maldavo, kad sugrįžčiau... Sakė negalįs be manęs gyventi... Ir prisipažino mylįs... Tik aš paprašiau jo išeiti...


    – O! Tai vis dėlto judu netylėjote... Bet... Nesuprantu, kodėl...– Erika atrodo mažumėlę sutrikusi, lyg ką nors svarstanti. Ji išties prisimena kai ką svarbaus.


    – Kas? Kalbėk,– man irgi įdomu.


    – Nenorėjau tau sakyti, bet tebūnie... Manau, turi tai žinoti...– ji droviai pažvelgia man į akis. Nujaučiau, kad žinia ne iš maloniųjų.– Metas vedęs...


    VEDĘS??? Negali būti!


    – Kodėl taip šneki?– vos galiu ištarti tuos žodžius. Pyrago kąsnis įstringa gerklėje, man nedelsiant reikia atsigerti. Nes teks dar kartą važiuoti į ligoninę.


    Gurkšnis po gurkšnio geriu arbatą ir išsigandusiomis akimis žiūriu į Eriką. Ką ji čia paisto? Vedęs? Tai kodėl man kalbėjo visus tuos žodžius, jeigu turi žmoną?


    – Atsitiktinai sužinojau...– ne tik mano, bet ir draugės balsas tylus.– Kelios dienos prieš tą vakarėlį, į kurį atsivedei mulkį Aleksą, atnešiau Metui pasirašyti dokumentus... Kaip tik tuo metu suskambo jo mobilusis... Gulėjo ant stalo, todėl nesunkiai įžiūrėjau skambintojo vardą... Tai buvo ponia Ros... Metas pagriebė telefoną ir piktai mane nužvelgęs liepė išeiti iš kabineto... Jam nepatiko, ką pamačiau... Turbūt manė, kad nubėgsiu ir viską pasakysiu tau...


    – Tai kodėl nepasakei?


    Juk po to vakarėlio mudu mylėjomės. Tikriau, jis vienas tenkino savo poreikius, o aš... Kenčiau skausmą... Vėliau ir pažeminimą. Jei tik būčiau žinojusi, nebūtų to nutikę...


    – Nenorėjau tavęs skaudinti... Tikėjausi papasakosianti kada nors vėliau, bet... Tas vakarėlis... Mano atostogos... Viskas susimaišė, ir...


    – Reikėjo pasakyti... Nes viskas galėjo būti kitaip... Ir vis dėlto nesuprantu, kodėl jis manęs maldavo, kad atleisčiau ir sugrįžčiau... Kam? Jeigu jau turi žmoną...


    – Ir aš nesuprantu... Gal ketina skirtis? Arba jau yra išsiskyręs? Juk turi būti koks nors paaiškinimas... Bet tai, kad skambino ponia Ros, mačiau savo akimis ir tikrai tau nemeluoju...


    Vadinasi, Metas tikrai vedęs... Jo mama negalėjo skambinti, nes sėdi kalėjime. Dar viena ponia Ros yra jo brolienė. Betgi jis sako nesišnekantis su broliu, tai ir jai nėra ko skambinti... Belieka... žmona...


    – Tikiu tavimi... Nė nemanau, kad galėtum meluoti... Tik niekaip nesuprantu Meto... Ką jis čia išdarinėja?.. Kodėl visa tai, kas susiję su juo, galiausiai pasirodo esąs melas? Kur tik einu, vis atsitrenkiu į tą prakeiktą melo sieną... Daugiau nebegaliu taip gyventi...


    – Ką ketini daryti?– Erikos žvilgsnis įtarus.


    – Neįsivaizduoju...


    – Kaip po visko žadi grįžti į darbą?


    – Irgi nenumanau...


    – Tai...


    – Nebeklausinėk, Erika...– piktai ją nutraukiu, nors neturiu jokios teisės ant jos pykti.– Nežinau, ką darysiu... Kad ir kaip ten būtų, rytoj turėsiu eiti į darbą... Ir melsiuosi, kad jo ten nebūtų...


    – Oi, Ema... Nepavydžiu tau... Nenorėčiau dabar būti tavo vietoje... Tasai ponas Rosas pavertė tavo gyvenimą tikru košmaru...


    Mūsų pažinties pradžia tikrai nepanėšėjo į košmarą. Ji buvo kupina meilės ir aistros... Ir daugiau... Bet negaliu su tavimi nesutikti, Erika... Mano gyvenimas prilygsta košmarui...


    – Tikiuosi greitai iš jo pabusti...– sakau spoksodama į tuščią puodelį. Pirštu braukau per jo kraštą.


    – Norėčiau ilgiau su tavimi paplepėti, bet ką tik grįžau iš Jamaikos, pati žinai... Turiu begalę reikalų...


    – Buvai Jamaikoj?


    – Taip... Tik neklausk, kaip ten atsidūriau...– nusijuokia Erika.– Galėčiau tau papasakoti apie savo nuotykius, tarkim, rytoj po darbo, prie taurės martinio... Sutinki?


    – Gerai... Būtų visai smagu išgirsti...– nusišypsau. Šį kartą mano šypsena nebe dirbtinė.


    – Tai baigusi darbą parašyk žinutę... Susitarsime, kur susitikti...


    – Žinoma...


    – Iki... Ir paskambink Rajanui, nes tikrai išprotės nežinodamas, kas vyksta...


    – Paskambinsiu... Iki...


    Kai tik Erika uždaro laukujes duris, einu į miegamąjį ieškoti savo mobiliojo. Randu rankinėje. Baterija išsikrovusi. Dabar aišku, kodėl niekas negalėjo prisiskambinti.


    Nekenčiu šio Samsung Galaxy S2 dėl vienintelės priežasties– kasdien turiu jį įkrauti. Kartais tai labai erzina. Ypač jei per kvailą neapsižiūrėjimą jis išsijungia pačiame pokalbio su svarbiu užsakovu įkarštyje.


    Prijungdama kroviklio laidą svarstau, ar ne laikas pasikeisti mobilųjį. Nes šis tikrai baigia užknisti.


    Užuot skambinusi Rajanui, nutariu parašyti žinutę.


    Ema M.


    2013-07-07 Sekm. 15.48


    Labas, mažiau. Man viskas


    gerai. Nusiramink. Ką tik


    buvo užsukusi Erika. Galės


    tau patvirtinti, kad puikiai


    jaučiuosi. Myliu. Bučkis :*


    Rodos, Rajanas pageidauja viską išgirsti iš manęs pačios. Tik man nelabai norisi pakelti telefono ragelį. Juk tektų viską papasakoti apie Metą. O aš pasižadėjau jį pamiršti. Dar kartą... Žinoma, taip greitai, lyg spragtelėjus pirštais, vis tiek nepamiršiu. Ausyse tebegirdžiu tuos nieko vertus jo atsiprašymo žodžius.


    Kam atsiprašinėti? Juk galėjai taip nesielgti. Tad nebūtų tekę ir atsiprašinėti. Bet jau vėlu... Nesi vertas, kad tau atleisčiau... Kad sugrįžčiau... Tu neVERTAS manęs... Ir mano meilės... NORS JI visada priklausys TIK tau... BET tu to nežinosi...

    Laikrodis rodo aštuonias valandas keturiasdešimt tris minutes. O aš vis dar sėdžiu automobilyje, nors jau seniausiai privažiavau darbovietę. Bijau išlipti. Bijau pakilti liftu į devintą aukštą ir ten sutikti Metą.


    – Labas rytas, Milana,– pirmiausia paskambinu jai. Turiu sužinoti, ar jis yra darbe.


    – Labas rytas,– džiugiai pasisveikina ji.


    – Užduosiu vieną klausimą, bet turėsi į jį atsakyti tik „taip“ arba „ne“, gerai?


    – Gerai... Klausk... Ir negąsdink manęs tokiu rimtu balsu...


    – Bosas darbe?


    – Taip...


    Ne. Nenoriu ten eiti ir vėl klausytis jo atsiprašinėjimų. Išvis nebenoriu dirbti kartu su juo.


    – Ir, man regis, tavęs laukia,– priduria Milana.– Ponas Rosas nervingai vaikščioja po kabinetą ir vis žvilgčioja į liftą... Be to, nenoriu nieko išduoti, bet galiu pasakyti, kad čia tavęs laukia ypatinga staigmena... Atėjusi į darbą net netekau žado... Manau, panaši turėtų būti ir tavo reakcija... Kada žada atvykti?


    – Po dešimties minučių...


    Telefoną įmetu į rankinę. O galvą atlošiu į sėdynės atkaltę.


    Ką dar jis sumanė? Juk sakiau, kad jokie atsiprašymai nepadės susigrąžinti manęs.


    Išlipu iš audi. Giliai įkvėpiu. Ir patraukiu prie lifto. Spusteliu devinto aušto mygtuką. Laikas akis į akį susitikti su tikrove. Juk teks dirbti su ponu Rosu. Nebent pasiprašyčiau atleidžiama. Tik... Jau žinau, koks bus jo atsakymas.


    Bet liftas sustoja septintame aukšte. Jį sustabdo kažkokia mergina iš buhalterijos skyriaus, nori leistis apačion. Daug nesvarstydama čia pat išlipu iš lifto ir sparčiu žingsniu einu pas vyriausiąją finansininkę.


    Ši išplėtusi akis žiūri į mane, nes sakausi norinti dviejų savaičių atostogų. Esu ką tik pradėjusi čia dirbti ir žinau neturinti teisės to prašyti. Bet man jų labai reikia. Tai vienintelis būdas iš čia pabėgti. Nors ir trumpam. Tik taip galėsiu nuspręsti, ką toliau daryti su savo gyvenimu. Turiu iš čia pasprukti. Man reikia pabūti kuo toliau nuo Meto.


    Pasakiau tai nustebusiai moteriškei, kad kitas dvi savaites nesirodysiu darbe ir kad ji gali šitai įforminti savo nuožiūra. Kaip mokamas ar kaip nemokamas atostogas. Man visiškai tas pats. Negaliu ir nenoriu galvoti apie darbą. Svarstau, kaip greičiau palikti šį pastatą, kol apie tai nesužinojo bosas. Nes jis tikrai stengsis mane sulaikyti.


    Tikrąja žodžio prasme pabėgu iš finansininkės kabineto. Skubu. Dabar man svarbi kiekviena akimirka. Nervinuosi. Ojeigu nepavyks iš čia pasprukti, nesutikus Meto? O jei jis mėgins mane sulaikyti? Kaip jam atsispirti? Ir tiems meiliems žodžiams... Toms akims... Į kurias žiūrint man taip sunku meluoti...


    Ema, jis vedęs... Nepamiršk to... Ką sako tau, tą kartoja ir žmonai, juodviem mylintis...


    Šūdas! Garaže pamatau Amirą, besisukiojantį prie Meto automobilio. Kaip tyčia mano audi stovi visai čia pat.


    – Panele Miler, ar galėtume pasikalbėti?– už nugaros išgirstu malonų balsą, bet nestabtelėdama einu tolyn.– Ema, būkit gera,– vis dėlto sustoju, kai ištariamas mano vardas. Atsigręžiu.


    Į mane žvelgia mielos rudos Amiro akys. O aš žiūriu į jį suraukusi kaktą. Ką šis vyras gali man pasakyti? Juk visada gins savo šeimininką, nuo kurio taip stengiuosi pabėgti.


    – Nė neįsivaizduojat, kaip ponas Metas jus myli,– tyliai sako Amiras.


    Myli? Kiek kartų iš jo lūpų girdėjau tą žodį. Bet galiausiai paaiškėjo, kad tai melas. Jam labiau patinka mane skaudinti nei mylėti.


    – Nuo pat pirmos dienos jumis rūpinosi... Tose vestuvėse, kuriose mudu susipažinome, jūs ir buvote tas žmogus, kurį turėjau saugoti...


    – Vadini tai saugojimu? O aš manyčiau, kad tai persekiojimas... Kaip ir visa kita...– kalbu ramiai. Tvardausi.


    – Ne... Jūs esate jam be galo svarbi...


    – Amirai, jeigu Metas tavęs paprašė, kad įtikintum jo melu, tai labai klysta manydamas, jog pavyks mane apkvailinti... Tik ne antrą kartą...


    – Ponas Metas manęs nieko neprašė... Jis...


    Tuo momentu suskamba telefonas, jo laikomas rankoje. Sunerimstu.


    – Jei atsiliepsi ir pasakysi jam, kad tebesu čia, labai nusivilsiu tavimi... Neišduok manęs ir neleisk sekti... Prašau,– mėginu įtikinti Amirą. Juk jo rankose mano artimiausia ateitis.


    – Nesijaudinkite. Nesakysiu,– pažada jis.– Ir dar vienas dalykas... Paskutinės trys puokštės, kurias gavote aną savaitę, buvo atsiųstos pono Meto, o ne jūsų draugo pono Rajano.


    Kaip? Nejaugi Metas viską žinojo apie mano ir Rajano planą?


    Nebegaliu ilgiau čia likti. Juk bet kurią akimirką gali pasirodyti ir Metas. Be to, mane nervina nepaliaujamai skambantis Amiro telefonas.


    Įsėdusi į audi pamatau, kaip Meto asmens sargybinis vis dėlto atsiliepia į tą įkyrų skambutį. Jis nieko nekalba, tik klausosi. Matyt, bosas labai piktas.


    Amiras mosteli man galva, kad kuo greičiau važiuočiau iš čia.


    Paklūstu...


    Grįžusi į butą paskubomis susikraunu lagaminą. Tik vieną... Užteks. Jei dar ko nors prireiks, nusipirksiu.


    Eidama prie durų nužvelgiu savo raudonąjį pakeleivį. Jis man atrodo toks vienišas... Ir liūdnas... Ne, tai aš pati esu nuliūdusi ir vieniša.


    Laukia ilgas kelias iki Bostono. Ketinu pati sėsti prie vairo ir važiuoti apie keturias valandas. Viena... Kartu su muzika... Ir mintimis... Ir galbūt vėju, jei sumanysiu pakelti mašinos stogą. Juk oras nuostabus. Kodėl šitaip nepradėjus savo atostogų?


    Lėkdama greitkeliu jaučiuosi lyg paauglė, ką tik gavusi vairuotojo pažymėjimą. Iš grotuvo sklinda Saros Bareiles daina „Chasing The Sun“. Mmm... Ji nuostabi. Užburta melodijos ir pati užtraukiu priedainį kartu su pagrindine atlikėja tarsi pritariančioji vokalistė.


    Pažvelgiu į veidrodėlį. Lūpose žaidžia šypsena. Plaukai išdykėliškai plaikstosi vėjyje. Tik akys, ko gero, liūdnos– pro tamsius akinius nematyti. Jos vienintelės gali atskleisti tikrąją mano būseną. Todėl ir slepiu jas, kad niekas nesuprastų, kaip jaučiuosi.


    Tegu kiti mano, kad esu pakvaišusi vairuotoja, mėgstanti garsiai dainuoti. Galbūt elgiuosi ne taip, kaip derėtų mano metų moteriai. Tebūnie... Man nusispjaut į visų nepažįstamų žmonių nuomonę. Nes jie negyvena mano gyvenimo. Ir nepažįsta mano širdies. Ir nežino, ką slepia toji šypsena, iš pirmo žvilgsnio gal ir labai linksma... Juk tai tik kaukė... Bet tai žinau vien aš...


    Žvilgteliu į gulinčią ant sėdynės rankinę. Niekaip iš galvos neišeina Amiro žodžiai apie tas gėles. Ar tikrai jas man atsiuntė Metas?


    Susirandu rankinės kišenėlėje korteles, kurios buvo prisegtos prie tų puokščių. Iš viso keturios. Viena užrašyta Rajano ranka. Šitą neabejotinai atsiuntė jis. Nemanau, kad Metas būtų ryžęsis padirbti Rajano rašyseną.


    Antra kortelė:


    Šiandien pasakiškai atrodai...


    Trečia:


    Niekas tavęs nemylės labiau už mane...


    Ketvirta:


    Ji labai graži... Bet...


    Tu man esi pati GRAŽIAUSIA...


    Myliu Tave...


    Tai tu jas siuntei?.. Ir tą mėlyną orchidėją?.. Norėjai, kad suprasčiau, ką visa tai reiškia? Tačiau tai tebuvo žodžiai ant balto popieriaus lapo... Kodėl neištarei balsu? Būčiau norėjusi išgirsti... Gal tai būtų daug ką pakeitę... O gal ir nebūtų...


    Kad ir kaip tave myliu, negaliu pamiršti tavo įžeidinėjimų ir žeminimo... Man tikrai nereikia tokio vyro... Būdama šalia tavęs tik nuolat liečiau ašaras. Nenoriu taip gyventi. Kiek dar galima verkti dėl tavęs?


    Ir nesvarbu, kad atsiprašei... Tai nepadės ištrinti prisiminimų, giliai įsirėžusių į atmintį... Ir stojančių prieš akis netikėčiausią akimirką... Kai tik tave pamatau...


    Prašau manęs nebeieškoti... Leisk man pamiršti mudviejų meilę...


    Šypsausi. Ir dainuoju. O skruostais rieda ašaros.


    Tikiuosi, paskutinės...


    Matydama šviesą Kalahano tunelio gale jau įsivaizduoju, kaip netrukus apkabinsiu mamą ir tėtį... Kad tave kur! Juk nepranešiau, kad atvykstu.


    Pastatau audi prie tėvų namo. Prieš išlipdama iš automobilio apsidairau. Tėčio mersedeso kieme nėra. O ir mama nepasirodo tarpduryje. Taigi ir jos nėra namie. Būtų kaipmat išbėgusi į lauką pažiūrėti, kas atvažiavo.


    Išlipusi iš mašinos einu prie namo. Paklebenu rankeną. Durys užrakintos. O rakto neturiu. Be to, tėvai skeptiškai žiūri į atsarginius raktus po akmenimis ar gėlių vazonėliuose. Kaip tik per juos kartą buvo apvogti kaimynai. Tad tėčio nuostata griežta.


    Negaliu daryti nieko kito, tik kantriai sėdėti ant laiptų ir laukti, kol bent vienas iš tėvų sugrįš.


    Galiausiai neiškenčiu ir paskambinu tėčiui.


    – Labas, tėti,– nutaisau meilų balsą.– Ką veiki?


    – Labas, Ema... Darbuojuosi...


    – Esi užsiėmęs? Gal trukdau?


    – Tu niekada netrukdai...– girdžiu jį tyliai juokiantis.– Turiu darbo, bet nieko skubaus. Visada rasiu laiko pasikalbėti su dukra...


    – Mama irgi darbe?


    – Taip. Bet kaip tik prieš kelias minutes išvažiavo susitikti su užsakovu. Nori pasikalbėti su ja?


    – Ne... Ne visai...– numykiu, ir tiek.


    – O tu, mieloji, laisvesnė nuo darbų, kad skambini? Pastaruoju metu tavo skambučiai dar retesni. Suprantu, dabar esi generalinė direktorė, bet neturėtum pamiršti ir savo tėvų.


    Tėti... Jokia aš direktorė... Viso labo asmeninė padėjėja... Bet negaliu jums prisipažinti, kad nenusiviltumėt manimi...


    – Darbai turės dvi savaites luktelėti, nes nuo šiandien atostogauju...– nusijuokiu.


    – Atostogauji?– jo balsas nustebęs.


    – Aha...


    – Tai kada mums su mama laukti tavęs atvažiuojant? Juk atvažiuosi, tiesa?


    – Jau atvažiavau...


    – Kaip tai?


    – Paprastai...– sukikenu.– Sėdau į automobilį ir atvairavau iš Niujorko į Bostoną... Kaip tik dabar esu prie jūsų namų... Bet neturiu rakto, taigi negaliu įeiti vidun...


    – Ema... Tu tikrai esi čia?– atsargiai, tarsi nedrąsiai klausia tėtis.


    Turbūt negali patikėti savo ausimis. Juk aš taip niekada nedarau. Visada jiems pranešu, kada atvykstu. Pati nekenčiu staigmenų ir kitiems nemėgtu daryti. Bent jau tokių.


    – Taip... Atvažiavau paatostogauti... Galėsiu pabūti bent savaitę?


    – Žinoma, gali būti kiek tik nori. Mes visada tavęs laukiam. Tik nesuprantu, kodėl nepranešei iš anksto. Būtume su mama pasiruošę ir deramai tave sutikę...


    – Tėti, man nereikia sutiktuvių puotos... Be to, taip išėjo, kad netikėtai nusprendžiau eiti atostogų ne pagal išankstinį planą. Dėl to ir pamiršau jums paskambinti... Staigmena!...– sušunku į ragelį.


    – Kas nutiko, Ema? Sakyk man tiesą. Tau tai nebūdinga. Neapkvailinsi manęs,– tėtis atrodo labai rimtas. Ir įtarus.


    Negaliu... Tėti, negaliu tau pasakyti. Labai norėčiau, bet... negaliu...


    – Nieko nenutiko, dėl ko tau reikėtų jaudintis. Patikėk manimi... Viskas gerai... Aš tas atostogas vis atidėliojau ir atidėliojau... Kol galiausiai nusprendžiau atostogauti dabar, vienąsyk atsipūsti nuo visų beprotiškų reikalų ir įtempto gyvenimo Niujorke... Tėti, tikrai noriu pailsėti... Juk žinai, kur geriausiai pailsiu... Čia... Su jumis... Ar jau nepyksti, kad nepaskambinau ir neįspėjau apie atvykimą?


    – Nepykstu... Tik man visa tai keistai atrodo... Bet jei yra taip, kaip sakai, skambinu mamai, ir mudu netrukus atlėksime tavęs apkabinti...


    – Lauksiu. Labai jūsų pasiilgau. Rodos, visą amžinybę nebuvau čia. Myliu. Paskubėkit, esu žiauriai alkana...– prieš padėdama ragelį nusijuokiu. Dar spėju išgirsti ir tėčio juoką.


    Peržvelgiau praleistų skambučių sąrašą. Šiandien tokių nebuvo.


    Amiras tesi pažadą... Metas manęs neseka... Neskambina man... Ir neieško... Pagaliau suprato, kad geriausia palikti mane ramybėje... Nes nesu jam skirta antroji pusė, juo labiau jis man... Mudu negalime būti kartu... Nors mano meilė jam beprotiškai stipri... Aš jos atsisakysiu, kad ir kiek jėgų tai kainuotų... Ir amžiams jį ištrinsiu iš savo gyvenimo...


    Pamačiusi mane mama vos negauna širdies smūgio. Pasak jos, esu be galo sulysusi ir išbalusi... Ima kamantinėti, ar kuo nors nesergu. Jai užkliūva ir trumpesni mano plaukai. Sako, su jais negražiai atrodau. Tikriausiai jai sugadino nuotaiką netikėtas mano vizitas.


    Mama tuoj stoja prie viryklės šildyti vištienos kotletukų, dar iš ryto iškeptų tėčiui. Ji nesiliauja kartojusi, esą man reikėjo pranešti, kad atvykstu. Būtų priruošusi daugiau maisto. O dabar šaldytuvas pustuštis. Vargšas tėtis. Mama įduoda jam pirkinių sąrašą ir išsiunčia į parduotuvę. Ne bet kaip... O su trenksmais...


    Tyliai sėdžiu svetainėje ant sofos ir geriu citrinų limonadą. Paprastai jokių limonadų nė į burną neimu. Bet dabar nieku gyvu nenoriu ginčytis su mama. Ko ji man įpila, tą ir geriu. Juk nuo vienos stiklinės nieko nenutiks. Tikrai neatsiras celiulitas ant užpakaliuko.


    Jau po pusės devynių vakaro. Mamos nuotaika akivaizdžiai pagerėja. Ji daug linksmesnė. O tai reiškia... Šnekesnė.


    – Jeigu jau esi čia, kodėl tau nesusitikus su Maiku...– pasiūlo man.


    Ne. Tik ne tai. Mama, tu ir vėl tą patį... Ar kada nors pamirši šią temą?


    – Ji dar tik kelios valandos čia, o tu jau verti eiti į pasimatymą,– niurna tėtis.


    – Kam švaistyti laiką? Juk jai ne dvidešimt metų...– mama visada jį nuginkluoja šituo argumentu. Bet ne mane.


    – Tėtis teisus... Dar spėsiu susitikti,– stoju jo pusėn.– Be to, neturiu Maiko telefono numerio...


    – Aš turiu... Imk...– mama atkiša mobilųjį.


    Mama!.. Kas man belieka daryti? Tik paskambinti...


    – Labas...– kažkodėl sveikinuosi nedrąsiai. Ar dėl to, kad šalia sėdi tėvai ir klausosi pokalbio, ar kad Maikas atrodo labai nustebęs.– Čia Ema... Ema Miler... Jei dar prisimeni...– įsidrąsinusi tyliai nusijuokiu.– Man regis, esu tau šį tą pažadėjusi... Aha... Grįžau... Gerai... Iki.


    – Na?– nekantriai klausia mama, priėjusi artyn.


    – Jis netrukus atvažiuos...– teatsakau.


    Ji apsidžiaugia labiau už mane. Tėtis tik santūriai šypteli.


    – Ema, paskubėk... Tau reikia persirengti...– mama iškart ėmėsi namų vadovės pareigų, tarsi šios būtų neoficialiai jai priskirtos. Nors namuose vadovauja tėtis. Visada taip būdavo.


    – Manau, kad praleisti vakarą bare mano apranga visai tinkama... Džinsai ir palaidinukė, ko daugiau reikia... Tikrai nežadu persirengti...– prieštarauju lyg neklusni mokinukė.


    – Gerai jau, gerai... Bet turi Maikui padaryti įspūdį, kad pakviestų ir į kitą pasimatymą...


    – Mama, tai ne pasimatymas, o dviejų bendraklasių susitikimas...– pakeliu akis į dangų ir einu į savo kambarį pasiimti rankinės.


    Skambutis į duris. Maikas atvažiavo. Greitu žingsniu prieinu prie durų. Akies krašteliu matau mamą išlendant iš virtuvės. Smalsuolė. Tėtis sėdi svetainėje ant sofos ir žiūri kažkokį sporto kanalą. Turbūt beisbolą.


    – Sveiki,– šypsodamasis visiems sako Maikas, užėjęs į vidų.


    – Labas,– tyliai atsiliepiu. Mama su tėčiu irgi linkteli galvą.– Einam?– pasiūlau, nes nenoriu, kad mama imtų jo klausinėti. Būtų baisiai gėda.


    Bet mama nebūtų mama. Prieš uždarydama duris spėju pamatyti, kaip nusišypso ir iškelia nykščius. O aš irgi šypsodamasi papurtau galvą. Ir nuseku paskui Maiką.


    – Atrodai pasikeitusi,– sako Maikas, mums einant prie įspūdingojo jo maseračio MC12.


    – Na, taip... Šiek tiek sublogau ir nusikirpau plaukus... Bet juk pokyčiai visada tik į naudą. Nemanai?


    – Galiu pasakyti, kad gražiai atrodai...– jis šypsodamasis dar kartą nužvelgia mane, net susidroviu.


    – Ačiū...– padėkoju už komplimentą. Apėjusi automobilį atidarau dureles. Oho! Ant sėdynės guli puokštė gėlių.


    – Žinau, kad tai ne pasimatymas, bet... Tuščiomis rankomis irgi negaliu atvažiuoti. Tikiuosi, priimsi...– stovėdamas kitapus savo sportinio žaisliuko Maikas jaučiasi nei šiaip, nei taip.


    – Jos nuostabios... Žinoma, priimsiu... Man patinka gėlės...– žiūrėdama į tą puokštę akimirką užsisvajoju. Metai... Viskas man primena tave... Net mėlynos Maiko akys atrodo tokios pažįstamos... Savos... Visai kaip tavo...


    Paimu puokštę ir įsėdu į automobilį.


    – Ar būtinai reikia važiuoti į tą barą?– klausiu Maiko, uždariusio maseračio dureles.


    – Ne... Jeigu nenori... Galime važiuoti ir kitur...


    – Man labiau patinka ramiai leisti laiką... Nesu didelė barų ir klubų gerbėja...– nusišypsau žvelgdama į jį. Tikrai nebemėgstu barų. Man jų jau gana. Per tuos barus ir barmenus tik prisidarau bėdos.


    – Ar nepasirodyčiau pernelyg įžūlus, jei pasiūlyčiau važiuoti pas mane? Ten tikrai galėtume ramiai pavakarieniauti ir pasišnekėti...


    – Man tinka... Niekada nesu buvusi tavo namuose, smalsu pasižiūrėti, kaip gyveni...– nusijuokiu pralinksmindama ir jį. Jaučiu, kad įtampa tarp mūsų pamažu nyksta.


    – Gyvenu nebe su tėvais... Mano namai niekuo neypatingi... Viengungio būstas, ir tiek...


    – Man dar smalsiau... Važiuojam?


    Maikas paleidžia variklį, ir mes nurūkstame nuo tėvų namų.


    Iš vaizdo pro langą spėju, kad važiuojame į Dorčesterį. Maikas gyvena tolokai.


    – Nelėk taip... Mes juk ne lenktynėse...– sakau slėpdama šypseną.


    – Atleisk, aš... Visada taip važiuoju...– atsiprašo jis ir sumažina greitį.– Žinai, įprotis...


    – Dažnai dalyvauji lenktynėse?


    – Kai tik turiu laiko... Maždaug kartą per mėnesį...


    – Nepakeistum savo gyvensenos net sukūręs šeimą? Ir toliau jose dalyvautum?


    – O tau nepatinka lenktynės?


    Hmm... iš tokio klausimo turėčiau numanyti, kad ketini kurti šeimą su manimi. Ar gerai viską suprantu? Dėl to ir klausi? Ar... Jau ir pati painiojuosi...


    – Mmm... Niekada nestebėjau lenktynių, juolab nesu jose dalyvavusi. Tai nelabai galiu ir spręsti, ar jos man patinka, ar ne... Bet jei mano vyras degtų tokia aistra, tai, manau, mūsų lauktų rimtas pokalbis apie tai... Vis dėlto nenorėčiau, kad rizikuotų gyvybe...


    – Atsakysiu į ankstesnį tavo klausimą... Dėl šeimos padaryčiau daug ką... Tikriausiai, atsisakyčiau ir lenktynių... Ema, aš šeimos žmogus... O lenktynių trasa tai tik vieta, kurioje išlieju energiją ir įsikraunu adrenalino... Juk kai esi vienas, reikia tą susikaupusią energiją kur nors dėti...– Maikas keistai nužvelgia mane.


    Dar vienas... Metas liedavo prakaitą sporto salėje, mankštindavo raumenis... O šitas dalyvauja lenktynėse...


    – Turi susikūręs būsimos žmonos idealą?


    Kas čia dabar? Kodėl jo klausinėju tokių dalykų? Argi man tai rūpi?


    – Nei taip, nei ne... Manau, kai sutiksiu tą vienintelę, tai jokie idealai nebeturės reikšmės... Sutikus tikrąją meilę, visa kita tampa nebesvarbu...


    Tikrąją meilę... Jei tik žinotum, kokia ji kartais žiauri... Net imi manyti, kad geriau būtum jos nepažinęs...


    – Apie ką taip galvoji?– smalsauja Maikas.


    – Apie nieką... Tavo pasakyti žodžiai labai taiklūs... Ir iš kur esi toks protingas?– sukikenu.


    – Skaitau knygas ne vien apie automobilius...– šelmiškai nusijuokia jis.


    – Tai kodėl būdamas toks gražus ir protingas vis dar neturi žmonos? Kiek prisimenu, sakei, kad čia, Bostone, nėra iš ko rinktis... Visos padorios moterys jau ištekėjusios arba išvažiavusios...


    – Laukiu įvyksiant tą cheminę reakciją, apie kurią visi taip mėgsta kalbėti...


    Elektros srovė... Štai kokia mudviejų su Metu meilės formulė... N2O... Oi, sumaišiau... Juk tai juoko dujų formulė...


    Prakeiktas Metas... Nenoriu tavęs prisiminti... Dink iš mano galvos...


    – Jei sutikęs tą ypatingą moterį būtum trenktas žaibo, net ir tada tvirtintum, kad tau reikia cheminės reakcijos?– nutaisau klausiamą žvilgsnį.


    – Žaibas ir būtų tos reakcijos įrodymas...– Maikas trumpai žvilgteli į mane ir vėl žiūri į kelią.– Bet, ko gero, man taip nenutiks... Beje, jau beveik atvažiavom...


    Pažvelgiu ir aš į priekį. Sakai, viengungio būstas? Prieš save išvystu šiuolaikišką dviaukštį namą, sumūrytą iš smėlio spalvos akmenų. Atkreipiu dėmesį į stogą. Jis šviesiai rausvas... Atrodo išskirtinis, kitoniškas...


    Įsukame į kiemą. Jis išties nemažas. Viskas, bent jau iš išorės, man panėši į angliškąjį stilių.


    Nesijaučiu esanti Bostone. Kažkodėl ši vieta mane traukia. Užburia iš pirmo žvilgsnio.


    Maikas iškart kviečia užeiti vidun. Prabangu... Stilistai namuose sukūrę įspūdingą interjerą.


    – Rosana!– garsiai sušunka Maikas. Nustebusi pažvelgiu į jį.– Tai namų šeimininkė... Paprašysiu, kad ko nors mums paruoštų...


    – Pats negamini?– pasidomiu, kol mudu laukiame paslaptingosios Rosanos.


    – Ne... Virtuvė nėra mano mėgstamiausia šių namų vieta...– nusijuokia Maikas ir pažvelgia man per petį.


    O Metas gamindavo... Jam ypač patikdavo patiekti man pusryčius po mudviejų... Ema, nustok apie jį galvojusi... Metas yra tavo praeitis...


    – Labas vakaras,– pasisveikina mielas moters balsas.


    Atsigręžiu. Į mane žvelgia mažutė, lieknutė tamsiaplaukė moteris ir šypsosi.


    – Labas vakaras,– atsakau jai.


    – Ši žavi dama šį vakarą vakarieniaus su mumis... Todėl prašau paruošti itin skanų patiekalą...– pakiliai kalba Maikas. Spėju, kad moteris čia nedažna viešnia. Nes Rosanos veido išraiška šiek tiek keistoka.


    – Be abejo, pone...– mieloji šeimininkė mandagiai atsiprašo ir pasišalina į virtuvę.


    O aš negaliu atitraukti akių nuo tolėliau esančios svetainės. Ji atrodo tokia didžiulė. Net turi atskirą įėjimą. Tarp dviejų masyvių kolonų įrengti laipteliai, turi jais nulipti, kad ten patektum.


    – Ši vieta įspūdinga... Čia tikrai ramu...– pažvelgiu į šalia stovintį Maiką.


    – Aš irgi mėgstu ramybę... Kaip ir tu... Regis, mudu panašūs...– jis irgi žiūri į mane.


    – Gal aprodytum savo namus?– paprašau tik tam, kad mums nebūtų nejauku stovėti ir spoksoti vienam į kitą.


    Žinoma, mane akina ir moteriškas smalsumas. Juk būti šioje nuostabioje vietoje ir nepasinaudoti proga ją apžiūrėti būtų nusikaltimas.


    Užlipame laiptais į antrą aukštą. Viename miegamajame vyrauja geltona, balta ir juoda spalvos. Kitame į akis krinta raudonos pieštinės gėlės ant sienos. Trečiajam išskirtinumo teikia oranžinės užuolaidos. Iš miegamojo dydžio ir tų užuolaidų spalvos nesunku nuspėti, kad čia miega Maikas.


    – Kam tau tokie dideli namai?– klausiu apžiūrinėdama jo miegamąjį.


    – Noriu turėti didelę šeimą...– iš jo veido atrodo, kad kalba rimtai.


    – Manai, žmona sutiks tau gimdyti pulką vaikų?– atsistoju šalia jo ir suneriu rankas ant krūtinės.


    – Ji bus apsupta tokios meilės, kad pati norės to pulko...– nusišypso Maikas. Ir nesiliauja varstęs manęs akimis.


    – Kam nors pasiseks...– tyliai sukuždu.


    Metai... Ak, kad ir tu toks būtum...


    Pripuolu prie Maiko. Stveriu jį už marškinėlių ir palenkusi į save įsisiurbiu į lūpas. Nieko... Nepajuntu jokios elektros srovės... Bet vis tiek tau atkeršysiu... Tik nauja meilė gali nužudyti jausmą, kurį tau jaučiu...


    – Ema, ką darai?– Maikas atšlyja ir nustebęs žvelgia į mane.


    – Aš tau nepatinku? Nenori manęs?– imu žaisti pagal naujo keršto plano taisykles.


    Noriu suvilioti Maiką, kad atkeršyčiau Metui. Žinau, taip elgtis negarbinga. Bet nereikia manęs smerkti už tokią taktiką. Kiekvienas renkasi pagal save.


    – Taip. Patinki. Tik maniau, kad esi...


    Maikas neužbaigia sakinio. Aš jam neleidžiu. Nutildau pridėdama pirštą prie lūpų. Nusivelku per galvą žalią trumparankovę palaidinukę ir nusviedžiu ant lovos. Stoviu priešais jį tik su džinsais ir juoda liemenėle.


    – Ar dar ilgai į mane žiūrėsi, ar?..


    – Tu... Kitokia... Tu... Man labai patinki...– kužda jis, delnu liesdamas mano pečius, krūtinę, pilvą. Bet aš nieko nejuntu...


    – Tai ko lauki? Pamylėk mane...


    Maikas apglėbia mane tvirčiau ir aistringai pabučiuoja, švelniai glamonėdamas nuogą nugarą. O mano išdykėliai pirštai mikliai palenda po juodais sportiniais jo marškinėliais. Maikas trumpam atšlyja ir pats juos nusivelka. Ir nusviedžia kažkur prie lovos.


    Jis gerokai aukštesnis už Metą, tad turiu jį bučiuoti pasistiebusi ant pirštų galiukų. Tai labai nepatogu. Maikas netrunka susiprotėti ir kilsteli mane į viršų, kad galėčiau kojomis apsivyti jam liemenį.


    Neilgai šitaip išstovime. Nugara pajuntu minkštus patalus. Guliu ant lovos, o Maikas guli ant manęs.


    Jis aistringas vyras. Ir skaniai kvepia. Bet ne Metas... Nes tik šio glamonės varydavo mane iš proto... Tik Metas gebėdavo įkaitinti mano kūną iki aukščiausios Celsijaus skalės padalos... Ir įžiebti nevaldomą aistrą mano akyse...


    Toliau žaisti šitą žaidimą ir šįvakar eiti iki galo mane akina vienintelė mintis. Bučiuodama Maiką nesiliauju galvojusi apie kerštą. KERŠTAS, tik jis man dabar terūpi.


    – Maikai, aš negaliu...– tyliai sušnibždu. Bet, rodos, jis manęs negirdi. Jo lūpos slysta kaklu. O delnas ketina įsibrauti į uždraustąją zoną.– Liaukis... Prašau...– vos ne maldauju. Aš negaliu būti tavo... Aš priklausau Metui... Tik jam...– Pasitrauk nuo manęs!– garsiai užrinku ir nustumiu jį nuo savęs.


    Maikas vos neiškrinta iš lovos. Ir iš kur manyje tiek jėgos? Tikriausiai panorėjusi galiu būti labai stipri.


    Nieko nesuprasdamas jis žiūri į mane. O aš į jį. Tikriau, jam į krūtinę, ant kurios puikuojasi trys rausvi brėžiai. Mano nagai aštrūs. Kaip katės... Visai nenorėjau jo sužeisti.


    – Atleisk...– prašau su ašaromis akyse.– Labai skauda?


    – Niekis...– tyliai ištaria jis. Ir niekaip negali atplėšti akių nuo manęs. Tarsi tyrinėtų.– Ema, kas tau nutiko? Gali sakyti ką nori, bet neįtikinsi, kad visada taip elgiesi... Esu visiškai tikras, kad iškart nesiguli su bet kokiu vyru į lovą... Čia ne tu...


    Daug ko anksčiau nedariau, kol nesutikau Meto. O tada visos mano taisyklės buvo sulaužytos. Ir ne kartą.


    – Ne. Turbūt nesielgiu... Tik... Tiek daug visko nutiko, kad išvis nebežinau, kas esu ir ką darau...– atsisėdu ir pasidedu rankas ant sulenktų kelių. Į jas įremiu smakrą.


    Maikas sėdasi šalia. Rankose laiko mano palaidinukę.


    – Aš sugebu išklausyti. Matau, kad tau reikia išsipasakoti,– jis paduoda man drabužį, iškart jį užsivelku.


    – Gal turi kokio nors tirpalo žaizdai patepti?– pirštu parodau jam į krūtinę. Maikas irgi lankosi sporto klube. Tokie raumenukai savaime neatsiranda.


    – Nesvarbu... Tai man mažiausiai rūpi...


    – O jeigu ji užsikrės? Dar teks važiuoti į ligoninę...– kalbu tarsi rūpestinga žmona.


    Tu tikriausiai jau guli su žmona lovoje ir nė neprisimeni manęs. O aš nesugebu net tau atkeršyti. Bet vieną dieną sugebėsiu... Prisiekiu!...


    – Ema...– iš balso matyti, kad Maikas susijaudinęs,– labiau už šį įdrėskimą man kelia nerimą tai, kas tau nutiko. Kodėl atrodai tokia sulysusi. Pavargusi. Ir, rodos, bet kurią akimirką galinti pravirkti...


    Tyliu ir žiūriu į jį. Ar galiu tau viską papasakoti? O gal tu irgi išduosi mane?


    – Tai susiję su vienu vyru... Trumpai kalbant, tas žmogus manimi pasinaudojo, man melavo, kaltino nebūtais dalykais, o galiausiai dar sužinojau, kad yra vedęs... Šitai, ko gero, užvis linksmiausia...


    – Norėčiau išgirsti ir ilgesnį pasakojimą... Matau, kad jis tave labai įskaudino... Ir suprantu, kad apie tai sunku kalbėti... Bet kol neišlieji jausmų, tol nepalengvėja... Sutinki?


    Linkteliu galvą. O gal ir galiu tavimi pasitikėti. Rodos, aš tau rūpiu, tu nori mane suprasti. Neklystu... Kokiai nors moteriai būsi tikras lobis. Tik ar tokia moterimi galėčiau tapti aš?


    Maikas nusivedė mane į svetainę, ten mūsų laukia Rosanos padengtas stalas. Matau lėkštę su margaspalviais sušiais. Ji spėjo net tai pagaminti?


    Nesėdu prie stalo. Įsidedu kelis sušius į lėkštę ir įsitaisau ant grindų šalia sofos. Maikas irgi sėdasi greta. Esu nusprendusi viską jam papasakoti. Tik griežtai pasižadu neminėti Meto vardo.


    Bet kam? Juk Maikas jo nepažįsta ir niekada nesusipažins. Viliuosi, kad po šio pokalbio mano draugų būrys pasipildys dar vienu patikimu žmogumi. Tada galėsiu apie viską šnekėtis ne tik su Rajanu...


    Po velnių! Rajanas... Juk nepaskambinau jam ir nepasakiau, kur esu...

    Bostone yra tik dvi vietos, kur galiu būti ištisas valandas. Tai Revyro paplūdimys ir mamos galerija. Na, paplūdimį aplankiau iš ryto. Todėl dabar leidžiu laiką kitoje mėgstamiausioje vietoje.


    Ką tik papietavau su Tina ir Rita, dabar mes vaikštinėjame po salę apžiūrinėdamos paveikslus. Beveik visus juos reikia atnaujinti. O tuos, kurie jau parduoti, išsiųsti naujiesiems savininkams.


    Mano rankose suvibruoja mobilusis. Sulaukiu savo draugo skambučio.


    – Labas, mažiau...– linksmai pasisveikinu su Rajanu.– Jau žinai?... Hm... Dvi... Kitą savaitę skrisim į Majamį... O tu?... Kur?.. Los Andžele?.. Atskrisi pas mus ar nelabai?.. Suprantu... Tada lauksim... Pasiilgau tavęs...– pamatau į salę įžengiant Maiką. Pastebėjęs, kad kalbu telefonu, jis be garso man ištaria „labas“.– Taip, Rajanai... Girdžiu... Pasikalbėsime vėliau... Myliu. Bučkis. Iki,– paskubomis padedu ragelį.– Sveikas,– dabar jau galiu pasisveikinti su Maiku.


    – Sutrukdžiau?– klausia jis, žiūrėdamas tai į mane, tai į šalia esančias merginas.


    – Ne... Bet ką tu čia veiki? Neturėtum būti darbe?– stebėdamasi klausiu ir prieinu artyn, kad galėčiau deramai pasisveikinti. Tai yra pabučiuoti į skruostą.


    – Esu vadovas, todėl galiu leisti sau prabangą nebūti biure ištisą dieną...– nusišypso jis.– Be to, norėjau pamatyti tave...– šnipšteli Maikas į ausį ir pakšteli į skruostą.


    – Maniau, kad po ano vakaro nebenorėsi...– mudu kuždamės, nes visai netoliese yra Rita su Tina. Jiedvi nukabina nuo sienos paveikslus ir vaidina mūsų nesiklausančios, bet žinau, kad viską girdi.– Neišsigandai tokios keistuolės?


    – Juk sakiau, kad man patinki. Visos tavo keistybės nė kiek negąsdina manęs. Ypač jei noriu, kad būtum laiminga...– jo žvilgsnis mielas. Sakyčiau, kad esi mane bent kiek įsimylėjęs. Bet galiu ir klysti.


    – Tokius žodžius esu jau girdėjusi...


    – Ema, aš– tai ne jis...


    – Šitai irgi girdėjau...– liūdnai sakau.


    Maikas pirštu kilsteli mano smakrą. Nori, kad pažvelgčiau į jį.


    – Kad ir kiek kartų būsi girdėjusi meilės prisipažinimą, vieną dieną atsiras vyras, kuris atsakys už savo žodžius... Išties taip manau... Suteik man progą ir pamatysi, aš kalbu rimtai...


    – Akys nemeluoja... Gal ir tikiu tavimi...


    – Mažas žingsnelis į priekį... Jau neblogai...– nusijuokia Maikas. Aš irgi nusišypsau.– Tai kuo galiu jums, mergaitės, padėti?– garsiai klausia jis, žvelgdamas į mano darbuotojas.


    – Reikia atnaujinti salę... Pora vyriškų rankų mums labai praverstų...– šypsodamasi atsako Rita.


    – Parodykit, ką turiu daryti...– atsiraitojęs marškinių rankoves Maikas eina prie merginų.


    Ar jis galėtų būti mano vyras? Nežinau... Nepabandęs nesužinosi, juk taip?.. Mama būtų laiminga, jeigu likčiau Bostone ir padovanočiau jai daug anūkų... Maikas nori didelės šeimos... Aš irgi ne vieno vaikelio... Gal dviejų... Trijų... Keturių... Bet ar galėsiu būti su vyru, kurio nemyliu ir vargu ar pamilsiu? Tai nebūtų sąžininga jo atžvilgiu... Maikas nenusipelnė, kad gadinčiau jam gyvenimą... O gal vis dėlto pabandyti? Gal įstengsiu pažadinti širdyje šiltesnius jausmus ir jam?..


    Po kelių galerijoje praleistų valandų mudu su Maiku važiuojame į Revyro paplūdimį. Pasiimu savo senąjį fotoaparatą tikėdamasi padaryti keletą gerų nuotraukų, galėčiau jas įrėminti ir pakabinti ant sienos.


    – Ačiū už pagalbą,– sakau Maikui, mudviejų kojoms brendant per smėlį.


    – Prašom...– plačiai šypsodamasis atsiliepia jis.


    – Puikiai žinau, ką reiškia vadovauti įmonei. Nė neabejoju, kad turi begale darbų... O aš vagiu tavo laiką... Tau nebūtina čia vaikščioti su manimi... Esu jau didelė... Manęs saugoti nereikia...


    – Tau nepatinka mano draugija? Turėčiau suprasti, kad mandagiai prašai pasišalinti?– jis klausiamai žvelgia į mane.


    – Ne... Ne tai turiu galvoje...


    – O gal aš išties bijau, kad kas nors tavęs nepavogtų?.. Būtų gaila netekti...– Maikas sustoja ir ima man už rankos.– Rytojaus vakarą paplūdimyje netoli tavo namų vyks vieno mano draugo gimtadienio šventė. Ar sutiktum eiti kartu?.. Būtume pora...


    Pora reikštų, kad mudu draugaujame... Ir jis norėtų tai paskelbti...


    – Gerai...– labai tyliai atsakau. Juk ketinu bendrauti artimiau. Tai būtų graži pradžia.


    Pajuntu jo lūpas ant savųjų. Bet šis bučinys nė iš tolo nepanėši į Meto bučinius. Atšlyju nuo Maiko. Sunku bučiuoti kitą vyrą, nors dar vakar pati koriausi jam ant kaklo. Vis dėlto be meilės viskas kitaip... Ir bučiniai ne tokie... Ir prisilietimai...


    – Kelintą valandą prasidės šventė?– klausiu, tarsi man būtų išties įdomu.


    – Aštuntą... Dabar mano eilė padėkoti, kad sutinki eiti...


    – Tai kad nelabai turiu ką veikti... Turbūt sėdėčiau prie televizoriaus ir kartu su tėčiu žiūrėčiau beisbolą...


    – O tavo sesuo dar negrįžo iš Meksikos?


    – Turėtų grįžti šią savaitę... Tik nežinau, kurią dieną...


    – Jei jau esi su manimi, tikrai nebus kada nuobodžiauti... Penktadienį manęs laukia lenktynės... Taigi nusiteik sėdėti tribūnoje...– Maikas pamerkia man akį ir stipriai suspaudžia glėbyje.– Žinau, tau dabar nelengva... Bet aš lauksiu tiek, kiek reikės, kad iš tavo lūpų išgirsčiau tuos tris žodžius, kuriuos mums visiems taip norisi išgirsti...– išgirstu jo šnabždesį prie ausies.– Aš labai kantrus... Ir noriu, kad įsitikintum, jog esu kitoks nei visi kiti vyrai... Neketinu tavęs įskaudinti... Priešingai... Su manimi gali turėti viską...– Viską... Tik ne meilę... Bent jau ne tokią, kokios man reikia...– Jeigu jau pasiėmei fotoaparatą, tai pasinaudok juo...– priduria Maikas.


    Nutaikau objektyvą į jį ir spusteliu mygtuką. Tai pirmoji šią vasarą mano nuotrauka Bostone.


    Namo grįžtu labai vėlai. Jei gerai įžiūriu, laikrodis rodo dvidešimt dvi valandas ir dvidešimt penkias minutes. Tėveliai jau ruošiasi miegoti. Juk turės rytoj anksti keltis ir keliauti į darbą. Ne taip kaip aš... Aš čia vienintelė atostogaujanti ir nesukanti galvos dėl darbo.


    – Nesunku atspėti, su kuo buvai,– išsišiepusi iki ausų sako mama. Ji jau apsivilkusi pižamą, bet vis dar trinasi virtuvėje.


    – Taip, su juo...– nepagailiu ir aš jai šypsenos.


    – Taip džiaugiuosi dėl tavęs, Ema!..– nežinau, ar man pasigirsta, ar ji tikrai suspinga.– Mačiau judu paplūdimy... Labai gražiai atrodėte...


    – Mama, tu mane šnipinėji?– rimtu veidu klausiu jos.


    – Ne. Atsitiktinai važiavau pro šalį ir pamačiau vaikštinėjančius... Bet nesuprantu, kodėl grįžai namo. Kodėl nelikai pas jį nakvoti?


    – Mama!– net sušunku. Tikrai neketinau taip daryti. Jau tos jos kalbos...


    – Linda, ką čia šneki? Verčiau palik ją ramybėje,– į mūsų pokalbį įsikiša tėtis. Jis sėdi prie stalo ir žiūri televizorių.


    – O ką aš pasakiau?– nusistebėjo mama.– Juk jie suaugę žmonės ir patys puikiai žino, kaip būna bendraujant... Nereikia bijoti žodžio „seksas“... Tai normalus dviejų jaunų žmonių reikalas...


    – Mama, prašau... Neplėtokim šios temos... Nenorėčiau apie tai kalbėti su tėvais... Ir dar išgirsti mamos patarimų, kaip turėčiau mylėtis ir kokiais būdais...– stovėdama svetainėje ir žiūrėdama į juodu jaučiausi labai nesmagiai.


    – Šiaip jau nežadu duoti jokių patarimų... Bet jeigu norėtum...


    – Labanakt, mama... Tėti...– pamojuoju jiems ir pasišalinu į savo kambarį.


    Atsigulu ant lovos ir nusišypsau. Mama vis dar mano, kad esu maža mergaitė, su kuria reikia kalbėtis apie bitutes ir paukštelius. Visai pakvaišo... Tikriausiai ją šitaip veikia Maiko buvimas šalia manęs... Mama taip nori mus sutuokti, kad pati man siūlo nakvoti pas jį... Esą tada ledai greičiau pajudės vestuvių link...


    Kas iš to, jei ir pergulėčiau su Maiku? Ar tai savaime reikštų, kad netrukus tuoksimės? Aišku, ne... Vis dėlto žinau, ko labiausiai norėtų mama... Kad pastočiau... O tada jau niekaip neišsisuktume nuo vestuvių... Tik ar vaikas yra priežastis tuoktis? Nemanau...


    Pastebėjau, kad į visus savo klausimus atsakau vien neigiamai... Tai rodo, kad ir man laikas miegoti... Nes toliau svarstydama, ko nori mama ir ar verta tuoktis, taip ir neužmigsiu iki ryto...


    Gaunu žinutę.


    Maikas Skotas


    2013-07-09 Antr. 22.45


    Man patiko ši diena :)


    Negaliu nepalinkėti labos


    nakties ;)

    

    

    Ema M.


    2013-07-09 Antr. 22.46


    Ačiū. Ir Tau saldžių sapnų,


    Maikai :)


    Mmm... Jis mielas... Bet taip trūksta toje žinutėje stebuklingojo žodelio... „Mažyte“...

    Šiandien kažkodėl tingisi lipti iš lovos. Nė pati nesuprantu šios savo būsenos. Juk PMS dar neturėtų belstis į mažosios Emutės duris. Tai kas yra? Kodėl man liūdna?


    Nejaugi taip greitai pasiilgau Niujorko? Ar... to, ką ten palikau?


    Suskamba telefonas. Žinutė.


    Maikas Skotas


    2013-07-10 Treč. 08.15


    Labas rytas ;) Kviečiu Tave


    pusryčių ;)


    Regis, mano nuotaika pabunda pirmiau už mane. Imu šypsotis.


    Ema M.


    2013-07-10 Treč. 08.16


    Labas. Kur? :)

    

    

    Maikas Skotas


    2013-07-10 Treč. 08.17


    Angela’s Cafe.

    

    

    Ema M.


    2013-07-10 Treč. 08.18


    OK. Po 15 min. būsiu


    pasiruošusi :)


    Šitai mane priverčia kaipmat iššokti iš lovos ir bėgti į dušą. Juk pati nustačiau laiką, per kurį turiu pasiruošti, kad bent nebūtų gėda pasirodyti gatvėje. Ir, žinoma, turiu būti graži savo naujajam vaikinui. Ką jis pamanytų išvydęs mane susivėlusią, nesipraususią, nepasidažiusią? Paliktų po pirmos draugystės dienos...


    Vis dėlto nelabai stengiausi patikti Maikui. Draugaudama su Metu dėvėdavau seksualius Victoria’s Secret apatinius. O dabar užsimaunu paprastas pilkas kelnaites su Simpsonų šeimynėlės atvaizdu ant užpakalio. Kada spėjau prisipirkti tokių apatinių? Ir kur?


    Paskubomis užsimetu pirmus po ranka pasitaikiusius marškinėlius, jie man gerokai per dideli. Apsimaunu šortus. Šlapius plaukus surišu į kuodą. Įsispiriu į basutes ir išgirdusi durų skambutį išlekiu iš kambario.


    Nepasidažau nei blakstienų, nei lūpų. Nepaslepiu nė pajuodusių paakių. Ne todėl, kad galiu puikiai pasiteisinti pristigusi laiko bent šiokiam tokiam makiažui. Ne. Paprasčiausiai nenoriu dažytis. Nusprendžiu šįryt elgtis taip, kaip elgiasi visos Holivudo žvaigždės. Juk irgi slepia nenupudruotą veidą po dideliais tamsiais akiniais.


    Kai atidarau duris, Maikas, išvydęs mane be makiažo, truputėlį sutrinka. Žinau, kad nepasidažiusi atrodau nekaip. Bet tikiu, šitaip apie save galėtų pasakyti kiekviena moteris. Tegul Maikas jau dabar pratinasi prie tokio vaizdo, jeigu ketina susieti savo ateitį su manimi. Juk nė nemanau keltis anksčiausiai už vyrą, kad prieš jam nubundant dar spėčiau pasidažyti. Jis turi matyti mane visokią.


    Metui patikau ir be makiažo. Jis mane mylėjo ir tokią. Bent jau sakė mylįs...


    Pasisveikinusi su Maiku užsidedu akinius nuo saulės paslepiu savo pavargusias akis. Dabar tampu viena iš Holivudo žvaigždžių.


    Angela’s Cafe yra už kelių kilometrų nuo namų. Vaikystėje kartais užsukdavome ten su tėčiu papusryčiauti šeštadienio rytą. Leisdavome mamai pailsėti nuo maisto ruošimo.


    Mano galva, rožinis kavinės interjeras ir meksikietiški valgiai nelabai dera tarpusavyje. Meksika ir rožinė spalva? Hmm... Bet juk aš ne dizainerė. Gal taip reikia...


    – Dažnai čia užsuki?– klausiu Maiko, mums sėdantis prie staliuko.


    Kavinėje, be mūsų, pusryčiauja dar trys žmonės.


    – Kaip visada, Maikai?– visai šalia išgirstu moters balsą. Tai padavėja. Suprantu, kad jis čia dažnas svečias.


    – Taip...– ištaria mano draugas. Tai atsakymas ir į mano, ir į padavėjos klausimą.


    – O man blynelių su šilauogėmis ir kokių nors sulčių...– užsisakau pusryčius ir aš. Neįsivaizduoju, ką valgys Maikas. Gal tą patį?


    – Kasdien čia pusryčiauju pakeliui į darbą...– dabar jis atsako tik į mano klausimą. O pirmesnis atsakymas, pasirodo, buvo skirtas padavėjai.


    – Jei jau kalbame apie darbą... Tai šefas ir vėl nežada jame pasirodyti?– nusišypsau Maiklui.


    – Nežinau... Priklausys nuo jo merginos...


    Žodį „mergina“ jis ištaria nei šiaip, nei taip. Aš ir pati jaučiuosi nesanti jo mergina. Labiau draugė... Bendraklasė...


    – Šiandien žadu važiuoti į prekybos centrą... Nežinau, kiek laiko ten pravaikščiosiu, bet neišeisiu nenusipirkusi suknelės... Juk vakare esu kviečiama į gimtadienį, o jokių proginių drabužių neatsivežiau... Ko gero, nenorėsi kelias valandas slampinėti su manimi po prekybos centrą...


    – Tikrai ne. Prekybos centrai ne man,– nusijuokia Maikas.– Ten niekada nieko nerandu... Gal geriau tas valandas praleisiu darbe... O vėliau galėsime susitikti... Papietautume?


    – Gerai... Taip ir padarykim... Juk negaliu iš tavęs atimti viso laiko...


    – Man patinka būti su tavimi... Užtektinai prisibuvau vienas... Žinai, koks buvo mano gyvenimas pastaruosius šešerius metus? Darbas... Lenktynės... Namai... O juk reikia ir moters šilumos...


    Tai ką? Tu toks pat kaip Metas? Visus tuos metus dulkinai kekšes?


    Priešais save pamatau lėkštę su dviem dideliais ir storais blynais, ant kurių užbarstyta šilauogių. O lėkštės kamputyje klusniai susirangęs guli kažkoks baltas kremas. Aišku, nustumiu jį šakute kuo toliausiai. Man visai nereikia papildomų kalorijų. Bet ką aš čia... Juk nesu dietos maniakė, bijanti priaugti svorio. Truputis jo būtų ne pro šalį. Tie kaulai veidrodyje atrodo ne per gražiausiai.


    Maiko lėkštėje guli omletas. O šalia stovi puodelis juodos kavos. Tasai omletas man kai ką primena.


    Mmm... Skonis visai kaip vaikystėje... Blyneliai pasakiški. Visai norėčiau užsisakyti dar vieną porciją. Žinoma, kai sudorosiu šią.


    Maikas irgi valgo savo pusryčius. Tik jo žvilgsnis keistokas. Nesuprantu, kodėl jis vis dirsčioja į mano marškinėlius. Gurkšteliu apelsinų sulčių ir iš smalsumo pažvelgiu žemyn.


    Per tą skubėjimą būsiu pamiršusi liemenėlę. Dabar suprantu, kodėl jo akys vis krypta į tą pusę. Pro prigludusius prie kūno marškinėlius aiškiai matyti krūtų speneliai.


    Šypteliu. Metas jau būtų ką nors pasakęs... Arba padaręs. O Maikas, kaip matau, nejaukiai jaučiasi dirsčiodamas man į krūtinę. Tai dar vienas skirtumas tarp jųdviejų. Metui tikrai netrūko drąsos. Jis viešoje vietoje ir mane priversdavo nederamai elgtis... Beprotis!... O Maikas... Na, jis daug kuklesnis...


    Pasitaisau marškinėlius, kad nebūtų taip prigludę ir mano grožybės nebeverstų Maiko nejaukiai jaustis.


    – Skanu?– klausia jis.


    – Mm...– sumurmu pilna burna.


    – Galim čia kas rytą pusryčiauti...


    – Tai kad nedaug tų rytų beliko... Kitą savaitę išskrendu į Majamį, o paskui teks grįžti į Niujorką...


    – Ar būtina ten grįžti? Nenorėtum gyventi Bostone?


    – Niujorkas mano miestas. Ten puikiai jaučiuosi, o čia... Neturiu priežasties likti Bostone...


    – O kaip aš? Kaip bus su mūsų draugyste?


    – Draugausime per atstumą, kaip šiais laikais daro dažna pora...


    Bet man atrodo, kad Maikas nusimena. Turbūt nori, kad likčiau čia.


    – Mane nelabai žavi draugystė per atstumą, bet... Matyt, teks dažniau atskristi pas tave...– jis išspaudžia šypseną.


    – Esi buvęs Niujorke?


    – Taip. Kartą. Verslo reikalais.


    – Galėsiu būti tavo gidė... Pamatysi, irgi pamilsi tą miestą...


    – Man labiau patiktų pamilti ne patį miestą, bet jame gyvenančią vieną itin žavią moterį...– Maikas paima mano ranką ir priglaudžia prie lūpų.


    – Ką gali žinoti? Gal vieną dieną taip ir bus...– šypsodamasi žvelgiu į mielas mėlynas akis, primenančias man kitą žmogų... Metą.– Jau pavalgei? Galim važiuoti?


    – Taip. Eime...– pastebiu Maiką dar kartą žvilgtelint man į krūtinę.


    Paslaptys traukia, tiesa?.. Ak, tie vyrai... Šiuo atžvilgiu jie visi vienodi...


    Kuo arčiau paplūdimio, tuo garsiau sklinda muzika. Maikas eina šalia ir laiko saujoje mano ranką. Ir vėl jaučiuosi keistai. Bet juk poros taip daro.


    Jis atrodo itin linksmas. Mačiau, kad patinka ir mano suknelė– oranžinė su baltomis juostelėmis. Kieno mėgstama spalva? Pats Maikas nuo galvos iki kojų vilki baltai. Pro prasegtus marškinius matyti dar visai neseniai ant krūtinės paliktas mano nagų brėžis.


    Šiandien grįžusi iš pasivaikščiojimo po parduotuves net stebėjausi, kad buvo visai smagu apsipirkti. Gal dėl to, kad radau gražių drabužių. Buvau užsukusi ir į Saros Kempbel saloną, iš jo išsinešiau kone pusę ten buvusių apdarų. Prisipirkau visko. Ir suknelių, ir kelnių, ir palaidinukių. Man patiko tos dizainerės stilius, tad akimoju nusprendžiau atnaujinti garderobą. Nors žinojau, kad visa tai pamatęs Rajanas supyks. Juk tai jis mano asmeninis stilistas.


    Paplūdimyje dega laužas. Žmonių aplink jį nemažai. Be paliovos skamba juokas, jis nustelbia net sudaužiamų alaus butelių skambesį.


    Mus pamatę Maiko draugai moja, kad prieitume arčiau. Maikas apkabina mane per liemenį ir prisitraukia arčiau savęs. Beveik visų paplūdimyje esančių žmonių akys nukreiptos į mudu. Žinoma, pasijuntu nesmagiai. Tarsi būčiau prekė virtinoje, apžiūrima visų pirkėjų.


    Maikas mane pristato kaip savo merginą. Ir pakšteli į skruostą tarsi norėdamas patvirtinti, kad nemeluoja. Atokiau nuo mūsų būriuojasi keli žmonės. Nesunku atspėti, kad apkalba mus.


    Atpažįstu dvi buvusias bendraklases. Niekada nesu su jomis kalbėjusi. Mokykloje jos buvo tarp populiariųjų. O dabar, ko gero, nebepatektų į tą būrelį.


    Viena iš jų turbūt laukiasi, o gal šiaip stora. Apsirengusi ne itin madingai. Matyt, mažumėlę pykstasi su skoniu. O kita nušiurusiais peroksidiniais plaukais išties laukiasi, nes pilvo nebegali uždengti net platūs vyriški marškinėliai. Tikriausiai pasiskolinti iš vyro spintos. Aišku, jeigu toks yra. O gal iš meilužio?


    Užuot beprasmiškai plepėjusi, verčiau išsitrauktum iš burnos tą cigaretę... Juk tu laukiesi... Bent akimirką pagalvok apie vaiką...


    Negaliu į jas žiūrėti. Nusigręžiu. Maiko draugai man patinka labiau. Jie maloniai elgiasi su manimi. Pastebėjau, kaip sveikindami Maiką kumšteli jam į pašonę ir mirkčioja akimis. Ką daugiau galėčiau pasakyti... Paaugliai.


    Maikas niekur nepaleidžia manęs vienos. Gal vis dėlto reikėtų pradėti jį vadinti savo vaikinu? Tik... Jis rūpinasi manimi. Kad būčiau pavalgiusi. Kad turėčiau gėrimo. O aš žiūrėdama į kylančias į dangų laužo kibirkštis prisimenu aną vakarą žirgyne. Kaip sėdėjau Metui ant kelių. Kaip jo rankos buvo apsivijusios mano liemenį. Kaip jau tada jį mylėjau...


    Pabundu iš svajonių, nes Maikas apkabina mane ir verčia judėti muzikos ritmu. Nelabai noriu šokti. Bet šoku. Tik tam, kad bendraklasės sprogtų iš pavydo.


    Man jų gaila. Taip ir norisi prieiti ir pasakyti, kad nereikėjo tada mokykloje riesti nosies. Nes vieną dieną viskas pasikeitė jų nenaudai...


    Bet turiu geresnę draugiją, kurioje man labiau patinka.

    – Rosana, gal galite paduoti cinamono?– paprašau mielosios Maiko namų šeimininkės.


    Šiandien visą dieną leidžiu savo vaikino namuose. Jis pasikvietė mane papietauti. O paskui pažiūrėti filmą. Mano viešnagė užtrunka iki vakaro.


    Maikas yra paslaugus ir viską daro, kad šiuose namuose man būtų jauku. Malonu matyti, kaip stengiasi dėl manęs. Noriu jam už tai kaip nors atsilyginti. Tad sumanau iškepti bandelių.


    Darbuojuosi virtuvėje su Rosana. Maikas sėdi prie stalo ir mus stebi.


    – Galėjo iškepti ir Rosana... Tau visai nebūtina...– sako šis.


    – Bet aš noriu...– nusišypsojau jam, dėdama bandeles į skardą.– Galėsi įvertinti mano kulinarinius gebėjimus...


    Toliau leidžiu maloniajai moteriškei darbuotis vienai. Jai belieka pašauti bandeles į orkaitę ir po dvidešimties minučių ištraukti. O aš nusimazgojusi rankas atsistoju šalia Maiko. Šis ima mane už rankos ir apdovanoja meiliu žvilgsniu.


    Prieš akis iškyla vaizdas iš praeities: mudu su Metu mano virtuvėje Niujorke. Stoviu prie viryklės, o jis apglėbęs mane iš nugaros. Vilkiu jo marškinėlius. O jis mūvi tik tas seksualias mėlynas trumpikes. Metas šnabžda man į ausį meilės žodžius, juos palydi bučinys...


    O Maikas taip nesielgia... Nežinau. Gal drovisi Rosanos. Juk virtuvėje yra ir trečias asmuo. Jei būtume tik mudu, gal ir jis mane apkabintų ir pabučiuotų.


    Imu manyti tyčia ieškanti skirtumų tarp Maiko ir Meto. Niekaip nesiliauju jų lyginusi. Vis Maikas ne taip elgiasi. Ne tą sako. Ne tą daro. Kas man yra? Kodėl negaliu tiesiog pamiršti savo ryšio su anuo prakeiktu vyru ir kurti naujo gyvenimo su šiuo?


    – Eikš...– Maikui timptelėjus už rankos, atsiduriu jo glėbyje. Rosanos virtuvėje nebėra.– Pasilik nakvoti...– išgirstu netikėtą pasiūlymą. Iškart prisimenu mamą. Ir jos žodžius.


    – Liksiu, bet su viena sąlyga... Jeigu neversi miegoti toje pačioje lovoje...


    – Čia daug kambarių... Gali rinktis bet kurį...


    – Ačiū... Juk pats supranti, kodėl aš...


    – Nesiteisink... Siūlydamas čia likti neturiu galvoje mylėjimosi... Eime į palėpę, pasižiūrėsime dar kokį filmą...– Maikas pakšteli į lūpas ir išsiveda iš virtuvės.


    – Gal turi savo rinkinyje „Asmens sargybinį“ su Vitne Hiuston?– klausiu atsisėdusi ant raudonos sofos palėpėje. Jis čia laiko nemažą vaizdadiskių rinkinį.


    – Kiek kartų jį matei?


    – Daug... Jis vienas iš mano mėgstamiausių... Man patinka toji dviejų žmonių meilės istorija...– sakau svajingu balsu.


    – Radau... Tikrai žiūrėsim?– Maikas kilsteli antakį. Man ir vėl tai užkliūva. Nebeminėsiu žmogaus, kuris tai darydavo kitaip, vardo. Ir taip aišku, kas man galvoje.


    – Hmm... Bandelės, arbata ir romantiškas filmas. Kas gali būti geriau? Argi ne tobulas vakaro scenarijus?


    – Pamiršai įtraukti į sąrašą ir save... Vakaras nebūtų tobulas, jei leisčiau jį vienas...– jo žvilgsnis šiltas.


    – Vakar kavinėje, kur pusryčiavom, sakei jau šešerius metus taip gyvenąs... Vienas...– nedrąsiai imuosi naujos temos, juk tai itin asmeniška.– Žinau, tai ne mano reikalas, bet... Man neduoda ramybės vienas dalykas... Suprasiu, jeigu neatsakysi... Tik... Gerai, kalbėkime atvirai... Ar visus tuos metus dulkinaisi su kekšėmis?– tai bent klausimas! Žiūrėdamas į mane Maikas net žiopteli.


    – Ne. Aišku, ne. Iš kur ištraukei?


    Pažįstu vieną tokį pasipūtėlį milijonierių, kuriam patinka smagintis kaip tik šitaip.


    – Nematau tavo rinkinyje pornografinių vaizdajuosčių... Spėju, pats su savimi irgi nežaidi... Taigi savaime peršasi mintis, kad yra moterų, padedančių tau atsipalaiduoti... Su laiminga pabaiga...– bandau apie tai kalbėti kuo atsargiausiai.


    Vis dėlto nagrinėti šią opią temą su Maiku man nejauku. Mudu tarsi skiria nematoma kliūtis. Nors, regis, esame suaugę. Bet lovos tema... Ne. Apie visa tai galėjau atvirai kalbėtis tik su Metu. Gal dėl to, kad su juo vieninteliu mylėjausi... Jei neskaitysim ano atgrasaus tipo ir nelemto pirmojo karto.


    – Nematei mano kompiuterio... Ten daug ko galima rasti...– Maikas bando atrodyti žaismingas, bet jam tai nelabai tinka. Ogal ir vėl jį lyginu su kai kuo, vis labiau man įgristančiu. Kaip iškrapštyti iš galvos mintis apie jį?


    – Kaip man tai suprasti? Atmetame kekšes ir palaikome teoriją, kad tamsoje smaginiesi vienas?– klausiamai pažvelgiu į Maiką, šiam sėdantis šalia.


    Kad ir koks bus atsakymas, aš tavęs nesmerksiu. Nebijok. Tai visiškai normalus dalykas. Dauguma vienišių tai daro. Ir ne tik... Aš irgi ne šventoji, pati kartais tuo užsiimdavau. Ir kas čia tokio? Ar nuo to tapau ištvirkėle? Ne. Kita vertus, jei mano močiutė būtų gyva ir apie tai sužinotų, turbūt pavadintų nelabai gražiu žodžiu...


    Bet Rajanas man sakė, kad jo gimtadienio dovana neturi gulėti stalčiuje, ją reikia naudoti pagal paskirtį (turiu galvoje vibratorių, nes esu gavusi ir daugybę kitokių jo dovanų)... Aš tik naudojausi jo patarimu... Tik tiek... Regis, manyje slypi bloga mergaitė... Ak, Metai!.. Po tavęs man nebekyla ranka išsitraukti vibratorių iš stalčiaus... Jis bevertis...


    Ema, susikaupk... Turi išklausyti, ką pasakys Metas... Ne, ne Metas, o Maikas... Po velnių tuos vardus... Na ir panašūs...


    – Turbūt nepatikėsi manimi, tačiau... Nepatinka man tas žodis, bet tebūnie... Esu nekaltas... Dar nesimylėjau su jokia moterimi...– po ilgokos tylos pagaliau prabyla jis.


    NE! Tu tikriausiai nusprendei pasišaipyti iš manęs? Tik iš Maiko veido neatrodo, kad jis meluotų. Rimtai? Nekaltas? Ar čia tik mes abu tokie keisti, ar Bostone visi pradeda mylėtis sulaukę trisdešimties? Ne. Tikriausiai mudu esame vieninteliai, nepakartojami egzemplioriai, vaikštantys žeme...


    – Bet atrodei išmanantis reikalą, kai tavo miegamajame mudu prieš kelias dienas vos nepasimylėjom... Ir man rodos, kad to norėjai...


    – O kas beliko daryti, kai taip mane užpuolei ir paprašei, kad pamylėčiau. Jau sakiau, kaip labai man patinki. Ir... Norėjau tada, noriu ir dabar tai daryti su tavimi. Ko nemokėčiau, išmokytum... Juk esi daugiau patyrusi...– Maikas šypsosi.


    Klysti. Tebesu mokinukė. Tai Metas mane visko išmokė... Bet su juo viskas išeidavo natūraliai. Arba jis buvo geras mokytojas, arba aš gera mokinė. O gal nei vienaip, nei kitaip. Gal toji elektros srovė mus priversdavo elgtis taip, kad abiem būtų gera.


    – Papasakosi, kodėl taip nutiko, kad iki šiol dar nesimylėjai? Ar per giliai kapstau?


    – Ema, prisimink, koks aš buvau... Džiūsna, spuoguotas, drovus... Tik baigęs universitetą susigriebiau turįs pasikeisti, jei noriu susirasti merginą... Nes kitaip liksiu vienas... Tik žiūriu, kad tas sumanymas man nelabai pavyko...– Maikas ironiškai šypteli ir pasikiša pagalvėlę po nugara. Turbūt taip sėdėti jam nepatogu.


    – Maikai, gal tu aklas? Tik pasižiūrėk į save... Puikiai atrodai. Stilingai rengiesi... Gali sau leisti kone viską... Be to, mačiau, kaip paplūdimyje į tave žiūrėjo merginos...


    – Viską išvardijai teisingai. Kaip tik dėl to jos į mane ir žiūri... Išvaizda ir pinigai... Du dalykai, kurių nori visos šiuolaikinės moterys... Atleisk, ne visos...– jis žvilgteli į mane. Tu bent matai, kokia iš tikro esu. O Metas mane kaltino, kad gviešiuosi tik jo pinigų.


    – Ko gero, nemalonu žinoti, kad žmogus su tavimi bendrauja tik siekdamas kokios nors naudos?


    – Nemalonu. Bet galiausiai atsibosta dalyvauti neįdomiuose pokalbiuose, kuriuose vis minima meilė ir pinigai... Iki tol vadovavausi auksine taisykle: geriau vienam negu su bet kuo... Ir nesuklydau... Sutikau tave...– jis prisislenka arčiau.– Tikiuosi, tau netrukdo, kad aš...


    – Ne. Viskas gerai. Ačiū už atvirumą... Bet neversk manęs mylėtis vien todėl, kad nori sužinoti, ką tai reiškia... Aš negaliu... Man reikia laiko... Suprask...


    – Viską suprantu...– Maikas švelniai priglaudžia delną man prie skruosto.– Patikėk manimi, neversiu tavęs daryti, ko nenori... Negalėčiau tavęs prievartauti... Tai būtų žema... Kai būsi pasirengusi, tai ir pasakyk... Nors, ko gero, pats suprasiu, kada tai įvyks... Juk visai neseniai mačiau, kad gali būti be galo aistringa...– jis pasilenkia ir pabučiuoja.


    – Atleiskit, kad trukdau, bet bandelės jau iškepė,– mūsų bučinį nutraukia Rosanos balsas.


    Atsigręžusi pamatau ją stovint tarpduryje su didele lėkšte rankose. Užuodžiu cinamono kvapą. Nebegaliu apie nieką kitą galvoti, tik kaip čia greičiau paragavus.


    Pripuolu prie Rosanos, paimu iš lėkštės bandelę ir atsikandu. Mmm... Žiauriai skanu...


    – Jos labai gardžios, panele Ema... Būsit gera šeimininkė...– maloniu balsu sako ji.


    Nežinia kodėl susigėstu.


    – Skanu...– paragavęs pripažįsta ir Maikas.


    O gal tik nori mane pagirti? Bet, rodos, kalba nuoširdžiai. Matau, kad skaniai suvalgo pirmą bandelę. Ir ima dar vieną.


    – Rosana, būk gera, užplikyk du puodelius arbatos...– paprašo savo namų šeimininkės, o ši nejaukiai jaučiasi stovėdama tarp mūsų ir laikydama karštą lėkštę.


    Jai išėjus iš palėpės, Maikas apglėbia mane per pečius.


    – Nė neabejoju, kad būsi puiki šeimininkė... Ar išmokysi gaminti ir mane? Ką nors paprasto... Norėčiau vieną dieną atnešti pusryčius tau į lovą...– sukužda į lūpas.


    – Išmokysiu...– linkteliu galvą.– Tavo virtuvė didelė. Užteks vietos mums abiem...– nusišypsau.


    Maikui patinka ši mintis. Tikiu, kad pasitelkęs vaizduotę jis jau piešia jaukų paveikslą: virtuvė ir mudu, nuo galvos iki kojų miltuoti, minkantys tešlą bandelėms.


    Man irgi patiktų šitokia šeimos idilė. Su Maiku galėčiau turėti tokią šeimą, kokios noriu. Žinau, kad jis ne žodžiais, o darbais stengtųsi padaryti mane laimingą... Bet... Ir kodėl taip norisi sakyti, kad ne šio žmogaus trokštu šalia...

    Snaudžiu. Bet išgirdusi beldimą į duris pramerkiu akį.


    – Užeik...– kviečiu kimiu balsu.


    Už durų pamatau Maiką. Jo pižama nuobodi... Juoda. Iškart atkreipiu dėmesį. Jau žinau, koks bus kitas mano pirkinys.


    – Labas rytas,– pasisveikina ir įėjęs į kambarį atsisėda ant lovos.


    – Labas,– tyliai atsakau ir atvirstu aukštielninka.


    Nežinau, kiek valandų, bet dar keletą minučių mielai pasnausčiau. Delnu pasitrinu akis, kad neatrodyčiau tokia apsimiegojusi.


    – Nepabučiuosi?– įbedu klausiamą žvilgsnį į Maiką.– Gal bijai užuosti blogą burnos kvapą?


    Tą pačią sekundę Maikas užgula mane ir pabučiuoja... Prancūziškai.


    – Aš irgi dar neišsivaliau dantų...– nusišypso.


    Šaunuolis. Išmokysiu tave, kaip elgtis su moterimis... daug drąsiau, nei esi įpratęs. Turiu naują užduotį: iš drovuolio Maiko padaryti tikrą vyrą. Esu atkakli. Žinau, kad man pasiseks... Gal tada galėsiu jį pamilti?


    – Turi pratintis prie tokio vaizdelio... Nes kiekvieną rytą teks matyti mane susivėlusią ir užtinusią...– sukikenu.


    – Apipilsiu tave bučiniais, kaipmat pasidarysi dar gražesnė...– juokiasi ir jis.


    – Man sunku kvėpuoti... Tad jeigu būtum toks malonus...


    – Atleisk...– Maikas pasijunta nepatogiai ir atšlyja nuo manęs.


    – Ką šiandien veiksim?– linksmai pasiteirauju ir atsisėdu. Tuo tarpu antklodė atidengia mano pižamos viršų. Tai yra... Mano raudoną liemenėlę.


    Maiko žvilgsnis iškart užkliūva už jos. Mano krūtinė ne iš pačių didžiausių. Nei D, nei F, nei G dydžio. Ar kokių ten dar būna. Bet dėl savosios niekada neturėjau komplekso. Na, gerai... Meluoju. Turėjau, bet tik mokykloje.


    – Papusryčiausim... Tada parvešiu tave namo, o pats lėksiu į darbą... Susikaupė nemažai reikalų... Kai kuriuos jų būtina sutvarkyti... Gaila, bet galėsiu susitikti su tavimi tik vakare... Prie lenktynių trasos...


    – Šį vakarą lenktyniausi?– džiugiai klausiu.


    Labai noriu išvysti jį toje trasoje. Įdomu pamatyti kitą jo esybės pusę... Azartiškąją.


    – Aha... O tu sėdėsi tribūnoje... Šalia mano tėvų...


    – Pasakei jiems apie mus?


    – Taip.


    – Ir ką jie į tai?


    – Žinoma, apsidžiaugė... Kaipgi kitaip...


    – Tuomet man nėra ko nerimauti...– šypteliu.– Tik dėl tavęs... Na, eime pusryčiauti... O gal nori atnešti pusryčius man į lovą?


    – Juk sakiau, kai pats juos paruošiu, tai ir atnešiu. Ne dabar...– Maikas palengva papurto galvą ir atkiša ranką.


    Padedama jo atsikeliu iš lovos. Jis net seilę ryja žiūrėdamas į mane, stovinčią vienais apatiniais. Kodėl vyrai taip skirtingai reaguoja į apatinius ir į maudymosi kostiumėlį? Juk paplūdimyje atrodome taip pat kaip miegamajame. Tai koks skirtumas?


    – Tik nusiprausiu ir ateisiu. Gerai?– sušnibždu ir dingstu už vonios durų.


    Džiaugiausi, kad man grįžus į namus, juose nieko nėra. Nes neištverčiau mamos apklausos, sudarytos iš mažiausiai penkiasdešimties klausimų. Vis dėlto manau, kad grįžusi iš darbo ji mane pasigaus ir lieps viską iškloti apie vakarykštę dieną.


    Įsipilu stiklinę vandens ir išeinu į lauko terasą. Rytas toks gražus ir šiltas, kad norisi kuo greičiau užrakinti namų duris ir bėgti į savo paplūdimį.


    Bet ištraukiu iš džinsų kišenės mobilųjį ir surenku Erikos numerį. Šią akimirką noriu pasikalbėti su ja. Rajanas Los Andžele vykdo kažkokį naują projektą, apie kurį nelabai nori pasakoti net man. Tad neketinu jam trukdyti. Dar galiu paskambinti ir Leinei. Bet tikriausiai ir ji darbuojasi su žirgyno lankytojais.


    – Labas,– pasisveikinu išgirdusi kitame laido gale Erikos balsą.


    – Sveika, atostogautoja...– linksmai atsako ji.– Vis dar Bostone?


    – Aha... Bet netrukus turėčiau vykti į Majamį... O kaip tu laikaisi? Nepyk, kad tada taip ir nesusitikome... Visai neketinau atostogauti, bet taip jau išėjo...


    – Nepykstu. Kai grįši į Niujorką, tada ir pasimatysime... Turiu tau visokių naujienų... Džesika jau spėjo išūžti man galvą dar pačią pirmą dieną, kai tik pasirodžiau darbe... Ačiū Dievui, nuo šiandien atostogauja, antraip pasiųsčiau ją po velnių...– nusijuokia Erika.


    – Agentūroje viskas gerai?– neryžtingai teiraujuosi, nes žinau, kad ji puikiai supras, ką turiu galvoje. Juk ne agentūra man rūpi.


    – Čia ramu. Šią savaitę boso dar nemačiau. Tikriausiai visą laiką sėdi kitoje agentūroje... Nes kaip tik iš ten gauname visus nurodymus, susijusius su tolesniais darbais...


    Vis dėlto jis liko Niujorke? Maniau, kad parskris į Čikagą... Pas žmoną.


    – Jeigu kils neaiškumų, susisiek su Milana, Meto padėjėja. Tikrai gali ja pasitikėti. Tikiu, kad neatsisakys tau padėti.


    – Gerai, taip ir padarysiu. Nagi, pasakok, ką spėjai nuveikti per atostogas?


    O, kad tu žinotum... Tik ar dabar pat pasakyti, kad turiu naują vaikiną, ar atidėti šią naujieną kitam kartui?


    – Turbūt tinkamiausias žodis mano atostogoms apibūdinti būtų „pramogauju“...


    – Džiaugiuosi, kad nesėdi užsidariusi namie ir neliūdi...


    – Aha... Šiandien irgi turėtų būti linksmas vakaras. Esu pakviesta į automobilių lenktynes...– sakau pakiliu balsu.


    – Ir kas per vienas tas tave pakvietęs drąsuolis?– smalsioji laputė jau kiša nosį ten, kur gali per ją gauti.


    – Žmogus. Tokio atsakymo užteks?– ir pati nusijuokiu iš savo žodžių.


    – Okei. Gali ir nesakyti. Vis tiek žinau, kad tas žmogus vyriškosios lyties... Pasilinksmink... Juk žinai, ką turiu galvoje...


    – Kur nežinosi, jei žodis „pasilinksminti“ tau turi vienintelę prasmę...


    – Ak, neprimink!... Man žiauriai trūksta sekso... Karibuose turėjau užmezgusi romaniūkštį su vietiniu vyruku. Bet čia, Niujorke, nežinau kur tokį rasti, kad būtų labai linksma...


    – Dar tik keturios dienos nuo tavo atostogų pabaigos, o jau kalbi apie sekso trūkumą?


    – Aš mėgstu ilgus žaidimus ir ne po kartą per dieną... Man keturios dienos susilaikymo yra per daug...– kikena Erika.– Juk pati žinai, ką reiškia norėti, bet neturėti su kuo...


    – Vien kalbos apie seksą nepadės susirasti draugo... Verčiau užsiimk darbu ir mažiau galvok apie tai... Iki...– juokdamasi padedu ragelį.


    Ar ji kada nors pasikeis? Ne. Nemanau... Be to, draugai ir neturi keistis. Juk bendraujame su jais kaip tik dėl to, kad jie tokie, o ne kitokie... Unikalūs... Kiekvienas savaip.


    Stebėti lenktynių į kompaniją pasikviečiu tėtį. Manau, kad su juo man bus drąsiau prieš potencialius uošvius. Nors pažįstu Maiko tėvus, o šie pažįsta mane, vis tiek kirba įkyri mintis, kad galiu jiems nepatikti.


    Išlipusi iš tėčio mersedeso pamatau Maiką, stovintį prie savo sportinio žaisliuko. Nesunku jį pastebėti minioje– įspūdingas automobilis traukia dėmesį. Maikas sunerimęs dairosi. Laukia manęs.


    – Sveiki,– priėjusi pasisveikinu ir su juo, ir su jo tėvais.


    – Labas,– Maikas mane apkabina ir pabučiuoja.– Jau maniau, kad nepasirodysi.


    – Atleisk. Su tėčiu užtrukome degalinėje...


    Maikas paspaudžia ranką mano tėčiui. O aš apkabinu ir pakšteliu į skruostą Silvijai ir Kridui Skotams. Jie meiliai nusišypso ir tokiu pat mielu žvilgsniu žiūri į mane ir į savo sūnų. Pirmąjį išbandymą išlaikau. Lyg ir...


    Mes visi stovime prie lenktynių trasos. Kol Maikas sveikinasi su vis prieinančiais man nepažįstamais žmonėmis, galiu apsidairyti aplinkui. Kitų dalyvių automobiliai irgi atrodo prabangiai.


    Vienas netoli mūsų stovintis lenktynininkas labai garsiai šaukia. Turbūt jo balsą išgirstum ir už kilometro. Vyras atrodo perdėm pasitikintis savimi. Man nepatinka, kaip jis elgiasi su savo padėjėjais. Vienas iš jų atneša lenktynininkui atsigerti. Ošis paragavęs vos gurkšnį vandens sviedžia vienkartinę stiklinę atnešusiajam į veidą. Vargšelis visas šlapias klusniai stovi šalia ir klausosi pasipūtusio gaidžio riksmo.


    – Nekenčiu to idioto,– sukužda Maikas man į ausį.– Kiekvieną kartą taip elgiasi... Mano, kad jeigu jau yra čempionas, tai jam viskas leidžiama...


    – Ar esi kada nors jį aplenkęs?


    – Ne. Bet tikiuosi, kad šiandien pavyks...


    – Pažadėk, kad saugiai vairuosi ir be reikalo nerizikuosi vien norėdamas prieš jį laimėti...– sunerimusi žvelgiu į jį.


    – Man patinka, kad rūpiniesi manimi...– Maikas nusišypso ir apkabina per liemenį.


    – Nenorėčiau būti įrašyta į Gineso rekordų knygą už trumpiausią pasaulyje draugystę...– sukikenu.


    – Nesijaudink. Man nieko nenutiks,– pajuntu jo lūpas prie manųjų.– Ačiū, kad mane prablaškei... Man to labai reikėjo... Džiaugiuosi, kad turiu tave... Pažadu būti atsargus ir dar pažadu laimėti tą taurę tau. Gerai?


    – Taurė mane mažiausiai domina. Bijau, kad tau ko nors nenutiktų... Nesuprantu, kaip tavo tėveliai į visa tai žiūri taip ramiai.


    – Jie jaudinasi... Bet šalia manęs esi tu, todėl tokie linksmi... Mato, koks esu laimingas,– nusijuokia Maikas, akies krašteliu žvilgtelėdamas į tėvus.– Netrukus man teks stoti prie linijos... Ir lenktynės prasidės... Tad prašau eiti į tribūną... Ir nesijaudink dėl manęs... Atsipalaiduok ir grožėkis reginiu... Aš žinau ką darau... Juk tai ne pirmos mano lenktynės...– jis šiltai nusišypso ir pakšteli į lūpas.


    Palinkiu savo vaikinui sėkmės ir kartu su tėčiu traukiu tribūnų link. Man vis dar keistas žodis „vaikinas“. Niekaip negaliu prie jo priprasti.


    Maikas mano vaikinas... Nežinau. Kažkas čia ne taip... Gal taip keistai jaučiuosi šalia jo, nes nieko jam nejaučiu? Aš nenoriu jo skaudinti. Milijoną kartų apie tai galvojau ir milijoną kartų sakiau. Tikiuosi, noras padaryti kitą žmogų laimingą nėra jo skaudinimas, nors pats greta jo nesijauti laimingas...


    Neįstengiu pasinaudoti Maiko patarimu atsipalaiduoti ir gėrėtis lenktynėmis. Tik ne tada, kai trasoje važiuoja tau svarbus žmogus. Jo mama Silvija, matydama mano jaudulį, bando mane nuraminti. Šį tą papasakoja apie Maiko aistrą automobiliams, didžiulio greičio pomėgį ir pažintį su policijos pareigūnais. Tai mane šiek tiek prablaško. Bet nežmoniškas variklių gaudesys vis priverčia sutelkti žvilgsnį į trasą.


    Maikas visą laiką važiuoja trečias. Jis iš tiesų puikus lenktynininkas. Pripažįstu... Nors man nepatinka beprotiškas greitis, kuriuo jis važiuoja. Kita vertus, kaip kitaip laimėsi lenktynes...


    Automobiliams sukant paskutinius ratus, net aš imu šauksmu skubinti Maiką. Noriu, kad aplenktų tą geromis manieromis nepasižymintį šiknių. Maikas labiau nei jis vertas šios pergalės.


    Turbūt šiandien laiminga diena, nes mano norai pildosi. Maikas paskutinę akimirką atsiplėšia nuo varžovo ir pirmasis kerta finišo liniją. O mes pašokame nuo kėdžių ir palydime jo pergalę audringais plojimais. Aš didžiuojuosi juo. Matau, kad ir Silvija susižavėjusi ploja sūnui. Žiūrėdama, kaip šis išlipęs iš automobilio mums pamojuoja, ji nubraukia ašarą.


    Nė pati nesusigaudau, kaip atsiduriu čempiono glėbyje. Maikas šypsodamasis pabučiuoja mane.


    – Juk sakiau, kad tau padovanosiu šią pergalę... Ir taurę... Myliu tave...– išgirstu tylų šnabždesį prie ausies.


    Ką reiškia šie tavo žodžiai? Myli mane? Ne per greitai?..


    Kvaiša, kokia dar gali būti žodžio „myliu“ reikšmė? Įsivaizduoju, kaip manyje slypinti romantikė įsisprendusi į šonus ir išpūtusi akis piktai žiūri į mane. Ir dar trepsi raudonu keturiasdešimt pirmo dydžio batuku.


    Gerai jau, gerai. Žinau ką reiškia žodis „myliu“. Tik nesitikėjau išgirsti jo iš Maiko lūpų. Bent ne taip greitai.


    Atšlijusi nuo jo jaučiausi nesmagiai. Juk negaliu atsakyti tuo pačiu. O Maikas lyg ir laukia...


    Maikai, atleisk, bet aš tavęs nemyliu... Argi turiu šitai ištarti jam, ką tik laimėjusiam lenktynes? Besišypsančiam ir be galo laimingam? Negaliu vienu sakiniu visko sunaikinti. Kaip ir atsakyti paprastu žodeliu „ačiū“... Juk tai reikštų tą patį...


    Teįstengiau nutaisyti kuklų žvilgsnį ir nusišypsoti. Mano rankose kaipmat atsiduria Maiko laimėtoji taurė. O aš pati jo glėbyje.


    Žinoma, čempioną nori pasveikinti visi lenktynių žiūrovai. Tad prie mūsų nuolat kas nors prieina paspausti Maikui rankos. Man irgi. Bet aš šiuo metu galiu galvoti ne apie įkyrius sveikinimus, o apie išgirstą prieš kelias minutes meilės prisipažinimą.


    Maikai, kodėl tai pasakei? Aš dar nepasiruošusi išgirsti šių žodžių iš kito žmogaus...

    – Labas rytas,– apsimiegojusi įeinu į svetainę ir išgirstu mamos balsą iš virtuvės.


    Vilkiu pižamą su besišypsančiomis saulytėmis. Mama man ją nupirko dar tada, kai mokiausi mokykloje. Pasirodo, vis dar įtelpu į šį drabužį. Neįsivaizduoju, kodėl vakar apsivilkau. Turbūt tamsoje gerai nemačiau, ką išsitraukiau iš komodos stalčiaus.


    – Labas rytas,– labai tyliai atsakau.


    Tėtis sėdi prie stalo ir pusryčiauja. Jis tik žvilgteli į mane ir nusišypso. Vidujai šypsausi kartu, nes tėčio veido išraiška byloja: sveika sugrįžusi į mokyklos laikus.


    Atsisėdu šalia jo ir įsipilu iš pakelio į stiklinę ananasų sulčių. Nusižiovauju ir keliskart sumirksiu savo ilgomis blakstienomis, dar nuo vakar dengiamomis trijų tušo sluoksnių. Po nakties tikriausiai beliko vienas.


    – Kai kas vakar ilgokai užsišventė...– nusijuokia mama ir padeda priešais mane lėkštę su išsipūtusiais mieliniais blynais.


    Tiesą sakant, nelabai norisi valgyti. Bet pažvelgiu į tėtį, taip skaniai dorojantį tuos blynus su vyšnių džemu, net ir man nutįsta seilė.


    – Nesuprantu, kodėl grįžai. Galėjai ir nakvoti pas čempioną. Kaip anądien...– pazirzia mama.


    – Čempionas negali mylėtis ištisą naktį. Jam irgi reikia pailsėti...– paerzinu ją.


    Tai kodėl nutilai? Neketini daugiau dalyti patarimų?


    – Ar sutinki su manimi, mama?– klausiu atsigręžusi į virtuvės pusę.


    Ji tyli ir vaidina manęs negirdinti. Nors puikiai žinau, kad girdi. Pašnairuoju į tėtį. O šis kramtydamas blynus vos tramdo juoką. Žiūrėk, tuoj prunkštelės ir suteps gražiąją mamos staltiesę.


    – Mama, ar šiandien palydėsi mane į grožio saloną?– šypsodamasi klausiu.


    – O ko ten nori eiti?– ramiai atsako ji, tarsi ano mūsų pokalbio nė nebūtų. Tu viską girdėjai, mamyte. Bet gal nebenorėsi kištis į mano asmeninį gyvenimą.


    – Šį vakarą bus Maiko giminės susitikimas. Į tą šventę jis pakvietė ir mane. Ir jus abu,– pirštu rodau į tėvus.


    – Ką? Tai kad neturiu kuo apsirengti...– išgąstingu balsu sako mama, šluostydamasi rankas į prijuostę.


    – Aš irgi neturiu...– papurtau galvą, ragaudama dar vieną blyną.– Bet pasivaikščiojusios po parduotuves, manau, ką nors rasim... Tai ar sutinki po pusryčių su manimi važiuoti siaubti parduotuvių?


    – Taip. Taip. Tik greičiau valgyk...– paragina ji mane ir išskuba ruoštis.


    – O tu, tėti, turi kokių nors pageidavimų? Ką tau nupirkti?– juokdamasi klausiu jo.


    – Nieko, Ema, man nereikia... Kostiumą turiu. Marškinių irgi pilna spinta. Kojines susirasiu. Batai jau keleri metai puikiai man tarnauja, tai tiks ir dar vienam vakarui... Tad dėl manęs neišlaidauk. Geriau padėk mamai išsirinkti suknelę. Nes jeigu ji bus blogos nuotaikos, gali taip atsitikti, kad mudu išvis nepasirodysim toje šventėje...– juokiasi ir tėtis.


    – Žinau, ką pasakyti mamai, kad būtų geros nuotaikos...– pamerkiu tėčiui akį ir pabučiuoju į skruostą.– Einu persirengti, nes nemanau, kad su šia pižama būčiau įleista į kokią nors parduotuvę...– sukikenu ir nušlepsiu į savo kambarį.


    Pirmiausia užsukame į mamos mėgstamiausią SPA centrą Bella Sante. Aš užsidarau kabinete, kuriame atliekamos įvairios plaukų šalinimo procedūros. O mama sėdasi į kirpėjos kėdę.


    Nors ir žinau, kad žiauriai skaudės, vis tiek pasirenku braziliškąją bikinio zonos depiliaciją. Juk turiu pasiruošti ne tik atostogų tęsiniui Majamyje, bet ir būsimai pirmajai nakčiai su Maiku. Nežinau, kada tai įvyks... Bet nenorėčiau, kad būtų gėda nusirengti vien dėl to, kad pamiršau nusidepiliuoti mažąją Emutę. Nemanau, kad ir Maikui tai patiktų. Spėju, tą akimirką jis spoksotų ne man akis, o į niekam nereikalingus plaukelius, kyšančius pro kelnaičių kraštus.


    Netikiu, kad kokia nors drąsuolė prisipažintų per tokią procedūrą patirianti ne kančią, o malonumą. Nebent būtų mazochistė. Nes man tai tikra kančia! Nekenčiu to! Kaskart, depiliacijos meistrei plėšiant baltą juostelę nuo mano jautriausios vietelės, mintyse vadinu vyrus ne pačiais patraukliausiais vardais. Prisimenu, kaip vaikystėje girdėjau kaimynę keikiant savo girtą vyrą, grįžusį iš žvejybos. Tuos keiksmus vartoju ir dabar. Jie čia puikiai tinka.


    Bet... Jeigu jau ištveriu tokią nemalonią procedūrą, tai... Kodėl nepašalinus ir siaurutės juostelės, einančios per manosios gražuolės, šiuo metu itin paraudusios, vidurį. Man ta juostelė visai nepatinka. Todėl paprašau pašalinti ir ją. Ar šiaip, ar taip viską skauda.


    Mama, grožėdamasi savo naująja šukuosena, juokiasi iš mano veido, man klestelint į kirpėjo kėdę. Nemalonu sėdėti suglaudus kojas, kad ir kaip keistai tai atrodo.


    Ištveriu ir tai. Žavus stilistas mano plaukų per daug nekankina. Tik pakerpa galiukus ir susuka į garbanas. Dabar suprantu, kodėl mama taip giria šį SPA centrą. Čia iš tiesų dirba tikri profesionalai. Pažadu jiems dar apsilankyti. Ir ne vien iš mandagumo.


    O dabar mudviejų su mama laukia sunkiausia šios dienos užduotis... Įsigyti sukneles.


    Po varginančios kelionės grįžusias namo mudvi pasitinka tėtis. Jis jau užsivilkęs kostiumą. Tikiu, kad belaukdamas bus apėjęs ne vieną ratą svetainėje ant kilimo. Puikiai jį pažįstu. Tėtis labai nemėgsta vėluoti. Todėl dažniausiai išsiruošia gerokai per anksti.


    Besidažydama išgirstu ir Maiko balsą už savo kambario durų. Tai reiškia, kad mudvi su mama turime paskubėti, jei nenorime pavėluoti į šventę.


    Vilkiu šviesiai pilką suknelę iki kelių. Nenorėjau išsišokti tame Maiko giminių susitikime, tad renkuosi kuklų apdarą. O mama nori būti ryškesnė. Todėl ji vilki raudoną suknelę su giloka iškirpte. Nujaučiu, kad tėtis apie visa tai turės savo nuomonę. Gali būti, kad dar šį vakarą teks jos išklausyti.


    – Žavingai atrodai,– sukužda man į ausį Maikas, kai pasirodžiusi svetainėje prieinu pasisveikinti su juo.


    – Ačiū... Stengiuosi...– nemeluoju. Tikrai stengiuosi atrodyti gražiai, kad nepadaryčiau Maikui gėdos prieš visą giminę.


    Tėtis žvilgteli į mane. Kaip ir spėjau, veido išraiška ne tokia, kokią nutaisęs jis žiūrėjo į mamą su raudona suknele. Pabrukusi uodegą sprunku į kiemą, išsitempdama ir Maiką paskui save.


    – Sveika, mieloji,– nuoširdžiai sako Maiko mama ir apkabina mane.


    Aišku, man malonu justi sklindančią nuo jos nesuvaidintą šilumą. Bet negaliu pamiršti nemylinti jos sūnaus, kad ir kaip ji to norėtų. Ir kaip norėtų jis pats.


    Matau, kad Silvijai labai knieti supažindinti mane su visais giminaičiais. O aš jau po dešimties minučių painioju jų vardus. Kur čia prisiminsi, kai vienas pasakoja apie save, o kitas tuo pačiu metu man prisistato.


    Jeigu ne Maikas, nežinau, kiek dar išgirsčiau tų vardų ir pasakojimų. Bet jis išsiveda mane į užpakalinį kiemelį, norėdamas supažindinti ir su brolio šeima.


    Maiko brolis su žmona turi dvejų metukų berniuką, nenusėdintį vietoje nė penkių minučių. Šis vis trinasi tai prie vienų, tai prie kitų giminaičių. Sutinku Maiko, paėmusio sūnėną ant rankų ir jį kalbinančio, meilų žvilgsnį. Jam puikiai tinka tėčio vaidmuo. Maikas moka elgtis su vaikais. Jau sakiau, kad vieną dieną taps nuostabiu tėčiu.


    Pažvelgiu ir į savo tėtį. O jis žiūri į mane. Nusišypsau jam. Tėtis irgi mėgina šyptelėti. Kažkodėl man atrodo, kad jam liūdna. Noriu prieiti ir paklausti, kas atsitiko. Bet pasigirsta kvietimas eiti į valgomąjį ir užimti vietas prie stalo.


    Sėdžiu šalia Maiko ir vienos iš jo pusseserių. Giminės vyrai vienas po kito skelbia tostus ir kelia šampano taures. Ateina ir Maiko eilė.


    Jis nedrąsiai pakyla nuo kėdės su taure šampano rankoje.


    – Turėjau pasirašęs kalbą, bet manau, kad geriausi žodžiai tie, kuriuos tari iš širdies...– jis nusišypso ir žvilgteli į mane. Drąsinamai linkteliu galvą ir taip pat jam nusišypsojau.– Niekada nelaikiau savęs spontanišku, bet... Noriu pasakyti šį tą ypatingo man brangiam žmogui... Ema,– ištaręs mano vardą Maikas priklaupia ant kelio. Ar dabar įvyks tai, apie ką galvoju?– Ema, pažįstu tave nuo pirmos klasės... Bet tik dabar pamačiau, kokia iš tiesų esi... Graži visomis prasmėmis... Protinga... Su tavimi ne tik malonu pasikalbėti, bet ir gera patylėti... Ir toji tyla manęs neslegia... Suprantu, jog man taip patinka leisti laiką su tavimi, kad nenoriu jo leisti atskirai nuo tavęs... Be galo tave pamilau ir noriu kai ko paklausti... Ar sutiktum tekėti už manęs?


    Ne! Tik ne tai! Maikai... Sutrikusi žvelgiu į jį, klūpantį priešais mane. Matau sėdinčius prie stalo ir besišypsančius jo artimuosius. Ką man daryti? Jie juk visi laukia vienintelio mano atsakymo: taip...


    Tokiomis kalbomis Maikas taip priremia mane prie sienos, kad nelieka nieko kito, tik atsakyti...


    – Taip,– tyliai ištariu.


    Maikas iš vidinės švarko kišenės ištraukia melsvą dėžutę. Nupirkai žiedą iš „Tiffany & Co.“? Šypsodamasis ją atidaro; išvystu žibantį apvalų deimantą. Jis puošia plačią platinos juostelę. Žiedas atrodo modernus... Šiuolaikiškas. Visada įsivaizdavau, kad būdama sužadėtine mūvėsiu kitokį. Bet...


    Netrukus jis atsiduria ant mano kairės rankos bevardžio piršto. Maikas mane apkabina. O aš niekaip negaliu atitraukti akių nuo sužadėtuvių žiedo. Ne dėl to, kad jis gražus ir akinamai spindintis. O todėl, kad byloja apie mano pasikeitusi statusą. Sužadėtinė. Štai kas aš dabar esu.


    Mus sveikina ir mano, ir Maiko tėvai. Turiu dar sykį atlaikyti sužadėtinio artimųjų glėbesčiavimą ir bučiavimą. Visi aplink tokie laimingi... Išskyrus mane... Ir mano tėtį. Matau, kad jį nelabai džiugina ši naujiena. Bet man jis nieko nesako. Tik dirbtinai šypsosi, kaip ir aš...


    Kai sveikinimų šurmulys aprimsta, pasikviečiu Maiką į kitą kambarį. Mudviem reikia pasikalbėti. Bent jau man tikrai rūpi išgirsti jo atsakymus į kelis mano klausimus.


    – Aš labai laimingas, mieloji... O tu?– uždaręs tėvų miegamojo duris sako Maikas. Ant sienos kabo Silvijos ir Krido vestuvinė nuotrauka. Turbūt neklystu manydama, kad čia jų miegamasis.


    – Kodėl taip netikėtai pasipiršai? Ir dar prie visų giminių?– užuot jam atsakiusi, klausiu pati. Žinoma, kad nesu laiminga. Ne taip įsivaizdavau savo gyvenimą. Ir tikrai nemaniau, kad mažiau nei po savaitės draugavimo jau ruošiuosi vestuvėms.


    – Žinau, kad pasielgiau spontaniškai. Ir tikiu, kad manai, jog viskas vyksta per greitai. Man irgi taip atrodo, bet... Juk mudu, Ema, nebe dvidešimtmečiai...– jis prisėda šalia ant kito minkštakrėslio ir ima mane už rankos, ant kurios puikuojasi sužadėtuvių žiedas.– Nenoriu be galo ilgai draugauti... Kam švaistyti laiką?.. Juk žinai, kad labai trokštu šeimos ir vaikų... O susituokę mudu galėsime puikiai pažinti vienas kitą, nugludinti aštrius kampus ne blogiau kaip tik draugaudami... Netgi manau, kad būdami šeima labiau stengsimės vienas dėl kito... Jei iškils sunkumų, negalėsime paprasčiausiai trinktelėti durimis ir išeiti... Aš myliu tave ir pažadu stengtis dėl mūsų šeimos... Neketinu tavęs skaudinti, mieloji... Atvirkščiai... Noriu prisiekti prieš Dievą, kad mylėsiu tave, kol mirtis mus išskirs...– Maikas palinksta į mane ir priglaudžia lūpas prie skruosto.


    Kodėl sakai tokius žodžius, kokius vis tikėjausi išgirsti iš kito žmogaus lūpų? Kodėl tas kitas nesugebėjo jų ištarti? Kodėl jam terūpėjo skaudinti mane?


    – Kada norėtum tuoktis?– nuo tada, kai ištariau „taip“, mano balsas labai tylus.


    – Šį rudenį... Arba žiemą... Galime tuoktis ir per Kalėdas. Kaip manai? Įsivaizduoju, kokios gražios būtų nuotraukos...– užsisvajojęs Maikas pažvelgia aukštyn.– Ir dar vienas dalykas... Norėčiau, kad persikraustytum gyventi pas mane...


    – Siūlai nebegrįžti į Niujorką?


    – Taip. Juk susituokę negyvensim atskiruose miestuose. Man tavęs reikės čia. O iki vestuvių liko daugiausia pusmetis. Taigi manau, kad tau nebeverta ten grįžti. Galėsi ir toliau rūpintis galerija... Ir manimi... Kol susilauksime vaikelio...– pajuntu Maiko ranką ant pilvo.– Noriu, kad kuo greičiau padovanotum man mažylį... Labai tikiuosi, kad jau pirmąją naktį, mudviem mylintis, tu pastosi...


    Gana, Maikai! Tai tavo gyvenimas... Tavo planai... Tavo svajonės... O ne mano... Aš kol kas to nenoriu... Maikai, tu pernelyg skubi...


    – Ar leisi man tai apgalvoti? Negaliu lengva ranka nubraukti visų tų metų, praleistų Niujorke. Ir lyg niekur nieko palikti savo darbo, savo draugus... Reikia truputėlio laiko, kad surikiuočiau mintis ir nuspręsčiau taip, kad visiems būtų gerai...


    – Kiek tau jo reikia?– jis nustebęs žiūri į mane.


    – Nežinau... Man liko savaitė atostogų... Per ją ir turėsiu nuspręsti, kaip toliau gyvensiu...


    – Norėčiau kartu su tavimi skristi į Majamį... Ar galiu? Nujaučiu, kad iš ten grįžtume nebe dviese...– Maikas kukliai nusišypso.


    – Ketinau skristi su tėvais, bet... Ko gero, po šio vakaro juodu atsisakys tos kelionės... Skrydis numatytas pirmadienį iš pat ryto... Jei iki to laiko susiruoši, gali skristi...


    – Žinoma, susiruošiu... Nė už ką nepraleisiu tokios progos...– šiltos jo lūpos paliečia manąsias ir pamalonina švelniu bučiniu.– Šiąnakt liksi pas mane?


    – Ne... Juk sakiau, kad reikia daug ką apsvarstyti...


    – Bet nebūtina to imtis jau šį vakarą...– Maiko lūpos priglunda man prie kaklo.


    – Maikai, liaukis...– atstumiu jį nuo savęs.– Nors šis vakaras ir ypatingas, mudu nesimylėsime...– sakau gal ir piktokai.


    – Nepyk... Mane veikia per didelis testosterono kiekis... Esi taip arti, kad negaliu susilaikyti nesvajojęs apie tave.


    – Važiuosiu namo, kad būčiau kuo toliau, ir tau nebereikėtų kankintis...


    – Ne... Pasilik dar valandėlę... Pažadu valdyti rankas...– nusijuokia Maikas.– Pats tave parvešiu...


    – Bet juk esi išgėręs... Negali vairuoti...


    – Išgėriau tik taurę šampano... Dėl to tikrai nepadarysiu avarijos... Be to, tavo namai visai čia pat...


    – Gerai... O dabar grįžkim į valgomąjį. Nes jeigu mūsų dar niekas neieško, tai netrukus ims ieškoti...


    Pakylu nuo minkštakrėslio ir įsikimbu Maikui į parankę. Mažumėlę svaigsta galva. Kitaip ir negali būti po to, ką šiandien teko patirti. O dar peršti ypatingąją vietelę... Taip norisi nusimauti kelnaites ir atsigulti į šiltą vonią... Nors ir su drabužiais...


    Bet mano sužadėtiniui geriau to nežinoti...


    Grįžtu namo apie vienuoliktą valandą vakaro. Visgi įkalbėjau Maiką, kad leistų išvažiuoti su tėvais. Mamai tai nepatiko. Ji visą kelią burbėjo, kad turėjau pasilikti su būsimu savo vyru. Užtat tėtis mane palaikė. Veidrodėlyje ne kartą sutikau nuoširdų jo žvilgsnį.


    Nebenoriu daugiau klausytis mamos priekaištų. Kartais ji gali išties išvaryti iš proto. Užsidarau savo kambaryje ir dar užrakinu duris, kad nesumanytų užeiti.


    Nusiprausiu. Apsivelku pižamą. Ir atsigulu į lovą.


    Po penkių minučių atsikeliu ir išsitraukiu telefoną. Randu kelis praleistus Rajano skambučius. Skambino ir Leinė. Su ja išvis seniai kalbėjausi.


    Nufotografuoju žiedą ir parašau trumpą žinutę. Keletą akimirkų padelsusi vis dėlto spusteliu „Siųsti“.


    Ema M.


    2013-07-13 Šešt. 23.38


    Aš susižadėjau...


    Skambutis. Nusišypsau žiūrėdama į žybsintį Galaxy S2 ekranėlyje Rajano vardą.


    – Labas...– sakau pakėlusi ragelį.


    – Rimtai susižadėjai ar tik juokauji?– jo balsas atrodo piktokas.


    – Rimtai...


    – Su kuo?


    – Su Maiku Skotu... Buvusiu bendraklasiu...


    – Maže, ką tu tame Bostone išdarinėji?– Rajanas sušvelnina balsą.– Aš jo net nepažįstu. Nežinau, ar judu tinkate vienas kitam. O gal ir jis tenori tavimi pasinaudoti, o paskui... Palikti.


    – Rajanai, juk rytoj dar nesituokiu... Dar turėsi progos pabendrauti su juo... Maikas geras žmogus, manau, tau patiks...


    – Pastebiu, kad tada, kai nesu šalia, tu kreti kvailystes... Arba susidedi su anuo idiotu, arba šitai... Sužadėtuvės... Negaliu patikėti...


    – Aš irgi netikiu, bet... Žiedas rodo, kad tai tikra...


    – Ar nebus taip, kad šitokiu būdu nori pabėgti nuo Meto?– įtariai klausia jis.– Juk nesi iš tų, kurios vieną savaitę dulkinasi su vienu, o kitą su kitu... Arba aš tavęs visai nebepažįstu...


    – Su Maiku dar nesimylėjau...– sušnibždu į ragelį, nes pamatau pro durų apačią praslenkant šešėlį.


    Nė neabejoju, kad tai mama. Tikriausiai išgirdusi mane kalbant nutarė pasiklausyti už durų. Palendu po antklode ir primenu sau, kad turiu kalbėti tyliai.


    – Jis pasipiršo nė nedulkinęs tavęs? Tai koks jis vyras?– Rajanas kone šaukia į ragelį.


    – Toks, kuris galvoja ne tuo galu, kaip tu...– mano kuždesys vos girdimas.


    – Kur ten įlindai, kad visai tavęs negirdžiu?


    – Guliu lovoje. Ir esu užsimetusi antklodę ant galvos...


    – Slepiesi nuo sužadėtinio?– juokiasi Rajanas.– Ar jis pagaliau užsimanė išdulkinti tave?


    – Užsičiaupk... Esu tėvų namuose, o ne pas Maiką... Rodos, mama stovi už durų ir klausosi mudviejų pokalbio...


    – Labas vakaras, Linda!– garsiai sušunka jis ir vėl kvatojasi.


    – Liaukis...– o man belieka kuždėti.– Jeigu ir toliau rėkausi, padėsiu ragelį.


    – Gerai, maže, nepyk... Na ir pralinksminai... Tai kada numatytos nekaltų jaunųjų vestuvės?– ironiškai klausia Rajanas.


    – Dabar nieko tau nesakysiu. Norėjau pasikalbėti, o tu tyčiojiesi iš manęs ir... iš Maiko. Eik sau...– nė neatsisveikinusi spusteliu mygtuką „Baigti pokalbį“.


    Gal paskambinti Leinei? Gal su ja apie tai pasikalbėti bus lengviau? Juk ji moteris... Geriau mane supras...


    Žinutė.


    Rajanas


    2013-07-13 Šešt. 23.54


    Juk žinai, kad aš tave myliu.


    Bet mėgstu ir paerzinti ;)


    Maže, susitiksime Majamyje.


    Bučkis ;* Saldžių sapnų.

    

    

    Rajanas


    2013-07-13 Šešt. 23.56


    Pažaisk su draugeliu. Tikiuosi,


    pasiėmei? Jeigu jau tavo


    sužadėtinis nežaismingas :D


    Rajanai!!!

  


  
    
      


      2013 m. liepos 14 d.


      – Ema, galiu tave nuvežti...


      – Ne, tėti, nubėgsiu pati... Bet ačiū, kad pasiūlei...– apkabinu jį ir pakšteliu į skruostą.


      Mama virtuvėje gamina pusryčius. O aš jau stoviu prie durų apsivilkusi sportinę aprangą ir nekantrauju kuo greičiau skuosti į pamėgtąjį Revyro paplūdimį.– Kada grįši?– pasiteirauja tėtis.


      – Nežinau... Gal po valandos... Ar po dviejų...– patraukiu pečiais ir įsikišu ausinę į ausį. Susirandu mobiliajame dainų grojaraštį ir daug negalvodama paleidžiu pirmą pasitaikiusią dainą.


      – Kai grįši, norėsiu su tavimi pasikalbėti...– tyliai sukužda jis, žvilgtelėjęs į svetainės pusę. Ne. Mamos ten nėra. Ji vis dar pluša virtuvėje.


      Linkteliu galvą ir išspaudžiu šiokią tokią šypseną. Juk numanau, apie ką tėtis nori pasikalbėti. Sužadėtuvės netikėtos visiems. Pažvelgiu į savo kairę ranką, ant kurios bevardžio piršto vakar Maikas užmovė įspūdingą žiedą.


      Dabar jo ten nėra. Palieku miegamajame ant staliuko. Bijau, kad paplūdimyje nepamesčiau. Be abejo, tai nevykęs pasiteisinimas. Ir vis dėlto...


      Įsikišu į ausį kitą ausinę, pamojuoju tėčiui ir išbėgu pro duris.


      Jau valandą esu paplūdimyje. Per tą laiką nesutinku nė vieno žmogaus. Čia tik aš... Ir saulė, vis rečiau išlendanti iš debesies.


      Širdies gilumoje žinau nebegrįšianti į Niujorką... Neturiu dėl ko grįžti... Palengva žengiu per smėlį, žvelgdama į ramų vandens paviršių. Nuėjau iki kito paplūdimio galo, tad dabar tenka pareiti.


      Nieko nepalikau tame Niujorke... Aplankyti Leinę galiu ir iš čia... Šiaip ar taip, reikės ją supažindinti su Maiku... O Rajanas galės dažniau atskristi pas mus... Bostonas ne taip toli...


      Maikas teisus... Būdama čia galėsiu skirti daugiau laiko mamos galerijai... Ir savo aistrai... Fotografavimui... Galėčiau ir vėl būti fotografė... Vestuvės, krikštynos, kitos šventės... Jų čia nemaža... Tad kodėl tuo neužsiėmus?.. Patirties turiu... Manau, ir Maikas man padėtų... Jis supratingas... Bent jau bus toks, kol gims kūdikis... Negalėjau nešyptelėti.


      Kūdikis... Priglaudžiu delną prie pilvo ir pajuntu, kaip mano šypsena darosi dar platesnė. Vis dėlto atsirado pasaulyje vyras, kuris nori, kad būčiau jo vaikų motina... O ne vien kekšė... Ir jis nori mane mylėti... O ne vien dulkinti... Dar ir vesti... O ne palikti mane...


      Na ir kas, kad meilė Metui bus ilgai gyva mano širdyje. Juk apie tai niekam nereikia žinoti... Aš mylėsiu Maiką... Prisiversiu jį pamilti... Ir padovanosiu jam mažylį... Šis galės žaisti su savo pusbroliais. Kaip mes vaikystėje žaisdavome... Kiekvieną sekmadienį vyksime pas mamą pusryčiauti... Tokia bus mūsų šeimos tradicija... O penktadieniais su seserimi ir jos vyru paliksime vaikus seneliams ir trauksime pramogauti... Pasikviesime ir Maiko brolį su žmona...


      Aš būsiu jam gera žmona... Lauksiu grįžtančio iš darbo su garuojančia vakariene ant stalo... Ir apipilsiu bučiniais... O kas vakarą mylėdamasi neprisiminsiu kito vyro, kuriam visada priklausys mano širdis. Aš galvosiu tik apie Maiką, savo teisėtąjį... Ir patirdama orgazmą šauksiu jo vardą, o ne tą, kurį norėčiau šaukti...


      Aš myliu Maiką. Myliu Maiką. Myliu Maiką. Man nenusibos kasdien kartoti tuos žodžius. Nes Maikas yra mano ateitis... Negalėsiu jos kurti, jei nepamiršiu praeities... Juk taip?


      Nuo vaikščiojimo pavargsta kojos. Ypač dešinė. Kartais ją vis dar paskauda. Bet argi tai skausmas... Bet koks fizinis skausmas netrunka praeiti, jį galima numalšinti. Kas kita širdgėla... Ne taip lengva numaldyti sieloje siaučiančias audras.


      Atsisėdu ant smėlio ir žiūriu į vandenyną. Iš ausinių girdėti sodrus vyro balsas. Gražiai dainuoja. Rankomis apglėbiu kelius ir įbedu smakrą.


      Nesinori apie nieką galvoti. Taip gera vien sėdėti ir stebėti besiritančias į krantą bangeles. Imu jas skaičiuoti. Trisdešimt šešta... O šita trisdešimt septinta...


      Turbūt taip sėdžiu apie pusvalandį. Debesys nebeleidžia grožėtis saule, kažkur paslepia ją nuo manęs. Pajuntu pirmuosius lietaus lašus ant veido. Žvilgteliu sau į rankas. Oda pašiurpusi. Vėjas čiumpa mane į glėbį. Darosi labai šalta.


      Laikas keliauti namo. Pakylu nuo smėlio. Juk nesėdėsiu paplūdimyje per lietų.


      Gaunu žinutę. Keista... Jau sugrįžo sesuo? Kada?


      Dana


      2013-07-14 Sekm. 10.05


      Jis tikrai tave MYLI ;)


      Mama viską jai pasakė. O aš taip norėjau pati pranešti Danai apie sužadėtuves...


      Ant telefono ekranėlio užtykšta keli stambūs lietaus lašai. Dar vienas perspėjimas, kad kuo greičiau palikčiau paplūdimį, jei nenoriu pareiti namo permirkusi. Apsigręžiu.


      Kas... tai?.. Nebegaliu daugiau žengti nė žingsnio. Sustingstu.


      Ten... priekyje... stovi... METAS.

